
“"Pocăiţi-vă că s-a apropiat Împărăţia cerurilor”. 
Matei III, 2 


De la pocăință ne vine spălarea întinăciunii faptelor ruşinoase. 
După ea primim împărtăşirea de Duhul Sfânt. Dar nu în chip 
simplu, ci după credinţa, simţirea şi smerenia celor ce s-au pocăit 
din tot sufletul. Însă numai după iertarea deplină a păcatelor de mai 
înainte, primită de la părintele care ne-a luat asupra sa. De aceea 
bine este să ne pocăim în fiecare zi pentru porunca ce s-a dat. lar 
îndemnul "pocăiţi-vă” ne arată lucrarea aceasta ca fiind fără hotar. 
(Sf. Simeon Noul Teolog, Filocalia 6, pag. 75). 


"Îmbrăcămintea lui era din peri de cămilă şi mijlocul lui era 
încins cu un brâu de piele. Şi trăia în pustie”. 
Matei III, 4 


Acestea sunt semne ale neplăcutei pătimiri. Aceasta curăţeşte 
întâi pe om şi, de lucrează, o câştigă pe aceasta şi, de o câştigă, se 
sileşte să vină la cruce. Crucea e semn al viitoarei nemuriri, când 
va închide mai întâi gurile fariseilor şi saducheilor. Căci saducheii 
îşi însuşesc chipul necredinţei şi al deznădejdii, iar fariseii, al 
vicleniei şi făţărniciei şi al slavei deşarte. (Cuv. Isaia Pustnicul, 
Filocalia 12, pag. 104). 


"Adevărat, adevărat zic ţie: De nu se va naşte cineva din apă 
şi din Duh, nu va putea să intre în împărăţia lui Dumnezeu". 
Matei III, 14; Ioan III, 5 


Unii se renasc din apă şi din duh, alţii primesc botezul în Duh 
Sfânt şi foc. Dar aceste patru: adică apa, duhul, focul şi Duhul 
Sfânt sunt unul şi acelaşi Duh al lui Dumnezeu. Căci unora Duhul 


Sfânt le este apă. întrucât îi spală de întinăciunile din afară ale 
trupului, altora numai duh, întrucât lucrează în ei bunurile virtuţii; 
altora iarăşi foc, întrucât le curăţă petele dinlăuntru, din adâncul 
sufletului şi, în sfârşit, altora, ca marele Daniil, le este Duh Sfânt 
întrucât le dăruieşte înţelepciune şi cunoştinţă. (Sf. Maxim 
Mărturisitorul, Filocalia 2, pag. 189). 


"Zi ca să se facă pietrele acestea pâini". 
Matei IV, 3 


Altceva este adică momeala (atacul), altceva însoţirea, altceva 
lupta, altceva patima, altceva învoirea (consimţirea) care e aproape 
de faptă şi se aseamănă ei, altceva lucrarea şi altceva robirea. 

Momeala este gândul adus simplu în minte de vrăjmaşul, ca de 
pildă: fă aceasta sau aceea [...j, iar aceasta nu atârnă de la noi. 
Însoţirea este primirea gândului strecurat de vrăjmaş, preocuparea 
cu el şi convorbirea plăcută a voii noastre cu el. Patima este 
deprinderea cu gândul strecurat de vrăjmaş, care se naşte din 
însoţire şi învârtirea necontenită a cugetării şi a închipuirii în jurul 
lui. Lupta este împotrivirea cugetării fie la stingerea patimii din 
gând sau a gândului pătimaş, fie la învoire [...]. Luarea în robie este 
ducerea silnică şi fără voie a inimii, stăpânită de prejudecată şi de 
o îndelungă obişnuinţă. Învoirea este consimţirea cu patima din 
gând. Iar lucrarea însăşi împlinirea cu fapta a gândului pătimaş 
încuviinţat. (Sf. loan Damaschin, Filocalia 4, pag. 191). 


"Fericiţi cei săraci cu duhul, că a lor este Împărăţia cerurilor". 
Matei V, 3 


Mulţi săraci cu duhul are lumea, dar nu cum se cuvine. Şi 
mulţi care plâng, dar pentru pagube de bani sau pentru pierderi de 

copii. Şi mulţi blânzi, dar faţă de patimile necurate. Mulţi care 
flămânzesc şi însetoşează, dar pentru a răpi cele străine şi a câştiga 
din nedreptate. Mulţi milostivi, dar faţă de trup şi cele ale trupului. 
Şi curaţi cu inima, dar pentru slava deşartă. Şi făcători de pace, dar 
prin aceea că supun sufletul trupului. Mulţi prigoniţi, dar fiindcă 
sunt fără rânduială. Mulţi ocărâţi, dar pentru păcate ruşinoase. 
Fericiţi sunt însă numai aceia care fac şi pătimesc aceasta pentru 
Hristos şi după pilda lui Hristos [...] pentru că “a lor este Împărăţia 
Cerurilor” şi pentru că “aceştia vor vedea pe Dumnezeu". 

Aşadar, nu fiindcă fac acestea şi le pătimesc sunt fericiţi, căci 
şi cei mai înainte pomeniţi fac acelaşi lucru. Ci pentru că fac şi 
pătimesc acestea pentru Hristos şi după pilda lui Hristos. (Sf. 
Maxim Mărturisitorul, Filocalia 2, pag. 85). 


"Fericiţi cei ce plân „ că aceia se vor mângâia". 
g g 
Matei V, 4 


Adică, bine este a se plânge cineva pe sine însuşi şi pe 
aproapele din dragoste şi râvnă. E ca cel ce plânge pentru un mort 
sub puterea gândurilor înfricoşătoare, dinainte de moarte, pentru 
cele ce vor fi după moarte. El suspină din adâncul inimii şi în 
tânguire multă şi negrăită. Şi nu se îngrijeşte nici de cinste, nici de 
necinste, ci dispreţuieşte chiar viaţa însăşi, ba uită adeseori şi de 
mâncare din durerea inimii şi a tânguirii neîncetate. În felul acesta 
harul lui Dumnezeu şi Maica de obşte a tuturor îi va dărui lui 
blândeţea şi începutul urmării lui Hristos. (Cuv. Petru Damaschin, 
Filocalia 5, pag. 53). 


Fericiţi deci cei curaţi cu inima, că nu este timp în care să nu 
se bucure de desfătarea aceasta a lacrimilor şi în ea pururea vor 
vedea pe Domnul. Şi încă fiind lacrimi în ochii lor, se învrednicesc 
de vederea descoperirilor Lui în înălţimea rugăciunii lor şi nu este 


în ei rugăciune fără lacrimi [...]. Căci de la plâns se trece la curăţia 
sufletului. De aceea spunând Domnul că ei se vor mângâia n-a 
tâlcuit înţelesul mângâierii. Căci de se va învrednici cineva să 
treacă prin lacrimi de ţinutul patimilor şi să ajungă în şesul curăţiei 
sufletului, îl întâmpină această mângâiere. De trece deci cineva de 
la cele ce o pricinuiesc pe aceasta aici, în aceasta se întâlneşte cu 
mângâierea care nu se află aici. 

Şi atunci înţelege că mângâierea ce o primeşte la sfârşitul 
plânsului e mângâierea pe care o dăruieşte Dumnezeu, prin curăţie, 
celor ce plâng. Pentru că nu poate plânge cineva neîncetat, până nu 
e tulburat de patimi. Deci acest dar (această harismă) al lacrimilor 
şi al plânsului e al celor nepătimitori. Şi dacă pe cel ce plânge şi se 
jeleşte pentru un timp lacrimile pot nu numai să-l conducă la 
nepătimire, ci şi să şteargă cu desăvârşire patimile din mintea lui şi 
s-o izbăvească pe aceasta de amintirea lor. (Sf. Isaac Sirul, Filocalia 
10, pag. 443). 


"Fericiţi cei blânzi, că aceia vor moşteni pământul". 
Matei V, 5 


Unul ca acesta se face întărit ca o stâncă şi nu mai e clintit de 
nici un vânt sau val al vieţii, ci e pururea la fel, în prisosinţă şi în 
lipsă, în bună stare, în cinste şi în ocară. Şi, simplu vorbind, în 
orice lucru el cunoaşte, cu bună pătrundere, că toate trec, şi cele 
dulci şi cele dureroase şi că viaţa aceasta este cale spre veacul 
viitor; şi Că, chiar dacă nu vrem noi, se fac cele ce se fac, şi în 
zadar ne tulburăm şi ne păgubim de cununa răbdării şi ne arătăm 
potrivnici voii lui Dumnezeu, fiindcă toate câte le face Dumnezeu 
sunt foarte bune şi noi suntem neştitutori. "Căci va îndrepta, zice, 
pe cei blânzi întru judecată” (Psalm XXIV, 10), mai bine zis, întru 
pătrunderea lucrurilor. 

Dar nici în vreme de mânie nu se tulbură unul ca acesta, ci mai 
degrabă se bucură că a aflat vreme de câştig şi de înţelepţire, 

socotind că ispita n-a venit fără pricină, ci a supărat mai înainte, în 
cunoştinţă sau în necunoştinţă, fie pe Dumnezeu, fie pe fratele, fie 
pe altcineva [...]. 

Cel ce s-a învrednicit să păzească porunca a treia din fericiri, 
desprinzându-se întru toată pătrunderea, nu va mai râde de nimeni, 
nici întru cunoştinţă, nici întru necunoştinţă. Ci, luând darul 
smereniei, se socoteşte pe sine, ca nefiind nimic. Căci blândeţea e 
materia smereniei, iar aceasta este uşa nepătimirii. Şi prin aceasta, 
cel ce-şi cunoaşte firea sa intră la dragostea desăvârşită, care nu 
cade. Căci acela ştie ce-a fost înainte de a se naşte şi ce va fi după 
moarte. El îşi dă seama că omul nu este nimic decât un scurt miros 
urât, pierdut într-o clipă, şi mai rău decât toată zidirea. Fiindcă nici 
o altă făptură, însufleţită sau neînsufleţită, n-a călcat voia lui 
Dumnezeu vreodată, ci numai firea omenească care, bucurându-se 
de multe binefaceri, mânie pe Dumnezeu necontenit. (Cuv. Petru 
Damaschin, Filocalia 5, pag. 54). 


Când toate cele de pe pământ se vor uni în întregime cu cele 
cereşti, atunci şi drepţii vor moşteni acel pământ reînnoit, pe care 
îl vor moştenicei blânzi, fericiţi de Domnul. Acum unele s-au unit 
cu cele cereşti, altele se vor uni. (Sf. Simeon Noul Teolog, Filocalia 
6, pag. 143). 


"Fericiţi cei ce flămânzesc şi însetează de dreptate, că uceiu se 
vor săturu”. 
Matei V, 6 


Căci ajunge ca acela ce însetoşează şi flămânzeşte după toată 
dragostea, adică după virtutea trupească şi morală, sau sufletească. 
Dacă n-a gustat cineva dintr-un lucru, nu ştie ce-i lipseşte, cum zice 
Vasile cel Mare, dar cel ce a gustat mult îl doreşte. Aşa şi cel ce a 
gustat din dulceaţa poruncilor, ştie că poruncile îl duc treptat la 

urmarea lui Hristos. Acela doreşte mult dobândirea celorlalte, încât 
pentru ele dispreţuieşte adeseori şi moartea. 

Simţind puţin din tainele lui Dumnezeu ascunse în 
dumnezeieştile Scripturi, însetează mult să le cuprindă. Şi cu cât 
capătă mai multă cunoştinţă, însetează şi arde şi mai mult, ca unul 
ce bea flacără. Iar fiindcă dumnezeirea nu poate fi cuprinsă de 
nimeni, rămâne pururea însetat. (Cuv. Petru Damaschin, Filocalia 
5, pag. 56). 


""Fericiţi cei milostivi, că aceia se vor milui”, 
Matei V, 7 


Milostiv este cel ce miluieşte pe aproapele din cele ce le-a 
primit el de la Dumnezeu, fie bani, fie mâncări, fie tărie, fie cuvânt 
spre folos, fie rugăciune, fie putere de a mângâia pe cel ce are 
nevoie de ea. El se socoteşte datornic, fiindcă a primit mai mult 
decât se cere şi fiindcă s-a învrednicit să se numească milostiv, ca 
Dumnezeu; iar aceasta de către Hristos, în veacul de acum, şi în cel 
viitor, faţă de întreaga zidire. De asemenea el socoteşte că prin frate 
Dumnezeu însuşi are trebuinţă de el şi se face îndatoratul Lui; apoi 
că fără ceea ce se cere de la el, săracul poate trăi, dar că fără să-l 
miluiască pe acela, după puterea sa, nu poate el să trăiască şi să se 
mântuiască. Căci dacă nu vrea să-şi miluiască el firea lui, cum va 
ruga pe Dumnezeu să-l miluiască pe el? Şi aşa socotind alte multe, 
cel ce s-a învrednicit de porunci îşi dă nu numai ale sale, ci şi 
sufletul pentru aproapele. Căci aceasta este milostenia desăvârşită, 
precum ne-a arătat Hristos care a răbdat moartea pentru noi, dându- 
se tuturor o pildă şi un chip, ca şi noi să murim pentru alţii, nu 
numai pentru prieteni, ci şi pentru duşmani, când vremea o cere. Şi 
nu e de lipsă ca să aibă cineva un lucru ca să facă milă. Aceasta e 
mai degrabă o mare neputinţă. Ci, neavând peste tot ceva cu ce să 
miluiască, să aibă înduioşare pentru toţi, ca să ajute pe cei ce au 
trebuinţă din cele ce poate, desfăcut de orice împătimire faţă de 


lucrurile vieţii, dar având împătimire faţă de oameni. Ba nici nu 
trebuie să înveţe pentru slava deşartă cel ce nu şi-a arătat mai întâi 
mila cu lucrul zicând că foloseşte sufletele celor mai slabi, în vreme 
ce e cu mult mai slab decât cei pe care crede să-i folosească. (Cuv. 
Petru Damaschin, Filocalia 5, pag. 56). 


"Fericiţi cei curaţi cu inima, că aceia vor vedea pe Dumnezeu". 
Matei V, 8 


Aceştia sunt cei ce au dobândit toată virtutea, după sfintele 
cuvinte, şi au ajuns să vadă lucrurile după fire. (Cuv. Petru 
Damaschin, Filocalia 5, pag. 58). 


Inima curată nu o poate înfăptui nici o virtute, nici două, nici 
zece, ci toate împreună fiind, aşa zicând, ca una singură şi dusă 
până la capătul din urmă. Dar nici acestea nu pot face singure inima 
curată fără venirea şi lucrarea Duhului. Căci precum fierarul îşi 
poate arăta meşteşugul prin uneltele sale, dar fără lucrarea focului 
nu poate isprăvi nimic, aşa şi omul toate le face şi se foloseşte de 
virtuţi ca de nişte unelte, dar fără venirea focului dumnezeiesc, ele 
rămân fără rod, şi fără folos, neizbutind să curăţească pata şi 
întinăciunea sufletului. (Sf. Simeon Noul Teolog, Filocalia 6, pag. 
69). 


Fiica virtuţii este lucrarea în continuare. Iar rodul şi fiica unei 
cugetări mai continue la virtute este deprinderea. lar fiica 
deprinderii este calitatea bună a fiinţei. 

Iar calitatea binelui este maica fricii. Sf. Isaac Sirul numeşte 
“frica toiagul duhovnicesc care ne călăuzeşte până vom ajunge în 
raiul bunătăţilor celor duhovniceşti. Şi când vom ajunge acolo, ne 
lasă şi pleacă”. 


Frica naşte la rândul ei păzirea poruncilor cereşti şi pământeşti. 
lar păzirea poruncilor este dovada iubirii. Începutul iubirii este 
mărimea smereniei. lar mărimea smereniei este frica nepătimirii. 
Agoniseala acesteia este plinătatea iubirii sau desăvârşita sălăşluire 
a Iui Dumnezeu în cei curaţi la inimă, din pricina nepătimirii, 
pentru că aceştia vor vedea pe Dumnezeu. (Sf. loan Scărarul, 
Filocalia 9, pag. 377). 


Smerenia şi reaua pătimire slobozesc pe om de tot păcatul. Cea 
dintâi taie patimile sufletului, cea de-a doua pe ale trupului. [...] 
"Vor vedea pe Dumnezeu", adică pe El şi visteriile ascunse în El, 
când se vor curăţi pe ei prin dragoste şi înfrânare. Şi aceasta cu atât 
mai mult cu cât vor întinde curățirea. (Isichie Sinaitul, Filocalia 4, 
pag. 60). 


Curat cu inima este acela a cărui inimă nu-l osândeşte pentru 
călcarea vreunei porunci a lui Dumnezeu sau pentru întrelăsarea ei 
sau pentru primirea vreunui gând potrivnic. (Teodor al Edesei, 
Filocalia 4, pag. 229). 


"Fericiţi făcătorii de pace, că aceia fiii lui Dumnezeu se vor 
chema“. 
Matei V,9 


Aceştia sunt cei ce au făcut pace în sufletul şi trupul lor, 
supunând trupul duhului, ca să nu mai poftească trupul împotriva 
duhului, ci să împărăţească harul Duhului Sfânt în suflet, şi să-l 
călăuzească precum voteşte, dăruindu-i cunoştinţă dumnezeiască. 

Prin aceasta, unul ca acela poate să rabde prigonirea, 
batjocorirea şi tot cuvântul rău pentru dreptate şi se bucură că 
“plata lui multă este în ceruri” (Matei V, 10). Căci toate Fericirile 

fac Dumnezeu după har pe omul care a ajuns blând, doritor a toată 
dreptatea, milostiv, nepătimitor, făcător de pace, răbdând toată 
durerea cu bucurie pentru dragostea lui Dumnezeu şi a aproapelui. 
(Cuv. Petru Damaschinul, Filocalia 5, pag. 58). 


"Aşa să lumineze lumina voastră înaintea oamenilor, ca să vadă 
faptele voastre cele bune şi să mărească pe Tatăl vostru cel din 
ceruri”. 

Matei V, 16 


Precum mirul de mult preţ, chiar închis în vas răspândeşte în 
aer buna sa mireasmă şi umple de ea nu numai pe cei ce stau 
aproape, ci şi pe cei dimprejur, aşa şi buna mireasmă a sufletului 
virtuos şi iubitor de Dumnezeu, răspândindu-se prin toate simţurile 
trupului, arată privitorilor virtutea aşezată înlăuntru. (Teodor al 
Edesei, Filocalia 4, pag. 229). 


"Legea a spus: să nu ucizi, iar Eu zic: nici să nu te mânii”. 
Matei V, 21-22 
" Legea a spus: să nu preacurveşti, iar Eu zic: nici să nu 
pofteşti'. 
Matei V, 27-28 


Domnul ne-a dat porunci care ne curăţesc chiar de patimile 
noastre însăşi, de însăşi relele înclinări ale omului nostru dinlăuntru. 
Căci îi sădeşte lui deosebirea binelui şi a răului, îl trezeşte, îi arată 
pricinile din care vine el la păcat. [...] Căci de pofteşti, chiar dacă 
astăzi nu preacurveşti, pofta dinlăuntru nu va înceta să te tulbure, 
până ce nu te vei năpusti la lucrarea ei. De te mânii şi te superi 
împotriva fratelui tău, vei ajunge şi la clevetirea lui şi apoi la 
uneltirea împotriva lui. (Avva Dorotei, Filocalia 9, pag. 482). 


1] 


"Împacă-te cu pârâşul tău până când eşti încă pe cale cu el, nu 
cumva să te predea judecătorului şi judecătorul slujitorului şi 
să fii aruncat în temniţă. Amin, amin, zic ţie, nu vei ieşi de 
acolo până ce nu vei fi dat şi cel din urmă ban”. 

Matei V, 25-26 


Să nu dăm pricină de sminteală conştiinţei noastre, ci să luăm 
aminte la noi înşine întru frica lui Dumnezeu, până când se va 
dezrobi şi ea dimpreună cu noi, ca să se facă între noi şi ea unire 
deplină. Ea va fi atunci paznica noastră, arătându-ne fiecare lucru 
de care trebuie să ne ferim. Dacă însă nu o vom asculta, se va 
depărta de la noi şi ne va părăsi şi vom cădea în mâinile 
vrăjmaşilor care nu vor mai avea milă de noi. [...] Pârâşul este 
conştiinţa fiindcă se împotriveşte omului ce vrea să facă voia 
trupului, iar dacă acesta nu vrea să o asculte, îl dă pe mâna 
vrăjmaşilor săi. (Isaia Pustnicul, Filocalia 1, pag. 394). 


Să stăruim în frica lui Dumnezeu păzind şi păstrând făptuirea 
virtuţilor nepricinuind sminteli conştiinţei noastre, ci luând aminte 
la noi înşine în frica lui Dumnezeu. Să facem aceasta până se va 
elibera şi ea împreună cu noi ca să se producă între ea şi noi o 
unire încât să ajungă paznica noastră, arătându-ne orice lucru în 
care e primejdie să cădem. Dar de nu ascultăm de ea, se va despărţi 
de noi, lăsându-ne să cădem în mâinile vrăjmaşilor noştri şi nu ne 
va mai ajuta. [...] Spune de conştiinţă că e pârâş, fiindcă se 
împotriveşte omului care voieşte să facă voile trupului său şi de 
care dacă nu ascultă omul, îl predă pe el duşmanilor lui. (Cuv. Isaia 
Pustnicul, Filocalia 12, pag. 60). 


"Dacă ochiul sau mâna ta te sminteşte, scoate-le pe ele şi le 
aruncă de la tine”. 
Matei V, 29 

Ceea ce spune parabola în chip întunecos se poate înţelege şi 
despre prieteni, care ne sunt ca nişte ochi, şi despre rudenii care ne 
sunt ca nişte mâini, şi de slugi care ne slujesc ca nişte picioare. 
Scriptura porunceşte să-i scoatem pe aceştia toţi dacă ne smintesc 
şi ne vatămă sufletul. Dar porunca poate fi înţeleasă şi altfel, într-un 
sens mai înalt. De ai o cunoştinţă contemplativă, ca pe un ochi, dar 
te face să te mândreşti, scoate-o de la tine. [...] De asemenea de ai 
o destoinicie într-o slujbă, iar aceasta e piciorul, dar te face să te 
fuduleşti, desparte-te de ea. Căci îţi e mai de folos să fii fără aceste 
părute virtuţi, decât să mergi prin îngâmfare şi mândrie la pierzarea 
totală. (Sf. Maxim Mărturisitorul, Filocalia 2, pag. 226). 


"Căci îţi este mai de folos să pierzi unul din mădularele tale şi 
să nu fie aruncat tot trupul tău în gheenă". 
Matei V, 29 


De te desparţi de rudeniile după trup şi te întristezi pentru 
Dumnezeu, să nu laşi să intre plăcerea lor în tine. (Cuv. Isaia 
Pustnicul, Filocalia 12, pag. 53). 


"Eu însă vă spun vouă: nu vă împotriviţi celui rău; iar cui te 
loveşte peste obrazul drept, întoarce-i şi pe celălalt“. 
Matei V, 39 


Când dracii te ispitesc, prin gândurile ce ţi le aduc la obrazul 
drept, făcându-te să te mândreşti pentru faptele cele de-a dreapta, 
întoarce celălalt obraz, adică scoate la vedere faptele de-a stânga 
săvârşite de noi. (Sf. Maxim Mărturisitorul, Filocalia 2, pag. 219). 

E propriu celor evlavioşi să dea tot celui care cere. Iar celor 
mai evlavioşi, să dea şi celui ce nu cere. Dar a nu cere de la cel ce 
a luat mai ales când pot, e propriu numai celor nepătimitori. (Sf. 
Ioan Scărarul, Filocalia 9, pag. 336). 


"Celui care cere de la tine dă-i; şi de la cel ce voieşte să se 
împrumute de la tine, nu întoarce faţa ta“. 
Matei V, 42 


Precum poruncile cuprinzătoare au în ele pe toate celelalte mai 
restrânse, aşa şi virtuțile cuprinzătoare îmbrăţişează în ele pe cele 
restrânse. Căci cel ce a vândut averile sale şi le-a împărţit săracilor 
şi s-a făcut dintr-o dată sărac, a împlinit deodată printr-una toate 
poruncile restrânse. Fiindcă nu mai are trebuinţă să dea celui ce 
cere sau să întoarcă faţa de la cel ce vrea să se împrumute de la el. 

La fel şi cel ce se roagă neîncetat, a cuprins toate în aceasta şi 
nu mai trebuie să laude de şapte ori în zi pe Domnul sau seara, 
dimineaţa şi la amiază ca unul ce împlineşte toate rugăciunile şi 
cântările câte trebuie să le facem după rânduială la vremea şi 
ceasurile hotărâte. (Sf. Simeon Noul Teolog, Filocalia 6, pag. 95). 


“Iar Eu vă zic vouă: iubiţi pe vrăjmaşii voştri, binecuvântaţi pe 
cei ce vă blestemă, faceţi bine celor ce vă urăsc şi rugaţi-vă 
pentru cei ce vă vatămă şi vă prigonesc”. 

Matei V, 44 


Aceasta a poruncit Domnul ca să te slobozească pe tine de ură, 
de întristare, de mânie şi de ţinerea minte a răului şi să te 
învrednicească de cea mai mare avuţie care este dragostea 
desăvârşită, Căci este cu neputinţă să o aibă pe aceasta cel ce nu 
iubeşte pe toţi oamenii la fel asemenea lui Dumnezeu care iubeşte 

pe toţi oamenii la fel. (Sf. Maxim Mărturisitorul, Filocalia 2, pag. 
46). 


Cel ce iubeşte din simţire lăuntrică pe cei care-l vorbesc de rău, 
sau îl nedreptăţesc, sau îl urăsc şi-l păgubesc, şi se roagă pentru ei, 
ajunge în scurtă vreme la o mare sporire. Căci făcând aceasta întru 
simţirea inimii, îşi coboară socotinţa în adânc de smerenie şi în 
izvoare de lacrimi, în care se scufundă cele trei părţi ale sufletului. 
Acela urcă mintea în cerul nepătimirii şi o face văzătoare şi, prin 
gustarea bunătăţii de acolo, ajunge de socoteşte toate ale vieţii de 
aici gunoaie. Şi însăşi mâncarea şi hrana n-o mai primeşte cu 
plăcere şi des. (Sf. Simeon Noul Teolog, Filocalia 6, pag. 25). 


"Luaţi aminte să nu faceţi milostenia voastră înaintea 
oamenilor, ca să fiţi văzuţi de dânşii, iar de nu, plată nu veţi 
avea de la Tatăl vostru Cel din Ceruri”. 

Matei VI, 1 
"Când vă rugaţi, nu fiţi ca făţarnicii ce iubesc a se ruga prin 
adunări şi prin târguri, ca să se arate oamenilor că postesc. 
Amin zic vouă că îşi iau plata lor”. 

Matei VI, 5 
"Când postiţi nu fiţi ca făţarnicii, trişti că îşi smolesc feţele lor, 
ca să se arate oamenilor că postesc. Amin zic vouă, îşi iau 
plata". 

Matei V, 16 


Nu va putea să alunge de la sine amintirile pătimaşe, omul care 
n-a avut grijă de poftă şi mânie, pe una stingând-o cu posturi, cu 
privegheri şi cu culcatul pe jos, iar pe cealaltă îmblânzind-o cu 
îndelungă răbdare cu suferirea răului, cu nepomenirea de rău şi cu 
milostenii. [...] 

Prin milostenie tămăduieşte mânia, prin rugăciune curăţeşte 
mintea, iar postul vestejeşte pofta. Din acestea se alcătuieşte noul 
Adam, înnoit după chipul Ziditorului său, nemaifiind în el, datorită 
nepătimirii, bărbat şi femeie, elin şi iudeu, tăiere şi netăiere 
împrejur, barbar şi schit, rob şi slobod, ci toţi una şi întru toţi 
Hristos. (Evagrie Ponticul, Filocalia 1, pag. 49). 


"Şi ne izbăveşte de cel viclean". 
Matei VI, 12 


Vicleanul este împreună-vorbitor cu diavolul şi de un nume cu 
el. De aceea şi Domnul ne-a învăţat să-l numim pe el aşa zicând: 
"Şi ne izbăveşte de cel viclean”. 

Viclenia este ştiinţă sau, mai vârtos, urâciune drăcească, străină 
de adevăr, care socoteşte că rămâne ascunsă celor mulţi. (Sf. Ioan 
Scărarul, Filocalia 9, pag. 295). 


"Căci de nu veţi ierta oamenilor greşalele lor, nici Tatăl vostru 
cel ceresc nu va ierta greşalele voastre". 
Matei VI, 14 


Sufletul raţional care nutreşte ură faţă de om, nu poate avea 
pace cu Dumnezeu, dătătorul poruncilor. [...] Iar dacă acela nu vrea 
să se împace, păzeşte-te măcar pe tine de ură, rugându-te pentru el 
sincer şi negrăindu-l de rău față de cineva (Sf. Maxim 
Mărturisitorul, Filocalia 2, pag. 104). 


"Spală faţa ta şi capul tău îl unge”. 
Matei VI, 17 

Faţa noassră este viaţa, arătând ca şi vcăerea, cum sunteni, 
după omul dinlăuntru. Aceasta porunceşte Scriptura, să o spălăm, 
adică să ne curăţăm viaţa de toată pata păcatului. Iar capul este 
mintea noastră pe care Scriptura porunceşte să o ungem, adică să 
o facem să strălucească de cunoştinţa dumnezeiască. (Sf. Maxim 
Mărturisitorul, Filocalia 2, pag. 232). 


"Căci unde este comoara ta, acolo e şi inima ta''. 
Matei VI, 21 


Când vezi mintea ta ocupându-se cu plăcere cu cele materiale 
şi zăbovind pe lângă chipurile lor, cunoaşte că le iubeşti pe acestea 
mai mult decât pe Dumnezeu. 

Mintea unindu-se cu Dumnezeu şi petrecând în El prin 
rugăciune şi dragoste, se face înţeleaptă, bună, puternică, iubitoare 
de oameni, milostivă, îndelung răbdătoare şi, simplu vorbind, poartă 
în sine aproape toate însuşirile dumnezeieşti. Dar despărţindu-se de 
EI şi lipindu-se de cele materiale sau se face dobitocească, ca una 
ce a devenit iubitoare de plăcere, sau sălbatică războindu-se cu 
oamenii pentru acestea. (Sf. Maxim Mărturisitorul, Filocalia 2, pag. 
66). 


"Să nu socoteşti că iubirea de argint stă numai în a avea aur 
sau argint, ci orice lucru de care se lipeşte gândul”, spune Sfântul 
Isaac. [...] De aceea tuturor li se cade să fie fără griji şi să se 
liniştească după Dumnezeu, fie în parte, ca cei din lume, cum s-a 
zis, ca să vină pe încetul la înţelepciunea şi cunoştinţa 
“ahovnicească, fie în întregime, ca cei ce pot să se oprească de la 
date, ca să aibă toată grija să placă lui Dumnezeu. Şi Dumnezeu 
+a vedea hotărârea lor şi le va dărui odihnă duhovnicească şi îi va 
22 să ajungă să mediteze (să cugete) la prima vedere 
“ontemplaţie) spre a dobândi frângerea negrăită a sufletului şi a se 
ace săraci cu duhul. Apoi îi va înălța pc încetul până la celelalte 


vederi, învrednicindu-i de păzirea fericirilor, până ce vor ajunge la 
pacea gândurilor, care este “locul lui Dumnezeu”, cum zice Sf. Nil, 
luând cuvântul din Psaltire: “și s-a făcut în pace locul Lui“ (Psalm 
LXXV, 2). (Cuv. Petru Damaschin, Filocalia 5, pag. 70). 


"'Nimenea nu poate să slujească la doi Domni". 
Matei VI, 24 
"Nimenea nu poate să slujească lui Dumnezeu şi lui Mamona'". 
Luca VI, 13 


Căci în măsura în care mintea noastră se alipeşte de lucrurile 
lumii, e robită de ele şi nesocoteşte porunca lui Dumnezeu, 
călcând-o. (Sf. Maxim Mărturisitorul, Filocalia 2, pag. 5). 


Mamona este semnul a toată lucrarea lumii acesteia. Şi de nu 
o părăseşte omul pe aceasta, nu poate sluji lui Dumnezeu. Iar 
slujirea lui Dumnezeu ce este dacă a nu avea ceva străin în mintea 
noastră când Îl binecuvântăm pe EI, nici vreo plăcere când ne 
rugăm Lui, nici vreo răutate când îi cântăm Lui, nici vreo ură când 
ne închinăm Lui, nici pizmă rea care ne tulbură când ne preocupăm 
de EI, nici plăcere urâtă în mădularele noastre când aducem aminte 
de EI? Căci toate acestea sunt ziduri întunecate care înconjoară 
nenorocitul suflet, de nu se poate ruga în chip curat lui Dumnezeu 
avându-le pe acestea în el. Căci îl împiedică în văzduh şi nu-l lasă 
să se întâlnească cu Dumnezeu şi să binecuvânteze în ascuns şi să 
se roage Lui cu dulceaţa iubirii în bucuria inimii şi cu voirea sfântă, 
ca să fie luminat de El. De aceea mintea se întunecă totdeauna şi 
nu poate înainta spre Dumnezeu, când nu se îngrijeşte să le taie pe 
acestea, întru cunoştinţă. Dar nu se poate îngriji să le taie pe 
acestea dacă nu se face fără grija de cele ale veacului acesta. (Cuv. 
Isaia Pustnicul, Filocalia 12, pag. 190). 

"Nu vă îngrijiţi pentru sufletul vostru ce veţi mânca, nici 
pentru trupul vostru cu ce vă veţi îmbrăca; au nu este sufletul 
mai mult decât hrana şi trupul decât îmbrăcămintea?" 

Matei VI, 25 


Omul înţelept se nevoieşte cu pricepere să-şi micşoreze, pe cât 
posibil, micile trebuinţe ale trupului, ca prin aceasta să ajungă să se 
îngrijească de puţine, sau să nu aibă grijă deloc, ca să păzească 
poruncile [...]. Fiindcă în grija de multe, nici pe sine însuşi nu se 
poate vedea cineva. Cum poate să vadă atunci cursele vrăjmaşului, 
gătite înainte de vreme? Căci vrăjmaşul nu obişnuieşte totdeauna să 
facă războiul la arătare. [...] 

Când vrea să arunce pe cineva în cele mari, îl face să 
nesocotească întâi cele mici şi nearătate: înainte de curvie, privirea 
deasă şi neînfrânată; înainte de ucidere, mânia uşoară; înainte de 
întunecarea cugetării, împrăştierea scurtă; şi înainte de aceasta iarăşi 
aşa-zisa trebuinţă neapărată a trupului. Pentru aceea Domnul ştiind 
mai dinainte toate, ca unul ce este înţelepciunea Tatălui, luând 
înaintea uneltirilor diavolului, porunceşte oamenilor să taie dinainte 
de vreme pricinile, ca nu cumva socotind că cele mici sunt fără 
primejdie, să cadă jalnic în păcatele cele mari şi înfricoşate, (Cuv. 
Petru Damaschin, Filocalia 5, pag. 124). 


"Nici Solomon nu s-a îmbrăcat ca unul din aceştia, cu toată 
slava lui”. 
Matei VI, 29 


Fiecare dintre noi, pe cât de mult se va învrednici prin credinţă 
şi sârguinţă să fie părtaş al Duhului Sfânt, tot pe atât se va slăvi în 
ziua aceea şi cu trupul lui. Căci ceea ce a adunat înlăuntrul 
sufletului, atunci se va descoperi şi în afară de trup. Pilda o avem 
la pomi. Când trece iarna şi soarele străluceşte mai luminos şi mai 
puternic, iar vântul adie, aceia odrăslesc în afară şi se îmbracă cu 

frunze, cu iiori şi cu roade ca şi cu un seşinânt. Asemenea şi 
floarea ierbii răsare în acea vreme din pământ şi pământul se 
acoperă cu ea şi se îmbracă cu sa ca într-un veşmânt măreț. [...] 
Toate acestea sunt chipuri, pilde şi icoane ale slavei ce-o vor 
avea cei ce se mântuiesc la înviere. Din această pricină, cea dintâi 
lună pentru toate sufletele iubitoare de Dumnezeu, adică pentru 
creştinii adevăraţi, este Xanticus, care este aprilie, prin care se arată 
puterea învierii. Căci zice dumnezeiasca Scriptură: "Această lună 
va fi vouă cea dintâi dintre lunile anului” (leşire XII, 2). Aceast 
va îmbrăca pomii goi cu slava pe care au avut-o mai întâi ascunsă 
înlăuntrul trupului. Aşa se vor slăvi şi aceştia prin lumina negrăită 
care este încă de acum în ei, adică prin puterea Duhului. Aceasta 
le va fi atunci veşmânt, mâncare, băutură, veselie, bucurie şi peste 
tot viaţă veşnică.(Sf. Simeon Metafrastul, Filocalia 5, pag. 329). 


"Căutaţi mai întâi Împărăţia lui Duranezeu şi dreptatea Lui şi 
acestea se vor adăuga vouă”. 
Matei VI, 33 
"Nu purtaţi grijă de trup... 
Romani XIII, 14 


Există o nădejde în Dumnezeu care se naşte prin credinţă, din 
inimă. Aceasta este nădejdea cea bună şi cu dreaptă socoteală şi 
întru cunoştinţă. Şi există o alta minciiioasă, ce se naşte d; 
nelegiuire. Nădăjduieşte bine şi înţelept în Dorinul, acela care ni: 
e deloc prins de grija lucrurilor pieritoare, ci e dăruit ziua ș: 
noaptea în întregime lui Dumnezeu, neîngrijindu-se de nici un lucr: 
lumesc pentru multa îndeletnici:e cu virtuţiie şi toată preocuparez 
lui e îndreptată spre cele umneze:=şti şi de aceea nu se îngrijeşte 
să-şi pregătească mâncaiea şi hanr:s;2 şi să-şi înfrumuseteze locu 
sălăşluiri: trupului şi de toate celeiaite. Căci Domnul î: va pregăt: 
lui cele de trebuinţă. Aceasta este cu adevărat nădejdea c+ 
adevărată şi atotînţeleaptă. 


Drept este ca unul ca acesta să nădăjduiască în Dumnezeu, 
deoarece s-a făcut robul Lui şi stăruie cu sârguinţă în lucrul Lui, 
fără nici o lenevire care-i vine din vreo pricină oarecare. Şi drept 
este ca unuia ca acesta să îi arate Dumnezeu în chip deosebit grija 
Lui, pentru că a păzit porunca Lui. [...] Căci când ne purtăm astfel, 
lumea ne pregăteşte toate ca o roabă şi se supune în chip 
neşovăitor, ca unui stăpân cuvintelor noastre şi nu se împotriveşte 
voii noastre. lar unul ca acesta nu încetează a sta neîncetat înaintea 
lui Dumnezeu şi nu se predă pe sine grijilor celor de trebuinţă ale 
'vupului. Şi de nimic altceva nu se îngrijeşte decât numai să se 
oprească pentru frica lui Dumnezeu de la toată grija măruntă şi 
mare de felul acesta, prin care tinde la plăcere şi se îndeamnă la 
împrăştiere. [...] 

Dar cel ce are inima scufundată cu totul în cele pământeşti şi 
mănâncă pururea ţărână împreună cu şarpele şi nu se îngrijeşte 
deloc de cele ce plac iui Dumnezeu, ci se osteneşte cu toate cele 
trupeşti şi e desprins şi gol de toată virtutea din pricina întâlnirilor 
neîncetate şi a împrăştierii din mândrie, căutând alte şi alte pricini 
pentru acestea, e cu adevărat căzut de la bine din pricina acestei 
nepăsări şi nelucrări. [...] 

Către unii ca aceştia a spus Dumnezeu, prin proorocul, 

uşinându-i: "Din zi în zi Mă caută şi voiesc să învețe căile Mele; 
„a unii care au făcut dreptatea şi judecăţile Dumnezeului lor nu le- 
au părăsit, cer de la Mine judecată şi dreptate” (Isaia 58, 2). (Sf. 
isae< Sirul, Filocalia 10, pag. 117). 


"Nu judecaţi şi nu veţi fi judecaţi”. 
Matei VII, 1 


Una şi singură este calea cea mai scurtă, dintre căile ce duc la 
iertarea greşalelor: să nu judeci. [...] Pe cât de străin este focul de 
apă, pe atât de străin este a judeca, celui ce voieşte să se pocăiască. 
(Sf. loan Scărarul, Filocalia 9, pag. 201). 


""Bateţi şi vi se va deschide”. 
Matei VII, 7 


Apropiindu-se îngerul, se depărtează grămadă toţi cei ce ne 
tulbură şi mintea se află în multă odihnă, rugându-se curat. Alteori 
ameninţându-ne obişnuitul război, mintea se luptă şi nu poate să se 
liniştească, deoarece s-a amestecat mai înainte cu felurite patimi. 
Totuşi cerând şi mai mult va afla. (Evagrie Ponticul, Filocalia 1, 
pag. 78). 


""Cereţi şi vi se va da vouă". 
Matei VII, 7 


Cele mai multe dintre darurile Duhului şi aproape toate se 
ivesc în cei vrednici în vremea rugăciunii - ştie singur oricine 
cugetă drept. [...] Deci nu numai răpirea până la al treilea cer, ci 
fiecare dintre darurile Duhului. Iar că unele dintre ele se lucrează 
şi prin trup, o arată felurile limbilor şi tălmăcirile lor, care de 
asemenea se primesc prin şi în rugăciune, cum spune Pavel: "Cel 
ce grăieşte în limbi, să se roage ca să le tălmăcească” (1 Corinteni 
XIV, 13). Dar nu numai acestea, ci şi cuvântul învăţăturii şi 
darurile tămăduirilor şi faptele puterilor şi punerile mâinilor lui 
Pavel (II Corinteni I, 6) prin care se dădea Duhul Sfânt (Sf. 
Grigorie Palama, Filocalia 7, pag. 240). 


Iconomia venirii lui Hristos este reîntoarcerea firii noastre la ea 
însăşi şi restaurarea ei. Căci a redat firii omeneşti demnitatea lui 
Adam, cel întâi zidit. Dar pe lângă aceasta i-a dăruit ei şi o 
moştenire cerească, scoţând-o din temniţa întunericului, i-a arătat 
calea vieţii şi uşa prin care celui ce intră şi la care celui ce bate i 
se dă putinţa să ajungă înlăuntrul împărăției. [...] Prin această uşă 
nimănui din cei ce voiesc nu-i este cu neputinţă să afle libertatea 

sufletului său şi acesta să-şi primească gândurile proprii şi să se 
îmbogăţească cu Hristos, avându-l sălăşluit în sine şi să-i fie ca un 
mire prin împărtăşirea Duhului cel bun. (Sf. Simeon Metafrastul, 
Filocalia 5, pag. 387). 


"Căci toate câte voiţi să vă facă vouă oamenii, asemenea şi voi 
faceţi lor, că aceasta este Legea şi proorocii"”. 
Matei VII, 12 


Cel ce-l are pe aproapele ca pe sine însuşi nu rabdă să aibă 
nimic mai mult ca aproapele. Iar dacă are şi nu dă cu inimă largă 
până ce se face şi el sărac şi asemenea cu aproapele, nu e împlinitor 
al Stăpânului; la fel nu e nici cel ce, vrând să dea tuturor celor ce 
cer, va respinge pe cineva din cei ce cer, până mai are un obol sau 
o bucată de pâine, nici cel ce nu face aproapelui câte vrea ca altul 
să i le facă lui. De asemenea cel ce a hrănit, a adăpat, a îmbrăcat 
şi a făcut toate celelalte fiecărui sărac şi fiecărui frate prea-mic, dar 
a nesocotit pe unul singur şi l-a trecut cu vederea, se va socoti şi el 
ca cel ce l-a trecut cu vederea pe Hristos-Dumnezeu când flămânzea 
şi înseta.(Sf. Simeon Noul Teolog, Filocalia 6, pag. 95). 


"Intraţi pe poarta cea strâmtă, căci largă este poarta şi lată este 
"calea care duce la pieire şi mulţi sunt cei care o află. 
Şi strâmtă este poarta şi îngustă este calea care duce la viaţă şi 
puţini sunt cei care o află”. 
Matei VII, 13-14 


"Căi" a numit Scriptura virtuțile. 

Să luăm aminte la noi înşine, ca nu cumva, spunând că 
umblăm pe calea strâmtă şi plină de necazuri, să ne rătăcim ţinând 
pe cealaltă lată şi largă. Calea strâmtă ţi-o va pricinui întristarea 

pântecelui, starea de toată noaptea în picioare, apa cu măsură, 
puţinătatea pâinii, băutura curăţitoare a necinstirii, batjocurile, 
luările în râs, tăierea voilor proprii, răbdarea certărilor, primirea în 
tăcere a dispreţuirii, silnicia înjurăturilor, răbdarea neclintită a 
nedreptăţirii, suportarea bârfirilor fără supărare, răbdarea fără mânie 
a neluării în seamă, primirea ocărilor cu smerenie. Fericiţi sunt cei 
ce umblă pe calea amintită, că a lor este Împărăţia cerurilor. 

Calea lată şi largă e cea a iubirii de sine şi a căutării plăcerilor 
proprii. Căci iubirea de sine nu e strâmtorată de luarea în 
considerare a altuia. Iar "necazurile şi primejdiile omoară dulcea 
împătimire, iar odihna o hrăneşte şi o creşte: (Sf. loan Scărarul, 
Filocalia 9, pag. 64). 


"Păziţi-vă pe voi de prooroci mincinoşi, care vor veni la voi în 
piele de oaie, iar pe dinăuntru sunt lupi răpitori". 
Matei VII, 15 


Să nu stăruim în gânduri care ne prezintă păcatele noastre 
micşorate şi care ne spun ca nişte oracole că am primit iertarea. [...] 
Căci câtă vreme mintea noastră este încă tulburată de păcat, încă 
n-am primit iertarea lui, fiindcă n-am făcut încă roade vrednice de 
pocăință. Şi roada căinţei este nepătimirea sufletului; iar nepătimirea 
înseamnă ştergerea păcatului. (Sf. Maxim Mărturisitorul, Filocalia 
2, pag. 34). 


"Au doară culeg oamenii struguri din spini sau smochine din 
mărăcini?" 
Matei VII, 16 


Bine este a nu îngădui minţii să zăbovească în cele trupeşti şi 
în patimi. Căci "nu culeg nici din ciulini smochini”, adică din 

patimi virtuţi, "nici din scaieţi struguri”, adică din trup cunoştinţa 
care dă bucurie.(Sf. Maxim Mărturisitorul, Filocalia 2, pag. 153). 


"Căci nu cel ce-mi zice Mie: Doamne, Doamne, va intra întru 
Împărăţia cerurilor, ci cel ce face voia Tatălui Meu“. 
Matei VII, 21 
"Cel ce Mă iubeşte pe Mine şi păzeşte poruncile Mele...". 
Ioan XIV, 15 


Cel ce iubeşte pe Hristos, desigur că-L şi imită, după putere. 
Astfel Hristos n-a încetat să facă bine oamenilor, iar răsplătit cu 
nerecunoştință şi hulă, se purta cu îndelungă răbdare; în sfârşit, 
bătut şi omorât de ei, răbda, neînvinuind pe nimeni. Aceste trei sunt 
faptele dragostei faţă de aproapele, fără de care cel ce zice că 
iubeşte pe Hristos sau că va dobândi Împărăţia Lui, se amăgeşte pe 

ine. [...] 

Tot scopul poruncilor Mântuitorului este să slobozească mintea 
de necumpătare şi de ură şi să o ducă la dragostea Lui şi a 
aproapelui, din care se naşte în mod efectiv lumina sfintei 
cunoştinţe. (Sf. Maxim Mărturisitorul, Filocalia 2, pag. 107). 


"În dar aţi luat, în dar să daţi”. 
Matei X, 8 


Cel ce ascunde darul în pământ, bârfeşte pe Stăpân că e aspru 
şi-şi cruţă trupul, ocolind virtutea. Iar cel ce vinde duşmanilor 
adevărul, pe urmă, neputând suporta ruşinea, ca unul ce e chinuit 
de slava deşartă, se spânzură. (Sf. Maxim Mărturisitorul, Filocalia 
2, pag. 132). 

"Nici traistă pe drum, nici două haine, nici încălţăminte, nici 
toiag; că vrednic este lucrătorul de hrana sa“. 
Matei X, 10; Luca IX, 3 


Cum a poruncit Domnul ucenicilor să nu aibă două cămăşi, El 
însuşi având cinci [...] şi care sunt aceste haine? 

Mântuitorul n-a avut cinci cămăşi, ci una singură şi învelitoarea 
de deasupra. Dintre acestea cea de dedesubt e numită hitonion, iar 
învelitoarea din afară imation (togă sau pallium). 

Dar prin termenii istorisirii, Evanghelistul Ioan a redat în chip 
tainic un înţeles ascuns, desprins printr-o cunoaştere contemplativă. 
[...] 

Cămaşa Mântuitorului, ţesută de sus în jos ca un întreg, pe care 
n-au rupt-o cei ce L-au răstignit, deşi li s-a îngăduit să-L dezbrace 
de ea, este conexiunea şi împletitura neîmpărită a virtuţilor 
întreolaltă sau cugetarea noastră, potrivită şi adecvată Cuvântului 
(raţiunii) sau harului omului nou, al celui după asemănarea lui 
Hristos, ţesut de sus prin Duhul Sfânt. 

Iar învelitoarea din afară este lumea sensibilă împărţită în patru 
stihii, pe care o rup, ca pe haina lui Iisus, în patru bucăţi, cei ce 
răstignesc în noi în chip spiritual pe Domnul. 

Deci dracii sfâşie creaţiunea văzută a celor patru stihii, 
făcându-ne să o privim prin simţuri în chip pătimaş şi să ignorăm 
raţiunile divine din ea. Dar altceva este cu cămaşa virtuţilor, căci 
pe aceasta chiar dacă o smulg din noi, în urma lenevirii noastre 
spre cele bune, nu pot totuşi să ne convingă că virtutea este viciu. 
Să nu facem deci cele cinci haine ale lui Iisus prilej de lăcomie, ci 
să cunoaştem care este intenţia Scripturii şi cum e răstignit şi 
dezbrăcat Domnul în noi, care ne lenevim spre cele bune, tocmai 
din pricina acestei trândăvii, în lucrarea virtuţilor; cum împart 
dracii, ca pe o haină, creaţiunea Lui, ca să ne facă să slujim 
patimilor. Să devenim paznici de încredere ai bunurilor hărăzite 
nouă de Dumnezeu şi creaţiunea să o privim cum se cuvine, numai 
spre slava Lui. Să păstrăm nerăpită cămaşa Cuvântului (raţiunii) 
cunoştinţei, adică virtuțile prin silinţa spre faptele bune. [...] 


26 


Pe lângă cele spuse - cămaşa cea ţesută de sus este lumea 
fiinţelor netrupeşti şi spirituale, iar învelitoarea de din afară pe care 
a împărţit-o Scriptura în patru părţi, ca în patru elemente, este firea 
cea trupească. [...] Dintre acestea, trupul l-au risipit prin stricare, 
luând putere asupra noastră din călcarea poruncii, dar sufletul nu 
l-au sfâşiat, având înrudire cu cele de sus. (Sf. Maxim 
Mărturisitorul, Filocalia 3, pag. 27). 


"Că nu voi sunteţi cei ce grăiţi, ci Duhul Tatălui Meu, Care 
grăieşte în voi". 
Matei X, 20 


Căci am ajuns curaţi, primind arvuna Duhului şi cuvântul cel 
înăuntru sădit ca o sămânță, cum zice Iacob, fratele Domnului 
(Iacob I, 21), sădită şi întărită prin împărtăşirea cea neîmpărtăşită, 
care ne îndumnezeieşte în chip neamestecat şi fără să se micşoreze 
Cel preaplin de bunătate. Dar nepurtând grijă de porunci, ca 
păstrătoare ale harului, am căzut iarăşi în patimi, şi în loc de 
ăsuflarea Duhului Sfânt, ne-am umplut de suflarea duhurilor rele. 
Şi e vădit că de la acestea vine căscatul şi lenea, cum zic părinţii. 
Dar cel ce a dobândit Duhul şi a fost curăţit de către EI, a încălzit 
şi primeşte de la EI suflarea vieţii dumnezeieşti şi de la El grăieşte, 
prin El cugetă şi se mişcă. [...] Dar cel ce are pe cel dimpotrivă şi 
e stăpânit de el, face şi grăieşte cele dimpotrivă. (Sf. Grigorie 
Sinaitul, Filocalia 7, pag. 174). 


"Cel ce va răbda până la sfârşit, acela se va mântui”. 
Matei X, 22 


Sf. loan Gură de Aur spune despre Apostoli că de aceea le-a 
spus Domnul de necazurile cele multe şi a adăugat: "Cel ce va 

răbda până la sfârşit, acela se va mântui" ca niciodată să nu 
rămână fără grijă, ci să se nevoiască din temere. Căci nu va folosi 
cineva nimic de la celelalte virtuţi, măcar de ar fi cu petrecerea în 
cer, dacă e stăpânit de mândrie, prin care diavolul şi Adam şi alţi 
mulţi au căzut. De aceea niciodată nu trebuie să părăsească temerea, 
până ce nu ajunge la limanul dragostei desăvârşite şi iese afară din 
lume şi din trup. 

Căci unul ca acesta nu lasă temerea de bună voie, ci din marea 
credinţă, care-i face mintea să nu aibă grijă de viaţă şi de moartea 
trupului. El vine la temerea curată a dragostei. Despre aceasta zice 
marele Atanasie către cei desăvârşiţi: "Nu te teme de Dumnezeu ca 
de un tiran, ci te teme din dragoste față de El”. Aceasta ca să nu 
se teamă omul, numai pentru că păcătuieşte, ci şi pentru că e iubit 
fără să iubească şi primeşte binefaceri cu nevrednicie. Prin temerea 
de asemenea bunătăţi, el vrea să-şi atragă sufletul la iubire şi să se 
facă vrednic de binefacerile de care a avut şi va avea parte, prin 
recunoştinţa sa faţă de Binefăcător. (Cuv. Petru Damaschin, 
Filocalia 5, pag. 262). 


"Când vă vor izgoni pe voi din cetatea aceasta, fugiţi în alta". 
Matei X, 27 


Cetățile au rostul să păzească şi să asigure lucrurile de preţ. 
Deci în înţeles alegoric cetatea este nevoinţa constătătoare din 
diferite virtuţi, ca de pildă: înfrânarea de la vin, reținerea de la 
mâncări, care sunt spre pază şi siguranţă. Deci când ne izgonesc 
dracii din una din acestea, strecurând în noi înfumurarea şi slava 
deşartă, pentru o astfel de nevoinţă, e bine să dăm înapoi dintr-o 
asemenea silinţă ce ni se pare osârduitoare, ca să nu cădem în 
mândrie, şi să fugim la altă virtute, slobodă de slava deşartă, până 
va veni la noi puterea nepătimirii. 

Sau în alt înţeles, cetăţi numeşte sufletele omeneşti. Căci la 
acestea fiind trimişi Apostolii de Mântuitorul, când sunt alungaţi de 

la cele nevrednice, trec la sufletele altora, care s-au făcut în stare să 
primească învăţătura lor. Şi aceste cetăţi ale lui Israel nu le vor 
isprăvi de cercetat, fie că în unele sunt primiţi, fie că în altele sunt 
alungaţi, până nu va veni Fiul omului, împlinind toate la venirea 
Lui cea întru slavă, (Sf. Maxim Mărturisitorul, Filocalia 2, pag. 
234). 


'""Temeţi-vă mai mult de cel ce poate să piardă şi trupul şi 
sufletul în gheenă". 

Matei X, 28 

'""Temerea Domnului este curată, rămânând în veacul vecilor". 

Psalm XVIII, 10 


Odată ce ştim că temerea este îndoită, [...] trebuie să ne punem 
întrebarea cum desfiinţează iubirea temerea, dacă aceasta ţine în 
veacul veacului şi cum mai rămâne Dumnezeu înfricoşat în 
veacurile nesfârşite pentru toţi cei din jurul Lui? [...] 

Temerea este îndoită: una curată şi alta necurată. Astfel 
temerea ce se naşte din aşteptarea pedepsei pentru greşeli, având 
drept pricină a naşterii sale păcatul, întrucât nu e curată, nu va 
rămânea pentru totdeauna, ci va dispărea împreună cu păcatul, prin 
pocăință. Dar temerea curată, care stăruie întruna, chiar fără 
amintirea păcatelor, nu va înceta niciodată, fiindcă este fiinţială. Ea 
ţine oarecum de raportul lui Dumnezeu cu făptura, ca Unul ce-şi 
face vădită tuturor mărirea Sa naturală care e mai presus de toată 
împărăţia şi puterea. Cel ce nu se teme aşadar de Dumnezeu ca 
judecător, dar Îl venerează pentru slava covârşitoare a puterii Sale 
'emărginite, ci drept cuvânt nu are nici o lipsă, fiind desăvârşit în 
abire, ca unul ce iubeşte pe Dumnezeu cu sfiala şi cu evlavia care 
s& cuvine. Acesta este cel ce a dobândit temerea care rămâne în 
sacul veacului şi nu va avea nici o lipsă niciodată. (Sf. Maxim 
“lărturisitorul, Filocalia 3, pag. 40). 


"Două paseri se vând pe un asariu". 
Matei X, 29 


Zic unii că asariu cuprinde zece bănuţi. Iar prin zece se arată 
litera I. Dar această literă e începutul numelui Domnului Iisus 
Hristos. Deci prin numele Domnului se răscumpără noul şi vechiul 
popor şi omul dinlăuntru şi cel din afară.(Sf. Maxim Mărturisitorul, 
Filocalia 2, pag. 211). 


"Nu socotiți că am venit să aduc pace pe pământ; n-am venit 
să aduc pace, ci sabie“. 
Matei X, 34 


N-am venit, zice Domnul, să aduc pace pe pământ şi iubirea 
părinţilor faţă de fii şi a fraţilor faţă de fraţi, care se hotărăsc să 
nu-Mi slujească Mie, ci luptă şi sabie; adică să despart pe iubitorii 
de Dumnezeu de iubitorii de lume; pe iubitorii de cele materiale de 
iubitorii de cele nemateriale; pe iubitorii de slavă de cei smeriţi la 
cuget. Căci Domnul se bucură de împerecherea şi de dezbinarea ce 
se naşte din iubirea faţă de El. (Sf. Ioan Scărarul, Filocalia 9, pag. 
72). 


"Cel ce voieşte să vieţuiască în lumea aceasta se va pierde pe 
sine din viaţa adevărată; iar cel ce se pierde de aici pentru 


Mine se va afla pe sine acolo”. 
Matei X, 39 


Precum cel ce s-a pregătit să se suic pe cruce nu mai ţine în 
Cugetarea sa decât gândul morţii şi porneşte ca un om ce nu se 


gândeşte să mai aibă vreo părticică din viaţa veacului acesta, aşa e 

şi cel ce voieşte să împlinească ceea ce s-a spus. Căci crucea este 
voinţa care este gata să primească orice necaz. Şi, când a voit să ne 
înveţe iarăşi de ce trebuie să facem aşa, Domnul a zis: "Cel ce...” 
(Matei X, 39). Acesta e cel ce păşeşte pe calea crucii şi-şi pune 
paşii săi pe ea. [...] 

Cel ce se îngrijeşte de viaţa aceasta s-a pierdut căzând din 
nădejdea prin care a pornit spre suferirea necazurilor. Pentru că 
grija aceasta nu-l lasă să primească necazul pentru Dumnezeu, ci-l 
atrage pe încetul din stăruirea în el şi-l scoate din mijlocul luptei 
pentru viaţa cea fericită şi face să crească în el gândul acesta până 
ce-l biruieşte. (Sf. Isaac Sirul, Filocalia 10, pag. 427). 


"Din zilele lui Ioan Botezătorul până acum, împărăţia cerurilor 
se ia prin străduinţă şi cei ce se silesc pun mâna pe ea”. 
Matei XI, 12 


Zicând acestea Mântuitorul Hristos vorbeşte despre voia 
noastră, vrând ca fiecare din noi să se silească potrivit cu Botezul 
ca să nu se abată spre rău, ci să stăruiască în bine. Desigur, precum 
omul pătimea de sila sau robia Stăpâniilor (rele), Dumnezeu putea 
să ne slobozească şi să ne facă neschimbători tot cu sila. Dar n-a 
făcut aşa, ci prin Botez ne-a scos cu sila din robie, desfiinţând 
păcatul prin cruce şi ne-a dat poruncile libertăţii, dar a urma sau nu 
poruncilor a lăsat la voia noastră liberă. Drept aceea, împlinind 
poruncile ne arătăm dragostea faţă de Cel ce ne-a eliberat, dar 
nepurtând grijă de ele sau neîmplinindu-le ne dovedim împătimiţi 
de plăceri. (Marcu Ascetul, Filocalia 1, pag. 277). 


Căci nici o lucrare trupească şi duhovnicească nu dă roadă, 
dacă nu e săvârşită cu durere sau cu osteneală. [...] Silă a numit 
simţirea dureroasă a trupului, în toate. Căci altfel sunt poate mulţi 
care au lucrat sau lucrează ani îndelungaţi, dar fiindcă nu au pus 

osieneală şi durere prin răvna fierbinte a inimii, s-au lipsit de 
curăţie şi de împărtăşirea Duhului Sfânt lepădând asprimea 
durerilor. Cei ce lucrează fără grijă şi cu moleşeală ostenesc poate 
mult la arătare, dar niciodată nu vor culege roadă, din pricină că nu 
au pus durere în ea, rămânând în adâncul lor lipsiţi de ea. (Sf. 
Grigorie Sinaitul, Filocalia 7, pag. 183). 


"Veniţi la Mine, toţi cei osteniţi şi împovăraţi şi Eu vă voi 
odihni pe voi”. 
Matei XI, 28 


Nu este înţelept să nu aibă smerenie. Şi cel ce nu are smerenie 
nu se va înţelepţi. Nu este om smerit la cuget care să fie lipsit de 
pace. Şi cel lipsit de pace nu e nici smerit la cuget şi nu are cineva 
pace dacă nu se bucură. Pe toate căile pe care umblă oamenii în 
lume nu au pace în ei până ce nu se vor apropia, prin nădejde, de 
Dumnezeu. Nu dobândeşte inima pace din osteneală şi din sminteli, 
până ce nu se va sălăşlui în ea nădejdea şi până ce aceasta nu va da 
inimii pace şi nu va revărsa din sine bucurie în ea. Aceasta este 
ceea ce a numit Domnul gură în stare de închinăciune şi plină de 
sfinţenie. [...] 

Nădejdea în Dumnezeu înalță inima, iar frica de gheenă o 
zdrobeşte. Lumina minţii naşte credinţa şi credinţa naşte mângâierez 
nădejdii. lar năzuinţa întăreşte inima. Credinţa este descoperirea 
înţelegerii. Şi când se întunecă cugetarea, se ascunde credinţa şi 
pune peste noi frica şi taie nădejdea noastră. Nu credinţa cea din 
învăţătură eliberează pe om de mândrie şi de îndoială, ci cea care 
vede şi răsare din înţelegere şi se numeşte recunoaşterea şi arătarea 
adevărului. Sf. Isaac Sirul, Filocalia 10, pag. 306). 

"Învăţaţi de la Mine că sunt blând şi smerit cu inima şi veţi 
găsi odihnă sufletelor voastre”. 
Matei XI, 29 


Cel smerit nu se simte niciodată întețit, grăbit şi tulburat. În el 
nu sunt gânduri înfierbântate şi uşuratice. În toată vremea se află 
într-o odihnă lipsită de încordare. De s-ar ciocni cerul cu pământul, 
el nu s-ar speria. Dar nu tot cel liniştit este şi smerit în cugetare. 
Însă tot cel smerit cu cugetul este şi liniştit. Cel ce nu e smerit cu 
cugetul nu e adunat în sine; dar vei afla mulţi adunaţi în ei înşişi, 
fără să fie smeriţi cu cugetul. [...] 

Cel smerit cu cugetul este în toată vremea în odihnă, pentru că 
nu €e ceva care să-i tulbure sau să-i înspăimânte cugetarea. [...] 

Cel smerit la cuget nu se întâlneşte niciodată cu vreo silă care 
să-l facă să se tulbure. Cel smerit la cuget se ruşinează de sine, ori 
de câte ori se află singur. (Sf. Isaac Sirul, Filocalia 10, pag. 403). 


Lumina zorilor se iveşte înaintea soarelui şi blândeţea este 
înainte-mergătoarea smeritei cugetări. De aceea auzim şi Lumina, 
orânduindu-le pe acestea astfel după treptele lor. Deci se cade să 
fim luminaţi de lumină înainte de răsăritul soarelui, ca astfel să 
putem privi limpede spre soare. Căci cel ce nu cunoaşte mai înainte 
lumina, nu poate privi soarele. [...] 

Blândeţea este starea neclătinată a minţii care rămâne la fel în 
cinstiri şi necinstiri. (Sf. loan Scărarul, Filocalia 9, pag. 290). 


Blândeţea păzeşte iuţimea netulburată, iar smerenia slobozeşte 
mintea de fumul mândriei şi de slavă deşartă. (Sf. Maxim 
Mărturisitorul, Filocalia 2, pag. 50). 


Smerita cugetare este un har fără nume al sufletului, având un 
nume numai pentru cei ce au primit cercarea (experienţa ei). Ea este 

o bogăţie negrăită; ea este numirea lui Dumnezeu şi darul Lui. Căci 
zice: "Învăţaţi de la Mine”; deci nu de la înger, nici de la om şi 
nici de pe hârtie, ci "de la Mine”, adică din sălăşluirea, din 
luminarea şi din lucrarea Mea în voi. (Sf. loan Scărarul, Filocalia 
9, pag. 298). 


Iată cum ne-a învăţat aici pe scurt, printr-un singur cuvânt, 
rădăcina şi pricina tuturor relelor şi leacul ei în vederea tuturor 
bunătăţilor: ne-a arătat că mândria e cea care ne-a doborât şi că este 
cu neputinţă să fim miluiţi altfel decât prin ceea ce e contrar ei: 
prin smerita cugetare. Căci mândria naşte dispreţuirea şi 
neascultarea pierzătoare, precum şi smerita cugetare naşte ascultarea 
şi mântuirea sufletelor. [...] Prin smerita cugetare se înţelege cea 
adevărată, nu smerenia în cuvântul simplu şi în arătare; deci starea 
lăuntrică smerită, născută în chip propriu în inima însăşi, în cugetul 
însuşi. 

Deci cel ce voieşte să afle adevărata odihnă a sufletului său să 
înveţe smerita cugetare şi va vedea că în ea este toată bucuria şi 
toată slava şi toată odihna, precum în mândrie sunt toate cele 
dimpotrivă. (Avva Dorotei, Filocalia 9, pag. 483). 


"Omul cel bun din comoara lui cea bună scoate afară cele 
bune, pe când omul cel rău, din comoara lui cea rea scoate 
afară cele rele”. 

Matei XII, 35 


Un izvor bun nu poate izvori apă tulbure şi rău mirositoare, 
duhnind de conţinut lumesc; nici inima care este în alară de 
Împărăţia cerurilor nu poate izvori râuri de viaţă dumnezeiască care 
să împrăştie buna mireasmă a mirului duhovnicesc. [...] Tot aşa nic: 
izvorul unic al inimii nu poate naşte deodată cuget rău şi cug:: 
bun. Ci omul bun din vistieria bună a inimii sale scoate cele hune 

iar cel rău din vistieria rea a inimii sale scoate cele rele. (Nichita 
Stithatul, Filocalia 6, pag. 254). 


Roada Duhului Sfânt este dragostea, bucuria, pacea, bunătatea, 
îndelungă-răbdarea, credinţa, blândeţea, înfrânarea. lar roadele 
duhului potrivnic sunt ura, întristarea lumească, nestatornicia 
sufletului, tulburarea inimii, răutatea, cugetul iscoditor, descurajarea, 
mânia, necredinţa, pizma, multa mâncare, beţia, bârfirea, osândirea, 
pofta ochilor, îngâmfarea şi trufia sufletului. Deci din aceste roade 
se cunoaşte şi pomul. Şi în felul acesta vei cunoaşte neîndoielnic al 
cărui duh este cel ce te întâmpină. (Nichita Stithatul, Filocalia 6, 
pag. 268). 


"Şi când a ieşit duhul necurat din om, umblă prin locuri fără 
apă, căutând odihnă şi nu găseşte". 
Matei XII, 43 


Dar dacă am slujit patimilor din tinereţe şi ne-am nevoit cu 
toată râvna întru răutate şi vicleşug, este cu neputinţă să ne izbăvim 
de asemenea rele fără osteneală, fără vreme şi fără Dumnezeu ca să 
putem dobândi astfel acea vedere. Mai întâi trebuie să iubim 
virtuțile înainte pomenite şi să ne îngrijim de ele cu lucrul şi cu 
cuvânțul întru toată sârguinţa. [...] 

Precum ocărârea de sine înseamnă o sporire ascunsă, pentru 
faptul că înaintăm bine şi nu simţim, aşa şi părerea de sine şi 
plăcerea de sine înseamnă o pierzanie ascunsă, pentru faptul că 
ne-am întors înapoi şi nu ştim. Şi cu adevărat aşa este. Căci în 
sufletul iubitor de slavă deşartă se întorc şi patimile curăţite de har, 
iar Domnul zice: "când a ieşit duhul necurat...”. Pentru că nu are 
lucrare duhovnicească locul de unde a ieşit, nici smerenie. De aceea 
se întoarce pentru ca să-l robească cu adaos de multe alte rele şi se 
aşează acolo. (Cuv. Petru Damaschin, Filocalia 5, pag. 232). 

"Mama Ta şi fraţii Tăi stau afară căutând să-Ţi vorbească". 
Matei XII, 47 


Ca în toate celelalte, aşa şi în aceasta ni s-a făcut învăţător 
Domnul. Căci şi El se arată părăsind adeseori pe părinţii Săi după 
trup. Pentru că auzind pe unii spunându-l: "Mama Ta şi fraţii te 
caută”, bunul nostru Învățător îndată ne-a arătat nouă ura 
nepătimaşă, zicând: "Mama Mea şi fraţii Mei sunt cei ce fac voia 
Tatălui Meu cel din ceruri". 

Să-ţi fie ţie tată cel ce poate şi voieşte să se ostenească 
împreună cu tine în uşurarea sarcinilor păcatelor sale; maică, 
străpungerea inimii, care poate să te spele pe tine de întinăciune; iar 
frate, cel ce se osteneşte împreună cu tine şi se întrece cu tine pe 
drumul cel ce duce în sus. Agoniseşte-ţi ca soţie nedespărţită 
aducerea aminte de moarte; copii prea iubiţi să-ţi fie suspinurile 
inimii; ca slujitor agoniseşte-ţi trupul tău; iar ca prieteni Sfintele 
Puteri, care în vremea ieşirii (sufletului) pot să te ajute, dacă se vor 
face prietenii tăi. "Acesta e neamul celor ce caută pe Domnul” 
(Psalm XXIII, 6). (Sf. Ioan Scărarul, Filocalia 9, pag. 71). 


"Pentru că vi s-a dat să cunoaşteţi tainele Împărăției cerurilor”. 
Matei XIII, 11 


Cel ce a primit darul luării aminte la dumnezeieştile Scripturi, 
cum zic Părinţii, află tot binele ascuns în toate Scripturile. [...] Sau 
în liniştea cea după Dumnezeu şi în citirea dumnezeieştilor Scripturi 
ştie că altă faţă arată Scriptura celorlalţi oameni, chiar dacă par că 
o cunosc, şi altă faţă celui ce s-a închinat pe sine rugăciunii 
neîncetate, sau are gândul tot timpul la Dumnezeu, încât să-l aibă 
în loc de răsuflare în toate, chiar dacă pentru lume este simplu şi: 
neînvăţat în ştiinţele omeneşti. [...] 

Dumnezeu se arată mai degrabă simplităţii şi smereniei, zice 
Scărarul, şi nu ostenelilor şi înţelepciunii ajunsă fără folos. Ma 

degrabă o leapădă Dumnezeu pe aceasta, dacă nu are smerenie. 
Căci mai bun e cel simplu la cuvânt şi nu la cunoştinţă după 
Apostol (II Corinteni XI, 6). Fiindcă cunoştinţa duhovnicească este 
un dar, iar ştiinţa cuvântului este o învăţătură omenească ca 
celelalte învățături ale lumii acesteia şi nu ajută la mântuirea 
sufletului.(Cuv. Petru Damaschin, Filocalia 5, pag. 125). 


"De aceea le vorbesc în pilde că, văzând, nu văd şi, auzind, nu 
aud, nici nu înţeleg”. 
Matei XIII, 13 


Lumea e moartă pentru sfinţi şi cei din ea la fel pentru ei. De 
aceea văzând nu văd faptele lor cele bune şi auzind, nu pot înţelege 
cuvintele lor dumnezeieşti grăite în Duhul Sfânt. Dar nici cei 
duhovniceşti nu pot primi în ei faptele cele rele sau cuvintele 
pătimaşe ale oamenilor lumeşti sau răi, ci văzând şi ei cele din 
lume nu le văd şi auzind cele ale oamenilor lumeşti, rămân cu 
simţirea ca şi când nu le-ar auzi. Şi astfel nu se înfăptuieşte nici o 
părtăşie a acestora cu aceia, sau a acelora cu aceştia,(Sf. Simeon 
Noul Teolog, Filocalia 6, pag. 73). 


"Împărăţia cerurilor este asemenea grăuntelui de muştar, pe 
care luându-l omul l-a semănat în țarina sa, 
Şi care este mai mic decât toate seminţele, dar când a crescut 
este mai mare decât toate legumele şi se face pom, încât vin 
păsările cerului şi se sălășluiesc în ramurile lui”. 

Matei XIII, 31-32 


Cuvântul lui Dumnezeu asemenea grăuntelui de muştar, pare 
foarte mic înainte de a-l cultiva. Dar după ce a fost cultivat cum 
trebuie, se arată aşa de mare încât se odihnesc în el raţiunile măreţe 


ale făpturilor sensibile şi inteligibile, ca nişte păsări. 

Căci raţiunile tuturor încap în EI; iar El nu poate fi încăput de 
nici una din făpturi. De aceea a zis Domnul că “cel ce are credinţă 
cât un bob de muştar, poate muta muntele" (Matei XVII, 10) cu 
Cuvântul adică poate alunga stăpânirea diavolului de la noi şi să o 
mute de pe temelia ei. 

Grăuntele de muştar este Domnul, asemănat prin credinţă în 
duh, în inimile celor care-L. primesc. Cel ce ÎI cultivă, cu grijă prin 
virtuţi, mută muntele cugetului pământesc, depărtând de la sine 
deprinderea anevoie de clintit care-l stăpâneşte şi dă odihnă în sine, 
ca unor păsări ale cerului, raţiunilor şi modurilor poruncilor sau 
puterilor dumnezeieşti. (Sf. Maxim Mărturisitorul, Filocalia 2, pag. 
169). 


Omul este grăuntele de muştar, iar păsările sunt virtuțile lui. 
Omul trebuie să urmeze grăuntelui de muştar în toate. Căci 
spunând: "Este mai mic decât toate seminţele”, o spune aceasta 
deoarece trebuie să se coboare mai jos decât orice om. Dar el este 
prin aceasta desăvârşit, pentru blândeţea şi îndelunga lui răbdare. Şi 
este înfocat (în creştere) pentru curăţia lui, pentru că nu are nici o 
întinăciune în trup. Iar cele din el sunt puternice pentru ura faţă de 
patimi. Căci este supărător celor ce iubesc lumea. Şi are însuşirea 
de-a fi lucrător, de nu e lovit şi apăsat. (Cuv. Isaia Pustnicul, 
Filocalia 12, pag. 100). 


"Asemenea este Împărăţia cerurilor ca un năvod aruncat în 
mare, care adună tot felul de peşti şi care a fost tras când s-a 
umplut”. 

Matei XIII, 47 


Cel ce crede că este o Împărăţie a celor sfinţi, va avea grijă să 
se păzească pe sine până şi în cele mai mici şi mai de pe urmă 

fapte, ca să fie vas ales. Şi ce: buni au fost aleşi penru Sfânta Lui 
Împărăţie, iar pe cei răi i-a aruncat în gheenă. (Cuv. Isaia Pustnicul, 
Filocalia 12, pag. 114). 


"Iar EI le-a zis: De aceea orice cărturar cu învăţătura despre 
Împărăţia cerurilor este asemenea unui om gospodar care 
scoate din visteria sa noi şi vechi". 

Matei XiII, 52 


Cărturar este cel ce a învăţat cele ale Împărăției lui Dumnezeu, 
adică tot cel ce prin faptă se îndeletniceşte cu vederea 
(contemplarea) lui Dumnezeu şi stăruieşte în linişte (isihie). Acesta 
scoate din vistieria inimii sale noi şi vechi, adică învățături 
evanghelice şi prooroceşti sau din Noul şi Vechiul Testament, fie 
lucruri de învăţătură şi lucruri de făptuire, fie învățături ale Legii 
şi învățături apostolice. Căci acestea sunt tainele cele noi şi vechi 
pe care cărturarul făptuitor le scoate la iveală, învăţându-se vieţuirea 
cea plăcută lui Dumnezeu. Cărturar este tot cel ce se îndeletniceşte 
cu lucrarea, cei ce se ocupă încă trupeşte cu faptele. Iar cuvântător 
dumnezeiesc e tot cel ce se îndeletniceşte cu cunoaşterea firii, care 
stă în mijlocul cunoştinţelor şi al raţiunilor lucrurilor şi dovedeşte 
toate în Duh prin puterea deosebitoare a raţiunii.(Sf. Grigorie 
Sinaitul, Filocalia 7, pag. 148). 


"Si dacă orb pe orb va călăuzi, amândoi vor cădea în groapă". 
Matei XV, 14 


Tot cel ce nu vede, dar se încumetă să călăuzească pe alţii, e 
un înşelător şi duce pe cei ce-l urmează în prăpastia pierzaniei. [...] 
Orbul faţă de Cel Unui, e orb în întregime faţă de toate. lar cel ce 
vede pe Unul are vederea tuturor. El se reţine de !a vederea tuturor, 


dar are vederea tuturor, fiind în afară de cele văzute. Fiind astfel în 
Unul le vede pe toate. Şi fiind în toate, nu vede nimic din toate, (Sf. 
Simeon Noul Teolog, Filocalia 6, pag. 31). 


"Căci din inimă ies gânduri rele, ucideri, adultere, furturi, 
mărturii mincinoase, hule. 
Acestea sunt care spurcă pe om". 

Matei XV, 19-20 


Suntem datori să păstrăm nu numai trupul curat şi nepătat de 
păcat, ci şi inima şi mintea şi cugetarea şi conştiinţa. Căci omul 
este îndoit din suflet şi trup şi de aceea trebuie să aibă şi lupta 
îndoită. De aceea nu ajunge nevoinţa noastră trupească ca să 
dobândim virtuțile de Dumnezeu iubitoare, ci înainte de toate 
smerenia sufletului şi zdrobirea inimii şi rugăciunea întinsă. (Cuv. 
Isaia Pustnicul, Filocalia 12, pag. 278). 


Cel ce păzeşte capul şarpelui şi prin mânioasă împotrivire se 
foloseşte de cuvinte curajoase, lovindu-l cu pumnul în faţă, a 
alungat vrăjmaşul de la sine. Căci zdrobind capul, a pus pe fugă 
multe gânduri rele şi fapte şi mai rele. Şi astfel cugetarea rămâne 
netulburată, Dumnezeu primind privegherea ei asupra gândurilor şi 
dăruindu-i în schimb să ştie cum trebuie să biruiască pe cei ce o 
războiesc şi cum trebuie inima să se curețe pe încetul de gândurile 
care spurcă pe omul dinlăuntru. (Isichie Sinaitul, Filocalia 4, pag. 
86). 


"Milă îmi este de mulţime, că iată sunt trei zile de când 
aşteaptă lângă Mine". 
Matei XV, 32 

Pustia este firea omenească sau lumea aceasta în care stăruie 
pe lângă raţiunea virtuţii şi a cunoştinţei cei ce rabdă osteneli şi 
necazuri plini de credinţă şi de nădejdea bunurilor viitoare. Iar cele 
trei zile sunt, după unul din înțelesurile spirituale ale lor, cele trei 
puteri ale sufletului prin care stăruind pe lângă raţiunea 
dumnezeiască a virtuţii şi a cunoştinţei, primesc drept hrană 
nestricăcioasă şi întăritoare de minte, cunoştinţa lucrurilor. 

După alt înţeles, cele trei zile însemnează cele trei legi mai 
generale: cea scrisă; cea naturală; cea duhovnicească sau cea a 
harului. 

Pentru că fiecare lege luminează, potrivit cu ea însăşi firea 
omenească, având ca Făcător al luminii ei Soarele dreptăţii. Căci 
precum fără soare nu se poate face nicidecum ziuă, la fel fără 
Înţelepciunea fiinţială şi de sine subzistentă nu poate fi o lege a 
dreptăţii. (Sf. Maxim Mărturisitorul, Filocalia 3, pag. 133). 


'Mergi înapoia Mea satano! Sminteală îmi eşti". 
Matei XVI, 23 


Domnul nu l-a numit pe Petru satana în înţeles injurios. Toate 
cele de care s-a lipsit Domnul ni s-au făcut nouă pricină de bunuri 
pozitive; moartea Lui ni s-a făcut nouă viaţă, ocara Lui ni s-a făcut 
nouă slavă. Aceasta neştiind-o, Apostolul Petru, când a spus 
Domnul că va pătimi, a socotit potrivit cu firea lucrurilor, că e cu 
neputinţă să moară viaţa, sau să fie necinstită Slava cea atât de 
mare. 

Domnul înlăturând aceasta judecată şi vrând să arate că nu 
trebuie căutată o ordine a firii în cele mai presus de fire, a hotărât 
să pricinuiască bunuri pozitive prin cele contrare lor: prin moarte 
viaţă; prin ocară slavă. Deci acestei judecăţi ce i se opune, îi zice: 
"Mergi înapoia Mea" în loc de "Urmează hotărârii Mele şi nu păşi 
înainte, luându-te după ordinea lucrurilor”. Căci numele de satana 
se tălmăceşte: cel ce se opune. Deci Domnul nu l-a rostit în mod 

injurios, ci oarecum a zis: tu, cel ce te opui intenţiei Mele! (Sf. 
Maxim Mărturisitorul, Filocalia 2, pag. 213). 


Cumplită şi greu de biruit e patima hulirii. Izvoarele ei sunt în 
cugetul trufaş al satanei, şi ea supără pe toţi cei ce viețuiesc după 
Dumnezeu în virtute, dar mai mult pe cei ce au sporit în rugăciune 
şi în vederea lucrurilor dumnezeieşti. De aceea trebuie să-şi 
păzească cu toată străjuirea simţurile şi să fie cu sfială faţă de toate 
înfricoşătoarele taine ale lui Dumnezeu şi de rânduielile şi de 
cuvintele sfinte şi să ia aminte la apropierea acestui duh. (Nichita 
Stithatul, Filocalia 6, pag. 237). 


"Dacă vrea cineva să vină după Mine, să se lepede de sine, să-şi 
ia crucea şi să-Mi urmeze Mie". 
Matei XVI, 24 


Cel ce n-a ajuns nepătimitor, nu ştie ce este nepătimirea, ba 
nici nu poate crede că este cineva astfel pe pământ. Căci cel ce nu 
s-a lepădat mai întâi de sine şi nu şi-a golit cu bucurie sângele său 
pentru această viaţă cu adevărat fericită, cum va bănui că a făcut 
cineva acestea ca să dobândească nepătimirea? [...) 

Altceva este nepătimirea sufletului şi altceva nepătimirea 
trupului; cea dintâi sfinţeşte şi trupul prin strălucirea ei şi prin 
revărsarea de lumină a Duhului; iar cea de a doua singură nu poate 
să folosească prin sine întru nimic pe cel ce o are, (Sf. Simeon Noul 
Teolog, Filocalia 6, pag. 44). 


"Căci Fiul Omului va să vină întru slava Tatălui Său, cu îngeri; 
Săi şi atunci va răsplăti fiecăruia după fapteie Sale". 
Matei XVI, 27 

Va veni cu slavă multă şi cu putere (Matei XXIV, 30) 
preadoritul şi preadulcele nostru Împărat şi Dumnezeu Iisus Hristos, 
ca să judece lumea şi să dea fiecăruia după faptele lui. După aceea, 
aşa cum într-o casă mare sau în palatul împărătesc sunt multe locuri 
de odihnă şi de locuit şi în amândouă aceste feluri de locaşuri 
preadumnezeieşti este o mare felurime, aşa va face şi în noua 
creaţie multe împărțiri, dând fiecăruia moştenirea lui după vrednicia 
lui şi strălucirea şi podoaba ce i se cuvine pe temeiul virtuţilor şi 
faptelor lui. Dar pentru că ei vor fi duhovniceşti şi străvezii şi uniţi 
cu acele dumnezeieşti locaşuri şi locuri de odihnă, Împărăţia 
cerurilor le va fi o locuinţă singură şi aşa se va arăta tuturor 
drepţilor şi nu vor vedea decât pe Împăratul pretutindeni. EI va fi 
în faţa fiecăruia şi fiecare în faţa Lui şi va lumina în fiecare şi 
fiecare va lumina în El.(Sf. Simeon Noul Teolog, Filocalia 6, pag. 
143). 


"Acesta este Fiul Meu cel iubit întru Care am binevoit; pe 
Acesta asculaţi-L”'. 
Matei XVII, 5 


Celor ce au sporit în credinţă ca Petru, au ajuns la nădejde ca 
Iacob şi s-au desăvârşit în iubire ca Ioan, Domnul li se schimbă la 
faţă, urcându-se pe muntele înalt al cunoştinţei lui Dumnezeu (al 
teologiei). Şi îi luminează, arătându-li-Se şi înfăţişându-li-Se ca Cel 
ce e Cuvântul curat asemenea soarelui, iar prin înțelesurile 
înţelepciunii tainice li se face strălucitor ca lumina. Şi Cuvântul se 
arată în aceştia stând în mijlocul legii şi al proorociei, unele 
legiuindu-le şi învăţându-le, iar altele descoperindu-ie din vistieriile 
adânci şi ascunse ale înţelepciunii, ba uneori mai înainte văzând şi 
mai înainte vestind. Pe aceştia îi şi umbreşte Duhul ca un nor 
luminos şi un glas de tainică cunoştinţă a lui Dumnezeu vine din 
acel nor la ei învăţându-i taina dumnezeirii în trei ipostasuri 
(Nichita Stithatul, Filocalia 6, pag. 329). 

"De veţi avea credinţă cât un grăunte de muştar, veţi zice 
muntelui acestuia: Mută-te de aici dincolo şi se va muta; şi 
nimic nu va fi vouă cu neputinţă”. 

Matei XVII, 20 


Dacă toată ţinta omului este să placă lui Dumnezeu, îl va 
învăţa Dumnezeu Însuşi voia Lui, încunoştiințându-l fie prin 
înţelegere, fie prin vreun om sau prin Scriptură. Şi dacă îşi va tăia 
voile sale pentru Acela, Însuşi Acela îl va face să ajungă cu bucurie 
negrăită la desăvârşire, cum nu ştie el; iar văzând aceasta se 
minunează cum începe să izvorască de pretutindeni bucuria şi 
cunoştinţa şi cum din tot lucrul găseşte folos. Iar Dumnezeu va 
împărăţi în el, ca în cel ce nu mai are voie proprie, fiindcă s-a 
supus voii Lui celei sfinte. Şi se face ca un împărat, încât orice 
gândeşte se săvârşeşte fără osteneală şi îndată de către Dumnezeu, 
Cel ce are grijă de dânsul. Aceasta este credinţa de care a grăit 
Domnul. [...] 

Şi pe această credinţă se zidesc celelalte virtuţi (Evrei cap. XI). 
(Cuv. Petru Damaschin, Filocalia 5, pag. 119). 


"De nu vă veţi întoarce şi nu veţi fi ca pruncii, nu veţi intra în 
Împărăţia cerurilor". 
Matei XVIII, 3 


Când mintea, întorcându-se, tinde în întregime spre Dumnezeu 
şi lucrarea ei văzătoare se scufundă în razele atotstrălucitoare ale 
frumuseţii dumnezeieşti şi urcă fără închipuire la simplitatea şi 
nehotărnicia Unului ascuns şi fără chip şi se face una cu sine însăşi 
prin întinderea şi privirea ei spre Unul, sub adierea Duhului, ajunge 
cu cugetul, în starea vădită a pruncului şi gustă Împărăţia negrăită 
şi mai presus de fire a lui Dumnezeu. [...] 

Căci atunci mintea iese din orice legătură şi din relaţia cu toate, 
înălțându-se peste hotarele a toată cunoştinţa, a oricărui fel de 

înţelegere, a toată compoziţia şi felurimea şi întinzându-se la Cel 
negrăit, mai presus de minte şi necunoscut. De aceea, păstrează în 
chip firesc tăcerea, din pricina stării sale care e nu numai mai 
presus de cuvânt, ci şi mai presus de lucrarea înţelegătoare şi care 
are în sine pe Cel ascuns şi mai presus de fire şi fără chip, 
împreună cu bucuria şi dulceaţa Lui, într-o împărtăşire înţelegătoare, 
(Calist Catafygiotul, Filocalia 8, pag. 464). 


"Că unde sunt doi sau trei, adunaţi în numele Meu, acolo sunt 
şi Eu în mijlocul lor". 
Matei XVIII, 20 


Simţirea şi conştiinţa să se însoţească cu cuvântul rostit, pentru 
ca Cuvântul dumnezeiesc care a zis că se va afla în mijlocul lor, să 
nu fie ruşinat de obrăznicia sau lipsa de măsură a celor spuse sau 
făcute, (Ilie Ecdicul, Filocalia 4, pag. 283). 


Rugăciunea înlătură toate piedicile, netezeşte cărarea virtuţii şi 
o face uşoară celui ce o caută. Ia aminte la modul rugăciunii cu 
cugetul: convorbirea cu Dumnezeu depărtează gândurile pătimaşe; 
căutarea minţii la Dumnezeu alungă înțelesurile lumii; umilinţa 
sufletului izgoneşte dragostea de trup. 

Rugăciunea rostind neîncetat dumnezeiescul nume, se vădeşte 
ca o conglăsuire şi unire a minţii cu raţiunea şi cu sufletul. [...] 
Deci rugăciunea, adunând din învrăjbirea prin patimi şi legând între 
ele şi cu sine cele trei părţi ale sufletului, uneşte sufletul cu 
Dumnezeu, Cel în trei ipostasuri. Întâi şterge din suflet ruşinea 
păcatului prin chipurile virtuţii, apoi zugrăvind iarăşi frumuseţea 
trăsăturilor dumnezeieşti prin sfânta cunoştinţă dobândită în vremea 
ei, înfăţişează sufletul lui Dumnezeu. (Teolipt al Filadelfiei, 
Filocalia 7, pag. 58). 

“Nimeni nu este bun fără numai Dumnezeu”. 
Matei XIX, 17 


Tot aşa nimic şi nimeni nu se împărtăşeşte de Dumnezeu decât 
numai cei buni dintre îngeri şi aceia dintre oameni care au primit 
iarăşi în mod tainic în suflet însuflarea dumnezeiască, care s-a 
depărtat de la Adam pentru nesocotirea poruncii dumnezeieşti.(Sf. 
Grigorie Palama, Filocalia 7, pag. 390). 


"Iisus i-a zis: Dacă voieşti să fii desăvârşit, du-te, vinde averea 
ta, dă-o săracilor şi vei avea comoară în cer; după aceea, vino 
şi urmează-Mi'. 

Matei XIX, 21 


Domnul a poruncit tânărului să vândă averile sale şi să le dea 
săracilor şi să-şi ia crucea sa şi să-i urmeze Lui. Prin aceasta ne-a 
arătat că a ne mântui înseamnă a ne tăia voia noastră. lar auzind 
acela s-a întristat foarte şi a plecat. Căci a aflat că nu este o 
osteneală, nici o virtute, a da ale sale săracilor şi că aceasta o face 
omul prin purtarea crucii. lar crucea e oprirea oricărui păcat şi naşte 
iubirea, şi fără iubire nu e cruce. Căci prin tăierea voii sale câştigă 
cineva nepătimirea şi de la nepătimire vine cu Dumnezeu la 
desăvârşita nepătimire, (Sf. loan Scărarul, Filocalia 9, pag. 62). 


Legea porunceşte figurat să lucrăm şase zile, iar a şaptea să ne 
odihnim. Lucrarea sufletului stă în facerea de bine prin bani şi 
lucruri. iar odihna lui în a vinde toate şi a le da săracilor [...]. Cel 
ce a ajuns astfel la odihnă prin lepădarea de averi, petrece în 
nădejdea mintală. (Marcu Ascetul, Filocalia 1, pag. 263). 

"Mergi, vinde-ţi repede averile tale", căci "vinde-ţi” cere timp. 
"Şi le dă săracilor” ca să-ţi ajute prin rugăciune spre liniştire. "Şi 
ia-ți crucea ta” şi purtând-o prin ascultare şi răbdând cu tărie 
povara tăierii voii tale, vino "şi-Mi urmează Mie” spre dobândirea 
liniştii prea fericite şi te voi învăţa lucrarea şi vieţuirea nevăzută a 
puterilor înţelegătoare. Aceştia nu se vor sătura în vecii vecilor să 
laude pe Făcătorul şi nici cel ce a intrat în cerul liniştii, să laude pe 
Ziditorul. Nu se îngrijesc de cele materiale, cei nemateriali; nici de 
hrană cei nemateriali dar întrupaţi. Nu simt, cei dintâi, plăcerea 
mâncării; nici cei de-al doilea, nu au nevoie de făgăduinţa ei. [...] 

Nu au cei de sus dorinţa după zidirea văzută; nici cei de jos 
care se liniştesc, pofta vederii sensibile. Nu vor înceta aceia să 
sporească în iubire. Nici aceştia să se întreacă în fiecare zi cu aceia. 
Nu le e necunoscută acelora bogăţia sporirii, nici acestora dragostea 
urcuşului. Nu se vor opri aceia până ce nu vor ajunge pe serafimi; 
nici aceştia nu vor obosi până ce nu se vor face îngeri. (Sf. loan 
Scărarul, Filocalia 9, pag. 384). 


Aceasta înseamnă: să te faci mort faţă de toate avuţiile tale şi 
aşa vei vieţui întru Mine. leşi din lumea cea veche a patimilor şi 
aşa vei intra în lumea cea nouă a Duhului. Înlătură şi dezbracă 
cunoştinţa de multe feluri şi vicleană şi aşa vei îmbrăca cunoştinţa 
simplă a adevărului. Căci spunându-i "ia crucea ta”, Domnul l-a 
învăţat să moară tuturor celor din lume. Şi când a omorât în sine pe 
omul cel vechi sau patimile, i-a spus: "Vino şi urmează-Mi Mie” 
(Matei XVI, 24). (Sf. Isaac Sirul, Filocalia 10, pag. 479). 


"Tânărul a plecat întristat, căci avea multe avuţii”. 
Matei XIX, 22 


În ce priveşte lucrurile posedate, unii le posedă fără patimă, de 
aceea când le pierd nu se întristează. Aşa sunt cei ce primesc cu 

bucurie răpirea bunurilor lor. Alţii le posedă cu patimă, de aceea la 
gândul că le vor pierde se întristează, [...] iar când le pierd de fapt 
se întristează până la moarte.(Sf. Maxim Mărturisitorul, Filocalia 2, 
pag. 74). 


Parabola din Evanghelie despre lucrătorii viei. 
Matei XX, 1 


Judecata lui Dumnezeu nu se face ţinând seama de timp şi de 
trup, deoarece sufletul, fiind netemporal şi netrupesc, nu creşte şi 
nu sfârşeşte deodată cu timpul, iar mişcările şi înclinările lui nu se 
nasc în chip temporal. De pildă adeseori are în viaţa călugărească 
şaptezeci de ani, iar altul o singură zi. Pe de altă parte scopul 
călugăriei este să desfacă sufletul de împătimirea şi înlănţuirea de 
cele materiale şi să-l întoarcă spre Dumnezeu. Deci punem cazul că 
cel dintâi, având şaptezeci de ani, a murit neîngrijindu-se.deloc de 
o astfel de nepătimire, iar cel de-al doilea, având numai o zi, şi-a 
desfăcut tot cugetul pătimaş de la cele pământeşti. 

La răsplătirea ce se va face la judecată, cel din urmă va lua 
plata după vrednicie, ca unul ce-a dus ţinta făgăduinţei sale la 
împlinire, cel dintâi însă o va lua în dar şi numai pentru că a răbdat 
osteneala nevoinţei, (Sf. Maxim Mărturisitorul, Filocalia 2, pag. 
237). 


"Astfel vor fi cei de pe urmă întâi şi cei dintâi pe urmă, că 
mulţi sunt chemaţi, dar puţini aleşi”. 
Matei XX, 16 


Se leapădă mulţi de viaţa aceasta şi de lucrurile vieţii, dar 
puţini se leapădă şi de voile lor.(Sf. Simeon Noul Teolog, Filocalia 


6, pag. 26) 

Sfânta Treime străbătând prin toate de la cele dintâi şi până la 
cele din urmă, ca de pe capul unui trup până la picioare, le strânge 
pe toate, le lipeşte, le uneşte şi le leagă de sine şi unindu-le astfel 
le face tari şi de nedesfăcut. Ea se face cunoscută în fiecare dintre 
ele, Una şi Aceeaşi, Care este Dumnezeu, în Care şi cei din urmă 
sunt cei dintâi şi cei dintâi sunt cei din urmă.(Sf. Simeon Noul 
Teolog, Filocalia 6, pag. 61). 


"Şi văzând un smochin în cale, S-a dus la el, dar n-a găsit 
nimic în el decât numai frunze şi a zis lui: de acum înainte să 
nu mai fie rod în tine în veac! Şi smochinul s-a uscat îndată". 

Matei XXI, 19; Marcu XI, 13-14 


Ce înseamnă smochinul din Evanghelie, care e blestemat să se 
usuce fără nici un motiv întemeiat în aparenţă?; ce înseamnă acea 
neînfrânată foame, care cere înainte de vreme roadă? Şi ce rost are 
blestemul unui lucru fără simţire? 

Dumnezeu Cuvântul, care toate le chiverniseşte cu înțelepciune 
în vederea mântuirii oamenilor, a povăţuit mai înainte firea prin 
lege, întrucât aceasta încuviinţa o slujire mai trupească a lui 
Dumnezeu. Căci nu putea firea să primească atunci Adevărul gol, 
fără acoperămintele tipurilor, din pricina neştiinţei şi a înstrăinării 
ce s-a născut în ea faţă de originalul lucrurilor dumnezeieşti. Pe 
urmă a venit la noi în chip descoperit El însuşi, făcându-se om prin 
îmbrăcarea trupului, străbătut de suflet mintal şi raţional, şi a 
strămutat firea la slujirea materială prin cunoştinţa în duh. 
Arătându-se deci Adevărul în viaţă, Dumnezeu Cuvântul n-a mai 
voit să aibă stăpânire umbra, al cărei chip era smochinul. De aceea 
zice: "Venind iarăşi din Betania la Ierusalim”, adică după ce-şi 
dăruise lumii prezenţa ascunsă în chipul şi umbra legii, a venit încă 
o dată la firea omenească. Aşa trebuie înţeles cuvântul: "Venind 
iarăşi a văzut un smochin în cale neavând decât frunze”, adică a 
văzut slujirea trupească a legii, cea în umbre şi chipuri, susţinută de 

o predanie nestătătoare şi vremelnică, aşezată aşa zicând "în cale”, 
constând numai din chipuri şi rânduieli trecătoare. Şi văzând-o pe 
aceasta, Cuvântul, împodobită pompos şi strălucitor de învelişurile 
din afară ale formelor trupeşti ale legii, ca un smochin de frunzele 
sale, şi neaflând roadă, adică roada dreptăţii care să hrănească 
Cuvântul, a blestemat-o. Mai bine zis a rânduit să nu mai acopere 
adevărul, înăbuşindu-l cu chipurile legii. Iar ceea ce a urmat s-a 
arătat în fapt, uscându-se cu totul frumuseţea legalistă ce-şi avea 
fiinţa numai în chipuri şi prin aceasta stingându-se fala iudeilor în 
legătură cu ea. 

Căci nu era lucru îndreptăţit, nici potrivit ca, după ce s-a arătat 
pe față Adevărul roadelor dreptăţii, să mai fie atraşi în chip 
amăgitor de frunze cei ce trec prin această viaţă ca pe un drum, 
încât să lase roada cea bună a Cuvântului. [...] 

Alt înţeles: deoarece mulţimea preoţilor şi a cărturarilor, a 
legiuitorilor şi a fariseilor, care pătimea de slava deşartă prin 
păzirea pentru văzul lumii a unor moravuri plăsmuite, zice-se în 
duh de evlavie, dând aparenţa că împlineşte dreptatea, hrănea trufia 
părerii de sine, Cuvântul declară această părere de sine a celor 
pomeniţi smochin neroditor, împodobit numai cu frunze. Şi această 
părere de sine, Doritorul mântuirii tuturor oamenilor, care 
flămânzeşte după îndumnezeirea lor, o usucă, blestemând-o întrucât 
este neroditoare. Iar aceasta o face pentru ca oamenii, în loc să dea 
aparenţa că sunt drepţi, să caute mai bine să fie drepţi cu adevărat, 
dezbrăcând cămaşa moralității făţarnice şi îmbrăcând fără 
prefăcătorie pe cea virtuoasă cum vrea cuvântul dumnezeiesc, ca în 
felul acesta să petreacă viaţa în evlavie, arătând mai bine lui 
Dumnezeu dragostea sufletului lor, decât oamenilor făţarnica 
înfăţişare din afară a purtării morale. 

Tâlcuirea dată arată pe Domnul flămânzind spre binele nostru, 
blestemând smochinul cu folos şi uscându-l la vreme, ca pe unul ce 
împiedică Adevărul.(Sf. Maxim Mărturisitorul, Filocalia 3, pag. 59). 

"Asemănatu-s-a Împărăţia cerurilor, împăratului care a făcut 
nuntă fiului său şi a chemat pe mulţi..." ş.u. 
Matei XXII, 1-14 


De care împărat vorbeşte, dacă nu de Însuşi Tatăl Său şi 
Dumnezeu? Şi cui altcuiva a făcut nuntă, dacă nu Fiului Său Unul- 
Născut şi Domnului şi Dumnezeului nostru Iisus Hristos însuşi? [...] 

Dar a cui fiică a luat ca mireasă şi a făcut nunţi Fiului Său? 
[...] Şi-a luat ca mireasă pe fiica celui ce s-a răzvrătit împotriva Lui 
şi a celui ce a săvârşit desfrânare şi ucidere; a unui desfrânat şi 
ucigaş. 

Deci tu ce-ţi închipui lucruri mari despre tine să te smereşti şi 
să fii modest şi niciodată să nu înalţi asupra cuiva, chiar dacă ai fi 
cel mai mare împărat dintre împărați, cel mai vestit dintre 
conducători, cel mai bogat dintre toţi bogaţii, învaţă privind la 
Domnul tuturor, la Sfântul sfinţilor, la fericitul Dumnezeu şi 
singurul Stăpânitor, la Cel ce locuieşte în lumina neapropiată, Care 
coboară astfel şi-şi aduce mireasă Fiului Său Unul-Născut de la cel 
ce s-a răzvrătit, El, Cel nevăzut, Cel necuprins, Cel nepătruns, 
Făcătorul şi Ziditorul tuturor, pentru tine şi pentru mântuirea ta. 

Cel ce a săvârşit ucidere şi desfrânare este David, fiul lui Iesei 
care a omorât pe Urie şi a preacurvit cu femeia lui. Pe fiica 
acestuia, pe Maria, pe prea neprihănita şi preacurată Fecioară a ales- 
o El de mireasă. O numesc pe aceasta prea neprihănită şi preacurată 
în asemănare cu noi oamenii de atunci, comparând-o cu aceia şi cu 
noi, robii ei; faţă de Mirele ei însă, şi Părintelui Aceluia, ea e om, 
dar e curată şi preacurată şi mai curată şi mai neprihănită decât toţi 
oamenii din toate neamurile.(Sf. Simeon Noul Teolog, Filocalia 6, 
pag. 153). 


Toate gândurile necurate, stăruind în noi, din pricina patimilor, 
duc mintea la stricăciune şi pieire. Căci precum icoana pâinii 
zăboveşte în cel flămând din pricina foamei sale şi icoana apei din 
pricina setei, tot aşa şi ideea avuţiei şi a banilor stăruieşte din 

pricina lăcomiei, iar înțelesurile gândurilor ruşinoase ce se nasc din 
bucate, zăbovesc din pricina patimilor noastre. Acelaşi lucru se 
întâmplă şi în cazul gândurilor slavei deşarte şi al altor gânduri. Iar 
minţii înecate în astfel de gânduri îi este cu neputinţă să stea 
înaintea lui Dumnezeu şi să primească cununa dreptăţii. Căci de 
aceste gânduri fiind trasă în jos şi mintea aceea ticăloasă din 
Evanghelie s-a lepădat de bunul cel mai mare al cunoştinţei de 
Dumnezeu. Asemenea şi cel legat de mâini şi de picioare şi aruncat 
întru întunericul cel mai dinafară, din aceste gânduri îşi avea ţesută 
haina sa, pentru care motiv Cel ce l-a chemat la nuntă l-a găsit 
nevrednic de o nuntă ca aceea. Haina de nuntă este nepătimirea 
sufletului raţional, care s-a lepădat de poftele lumeşti. (Evagrie 
Ponticul, Filocalia 1, pag. 66). 


"Si a trimis pe slujitorii săi să cheme pe cei invitaţi la nuntă şi 
nu au voit să vină. 
Iarăşi a trimis alte slugi, zicând: Spuneţi celor chemaţi: Iată, 
am pregătit ospăţul meu; taurii şi animalele îngrăşate au fost 
înjunghiate şi toate sunt gata. Veniţi la nuntă. 
Dar ei, fără să ţină seama, s-au dus: unul la țarina sa, altul la 
neguţătoria lui; 
Iar ceilalţi, punând mâna pe slugile lui, le-au batjocorit şi le-au 
ucis". 

Matei XXII, 3-6 


Trimişii erau proorocii, iar invitaţii fiii iudeilor. Căci ei erau 
atunci şi au fost de la început invitaţi şi nu au voit să asculte de ei. 
Slujitorii sunt apostolii, iar ospăţul împărăţia cerurilor pe care au 
pregătit-o celor invitaţi, potrivit hotărârii Lui de la întemeierea 
lumii. 

Taurii şi animalele îngrăşate sunt Fiul Fecioarei şi Dumnezeu, 
viţelul îngrăşat de dumnezeire. Acesta este şi taur prin puterea c:: 
adevărat de negrăit. Dar L-a numit la plural "tauri" pentru că trupui 

Lui cel sfânt se împarte în multe şi fiecare parte din el este iarăşi 
E! întreg, fiind atât de puternic că răstoarnă pe toţi duşmanii celor 
ce-L primesc şi le dă putere acestora ca să biruiască lumea şi să 
poată să se facă fii ai lui Dumnezeu (I Ioan I, 17). [...] 

Alţi slujitori sunt sfinţii Săi apostoli, pe care i-a trimis 
îndemnându-i să nu umble în calea păgânilor şi în cetatea 
samarinenilor să nu intre, ci să meargă mai bine la oile cele 
pierdute ale casei lui Israel (Matei X, 5-6). Dar aceia nu i-au primit 
nici pe aceştia, ci pe unii i-au batjocorit şi bătut, pe alţii i-au 
omorât, între aceştia fiind şi Ştefan, întâiul dintre mucenici (Fapte 
VI, 8 ş.u.). 

“lar auzind împăratul s-a mâniat şi trimițând oştile lui i-a 
pierdut pe ucigaşii aceia şi a ars cetatea lor. 

Aici vorbeşte de evreii necredincioşi pe care i-a şi nimicit, 
aducând prin venirea romanilor asupra lor pustiirea totală a ţării lor. 
Dar prin oştile lui înţelege şi pe cei răi, trimişi spre pedepsirea altor 
răi, cum zice Dumnezeu prin Moise (Psalm LXXVII, 49). 

"Nunta este gata, dar invitaţii nu erau vrednici. Mergeţi la 
răspântiile drumurilor şi pe care îi veţi afla, chemaţi-i la nunţi. [...] 
Şi ieşind slujitorii aceia la drumuri, i-au adunat pe toți câți i-au 
„aflat buni şi răi şi s-a umplut nunta de meseni”. Apostolii 
străbătând lumea toată, au vestit cuvântul lui Dumnezeu şi pe toţi 
cei ce au ascultat i-au adunat într-o unică credinţă, a cunoştinţei de 
Dumnezeu, răi sau buni la năravuri, adică i-au preschimbat şi 
readus la virtute. [...] 

"Dar intrând împăratul să vadă pe meseni, a văzut acolo un 
om neîmbrăcat în haină de nuntă şi i-a zis lui: Prietene, cum ai 
intrat aici neavând haină de nuntă? lar acela tăcea. Atunci a zis 
împăratul slujitorilor: Legaţi-i mâinile şi picioarele şi luaţi-l şi 
aruncaţi-l în întunericul cel mai dinafară... Căci mulţi sunt chemaţi, 
dar puţini aleşi”. 

Cei preschimbaţi la moravuri au fost adunaţi la masă, dar cei 
cu vreo viclenie sau răutate oarecare, chiar dacă vor intra, iarăşi vor 
fi scoşi cu ruşine de către îngeri, pe care îi numeşte şi slujitori. 
Deci mesenii de la nunţi sunt sfinţii. Iar cel ce nu are haină de 

nuntă [...] este tot omul care se află sub o oarecare patimă sau păcat, 
(Sf. Simeon Noul Teolog, Filocalia 6, pag. 162). 


"Atunci împăratul a zis slugilor: Legaţi-l de picioare şi de mâini 
şi aruncaţi-l în întunericul mai din afară. Acolo va fi plângerea 
şi scrâşnirea dinţilor". 

Matei XXII, 13 


Nu te încrede, până ce nu vei primi hotărârea, văzând pe acela 
care chiar după intrarea în cămara de nuntă, a fost legat de mâini 
şi de picioare şi aruncat în Întunericul cel mai din afară. 

loan Carpatinul: "Haina de nuntă, de care vorbesc cuvintele lui 
Hristos, socoteşte-o harul Duhului Sfânt; căci cel ce nu s-a făcut 
vrednic să-l îmbrace nu se va face părtaş nunţii cereşti şi cinei 
celei duhovniceşti”. (Sf. Ioan Scărarul, Filocalia 9, pag. 282). 


"Căci la înviere, nici nu se însoară, nici nu se mărită, ci sunt ca 
îngerii lui Dumnezeu în cer”. 
Matei XXII, 30 


Cu toată sârguinţa, creştinul cel desăvârşit se va face întocmai 
cu îngerii, cum zice Domnul, la învierea morţilor, nu în veacul de 
acum. Dar nici atunci, nu a zis că vor fi îngeri, ci întocmai cu 
îngerii, căci oamenii nu pot să-şi părăsească firea lor, ci ajungând 
ca şi aceia, neschimbăcioşi după har şi izbăviţi de toată trebuinţa 
din necesitate, îşi au voia cu totul neatârnată şi se află într-o veselie 
şi într-o dragoste de Dumnezeu neîncetată şi se bucură “cele ce 
ochiul nu le-a văzut...” (| Corinteni II, 9). Dar aici este cu neputinţă 
să ajungă cineva desăvârşit, ci primeşte numai o arvună a 
bunătăţilor făgăduite (Cuv. Petru Damaschin, Filocalia 5, pag. 152). 

"Căci la înviere, nici nu se însoară, nici nu se mărită, ci sunt ca 
îngerii lui Dumnezeu în cer". 
Matei XXII, 30 
"'Seamănă-se trup firesc, sculase-va trup duhovnicesc". 
1 Corinteni XV, 44 


Trupurile noastre se vor face duhovniceşti şi aşa zicând 
asemenea cu ale îngerilor, când vor învia din morţi. Căci dacă se 
seamănă sufleteşti şi se scoală duhovniceşti, şi dacă în veacul viitor 
vom fi ca îngerii lui Dumnezeu, e vădit că vom fi asemenea lor, 
deşi nu prin fire, ci prin cinstea primită. Iar trupeşti spune că sunt 
îngerii faţă de Dumnezeu, căci față de noi sunt nemateriali şi 
nevăzuţi. lar dacă îngerii sunt aşa, cu mult mai mult sufletele 
potrivit definiţiei şi legii comparaţiei amintite (Sf. Simeon Noul 
Teolog, Filocalia 6, pag. 141). 


"Deci erau la noi şapte fraţi şi cel dintâi s-a însurat şi a murit 
şi neavând urmaşi, a lăsat femeia sa fratelui său". 
Matei XXII, 25 


Saducheii sunt, după înţelesul spiritual, dracii sau gândurile 
Care susţin că toate sunt stăpânite de întâmplare. lar femeia este 
firea oamenilor. Cei şapte fraţi daţi ei de Dumnezeu la vremi 
diferite de la începutul veacului spre a o povăţui şi a o face să 
aducă roade ale dreptăţii, sunt legile, cu acestea petrecând firea 
oamenilor ca şi cu nişte bărbaţi n-a avut de la niciuna fiu, ci a 
rămas stearpă de roadele dreptăţii. Prima lege e cea dată lui Adam 
în Rai. A doua e cea care s-a dat aceluiaşi după izgonirea din Rai, 
sub formă de certare. A treia e cea care s-a dat lui Noe la ieşirea 
din corabie. A patra e legea tăierii împrejur dată lui Avraam. A 
cincea e cea care s-a dat aceluiaşi în legătură cu jertfirea lui Isaac. 
A şasea e cea dată prin Moise. lar a şaptea e cea dată prin harul 
prevestitor sau prin insuflarea Proorocilor. În tot acest timp încă nu 

se însoţise firea omenească cu legea Evangheliei prin legătura 
credinţei spre împreuna vieţuire, adică cu bărbatul cu care avea să 
rămână în toţi vecii. 

Iar dacă va înţelege cineva prin cei şapte bărbaţi şi cele 7.000 
de ani sau cele 7 veacuri cu care a convieţuit firea omenească nu 
va tălmăci locul fără judecată şi fără înţelegerea de lipsă. Şi nici 
unuia din aceştia nu-i va fi soţie firea în viaţa viitoare, întrucât firea 
temporală şi-a primit sfârşitul şi al optulea bărbat, adică veacul cel 
fără de moarte şi fără de sfârşit, a luat-o pe ea. (Sf. Maxim 
Mărturisitorul, Filocalia 3, pag. 131). 


"În aceste două porunci atârnă toată legea şi Proorocii". 
Matei XXII, 40 


Pacea negrăită a Sfinţilor Îngeri se susţine prin aceste două 
dispoziţii: prin dragostea faţă de Dumnezeu şi prin dragostea 
întreolaltă. Asemenea stă lucrul şi cu toţi sfinţii din veac. (Sf. 
Maxim Mărturisitorul, Filocalia 2, pag. 104). 


"Vai vouă că sunteţi asemenea mormintelor văruite, care pe 
dinafară se arată frumoase, dar pe dinăuntru sunt pline de 
oasele morţilor şi de toată necurăţia. 
Aşa şi voi, pe dinafară vă arătaţi oameni drepţi, iar pe 
dinăuntru sunteţi plini de făţărnicie şi de fărădelege". 

Matei XXIII, 27-28 


Cel ce se nevoieşte pe calea virtuţilor trebuie să-şi dea toată 
sârguinţa pentru a nu fi coborâtă înălțimea sutletului său prin 
răscoala patimilor. Căci, cum ar putea sufletul, pironit jos de 
plăcerea trupului, să privească spre lumina minţii înrudită cu el, cu 
un ochi liber? De aceea, el trebuie înainte de toate să se nevoiască 

întru înfrânare, care e străjerul sigur al neprihănirii şi să se silească 
a nu lăsa mintea conducătoare să petreacă în gânduri necurate. E 
nevoie deci de toată sârguinţa omului dinlăuntru, ca mintea să nu 
se împrăştie, ci să se pironească' de ţinta slavei lui Dumnezeu. 
Aceasta ca să scăpăm de judecata Domnului. [...] De aceea e nevoie 
de luptă grea şi aceasta după lege, cu inima, cu cuvântul şi cu fapta, 
ca să nu primim în deşert harul lui Dumnezeu, ci precum ceara ia 
forma lucrului întipărit în ea, aşa şi noi să dăm omului dinlăuntru 
un Chip după învăţătura Domnului nostru Iisus Hristos, împlinind 
cu fapta cuvântul spus de Pavel. Căci zice acesta: "V-aţi dezbrăcat 
de omul cel vechi, împreună cu faptele lui şi v-aţi îmbrăcat cu cel 
nou, care se înnoieşte cu cunoştinţă după chipul Celui ce l-a zidit 
pe el" (Coloseni III, 9-10). 

Om vechi numeşte toate păcatele şi toate întinăciunile deosebite 
la un loc. "Să dăm chip omului nou întru înnoirea vieţii” (Romani 
VI, 1) până la moarte, ca să ne facem vrednici să zicem cu 
adevărat: “Nu mai trăiesc eu, ci Hrisos trăieşte în mine” (Galateni 
TII, 20). [...] 

Dar de multă luptă şi de multă vreme e nevoie în rugăciuni, ca 
să aflăm starea netulburată a cugetului, care e ca un alt cer în 
inimă, unde locuieşte Hristos, precum zice Apostolul: "Au ştiţi că 
Hristos locuieşte în noi?" (UI Corinteni XIII, 5). 

De vrea cineva să vadă stare minţii sale, să se păzească pe sine 
de toate gândurile şi atunci mintea se va vedea pe sine asemenea 
culorii cereşti a safirului (Evagrie, Capete despre rugăciune, 
Filocalia 1, pag. 62). 

Nu va vedea mintea însă locul lui Dumnezeu în sine, până nu 
se va ridica mai sus decât toate înțelesurile din lucruri, până nu se 
va dezbrăca de patimile care o leagă prin înţelesuri de lucrurile 
sensibile. Şi patimile le va alunga prin virtuţi, iar gândurile simple 
prin vederile duhovniceşti. Şi aceasta iarăşi, prin arătarea luminii 
însăşi (Maxim Mărturisitorul, Capete despre Dragoste). (Filocalia 

8, pag. 387). 

"Când veţi vedea urâciunea pustiirii stând în locul cel sfânt - 
cel ce citeşte să înţeleagă". 
Matei XXIV, 15 


Dracii iau prilejurile de-a stârni în noi gândurile pătimaşe din 
patimile aflătoare în suflet. Pe urmă, războindu-ne mintea prin 
aceste gânduri, o silesc la consimţirea cu păcatul. Astfel biruitor 
fiind, o duc la păcatul cu cugetul. În acest păcat săvârşindu-se, o 
duc în sfârşit, ca pe-o roabă, la faptă. După aceasta cei ce au pustiit 
sufletul prin gânduri, se depărtează împreună cu ele şi rămâne în 
minte numai idolul păcatului, [...] că loc sfânt şi biserică a lui 
Dumnezeu este mintea omului în care dracii, după ce au pustiit 
sufletul prin gânduri pătimaşe, au aşezat idolul păcatului. (Sf. 
Maxim Mărturisitorul, Filocalia 2, pag. 61). 


"Şi de nu s-ar fi scurtat acele zile, n-ar mai scăpa nici un trup, 
dar pentru cei aleşi se vor scurta acele zile". 
Matei XXIV, 22 


Când pacea gândurilor e tulburată de duhurile răutăţii, îndată 
Sunt trimise fără încetare şi săgețile aprinse ale poftei împotriva 
minţii, care aleargă sprinten spre înălţimi, de către dracii vânători 
şi iubitori de trup. lar mintea fiind oprită astfel din mişcarea spre 
cele de sus, cade în mişcări necuvenite şi amestecate. Şi aşa trupul 
începe să se răzvrătească fără rânduială împotriva duhului, trăgând 
mintea cu gâdiliri şi cu aprinderi şi dorind s-o înmormânteze în 
groapa plăcerilor. Şi dacă n-ar scurta Domnul Savaot zilele acelea 
şi dacă n-ar dărui slugilor Sale puterea răbdării, nu s-ar mântui nici 
un trup. (Nichita Stithatul, Filocalia 6, pag. 262). 

"Iar El răspunzând a zis: Adevărat zic vouă, nu vă cunosc pe 


voi 
Matei XXV, 12 


Cei ce s-au făcut cu totul trup şi au îmbrăţişat iubirea de sine, 
robesc plăcerii şi slavei deşarte. În ei s-a înrădăcinat pizma. Căci 
topindu-se de invidie şi privind cu amărăciune la faptele bune ale 
aproapelui, bârfesc cele bune ca şi când ar fi rele şi roade ale 
rătăcirii. Ei nu primesc şi nu cred nici cele ale Duhului şi nu pot 
vedea sau cunoaşte nici pe Dumnezeu, din pricina puţinei lor 
credinţe. (Sf. Grigorie Sinaitul, Filocalia 7, pag. 145). 


"Bine slugă bună şi credincioasă, peste puţine ai fost 
credincioasă, peste multe te voi pune; intră întru bucuria 
Domnului tău”. 

Matei XXV, 21 


Hristos a murit pentru păcatele noastre, după Scripturi, şi celor 
ce slujesc Lui bine le dăruieşte slobozirea. [...] Dar încă nu e slugă 
credincioasă cel ce se bazează numai pe cunoştinţă, ci cel ce crede 
prin ascultare lui Hristos care a poruncit. Căci cel ce cinsteşte pe 
Stăpân, face cele poruncite de El. Iar greşind sau neascultând, rabdă 
cele ce vin asupra sa, ca cele de i se cuvin. (Isichie Sinaitul, 
Filocalia 4, pag. 61). 


"Slugă vicleană şi leneşă”. 
Matei XXV, 26 


Amăgirea, marea duşmană a adevărului, atrage azi pe oameni 
spre pierzanie. Ea naşte neştiinţa întunericului, care s-a întipărit în 


sufletele celor leneşi, înstrăinându-i de Dumnezeu. Aceştia susţin că 

nu este Dumnezeu, Cel ce ne-a născut pe noi din nou şi ne-a 
luminat, sau Îl cred şi ÎI cunosc numai prin cuvântul simplu şi nu 
cu lucrarea, sau spun că S-a arătat numai celor de demult nu şi 
nouă. Ei hulesc credinţa în Dumnezeu, socotind mărturiile Scripturii 
despre Dumnezeu simplă părere şi tăgăduiesc evlavia ce urmează 
din cunoştinţa Lui. Citesc Scripturile numai trupeşte, ca să nu zic 
iudaiceşte, şi de aceea tăgăduiesc învierea sufletului, dorind să 
locuiască în chip inconştient în morminte. Amăgirea aceasta are ca 
pricini aceste trei patimi: necredinţa, viclenia şi trândăvia. Acestea 
se nasc şi se susţin de altfel una pe alta. Căci necredinţa este 
învăţătoarea vicleniei, iar viclenia e însoţitoarea trândăviei. Sau 
întors: trândăvia e mama vicleniei [...] iar viclenia e mama 
necredinţei. Iar cel ce nu crede e şi netemător de Dumnezeu. Şi 
aceasta naşte trândăvia, maica dispreţului, prin care se nesocoteşte 
tot binele şi se săvârşeşte tot răul.(Sf. Grigorie Sinaitul, Filocalia 7, 
pag. 154). 


"Slugă vicleană şi leneşă, trebuia să dai argintul meu zarafilor 
şi eu venind aş fi luat al meu cu dobândă". 
Matei XXV, 27 


Patru sunt cauzele virtuţilor îmbinate în treimea desăvârşită.[...] 

Cea dintâi este libertatea, adică nepătimirea sufletului, care a 
înaintat de la lucrarea ostenitoare la contemplarea naturală a zidirii 
şi de acolo a intrat în întunericul cunoştinţei lui Dumnezeu. 

A doua, curăţia minţii prin lacrimi şi rugăciune, din care se 
naşte cuvântul harului şi izvorăsc undele înţelesurilor. 

A treia este sălăşluirea Sfintei Treimi în noi, din Care ies 
revărsările de lumină ale Duhului spre folosul fiecăruia din cei 
curăţiţi pentru dezvăluirea tainelor Împărăției cerurilor şi pentru 
descoperirea vistieniilor lui Dumnezeu ascunse în suflet. 

A patra este trebuinţa care sileşte pe tot cel ce a lucrat talantul 
cuvântului cunoştinţei, să-l propovăduiască, dată fiind ameninţarea 

lui Dumnezeu care zice: "Slugă vicleană şi leneşă, trebuia să dai 
argintul meu zarafilor şi eu venind aş fi luat al meu cu dobândă” 
(Matei XX, 27). (Nichita Stithatul, Filocalia 6, pag. 211). 


"Luaţi deci de la el talantul şi daţi-l celui ce are zece talanţi. 
Căci tot celui ce are i se va da şi-i va prisosi, iar de la cel ce n- 
are şi ce are i se va lua”. 

Matei XXV, 28-29 


Trebuie să înşirăm aici şi ostenelile şi durerile lucrării şi să 
înfăţişăm limpede cum trebuie săvârşită fiecare lucrare, ca nu 
cumva călătorind cineva fără durere, numai din auzite, să nu 
dobândească roade şi să ne învinovăţească pe noi sau pe alţii că nu 
e cum am zis. Căci numai durerea inimii şi osteneala trupului ştiu 
să facă lucrul adevărului. Prin ele se face arătată lucrarea Duhului 
Sfânt, dată ţie şi fiecărui credincios, prin Botez. Lucrarea aceasta a 
fost îngropată prin patimi pentru nepurtarea de grijă de porunci şi 
aşteaptă pocăinţa noastră, pentru mila Lui negrăită, ca nu cumva să 
auzim la sfârşit din pricina nerodirii noastre [...] şi “ceea ce se pare 
că are se va lua de la el" (Matei XXV, 28-29) şi să ne trimită în 
muncile veşnice, la suferinţele din gheenă. (Sf. Grigorie Sinaitul, 
Filocalia 7, pag. 183). 


De la frica curată a dragostei vine la smerenie mai presus de 
fire. Fiindcă oricât de mult ar pătimi în înţeles bun şi oricâte 
necazuri ar răbda, el nu-şi închipuie câtuşi de puţin că din puterea 
şi din înţelegerea sa îi vine puterea de a răbda şi starea cea bună a 
sufletului şi a trupului. Ci din cugetarea smerită a câştigat darul 
deosebirii, prin care cunoaşte că este făptura lui Dumnezeu şi că nu 
poate să facă nici un bine de la sine, nici să-l păzească, odată 
săvârşit prin har; de asemenea că nu se poate surpa ispita, nici 
răbda prin bărbăţia sau înţelepciunea sa. 

lar de la darul deosebirii vine la cunoştinţa din parte a 
lucrurilor şi începe să vadă cu mintea cele ce sunt. Necunoscând 
însă raţiunile acestora, doreşte un învăţător şi neaflându-l pe acela, 
pentru că nu se poate vedea, iar pe altul care face pe învățătorul 
neprimindu-l, pentru că ştie aceasta prin darul deosebirii, sau 
printr-o înţelegere fără martori, nu mai înţelege nimic. Aceasta-l 
face să socotească toate cele făcute şi învăţate de la el ca nimic, 
văzând înainte de el atâta mulţime de oameni care au căzut după 
atâtea sudori şi cunoştinţe, de la Adam şi cei de după el. Auzind, 
dar neînţelegând ceva din cele spuse în dumnezeieştile Scripturi, 
începe să lăcrimeze din pricina acestei cunoştinţe, adică din faptul 
că cunoaşte şi nu cunoaşte cum trebuie. Şi cu adevărat, e lucru de 
mirare, cum cel ce-şi închipuie că ştie, încă n-a ajuns să ştie că nu 
ştie nimic şi ceea ce i se pare că are se va lua de la el, [...] pentru 
CĂ i se pare că are, dar nu are cu adevărat. lar acesta, care se 
socoteşte că e nebun şi neînţelegător, neputincios şi neştiutor, 
plânge şi se tânguieşte şi prin 2ceasta primeşte şi cele ce nu le are 
prin recunoştinţă. (Cuv. Petru Damaschin, Filocalia 5, pag. 262). 


“Atunci va zice Împăratul celor de-a dreapta Lui: veniţi 
binecuvântaţii Tatălui Meu, moşteniţi împărăţia cea pregătită 
vouă de la întemeierea lumii". 

Matei XXV, 34 


Astfel, la facere s-a zidit întâi un lucru dintre făpturi, după cel 
dintâi altul, după acesta, iarăşi altul, iar după toate, omul. Acesta 
s-a învrednicit de atâta cinste şi grijă din partea lui Dumnezeu încât 
toată lumea aceasta văzută a fost făcută înainte de el pentru cl. lar 
Împărăția cerurilor a fost gătită îndată după întemeierea lumii, tot 
pentru el, înainte de el. Dar şi sfat a premers despre el şi a fost 
plăsmuit de mâna lui Dumnezeu şi după chipul lui Dumnezeu și n-a 
primit totul din materia aceasta, din lumea supusă simţurilor, ca 
celelalte vieţuitoare, ci numai trupul, iar sufletul din cele mai presus 

de lume, mai bine zis de la Dumnezeu însuşi, prin suflare negrăită. 
Aceasta pentru că e ceva mare şi minunat şi întrece totul şi priveşte 
totul şi cârmuieşte toate; iar pe de altă parte cunoaşte pe Dumnezeu 
şi-L poate primi pe El şi se dovedeşte mai mult decât orice 
rezultatul măririi mai presus de toate a Meşterului. Ba nu numai că 
poate primi pe Dumnezeu prin osteneala nevoitoare şi prin har, ci 
şi se poate uni cu El într-un singur ipostas, (Sf. Grigorie Palama, 
Filocalia 7, pag. 437). 


Cei ce şi-au pierdut sufletul lor în această scurtă vreme cum |- 
au aflat în vreme de nevoie, primind plată înmulțită pentru cele ce 
au aşteptat să o primească. Iar cei ce şi-au împlinit voile lor, au 
păzit sufletul lor în acest veac păcătos, amăgiţi de deşertăciunea 
bogăției lor şi nepăzind poruncile lui Dumnezeu, au socotit că vor 
rămâne până la sfârşit în veacul acesta. De aceea se va arăta ruşinea 
orbirii lor în ceasul judecății şi vor fi capre blestemate şi vor auzi 
înfricoşata hotărâre a Judecătorului.(Cuv. Isaia Pustnicul, Filocalia 
12, pag. 81). 


“Flămând am fost şi Mi-aţi dat să mănânc, însetat am fost şi 
Mi-aţi dat să beau“. 
Matei XXV, 35 


Nu ne mântuim miluind pe unul, dar ne trimite în foc 
dispreţuirea unuia. Căci cuvintele "am flămânzit şi am însetat” nu 
s-au spus pentru o singură dată, nici pentru o singură zi, ci pentru 
întreaga viaţă. Domnul şi Dumnezeul nostru a mărturisit că 
primeşte să fie hrănit, adăpat şi îmbrăcat şi celelalte, nu o dată, ci 
totdeauna şi în toţi, de către slugile Sale,(Sf. Simeon Noul Teolog, 
Filocalia 6, pag. 92). 

"Bolnav am fost şi aţi venit la mine". 
Matei XXV, 38 


Doftorul cercetează pe bolnavi dimineaţa şi lenea sufletească 
a celui ce se nevoieşte, pe la amiazi. Lenea sufletească îşi dă ca 
motiv primirea de oaspeţi şi cere să fie pusă la lucrul mâinilor 
pentru a face milostenie. Ea îndeamnă plină de sârguinţă la 
cercetarea bolnavilor, [...] ea ne cere să mergem la cei neputincioşi 
şi descurajaţi. Ea, cea descurajată, ne spune: "Mângâiaţi pe cei 
descurajaţi”. Stând la rugăciune, îţi aduce aminte de lucruri de 
trebuinţă şi născoceşte tot felul de meşteşugiri, ea cea lipsită de 
judecată, ca să ne atragă prin vreun motiv, binecuvântat, ca 
printr-un căpăstru, din rugăciune, (Sf. loan Scărarul, Filocalia 9, 
pag. 210). 


"Întrucât le-aţi făcut şi întrucât nu le-aţi făcut...". 
Matei XXV, 40 


Cele săvârşite fără un scop drept sunt cele făcute împotriva voii 
lui Dumnezeu care vrea ceea ce e bun, bineplăcut şi desăvârşit, 
adică dispoziţia bună faţă de aproapele pentru Dumnezeu, iar lipsa 
dispoziţiei bune faţă de aproapele e potrivnică voii lui Dumnezeu. 
[...] Cei ce au lucrat împotriva scopului drept, adică împotriva 
poruncii lui Dumnezeu, lepădând iubirea de oameni, apar ca unii ce 
nu pot înfiripa nici o apărare şi nu pot dovedi un scop. Ei ştiu că 
cel ce face ceva în afară de scopul cel drept al lui Dumnezeu, chiar 
dacă ar aduce zeci de mii de argumente, nu va scăpa de gheenă.(Sf. 
Maxim Mărturisitorul, Filocalia 2, pag. 119). 


"Întrucât aţi făcut unuia dintre aceşti fraţi ai Mei prea mici, 
Mie Mi-aţi făcut”. 
Matei XXV, 40 


Patriarhul, împlinind lucrarea iubirii de străini, şedea înaintea 
cortului, poftind pe cei ce treceau; şi întindea masa tuturor 
necredincioşilor şi barbarilor, fără să deosebească. De aceea s-a 
învrednicit şi de acea minunată masă, ospătând pe îngeri şi pe 
Stăpânul tuturor. [...] Se cuvine deci să facem bine tuturor, dar mai 
ales celor ce nu pot să întoarcă. (Teodor al Edesei, Filocalia 4, pag. 
229). 


"Şi mergând puţin mai înainte, a căzut cu faţa la pământ 
rugându-se”. 
Matei XXVI, 39 


Trei lucruri lăuntrice trebuie să aibă sufletul în vedere pe 
treapta făptuirii: puterea raţiunii, mânia, pofta; şi trei din afară: 
dorinţa de slavă, de plăcere, de mai mult. Aceste două treimi le 
tămăduieşte sufletul privind la petrecerea lui Iisus Hristos în trup, 
prin cele patru virtuţi generale, adică prin: înţelepciune, dreptate, 
cumpătare, bărbăţie şi cu harul Domnului Iisus. 

Prin aceasta, dă minţii putinţa să se înalțe neîntunecată, să 
privească cele dumnezeieşti şi să contemple pe Dumnezeu. Căci, 
când a fost dus Domnul lisus în pustie de către Duhul, având să 
biruiască pe diavol, a tămăduit partea poftitoare a sufletului prin 
post; partea raţională prin priveghere şi rugăciune liniştită; mânia 
prin împotrivire în cuvânt; iar iubirea de plăcere, de slavă şi de 
argint, întrucât flămânzind n-a cerut, cum Îl îndemna diavolul, ca 
pietrele să se facă pâini, nici nu S-a aruncat pe Sine jos de pe aripa 
templului, ca să fie preamărit de mulţime că n-a păţit nimic din 
cădere, şi nici nu s-a lăsat înduplecat să i se închine aceluia, după 
ce Îi făgăduise că va primi bogăţia tuturor împărăţiilor. Ci prin 
împotrivire mânioasă, dar înţeleaptă şi dreaptă, cumpătată şi 
bărbătească, a respins pe satana, învăţându-ne şi pe noi cum să-l 
înfrângem în orice atac al lui. 

Acelaşi lucru îl poate vedea şi-l poate cunoaşte cineva şi în 

crucea Mântuitorului. Vedem pe Mântuitorul când se apropie 
vremea, că se roagă, depărtându-se de învăţăceii Săi. Aceasta aduce 
vindecarea părţii raţionale. Veghează, priveghează şi rabdă cele de 
pe cruce. Aceasta este leac pentru partea poftitoare. Nu răspunde 
împotrivă, nu se ceartă, nu strigă, măcar că este ocărât, ci se roagă 
pentru cei ce ÎI chinuiesc. Căci ţine de buna folosire a mâniei, ca 
să doboare pe diavol prin împotrivire în cuvânt. Dar oamenilor care 
Îl chinuiesc, fiindcă şi ei sunt chinuiţi de satana, le răspunde cu 
tăcerea, cu îndelunga răbdare şi cu rugăciunea pentru ei. E scuipat, 
primeşte palme, rabdă batjocuri. Aceasta este spre vindecarea iubirii 
de slavă. E adăpat cu oţet, e hrănit cu fiere, e răstignit, e străpuns 
cu sulița. Aceasta e doctorie pentru iubirea de plăcere. E atârnat gol 
pe cruce, doarme afară, e lipsit de sălaş, e nesocotit de toţi, ca un 
sărac şi ca un cerşetor. Aceasta e omorârea iubirii de argint. 

Mântuitorul a arătat, aşadar, de două ori doctoria patimilor, 
dinlăuntru şi din afară: când a început să se arate lumii cu trupul şi 
când avea să plece din lume. De aceea cel ce priveşte la EI, la 
învăţătura şi la crucea Lui, făcându-se, după cât îi este cu putinţă, 
următor Lui, cu înţelepciune, dreptate, cumpătare şi bărbăţie, va 
opri ca şi EI lucrarea patimilor acestora îndreptate spre rău, iar prin 
aceasta şi a tuturor celorlalte.(Calist Catafygiotul, Filocalia 8, pag. 
444). 


"De este cu putinţă, treacă acest pahar de la Mine în ceasul 
acesta". 
Matei XXVI, 39 


Dacă voieşte mintea să se suie pe cruce, are nevoie de multă 
rugăciune şi de multe lacrimi şi să se supună în toată clipa lui 
Dumnezeu, cerând ajutorul bunătăţii Lui, ca să o întărească şi să o 
păzească până o va învia pe ea înnoirea sfântă şi nebiruită. 
Deoarece în ora crucii este o mare primejdie. Şi rugându-se, are 
nevoie de Petru şi de Ioan să fie cu ea, care închipuie credinţa 

sănătoasă şi bărbăţia inimii, sau nădejdea şi iubirea lui Dumnezeu. 
[...] 

Fierea pe care a băut-o pentru noi, este pentru noi spre a nimici 
toată pofta cea rea din noi şi ca să ne închidem gurile noastre şi să 
nu îngăduim poftelor să iasă din trupul nostru şi să se împlinească. 
Oţetul pe care l-a băut este pentru noi spre a stinge toată 
îndrăzneala şi toată tulburarea deşartă. Scuipatul pe care l-au scuipat 
asupra Lui este pentru noi spre a stinge toată voinţa de-a plăcea 
oamenilor şi toată slava lumii acesteia. Cununa de spini împletită 
şi pusă pe capul Lui, ne este un chip ca să ne purtăm disprețul ce 
ni se arată în fiecare ceas, răbdând fără tulburare înjurăturile. 
Trestia cu care loveau capul Lui este chip pentru noi ca având 
totdeauna pe cap acoperământul smeritei cugetări, să stingem toată 
mândria vrăjmaşului. Iar spusa: "lisus a fost predat spre biciuire 
înainte de a fi răstignit” este un chip pentru noi ca să dispreţuim 
toată osândirea omenească şi toată încercarea. Iar faptul că “au 
împărțit hainele Lui şi au tras la sorţi” ni s-a făcut spre chip al 
nostru, ca să dispreţuim şi noi toate ale lumii acesteia, înainte de-a 
ne sui pe cruce. [...] 

Iar spusa: “Era ceasul al şaselea când s-a răstignit întru 
acreala inimii împotriva păcatului, pentru mântuirea noastră” este 
chip pentru noi spre a ne întări împotriva a toată lenevia şi lipsa de 
curaj până ce va muri în noi păcatul, după cum s-a scris că “Prin 
cruce a omorât şi vrăjmăşia din El". lar spusa că făcându-se ceasul 
al nouălea, a strigat cu glas mare: “Eli, Eli, lama sabahtani” (Marcu 
XIII, 34) este a noastră, însemnând că după răbdarea durerii pentru 
patimi până la stingerea lor, îndrăznim cu toată smerita cugetare să 
strigăm aceasta către Dumnezeu. Iar în faptul că şi-a dat duhul la 
întunecarea soarelui ne este un chip pentru noi că de se va elibera 
mintea noastră de toată nădejdea în lumea aceasta a celor văzute, 
avem un semn că păcatul a murit în noi. (Cuv. Isaia Pustnicul, 
Filocalia 12, pag. 105). 

"Privegheaţi şi vă rugaţi, ca să nu intraţi în ispită”. 
Matei XXVI, 41 


Fără atenţie şi fără privegherea minţii, e cu neputinţă să ne 
mântuim şi să ne izbăvim de diavol, care umblă “răcnind ca un leu 
pe cine să înghită” (1 Petru V, 8). De aceea Domnul zice adesea 
către ucenicii Săi: "Privegheaţi şi vă rugaţi...”. Prin aceste cuvinte 
EI le vorbea de mai înainte tuturor despre gândul morţii, ca să fie 
gata spre o apărare bine primită spre cea din fapte şi din luare 
aminte. Fiindcă dracii sunt netrupeşti şi fără somn şi toată grija o 
au să se războiască cu noi şi să ne piardă sufletele prin cuvânt, 
lucru şi gând. (Cuv. Petru Damaschin, Filocalia 5, pag. 67). 


Aceasta înseamnă: roagă-te să nu intri în ispita cea înfricoşată 
a diavolului pentru mândria ta, ci pentru că iubeşti pe Dumnezeu, 
ca puterea Lui să-ţi ajute ţie şi să biruiască în tine pe vrăjmaşii tăi. 
Roagă-te ca să nu intri în aceste ispite pentru răutatea gândurilor şi 
faptelor tale, ci ca să se probeze dragostea ta faţă de Dumnezeu şi 
să se slăvească puterea Lui în răbdarea ta. (Sf. Isaac Sirul, Filocalia 
10, pag. 235). 


"Şi iată, catapeteasma templului s-a sfâşiat în două de sus până 
jos, şi pământul s-a cutremurat şi pietrele s-au despicat; 
Mormintele s-au deschis...". 

Matei XXVII, 51-52 


Dacă moartea aceea ne vine nouă, toată greutatea şi orbirea şi 
cele ce stau pe suflet se vor rupe şi simţurile care omoară şi aduc 
rod morţii se însănătoşează şi se scoală nebiruite. Iar de a fi învăluit 
într-o pânză curată şi uns cu aromate, este iarăşi chip pentru noi, că 
după moartea aceea vine o sfinţenie care învăluie pe om şi îl 
odihneşte în nestricăciune. (Cuv. Isaia Pustnicul, Filocalia 12, pag. 
107). 

"Mergând, învăţaţi toate neamurile botezându-le în numele 

Tatălui şi al Fiului şi al Sfântului Duh, 

Învăţându-le să păzească toate câte v-am poruncit vouă”. 
Matei XXVIII, 19-20 


Tot omul care s-a botezat în numele Treimii dumnezeieşti şi de 
viaţă făcătoare, trebuie să ţină toate câte a poruncit Domnul. Din 
această pricină Domnul a împreunat păzirea tuturor poruncilor cu 
dreapta credinţă ştiind că nu e cu putinţă să-i aducă omului 
mântuirea numai cu una dintre ele, despărțită de celelalte, (Sf. 
Maxim Mărturisitorul, Filocalia 2, pag. 2). 


"S-a împlinit vremea şi s-a apropiat împărăţia lui Dumnezeu. 
Pocăiţi-vă şi credeţi în Evanghelie". 
Marcu |, 15 


Porunca lui Dumnezeu care ne stă în faţă este pocăinţa, care ne 
cere în primul rând să nu ne mai atingem de cele oprite. Fiindcă am 
fost aruncaţi din locul desfătării dumnezeieşti şi scoşi cu dreptate 
din raiul lui Dumnezeu şi fiindcă am căzut în această prăpastie şi 
am fost osândiţi să locuim şi să petrecem împreună cu dobitoacele 
necuvântătoare şi am pierdut nădejdea de a ne mai întoarce prin 
puterea noastră în rai, Însuşi Cel ce a adus atunci osândă asupra 
noastră, mai bine zis a îngăduit-o cu dreptate să vie asupra noastră, 
S-a coborât acum până la noi pentru noi, din prisosinţa covârşitoare 
a iubirii de oameni şi a bunătăţii Sale, din îndurarea milei Sale; şi 
binevoind să se facă om ca noi, în chip nepăcătos, ca să înveţe şi 
să mântuiască pe acelaşi prin acelaşi, ne-a adus nouă sfatul şi 
porunca mântuitoare a pocăinţei. [...] Căci înainte de întruparea 
cuvântului lui Dumnezeu, Împărăţia cerurilor era atât de departe de 
noi, cât e de departe cerul de pământ. Dar venind la noi Împăratul 
cerurilor şi binevoind să primească unirea cu noi, s-a apropiat de 
noi toţi Împărăţia cerurilor, (Sf. Grigorie Palama, Filocalia 7, pag. 
463). 

"Dacă vrea cineva să vină după Mine să se lepede de sine şi 
să-Mi urmeze Mie". 
Marcu VIII, 34 


Mântuitorul - zicând acestea - nu sileşte pe nimeni, ci zice 
"dacă vrea”. Adică să nu-şi facă despre sine nici o grijă, ci precum 
Eu fac şi rabd moartea sensibilă şi de bună voie pentru toţi, aşa şi 
acela să-Mi urmeze cu lucrul şi cu cuvântul ca Apostolii şi ucenicii, 
de nu să rabde măcar moartea voii sale proprii. Iar către bogatul 
acela zice: "De voieşti să fii desăvârşit, mergi, vinde-ţi averile...” 
(Matei XIX, 21). Despre acesta zice Sfântul Vasile cel Mare că a 
minţit zicând că a păzit poruncile (Luca X, 27). Căci dacă le-ar fi 
păzit, nu ar fi avut averi multe, odată ce Legea spune mai întâi de 
toate: "Să iubeşti pe Domnul Dumnezeul tău din tot sufletul tău”. 
Căci zicând "din tot sufletul tău” nu a lăsat pe cel ce iubeşte pe 
Dumnezeu să iubească şi altceva, pentru care întristându-se să 
rămână în robia lui. (Cuv. Petru Damaschin, Filocalia 5, pag. 160). 


"Cel ce şi-a pierdut sufletul său pentru Mine şi pentru 
Evanghelia Mea, acela se va mântui". 
Marcu VIII, 35 


De dragul poruncilor de viaţă dătătoare şi de dragul credinţei 
în Domnul nostru Iisus Hristos, suntem datori, când timpul o cere, 
să dăm cu bucurie până şi sufletul nostru sau să nu ne cruțăm nici 
chiar viaţa noastră. Însuşi Domnul nostru lisus Hristos zice în 
privinţa aceasta: "Cel ce şi-a pierdut...”. Aceasta, fără îndoială, 
pentru că crede şi nu se îndoieşte că însuşi Dumnezeu-Omul, lisus 
Hristos, Mântuitorul, este învierea şi viaţa şi tot ce este mântuire. 
Căci zice: "Eu sunt Învierea şi Viaţa. Cel ce crede în Mine, chiar 
de va muri, va fi viu. Şi tot ce e viu şi crede în Mine, nu va muri 
în veac" (loan XI, 25-27). Şi: "Aşa a iubit Dumnezeu lumea, că şi 
pe Fiul Său Unul Născut L-a dat, ca tot cel ce crede în El să nu 

piară şi să aibă viaţă veşnică” (loan III, 16). Şi: "Eu am venit ca 
lumea viaţă să aibă şi mai multă să aibă" (loan X, 10). (Monahii 
Calist şi Ignatie Xanthopol, Filocalia 8, pag. 59). 


"Sunt unii dintre cei ce stau aici, care nu vor gusta moarte 
până ce nu vor vedea Împărăţia lui Dumnezeu venind întru 
putere". 

Marcu IX, 1 


Că nu tuturor celor ce stau lângă El li se arată Domnul 
totdeauna întru slavă; ci celor începători li se arată în chip de rob; 
iar celor ce pot să-L urmeze, urcându-se pe muntele înalt al 
Schimbării Sale la faţă, li se arată în înfăţişarea lui Dumnezeu, în 
care a fost mai înainte de a fi lumea. Deci este cu putinţă ca 
Domnul să nu se arate în acelaşi fel tuturor celor ce stau lângă El; 
ci unora într-un fel, altora altfel, schimbându-şi arătarea după 
măsura credinţei din fiecare. 

Când Cuvântul lui Dumnezeu se face în noi clar şi luminos şi 
faţa lui străluceşte ca soarele, atunci şi hainele Lui se fac albe. Iar 
acestea sunt cuvintele (raţiunile) Sfintei Scripturi a Evangheliilor, 
care se fac străvezii şi clare nemaiavând nimic acoperit. Ba apar 
lângă El şi Moise şi Ilie, adică raţiunile (înțelesurile) mai 
duhovniceşti ale Legii şi ale Proorocilor. (Sf. Maxim Mărturisitonil, 
Filocalia 2, pag. 170). 


După ce Domnul a spus către ucenicii Săi "Sunt unii dintre 
cei..." după şase zile, luând pe Petru, pe Iacob şi pe loan şi 
urcându-se pe muntele Taborului “le-a strălucit ca soarele şi 
veșmintele Lui s-au făcut albe ca lumina” (Matei XVII, 1-2). Căci 
aceia nu mai puteau privi; mai bine zis, nemaifiind în stare să caute 
la lumina aceea, au căzut cu faţa la pământ. Totuşi după făgăduinţa 
Mântuitorului, au văzut Împărăţia lui Dumnezeu, lumina aceea 

dumnezeiască şi tainică, pe care Grigorie şi Vasile cel Mare o 
numesc dumnezeire. Cel dintâi zice: “"Dumnezeirea ce s-a arătat pe 
munte ucenicilor este lumina şi frumusețea Celui cu adevărat 
puternic, dumnezeirea inteligibilă şi contemplată a Lui”. Vasile cel 
Mare zice: "Acea lumină este şi frumuseţe a lui Dumnezeu, 
contemplată numai de sfinţi întru puterea Duhului dumnezeiesc”. 
De aceea şi zice iarăşi: "Petru şi fiii tunetului au văzut frumuseţea 
Lui în munte, covârşind strălucirea soarelui şi s-au învrednicit să 
vadă cu ochii arvuna prezenţei Lui". lar Cuvântătorul de Dumnezeu 
Damaschin, împreună cu Ioan Gură de Aur, au numit lumina aceea 
raza naturală a dumnezeirii. Cel dintâi scrie: "Fiu născut fără de 
început din Tatăl are raza naturală fără de început a dumnezeirii 
şi slava dumnezeirii se face slava trupului”. lar Cuvântătorul de 
Aur zice: "Domnul s-a arătat pe munte mai strălucit decât Sine, 
dumnezeirea arătând razele Sale”. (Sf. Grigorie Palama, Filocalia 
7, pag. 522). 


"Puteţi bea paharul pe care Eu îl beau şi vă puteţi boteza cu 
Botezul cu care Eu mă botez”. 
Marcu X, 38 


Botezul Domnului este chipul ostenelilor noastre de bună voie 
pentru virtute, pentru care ştergând petele de pe conştiinţă, omorâm 
de bună voie înclinarea voii noastre către cele ce se văd. Iar paharul 
este chipul încercărilor fără de voie, care vin asupra noastră în 
timpuri de strâmtoare pentru că stăm în slujba adevărului şi prin a 
căror suportare, punând dorul după Dumnezeu mai presus chiar şi 
de viaţă, primim de bună voie până chiar şi moartea silnică a fiinţei 
noastre. Aceasta este deosebirea între Botez şi pahar, că Botezul 
face moartă aplecarea voinţei noastre spre plăcerile vieţii, de dragul 
virtuţii, iar paharul convinge pe cei evlavioşi să pună adevărul mai 
presus chiar şi de viaţă. Paharul l-a pus înainte de Botez, deoarece 
virtutea este pentru adevăr, nu adevărul pentru virtute. 

Botezul Domnului este omorârea desăvârşită a înclinării noastre 
spre lumea simţurilor iar paharul este tăgăduirea chiar şi a vieţii de 
aici, pentru adevăr. (Sf. Maxim Mărturisitorul, Filocalia 3, pag. 
114). 


"Amin zic vouă, că oricine va zice muntelui acestuia ridică-te 
şi te aruncă în mare, şi nu va deosebi în inima sa, ci va crede 
că ceea ce spune se face, va fi lui ceea ce a zis". 

Marcu XI, 23 


Dumnezeiescul şi marele Apostol, definind ce este credinţa, 
zice: "Credinţa este ipostasul celor nădăjduite şi dovada lucrurilor 
nevăzute” (Evrei XI, 1), iar dacă cineva ar defini-o şi ca bun 
lăuntric sau ca cunoştinţă adevărată doveditoare a bunurilor tainice, 
nu ar păcătui împotriva adevărului. [...] 

Omul constând din suflet şi trup este purtat de două legi, a 
trupului şi a duhului. Legea trupului are la dispoziţia sa simţirea, iar 
legea duhului lucrarea minţii. Legea trupului, lucrând prin simţire, 
leagă pe om de materie; iar legea duhului, lucrând prin minte, 
înfăptuieşte în chip nemijlocit unirea lui cu Dumnezeu. De aceea 
"cel ce nu deosebeşte în inima lui, adică nu distinge cu mintea sau 
nu taie uniunea nemijlocită cu Dumnezeu, produsă prin credinţă, ca 
unul ce a devenit nepătimitor, mai bine zis, Dumnezeu, datorită 
unirii prin credinţă "va zice muntelui acesta să se mute şi se va 
muta”. 

Prin cuvântul acesta este indicat cugetul şi legea trupului care 
e cu adevărat greoi şi anevoie de strămutat, ba pentru puterea 
naturală, cu totul de nemişcat şi de neclintit. Căci aşa de mult s-a 
înrădăcinat puterea lui în firea oamenilor prin lucrarea neraţională 
a simţurilor, încât mulţi nici nu cred că este omul altceva decât trup 
având simţirea ca putere prin care se bucură de viaţa aceasta. 

Toate sunt deci cu putinţă celui ce crede şi nu deosebeşte, 
adică nu taie unirea înfăptuită prin credinţă între mintea lui şi 

Dumnezeu, de dragul legăturii afectuoase dintre suflet şi trup, 
susţinută prin simţire. (Sf. Maxim Mărturisitorul, Filocalia 3, pag. 
118). 


"Pentru aceasta vă spun vouă că toate câte cereţi rugându-vă, 
să credeţi că veţi lua şi va fi vouă”. 
Marcu XI, 24 


Numai celor ce ştiu cum să creadă le este dat să ştie ce trebuie, 
cum trebuie şi care lucruri să le ceară. Căci "cunoştinţa nu este a 
tuturor” Ul Ieşire II, 2), precum nici credinţa. De altfel însuşi 
Domnul a zis: "Căutaţi mai întâi Împărăţia lui Dumnezeu şi 
dreptatea Lui” (Matei VI, 37), îndemnându-ne adică să căutăm 
înainte de toate cunoştinţa adevărului şi în al doilea rând exercitarea 
în împlinirea datoriilor morale. Prin aceasta a arătat limpede că cei 
credincioşi trebuie să caute numai cunoştinţa dumnezeiască şi 
virtutea care o împodobeşte prin fapte. [...] 

Când a zis: “Toate câte veţi cere, crezând veţi primi”, El s-a 
gândit la toate câte ajută la cunoaşterea lui Dumnezeu şi la virtute, 
singurele care trebuie să le ceară cu ştiinţă şi cu credinţă cei 
evlavioşi. Căci toate acestea folosesc şi de aceea le dă Domnul cu 
Siguranţă celor care le cer. (Sf. Maxim Mărturisitorul, Filocalia 3, 
pag. 121). 


"Tertaţi toate păcatele greşiţilor voştri, ca şi vouă să vă ierte 
Tatăl vostru”. 
Marcu XI, 25 


Înfricoşător este cuvântul Domnului că de nu vezi inima ta 
curată faţă de toţi, să nu ceri nimic de la Dumnezeu, căci îi aduci 


ocară odată ce, fiind păcătos şi având vreo supărare faţă de omul 

asemenea ţie, spui Celui ce cunoaşte inimile: "Jartă-mi păcatele 
mele". 

Unul ca acesta nu şe roagă cu mintea ci cu buzele, întru 
neştiință. Fiindcă cel ce voieşte cu adevărat să se roage lui 
Dumnezeu cu mintea, în Duhul Sfânt şi cu inima curată, îşi 
cercetează înainte de-a se ruga inima sa, de este neîmpovărată de 
vreo grijă faţă de orice om sau nu. Şi dacă nu o face se amăgeşte 
pe sine. Căci în acest caz nu este cine să-l asculte pe el, pentru că 
nu mintea lui se roagă, ci împlineşte o obişnuinţă a orelor de canon. 
Dar cel ce voieşte să lucreze în chip curat va cerceta întâi mintea 
lui ce are în ea. Astfel de ziqi: "Miluieşte-mă”, miluieşte şi tu pe cel 
ce te roagă şi de zici: "Iartă-mă”, iartă şi tu nevrednicul. lar de 
zici: "Nu-Ţi aduce aminte de păcatele mele", nici tu să nu refuzi să 
ierţi păcatele aproapelui tău. Şi dacă zici: “Nu-Ţi aduce aminte de 
relele ce le-am făcut, fie cu voia, fie silit” - deşi nu e silă - nu 
trebuie să gândeşti ceva împotriva vreunui om. De n-ai ajuns să faci 
acestea, în zadar te rogi. (Cuv. Isaia Pustnicul, Filocalia 12, pag. 
143). 


"Să iubeşti pe Domnul Dumnezeul tău din toată puterea ta şi 
din tot cugetul tău; şi pe aproapele tău ca pe tine însuţi”. 
Marcu XII, 30 


Cel ce se străduieşte să ţină acest cuvânt, împlineşte toate 
poruncile. Dar cel care nu s-a desfăcut de împătimirea după cele 
materiale, nu poate să iubească cu adevărat nici pe Dumnezeu, nici 
pe aproapele. Căci este cu neputinţă ca cineva să se lipească şi de 
cele materiale şi să iubească pe Dumnezeu. [...] Căci în măsura în 
care mintea noustră se alipeşte de lucrurile lumii, e robită de ele 
şi nesocoteşte porunca lui Dumnezeu, încălcând-o. (Sf. Maxim 
Mărturisitorul, Filocalia 2, pag. 4). 

"Iar despre ziua aceea şi despre ceasul acela nimeni nu ştie, nici 
îngerii din cer, nici Fiul, ci numai Tatăl". 
Marcu XIII, 32 


Există două feluri de neştiinţă: una vrednică de ocară, alta 
nevinovată. Cea dintâi atârnă de noi, a doua nu atârnă de noi. Cea 
vrednică de ocară şi atârnătoare de noi este neştiinţa cu privire la 
virtute şi evlavie. Cea nevinovată şi neatârnătoare de noi e neştiinţă 
cu privire la toate acele lucruri câte, vrând să le cunoaştem, nu le 
cunoaştem: de pildă cu privire la lucrurile ce se petrec departe sau 
la cele ce se vor întâmpla în viitor. Dar dacă Sfinţii Prooroci au 
cunoscut prin har cele de departe şi neatârnătoare de noi, cum nu 
le-ar fi ştiut cu atât mai vârtos pe toate Fiul lui Dumnezeu, iar prin 
EI şi omenitatea Lui nu prin fire, ci prin unirea cu Cuvântul? Căci 
precum fierul ars în foc are toate însuşirile focului, pentru că 
luminează şi arde, şi totuşi prin fire nu e foc, ci fier, la fel şi 
omenitatea Domnului, întrucât era unită cu Cuvântul, le ştia pe 
toate şi aceste însuşiri dumnezeieşti le arată în sine, dar ca fire 
omenească luată în sine, adică neunită, se zice că nu le ştia. (Sf. 
Maxim Mărturisitorul, Filocalia 2, pag. 241). 


"Şi a trimis doi din ucenicii Lui, zicându-le: Mergeţi în cetate 
şi vă va întâmpina un om, ducând un urcior cu apă; mergeţi 
după el". 
Marcu XIV, 13 
"Iată când veţi intra în cetate, vă va întâmpina un om ducând 
un urcior cu apă; mergeţi după el în casa în care va intra”. 
Luca XXII, 10 


Scriptura trece sub tăcere numele omului la care a trimis 
Mântuitorul pe cei doi învăţăcei pentru pregătirea Paştilor, ca şi 
numele cetăţii în care au fost trimişi. [...] Prin cetate este arătată 
lumea aceasta sensibilă, iar omul este firea generală a oamenilor. La 

aceasta sunt trimişi ca învăţăcei ai lui Dumnezeu şi ai Cuvântului 
şi ca înaintemergători şi pregătitori ai ospăţului tainic pe care îl va 
avea Dumnezeu împreună cu firea oamenilor, primul Testament şi 
cel Nou. Cel dintâi curăţă firea omenească de toată întinăciunea, 
prin filosofia practică (înţelepciunea lucrătoare), celălalt ridică 
mintea prin cunoaştere sau prin călăuzirea tainică a contemplaţiei 
de la cele trupeşti spre vederile înrudite cu ea ale celor spirituale. 
Iar proba despre aceasta este faptul că ucenicii trimişi sunt Petru şi 
Ioan. 

Căci Petru este simbolul faptei, iar Ioan al contemplaţiei. Astfel 
cel dintâi care-i întâlneşte pe aceştia să fie purtătorul unui ulcior cu 
apă, însemnând prin el pe toţi cei ce poartă prin filosofia practică 
pe umerii virtuţilor, închis în mădularele pământeşti mortificate ale 
trupului ca într-un ulcior, harul Duhului care-i curăţeşte pe ei prin 
credinţă de întinăciune. 

După acesta al doilea care-i întâlneşte este stăpânul casei care 
le arată foişorul pardosit. Acesta înfăţişează prin el pe toţi cei ce 
pardosesc prin contemplaţie înălțimea cugetării lor curate şi măreţe, 
ca pe un foişor, cu cugetări şi dogme însuşite prin cunoaştere (în 
chip gnostic), spre primirea după cuviinţă a marelui Cuvânt. 

Iar casa este deprinderea întru cucernicie, spre care înaintează 
mintea practică cultivând virtutea. Asupra ei stăpâneşte, ca una ce 
e stăpână prin fire, mintea, luminată de lumina dumnezeiască a 
cunoaşterii tainice, care s-a învrednicit, împreună cu mintea 
practică, de împreună ospătarea cea mai presus de fire cu Cuvântul 
şi Mântuitorul. Se vorbeşte în Scriptură şi de un om şi de doi, dacă 
unul este purtătorul ulciorului, altul este stăpânul casei. De unul se 
vorbeşte poate, din pricina singurei firi, iar de doi din pricină că 
această fire este împărţită între cei activi şi între cei contemplativi. 
Pe aceştia iarăşi amestecându-i Cuvântul prin Duhul, îi numeşte şi-i 
face unul. [...] 

Şi iarăşi cetate este sufletul fiecăruia la care sunt trimise mereu, 
ca învăţăcei ai Cuvântului şi ai lui Dumnezeu, îndemnurile virtuţii 
şi raţiunile (cuvintele) cunoaşterii. Cel ce poartă ulciorul cu apă este 
modul de vieţuire şi cugetul care susţine în chip neşovăitor pe 

umerii înfrânării, neevaporat, harul credinţei dat la Botez. Iar casa 
este dispoziţia şi deprinderea virtuoasă, zidită din multe şi felurite 
virtuţi şi cugetări tari şi bărbăteşti ca din nişte pietre. Foişorul este 
cugetarea largă şi întinsă şi capacitatea de cunoştere împodobită cu 
vederile dumnezeieşti ale dogmelor tainice şi negrăite. Stăpânul este 
mintea lărgită de strălucirea deprinderii întru virtute de înălțime, de 
frumuseţea şi de mărimea cunoştinţei. La această minte venind 
Cuvântul cu ucenicii Săi, adică cu primele înţelesuri duhovniceşti 
ale firii şi ale timpului, se împărtăşeşte pe Sine. 

Paştile sunt trecerea Cuvântului spre mintea omenească, prin 
care dăruieşte tuturor celor vrednici plenitudinea bunurilor Sale, 
însuşi Cuvântul lui Dumnezeu venind tainic la ei. (Sf. Maxim 
Mărturisitorul, Filocalia 3, pag. 25). 


"Bucură-te ceea ce eşti plină de har, Domnul este cu tine”. 
Luca I, 28 


Dumnezeu şi Tatăl Domnului nostru lisus Hristos a trimis pe 
unul din slujitorii Săi, pe arhanghelul Gavriil din înălţimea cea 
Sfântă a Sa înfăţişându-i Fecioarei taina. Şi împreună cu cuvântul, 
a intrat întreg Cuvântul ipostatic şi de o fiinţă al lui Dumnezeu şi 
Tatăl în pântecele Fecioarei şi prin venirea şi împreună-lucrarea 
Sfântului Său Duh, Celei de o fiinţă, a luat trup înzestrat cu minte 
şi cu suflet din sângele curat al ei şi s-a făcut om. Aceasta este deci 
unirea de negrăit şi nunta de taină a lui Dumnezeu; şi aşa s-a făcut 
schimbul lui Dumnezeu cu oamenii, unindu-se în chip neamestecat 
cu fiinţa şi cu firea noastră stricăcioasă şi săracă, Cel mai presus de 
fire şi de fiinţă. Deci Fecioara a zămislit şi a născut din două firi, 
în chip minunat, adică din dumnezeire şi omenitate, pe Fiul cel 
Unul Dumnezeu desăvârşit şi om desăvârşit, pe Domnul nostru 
lisus Hristos Care n-a stricat nici fecioria ei şi nu s-a despărţit nici 
de sânul părintesc. (Sf. Simeon Noul Teolog, Filocalia 6, pag. 155). 

"Şi îi va da Dumnezeu tronul părintelui său David. 
Şi va împărăţi peste casa lui Iacob în veci". 
Luca I, 32-33 


Şi David a împărăţit peste cei credincioşi din Israil. Din această 
pricină, îndată ce şi-a stins Israil lumina credinţei, s-a desfăcut şi de 
împărăţia lui David (III Regi XII, 28). Este vorba de tronul 
duhovnicesc al lui David şi de împărăţia spirituală a sufletelor 
raţionale, de casa credincioasă a lui Iacob şi de poporul sfânt şi 
mare, despre care a făgăduit Dumnezeu în chip profetic că se va 
naşte din Moise, luând locul lui Israil cel trupesc care amărăşte 
necontenit pe Dumnezeu, despre acel popor căruia Israil cel trupesc 
îi serveşte numai ca chip. [...] 

Deci nu e vorba de casa necredincioasă a lui Iacob, care supără 
neîncetat pe Dumnezeu, de neamul păcătos şi de sămânţa vicleană, 
de fiii nelegiuiţi, de căpeteniile Sodomei şi de poporul Gomorei, de 
cei ce s-au întors cu întoarcere vicleană şi au părăsit pe Domnul, de 
cei ce au mâniat pe Sfântul lui Israil şi pe Dumnezeu nu L-au 
cunoscut şi nu L-au înţeles, de cei ce au fost răniţi cu rana fără de 
leac a necredinţei, care nu poate fi vindecată de nici o metodă de 
tămăduire raţională care să-i lecuiască de necredinţa sufletului. 

Ci e vorba de Israil cel credincios şi duhovnicesc, de acel Israil 
care vede pe Dumnezeu prin credinţă şi care a fost adunat de 
Dumnezeu din toate neamurile prin alegerea harului (Romani XI, 
5) ca să-şi alcătuiască un popor şi un neam sfânt şi o preoţie 
împărătească (I Petru II, 9). Pe acesta a făgăduit Dumnezeu vorbind 
prin Înger către Fecioară să-l dea Mântuitorului care se va naşte şi 
Dumnezeului tuturor, ca să împărăţească peste el. (Sf. Maxim 
Mărturisitorul, Filocalia 3, pag. 76). 


"Domnul a fost pus spre căderea şi ridicarea multora”, 
Luca II, 34 

Să băgăm de seamă de nu cumva e pus spre căderea celor ce 
privesc creaţiunea văzută numai cu simţurile şi se ţin numai de 
litera Sfintei Scripturi, ca unii ce nu pot străbate spre duhul cel nou 
al harului, pentru nebunia lor; şi spre ridicarea celor ce privesc 
duhovniceşte făpturile lui Dumnezeu şi ascultă duhovniceşte 
cuvintele Lui şi se îngrijesc prin purtările cuviincioase numai de 
chipul dumnezeiesc al sufletului. 

Cuvântul că Domnul “a fost pus spre căderea şi spre ridicarea 
multora” în Israel - înţeles numai în sens bun, înseamnă că e pus 
spre căderea patimilor şi gândurilor rele din fiecare credincios şi 
spre ridicarea virtuţilor şi a tot gândul iubitor de Dumnezeu. (Sf. 
Maxim Mărturisitorul, Filocalia 2, pag. 183). 


"Şi le-a zis: Adevărat zic vouă că nici un prooroc nu este primit 
în patria sa". 
Luca IV, 24; Matei XIII, 57 


Dacă nici un prooroc nu e cinstit în patria lui, cum zice 
Domnul, să luăm seama ca nu cumva să ni se facă înstrăinarea 
pricină de slavă deşartă. Căci înstrăinarea este despărţirea de toate 
pentru a ne face nedespărțit gândul la Dumnezeu. Înstrăinatul este 
iubitorul sau lucrătorul plânsului neîncetat. Străin este cel ce a ieşit 
din legătura cu toate ale sale şi cu celelalte. (Sf. Ioan Scărarul, 
Filocalia 9, pag. 67). 


"Dar negăsind pe unde să-l ducă, din pricina mulţimii, s-au suit 
pe acoperiş şi, printre cărămizi, l-au lăsat cu patul în mijloc, 
înaintea lui lisus". 

Luca V, 19 

Slăbănogul pogorât prin acoperiş este păcătosul mustrat de 
credincioşi pentru Dumnezeu şi care primeşte iertare prin credinţa 
acelora. (Marcu Ascetul, Filocalia 1, pag. 242). 


După istorie cu siguranţă s-a descoperit casa, căci vizitatorii 
acelor locuri zic că acoperişurile caselor, făcute din piatră poroasă, 
sunt foarte uşoare, încât cel ce vrea să le descopere o poate face 
aceasta uşor şi repede. Dar după înţelesul mai înalt, slăbănogul este 
orice minte ce boleşte în păcate şi nu poate vedea pe Cuvântul 
(Rațiunea supremă) prin contemplaţie naturală, care e uşa. Deci 
înlăturând prin credinţă acoperişul gros al literii legii, e coborâtă 
prin cei patru de la înălţimea deşartă spre Cuvântul care s-a smerit 
pe Sine (chenoza) şi primeşte prin credinţă şi făptuire putinţa de-a 
umbla,(Sf. Maxim Mărturisitorul, Filocalia 2, pag. 240). 


"Este bun cu cei răi şi necinstitori'!. 
Luca VI, 35 
"Prietene, eu nu te nedreptăţesc, ci voi să dau acestuia de pe 
urmă ca şi ţie. Dacă ochiul tău este rău, Eu sunt bun”. 
Matei XX, 23 


Fii vestitor al bunătăţii lui Dumnezeu pentru că te călăuzeşte 
pe tine care eşti nevrednic şi pentru că eşti mult dator şi nu scoate 
dreptul Său de la tine. Şi în locul lucrurilor mici pe care le faci, îţi 
dăruieşte cele mari. Să nu numeşti pe Dumnezeu "drept", căci nu 
dreptatea Lui se vede în faptele tale. Şi dacă David Îl numeşte pe 
EI drept, Fiul Lui ne-a arătat că EI este mai degrabă bun şi blând. 
[...] Cum Îl numeşti "drept" când citeşti în capitolul despre plata 
lucrătorilor: "Prietene nu te nedreptăţesc, ci voi să dau acestuia de 
pe urmă ca şi ţie”. [...] Şi cum numeşte iarăşi omul pe Dumnezeu 
"drept" când aude în capitolul despre fiul risipitor, care a cheltuit 
bogăţia în petreceri, cum numai pentru pocăinţa ce-a arătat-o, tatăl 

a alergat şi a căzut pe grumazul lui şi i-a dat stăpânire peste toată 
bogăţia lui? Nimeni altul n-a spus aceasta despre El, ca să ne 
îndoim de EI, ci însuşi Fiul Lui a mărturisit acestea despre El. Unde 
e dreptatea lui Dumnezeu când noi, păcătoşi fiind, Hristos a murit 
pentru noi? lar dacă aici ni Se arată milostiv, să credem că nu 
primeşte schimbare în privinţa aceasta. 

Să nu ne fie nouă să cugetăm vreodată această nelegiuire, ca 
să spunem că Dumnezeu este nemilostiv. Căci nu se schimbă 
Dumnezeu în ceea ce e propriu Lui, ca morţii, şi nu dobândeşte 
ceva ce nu are, nici nu pierde ceea ce are, nici nu primeşte vreun 
adaos ca făpturile. Ci ceea ce are Dumnezeu dintru început, va avea 
şi are pururea până la sfârşitul fără de sfârşit. (Sf. Isaac Sirul, 
Filocalia 10, pag. 314). 


"Fiţi buni şi milostivi ca Tatăl vostru cel din Ceruri”. 
Luca VI, 36 


Singur Dumnezeu e bun prin fire. Dar şi omul se face bun prin 
Cel cu adevărat bun, dacă îşi cultivă modurile vieţuirii. Din această 
stare nu se mai poate schimba, când sufletul, prin cultivarea binelui, 
a ajuns în Dumnezeu, aşa de mult cât poate vrea cu puterea care 
lucrează în el.(Diadoh al Foticeei, Filocalia 1, pag. 335). 


Numai omul, această vieţuitoare mintală şi raţională, este dintre 
toate "după chipul şi după asemănarea lui Dumnezeu”. Tot omul 
se zice că este după "chipul lui Dumnezeu” pentru demnitatea minţii 
şi a sufletului, adică pentru necuprinsul, nevăzutul, nemurirea şi 
libertatea voii, ca şi pentru însuşirea de stăpânitor, născător de 
prunci şi ziditor. lar "după asemănare” este pentru raţiunea virtuţii 
şi a faptelor noastre care imită pe Dumnezeu şi poartă nume 
dumnezeiesc, adică pentru dispoziţia filantropică faţă de cei din 
neamul omenesc, pentru îndurarea, mila şi dragostea aproapelui şi 

pentru compătimirea arătată altora. [...] "După chipul” îl are orice 
om, căci Dumnezeu nu se căieşte de darurile Sale. Dar "după 
asemănare" o au foarte puţini şi numai cei virtuoşi, sfinţii şi cei ce 
imită pe Dumnezeu în bunătate, pe cât e cu putinţă oamenilor (Sf. 
Ioan Damaschin, Filocalia 4, pag. 196). 


"Tertaţi şi veţi fi iertaţi”. 
Luca VI, 37 


Unii s-au predat pe ei ostenelilor şi sudorilor pentru a dobândi 
iertare. Dar cel ce nu ţine minte răul a luat-o înaintea acestora. 

Neţinerea de minte a răului este semnul adevăratei pocăinţe. lar 
cel ce ţine duşmănie şi pare că se pocăieşte, e asemenea celui 
căruia i se pare că aleargă în vis,(Sf. loan Scărarul, Filocalia 9, pag. 
198). 


"Tertaţi şi veţi fi iertaţi”. 

Luca VI, 37 
"De veţi ierta oamenilor greşalele lor şi Tatăl vostru cel din 
ceruri va ierta vouă greşalele voastre". 


Matei VI, 14 
"Fericiţi cei milostivi, că aceia se vor milui''. 
Matei V, 7 
"Cu ce măsură veţi măsura, cu aceea se va măsura vouă". 
Matei VII, 2 


Să ne iubim unii pe alţii şi vom fi iubiţi de Dumnezeu. Să fim 
cu îndelungă răbdare întreolaltă şi va fi şi El cu îndelungă răbdare 
faţă de păcatele noastre. [...] Căci iertarea greşalelor noastre o aflăm 
în iertarea fraţilor. Iar mila lui Dumnezeu e ascunsă în milostivirea 
noastră faţă de aproapele. [...] Să ne facem dumnezei pentru El. 

Căci pentru aceasta s-a făcut om, fiind Dumnezeu şi Stăpân prin 
fire (Sf. Maxim Mărturisitorul, Filocalia 2, pag. 33). 


"Si pentru ce Mă chemaţi: Doamne, Doamne, şi nu faceţi ce vă 
spun?" 
Luca VI, 46 


Domnul nu spune aceasta pentru cei ce zac în patimile lor cu 
voia, ci către cei războiţi numai de obişnuinţe. De aceea celor 
nedreptăţiţi de duşmani le-a făgăduit să le facă dreptate, dar pe cei 
care leapădă porunca ajutătoare îi mustră.(Marcu Ascetul, Filocalia 
1, pag. 304). 


"'Mergând,vestiţi lui Ioan cele ce le-aţi auzit şi le-aţi văzut: orbii 
văd, şchiopii umblă, leproşii se curăţesc, morţii înviază şi 
săracilor li se binevesteşte. 
Şi fericit este cel ce nu se va sminti întru Mine“. 

Luca VII, 22-23 


Ioan când a botezat pe Domnul Iisus, a luat ca chip al acestui 
cuvânt că cel ce se botează trebuie să mărturisească faptele lui. 
Deci multe sunt semnele pe care le-a făcut Domnul Iisus. Dar 
"orbii văd” înseamnă că cel ce priveşte lumea aceasta cu nădejde 
este orb; dar dacă părăsind-o pe ea, priveşte la nădejdea aşteptată, 
a văzut. La fel “şchiopii umblă” înseamnă că cel ce voieşte pe 
Dumnezeu şi iubeşte cugetările trupeşti ale inimii este şchiop; dar 
dacă le părăseşte pe acestea şi iubeşte pe Dumnezeu din toată 
inima, umblă. La fel iarăşi “surzii aud” înseamnă că fiind cineva în 
împrăştiere, e surd prin robie şi uitare, dar dacă se adună în 
conştiinţă, aude. "Leproşii se curățesc” arată, fiindcă s-a scris în 
Legea lui Moise că “cel necurat să nu intre în casa Domnului”, pe 

tot cel ce are duşmănie faţă de aproapele sau ură sau pizmă sau 
vorbire împotrivă. Dar dacă le părăsesc pe acestea s-au curăţat. În 
sfârşit de vede orbul, umblă şchiopul şi e curăţit leprosul, omul care 
a murit prin aceasta în vremea leneviei se scoală şi se înnoieşte, 
deci se şi bineveşteşte simţurilor lui celor sărăcite de sfintele virtuţi, 
fiindcă a văzut, a umblat şi s-a curăţit. (Cuv. Isaia Pustnicul, 
Filocalia 12, pag. 103). 


'"'Mai mare ca loan între cei născuţi nu se va ridica dar cine e 
mai mic în Împărăţia cerurilor e mai mare ca el". 
Luca VII, 28; Matei XI, 11 


Cel ce se va smeri pe sine mai mult ca loan, căci aceasta 
înseamnă "mai mic”, acela e mai mare ca loan. Sau altfel: fiindcă 
se credea că loan a dobândit prin contemplaţie toată cunoştinţa 
îngăduită aici, cunoştinţa cea mai mică şi mai de pe urmă în viaţa 
viitoare, e mai mare decât cea de aici. Sau: teologul cel mai înalt 
e mai mic decât cel mai de pe urmă între îngeri. Sau: cel ce stă pe 
treapta cea mai de pe urmă în vieţuirea evanghelică, e mai mare ca 
cel mai înălţat în treapta legii. (Sf. Maxim Mărturisitorul, Filocalia 
2, pag. 231). 


"Nimenea aprinzând făclia nu o pune sub obroc, ci întru-un 
sfeşnic, ca cei ce intră, să vadă lumina". 
Luca VIII, 16 


A numit obroc nedreptatea lumii acesteia. Cât timp deci mintea 
se află într-o stare contrară firii, făclia dumnezeirii nu poate fi 
înlăuntru ei. Dar dacă mintea se face un sfeşnic înalt şi se pune în 
ea lumina dumnezeirii, cunoaşte pe cei din casă şi pe cel ce trebuie 
să-l scoată îl scoate, şi pe cel cu care se poate împăca, îl lasă. (Cuv. 
Isaia Pustnicul, Filocalia 12, pag. 156). 

"Îți voi urma ie Doamne, dar îngăduie-mi mai întâi, ca 
plecând, să rânduiesc cele din casa mea". 
Luca IX, 61 


Dar cunoscându-l iubitul nostru lisus că de va vedea iarăşi 
acelea, inima lui se va apleca iarăşi spre ele şi prilejurile lor îl vor 
depărta de la ceea ce se cuvine, de aceea l-a împiedicat pe acela să 
plece zicând: "Nimeni punând mâna pe plug şi întorcându-se spre 
cele dinapoi, nu este potrivit pentru Împărăţia Cerurilor” (Luca IX, 
62). (Cuv. Isaia Pustnicul, Filocalia 12, pag. 159). 


"Secerişul este mult, iar lucrătorii puţini”. 
Luca X, 2 


Secerişul lui Dumnezeu este sălăşluirea şi aşezarea totală întru 
EI a celor vrednici, lucru ce va avea loc la sfârşitul veacurilor. (Sf. 
Maxim Mărturisitorul, Filocalia 2, pag. 138). 


"Cel ce vă ascultă pe voi, pe Mine Mă ascultă, iar cel ce Mă 
nesocoteşte pe Mine, nesocoteşte pe Cel ce M-a trimis pe Mine". 
Luca X, 16 


Cel cu adevărat ascultător se cuvine să păzească aceste cinci 
virtuţi: întâi credinţa, adică să aibă credinţa curată şi nefăţarnică 
faţă de întâistătătorul său, încât să creadă că vede în el pe Hristos 
şi se supune Lui, cum zice Domnul lisus: "Cel ce vă ascultă pe voi, 
pe Mine Mă ascultă, şi cel ce vă nesocoteşte pe voi, pe Mine Mă 

nesocoteşte, iar cel ce Mă nesocoteşte pe Mine, nesocoteşte pe Cel 
ce M-a trimis pe Mine”. lar Sfântul loan Scărarul zice: "Şi tot ce nu 
este credinţă, este păcat” (Scara IV, P.G. 88, 680 BC). 

În al doilea rând este adevărul. Unul ca acesta slujeşte 
adevărului în faptă, în cuvânt şi în mărturisirea sinceră a gândurilor. 
"Începutul cuvintelor sale este adevărul” şi "Domnul caută 
adevărul” (Psalm XXX, 25). Iar Hristos zice: "Eu sunt adevărul” 
(loan XIV, 6). El însuşi s-a numit adevăr. 

Al treilea lucru cerut e să nu-ţi faci voia proprie. Căci e spre 
paguba celui sub ascultare să facă voia sa. El trebuie să şi-o taie pe 
aceasta totdeauna de bună voie, adică nu silit de părintele său. 

Al patrulea e să nu se împotrivească în cuvânt şi să nu se 
certe în general, pentru că împotrivirea în cuvânt şi cearta nu sunt 
ale celor bine credincioşi. Căci scrie Sfântul Pavel: “Jar dacă 
cineva este iubitor de sfadă, noi acest obicei nu-l avem, nici 
Bisericile lui Dumnezeu" (| Corinteni XI, 6). [...] Căci împotrivirea 
în cuvânt şi iubirea de sfadă îşi au începutul în voia proprie, care 
vieţuieşte împreună cu necredinţa şi cu mânia cugetului. [...] 

În al cincilea rând, acesta trebuie să păzească sinceritatea, 
adică să facă o mărturisire amănunţită şi sinceră întâistătătorului, 
[...] ca în faţa înfricoşatului scaun al lui Hristos, înaintea lui 
Dumnezeu şi a sfinţilor îngeri, făgăduind să avem ca început şi 
sfârşit, împreună cu alte făgăduinţe şi îndatoriri ale noastre faţă de 
Domnul, şi mărturisirea celor ascunse ale inimii. Căci a spus 
dumnezeiescul David: "Am zis: vesti-voi fărădelegea mea 
Domnului" (Psalm XXXI, 6). Dar şi Sfântul loan Scărarul zice: 
"Ranele descoperite nu se vor face mai rele, ci se vor tămădui" 
(Scara IV, P.G. 88, 681 B). 

Cel ce păzeşte aceste cinci virtuţi arătate cu înţelepciune şi cu 
ştiinţă, să ştie în chip sigur că va dobândi fericirea drepţilor ca o 
arvună. Căci acestea sunt proprii ascultării vrednice de laudă şi ca 
o rădăcină şi temelie a ei. [...] lar prea strălucitul luminător al 
vieţuirii după Hristos şi noul Veseleil (leşire XXXI, 2) al scării 
cereşti (Veseleil a fost arhitectul cortului sfânt. loan Scărarul a fost 
arhitectul scării duhovniceşti ce urcă la cer ca turnul unei biserici) 

zice: "Părinţii socotesc cântarea de psalmi drept armătură; 
rugăciunea, au spus ei, e ca un zid; lacrima neprihănită spun că 
este ca o baie, fericita ascultare au socotit că este ca o mărturisire 
fără de care nimeni din cei împătimiţi nu va vedea pe Domnul" 
(Evrei XII, 14; Scara IV, P.G. 88, 681 AB). (Filocalia 8, pag. 36). 


"Şi le-a zis: Am văzut pe satana ca un fulger căzând din cer''. 
Luca X, 18 


Ispita e, fie din îngăduinţa sau din retragerea lui Dumnezeu 
pentru îndreptarea noastră, fie din părăsirea din partea lui 
Dumnezeu care se întoarce de la cineva [..] pentru ca mintea să nu 
se mândrească pentru binele ce l-a aflat. Ci războită şi certată să 
sporească pururea în smerenie. Căci aceasta e singura prin care nu 
numai biruieşte pe cei ce o războiesc pe ea cu mândrie, ci se şi 
învredniceşte de daruri necontenit mai mari, înaintând pe cât e cu 
putinţă firii omeneşti măcar că e legată cu lanţuri de nedesfăcut şi 
apăsată de povara trupului, spre desăvârşire şi nepătimirea cea după 
Hristos. Căci zice Sfântul Diadoh: "Domnul însuşi zice că satana 
a căzut ca un fulger din ceruri (Luca X, 18), ca să nu privească cel 
cu chip urât (desfigurat) la locaşurile sfinţilor îngeri. Cum deci, cel 
ce nu se învredniceşte de părtăşie cu slujitorii cei buni, poate avea 
ca locaş comun cu Dumnezeu mintea omenească? Ei vor zice că 
aceasta se întâmplă prin îngăduirea (retragerea) dumnezeiască. 
[...] Dar retragerea pentru îndreptare nu lipseşte nicidecum sufletul 
de lumina dumneziească, ci de multe ori [...] harul numai îşi 
ascunde minţii prezența lui, ca să împingă sufletul, prin 
amărăciunea pricinuită de demoni, să ceară cu toată frica şi cu 
multă smerenie ajutorul de la Dumnezeu, cunoscând pe încetul 
răutatea duşmanului său. [...] 

Atunci când începe lupta între suflet şi satana într-o ciocnire 
esenţială, din îngăduinţa (lui Dumnezeu), pentru îndreptare, harul 
se ascunde, [...] dar ajută în chip neştiut sufletul, ca să arate 


vrăjmaşilor lui că biruinţa e numai a sufletului”. (Filocalia 8, pag. 
184). 


"Nu vă bucuraţi că vi se supun dracii, ci că numele voastre au 


fost scrise în cer". 
Luca X, 20 


Nu ajunge sufletului pentru dobândirea bucuriei duhovniceşti 
să-şi supună patimile, dacă nu dobândeşte virtuțile prin împlinirea 
poruncilor. "Nu vă bucuraţi că vi se supun dracii”, adică lucrările 
patimilor, ci că "numele voastre au fost scrise în cer”, fiind trecute 
la locul nepătimirii de harul înfierii dobândit prin porunci. (Sf. 
Maxim Mărturisitorul, Filocalia 2, pag. 154). 


"Şi răspunzând Domnul i-a zis: Marto, Marto, te îngrijeşti şi 
pentru multe te sileşti, dar un lucru trebuie. 
Iar Maria partea cea bună şi-a ales, care nu se va lua de la 
dânsa". 

Luca X, 41-42 


Văzătorul îşi rodeşte plăcerea vederii adevărate, ca partea cea 
bună, deprinzând tăcerea şi privind pe lisus. Plăcerea aceasta 
făptuitorul nu o cunoaşte, ca unul ce n-a gustat-o, întrucât de multe 
se îngrijeşte şi se tulbură (Luca X, 41) cântând şi citind şi 
ostenindu-şi trupul. Ba şi dispreţuieşte uneori, ca obositoare şi 
nefolositoare, silinţele care înaripează înţelegerea spre lucrurile 
înţelegerii minţii şi nevăzute cu simţurile, care aduc prin 
îndeletnicirea cu ele o plăcere negrăită, iar prin odihnirea în ele o 
bucurie de nedescris. 

El nu înţelege că buna noastră pătimire se odihneşte lângă 
Cuvântul adevărat şi de oameni iubitor şi fără nici o lipsă a lui 

Dumnezeu şi se naşte din vederea Lui. Căci El este atotdesăvârşit 
şi nu are nevoie de slujirea noastră. De aceea El laudă şi primeşte 
pe Maria care şade la picioarele Lui şi se hrăneşte cu contemplarea 
cuvintelor Lui şi trezeşte pe omul ei dinlăuntru spre înţelegerea lor. 
Ea nu face la fel cu Marta, căci aceasta se îngrijeşte şi se tulbură 
de multe, cum zice Cuvântul însuşi. El zice aceasta nu numai 
îndemnându-le pe acelea spre ceea ce e mai înalt, ci învățând pe 
toţi cei ce de după ele, ca nu numai să nu mustre ca leneşi pe cei 
ce voiesc să se ocupe cu vederea şi zăbovesc în aceasta, ci să-i şi 
laude şi să se silească să le urmeze pilda pe cât pot. (Calist 
Patriarhul, Filocalia 8, pag. 311). 


Lucrarea rugăciunii şi a cuvântului săvârşită cum se cuvine e 
mai presus de orice virtute şi poruncă. Martor pentru aceasta este 
însuşi Domnul. Căci intrând în casa Martei şi a Mariei, şi Marta 
îndeletnicindu-se cu slujirea, iar Maria şezând la picioarele Lui şi 
împărtăşindu-se din mierea graiului Său dumnezeiesc, fiind mustrată 
de sora ei că nu lucrează împreună cu ea, ci stă lângă EI, Acesta 
punând lucru de căpetenie înaintea celui de-al doilea, zise către 
aceasta: "Marto, Marto, te grijești...”. lar aceasta a zis-o nu pentru 
a lepăda lucrarea slujirii, ci pentru a pune ceea ce e mai mare 
înaintea a ceea ce e mai mic. Căci cum ar fi gândit una ca aceasta, 
El care a săvârşit însuşi această lucrare şi a spălat picioarele 
ucenicilor? Atât de departe a fost de a împiedica slujirea, încât le 
porunceşte ucenicilor să facă şi ei la fel unii altora. (Sf. Simeon 
Metafrastul, Filocalia 5, pag. 312). 


"Iar dacă Eu, cu degetul lui Dumnezeu, scot pe demoni, iată a 
ajuns la voi Împărăţia lui Dumnezeu”. 
Luca XI, 20; Matei XII, 28 


Domnul nostru lisus Hristos, după Luca, scotea dracii cu 


90 


degetul lui Dumnezeu, iar după Matei în Duhul lui Dumnezeu. lar 
Vasile cel Mare spune că degetul lui Dumnezeu e una dintre 
lucrările Duhului. Dacă deci una dintre ele este Duhul Sfânt, fără 
îndoială că şi celelalte, cum ne-a învăţat pe noi, tot aceleaşi. Dar 
pentru aceasta nu sunt mulţi dumnezei sau multe Duhuri. Căci 
acestea sunt ieşiri, arătări şi lucrări fireşti ale unuia şi aceluiaşi 
Duh. Prin fiecare, Unul este Cel ce lucrează. (Sf. Grigorie Palama, 
Filocalia 7, pag. 473). 


"Când duhul necurat iese din om şi trece prin locuri fără apă, 
căutând odihnă şi neaflând, zice: Întoarce-mă-voi la casa mea 
de unde am ieşit" ş.u. 

Luca XI, 24-27; Matei XII, 44, Il Petru II, 20 


De voieşte cineva să taie nu numai patimile, ci şi pricinile lor, 
să-şi îngrijească mai întâi bine moravurile lui, prin pocăință şi 
plâns, şi apoi să înceapă să semene sămânţa cea bună care este 
faptele bune. Căci, precum am spus despre țarină, dacă după 
curățirea şi buna ei pregătire nu va arunca cineva sămânţa cea bună, 
vor răsări iarăşi buruienile şi vor afla pământul bun şi netezit, prin 
buna lui pregătire şi vor prinde rădăcini mai adânci în el, aşa sunt 
şi cele ale omului. (Avva Dorotei, Filocalia 9, pag. 604). 


Domnul nostru ne învaţă în Evanghelii că atunci când satana, 
întorcându-se, află casa lui măturată şi goală, adică inima fără rod, 
ia alte şapte duhuri mai rele decât el şi intră şi se încuibă în ea, 
făcând cele de pe urmă ale omului mai rele decât cele dintâi. De 
aici trebuie să înţelegem că atâta vreme cât este Duhul Sfânt în noi, 
Satana nu poate intra ca să rămână în adâncul sufletului. (Diadoh al 
Foticeei, Filocalia 1, pag. 372). 

"Luminătorul trupului este ochiul. Dacă deci ochiul tău este 
curat, tot trupul tău va fi luminat. Dar dacă ochiul tău este rău, 
tot trupul tău va fi întunecat". 

Luca XI, 34 


Dacă mintea s-a făcut nesănătoasă din pricina răutăţii 
(păcatului) nu poate înţelege lumina dumnezeirii. Căci răutatea 
(păcatul) se face un zid întunecos minţii şi face sufletul pustiu 
(Cuv. Isaia Pustnicul, Filocalia 12, pag. 156). 


"Vindeţi averile voastre şi daţi-le milostenie [...] şi iată toate vor 
fi vouă curate". 
Luca XI, 41; XII, 33 


Nu vă mai îndeletniciţi cu lucrurile din jurul trupului, ci 
străduiţi-vă de vă curăţiţi mintea de ură şi neputinţă, prin inimă 
înțelegând Domnul mintea. Căci acestea întinând mintea nu o lasă 
să vadă pe Hristos care locuieşte în ea, prin harul Sfântului Botez 
(Sf. Maxim Mărturisitorul, Filocalia 2, pag. 111). 


"Să aibă mijlocul încins şi făclia aprinsă". 
Luca XII, 35 


Cel ce şi-a ales viaţa în necăsătorie sau în feciorie e dator să 
aibă "mijlocul încins şi făclia aprinsă”, mijlocul prin înfrânare, iar 
făclia prin rugăciune, contemplaţie şi dragoste duhovnicească. (Sf. 
Maxim Mărturisitorul, Filocalia 2, pag. 110). 

"Fiţi gata în tot ceasul, că nu ştiţi în care ceas vine furul; deci 
nu cumva să vă găsească dormind". 
Luca XII, 40 
"Vedeţi să nu se îngreuneze inima voastră întru desfrânare, 
beţie şi griji lumeşti şi să vie peste voi fără de veste ceasul 
acela". 
Luca XXI, 34 


lisus Hristos, Învăţătorul nostru, ştiind vrăjmaşa lor neîndurare 
şi milostivindu-se de neamul omenesc, ne-a poruncit să păzim 
inima cu stricteţe. [...] Deci ia seama la inima ta, fii cu luare aminte 
la simţurile tale. Şi dacă se va întovărăşi cu tine pomenirea lui 
Dumnezeu, vei prinde pe tâlharii care te pradă de ea. Căci cel ce se 
deprinde să deosebească precis gândurile recunoaşte pe cele ce 
vreau să intre şi să-l spurce, fiindcă acestea tulbură mintea ca să se 
facă mândră şi trândavă. Dar cei ce cunosc răutatea lor rămân 
netulburaţi, rugându-se Domnului (Isaia Pustnicul, Filocalia 1, pag. 
395). 


"Foc am venit să arunc pe pământ şi cât aş fi voit să fie de pe 


acum aprins". 
Luca XII, 49 


Deci crezând din tot sufletul şi căindu-ne cu căldură, zămislim 
pe Cuvântul lui Dumnezeu în inimile noastre ca Fecioara dacă 
avem sufletele noastre fecioare şi curate. Şi precum pe aceea, 
fiindcă era prea neprihănită, nu a topit-o focul dumnezeirii, aşa nici 
pe noi nu ne topeşte dacă avem inimile curate şi neprihănite, ci se 
face în noi rouă din cer şi izvor de apă şi râu de viaţă nemuritoare. 
Că şi noi primim la fel focul neîngustat al dumnezeirii. (Sf. Simeon 
Noul Teolog, Filocalia 6, pag. 157). 

În cei ce urmează învăţăturile sfinte ale Lui, s-a aflat focul 
dumnezeirii Lui. Atunci au aflat ucenicii sabia Duhului şi au tăiat 
cu ea toate voile trupului. (Cuv. Isaia Pustnicul, Filocalia 12, pag. 
80). 


Căldura harului este focul Duhului pe care Domnul a venit să-l 
arunce pe pământ, adică în inimile oamenilor. Şi el vrea să se 
aprindă degrabă în noi, ca să ardă păcatul şi să curețe sufletul şi să- 
l aline şi să-l atragă în chip negrăit spre dragostea de Dumnezeu şi 
de oameni. Căci e neamestecat cu firea, căreia îi dăruieşte din ceea 
ce are deosebit de ea. [...] Se întâmplă câteodată că harul lucrează 
şi se mişcă singur, dar câteodată e împreună cu înşelăciunea, dar în 
chip neamestecat. [...] Se întâmplă uneori însă să lucreze păcatul 
singur (adică înşelăciunea), încălzind voinţa noastră întrucât o 
stăpâneşte. Iar alteori omul se luptă după har, văzându-şi sufletul 
muncit înăuntru, rău pătimind. [...] Înşelăciunea celor de mijloc şi 
a celor desăvârşiţi constă în nălucirea minţii. Căci căldura 
înşelăciunii sau a păcatului este aprinderea poftei de dulceaţă. (Sf. 
Grigorie Sinaitul, Filocalia 7, pag. 168). 


Rugăciunea neînşelătoare, căldura împreunată cu rugăciunea lui 
lisus, care a aruncat foc pe pământul inimii noastre, este căldura 
care arde patimile ca pe nişte scaieţi şi sădeşte veselie şi pace în 
suflet. Ea nu se abate nici la dreapta nici la stânga, ci răsare în 
inimă ca un izvor de apă din Duhul de viaţă făcător. (Sf. Grigorie 
Sinaitul, Filocalia 7, pag. 198). 

"Şi luând seama cum îşi luau la masă cele dintâi locuri, a spus 
celor chemaţi o pildă". 
Luca XIV, 7 


Cel ce se urcă în smerita cugetare, coboară mai jos decât 
cugetul său. Dar se suie mai sus cel ce nu o are pe aceea. Acesta 
nu rabdă să se măsoare de bună voie cu cei mai mici. De aceea îşi 
arată întristarea pentru neşederea în fruntea mesei. (Ilie Ecdicul, 
Filocalia 4, pag. 287). 


"Cel ce nu poartă crucea sa ca să-Mi urmeze Mie, nu poate 
să-Mi fie ucenic". 
Luca XIV, 27 


De ce cruce spune să o purtăm, dacă nu ca mintea să 
privegheze totdeauna şi să stăruie în virtuţi ca să nu coboare de pe 
cruce, adică din înfrânarea de patimi până nu le taie (desfiinţează) 
pe ele şi învie nebiruită? (Cuv. Isaia Pustnicul, Filocalia 12, pag. 
158). 


"Cel ce nu se va lepăda de toate avuţiile sale, nu poate să-M.i fie 


ucenic". 
Luca XIV, 33 


Cel ce vrea să se facă ucenicul Lui şi să se afle vrednic de El 
şi să primească de la El puterea împotriva duhurilor răutăţii, se 
desface de toată legătura trupească şi se goleşte de toată 
împătimirea după cele materiale şi aşa ia lupta cu vrăjmaşii 
nevăzuţi pentru poruncile Lui, precum Însuşi Domnul ni S-a făcut 
pe Sine pildă, ispitit fiind în pustie de către căpetenia lor, iar după 
ce a venit pe lume, de către cei stăpâniţi de acela. (Sf. Maxim 
Mărturisitorul, Filocalia 2, pag. 4). 

Pe cât părăseşte cugetarea grija celor văzute şi se îngrijeşte 
întru nădejde de cele viitoare, pe măsura înălțării ei din grija 
trupului şi din îndeletnicirea ei cu aceea, pe atâta se subţiază şi se 
străluminează în rugăciune. Şi pe cât se eliberează trupul din 
legăturile lucrurilor, pe atâta se eliberează şi cugetarea. Şi pe cât se 
eliberează cugetarea de legăturile grijilor, pe atâta se străluminează 
(se face străvezie). Şi pe cât se străluminează, pe atâta se subţiază 
şi se înalţă din înțelesurile veacului acestuia, purtător al grosimii 
chipurilor. Şi atunci cugetarea poate să contemple pe Dumnezeu 
potrivit cu Sine. Şi nu ca noi. Căci de nu se face mai întâi omul 
vrednic de descoperire, nu o poate cunoaşte. Şi dacă nu ajunge la 
curăţie, gândurile lui nu se fac străvezii ca să poată vedea 
(contempla) cele ascunse. Şi până ce nu se eliberează de toate cele 
văzute, potrivit zidirii lor, nu se eliberează de gândurile privitoare 
la ele, nici nu scapă de îndeletnicirea cu gândurile întunecoase. Iar 
unde e întuneric, acolo sunt şi gânduri încurcate şi patimi. Şi dacă 
nu se eliberează omul de acestea, cum am zis, şi de pricinile lor, 
cugetarea nu va vedea cele ascunse. De aceea ne-a poruncit Domnul 
să ţinem înainte de toate neagonisirea şi să ne depărtăm de 
tulburarea lumii şi să ne desfacem de grija de toţi oamenii. (Sf. 
Isaac Sirul, Filocalia 10, pag. 196). 


"Cel ce are urechi de auzit, să audă“. 
Luca XIV, 35 


Mama se ascunde de copil, dar acesta căutând-o cu durere, 
când vede ea aceasta se veseleşte. În felul acesta îl învaţă să se 
lipească statornic de ea şi aprinde în copil iubirea puternică faţă de 
ea. 

Prin mamă se înţelege bunătatea lui Dumnezeu, iar prin 
luminare, vederea. Prin copil pe cel încă nedesăvârşit pentru 
rugăciunea curată. Căutarea dureroasă e rugăciunea făcută cu 
osteneală de un astfel de prunc. Veselia maicii e pricinuită de 

căutarea stăruitoare a ei, din partea pruncului sau de cererea lui 
rugătoare. (Sf. loan Scărarul, Filocalia 9, pag. 182). 


"'Mai de folos i-ar fi fost aceluia să i se lege o piatră de moară 
de grumaz şi să fie aruncat în mare, decât să smintească pe 
unul din cei mici". 

Luca XVII, 2 


"Mici" socotesc că numeşte pe cei simpli la cugetare, care din 
pricina micimii minţii nu pot să deosebească judecăţile Providenţei. 
Deci dacă cineva sminteşte pe unii ca aceştia, mai de folos i-ar fi 
fost să facă parte din ceata păgânilor, care asemenea asinului legat 
la piatra de moară, se ţin numai în ogaşa mişcării lumii, şi să se 
arunce în mare, adică într-o viaţă plină de confuzie. Aceasta o 
întăreşte şi Apostolul Petru zicând: "Mai bine era pentru ei să nu 
fi cunoscut calea dreptății, decât cunoscând-o să se întoarcă spre 
cele dinapoi” (Ul Petru II, 21). (Sf. Maxim Mărturisitorul, Filocalia 
2, pag. 233). 


"Când veţi face rele poruncite vouă, ziceţi că robi netrebnici 
suntem şi ceea ce am fost datori să facem, aceea am făcut". 
Luca XVII, 10 


Domnul arată că toată porunca trebuie împlinită şi că înfierea 
s-a dăruit oamenilor în sângele Său. [...] De aceea Împărăţia 
cerurilor nu este plata faptelor, ci harul Stăpânului gătit slugilor 
credincioase. Iar sluga nu cere slobozirea ca plată, ci mulţumeşte ca 
un îndatorat şi o primeşte după har. (Isichie Sinaitul, Filocalia 4, 
pag. 61). 

Stăpânul şi Domnul lisus a venit la noi pentru patimile 
lucrătoare în noi. A venit ca să le omoare în noi, cei ce nu umblăm 
după trup, ci după duh, arătându-ne toată Voia Tatălui. [...] Acestea 
le-a spus celor ce şi-au dat osteneala lor şi au păzit-o pe ea pentru 
că au cunoscut pe cei ce caută să-i sărăcească de osteneala lor şi să 
o fure. (Cuv. Isaia Pustnicul, Filocalia 12, pag. 189). 


"Şi nici nu vor zice: Iat-o aici sau acolo. Căci iată Împărăţia lui 
Dumnezeu este înlăuntrul vostru”. 
Luca XVII, 21 


Scopul iconomiei întrupării lui Dumnezeu-Cuvântul [...] este 
acela ca, împărtăşindu-se de ale noastre, să ne facă pe noi părtaşi 
de ale Sale. Căci Fiul lui Dumnezeu de aceea S-a făcut Fiu al 
omului, ca să ne facă pe noi oamenii, fii ai lui Dumnezeu, ridicând 
după har neamul nostru la ceea ce este El după fire, născându-ne de 
sus în Duhul Sfânt şi introducându-ne îndată în Împărăţia cerurilor. 
(Sf. Simeon Noul Teolog, Filocalia 6, pag. 91). 


Dumnezeu, după ce a adus lucrurile la fiinţă din nimic, făcând 
pe om la început ca pe o lume mare, l-a aşezat în această lume ca 
într-una mică, creându-l ca pe un chip al Său şi arătându-l ca pe un 
împărat al tuturor celor de pe pământ. Deci sădeşte în el în chip 
înţelegător, ca într-o lume mare, un alt rai dumnezeiesc, mult 
superior celui ce cade sub simţuri ca unul ce e împodobit cu plante 
veşnic nemuritoare şi pururea verzi şi luminat de Soarele dreptăţii. 
Acesta este-locul Împărăției cerurilor aşezat la răsăritul Soarelui 
dreptăţii în pământul celor blânzi.[...] În acest rai a sădit Dumnezeu 
pomul vieţii şi pomul cunoştinţei binelui şi răului. Pomul vieţii este 
Sfântul Duh care sălăşluieşte în omul credincios, iar pomul 
cunoştinţei binelui şi răului este simţirea care produce două roduri 
contrare între ele. (Nichita Stithatul, Filocalia 6, pag. 365). 

Deprinderea virtuţii este readucerea puterilor sufletului la 
străvechea lor nobleţe şi întâlnirea virtuţilor generale în lucrarea cea 
după fire. lar acestea nu ne vin din afară ca nişte adaosuri străine, 
ci cresc în firea noastră de la creaţie ca o simţire dumnezeiască şi 
mintală. Şi mişcaţi prin ele, potrivit cu firea, intrăm în Împărăţia 
cerurilor, care este înlăuntrul nostru. (Nichita Stithatul, Filocalia 6, 
pag. 242). 


Cunoaşterea care se mişcă în cele văzute sau în simţuri şi 
urmăreşte înşiruirea lor, se numeşte naturală. Iar cea care se mişcă 
în planul celor gândite (inteligibile) şi prin mijlocirea lor în firile 
celor netrupeşti se numeşte duhovnicească, deoarece ea primeşte 
simţirea în duh şi nu în simţuri. Şi acestea două se ivesc în suflet 
din afară, pentru cunoaşterea lor. Iar cea care se produce în planul 
dumnezeiesc se numeşte mai presus de fire şi e mai degrabă 
necunoscută şi mai presus de cunoaştere. Vederea (contemplarea) 
acesteia n-o primeşte sufletul dintr-un conţinut din afara lui, ca pe 
primele două, ci ea se arată şi se descoperă din cele din lăuntrul 
sufletului în chip nematerial, deodată şi pe neaşteptate. [...] Ea nu 
se nădăjduieşte pe temeiul unor chipuri, nici nu vine prin judecăţi 
pe temeiul cuvântului lui Hristos şi prin păzirea lui, ci se descoperă 
din lăuntrul chipului cugetării celei ascunse, fără o cauză anumită, 
fără o cercetare a lui. Pentru că cugetarea nu află în ea vreo 
materie. (Sf. Isaac Sirul, Filocalia 10, pag. 339). 


"Şi era în cetatea aceea o văduvă care venea la el zicând: Fă-mi 
dreptate faţă de potrivnicul meu". 
Luca XVIII, 3 


Dacă nimenea nu rămâne nesmerit în rugăciune (căci se frânge 


în smerenie cel ce se roagă), cel ce se poartă cu semeţie în cele 
dinafară, nu se roagă întru smerenie. 

Cel ce se roagă gândindu-se la văduva care a mişcat judecata 
împotriva asupritorului crud, nu va slăbi niciodată din pricina 
întârzierii bunătăţilor făgăduite. (Ilie Ecdicul, Filocalia 4, pag. 295). 


"Zic vouă că va face izbăvirea lor degrabă”. 
Luca XVIII, 8 


Când sufletul va fi zburat prin moarte în văzduh, având în 
porţile cerului pe Hristos cu sine şi pentru sine, nu se va teme nici 
acolo de vrăjmaşii săi, ci va grăi către ei din porţi cu îndrăznire ca 
şi acum. Numai să nu slăbească până la ieşirea lui, să strige către 
Domnul nostru lisus Hristos, Fiul lui Dumnezeu ziua şi noaptea. Şi 
EI va face izbăvirea lui degrabă după făgăduinţa Sa nemincinoasă. 
(sichie Sinaitul, Filocalia 4, pag. 78). 


"A venit Fiul Omului, poate va afla credinţă". 
Luca XVIII, 8 


Smerenia se naşte din multe virtuţi, iar ea naşte altele mai 
desăvârşite. Asemenea şi cunoştinţa, rugăciunea, mulţumirea şi 
dragostea. Fiindcă aceste virtuţi pururea primesc creştere. De pildă 
dacă cineva se smereşte ca păcătos şi plânge, prin aceasta se 
înfrânează şi rabdă necazurile ce-i vin de bună voie şi fără voie, de 
la draci din pricina nevoinţei şi de la oameni spre cercarea 
credinţei, ca să se arate dacă îşi are nădejdea la Dumnezeu sau la 
om sau în tăria şi cuminţenia sa. Făcându-se astfel cercat, prin 
răbdare şi părăsind toate pentru Dumnezeu, primeşte credinţa cea 
mare de care zice Domnul. [...] Iar prin credinţa aceasta va dobândi 
biruinţă împotriva celor ce-l războiesc. Şi dobândind-o pe aceasta, 
ia cunoştinţă de neputinţa şi de neştiinţa sa din puterea şi 
înţelepciunea lui Dumnezeu arătată lui şi începe întru smerenia 

sufletului să-l mulţumească şi tremură temându-se ca nu cumva să 
cadă iarăşi în neascultarea de mai înainte. Apoi din frica curată, 
ajunsă fără de păcat, din mulţimea, răbdarea şi smerenia de care s-a 
împărtăşit prin cunoştinţă, începe să aibă nădejde că va dobândi 
milă prin har. (Cuv. Petru Damaschin, Filocalia 5, pag. 263). 


"Doi oameni s-au suit la templu, ca să se roage: unul fariseu şi 
celălalt vameş..." ş.u. 
Luca XVIII, 10 


Necurăţia inimii şi întinarea trupului nu stă numai în a nu te 
curăţi de cugetările pătimaşe, ci şi în a te mândri cu mulţimea 
isprăvilor, a te făli cu virtuțile, a te socoti lucru mare în ce priveşte 
înţelepciunea şi cunoştinţa de Dumnezeu şi în a dispreţui pe fraţii 
trândavi şi nepăsători. (Nichita Stithatul, Filocalia 6, pag. 231). 


"Zic vouă că acesta s-a coborât mai îndreptat la casa sa decât 
acela. Fiindcă oricine se înalţă pe sine se va smeri, iar cel ce se 
smereşte, se va înălța". 

Luca XVIII, 14 


Când chemăm noi slava deşartă şi când vine la noi fără să o 
chemăm,ci trimisă de alţii şi când începem niscai lucruri în vederea 
slavei deşarte, să ne aducem aminte de plânsul nostru şi de datoria 
de a face, plini de frică, rugăciunea ce se cuvine stării noastre şi 
negreşit vom ruşina pe neruşinatul, numai să ne îngrijim de 
rugăciunea adevărată. lar de nu să ne aducem aminte repede de 
moartea noastră. lar de nu vom izbuti nici aşa, să ne temem de 
ruşinea ce urmează slavei. [...] Şi nu numai acolo, ci negreşit şi 
aici. (Sf. loan Scărarul, Filocalia 9, pag. 277). 

Cel ce cere de la Dumnezeu lucruri mai prejos de vrednicia sa, 
va primi fără îndoială cele mai presus de sine. Despre aceasta dă 
mărturie vameşul care a cerut iertare, dar a primit îndreptarea şi 
tâlharul care a cerut numai pomenirea în Împărăţie şi a moştenit 
raiul întreg (Luca XXIII, 24). "Cel ce se socoteşte pe sine nevrednic 
şi de cererile cele mai mici şi cere ca un păcătos cele mai mici, 
primeşte iertare mare. Căci credincios este Dumnezeu să ne dea 
nouă şi peste ceea ce cerem, dar nu ne vin acestea câtă vreme 
păcătuim cu voia”. (Sf. Ioan Scărarul, Filocalia 9, pag. 313). 


"Vinde toate câte le ai şi le dă săracilor... şi ia-ţi crucea ta şi 
urmează-Mi Mie". 
Luca XVIII, 22 


Arătându-ne prin aceasta că mântuirea constă în a ne tăia voia 
proprie. Dar acela auzind aceasta s-a întristat foarte şi a plecat. Căci 
a aflat că nu este osteneală atât de mare a da ale sale săracilor, ca 
a purta crucea. Pentru că a împărţi ale sale săracilor este una din 
virtuţi şi o face omul pentru a purta crucea. Dar crucea este 
desfiinţarea a tot păcatul şi naşte iubirea. Şi fără iubire nu este nici 
cruce. (Cuv. Isaia Pustnicul, Filocalia 12, pag. 166). 


"Şi văzându-l întristat, lisus a zis: Cât de greu vor intra cei ce 
au averi în Împărăţia lui Dumnezeu". 
Luca XVIII, 24 


Cel ce cere cu râvnă fierbinte pe Dumnezeu în inima lui ziua 
şi noaptea şi smulge din ea momelile sădite de vrăjmaş, e temut de 
draci şi iubit de Dumnezeu şi de îngerii Lui. Cel curat cu sufletul 
are înlăuntrul său ţara cea cunoscută cu mintea şi Soarele ce 
străluceşte în el este lumina Sfintei Treimi. Aerul pe care-l respiră 

locuitorii acestei ţări este Duhul cel Mângâietor şi Prea Sfânt. Iar 
împreună şezătorii lor sunt firile sfinte şi netrupeşti. Şi viaţa şi 
bucuria şi veselia lor este Hristos, lumină din lumina Tatălui. Unul 
ca acesta se veseleşte în fiecare clipă de vederea sufletului său, dar 
se minunează şi de frumuseţea sa, care este însutit mai luminoasă 
(mai străvezie) decât lumina soarelui. Această ţară este Ierusalimul 
şi Împărăţia lui Dumnezeu ascunsă înlăuntrul nostru, după cuvântul 
Domnului. Această ţară e norul slavei lui Dumnezeu, în care vor 
intra numai cei curaţi cu inima, ca să vadă faţa Stăpânului lor şi să- 
şi lumineze minţile lor cu raza luminii Lui. 

lar cel stăpânit de mânie, de furie, de slava deşartă, de 
zgârcenie şi de lăcomia pântecelui şi cel ce petrece cu cei din lume 
şi voieşte să se facă voia lui, cel plin de fiere şi de patimi, toţi 
aceştia petrec ca într-o luptă de noapte şi orbecăiesc în întuneric, 
aflându-se în afara ţării vieţii şi luminii. Căci acea ţară s-a rânduit 
celor buni şi smeriţi la cuget, celor ce şi-au curăţit inimile lor. Nu 
poate un om să vadă frumuseţea ce se află înlăuntrul lui, înainte de 
a dispreţui orice frumuseţe din afara lui şi de a se scârbi de ea. Şi 
nu se poate aţinti cu adevărat spre Dumnezeu, până ce nu se va 
lepăda cu desăvârşire de lume, (Sf. Isaac Sirul, Filocalia 10, pag. 
223). 


"Zic vouă: că oricui are, i se va da, iar de la cel ce nu are şi 


ceea ce are i se va lua“. 
Luca XIX, 26 


Păzirea întocmai a poruncilor învaţă pe creştini să-şi cunoască 
neputinţa lor. Iar cunoaşterea neputinței noastre adevărate naşte 
aducerea aminte de moarte. Cel ce şi-a făcut-o pe aceasta 
însoţitoare de viaţă va căuta cu osteneală să afle ce soartă va avea 
după ieşirea şi plecarea din viaţa aceasta. Iar cel ce se străduieşte 
să cunoască cele viitoare, e dator întâi de toate să se lipsească de 
cele de acum. Căci cel ce e stăpânit de împătimirea faţă de acestea, 

până la cel mai neînsemnat lucru, nu poate dobândi cunoştinţa 
desăvârşită a acelora. Iar dacă prin bunăvoința lui Dumnezeu va 
gusta puţin din ea, de nu va părăsi degrabă cele de care şi în care 
este ţinut prin împătimire şi nu se va preda în întregime acestei 
cunoştinţe, nemaiprimind să cugete de bunăvoie la nimic altceva 
afară de ea, se va lua de la el şi această cunoştinţă pe care socoteşte 
că o are. (Sf. Simeon Noul Teolog, Filocalia 6, pag. 21). 


"Şi a văzut o văduvă săracă, aruncând acole doi bani”. 
Luca XXI, 2 


Nu spune că aduni pentru săraci. Căci cu doi bănuţi s-a 
cumpărat Împărăţia cerurilor. (Sf. Ioan Scărarul, Filocalia 9, pag. 
250). 


"Întru răbdarea voastră veţi dobândi sufletele voastre”. 
Luca XXI, 19 


Nici trupul nu se poate curăţi fără post şi priveghere, nici 
sufletul fără milă şi adevăr. Dar nici mintea fără vorbirea cu 
Dumnezeu şi fără vederea Lui. [...] 

Sufletul împrejmuit de virtuțile pomenite îşi are cetăţuia sa care 
este răbdarea, neclătinată de ispite. [...] Dar dacă lucrurile stau 
altfel, se clatină în tremurături de spaimă, chiar la zgomotele de 
departe, întocmai ca o cetate fără ziduri. (Ilie Ecdicul, Filocalia 4, 
pag. 284). 


Dacă nu se naşte în suflet răbdarea din credinţă, nu poate avea 
cineva nicidecum vreo virtute [...] - zice Domnul, Cel ce a zidit una 
câte una inimile oamenilor (Psalm XXXII, 15). De aici este vădit 

că inima, adică mintea se zideşte fiecare deosebit prin răbdarea 
celor ce vin asupră-i. Căci cel ce crede că are pe altcineva care îi 
cârmuieşte nevăzut viaţa, cum va mai da crezare gândului său care 
zice: aceasta vreau sau aceasta nu vreau, aceasta e bine sau aceasta 
e rău? Dacă are vreun povăţuitor văzut, e dator să întrebe la tot 
lucrul şi să primească prin urechi răspunsul şi să plinească cu lucrul 
cele spuse. Iar dacă nu are vreunul, [...] îl are pe Hristos şi e dator 
să-L întrebe prin rugăciune din inimă pe El şi să nădăjduiască cu 
credinţă răspunsul prin lucru şi prin cuvânt, ca nu cumva satana, 
neputând răspunde cu lucrul, să răspundă cu cuvântul, prefăcându- 
se pe sine în povăţuitor şi trăgând la pierzare pe cpi ce n-au 
răbdare. Căci aceştia se grăbesc din neştiinţă să ia cele ce niciodată 
nu li s-a dat lor, uitând că o zi în ochii Domnului e ca o mie de ani 
şi o mie de ani ca o zi. lar cel ce are din răbdare experienţa 
uneltirilor vrăjmaşului, lucrează, loveşte şi aleargă întru răbdare, ca 
să ia (Filipeni III, 12) cunoştinţă şi să poată zice: "Nu ne sunt 
necunoscute gândurile lui" (i Corinteni II, 11), adică nu ne sunt 
ascunse uneltirile lui, neştiute de cei mulţi. (Cuv. Petru Damaschin, 
Filocalia 5, pag. 260). 


"A trimis pe Petru şi pe loan să pregătească Paştile". 
Luca XXII, 8 


De se vede mintea pe sine nestăpânită de nimic, se pregăteşte 
pentru nemurire, adunându-şi simţurile (simţirile) într-o unitate şi 
le face un trup; hrănindu-le prin împărtăşirea de El în mod 
nedespărţit. (Cuv. Isata Pustnicul, Filocalia 12, pag. 104). 


"Iar cel ce nu are să-şi vândă haina şi să-şi cumpere sabie”. 
Luca XXII, 36 

Cel ce a ajuns la treapta cunoaşterii are neapărată trebuinţă de 
bogăţia virtuţilor cu fapta. "Cel ce are pungă; adică cunoştinţă 
duhovnicească, "să-şi id şi traista; adică bogăţia virtuţilor cu fapte 
care nutreşte din belşug sufletul. “Jar cel ce nu are, să-şi vândă 
haina... adică să-şi predea cu râvnă trupul său ostenelilor, virtuţilor 
şi să întreprindă cu înţelepciune războiul cu patimile şi cu dracii, 
pentru pacea lui Dumnezeu spre a dobândi deprinderea de a deosebi 
în cuvântul lui Dumnezeu ceea ce este rău de ceea ce este bun. (Sf. 
Maxim Mărturisitorul, Filocalia 2, pag. 154). 


“Îmbrăcând Irod haina strălucită a trimis pe lisus înapoi la 
Pilat". 
Luca XXIII, 11 


Când vezi pe Irod şi pe Pilat împrietenindu-se pentru omorârea 
lui lisus, gândeşte-te la întâlnirea într-un gând a dracului desfrânării 
şi al slavei deşarte pentru a omori raţiunea virtuţii şi a cunoştinţei. 
Căci dracul iubirii de slavă deşartă, fățărnicindu-se că iubeşte 
cunoştinţa duhovnicească, o trimite dracului desfrânării. lar cel al 
desfrânării, făţărnicind curăţenia prin renunțare, o trimite dracului 
slavei deşarte. [...] 

Irod are înţelesul cugetului trupesc, Pilat al percepţiei prin 
simţuri. [...] Irod ţine locul lucrării patimilor, Pilat pe al deprinderii 
amăgită de ele. (Sf. Maxim Mărturisitorul, Filocalia 2, pag. 152). 


"Cel din dreaptă L-a slăvit şi L-a rugat zicând: Pomeneşte-mă, 
Doamne, când vei veni întru Împărăţia Ta, iar cel din stânga L- 
a hulit“. 

Luca XXIII, 42 


Înainte ca mintea să se trezească din nepăsare, este cu 

vrăjmaşul. Dar când Domnul Iisus Hristos o va trezi din nepăsarea 
ei şi-i va da să vadă şi să distingă toate, va putea să se urce pe 
cruce. Dar vrăjmăşia hulitoare rămâne la cuvinte grele şi mintea 
slăbită de mândrie refuză osteneala şi se întoarce iarăşi la nepăsare. 
Aceştia sunt cei doi tâlhari pe care Domnul nostru Iisus Hristos i-a 
desfăcut din prietenia întreolaltă, dintre care unul L-a hulit, fapt 
care l-a despărţit de nădejde, iar altul a stăruit să-L roage până ce 
a auzit zicând: "Astăzi vei fi cu Mine în rai” (Luca XXIII, 45). 
Acesta este cel ce a ajuns şi după ce a practicat (âlhăria în rai şi a 
mâncat din pomul vieţii. (Cuv. Isaia Pustnicul, Filocalia 12, pag. 
87). 


Stăpânul nostru lisus Hristos, când a făcut milă cu Sfinţii Săi, 
a despărţit pe cruce pe tâlhari. Căci fiind răstigniţi cei doi, El era 
în mijlocul lor. Şi cel de-a stânga s-a tulburat, ştiind că a încetat 
urâta lor prietenie. Căci privind el spre cel din dreapta, acesta 
privea la Iisus cu smerenie şi frică. [...] Deci e clar că nu mai sunt 
prieteni, nici nu mai poate cel din stânga să-l atragă pe cel din 
dreapta la gândurile lui rele. Cei ce n-au ajuns încă la starea 
aceasta, cad şi se scoală şi ei împreună cu aceia, până vine la ei 
mila. Deci e bine să aibă grijă fiecare să înţeleagă cele ale sale cu 
frică şi cu smerita cugetare ca cel din dreapta. Căci smerita cugetare 
dă putere să se suporte dispreţuirea. Când deci cineva se desparte 
pe sine de cel de-a stânga, cunoaşte întocmai toate păcatele ce le-a 
făcut faţă de Dumnezeu. Fiindcă nu-şi vede cineva păcatele de nu 
se desparte de ele printr-o despărţire amară. Cei ce au ajuns la 
măsura aceasta, au aflat plânsul şi rugăciunea şi ruşinea înaintea lui 
Dumnezeu, aducându-şi aminte de urâta prietenie (cu alţii) în 
patimi. (Cuv. Isaia Pustnicul, Filocalia 12, pag. 142). 


"Pipăiţi şi vedeţi că duhul carne şi oase nu are, cum Mă vedeţi 
pe Mine având". 
Luca XXIV, 39 

Precum Eva a fost luată din carnea şi oasele lui Adam şi s-au 
făcut amândoi un trup, aşa şi Hristos ni se dă nouă pe Sine spre 
împărtăşire de camea şi de oasele Lui, pe care le-a arătat 
apostolilor, după ce a înviat din morţi. (...] Ne dă să mâncăm din 
acestea însăşi (loan VI, 15) şi ne face şi pe noi una cu Sine prin 
această împărtăşire. (Sf. Simeon Noul Teolog, Filocalia 6, pag. 
148). 


“La început era Cuvântul şi Cuvântul era la Dumnezeu şi 
Dumnezeu era Cuvântul”. 
Ioan |, 1 


După unirea înţelegătoare a inimii prin har, mintea vede în 
lumină duhovnicească şi se întinde în Cel dorit, care este 
Dumnezeu, ieşind cu totul afară din simţire, făcându-se adică fără 
culoare, fără calitate, fără închipuiri, scăpată de nălucirile celor 
sensibile. Căci mintea noastră este un vas ce primeşte, pe cât îi stă 
în putere, lumina neapropiată a frumuseţii dumnezeieşti. Şi e un vas 
minunat, căci se lărgeşte pe măsura Duhului dumnezeiesc ce se 
revarsă în el. Dacă revărsarea este mai mare, se face şi vasul mai 
mare; iar dacă e mai mică, se face şi el mai mic. Şi iarăşi, prin 
revărsarea mai mare se face şi el mai tare, iar prin cea mai mică se 
face mai fără putere. Şi iarăşi, dacă se varsă în el mult, devine mai 
una cu ceea ce se varsă în el şi păstrează mai nevărsat ceea ce a 
primit; iar dacă se varsă în el puţin, îndată el se face slab şi mai 
fără putere şi nu poate păstra ceea ce s-a vărsat în el. Şi iarăşi: 
primind mai mult, se uşurează, dar se îngreunează şi atârnă în jos 
când e gol de ceea ce i se potriveşte. Şi iarăşi: fiind mai uşor ţine 
mai mult decât mai puţin. 

I se întâmplă şi în alte privinţe cu totul dimpotrivă cu ceea ce 
se întâmpla vaselor sensibile care ţin mai uşor pe cele mai mici 
decât pe cele mai mari. De aceea, socotesc, şi fiul tunetului a spus 

chiar la începutul Evangheliei pe care a scris-o: “La început era 
Cuvântul şi Cuvântul era la Dumnezeu şi Dumnezeu era Cuvântul". 
A spus aceasta ca să întindă mintea auzitoare după mărimea 
cuvântului şi ca prin toată lumina mai mare a lucrului să-i dea 
minţii o lărgime mai mare şi să o facă mai tare şi mai în stare să 
se întoarcă spre ea însăşi, dar şi să se întindă după mărimea 
glasului, spre cuprinderea vederii lui Dumnezeu şi a cât mai marii 
Lui înţelepciuni. 

Şi când Iisus îi spune lui Anania despre Pavel: "Vas al alegerii 
îmi este" (Fapte IX, 15), aceasta trebuie înțeles despre marea putere 
înţelegătoare a omului dinlăuntru, prin care a şi fost răpit până la 
al treilea cer unde, cum se poate auzi de la el însuşi, “a primit 
cuvinte negrăite pe care nu este cu putință omului a le spune” (IL 
Corinteni XII, 4). (Calist Patriarhul, Filocalia 8, pag. 309). 


"Cuvântul era Lumina cea adevărată care luminează pe tot 
omul care vine în lume". 
Ioan I, 9 


Precum este acoperământul aşezat peste ochi, aşa sunt 
gândurile lumeşti şi amintirile vieţii, aşezate pe rhinte sau pe ochiul 
sufletului. Câtă vreme deci vor fi lăsate acolo nu vom vedea. Dar 
când vor fi ridicate prin aducerea aminte de moarte, vom vedea 
limpede lumina cea adevărată. (Sf. Simeon Noul Teolog, Filocalia 
6, pag. 28). 


Tot cel ce zice că lumina care a strălucit ucenicilor în Tabor 
este o nălucă şi un simbol ce se face şi se desface şi nu există cu 
adevărat, şi susţine că nu este o lucrare mai presus de toată 
înţelegerea, ci mai prejos de înţelegere, se împotriveşte sigur 
mărturisirii sfinţilor. Căci aceştia, fie în cuvântări, fie în scrieri, o 
numesc negrăită, necreată, veşnică, netemporală, neapropiată, 

nemăsurată, nesfârşită, nehotărnicită, nevăzută de îngeri şi de 
oameni, frumuseţea arhetipică şi neschimbată, slava lui Dumnezeu, 
slava lui Hristos, slava Duhului, raza dumnezeirii şi cele asemenea. 
Căci se slăveşte zice trupul deodată cu primirea lui şi slava 
dumnezeirii se face slava trupului. Dar slava era nearătată în trupul 
văzut pentru cei ce nu puteau primi cele ce sunt nevăzute şi 
îngerilor. 

Drept aceea se schimbă la faţă nu primind ceea ce nu avea, nici 
preschimbându-se în ceea ce nu era, ci descoperindu-se ucenicilor 
Săi ca ceea ce era, deschizând ochii lor şi făcându-i din orbi 
văzători. Căci rămânând Acelaşi S-a făcut văzut acum ucenicilor, 
arătându-$e altfel de cum Se arăta înainte. Căci El este lumina cea 
adevărată, frumuseţea slavei. [...] Icoana este ştearsă căci e cu 
neputinţă să se răsfrângă necreatul în întregime în creatură. (Sf. 
Grigorie Palama, Filocalia 7, pag. 417). 


"Şi celor câţi L-au primit, care cred în numele Lui, le-a dat 
putere ca să se facă fii ai lui Dumnezeu". 
Ioan I, 12 


E o taină nouă şi minunată, Dumnezeu Cuvântul a luat de la 
noi trupul pe care nu-l avea după fire şi s-a făcut ceea ce nu era. Şi 
împărtăşeşte celor ce cred în El din dumnezeirea Sa, pe care n-a 
dobândit-o nici unul dintre îngeri sau oameni vreodată şi aceştia se 
fac dumnezei, adică ceea ce nu erau, prin lucrare şi har. Aşa le 
dăruieşte lor putere să se facă fii ai lui Dumnezeu. De aceea s-au 
făcut şi se fac neîncetat şi niciodată nu vor înceta să se facă fii ai 
lui Dumnezeu. (Sf. Simeon Noul Teolog, Filocalia 6, pag. 132). 


"Care, nu din sânge, nici din poftă trupească, nici din poftă 
bărbătească, ci de la Dumnezeu s-au născut". , 
Ioan I, 13 

Noi avem nevoie de asemănare, ca să fim în armonie cu unirea 
aceea, prin care se săvârşeşte îndumnezeirea. Căci fără unire, 
asemănarea nu ajunge pentru îndumnezeire. Iar asemănarea de care 
avem nevoie este aceea care ne vine din lucrarea şi păzirea 
poruncilor dumnezeieşti, care nu se săvârşeşte numai prin imitarea 
naturală, ci din puterea Duhului care ne vine prin sfinţita naştere a 
noastră din nou de sus şi se întipăreşte în chip negrăit în cei 
botezați. (Sf. Grigorie Palama, Filocalia 7, pag. 381). 


Aceştia au fost eliberaţi de necazul care a cuprins-o pe Eva: "În 
dureri vei naşte fii” (Facere III, 16). Aceştia s-au eliberat de 
amarnica hotărâre, impusă lui Adam. “Blestemar este pământul 
întru lucrurile tale” (ibidem 17). Aceştia sunt cei ce au primit harul 
pe care l-a primit Maria. "Duhul Sfânt va veni peste tine şi puterea 
Celui Prea Înalt te va umbri” (Luca 1, 35). 

Pentru că aşa cum necazul a cuprins-o pe Eva şi sămânţa ei 
până în ziua de azi, aşa bucurie a cuprins pe Maria şi pe toţi bunii 
creştini în veci. Deci altfel suntem fii ai Evei şi am cunoscut 
blestemul ei peşte noi pentru gândurile noastre rele; şi altfel trebuie 
să înţelegem că suntem fii ai lui Dumnezeu pentru gândurile bune 
ale Sfântului Duh şi pentru patimile lui Hristos dacă le avem cu 
adevărat în trupul nostru. (Cuv. Isaia Pustnicul, Filocalia 12, pag. 
147). 


"Şi Cuvântul S-a făcut trup şi S-a sălăşiuit între noi şi am văzut 
slava Lui, slavă ca a Unuia-Născut din Tatăl, plin de har şi de 
adevărat". 

Ioan I, 14 


[Prea Sfânta Fecioară Maria] a fost mamă a Lui în chip 
propriu, ca una ce L-a născut, aşa cum am spus, pe Acesta, în chip 


de negrăit şi fără bărbat, trupeşte. Şi sfinţii toţi îl au ca unii ce L-au 


99! 


zămislit pe El după har şi după dar. Din Maica Lui preacurată a 
împrumutat trupul Său preacurat, dăruindu-i în schimb dumnezeirea, 
schimb minunat şi nou. Din sfinţi nu ia trup, ci le împărtăşeşte lor 
trupul Său îndumnezeit. Priveşte adâncul tainei! Harul Duhului sau 
focul dumnezeirii este al Mântuitorului şi Dumnezeului nostru, din 
firea şi din fiinţa Lui, iar trupul Lui nu este de acolo, ci din trupul 
preacurat şi sfânt al Născătoarei de Dumnezeu şi din sângele ei prea 
neprihănit din care luându-l şi l-a însuşit. (Sf. Simeon Noul Teolog, 
Filocalia 6, pag. 160). 


La început când a făcut Dumnezeu pe om, l-a lăsat în rai având 
simţirile sănătoase şi stăruind în ceea ce îi era firesc; dar când e 
ascultat de înşelătorul lui s-au strămutat toate în ceea ce este contrar 
firii; atunci simţirile lui au fost aruncate de slava lor. Dar Domnul 
a făcut mila Lui cu neamul omenesc pentru multa Lui iubire, [...] 
adică s-a făcut Om deplin, s-a făcut în toate cele ca noi, afară de 
păcat, “întru toate afară de păcat” (Evrei IV, 15) până la a schimba 
ceea ce e contrar firii în ceea ce e conform firii prin Sfântul Lui 
trup. (Cuv. Isaia Pustnicul, Filocalia 12, pag. 42). 


"Şi Cuvântul S-a făcut trup şi S-a sălăşluit între noi”. 
Ioan I, 14 
"Nu I se va zdrobi nici un os". 
Ioan XIX, 37 
"Carnea să nu o scoateţi afară din casă şi oasele să nu le 
zdrobiţi”. 
Exod XII, 46 


Hotărându-se să coboare în ființă, precum numai El a ştiut, 


Cuvântul cel mai presus de fiinţă şi Făcătorul tuturor celor ce sunt, 
a adus raţiunile naturale ale tuturor lucrurilor văzute şi cugetate 

(inteligibile) împreună cu înțelesurile necuprinse ale propriei 
dumnezeiri. Dintre acestea raţiunile celor cugetate sunt Sângele 
Cuvântului, iar raţiunile celor sensibile sunt Trupul Lui văzut. 

Deci Cuvântul fiind învățătorul tuturor raţiunilor duhovniceşti, 
atât al celor din lucrurile văzute cât şi al celor din realităţile 
inteligibile, după cuviinţă şi cu drept cuvânt dă celor vrednici să 
mănânce, ca pe un trup, ştiinţa cuprinsă în raţiunile lucrurilor 
văzute şi să bea ca pe un sânge cunoştinţa aflătoare în raţiunile 
celor inteligibile. [...] Iar oasele, adică raţiunile mai presus de 
înţelegerea despre dumnezeire, care depăşesc în chip nesfârşit toată 
firea creată, nu le dă neavând firea celor create vreo putere ca să 
intre în legătură (relaţie) cu acestea. 

Şi iarăşi trupul Cuvântului este virtutea adevărată, sângele 
cunoştinţa fără de greşeală, iar oasele teologia (cunoştinţa de 
Dumnezeu) cea negrăită. Căci precum sângele se preface în forma 
trupului, tot aşa cunoştinţa se preface prin făptuire în virtute. Şi 
precum oasele susţin sângele şi trupul, la fel raţiunile mai presus de 
orice înţelegere despre dumnezeire, aflându-se în sânul făpturilor, 
crează şi susţin în chip neştiut fiinţele lucrurilor şi dau naştere 
oricărei cunoştinţe şi virtuţi. (Sf. Maxim Mărturisitorul, Filocalia 3, 
pag. 122). 


"Şi din plinătatea Lui, noi toţi am luat har peste har”. 
Ioan I, 16 


Şi din plinătatea Lui noi toţi am luat aşa şi din trupul 
neprihănit luat din preasfânta Sa Maică, primim toţi; şi precum Fiul 
ei şi Dumnezeu s-a făcut Hristos şi Dumnezeul nostru, dar a fost şi 
fratele nostru, aşa şi noi [...] ne facem fii ai Născătoarei de 
Dumnezeu, Maica Lui şi fraţi ai lui Hristos. Căci toţi sfinţii sunt 
aceasta prin nunta cea prea neprihănită şi prea necunoscută săvârşită 
cu ea şi din ea, datorită căreia Fiul lui Dumnezeu e din ea şi sfinţii 
sunt din E]. Căci precum Eva cea dintâi a născut din împreunare şi 

din sămânţa lui Adam şi din ea şi prin ea s-au născut toţi oamenii, 
aşa şi Născătoarea de Dumnezeu, primind pe Cuvântul lui 
Dumnezeu-Tatăl în loc de sămânță, L-a zămislit şi L-a născut 
numai pe Unul Născut din Tatăl dinainte de veci şi Unul Născut şi 
întrupat din ea, în zilele de pe urmă. Şi încetând ea să zămislească 
şi să nască, Fiul ei a născut şi naşte în fiecare zi pe cei ce cred în 
El şi păzesc sfintele Lui porunci. (Sf. Simeon Noul Teolog, 
Filocalia 6, pag. 160). 


"Iată cu adevărat israelit în care nu este vicleşug". 
Ioan I, 47 


Unde nu e supravegherea minţii toate se fac fără judecată şi 
împotriva firii şi nu ca adevărații israeliți, cum zice Domnul către 
Simon Zilotul Cananitul. [...] Prin aceasta vesteşte virtutea 
bărbatului, căci Natanail se tâlcuieşte “râvnă de Dumnezeu”. 
Numele lui de obşte era Simon. Iar Cananit se numea fiindcă era 
din Cana Galileii. Natanail iarăşi pentru virtutea lui; de asemenea 
şi israelit, adică minte ce vede pe Dumnezeu, în afară de orice 
vicleşug. Căci este obiceiul dumnezeieştii Scripturi - zice marele 
Vasile - să numească pe om, mai mult după virtutea lui, decât după 
naştere. De fapt căpeteniile Apostolilor, Petru şi Pavel, s-au chemat 
cel dintâi Simon, dar Domnul i-a zis Petru pentru tăria bărbatului; 
celălalt Saul, adică furtună, şi s-a schimbat în Pavel, adică linişte 
sau odihnă. Şi pe drept cuvânt, căci pe cât îi tulbura mai înainte pe 
credincioşi, pe atât odihnea pe urmă sufletele tuturor cu lucrul şi cu 
cuvântul. (Cuv. Petru Damaschin, Filocalia 5, pag. 156). 


"Vei vedea îngerii suindu-se şi pogorându-se peste Fiul 
Omului”. 
loan |, SI 

Când a lăsat diavolul pe Domnul, au venit Îngerii şi Îi slujeau 
Lui. Să ştim deci că precum nu s-a scris că în vremea ispitirii Lui 
erau de faţă Îngerii, aşa şi când suntem noi ispitiţi se retrag pentru 
o vreme Îngerii lui Dumnezeu, nu departe de noi. Apoi după 
retragerea ispititorilor, vin iarăşi la noi, slujindu-ne cu gânduri 
dumnezeieşti, cu sprijiniri, cu luminare, cu străpungere, mângâiere, 
răbdare, îndulcire şi cu toate câte mântuie, întăresc şi refac sufletul 
ostenit. [...] 

Căci s-a spus lui Natanail: “Vei vedea îngerii suindu-se şi 
pogorându-se peste Fiul Omului", adică slujirea şi ajutorul Îngerilor 
se va revărsa din belşug peste neamul omenesc. (Ioan Carpatinul, 
Filocalia 4, pag. 147). 


"Şi erau acolo şase vase de piatră puse pentru curățirea 
iudeilor care luau câte două sau trei vedre'. 
Ioan II, 6 


Dumnezeu care a făcut firea omenească, i-a dat prin voinţa Sa, 
deodată cu existenţa şi puterea corespunzătoare de înfăptuire a 
datoriilor. Cele şase vase de apă sunt, aşadar, puterea naturală de 
înfăptuire a poruncilor dumnezeieşti. Oamenii, golind din ea 
cunoştinţa, în strădania lor deşartă după lucrurile materiale, îşi 
făcuseră această putere goală şi fără apă şi de aceea nu ştiau cum 
să curețe murdăria păcatului, căci cel lipsit de cunoştinţă nu 
cunoaşte modul de curăţire a păcatelor prin virtute. 

Aceasta s-a întâmplat până când venind Cuvântul (Rațiunea), 
Ziditorul firii, a umplut de cunoştinţa cea după fire numita putere 
de înfăptuire a datoriilor şi pe urmă a prefăcut în vin, adică în 
raţiunea cunoştinţei mai presus de fire, raţiunea şi legea firii. [...] 

Prin numărul şase se înţelege puterea de făptuire a firii nu 
numai pentru că Dumnezeu a făcut cerul şi pământul în şase zile, 
ci şi fiindcă este numărul cel mai desăvârşit înlăuntrul lui zece şi 
se compune din părţile sale. Vasele de apă, spune Scriptura, erau de 

câte două sau de câte trei măsuri. Prin aceasta se arată că puterea 
de făptuire a firii cuprinde pe planul contemplaţiei naturale, 
întocmai cum ar cuprinde două măsuri, toată cunoştinţa făpturilor 
atât a celor trupeşti ce constau din materie şi formă, cât şi a celor 
inteligibile ce constau din fiinţă şi accident. [...] 

Astfel puterea cea mai generală a firii, împărțindu-se în şase 
moduri de lucrare, modelează în tot atâtea forme cea mai generală 
dintre virtuţi, îmbrăţişând întreaga virtute. Făcând aşa, firea ascultă 
de legea ei cea mai generală ca de un judecător fără greşeală al 
adevărului. Pe acest judecător Scriptura l-a numit starostele mesei. 
Acesta declară în chip înţelept că vinul cel mai bun pe care l-a adus 
Cuvântul mai pe urmă prin venirea Sa, adică raţiunea cea mai înaltă 
despre Dumnezeu, trebuie să-l bea firea omenească la început, ca 
pe cel dintâi, şi cu el să se îmbete şi numai pe urmă să cunoască 
alte vinuri, adică raţiunile lucrurilor, ca pe nişte vinuri inferioare 
faţă de cel dintâi. [...] 

Iar cei ce scoteau apa şi serveau sunt slujitorii Vechiului 
Testament şi Noului Testament, adică Sf. Patriarhi, legiuitorii, 
conducătorii de oşti, judecătorii, regii, Proorocii, Evangheliştii şi 
Apostolii prin care s-a scos apa cunoştinţei şi s-a dat iarăşi firii. 
Această apă a prefăcut-o în harul îndumezeirii Cuvântul care a făcut 
firea din bunătate şi a îndumnezeit-o prin iubirea de oameni. [...] 

Iar mirele e în chip vădit, mintea omenească care îşi ia drept 
mireasă spre împreună-vieţuire virtutea. [...] Mama Cuvântului e 
credinţa adevărată şi neîntinată. Căci precum Cuvântul ca 
Dumnezeu este după fire Făcătorul Maicii care L-a născut pe El 
după trup, făcând-o Maică din iubirea de oameni şi primind să se 
nască din ea ca om, la fel Cuvântul, producând în noi mai întâi 
credinţa, se face pe urmă în noi Fiul credinţei, întrupându-Se din ea 
prin virtuțile cu fapta.(Sf. Maxim Mărturisitorul, Filocalia 3, pag. 
136). 

"De nu se va naşte cineva din apă şi din Duh, nu va intra în 
împărăţia cerurilor". 

Ioan III, 5 
"Trebuie să vă naşteţi de sus". 

Ioan III, 7 


Precum noaptea nu vedem cu ochii sensibili decât în locul 
acela unde aprindem lumina unui sfeşnic, iar toată lumea cealaltă 
rămâne pentru noi o noapte întunecoasă, la fel celor ce dorm în 
noaptea păcatelor, Bunul Stăpân li se face o lumină mică, măcar că, 
Dumnezeu fiind, rămâne tuturor necuprins, cruţând neputinţa 
noastră. Şi atunci deschizându-şi omul ochii minţii şi privind firea 
celor ce sunt, cum n-a mai privit niciodată, se umple de uimire şi-l 
podidesc, fără să vrea şi fără durere, lacrimile prin care se curăţeşte 
cu al doilea botez. [...] 

Primul Botez are apa care preînchipuieşte lacrimile, are mirul 
ungerii care e semnul premergător al mirului spiritual al Duhului, 
iar al doilea botez nu mai este chip al adevărului, ci este însuşi 
adevărul. (Sf. Simeon Noul Teolog, Filocalia 6, pag. 27). 


"Ce este născut din trup, trup este şi ce este născut din Duh, 
Duh este”. 
Ioan III, 6 


Plăcerea duhovnicească care, începând de la minte, trece la 
trup, nestricându-se prin participarea la trup, preschimbă trupul şi-l 
face duhovnicesc. Căci acesta leapădă în acest caz poftele trupeşti 
cele rele şi nu mai atrage în jos sufletul, ci e dus în sus împreună 
cu el. Iar plăcerea duhovnicească face pe om să fie duh. (Sf. 
Grigorie Palama, Filocalia 7, pag. 233). 

Cel creat e prin fire făptură. Dar din belşugul covârşitor al 
dămiciei Sale, Domnul atotîndurat, Treimea cea mai presus de ființă 
şi a toate lucrătoare, umplând făptura de har, ridică pe om până la 
ultima înălţime a Duhului necreat, unindu-l cu Sine însuşi, cum nu- 
şi poate închipui cineva, îndumnezeindu-l şi făcându-l fiu şi Duh. 
Căci spune: "Eu am zis: dumnezei sunteți şi toți fii ai Celui 
Preaînalt" (Psalm LXXXI, 6). Şi s-a scris despre Dumnezeu: 
"Poruncă a pus şi nu va trece” (Psalm CXLVIII, 5) şi "Sfatul 
Domnului rămâne în veac, gândurile inimii Lui din neam în neam” 
(Psalm XXXII, 11), având fire neschimbată. Dar şi cuvântul şi 
porunca şi voia şi sfatul Lui ni le-a adus nouă, Cuvântul ipostatic 
al Lui, făcându-se Înger al acestui mare şi minunat sfat mai presus 
de fire (Isaia IX, 6). EI insuflă ucenicilor Săi Duhul (loan XX, 22) 
şi astfel, născându-i din nou duhovniceşte, îi arată în chip tainic 
Duh şi aşa îi face fii ai lui Dumnezeu. "Căci roți cei purtaţi de 
Duhul sunt fii ai lui Dumnezeu” (Romani VIII, 14). lar dacă sunt 
fii, e vădit că sunt şi dumnezei. Căci cel născut are numaidecât 
firea celui ce l-a născut. De aceea îi învaţă Mântuitorul pe ucenici 
să numească pe Dumnezeu Tată (Matei VII, 9), având părtăşie la 
Duhul. Astfel, Sfânta Treime îi face pe cei credincioşi dumnezei şi 
fii şi duhuri, descoperindu-le în chip covârşitor tot darul minunat ce 
se poate cugeta. (Calist Patriarhul, Filocalia 8, pag. 364). 


Orice naştere face pe cel născut să fie asemenea celui ce l-a 
născut. [...] Prin urmare dacă cel născut din Duh este duh, e vădit 
că va fi şi dumnezeu, după Duhul ce l-a născut, odată ce şi Duhul 
din care s-a născut cel părtaş de Duhul e Dumnezeu adevărat. lar 
dacă unul ca acesta e Dumnezeu, fără îndoială va fi şi văzător. Căci 
Dumnezeu îşi are numele Oeog de la a vedea Beâpew. Prin urmare 
cel ce nu vede (nu contemplă) sau nu s-a învrednicit încă de 
naşterea şi împărtăşirea duhovnicească, sau învrednicindu-se de ea 
îşi închide din nepricepere puterea văzătoare şi se întoarce prosteşte 
de la dumnezeieştile raze cugetate cu mintea în jurul Soarelui 
Dreptăţii, cugetat cu mintea, deci după ce s-a făcut părtaş de 

puterea văzătoare, se lipseşte în chip nefericit de lucrarea ei, măcar 
că tinde spre sfinţenie. (Calist Catafygiotul, Filocalia 8, pag. 399). 


"Vântul suflă unde vrea...“. 
Ioan III, 8 


Sfântul Ioan Gură de Aur tâlcuieşte: "Nu pentru că vântul are 
libertate, a zis Hristos "unde vrea", ci pogorându-se la neputinţa 
lui Nicodim, a folosit Domnul icoana vântului, ca să înțeleagă ceea 
ce spune El" (Omilia XXVI la Ev. de la loan). 

Vântul l-a folosit ca asemănare a Duhului Sfânt sau a 
cuvântului care-l grăia către acela şi către alţii voind să le spună: 
"Cele ce le grăiesc vouă sunt Duh”, adică duhovniceşti şi nu cum 
socotiți voi, căci nu despre lucruri trupeşti vă grăiesc, ca să le 
înţelegeţi întrucât sunteţi trupeşti. (Cuv. Petru Damaschin, Filocalia 
5, pag. 167). 


"Că aşa de mult a iubit Dumnezeu lumea, încât şi pe Unul- 
Născut Fiul Său L-a dat la moarte pentru ea". 
Ioan III, 16 


Dumnezeu şi Domnul L-a dat pentru dragostea Sa pe însuşi 
Fiul Său la moarte prin cruce, nu pentru că n-a putut să ne 
izbăvească pe noi în alt chip, ci a voit să ne înveţe prin aceasta pe 
noi dragostea cea folositoare. Şi ne-a apropiat pe noi de Sine în 
moartea Unuia-Născut Fiul Său. Şi dacă ar fi avut ceva mai de preţ 
decât pe Fiul Său şi aceasta ne-ar fi dat-o ca să se afle în El neamul 
nostru. Şi pentru dragostea Lui cea mare n-a voit să silească 
libertatea noastră, deşi putea să o facă, ci să ne apropie de Sine prin 
dragostea cugetului nostru. 

Şi Însuşi Hristos a ascultat de Tatăl Său pentru dragostea Sa 

faţă de noi, ca să primească asupra Sa ocara şi mâhnirea cu bucurie 
precum zice Scriptura: "În locul bucuriei ce o avea, a răbdat 
crucea dispreţuind ruşinea” (Evrei XII, 2). De aceea a spus 
Domnul în noaptea în care a fost vândut: "Acesta este trupul Meu 
care se dă pentru lume, spre viaţă; şi acesta este sângele Meu care 
pentru mulţi se varsă spre iertarea păcatelor” (Matei XXVI, 26- 
28). [...] 

Aşa ajung şi toţi sfinţii la această desăvârşire, când ajung 
desăvârşiţi şi se aseamănă cu Dumnezeu în izvorârea prisositoare 
a dragostei lor şi a iubirii faţă de toţi oamenii. [...] 

Nimeni nu se poate ridica la treapta acestei iubiri dacă nu simte 
în chip ascuns nădejdea sa. Şi nu pot dobândi iubirea de oameni cei 
ce iubesc lumea aceasta. Când dobândeşte cineva dragostea de 
Dumnezeu însuşi, se şi îmbracă îndată cu ea. Dar e nevoie ca cel 
ce a dobândit pe Dumnezeu să nu caute a dobândi împreună cu El 
şi altceva, ci să se lepede chiar şi de trupul său. Căci de se va 
îmbrăca cu lumea aceasta şi va dori viaţa aceasta, nu se va îmbrăca 
cu Dumnezeu până ce nu le va părăsi pe acestea. Căci EI Însuşi a 
mărturisit acestea zicând: “De nu va lăsa cineva toate şi nu-şi va 
uri sufletul său, nu poate să se facă ucenicul Meu" (Luca XIV, 26). 
[...] 

Pentru ce nădejdea e aşa de dulce sfinţilor şi vieţuirea însoţită 
de ea şi faptele ei sunt uşoare sufletului? Şi pentru ce se câştigă ele 
aşa de repede? Pentru că s-a trezit în sufletul lor dorinţa cea 
firească şi îi adapă pe ei acest potir şi îi îmbată începând din ceasul 
acesta. Şi din pricina aceasta nu mai simt osteneala, nici necazurile 
şi pe tot drumul călătoriei lor se socotesc aşa ca şi când îşi fac 
călătoria în aer şi nu în păşirea omenească, pentru că nu mai văd 
asprimea drumului şi nu se mai ivesc înaintea lor munţi şi râuri şi 
“li se fac lor cele aspre căi netede” (Isaia XL, 4). Şi pentru că în 
fiecare clipă privesc în sânul Părintelui lor şi această nădejde le 
arată ca un deget, în fiecare clipă, cele de departe şi nevăzute. 
Pentru că le văd ei ca într-o icoană, cu ochiul ascuns al credinţei şi 
pentru că părţile sufletului sunt aprinse ca de un foc de dorul celor 
ce sunt departe şi cele ce nu sunt de faţă le socotesc ca fiindu-le de 

faţă. [...] Şi pururea se silesc să ajungă acolo. (Sf. Isaac Sirul, 
Filocalia 10, pag. 395). 


"Iar aceasta este judecata, că Lumina a venit în lume şi 
oamenii au iubit întunericul mai mult decât Lumina”. 
Ioan III, 19 


Judecata lumii acesteia, după cuvântul Evangheliei, stă în 
necredinţa celor neevlavioşi, [...] de asemenea în necazurile aduse 
de providenţă pentru îngrădire sau întoarcere; apoi în înrâurirea 
plănuirilor bune şi rele fiind ajutate să treacă în faptă. [...] Judecata 
cea dreaptă a lui Dumnezeu se arată, prin urmare, pentru 
îndreptarea prin pedepse şi după fapte, pe unii pedepsindu-i, pe alţii 
miluindu-i, dând ca răsplată unora cununile, altora chinurile. (Sf. 
Grigorie Sinaitul, Filocalia 7, pag. 103). 


"Acesta trebuie să crească, iar noi să ne micşorăm''. 
Ioan III, 30 


Cel ce se iubeşte pe sine nu poate iubi pe Dumnezeu. Dar cel 
ce nu se iubeşte pe sine, din pricina bogăției covârşitoare a iubirii 
lui Dumnezeu, îl iubeşte pe Dumnezeu, fiindcă unul ca acesta nu 
caută niciodată slava sa, ci pe a lui Dumnezeu. Căci cel ce se 
iubeşte pe sine caută slava sa. Iar cel ce iubeşte pe Dumnezeu 
iubeşte slava Celui ce I-a făcut pe el. Fiindcă e propriu sufletului 
simţitor şi iubitor de Dumnezeu să caute pe de o parte pururea 
slava lui Dumnezeu în toate poruncile pe care le împlineşte, iar pe 
de alta să se desfăteze întru smerenia sa. Căci lui Dumnezeu i se 
cuvine slavă, pentru măreţia Lui, iar omului smerenie, ca prin ea să 
ajungem să fim ai lui Dumnezeu. (Diadoh al Foticeei, Filocalia 1, 
pag. 338). 

"Iisus a răspuns şi i-a zis: Dacă ai fi ştiut darul lui Dumnezeu 
şi Cine ce-ţi zice "'dă-Mi să beau" tu ai fi cerut de la EI şi ţi-ar 
fi dat apă vie“. 

Ioan IV, 10 


Mintea, pururea în mişcare, devine nemişcată şi cu totul fără 
gânduri când e acoperită întreagă de întunericul dumnezeiesc şi de 
lumina dumnezeiască. Dar e în stare de contemplaţie şi de simţire 
şi de gustare a bunătăţilor în care se află. Căci adâncul Sfântului 
Duh nu e ca adâncul apelor mării, ci e adâncul apei vii a vieţii 
veşnice. Toate cele în care mintea ajunge, după ce străbate cele 
văzute şi cugetate, sunt de neînțeles, de netâlcuit şi de necuprins. Ea 
se mişcă şi se întoarce numai în ele în chip nemişcat, vieţuind în 
viaţa mai presus de viaţă, fiind lumină în lumină şi nu lumină de 
sine. Căci nu se priveşte atunci pe sine, ci pe Cel mai presus de 
sine şi slava de acolo făcând-o străină de cunoaşterea sa, se are pe 
sine însăşi întreagă, neştiută. (Sf. Simeon Noul Teolog, Filocalia 6, 
pag. 56). 


"Dar cel ce va bea din apa pe care i-o voi da Eu, nu va mai 
înseta în veac, căci apa pe care i-o voi da Eu se va face în el 
izvor de apă curgătoare spre viaţă veşnică". 

Ioan IV, 14 


De nu vom închide simţurile trupului, nu va izvori în noi apa 
săltătoare pe care a făgăduit-o Domnul samarinencii. Că cerând 
aceea apa simțită, a aflat întru ei apa săltătoare a vieţii. Pentru că, 
precum pământul are prin fire apa şi în acelaşi timp aceasta curge 
din el, la fel şi pământul inimii are prin fire această apă săltătoare 
şi izvorâtoare. Ea e ca lumina părintească pe care Adam a pierdut-o 
prin neascultare. (Calist Patriarhul, Filocalia 8, pag. 228). 

"Căci cinci bărbaţi ai avut şi cel pe care îl ai acum nu-ţi este 
bărbat. Aceasta adevărat ai spus". 
Ioan IV, 18 


Şi femeia samarineancă şi cea care s-a măritat după saduchei 
cu cei şapte fraţi (Matei XXII, 23) şi cea cu scurgerea sângelui 
(Luca VIII, 41; Matei LX, 20) şi cea care s-a aplecat la pământ şi 
fiica lui Iair şi cea siro-feniciană (Matei XV, 22) înfăţişează atât 
firea oamenilor îndeobşte, cât şi sufletul fiecărui om în parte. 
Fiecare adică înseamnă, după dispoziţia ei pătimaşă, atât firea cât 
şi sufletul. 

Astfel femeia de care vorbesc saducheii este firea sau sufletul 
care a convieţuit cu toate legile dumnezeieşti date din veac, fără să 
aducă rod, iar de bunurile viitoare nu vrea să ştie. Cea bolnavă de 
curgerea sângelui este de asemenea firea şi sufletul a căror putere 
dată lor pentru a da naştere faptelor dreptăţii şi raţiunilor, se scurge 
prin patimi spre materie. 

Siro-feniciana este iarăşi firea şi sufletul fiecăruia a cărui 
cugetare, asemenea unei fiice, e rău chinuită de neputinţa epileptică, 
din pricina iubirii de materie. 

Fiica lui Iair, de asemenea, este firea şi sufletul de sub lege, 
care a murit de tot din pricina neîmplinirii dispoziţiilor legii şi a 
poruncilor dumnezieşti. lar femeia aplecată la pământ este firea sau 
sufletul care şi-a încovoiat spre materie toată puterea de activitate 
a minţii, în urma înşelăciunii diavolului. 

Samarineanca [...] înfăţişează la fel firea sau sufletul fiecăruia, 
lipsit de darul proorocesc, care petrece ca cu nişte bărbaţi, cu toate 
legile date firii: dintre acestea cinci trecuseră, iar a şasea, deşi 
fiinţa, nu era bărbat al firii sau al sufletului, deoarece nu făcea să 
se nască din el dreptatea care mântuieşte pentru vecie. 

Prima lege pe care a avut-o firea de bărbat a fost cea din rai, 
a doua a fost cea care i s-a dat după izgonirea din rai, a treia cea 
din vremea potopului lu: Noe, a patra cea a tăierii împrejur din 
timpul lui Avraam, a cincea cea a aducerii lui Isaac. Toate acestea 
primindu-le firea, le-a lepădat, adică au murit, din pricina nerodirii 

faptelor virtuţii. Iar a şasea lege, cea dată prin Moise, este ca şi 
când n-o avea, fie pentru că firea nu săvârşea dreptatea poruncită 
de ea, fie pentru că urma să treacă la legea Evangheliei ca la un alt 
bărbat întrucât Legea nu s-a dat firii oamenilor pentru vecie, ci 
pentru călăuzirea ei la ceva mai înalt şi mai tainic. Aceasta 
însemnează, cred, ceea ce a spus Domnul către samarineancă "şi pe 
care-l ai acum, nu este al tău", căci ştia că firea avea să treacă la 
Evanghelie. De aceea şi vorbea cu ea pe la ceasul al şaselea când 
sufletul e străbătut în chip deosebit de razele cunoştinţei prin 
venirea Cuvântului la el, după ce a trecut umbra legii. Şi sufletul 
stătea cu Cuvântul lângă fântâna lui Iacob, adică lângă izvorul 
înţelesurilor Scripturii. (Sf. Maxim Mărturisitorul, Filocalia 3, pag. 
143). 


"Dar vine ceasul şi acum este când adevărații închinători se vor 
închina Tatălui în duh şi în adevăr, că şi Tatăl astfel de 
închinători îşi doreşte". 

loan IV, 23 


Duh este Dumnezeu şi cei ce se închină Lui se cade să 1 se 
închine în Duh şi adevăr, adică înțelegând netrupeşte pe Cel 
netrupesc. Căci aşa ÎI vor vedea cu adevărat pe Acela pretutindeni, 
în Duhul şi Adevărul Lui. Căci Dumnezeu existând ca Duh, este 
netrupesc; iar ceea ce e netrupesc, nu se află în spaţiu, nici nu e 
îngrădit de hotare spaţiale. Deci cel ce zice că lui Dumnezeu trebuie 
să ne închinăm într-un loc anumit dintre toate locurile pământului 
şi ale cerului, nu grăieşte adevărat şi nici nu se închină cu adevărat. 
Ca netrupesc Dumnezeu nu e nicăieri, dar ca Dumnezeu e 
pretutindeni. Căci dacă este un hotar sau un loc sau o făptură unde 
nu este Dumnezeu, se va afla îngrădit EI Însuşi într-un loc anumit. 
[...] Ca cel ce ţine şi cuprinde totul, se află în Sine însuşi 
pretutindeni şi peste toate închinat de adevărații închinători în 
Duhul şi Adevărul Lui. (Sf. Grigorie Palama, Filocalia 7, pag. 466). 

“Duh este Dumnezeu şi cei ce I se închină trebuie să I se 
închine în duh şi adevăr“. 
Ioan IV, 24 
"Dar în Biserică vreau să grăiesc cinci cuvinte cu mintea mea, 
ca să învăţ şi pe alţii decât zece mii de cuvinte într-o limbă 
străină“. 
Corinteni XIV, 19 


Diavolul, pierzând cunoştinţa lui Dumnezeu prin nerecunoştinţă 
şi mândrie, a ajuns cu necesitate neştiutor. De aceea nu poate şti de 
la sine ce să facă, ci vede pe Dumnezeu ce face ca să ne 
mântuiască şi din aceasta învaţă viclenia şi se sileşte să facă cele 
asemănătoare spre pierzania noastră. 

Deoarece urăşte pe Dumnezeu şi nu poate să se războiască cu 
EI, se războieşte cu noi care suntem după chipul Lui, închipuindu-şi 
că prin aceasta înfrânge pe Dumnezeu. Iar pe noi ne află ascultători 
de voia lui, cum zice Sf. loan Gură de Aur: "Căci văzând că 
Dumnezeu a făcut pe Eva spre ajutor lui Adam, a făcut-o diavolul 
ajutătoare în neascultare şi cădere. A dat Dumnezeu poruncă ca 
păzind-o Adam să-şi păzească amintirea unor aşa de mari daruri 
şi să mulțumească pentru ele Binefăcătorului. lar diavolul a făcut 
ca porunca însăşi să fie pricina de neascultare şi de moarte. Şi a 
ridicat împotriva Proorocilor prooroci mincinoşi; împotriva 
Apostolilor apostoli mincinoşi; împotriva Legii fărădelegea; 
împotrivă virtuţii păcatele; împotriva poruncilor călcările; 
împotriva a toată dreptatea ereziile urâciunii”. Şi iarăşi, văzând pe 
Hristos că se coboară pentru bunătatea cea mai deplină la sfinţii 
ucenici şi la cuvioşii Părinţi, arătându-se fie prin Sine, fie prin 
îngeri, fie pe altă cale negrăită, precum a zis, a început diavolul să 
arate unora amăgiri multe spre pierzanie. De aceea au scris Părinţii 
înzestrați cu darul deosebirii că nu trebuie primite unele ca acestea. 
Căci acela se sileşte să amăgească şi în privinţa aceasta, fie prin 
niscai chipuri, fie prin vreo lumină, fie prin foc, fie prin altă 
amăgire, în vremea somnului sau în chip sensibil. 

Iar de primim acestea facem mintea ca, din închipuirea proprie 

şi din neştiinţa cea mai de pe urmă, să-şi zugrăvească niscai figuri 
sau culori, ca să creadă că este vreo arătare a lui Dumnezeu sau 
vreun înger. Ba deseori arată în vis sau în chip sensibil şi draci 
biruiţi, zice-se, şi încearcă, simplu grăind, orice meşteşugire pentru 
pierderea noastră, când ascultăm de el. Dar diavolul, făcând acestea, 
îşi pierde nădejdea dacă, precum zic Sf. Părinţi, în vremea 
rugăciunii ne facem mintea fără formă, fără chip, fără culoare, 
neprimind nimic, fie că e lumină, fie foc, fie altceva, ci ne 
închidem cugetul cu toată puterea numai în cuvintele scrise. Căci 
cel ce se roagă numai cu gura se roagă aerului, nu lui Dumnezeu, 
fiindcă Dumnezeu ia seama la minte nu la gură. Deci oamenii 
“trebuie să se închine lui Dumnezeu în duh şi în adevăr” sau cum 
s-a spus "vreau să vorbesc cinci cuvinte cu mintea mea, decât zece 
mii cu limba”. (Cuv. Petru Damaschin, Filocalia 5, pag. 37). 


"Iisus le-a zis: Mâncarea Mea este să fac voia Celui ce M-a 
trimis pe Mine să săvârşesc lucrul Lui”. 
Ioan IV, 34 


Precum la începutul credinţei venite prin Botez, Trupul lui 
Hristos s-a făcut mâncare credinciosului, tot aşa acum mintea 
devenită tare în credinţă şi curată, prin lepădarea gândurilor şi prin 
nădejde înţelegătoare se va face mâncare a lui lisus. [...] Mâncarea 
Lui este deci adevărul cuprins în credinţa înţelegătoare împreunată 
cu nădejdea, credinţă care nu mai e din auz,ci din lucrarea 
Preasfântului Duh. (Marcu Ascetul, Filocalia 1, pag. 287). 


"Iar femeii îi ziceau: Credem că nu numai pentru cuvântul tău, 
căci şi noi înşine am auzit şi ştim că Acesta este cu adevărat 
Hristosul, Mântuitorul lumii”. 

loan IV, 42 

Ochii, cum se zice şi se mărturiseşte de toţi, sunt mai de 
încredere decât urechile. Deci precum în cele supuse simţurilor, aşa 
şi în cele cunoscute cu mintea, a vedea sau a contempla ceva din 
cele ce se cunosc cu mintea e cu mult mai mult decât a auzi despre 
aceea, fapt ce li se întâmplă celor ce citesc. Căci precum femeia 
samarineancă, vorbind cu Cuvântul adevărat, a vestit celor din 
cetatea ei dumnezeirea Lui, dar Cuvântul pentru bogăţia bunătăţii 
Lui nemărginite, ducându-Se în cetate şi învrednicindu-i pe cei de 
acolo de vorbirea Lui, aceia ziceau că nu mai au nevoie de mărturia 
femeii pentru a cunoaşte prin descrierea ei dumnezeirea Cuvântului, 
tot aşa înţelegerea mărturisind dumnezeirea Cuvântului dinlăuntru 
sufletului şi puterilor lui, prin vorbirea Cuvântului despre cele 
privitoare la EI, sufletul nu mai are timp şi nevoie de mărturia din 
afară, odată ridicat prin har la vederea (contemplarea) dumnezeirii 
Cuvântului. Fiindcă tot cel ce aude trebuie să vadă cele auzite. Dar, 
cel ce vede nu are nevoie de cineva care să-l înveţe despre ceea ce 
vede, ce este aceea, dacă cel ce vede e dintre cei ce văd şi au ochi 
cu adevărat. Aceasta se poate vedea şi din cazul lui Toma, care deşi 
a auzit, dar fiindcă n-a văzut, a zis: “De nu voi vedea, nu voi crede” 
(loan XX, 25). Iar când a văzut, a strigat îndată: “Domnul meu şi 
Dumnezeul meu!” Deci, cel ce nu crede înainte de a vedea, a 
mărturisit el însuşi de la sine adevărul; şi ceea ce nu avea auzind, 
a dobândit îndată ce a văzut, adică credinţa. (Calist Patriarhul, 
Filocalia 8, pag. 275). 


“Şi era acolo un om care era bolnav de treizeci şi opt de ani”. 
Ioan V, 5 


Cel slăbănogit prin plăcerile trupului nu e în stare nici de 
lucrarea virtuţilor şi nu se mişcă uşor nici spre cunoştinţă. De aceea 
nu are nici om, adică gând înţelept ca atunci când se turbură apa 
să-l arunce în scăldătoare, adică în virtutea capabilă de cunoştinţă 
care vindecă toată boala. Căci suferind de moleşeală şi de nepăsare 

tot amână aceasta şi astfel e luat pe dinainte de altul, care-l 
împiedică să ajungă la vindecare. De aceea zace 38 de ani de boală. 
Căci cel ce nu priveşte creaţiunea văzută spre slava lui Dumnezeu, 
ca să-şi urce gândul cu evlavie spre cea inteligibilă, rămâne cu 
adevărat bolnav atâţia ani câţi s-au amintit mai sus. Fiindcă 
numărul 30 înţeles natural însemnează firea sensibilă, precum privit 
practic însemnează virtutea cu fapta. Iar numărul 8 înţeles natural 
arată firea inteligibilă a celor netrupeşti, precum privit gnostic arată 
teologia atotînțeleaptă. Cel ce nu e mişcat de acestea spre 
Dumnezeu rămâne olog până când, venind Cuvântul, îl învaţă pe 
scurt chipul vindecării zicând: "Scoală-te, ia-ţi patul tău şi umblă”, 
adică îi porunceşte să-şi ridice mintea din iubirea de plăcere ce o 
leagă şi să-şi ia trupul pe umerii virtuţilor şi să plece la casa sa, 
adică la cer. Căci e mai bine ceea ce este inferior să fie luat pe 
umerii faptei de ceea ce este superior, spre a fi dus spre virtute, 
decât ceea ce este superior să fie purtat de moleşeală celui inferior 
spre iubirea de plăceri. (Sf. Maxim Mărturisitorul, Filocalia 2, pag. 
155). 


"Tatăl Meu până acuma lucrează şi Eu lucrez". 
loan V, 17 


Dacă toate speciile din care este alcătuită lumea le-a făcut 
Dumnezeu în şase zile, ce mai lucrează pe urmă Tatăl? Căci zice 
Domnul: “Tată! Meu până acuma lucrează şi Eu lucrez”. 


Dumnezeu isprăvind de creat raţiunile prime şi esenţele 
universale ale lucrurilor, lucrează totuşi până azi nu numai 
susţinând acestea în existenţă, ci şi aducând în actualitate, 
desfăşurând şi constituind părţile date virtual în esenţă; apoi 
asimilând prin Providenţă cele particulare cu esenţele universale 
până ce, folosindu-se de raţiunea mai generală a fiinţei raţionale sau 
de mişcarea celor particulare spre fericire, va uni pornirile spontane 

ale tuturor. În felul acesta le va face pe toate să se mişte armonic 
şi identic întreolaltă şi cu întregul, nemaiavând cele particulare o 
voie deosebită de-a celor generale, ci una şi aceeaşi rațiune 
văzându-se în toate neîmpărţită de modurile de a fi ale acelora 
cărora li se atribuie la fel. Prin aceasta se va arăta în plină lucrare 
harul care îndumnezeieşte toate. E lucrarea despre care însuşi 
Dumnezeu şi Cuvântul care s-a făcnt oin, pentru ea zice: "Tatăl 
Meu până acuma  lzicrează şi Eu lucrez”. Cei dintâi adică 
binevoicşte, al doilea lucrează EI însuşi, iar Duhul Sfânt întregeşte 
fiinţial bunăvoința Tatălui cu privire la toate şi lucrarea Fiului, ca 
să fie prin toate şi în toate unul Dumnezeu în Treime, potrivit cu 
fiecare dintre cei învredniciţi după har; şi să fie văzut în toate aşa 
cum există în chip natural sufletul în întreg trupul şi în fiecare 
mădular al lui, fără micşorare. (Sf. Maxim Mărturisitorul, Filocalia 
3, pag. 22). 


"Tatăl Meu până acum lucrează şi Eu lucrez". 

Ioan V, 17 
"Lucraţi nu pentru mâncarea pieritoare, ci pentru cea care 
rămâne spre viaţa veşnică". 

Ioan VI, 27 


Există o grijă nefăptuitoare şi o făptuire fără grijă ca şi, 
dimpotrivă, o negrijă făptuitoare şi o lene plină de griji. Căci 
spunând "Tarăl Meu până acum lucrează şi Eu lucrez" (loan V, 
17); "Lucraţi nu pentru mâncarea pieritoare, ci pentru cea care 
rămâne spre viaţa veşnică" (loan VI, 27) n-a desfiinţat activitatea, 
ci ne-a recomandat activitatea fără grijă. (Sf. Simeon Noul Teolog, 
Filocalia 6, pag. 43). 

"Fiul nu face de la Sine nimic, ci precum L-a învăţat pe El 
Tatăl, aşa face”. 
Ioan V, 19 
"Duhul nu va grăi de la Sine”. 
Ioan XVI, 13 


Nu e cu putinţă să înveţe-cineva prin sine ştiinţa virtuţilor, 
chiar dacă s-au folosit unii de cercare Că de-un învăţător. Căci a 
lucra de la sine şi nu după sfatul celor ce au călătorit mat înainte 
înseamnă a fi plin de părerea de sine sau, mai bine zis, a o naşte pe 
aceasta. [...] Cine a ajuns la o aşa de mare înălţime a virtuţii ca să 
nu mai aibă trebuinţă de altcineva să-l înveţe? Nu se amăgeşte, 
socotind că are virtute, dar fiind mai degrabă lipsit de minte? (Sf. 
Grigorie Sinaitul, Filocalia 7, pag. 184). 


"Tatăl nu va judeca pe nimeni, ci toată judecata a dat-o 
Fiului”. 
Ioan V, 22 
"Eu nu voi judeca pe nimeni, 
ci cuvântul pe care l-am grăit acela îl va judeca". 
Ioan VIII, 15; loan XII, 48 


Ca Dumnezeu, nici Tatăl, nici Fiul nu va judeca pe nimeni. 
Căci nici omul nu se va face judecător al celor necuvântătoare, ci 
al oamenilor. Deci Tatăl a dat toată judecata Fiului, nu întrucât este 
Fiul lui Dumnezeu, ci întrucât S-a făcut om. lar Acesta va judeca 
pe toţi, comparând vieţuirea sa ca om cu a noastră. Iar "cuvântul 
Lui care va judeca" este învăţătura pe care a arătat-o prin fapte, 
după cum s-a scris: "Cele ce a început lisus să le facă şi să le 
învețe”. (Sf. Maxim Mărturisitorul, Filocalia 2, pag. 219). 

"Tatăl nu va judeca pe nimeni, ci toată judecata a dat-o 
Fiului". 
loan V, 22 
"Nu judecaţi ca să nu fiţi judecaţi, nu osândiţi ca să nu fiţi 
osândiţi”. 
Luca VI, 37 
"Nu judecaţi ceva înainte de vreme, până ce nu va veni 
Domnul". 
I Corinteni IV, 5 
"Cu judecata cu care judeci pe altul, te judeci pe tine însuţi". 
Romani II, 1 
"Cerul s-a uimit de aceasta şi pământul s-a cutremurat". 
Ieremia II, 12 


Nu trebuie să ne cutremurăm, să ne mirăm şi să ne uimim cu 
mintea de faptul că Dumnezeu şi Tatăl nu judecă pe nimeni, ci 
toată judecata a dat-o Fiului. [...] Dar oamenii lăsând grija de a-şi 
plânge păcatele lor, au luat judecata de la Fiul şi se judecă şi se 
osândesc unii pe alţii, de pare că ar fi fără păcat. [...] Cel ce 
iscodeşte păcatele altora sau judecă din bănuieli pe fratele său, încă 
nu a pus început pocăinţei, nici cercetării şi cunoaşterii păcatelor 
sale care sunt cu adevărat mai grele ca plumbul ce cântăreşte-mai 
mulţi talanţi. Acela n-a cunoscut încă nici din ce pricină se face 
omul greoi la inimă, iubind deşertăciunea şi căutând minciuna. De 
aceea ca un nebun şi ca unul ce umblă în întuneric, lăsând păcatele 
sale, cugetă la ale altora, fie că există de fapt, fie că şi le închipuie 
el din bănuială. (Sf. Maxim Mărturisitorul, Filocalia 2, 88). 


"Deci au zis către El: ce să facem ca să săvârşim lucrările lui 
Dumnezeu?" 
loan VI, 28 


Cel ce contrazice pe părintele său, face bucuria dracilor. lar de 

cel ce se smereşte până la moarte, se minunează îngerii. Căci unul 
ca acesta face lucrul lui Dumnezeu, asemănându-se Fiului lui 
Dumnezeu, Care a împlinit ascultarea de Părintele Său până la 
moarte, iar moartea pe cruce (Filipeni II, 4-11). (Sf. Simeon Noul 
Teolog, Filocalia 6, pag. 34). 


"Pentru că M-am coborât din cer, nu ca să fac voia Mea, ci 
voia Celui ce M-a trimis pe Mine". 
Ioan VI, 38 


Când vrem să punem începutul, ca să ne întoarcem de unde am 
căzut, avem nevoie de multă osteneală, fiindcă nu vrem să părăsim 
voile noastre, ci socotim că împreună cu ale lui Dumnezeu le putem 
împlini şi pe ale noastre. Aceasta este însă cu neputinţă; căci însuşi 
Domnul a zis: "Nu fac voia Mea, ci a Tatălui care M-a trimis", cu 
toate că una este voia Tatălui, a Fiului şi a Duhului, precum una 
este fiinţa nedespărţită. [...] Căci dacă nu e copleşit trupul şi nu 
ajunge întreg omul purtat de Duhui lui Dumnezeu, nu face voia lui 
Dumnezeu decât cu sila. Dar când împărăţeşte harul Duhului în noi, 
atunci nu mai avem voia noastră, ci tot ce se face e voia lui 
Dumnezeu. Atunci dobândim pacea, iar unii ca aceştia fiii lui 
Dumnezeu se vor chema, căci voiesc voia Tatălui, ca şi Fiul lui 
Dumnezeu şi Dumnezeu. Dar pe aceasta nu o poate afla cineva fără 
păzirea poruncilor, prin care vine tăierea oricărei plăceri sau voinţei 
proprii şi răbdarea oricărei dureri ce se iveşte din pricina aceasta. 
Căci din neînţelepciune se naşte plăcerea şi durerea, cum s-a zis, şi 
din acestea tot păcatul. Fiindcă cel fără de minte este iubitor de sine 
şi nu poate fi iubitor de fraţi, nici de Dumnezeu. De asemenea nu 
poate avea înfrânarea de la plăceri sau de la voile care-i plac lui, 
nici răbdare în întâmplările dureroase. Că uneori, împlinindu-şi voia 
sa, creşte în el plăcerea şi mândria, alteori, neputându-şi-o împlini 
şi fiind chinuit de durere din pricina aceasta, ajunge silit la înecarea 
şi la descurajarea sufletului, care este arma gheenei. (Cuv. Petru 
Damaschin, Filocalia 5, pag. 41). 

"Deci iudeii se certau între ei zicând: Cum poate Acesta să ne 
dea trupul Lui să-L mâncăm?" 
Joan VI, 52 


Zeciuiala adevărată adusă lui Dumnezeu este Paştele sufletesc 
sau trecerea peste toată deprinderea pătimaşă şi peste toată simţirea 
neraţională. În vremea acestui Paşte se jertfeşte Cuvântul în 
contemplarea lucrurilor şi se mănâncă pâinea cunoştinţei şi se bea 
preacinsitul Lui sânge în paharul înţelepciunii tainice. Deci cel ce 
serbează acest Paşte şi-a jertfit sieşi Mielul care ridică păcatele 
lumii şi nu va mai muri, ci, după glasul Domnului, va trăi în veac. 
(Nichita Stithatul, Filocalia 6, pag. 340). 


"Cel ce mănâncă trupul Meu şi bea sângele Meu, rămâne întru 
Mine şi Eu întru el". 
Ioan VI, 56 


După ce cuvântul lui Dumnezeu s-a întrupat o singură dată din 
Fecioara Maria şi s-a născut din ea trupeşte în chip de negrăit şi 
mai presus de cuvânt, întrucât nu se mai poate întrupa sau naşte 
trupeşte iarăşi din fiecare din noi, [...] ne împărtăşeşte spre mâncare 
trupul Său preacurat pe care l-a luat din trupul neprihănit al 
preacuratei Născătoare de Dumnezeu Maria, născându-se din ea 
trupeşte. Şi mâncând acest trup al Lui, fiecare din noi cei 
credincioşi care îl mâncăm cu vrednicie, îl avem în noi întreg pe 
Dumnezeu cel întrupat, pe Domnul nostru Iisus Hristos, pe Însuşi 
Fiul lui Dumnezeu şi Fiul preacuratei Fecioare Maria, Care şade de- 
a dreapta lui Dumnezeu şi Tatăl. (Sf. Simeon Noul Teolog, 
Filocalia 6, pag. 158). 

"Trupul nu foloseşte la nimic; Duhul este cel ce face viu”. 
Ioan VI, 63 


Dacă prin dumnezeirea Sa a îndumnezeit întâi trupul pe care l-a 
luat, atunci şi pe noi toţi ne face vii nu prin trupul stricăcios, ci prin 
cel îndumnezeit ca să nu-L mai cunoaştem pe El nicidecum ca om, 
ci ca pe Dumnezeu, Cel Unul desăvârşit în două firi - căci Unul e 
Dumnezeu. Căci stricăciosul a fost covârşit de nestricăciune şi 
trupul fără să fie nimicit de ceea ce e netrupesc a fost întreg 
preschimbat de acesta şi a rămas neconfundat, amestecat în chip de 
negrăit şi unit într-o unire neamestecată cu dumnezeirea întreită. 
(Sf. Simeon Noul Teolog, Filocalia 6, pag. 184). 


"Cel ce crede în Mine, râuri de apă vie vor izvori din pântecele 
lui”. 
Ioan VII, 38 


Fiecăruia dintre cei ce se nevoiesc îi vor fi şi i se vor topi, în 
ziua desăvârşirii sale întru virtute, munţii lucrării poruncilor lui 
Dumnezeu într-o dulceaţă a veseliei. Căci va împărăţi în Sionul 
înţelegerii curate. Iar dealurile, adică raţiunile virtuţilor, vor izvori 
lapte aducându-i hrană la patul nepătimirii pe care se odihneşte şi 
toate dorinţele lui Iuda, adică ale credinţei şi cunoştinţei sale, vor 
izvorî ape, adică dogme, pilde şi simboluri ale lucrurilor 
dumnezeieşti. Din inima lui va ieşi izvor de înţelepciune negrăită 
şi va adăpa uscăciunea pârâiaşelor, adică pe oamenii uscați de 
seceta şi de arşiţa patimilor. (Nichita Stithatul, Filocalia 6, pag. 
331). 


"Mă duc unde voi nu puteţi veni". 
Ioan VIII, 21 

Pentru cei care cercetează după trup învăţătura despre 
Dumnezeu, Domnul nu se suie la Tatăl; dar pentru cei care o 
cercetează după duh, prin vederi (contemplaţie) înalte se suie la 
Tatăl. Să nu ţinem aşadar pentru totdeauna jos pe Cel ce a coborât 
jos pentru iubirea de oameni, ci să ne suim la Tatăl împreună cu EI, 
părăsind pământul şi cele ale pământului, ca să nu ne spună şi nouă 
ceea ce s-a spus iudeilor care au rămas neîndrepţaţi: "Mă duc unde 
voi nu puteţi veni”. Căci fără Cuvântul e cu neputinţă a ajunge la 
Tatăl Cuvântului. (Sf. Maxim Mărturisitorul, Filocalia 2, pag. 185). 


"Şi veţi cunoaşte adevărul, iar adevărul vă va face liberi". 
Ioan VIII, 32 


Dacă multa împărţire este minciuna, iar Unul este adevărul, 
mintea care se înalţă în Duh spre Unul, spre Cel mai presus de 
lume, spre Cel ridicat peste toate, spre Cel din care sunt cele multe, 
se înalţă spre Adevărul însuşi. P 

Şi dacă mintea nu poate ajunge liberă de patimi, de nu o 
eliberează adevărul, e vădit că mintea se face liberă de patimi când 
se îndreaptă şi se înalţă într-un chip unic spre Unul cel mai presus 
de lume. Deci, mintea e ajutată în dobândirea nepătimirii, a stării 
îndumnezeite şi a înfierii dumnezeieşti, cel mai mult de libertate şi 
nicidecum de robie. De aceea “robul nu ştie ce face Domnul său" 
(loan XV, 15). Dar dacă neştiinţa e proprie robului, e vădit că cel 
ce s-a împărtăşit de libertate, cunoaşte tainele Tatălui şi i se 
îngăduie să urce bine şi frumos spre vrednicia înfierii. Căci, precum 
a nu şti înseamnă în chip vădit opusul lui a şti, aşa şi legea robului 
e opusă în chip hotărât celei a fiului. 

lar dacă cel ce nu ştie e rob, cel ce ştie nu este nicidecum rob, 
ci slobod, sau mai bine zis, fiu. La fel dacă Duhul adevărului 
eliberează, prin însuşi acest fapt, face fii ai lui Dumnezeu pe cei în 
care Duhul se află. “Câţi sunt purtaţi de Duhul lui Dumnezeu, sunt 
fii ai lui Dumnezeu" (Romani VIII, 14). Deci dacă a căuta spre 

"Unul" cel mai presus de lume, înseamnă a căuta adevărul, iar 
adevărul dăruieşte libertate şi libertatea este semnul vădit al înfierii 
dumnezeieşti şi dacă nimic nu este mai mare decât acest har al 
înfierii şi nimic altceva nu e socotit mai potrivit firii raţionale, 
atunci e foarte raţional şi cât se poate de necesar ca mintea să tindă, 
să caute şi să adune, purtată de Duhul, cu toată puterea spre Unul 
cel mai presus de lume, adică spre Dumnezeu. (Calist Catafygiotul, 
Filocalia 8, pag. 408). 


"Trebuie să fac până este ziuă lucrurile Celui ce M-a trimis pe 
Mine, că vine noaptea, când nimeni nu poate să lucreze". 
Ioan LX, 4 


Noaptea care vine este după cuvântul Domnului, încremenirea 
totală a întunericului viitor sau în alt chip antihristul care este şi se 
numeşte noapte şi întuneric sau, iarăşi, în înţeles moral, este 
nepăsarea continuă care, ca o noapte fără lună, scufundă sufletul în 
somnul nesimţirii. Căci precum noaptea face pe toţi să doarmă şi 
este chipul morţii, prin amorţirea ce o aduce, aşa noaptea 
întunericului viitor îi face pe păcătoşi morţi şi nesimţitori prin 
ameţeala durerilor. (Sf. Grigorie Sinaitul, Filocalia 7, pag. 102). 


"Adevărat, adevărat zic vouă: Cel ce întră pe uşa, în staulul 
oilor, ci pare pe aiurea, acela este fur şi tâlhar”. 
Ioan X, | 


Dacă este cineva hoţ şi tâlhar şi nu vrea să intre pe poarta 
aceasta, ci se urcă prin altă parte, cum zice Domnul, de unul ca 
acesta nu ascultă oile, adică înțelesurile dumnezeieşti după Sf. 
Maxim. 

Fiindcă hoţul nu intră decât ca să fure prin auz şi să junghie 

prin explicare străină (prin alegorie) neputând ridica Scriptura şi ca 
să se piardă pe sine şi înțelesurile prin cunoştinţa sa mincinoasă ce 
vine din părerea de sine. 

Dar păstorul pătimeşte relele împreună cu înțelesurile ca un 
bun ostaş al lui Hristos, cum zice Apostolul, prin păzirea poruncilor 
dumnezeieşti. El intră prin poarta îngustă, adică prin cugetarea 
smerită şi prin uşa nepătimirii. Şi înainte de a se învrednici de harul 
de sus, se adună din împrăştiere şi învaţă din auz despre toate. Şi 
de câte ori vine vreun lup în chip de oaie, îl alungă prin 
dispreţuirea de sine zicând: "Nu ştiu cine eşti, Dumnezeu ştie”. lar 
dacă vine un înţeles cu îndrăzneală şi cere să fie primit, zicând: 
"Dacă nu-ţi fixezi înțelesurile şi nu deosebeşti lucrurile, eşti 
necredincios şi neştiutor”, acesta îi răspunde - după dumnezeiescul 
Gură de Aur - “De zici că sunt nebun, aşa e, dar eu ştiu că 
nebunul în lumea aceasta se face înţelept” (1 Corinteni III, 18), iar 
Domnul zice că “fiii veacului acestuia sunt mai înţelepţi pentru 
neamul lor decât fiii Împărăției cerurilor” (Luca XVI, 8). (Cuv. 
Petru Damaschin, Filocalia 5, pag. 235). 


“Oile Mele ascultă de glasul Meu şi Eu le cunosc pe ele şi ele 
vin după Mine”. 
Ioan X, 27 


Slava cu care se îmbogăţesc sufletele sfinţilor, cum s-a zis, încă 
de aici, aceea va acoperi şi va îmbrăca trupurile goale la înviere şi 
le va face să fie răpite la cer. Şi atunci se vor odihni cu trupul şi cu 
sufletul neîncetat în Împărăţia lui Dumnezeu. Căci Dumnezeu 
zidind pe Adam, nu i-a dat aripi trupeşti ca păsărilor, având de 
gând să-i dea pe cele ale Duhului la înviere, ca să fie uşurat prin 
ele şi răpit unde vrea Duhul. Iar aceste aripi spirituale (inteligibile) 
au fost date de acum sufletelor sfinţilor şi ele le înalţă spre o 
cugetare cerească. Pentru că podoaba creştinilor este alta şi altele 

sunt veşmintele, alta masa şi alta bucuria. Fiindcă ştim că Hristos 
va veni din cer şi va învia pe cei adormiţi din tot veacul, precum 
mărturisesc dumnezeieştile Scripturi. Şi deosebindu-i în două părţi 
pe cei care vor avea semnul Lui, care este pecetea Duhului 
dumnezeiesc, îi va aşeza la dreapta Sa. [...] Şi atunci trupurile 
noastre se vor îmbrăca în slavă dumnezeiească, în cea a faptelor 
bune şi în cea a Duhului pe care sufletele sfinţilor au primit-o încă 
de aici, Şi aşa slăvite de lumina dumnezeiască şi răpite la ceruri 
întru întâmpinarea Domnului, precum s-a scris, vor fi pururea cu 
Domnul (I Tesaloniceni IV, 16-17). (Sf. Simeon Metafrastul, 
Filocalia 5, pag. 331). 


"De erai aici, păzind şi supraveghind, fratele nostru n-ar fi 
murit”. 
loan XI, 21 


Când Cuvântul lui Dumnezeu vine la sufletul căzut, ca în 
cetatea Betaniei, ca să învie mintea lui omorâtă de păcat şi 
îngropată sub stricăciunea patimilor, atunci înţelepciunea şi 
dreptatea, scufundate în întristare de moartea minţii, vin plângând 
înaintea Lui şi zic "dacă erai aici cu noi, păzind şi supraveghind, 
fratele nostru n-ar fi murit”, adică n-ar fi murit fratele nostru 
mintea din pricina păcatelor. Apoi dreptatea se grăbeşte să 
hrănească Cuvântul cu multă grijă şi lucrarea poruncilor şi întinde 
masa felurită şi bogată a grelei pătimiri. lar înţelepciunea, 
nesocotind toate celelalte griji şi greaua pătimire ostenitoare, şi-a 
ales lucrarea minţii şi voieşte să şadă să asculte mişcările cuvântului 
cunoscute cu mintea şi înțelesurile lui descoperite prin contemplaţie. 
De aceea pe cea dintâi Cuvântul o primeşte să se nevoiască pentru 
a-L hrăni la masa iubirii de înţelepciune lucrătoare şi felurită, dar 
o mustră întotdeauna că se îngrijeşte de multe chipuri ale grelei 
pătimiri şi se îndeletniceşte cu ceea ce la puţine foloseşte şi îi spune 
că un lucru e de trebuinţă să fie căutat pentru slujirea Cuvântului; 

să supună ceea ce e rău gândului bun şi să prefacă cugetul 
pământesc al trupului în cuget duhovnicesc prin sudorile virtuţii. Pe 
cealaltă o laudă şi şi-o apropie în chip firesc ca pe una ce şi-a ales 
partea cea bună a cunoştinţei Duhului, prin care zburând deasupra 
lucrurilor omeneşti pătrunde la adâncurile lui Dumnezeu şi scoate 
de acolo mărgăritarul Cuvântului şi priveşte vistieriile ascunse ale 
Duhului, fapt din care i se naşte o bucurie negrăită, care nu se va 
lua de la dânsa. Mintea omorâtă de patimi şi înviată de venirea 
Cuvântului lui Dumnezeu, care ridică piatra învârtoşării, e dezlegată 
de legăturile păcatului de către slujitorii Cuvântului, adică de frica 
muncilor şi de ostenelile virtuţii. Şi bucurându-se de lumina vieţii 
viitoare, e eliberat spre nepătimire. (Nichita Stithatul, Filocalia 6, 
pag. 300). 


"Cel ce crede în Hristos de va şi muri, viu va fi”. 
loan XI, 25 
"Şi va cunoaşte că Eu, Domnul, am grăit şi voi face”. 
Ezechiel XXVIII, 10 


Luna crescând şi iarăşi scăzând, arată starea omului care face 
aici cele bune şi aici păcătuieşte, apoi se întoarce prin pocăință la 
viaţa virtuoasă. Deci nu s-a pierdut mintea celui ce a greşit, precum 
socotesc unii de la voi, precum nu se micşorează trupul lunii, ci 
lumina ei. Omul îşi recâştigă aşadar iarăşi strălucirea sa prin 
pocăință, precum luna, după ce s-a mistuit, se îmbracă iarăşi de la 
sine cu lumina. (loan Carpatinul, Filocalia 4, pag. 124). 


"Eu sunt învierea şi viaţa". 
loan XI, 25 
"Cei ce-L caută pe Dânsul vii vor fi în inimile lor”. 
Psalmul XXI, 30 

Toate strălucind din Unul cel mai presus de lume nu se desfac 
în nici un chip de Acela de la care şi-au luat fiinţa, ci precum s-au 
făcut prin Acela, aşa se şi susţin şi se desăvârşesc prin El şi nu este 
nimic în nici una din ele în care să nu vină ca o curgere şi ca o 
mireasmă din Făcătorul Acela cu adevărat Unul. 

Şi toate cele părtaşe la existenţă aproape că dau glas, 
descoperind nu pe Unul cel mai presus de lume, căci Acesta se află 
deasupra oricărei contemplaţii sau înţelegeri, ci o rază oarecare a 
Unului cel mai presus de lume. De aceea, dat fiind că toate Îl strigă 
pe Unul şi toate tind spre Unul şi însuşi Unul cel mai presus de 
lume se arată pe Sine minţii prin toate, e neapărat de trebuinţă ca 
mintea să fie îndrumată, povăţuită şi dusă spre Unul cel mai presus 
de lume. Iar aceasta se face pe de o parte fiind silită de îndemnul 
multelor făpturi, pe de alta prin faptul că însuşi Creatorul cel Unul 
despre care am vorbit, vrea să fie văzut de minte, în prisosinţa 
bunătăţii Sale, ca mintea să experieze în aceasta adevărată viaţă. 
Căci însuşi Unul negrăit zice: "Eu sunt Învierea şi Viaţa” (loan XI, 
25) şi "Aceasta este viața de veci, ca să Te cunoască pe Tine, 
Unul adevăratul Dumnezeu” (loan XVII, 3). [...] 

Fiindcă vederea e din căutare, iar viaţa din vedere. El ar vrea 
să fie văzut de minte, ca aceasta să se veselească, să se lumineze şi 
să se bucure, cum zice David: "Întru Tine e locaşul tuturor celor 
ce se veselesc” (Psalm LXXXVIII, 6) şi “Întru lumina Ta vom 
vedea lumină” (Psalm XXXV, 9). EI a făcut pe de o parte mintea 
văzătoare, iar pe de alta a semănat ale Sale în toate cele ce sunt, 
încât prin ele, ca prin nişte deschizături, să se arate minţii într-o 
lumină a înţelegerii, cucerind-o, luminând-o şi arătând-o spre Sine. 
(Calist Catafygiotul, Filocalia 8, pag. 421). 


"Deci lisus când a văzut-o plângând şi pe iudeii care veniseră 
cu ea plângând şi ei, a suspinat cu duhul şi s-a tulburat întru 
Sine". 

Ioan XI, 33 

Mânia obişnuieşte mai mult decât celelalte patimi să tulbure şi 
să zăpăcească sufletul. Dar uneori îi şi foloseşte cât se poate de 
mult. Căci când ne folosim de ea fără tulburare împotriva celor 
necuvioşi sau într-un fel sau altul, neînfrânaţi, ca sau să se 
mântuiască sau să se ruşineze, prilejuim sufletului un spor de 
blândeţe; fiindcă lucrăm potrivit cu scopul dreptăţii şi al bunătăţii 
lui Dumnezeu. Pe lângă aceasta, adeseori mâniindu-ne tare 
împotriva păcatului, dăm sufletului vigoare, scăpându-l de 
moleşeală. De asemenea, nu încape nici o îndoială că mâniindu-ne 
împotriva duhului stricăciunii, când suntem în mare întristare şi 
descurajare, ne aflăm cu cugetul mai presus de lauda cea spre 
moarte. Ca să ne înveţe aceasta, Domnul s-a mâniat şi s-a tulburat 
de două ori împotriva duhului iadului, deşi făcea toate câte voia cu 
o voinţă netulburată. Aşa a întors sufletul lui Lazăr în trup. Mânia 
neprihănită a fost dăruită firii noastre de Dumnezeu care ne-a zidit 
mai degrabă ca o armă a dreptăţii. Dacă s-ar fi folosit Eva de ea 
împotriva şarpelui nu ar fi fost robită de plăcerea aceea pătimaşă. 
Cel ce se foloseşte cu neprihănire de mânie, din râvnă cuvioşiei, se 
va afla mai cercat în cumpăna răsplătirilor decât cel ce nu se mişcă 
nicidecum la mânie pentru greutatea de a se mişca a minţii. Fiindcă 
cel din urmă se dovedeşte a nu-şi fi deprins vizitiul să stăpânească 
frânele simţurilor omeneşti. Iar celălalt luptă strunind caii virtuţii şi 
e purtat în mijlocul bătăliilor cu dracii, conducând neîntrerupt cu 
frica lui Dumnezeu carul cel cu patru cai al înfrânării. Acesta este 
numit în Scriptură la înălţarea dumnezeiescului Ilie "carul lui 
Israel” pentru motivul că Dumnezeu a vorbit întâia oară iudeilor 
despre cele patru virtuţi în chip deosebit. Iar cel ce s-a hrănit aşa de 
mult cu neprihănirea a fost înălțat la cer pe un car de foc, pentru că 
s-a folosit de virtuțile sale ca de nişte cai, vieţuind întru Duhul care 
l-a răpit pe el întru vârtej de foc. (Diadoh al Foticeei, Filocalia 1, 
pag. 359). 

"S-a tulburat întru Sine 
Şi a zis: unde l-aţi pus?" 
Ioan XI, 33-34 


Săltarea sau veselia e de două feluri: cea liniştită care e numită 
tresărire şi suspin şi rugăciune a Duhului şi cea mare care e numită 
şi săltare şi săritură sau salt, care e un zbor întins al inimii spre 
văzduhul dumnezeiesc. Căci sufletul, înaripat cu dragoste de Duhul 
dumnezeiesc şi eliberat de legăturile patimilor, încearcă să zboare 
spre cele de sus încă înainte de ieşire, dorind să se despartă de 
povară. Această stare e numită şi zguduire şi fierbere a Duhului şi 
tulburare. (Sf. Grigorie Sinaitul, Filocalia 7, pag. 163). 


"Şi n nu numai pentru neam, ci şi ca-să adune într-una pe fiii lui 


Dumnezeu cei împrăștiați. 
cai XI, 52 


Scopul Providenţei dumnezeieşti este să unească pe cei pe care 
i-a dezbinat răutatea în tot felul, prin dreaptă credinţă şi dragoste 
duhovnicească, căci pentru aceasta a pătimit Mântuitorul ca pe 
copiii lui Dumnezeu cei împrăştiaţi să-i adune spre a fi una. Prin 
urmare, cel ce nu rabdă lucrurile supărătoare, nu suferă pe cele 
întristătoare şi nu le îndură pe cele dureroase, umblă în afară de 
dragostea dumnezeiască şi de scopul Providenţei. (Sf. Maxim 
Mărturisitorul, Filocalia 2, pag. 101). 


“A sosit ceasul ca să fie preaslăvit Fiul Omului”. 
loan XII, 23 


La tot lucrul bun avem trebuinţă de dreapta socoteală ca să 
judecăm potrivit cu vremea toată fapta. Căci dreapta socoteală este 

o lumină care arată celui e o are: vremea, fapta, destoinicia, tăria, 
cunoştinţa, vârsta, puterea, hotărârea slobodă, râvna, zdrobirea, 
obişnuinţa, neştiinţa, puterea şi tocmirea trupului, sănătatea şi 
oboseala, modul, locul, purtarea, educaţia, credinţa, starea 
dinăuntru, scopul, petrecerea, slobozenia, ştiinţa, cuminţenia 
firească, sârguinţa, privegherea, zăbăvnicia şi cele asemenea. Pe 
urmă firea lucrurilor, trebuinţa, câtimea, felurile lor, scopul lui 
Dumnezeu aflător în dumnezeieştile Scripturi, înţelesul fiecărui 
cuvânt, ca de pildă al aceluia din Evanghelia lui Ioan: că au venit 
elinii căutând să vadă pe Domnul şi îndată au zis “Sosit-a ceasul”, 
ceea ce înseamnă că a sosit vremea de chemare a neamurilor. Căci 
a început vremea patimilor. (Cuv. Petru Damaschin, Filocalia 5, 
pag. 123). S4 


"Cel ce-şi iubeşte sufletul său, şi-l va pierde“. 
Ioan XII, 25 


Tuturor virtuţilor le premerge credinţa din inimă, pe care o are 
cineva atunci când sufletul nu poartă în el o socotinţă îndoielnică, 
ci a lepădat cu desăvârşire iubirea de sine. Căci pe cel ce s-a gătit 
de curând spre lupte, nimic nu-l împiedică aşa de mult de la 
lucrarea poruncilor ca atotreaua iubire de sine. Aceasta este piedica 
înaintării celor ce vor să se sârguiască. Aceasta le pune în minte 
boli şi pătimiri ale trupului, greu de vindecat, prin care răceşte 
căldura sufletului şi-l înduplecă să se ferească de greutăţi, ca fiind 
vătămătoare unei vieţi care vrea să se simtă bine. Iubirea de sine 
este iubirea neraţională a trupului, care făcând pe monah iubitor de 
sine sau iubitor de suflet sau de trup, îl îndepărtează de Dumnezeu 
şi de Împărăţia Lui. (Nichita Stithatul, Filocalia 6, pag. 222). 

"Cel ce-Mi slujeşte Mie, Îmi urmează Mie şi unde sunt Eu acolo 
va fi şi slujitorul Meu“. 
Ioan XII, 26 


Scara mică şi mare şi scurtă a celor de sub ascultare are cinci 
trepte care duc spre desăvârşire. Cea dintâi este lepădarea, a doua 
supunerea, a treia ascultarea, a patra smerenia, a cincea dragostea 
care este Dumnezeu. Lepădarea ridică din iad pe cel ce zace acolo 
şi slobozeşte pe cel robit de cele materiale. Supunerea a aflat pe 
Hristos şi slujeşte Lui. [...] Dar unde este Hristos? Şezând de-a 
dreapta Tatălui (Romani VIII, 34). Prin urmare, acolo trebuie să fie 
şi slujitorul unde este Cel slujit, punându-şi piciorul ca să urce sau 
urcând împreună cu modurile lui Hristos înainte de a ajunge acolo. 
Iar ascultarea lucrătoare prin porunci întocmeşte scara din felurite 
virtuţi şi le aşează pe acestea în suflet ca pe nişte trepte. De pe 
aceasta luându-l pe unul ca acesta smerenia, care îl înalţă, îl duce 
sus pe cer, predându-l iubirii, împărăteasa virtuţilor şi înfăţişându-l 
înaintea lui Hristos. Astfel cel ce se supune cu adevărat ajunge la 
cer cu uşurinţă prin scara cea scurtă. (Sf. Grigorie Sinaitul, Filocalia 
7, pag. 139). 


"Cel ce umblă în întuneric nu ştie unde merge". 
Ioan XII, 35 


Cel ce petrece şi vieţuieşte contrar firii şi trupeşte se aseamănă 
celui ce umblă în noaptea adâncă, tristă şi întunecoasă. De aceea, 
rătăcind în întunericul în care nu se poate răzima pe nimic, nu 
numai că nu se vede şi nu se deosebeşte pe sine, dar nu vede nici 
unde merge şi pe unde umblă, cum zice Mântuitorul. [...] Cel de al 
doilea [adică cel ce se înfrânează de la cele rele şi a început să facă 
binele] se aseamănă celui ce umblă în noaptea străvezie, luminată 
de stele; de aceea, luminat puţin de razele stelelor, înaintează pe 
încetul,  lovindu-şi picioarele adeseori de pietre, datorită 

nedeosebirii, şi suferind căderi. Acesta se vede şi se deosebeşte pe 
sine puţin, ca în umbră, precum s-a scris: "Deşteaptă-te cel ce 
dormi şi te scoală din morţi şi te va lumina Hristos" (Efeseni V, 
14). 

Cel de al treilea [adică cel ce vieţuieşte după fire şi în chip 
sufletesc] se aseamănă cu cel ce umblă în noapte cu lună plină şi 
luminoasă; de aceea, îndrumat de scânteierile lunii, călătoreşte în 
chip mai nerătăcit şi merge spre cele din faţă; el se vede pe sine ca 
în oglindă şi deosebeşte şi pe cei ce călătoresc împreună cu el 
precum s-a zis: "Bine faceți luând aminte la lege, ca la un sfeşnic 
de luminează în loc întunecos, până ce se va lumina de ziuă şi 
luceafărul va răsări în inimile voastre" (Il Petru I, 19). 

În sfârşit cel din urmă [adică cel ce vieţuieşte mai presus de fire şi 
duhovniceşte)] se aseamănă celui ce umblă în amiaza statornică şi 
preacurată, luminată de razele neîmpuţinate ale soarelui. Căci el se 
vede şi se deosebeşte în chip curat şi pe sine în lumina soarelui, dar 
deosebeşte şi pe cei mulţi, adică pe toţi după dumnezeiescul 
Apostol (I Corinteni II, 15), ba şi toate cele ce-l întâmpină în orice 
fel şi oriunde, umblând şi el fără rătăcire şi călăuzind fără greşeală 
şi pe cei ce-i urmează lui spre lumina adevărată şi spre viaţă şi spre 
adevăr. Despre aceştia s-a scris: "Voi sunteți lumina lumii” (Matei 
V, 14); căci zice şi atotdumnezeiescul Pavel: "Dumnezeu, Cel ce a 
zis să lumineze lumina din întuneric, a luminat în inimile noastre, 
spre luminarea cunoştinţei slavei lui Dumnezeu în faţa lui lisus 
Hristos” Ul Corinteni IV, 6). Dar şi fericitul David zice: 
"Însemnatu-s-a peste noi lumina feței Tale Doamne" (Psalm IV, 6); 
şi "Întru lumina Ta vom vedea lumină” (Psalm XXXV, 9). Iar 
Domnul zice: "Eu sunt lumina lumii, cel ce urmează Mie, nu va 
umbla în întuneric, ci va avea lumina vieţii” (oan VIII, 12). 
(Monahii Calist şi Ignatie Xanthopol, Filocalia 8, pag. 99). 


"Că Eu nu am grăit de la Mine, ci Tatăl Cel ce M-a trimis pe 
Mine. Acela Mi-a dat Mie poruncă ce să spun şi ce să vorbesc. 


145 


Şi ştiu că porunca Lui este viaţa veşnică. Deci cele ce grăiesc 
Eu, precum Mi-a spus Mie Tatăl, aşa le grăiesc”. 
loan XII, 49-50 


Care este pricina zdrobirii şi morţii noastre - pentru că n-am 
fost zidiţi astfel de la început - şi care este pricina înnoirii noastre 
şi nemuririi noastre? 


Pricina celei dintâi, sau a stricăciunii, este încrederea în sine, 
conducerea de sine şi neascultarea lui Adam, din care s-a născut 
nesocotirea şi călcarea poruncii dumnezeieşti. Iar pricina celei de a 
doua, adică a nestricăciunii, este împreună-voirea cu Tatăl şi 
ascultarea de EI, a Celui de al doilea Adam şi a Dumnezeului şi 
Mântuitorului nostru lisus Hristos, din care s-a născut păzirea 
poruncii Lui. [...] 

Precum deci în strămoşul nostru şi în cei ca el, rădăcina şi 
maica tuturor relelor este părerea de sine, aşa şi în Dumnezeu-Omul 
lisus Hristos, şi în cei ce doresc să vieţuiască după El, începutul, 
izvorul şi temelia tuturor celor bune este smerenia. (Monahii Calist 
şi Ignatie Xanthopol, Filocalia 8, pag. 40). 


"S-a sculat de la cină, s-a dezbrăcat de haine şi luând un 
ştergar s-a încins cu el". 
Ioan XIII, 4 


Cunoscând Stăpânul că putem întipări chipul virtuţii sufletului 
în purtarea cea dinafară, luând un ştergar ne-a arătat calea 
smereniei. Căci sufletul se face asemenea lucrărilor din afară şi ia 
chipul celor ce le face şi se întipăreşte de ele. (Sf. Ioan Scărarul, 
Filocalia 9, pag. 313). 

"Amin zic vouă, cel ce primeşte pe Cel ce-l voi trimite pe Mine 
mă primeşte; iar cel ce mă primeşte pe Mine, primeşte pe Cel 
ce M-a trimis pe Mine". 

Ioan XIII, 20 


Cuvântul lui Dumnezeu şi al Tatălui se află tainic în fiecare 
dintre poruncile Sale; iar Dumnezeu şi Tatăl se află întreg 
nedespărţit în întreg Cuvântul Său, în chip firesc. Cel ce primeşte 
prin urmare porunca dumnezeiască şi o împlineşte, primeşte pe 
Cuvântul lui Dumnezeu aflător în ea. lar cel ce a primit pe 
Cuvântul prin porunci, a primit totodată prin El pe Tatăl care se 
află în EI în chip firesc şi pe Duhul Sfânt care se află în EI în chip 
firesc. [...] Aşadar cel ce a primit o poruncă şi a împlinit-o pe ea, 
a primit tainic pe Sfânta Treime. (Sf. Maxim Mărturisitorul, 
Filocalia 2, pag. 193). 


"Acum s-a preamărit Fiul Omului şi Dumnezeu s-a preamărit 

întru El. 

Iar dacă Dumnezeu s-a preamărit întru El şi Dumnezeu îl va 

preamări pe EI întru Sine. Şi îndată Îl va preamări pe EI”. 
Ioan XIII, 31-32 


Slăveşte pe Dumnezeu în sine, nu cel ce-L laudă pe Dumnezeu 
în cuvinte, ci cel ce rabdă de dragul lui Dumnezeu pentru virtute, 
pătimiri, dureri şi osteneli. Acesta e slăvit la rândul său de 
Dumnezeu cu slavă aflătoare în Dumnezeu, primind prin 
împărtăşire harul nepătimirii ca o încoronare a virtuţii. Căci tot cel 
ce slăveşte pe Dumnezeu în sine prin pătimiri pentru virtute în 
decursul făptuirii, se slăveşte şi el în Dumnezeu, primind lumina 
celor dumnezeieşti într-o contemplaţie liberă de patimă. (Sf. Maxim 
Mărturisitorul, Filocalia 2, pag. 194). 

"Întru aceasta vă vor cunoaşte că sunteţi ucenicii Mei de veţi 
avea iubire unul faţă de altul". 
Ioan XIII, 35 


Este cu neputinţă ca iubirea Lui să fie cu noi câtă vreme 
sufletul este împărţit şi caută pe Dumnezeu şi iubeşte cele ale lumii. 
Şi precum pasărea nu poate zbura cu o singură aripă, nici având 
ceva din ea atârnat, aşa nici sufletul nu poate înainta spre 
Dumnezeu de e legat de ceva din cele ale lumii. Şi precum corabia, 
având ceva contrar celor de care are trebuinţă, nu poate pluti, aşa 
îi este cu neputinţă sufletului să treacă peste valurile patimilor 
având ceva contrar virtuţilor. (Cuv. Isaia Pustnicul, Filocalia 12, 
pag. 204). 


"În casa Tatălui Meu multe locaşuri sunt". 
Ioan XIV, 2 
"Căci alta este slava soarelui, alta a lunii şi alta a stelelor; şi 
stea de stea se deosebeşte în slavă”. 
1 Corinteni XV, 41 


Multele locaşuri de care a vorbit Mântuitorul sunt deosebitele 
trepte şi înaintări ale stării de acolo. Împărăţia este una, dar are 
multe deosebiri înăuntru, întrucât unii sunt cereşti, iar alţii 
pământeşti, potrivit cu virtutea, cu cunoştinţa şi cu mărimea 
îndumnezeirii. (Sf. Grigorie Sinaitul, Filocalia 7, pag. 104). 


Mântuitorul numeşte "multe lăcașuri ale Tatălui” măsurile 
cugetării celor ce se sălăşluiesc în patria aceea, adică puterile 
felurite de a deosebi felurimea darurilor (harismelor) duhovniceşti, 
de care se bucură cu mintea. N-a înţeles prin multele lăcaşuri 
deosebiri de locuri, ci trepte de daruri. Căci precum fiecare se 
bucură de soarele văzut după curăţia puterii văzătoare şi primitoare 

şi precum un sfeşnic ce luminează într-o casă răspândeşte raze 
diferite, fără ca lumina lui să se împartă între multe sfeşnice, aşa şi 
în veacul viitor toţi drepţii se sălăşluiesc într-o singură patrie fără 
să se împartă, dar fiecare e luminat de unicul Soare înţelegător şi 
înţeles pe măsura lui, ca de un singur văzduh şi loc şi scaun şi 
vedere şi chip. Şi nu vede vreunul măsurile soţului său, fie că acela 
e mai presus, fie că e mai prejos de el, ca nu cumva văzând harul 
mai bogat al soţului şi pe cel mai mic al său să i se facă aceasta 
pricină de întristare şi de nefericire. Nu poate fi aceasta acolo unde 
nu de întristare, nici suspin, ci fiecare se veseleşte înlăuntrul său 
după harul dat lui, după măsura lui, dar una este vederea cea 
dinlăuntru a tuturor şi una le este bucuria. Şi în afară de cele două 
mari cete nu este vreo alta de mijloc. Se înţelege prin una pe cea 
de sus, iar prin cealaltă pe cea de jos; iar la mijlocul lor, mulţimea 
felurită a răsplătirilor. [...] “Când va veni Fiul Omului întru slava 
Sa, va aşeza oile de-a dreapta Sa şi caprele la stânga Sa" (Matei 
XXV, 31). N-a spus trei cete, ci două: una de-a dreapta şi alta de-a 
stânga. Şi a despărţit hotarele sălaşurilor diferite ale lor, zicând că 
unii, adică păcătoşii, vor merge la osânda veşnică, iar drepţii vor 
străluci ca soarele în viaţă veşnică. (Sf. Isaac Sirul, Filocalia 10, 
pag. 284). 


Deşi Împărăţia este una, în ea fiecare află locul său şi lucrul 
său. Să luptăm deci fraţilor împotriva leneviei şi să rupem de pe noi 
ştergarul întunericului care este uitare. Şi vom vedea lumina 
pocăinţei. Să câştigăm în noi pe Marta şi Maria care sunt suferirea 
răului şi plânsul, care plâng înaintea Mântuitorului ca să învie pe 
Lazăr, adică mintea legată în multele fâşii ale voilor proprii. Şi 
astfel El îşi face milă şi îl învie pe Lazăr, căci este propriu lor să 
facă să fie legat Lazăr. Dar când Lazăr este eliberat, se face văzută 
râvna Mariei şi a Martei. (Cuv. Isaia Pustnicul, Filocalia 12, pag. 
168). 

"Cel ce Mă vede pe Mine, vede pe Tatăl”. 
loan XIV, 9 

"Eu sunt întru Tatăl şi Tatăl întru Mine”. 
Ioan XIV, 10 


Până ce vedem pe Cuvântul lui Dumnezeu întrupat în litera 
Sfintei Scripturi, în chip felurit prin ghicituri, încă n-am văzut 
spiritual pe Tatăl cel netrupesc, simplu, unul şi singur cum se află 
în Fiul Cel netrupesc, simplu, unul şi singur. [...] E nevoie aşadar 
de multă ştiinţă ca, înlăturând mai întâi cu grijă vălurile literelor 
care acoperă Cuvântul, să putem privi cu mintea dezvăluită pe 
Cuvântul Însuşi, stând de Sine şi arătând în Sine limpede pe Tatăl, 
atâta cât e cu putinţă oamenilor. De aceea e de trebuinţă ca cel ce 
caută cu evlavie pe Dumnezeu să nu fie reţinut de nici o literă ca 
nu cumva să primească în locul lui Dumnezeu cele din jurul lui 
Dumnezeu, adică să îmbrăţişeze în chip greşit, fără să-şi dea seama, 
în locul Cuvântului literele Scripturii. (Sf. Maxim Mărturisitorul, 
Filocalia 2, pag. 194). 


Dumnezeiescul Ciril a arătat că viaţa din Tatăl, adică Fiul, este 
şi nu este altceva decât Tatăl. Dar cei ce zic că viaţa din Fiul nu 
este nimic altceva decât Însuşi Tatăl şi aceeaşi întru toate cu EI, 
nedeosebindu-se întru nimic de EI şi aduc în sprijin aceste cuvinte 
ale lui Ciril, se alipesc nu de dogmele Cuviosului Ciril, ci de cele 
ale lui Sabelie, când susţin că această viaţă este Cel Unul-Născut 
din Tatăl. (Sf. Grigorie Palama, Filocalia 7, pag. 505). 


"Eu sunt întru Tatăl şi Tatăl îutru Mine”; "Şi voi rămâneţi 
întru Mine şi Eu întru voi”. 
loan XIV, 11; XV,4 

"Dar nu Mă rog numai pentru aceştia, ci pentru toţi cei ce vor 
crede prin cuvântul lor în Mine, ca să fie toţi una”. 

Ioan XVII, 20 
"Precum Tu, Părinte, întru Mine şi Eu întru Tine ca şi ei să fie 
una întru Noi”. 

Ioan XVII, 21 
"Şi Eu slava pe care Mi-ai dat-o Mie am dat-o lor ca să fie una 
precum Noi una suntem". 

Idan XVII, 22 


Unirea pe care o are prin fire cu Tatăl Său, făgăduieşte să o 
aibă prin har şi cu noi, dacă vrem, şi noi o vom avea cu EI la fel 
dacă vom lucra poruncile Lui. Căci ceea ce are El prin fire cu 
Tatăl, aceea ne dă şi nouă să avem cu EI prin voinţă şi prin har. 
[...] Slava pe care a dat-o Tatăl Fiului ne-o dă şi nouă Fiul prin 
harul dumnezeiesc. Şi lucru şi mai mare e că precum EI este întru 
Tatăl şi Tatăl este întru El, aşa Fiul lui Dumnezeu este întru noi şi 
noi, dacă voim, vom fi întru Fiul prin har. [...] 

Căci odată ce s-a făcut rudenie cu noi prin trup şi ne-a făcut 
pe noi împreună-părtaşi ai dumnezeirii Sale, ne-a făcut pe toţi 
rudenii ale lui. De altfel, odată ce dumnezeirea împărtăşită nouă, 
prin comunicare, este netăiată şi nedespărţită, e numaidecât de 
trebuinţă ca şi noi cei ce suntem părtaşi nedespărţiţi la ea într-un 
singur Duh, să fim un trup cu Hristos. (Sf. Simeon Noul Teolog, 
Filocalia 6, pag. 146). 


"Cel ce Mă iubeşte pe Mine, păzeşte poruncile Mele". 

loan XIV, 15 
"Aceasta este porunca Mea, ca să vă iubiţi unii pe alţii”. 

loan XV, 12 


Bune sunt toate făcute de Dumnezeu, ca folosindu-ne bine de 
ele, să-i mulţumim lui Dumnezeu. Dar noi fiind slabi şi trupeşti la 

înţelegere, am ales mai mult cele materiale în loc de porunca iubirii 
şi îngrijindu-ne de ele, ne războim cu oamenii. Se cuvine deci să 
punem iubirea de orice om mai presus decât cele văzute şi decât 
însuşi trupul, căci ea este semnul iubirii de Dumnezeu [...]. Iubirea 
întreolaltă întemeiază iubirea de Dumnezeu care este plinirea a toată 
porunca lui Dumnezeu. De aceea porunceşte să nu se îngrijească de 
avuţii, ci să se lepede de toate ale lui, tot cel ce doreşte să-l fie 
ucenic. [...] 

Târâtoarelor şi fiarelor purtate încolo şi încoace de fire, le este 
într-adevăr cu neputinţă să nu se ferească de cel ce le aduce durere. 
Dar celor făcuţi după chipul lui Dumnezeu şi cârmuiţi de rațiune şi 
învredniciţi de cunoaşterea lui Dumnezeu care au primit legea de 
la EI, le este cu putinţă să nu ocolească pe cei ce-i supără şi să 
iubească pe cei ce-i urăsc. De aceea şi Domnul spunând: "Jubiţi pe 
vrăjmaşii voştri, faceţi bine celor ce vă urăsc pe voi...” şi celelalte 
nu le-a poruncit ca pe nişte lucruri cu neputinţă, ci ca pe unele cu 
putinţă. Căci altfel nu ar pedepsi pe cel ce calcă această poruncă. 
Şi însuşi Domnul ne arată aceasta prin fapte, ca şi ucenicii Lui, toţi 
care s-au străduit pentru iubirea aproapelui până la moarte şi s-au 
rugat cu căldură pentru cei ce i-au ucis pe ei. Noi nu putem să 
iubim pe cei ce ne urăsc, fiindcă suntem iubitori de materie şi de 
plăcere şi le punem acestea mai presus de poruncă. Ba de multe ori 
ocolim din pricina acestora şi pe cei ce ne iubesc, fiind mai răi ca 
fiarele şi târâtoarele. De aceea, neputând păşi pe urmele lui 
Dumnezeu, nu putem cunoaşte nici scopul Lui ca să primim 
puterea. (Sf. Maxim Mărturisitorul, Filocalia 2, pag. 5). 


Cel ce nu iubeşte pe aproapele, nu păzeşte porunca. Iar cel ce 
nu iubeşte porunca, nici pe Domnul nu-L poate iubi. (Sf. Maxim 
Mărturisitorul, Filocalia 2, pag. 33). 

"De veţi păzi poruncile Mele, 
Vă voi trimite vouă pe Mângâietorul, 
Duhul adevărului, pe care lumea nu poate să-L primească şi 
Acela vă va învăţa pe voi tot adevărul”. 
Ioan XIV, 15-17 


Numim credinţă nu pe cea prin care crede cineva în deosebirea 
ipostasurilor dumnezeieşti şi prea închinate şi în firea mai presus de 
toate şi proprie a dumnezeirii şi în întruparea minunată a 
Cuvântului în omenitatea luată din firea noastră, măcar că aceasta 
este foarte înaltă, ci credinţa care răsare în suflet din lumina harului 
şi sprijineşte prin mărturia înţelegerii inima, ca să fie neîndoielnică 
în încredințarea nădejdii, străină de orice închipuire; credinţa care 
nu se arată în primirea celor auzite prin urechi, ci în privirea cu 
ochii duhovniceşti a tainelor ascunse în suflet şi a bogăției 
dumnezeieşti celei ascunse ochilor fiilor trupului şi descoperite în 
Duhul celor ce se ospătează la masa lui Hristos prin cugetarea la 
legile Lui. [...] Duhul cel Mângâietor arată omului puterea cea 
sfântă ce locuieşte în el în toată vremea, acoperământul, tăria cea 
gândită cu mintea (inteligibilă) care acoperă pe om totdeauna şi 
alungă de la el orice vătămare, ca să nu se apropie de sufletul sau 
de trupul lui. Pe aceasta mintea cea luminoasă şi înţelegătoare o 
simte în chip nevăzut cu ochii credinţei. (Sf. Isaac Sirul, Filocalia 
10, pag. 337). 


"Nu vă voi lăsa orfani, ci voi veni la voi”. 
Ioan XIV, 18 


Dacă iubeşte deci cineva pe Dumnezeu şi voieşte ca El să 
locuiască în sine, şi să nu fie lăsat orfan, să aibă grijă mai întâi să 
păzească cele ce le-a poruncit lui lisus, şi atunci va locui în el. Căci 
nu este departe de noi, nici nu este între noi şi El ceva decât 
patimile. (Cuv. Isaia Pustnicul, Filocalia 12, pag. 157). 

"Cel ce are poruncile Mele şi le păzeşte, acela este care Mă 
iubeşte. Iar cel ce Mă iubeşte pe Mine va fi iubit de Tatăl Meu 
şi Eu îl voi iubi pe el şi Mă voi arăta lui”. 

Ioan XIV, 21 


Tot cuvântul lui Hristos descoperă mila şi dreptatea şi 
înţelepciunea lui Dumnezeu şi toarnă prin aur puterea lor în cei ce 
ascultă cu plăcere. Dar cei nemilostivi şi nedrepţi, ascultând fără 
plăcere, nu au putut cunoaşte înţelepciunea lui Dumnezeu, ba L-au 
şi răstignit pe Cel ce o grăia. [...] Arătarea Sa a ascuns-o în porunci. 
Şi dintre toate poruncile, cea mai cuprinzătoare este dragostea către 
Dumnezeu şi către aproapele. Iar aceasta ia fiinţă din înfrânarea de 
la cele materiale şi din liniştirea gândurilor. (Marcu Ascetul, 
Filocalia 1, pag. 272). 


Credinţa şi frica de Dumnezeu şi păzirea poruncilor Lui ne 
răsplătesc pe măsura curăţirii noastre. Căci în măsura în care ne 
curăţim, ne ridicăm de la frica de Dumnezeu la dragostea de EI şi 
înaintând, ne mutăm aşa zicând de la frică la iubirea de Dumnezeu. 
[...] Şi aşa adăugăm nevoinţe peste nevoinţe, pentru a ne arăta 
iubirea prin fapte. Iar întâmplându-se aceasta, El însuşi ne iubeşte, 
precum a făgăduit. Iar iubindu-ne, ne iubeşte şi Tatăl Său la fel, 
venind înainte Duhul care împodobeşte casa noastră, ca prin 
întâlnirea ipostasurilor în noi, să ne facem locaş al Tatălui şi al 
Fiului şi al Sfântului Duh. (Sf. Simeon Noul Teolog, Filocalia 6, 


pag. 18). 


Unde este iubirea de Dumnezeu şi cultivarea lucrărilor minţii 
şi împărtăşirea de lumina negrăită, acolo este pacea puterilor 
sufletului, curățirea minţii şi sălăşluirea Sfintei Treimi. (Nichita 
Stithatul, Filocalia 6, pag. 256). 

Deşi sunt multe poruncile, suntem datori să le păzim. Iar de nu, 
n-ar fi trebuit să fie date de Mântuitorul, căci, precum mi se pare, 
nu s-a spus şi nu s-a făcut ceva de prisos de către Stăpânul. Pentru 
că scopul venirii Lui a fost să curețe din suflet răutatea primei 
noastre neascultări şi să-l preschimbe potrivit stării lui de la 
început. De aceea ne-a dat nouă poruncile Lui de viaţă făcătoare, 
ca pe nişte leacuri curăţitoare ale stării noastre pătimaşe. Căci ceea 
ce sunt leacurile pentru trupul bolnav, aceea sunt poruncile pentru 
sufletul pătimaş. Şi e vădit că poruncile s-au dat împotriva 
patimilor, spre tămăduirea sufletului care a căzut, precum spune 
limpede Domnul către sfinţii Săi ucenici, [...] dar păzirea lor se află 
uneori mai prejos de dragostea duhovnicească. Şi pentru că sunt 
mulţi cei ce păzesc poruncile din frică sau pentru răsplata viitoare 
şi nu din iubire, Domnul îndeamnă mult la păzirea poruncilor celor 
din iubire, care aduc sufletului lumina. De aceea zice: "Ca să vadă 
oamenii faptele voastre cele bune şi să mărească pe Tatăl vostru 
Cel din ceruri" (Matei V, 16). Dar nu e cu putinţă a se vedea în 
suflet faptele cele bune pe care Domnul le-a învăţat, de nu vor fi 
păzite poruncile. (Sf. Isaac Sirul, Filocalia 10, pag. 477). 


"Dacă Mă iubeşte cineva, va păzi cuvântul Meu şi Tatăl Meu 
îl va iubi şi vom veni la el şi vom face locaş la el''. 
Ioan XIV, 23 


Viaţa îndumnezeită şi harul celor ce există şi viețuiesc 
dumnezeieşte şi mai presus de fire sunt însă o lucrare cu adevărat 
dumnezeiască şi mai presus de fire, prin care se înfăptuieşte unirea 
lui Dumnezeu cu cei vrednici de Dumnezeu. Deci toate câte au fost 
aduse la existenţă din cele ce nu sunt, prin porunca dumnezeiască 
sunt create şi rezultate ale lucrărilor dumnezeieşti, dar nu şi lucrări. 
lar Domnul făcându-şi împreună cu Tatăl sălaş în cei vrednici, 
săvârşeşte cele ce se ivesc în purtătorii de Dumnezeu, nu prin 
porunca creatoare, ci prin unirea şi sălăşluirea dumnezeiască, prin 

puterea îndumnezeitoare şi prin harul îndumnezeitor, comunicând 
celor uniţi cu El din cele ce-l sunt proprii Lui prin fire. (Sf. 
Grigorie Palama, Filocalia 7, pag. 396). 


"Pace vă las vouă, pacea Mea o dau vouă, nu precum dă lumea 
vă dau Eu". 
Ioan XIV, 27 


Zicând Domnul către Apostoli "Pacea Mea dau vouă”, a 
adăugat "nu cum dă lumea” sau nu simplu ca oamenii ţării aceleia 
când se salută zicând "Pace vouă” şi cum a zis Somanita: “Pace 
ție” (IV Împărați IV, 23) sau Elisei către Ghiezi: "Şi vei zice: pace 
ție, către ea" (IV Împărați IV, 26), adică pace bărbatului tău, pace 
copilului. Domnul vorbeşte aici de “pacea care covârşeşte toată 
mintea" (Filipeni IV, 7) şi pe care o dă Dumnezeu celor ce Îl 
iubesc pe EI din tot sufletul, pentru războaiele şi primejdiile răbdate 
înainte de ea. Căci de aceea a zis iarăşi Domnul "întru Mine pace 
să aveţi” (loan XVI, 33) şi a adăugat: "în lume necazuri veţi avea, 
dar îndrăzniţi, Eu am biruit lumea” (loan XV, 33). 

Aceasta înseamnă că chiar dacă cineva ar avea multe necazuri 
şi multe primejdii de la draci şi de la oameni, ţinând pacea 
Domnului toate le va socoti ca nimic. Şi iarăşi a zis “să aveți pacea 
întreolaltă” (Marcu IX, 50). Acestea toate le-a prezis lor Domnul, 
fiindcă aveau să ajungă în războaie şi să rabde necazuri pentru El. 
Iar după un înţeles mai îndepărtat: fiecare dintre noi, credincioşii, 
suferim războaie şi sminteli din partea patimilor, dar dacă avem 
pace cu Dumnezeu şi cu aproapele le biruim pe toate. 

Acestea sunt lumea pe care a poruncit loan Teologul să o urâm 
(] loan II, 15) nu făpturile, ci poftele lumeşti. Iar sufletul are pace 
cu Dumnezeu când are pace cu sine însuşi şi se face întreg după 
voia lui Dumnezeu. Şi se face aşa când are pace cu toţi oamenii, 
Chiar dacă suferă supărări grele de la ei. Căci prin răbdare nu se 
tulbură nicidecum, ci toate le suferă, tuturor le vrea binele, pe toţi 

îi iubeşte pentru Dumnezeu şi pentru fire. Pentru cei infideli plânge 
ca pentru nişte pierduţi, cum a făcut Domnul şi Apostolii, iar pentru 
cei credincioşi se roagă şi lucrează. Şi aşa primeşte pacea 
gândurilor şi petrece cu mintea în contemplaţie şi rugăciune curată 
către Dumnezeu. (Cuv. Petru Damaschin, Filocalia 5, pag. 248). 


Unde se stăruie cu ostenelile pocăinţei şi cu căldura inimii în 
greaua pătimire şi curg râuri de lacrimi din umilinţa inimii, acolo 
se dărâmă toate întăriturile, se stinge tot focul patimilor şi se 
săvârşeşte renaşterea de sus prin venirea Mângâietorului; şi sufletul 
se face iarăşi palat al curăţiei şi al fecioriei. Coborându-se apoi 
Dumnezeu în acesta, printr-o lumină şi bucurie negrăită, şi şezând 
pe înălțimea minţii lui ca pe un tron de slavă, dă pacea Sa puterilor 
lui zicând: "Pace vouă” din partea patimilor care vă războiesc; 
“Pacea Mea dau vouă" ca să mişcaţi potrivit cu firea; "Pacea Mea 
o las vouă” ca să vă desăvârşiţi mai presus de fire. Deci tămăduind 
cele trei părţi ale sufletului prin întreitul dar al păcii şi ridicându-l 
pe acesta la desăvârşirea întreită şi unindu-l cu Sine, îl face întreg 
feciorelnic şi frumos, învăluindu-l în buna mireasmă a mirului 
curăţiei. (Nichita Stithatul, Filocalia 6, pag. 277). 


"Sculaţi-vă să mergem de aici”. 
Ioan XIV, 31 


Unde îi ia pe ei când le-a spus: "Sculaţi-vă să mergem de aici”, 
dacă nu le ia mintea de la lucrarea veacului acesta ca să-i 
odihnească în Împărăţia Lui? (Cuv. Isaia Pustnicul, Filocalia 12, 
pag. 157). 


Cel ce nu s-a hotărât să se ridice din cele din parte şi spre 
puţin folositoare şi să se suie spre cele întru totul folositoare, 

mănâncă încă pâinea de orz întru sudoarea feţei sale, după 
orânduirea de sus a lui Dumnezeu. De aceea sufletul lui nu simte 
dorul manei cunoscute cu mintea şi a apei care curge din piatra 
lovită pe seama lui Israel. Dar cel ce a auzit cuvintele "Sculaţi să 
mergem de aici" şi, trezit de glasul Învăţătorului s-a sculat de la 
lucrarea ostenitoare şi a încetat să mai mănânce din pâinea durerii, 
acela, lepădându-se de simţire şi gustând din paharul înţelepciunii 
lui Dumnezeu, a cunoscut că bun e Domnul, ca unul care, după ce 
a împlinit legea poruncilor în slujirea Cuvântului, s-a urcat în 
foişor, aşteptând pogorârea Mângâietorului. (Nichita Stithatul, 
Filocalia 6, pag, 293). 


"Rămâneţi întru Mine şi Eu întru voi”. 
Ioan XV, 4 


Cel ce, potrivit proniei, cugetă numai la Dumnezeu şi petrece 
în El şi vede în chip limpede pe Dumnezeu în Duh, umblând şi 
petrecând în sine, împlineşte în chip vădit porunca dumnezeiască a 
Domnului lisus. [...] Şi s-a unit, de aceea, în chip străin cu 
Dumnezeu, şi s-a făcut mort în chip minunat şi foarte fericit 
împreună cu El. Şi astfel s-a făcut lucrător nerătăcit al poruncilor 
lui Dumnezeu. Căci a zis Mântuitorul: "Cel ce rămâne întru Mine 
şi Eu întru el, multă roadă aduce” (loan XV, 6), adică multe 
virtuţi. Drept aceea să se silească tot cel ce voieşte să dobândească 
virtuțile prin vedere şi rugăciune şi să rămână şi să stăruie cu toată 
puterea în Dumnezeu, ca văzând Dumnezeu nevoinţa sfântă a 
sufletului să plece cerurile şi să se facă foarte vădit, în chip 
minunat, umblând şi petrecând înlăuntrul sufletului. Prin aceasta va 
hărăzi celui părtaş de El bucuria de toate bunătăţile şi frumuseţile 
şi buna plăcere pentru toate sfintele porunci. Căci El însuşi a zis: 
“Fără de Mine nu puteţi face nimic” (loan XV, 6) chiar dacă vi se 
pare că faceţi. (Calist Patriarhul, Filocalia 8, pag. 368). 

"Fără Mine nu puteţi face nimic”. 
Ioan XV, 5 


Dracul mândriei e plin de o îndoită răutate: căci sau înduplecă 
pe monah să pună în socoteala sa isprăvile şi nu în a lui Dumnezeu, 
care este şi dătătorul celor bune şi ajutătorul spre izbutirea în ele, 
sau neputându-l îndupleca la aceasta, îi insuflă gândul să 
dispreţuiască pe cei mai puţin desăvârşiţi dintre fraţi. Iar cel ce 
primeşte acest gând nu-şi dă seama că şi pe el îl face să se lepede 
de ajutorul lui Dumnezeu. Căci dacă dispreţuieşte pe aceia ca pe 
unii ce nu sunt în stare de isprăvile lui, vădit este că se socoteşte pe 
sine ca unul ce-a înfăptuit asemenea isprăvi din proprie putere. Dar 
aceasta n-o poate nimenea [...] fiindcă slăbiciunea noastră mişcată 
spre cele bune nu poate ajunge la ţintă fără Dătătorul celor bune. 
(Sf. Maxim Mărturisitorul, Filocalia 2, pag. 63). 


Începutul a toată lucrarea de Dumnezeu iubitoare este chemarea 
cu credinţă a numelui mântuitor al Domnului nostru lisus Hristos. 
Căci El însuşi zice: "Fără de Mine nu puteți face nimic”. Şi 
împreună cu ea este pacea - căci se cuvine ca fiecare “să se roage 
fără mânie şi fără gânduri” ( Timotei II, 8) - şi iubirea, căci 
"Dumnezeu este iubire şi cel ce rămâne în iubire, în Dumnezeu 
rămâne şi Dumnezeu în el” (| loan IV, 16). Dar pacea şi iubirea nu 
numai că fac rugăciunea bine primită, ci se şi nasc şi răsar din 
rugăciune ca nişte raze gemene şi cresc şi se desăvârşesc din ea. 
[...] 

Prin acestea, mai bine zis prin fiecare din acestea şi prin toate 
trei împreună, ni se dăruieşte cu îmbelşugare şi ne prisoseşte 
plinătatea bunătăţilor. De fapt noi nădăjduim că, prin chemarea cu 
credinţă a numelui Domnului nostru lisus Hristos, vom primi cu 
siguranţă mila şi viaţa adevărată, ascunse în El (Coloseni III, 3). 
Căci numele Domnului nostru lisus Hristos strigat cu curăţie 
înlăuntru inimii, e ca un izvor dumnezeiesc nesecuat din care ţâşnesc 
cu prisosinţă acele bunătăţi. 

Iar prin pacea care întrece toată mintea şi care nu are nici un 
hotar (Filipeni IV, 7; Isaia IX, 7), ne învrednicim de împăcare cu 
Dumnezeu şi întreolaltă. În sfârşit prin iubire, a cărei slavă este 
neasemănată şi care e sfârşitul şi plinătatea Legii şi a Proorocilor 
(Matei XXII, 39), căci însuşi Dumnezeu se numeşte iubire (I loan 
IV, 8), ne unim în întregime cu Dumnezeu, desfiinţându-se păcatul 
din noi, prin dreptatea lui Dumnezeu şi prin însuşirea de fii după 
har, lucrată în noi în chip minunat prin iubire. Căci “iubirea 
acoperă mulţime de păcate" (1 Petru IV, 8) şi "iubirea toate le 
acoperă, toate le crede, toate le nădăjduieşte, toate le rabdă, 
iubirea niciodată nu cade" (| Corinteni XIII, 7-8). [...] 

De aceea însuşi Preabunul şi Preadulcele Domn al nostru Iisus 
Hristos a lăsat acestea, ca un Părinte adevărat şi iubitor tuturor celor 
ai Săi ca pe nişte porunci şi mângâieri testamentare, ca pe nişte 
chezăşii sprijinitoare, dulci şi întăritoare sau, mai bine zis, ca pe o 
moştenire de nerăpit, dăruită de Dumnezeu atât când a ajuns la 
patima Sa de bunăvoie pentru noi, cât şi când S-a arătat Apostolilor 
după înviere; ba şi când avea să se întoarcă la Tatăl Său prin fire 
şi la al nostru prin har. Aceasta a făcut-o, spunând ucenicilor în 
preajma patimii Sale: "Şi orice veți cere întru numele Meu, aceea 
voi face, ca să fie slăvit Tatăl întru Fiul” (loan XIV, 13); "Şi în 
ziua aceea nu Mă veţi întreba nimic. Adevărat, adevărat zic vouă: 
Orice veți cere de la Tatăl în numele Meu El vă va da. Până acum 
n-aţi cerut nimic în numele Meu; cereţi şi veţi primi, ca bucuria 
voastră să fie deplină. Acestea vi le-am spus în pilde, dar vine 
ceasul când nu vă voi mai vorbi în pilde, ci pe față vă voi vesti 
despre Tatăl. În ziua aceea veţi cere în numele Meu; şi nu vă zic 
că voi ruga pe Tatăl pentru voi" (loan XVI, 23-26). 

Şi iarăşi după înviere a zis: "Jar celor ce vor crede, le vor 
urma aceste semne: în numele Meu draci vor scoate, în limbi noi 
vor grăi” (Marcu XVI, 16-17) şi celelalte. Lucruri asemănătoare 
acestora spune şi ucenicul ce se odihnea pe pieptul lui Iisus: "Încă 
şi multe alte semne a făcut lisus înaintea ucenicilor Săi, care nu 
Sunt scrise în cartea aceasta. lar acestea s-au scris ca să credeţi că 
lisus este Hristos Fiul lui Dumnezeu şi, crezând, viaţă să aveţi întru 

numele Lui” (loan XX, 30-31). Iar dumnezeiescul Pavel zice: "Întru 
numele lui lisus tot genunchiul să se plece" (Filipeni II, 10) şi cele 
următoare. [...] 

Şi Mântuitorul a spus: "Datu-Mi-s-a toată puterea, în cer şi pe 
pământ” (Matei XXVIII, 18). Aceasta a spus-o şi prin cele ce le-a 
zis Dumnezeu-Omul către Apostoli înainte de răstignirea pe cruce: 
"Pace vă las vouă, pacea Mea o dau vouă, nu precum dă lumea vă 
dau Eu. Să nu se tulbure inima voastră, nici să se înfricoşeze" 
(loan XIV, 27) şi "Acestea vi le-am grăit, ca întru Mine pace să 
aveţi. În lume necazuri veţi avea; dar îndrăzniţi. Eu am biruit 
lumea" (loan XVI, 33); şi "Aceasta este porunca Mea: să vă iubiţi 
unul pe altul, precum v-am iubit Eu" (loan XV, 12); şi “Întru 
aceasta vor cunoaşte toți că sunteţi ucenicii Mei, dacă veţi avea 
dragoste unii faţă de alţii” (loan XIII, 35); şi "Precum M-a iubit pe 
Mine Tatăl, aşa v-am iubit şi Eu pe voi; rămâneți întru iubirea 
Mea. Dacă păziţi poruncile Mele, veți rămâne întru iubirea Mea, 
după cum şi Eu am păzit poruncile Tatălui Meu şi rămân întru 
iubirea Lui” (loan XV, 9-11). 

Şi iarăşi, după scularea Sa din morţi, Domnul nostru Iisus 
Hristos se arată în diferite rânduri la ai Săi, dăruindu-le pacea Sa şi 
zicând: "Pace vouă” (loan XX, 19). Iar lui Petru, îi spune astfel, a 
treia oară: "Dacă Mă iubeşti, Petre, mai mult decât alţii, Paşte oile 
Mele" (loan XXI, 15). (Monahii Calist şi Ignatie Xanthopol, 
Filocalia 8, pag. 26). 


"De nu va rămânea cineva întru Mine, se va scoate afară ca 
viţa şi o vor aduce şi o vor arunca în foc şi va arde; 
Iar cel ce rămâne întru Mine şi Eu întru el, multă roadă va 
aduce”, 

Ioan XV, 5-6 


Precum nu e cu putinţă soarelui să lumineze fără lumină, aşa 
nu e cu putinţă să se curăţească inima de întinăciunea gândurilor de 

pierzare, fără rugăciunea numelui lui Iisus. [...] 

Căci ea este lumină, iar acelea întuneric; şi acela este 
Dumnezeu şi Stăpânul, iar acelea slugile dracilor. (Isichie Sinaitul, 
Filocalia 4, pag. 84). 


"Eu v-am ales pe voi din lume”. 
Ioan XV, 19 


Din ce lume i-a luat, dacă nu din toată împrăştierea păcatului? 
Deci cel ce voieşte să se facă ucenic al lui Hristos să fugă de 
patimi. Cel ce nu le va desfiinţa pe acestea, nu poate să se facă 
lăcaş al lui Dumnezeu, nici nu vede dulceaţa dumnezeirii Lui, dacă 
nu se desparte de ele. (Cuv. Isaia Pustnicul, Filocalia 12, pag. 155). 


“Voi M-aţi iubit pe Mine şi aţi crezut că de la Dumnezeu am 
ieşit. 
Eu de la Tatăl am ieşit şi am venit în lume; iarăşi las lumea şi 
Mă duc la Tatăl". 

Ioan XVI, 27-28 


Până ce străbate cineva bărbăteşte prin luptele dumnezeieşti ale 
filosofiei lucrătoare, ţine în sine Cuvântul care a venit în lume de 
la Tatăl, prin porunci. Dar după ce a lăsat în urmă luptele cu fapta 
împotriva patimilor, dovedindu-se biruitor al patimilor şi al dracilor, 
şi a trecut la filosofia cunoaşterii prin contemplaţie, îngăduie 
Cuvântului în chip tainic să părăsească iarăşi lumea şi să meargă la 
Tatăl. [...] 

Lume numeşte poate lucrarea ostenitoare a virtuţilor cu fapta. 
lar Tatăl starea minţii cea mai presus de lume şi slobodă de tot 
cugetul pământesc de la care Cuvântul lui Dumnezeu vine în noi 
punând capăt luptei împotriva patimilor şi a dracilor. (Sf. Maxim 
Mărturisitorul, Filocalia 2, pag. 206). 


162 


"Acestea le-am grăit vouă, ca în Mine pace să aveţi. În lume 
veţi avea; dar îndrăzniţi, Eu am biruit lumea”. 
Ioan XVI, 33 


În Mine - Cuvântul virtuţii - aveţi pace, izbăviţi fiind de 
vârtejul şi de tulburarea produsă de patimi şi de lucrurile materiale, 
dar în lume, adică în împătimirea după cele materiale, aveţi 
necazuri, pentru schimbarea şi stricarea neîncetată a lor. Căci 
necazuri au amândoi: atât cel ce săvârşeşte virtutea, pentru 
osteneala şi durerea împreunată cu ea, cât şi cel ce iubeşte lumea, 
pentru nedobândirea statornică a celor materiale. Dar cel dintâi are 
necazuri mântuitoare; iar cel de-al doilea necazuri stricătoare şi 
pierzătoare. Amândurora le este Domnul uşurare: celui dintâi pentru 
că-l odihneşte în Sine de ostenelile virtuţii, ridicându-l la 
contemplaţie prin nepătimire, celui de-al doilea, pentru că-i smulge 
împătimirea după cele stricăcioase prin pocăință. (Sf. Maxim 
Mărturisitorul, Filocalia 2, pag. 207). 


"Si acum preaslăveşte-Mă Tu, Părinte, la Tine Însuşi, cu slava 
pe care am avut-o la Tine, mai înainte de a fi lumea“. 
Ioan XVII, 5 


Să luăm aminte cum slăvim pe Dumnezeu. Căci nu se slăveşte 
altfel de către noi de cum a fost slăvit de către Fiul. Fiindcă prin 
acelea prin care a slăvit Fiul pe Tatăl Său, prin acelea a fost slăvit 
şi Fiul de către Tatăl. Şi aceleaşi trebuie să le facem şi noi cu 
sârguinţă, ca prin aceleaşi să slăvim pe Cel ce primeşte să se 
numească Tatăl nostru cel din ceruri şi să fim slăviţi de EI cu slava 
Fiului în Care a fost înainte de a fi lumea prin El. [...] lar acestea 

sunt: crucea sau mortificarea lumii întregi, necazurile, ispitele şi 
orice altceva din pătimirile lui Hristos. Purtându-le pe acestea întru 
răbdare multă, urmăm lui Hristos în patimile Sale şi slăvim prin ele 
pe Tatăl nostru şi Dumnezeu, ca fii ai Lui prin har şi ca împreună- 
moştenitori cu Hristos. (Sf. Simeon Noul Teolog, Filocalia 6, pag. 
88). 


""Voiesc, zice către Tatăl, să vadă aceştia slava Mea, pe care Mi- 
ai dat-o Mie, pentru că M-ai iubit pe Mine mai înainte de 
întemeierea lumii". 

Ioan XVII, 5 
"Slăveşte-Mă pe Mine Tată la Tine, cu slava pe care am avut-o 
la Tine mai înainte de a fi lumea". 


Ioan XVII, 24 


"Doi ochi sufleteşti am dobândit”, cum zic părinţii. [...] Dar nu 
întrebuinţăm la fel vederea lor; cu unul vedem cele ascunse în firi, 
adică puterea şi înţelepciunea lui Dumnezeu şi pronia Lui cu privire 
la noi, înţeleasă din măreţia guvernării Sale; cu celălalt privim slava 
sfintei Lui firi, când binevoieşte Dumnezeu să ne introducă în 
tainele duhovniceşti. Întrucât sunt ochi, aşadar ceea ce văd e 
lumină; iar întrucât nu întrebuinţăm la fel vederea lor, există o 
îndoită vedere a luminii: printr-un ochi vedem altă lumină decât cea 
pe care o vede celălalt ochi. Iar ce este fiecare din acestea două ne- 
o arată însuşi dumnezeiescul Isaac. Pe una a numit-o înţelegerea 
puterii, a înţelepciunii şi a proniei lui Dumnezeu, scurt zicând 
cunoaşterea Creatorului, dobândită din creaturi; pe a două a numit-o 
vederea nu a firii dumnezeieşti, [...] ci a slavei firii Lui, pe care a 
dat-o Domnul învăţăceilor Săi şi prin ei tuturor celor ce cred în El 
şi-şi dovedesc credinţa prin fapte. [...] Aşadar a dat şi firii omeneşti 
slava dumnezeirii, dar nu firea. Altceva este aşadar natura lui 
Dumnezeu şi altceva slava Lui, deşi sunt nedespărţite între ele. (Sf. 
Grigorie Palama, Filocalia 7, pag. 283). 

"Ca să fie toţi una, precum Eu, Părinte, întru Tine şi Tu întru 
Mine, ca şi ei să fie una". 
Ioan XVII, 21 


Precum toate întipăririle se împărtăşesc de sigiliu, dar se mişcă 
fiecare despărțită, însă dacă luând una din ele a-i lipi-o de sigiliu, 
nu mai are unde să se mişte, ci va avea aceeaşi mişcare ca şi 
arhetipul, devenind una şi aceeaşi cu el, dar materia ei rămânând 
deosebită, aşa chipul dumnezeiesc din noi, urcând la arhetip se 
împlineşte rugăciunea cea dumnezeiască "Ca să fie toți una, precum 
Eu, Părinte, întru Tine şi Tu întru Mine, ca şi ei să fie una" (loan 
XVII, 21) în adevăr. Astfel “cel ce se lipeşte de Domnul este un 
Duh” (| Corinteni VI, 17). Taina unirii într-un trup prin atingerea 
trupurilor este cu adevărat "mare dar în Hristos şi în Biserică” 
(Efeseni V, 32). Sigiliu se dă pe sine întreg fiecărei bucăţi de ceară, 
dar fiecare din acestea se împărtăşeşte pe cât e cu putinţă, pe 
măsura puterii ei proprii, nu numai de trăsături, ci şi de unire, 
pentru a se întipări. (Sf. Grigorie Palama, Filocalia 7, pag. 401). 


Dumnezeu fiind neîmpărtăşibil, nevăzut şi de nepipăit, se face 
împărtăşibil, încăput şi arătat şi un Duh cu cei ce se roagă Lui cu 
inimă Curată, printr-o putere mai presus de fiinţă, în vremea 
rugăciunii ca vedere, potrivit rugăciunii atottainice şi negrăite către 
Tatăl nostru comun pentru noi. (Sf. Grigorie Palama, Filocalia 7, 
pag. 355). 


"Şi Eu slava pe care Mi-ai dat-o Mie, le-am dat-o lor, ca să fie 
una, precum Noi una suntem”. 
Ioan XVII, 22 


Precum Tatăl nu va fi lipsit niciodată de cunoştinţa Fiului şi 
Fiul de a Tatălui, aşa nici sfinţii, ajunşi dumnezei prin lucrare şi 

având pe Dumnezeu locuind în ei, nu vor fi lipsiţi niciodată de 
cunoştinţa între ei şi fiecare va vedea slava sa şi slava celorlalţi, 
precum Fiul pe a Tatălui şi Tatăl pe a Fiului. [...) Slava sfinţilor va 
fi slava care este şi a Fiului lui Dumnezeu. [...] Deci slava dată 
Fiului dinainte de veci de Dumnezeu şi Tatăl e dăruită de Fiul 
însuşi, sfinţilor şi aceştia toţi sunt una. (Sf. Simeon Noul Teolog, 
Filocalia 6, pag. 175). 


Dar, cu toate că slava e altceva decât natura dumnezeiască, 
totuşi nu poate fi numărată între cele de sub timp. Căci ea nu este 
ceva, dar în sens de depăşire a tot ce este. Pe de altă parte, însăşi 
natura dumnezeiască există dar în chip negrăit. Şi n-a dat numai 
țărânii unită cu El după ipostas această slavă care e mai presus de 
toate cele ce sunt (de creaturi) ci şi învăţăceilor. [...] Ba a voit să 
O şi vadă aceia. Aceasta este slava prin care noi primim şi vedem 
propriu-zis pe Dumnezeu. (Sf. Grigorie Palama, Filocalia 7, pag. 
283). 


"Părinte, pe care Mi i-ai dat Mie, voiesc ca unde sunt Eu, să fie 
şi ei". 
loan XVII, 24 


Păzeşte comoara cea bună a smereniei care îmbogățeşte. În ea 
sunt ascunse vistieriile dragostei. În ea se păzesc mărgăritarele 
umilinţei şi în ea se odihneşte Împăratul Hristos Dumnezeu, ca pe 
un tron bătut în aur, împărțind darurile Sfântului Său Duh celor 
hrăniţi de ea. lar darurile cele mari pe care E! le dă acestora sunt: 
cuvântul cunoştinţei Sale; înţelepciunea Sa de negrăit; pătrunderea 
lucrurilor dumnezeieşti, mai înainte vederea lucrurilor omeneşti; 
omorârea de viaţă făcătoare prin nepătimire; şi unirea cu El, pentru 
ca ei să împărăţească împreună cu EI în Împărăţia lui Dumnezeu şi 
Tatăl. (Nichita Stithatul, Filocalia 6, pag. 273). 

"Căci zic iudeii: "Nu avem împărat pe Cezarul". 
loan XIX, 15 


Irod are înţelesul cugetului trupesc; Pilat al percepţiei prin 
simţuri; Cezarul al celor ce cad sub simţuri; iar iudeii au înţelesul 
gândurilor sufleteşti. Sufletul, alipindu-se din neştiinţă de cele ce 
cad sub simţuri, predă Cuvântul (Rațiunea) simţurilor spre moarte, 
întărind împotriva lui, prin proprie mărturisire împărăţia celor 
stricăcioase. [...] 

Irod ţine locul lucrării patimilor; Pilat pe al deprinderii amăgită 
de ele; Cezarul pe al întunecatului stăpânitor al lumii; iudeii pe al 
sufletului. Când deci sufletul, supunându-se patimilor, predă virtutea 
deprinderii păcătoase, respinge Împărăţia lui Dumnezeu şi trece sub 
stăpânirea aducătoare de stricăciune a diavolului. (Sf. Maxim 
Mărturisitorul, Filocalia 2, pag. 153). 


"Deci a ieşit Petru şi celălalt ucenic şi veneau la mormânt". 
loan XX, 3 


Ioan a alergat odinioară înaintea lui Petru şi ascultarea s-a pus 
aici înaintea pocăinţei. Cel dintâi, ajungând înainte, închipuieşte 
ascultarea, celălalt închipuieşte pocăința. (Sf. loan Scărarul, 
Filocalia 9, pag. 135). 


"Nu mă atinge”. 
Ioan XX, 17 


Cel ce socoteşte pe Domnul ziditor numai al celor ce sunt 
supuse naşterii şi stricăciunii, ÎI ia în chip greşit drept un grădinar, 
asemenea Mariei Magdalena. De aceea spre folosul aceluia se 
fereşte Domnul de atingerea lui, întrucât pentru el nu s-a putut sui 

la Tatăl. Căci ştia că cel ce se apropie de El cu o asemenea 
prejudecată coborâtă se vatămă. (Sf. Maxim Mărturisitorul, Filocalia 
2, pag. 184). 


"Şi fiind seară, în ziua aceea, întâia a săptămânii (duminica) şi 
uşile fiind încuiate de frica iudeilor, unde erau adunaţi ucenicii 
a venit lisus şi a stat în mijloc şi le-a zis: «Pace vouă»". 

Ioan XX, 19 


Cei ce de frica iudeilor şed într-un foişor din Galileia cu uşile 
încuiate, adică cei ce de frica duhurilor răutăţii petrec în regiunea 
descoperirilor pe înălţimea vederilor (contemplaţiilor) dumnezeieşti, 
încuind pentru siguranţă simţurile ca pe nişte uşi, primesc în chip 
neînțeles pe Cuvântul lui Dumnezeu, care vine la ei şi li se arată 
fără lucrarea simţurilor. lar venind El le dăruieşte starea de 
nepătimire spunându-le “pace vouă” şi împărțirile Duhului Sfânt 
suflând asupra lor; de: asemenea le dă "putere" şi le arată 
simbolurile tainelor Sale. (Sf. Maxim Mărturisitorul, Filocalia 2, 
pag. 185). 


"Sunt şi alte multe minuni ce le-a făcut Iisus înaintea ucenicilor 
Săi, care nu sunt scrise". 

Ioan XX, 30 
"Sunt şi altele pe care le-a făcut Iisus şi care, dacă s-ar fi scris 
cu de-amănuntul, cred că lumea aceasta n-ar cuprinde cărţile 
ce s-ar fi scris". 

Ioan XXI, 25 


În primul loc zice că a făcut lisus multe înaintea ucenicilor Săi, 


iar în celălalt nu mai zice înaintea ucenicilor Săi. Despre aceasta a 
scris sfântul Prohor, vorbind de amândouă: în locul dintâi 

Evanghelistul grăieşte despre lucrurile minunate şi celelalte pe care 
le-a făcut Domnul şi pe care nu le-a scris fiindcă au fost scrise mai 
înainte de către ceilalți evanghelişti, din care pricină a adăugat 


"înaintea învăţăceilor Săi". (Cuv. Petru Damaschin, Filocalia $, 
pag. 166). 


"Si cu ei petrecând, le-a poruncit să nu se depărteze de 
Ierusalim, ci să aştepte făgăduinţa Tatălui pe care aţi auzit-o de 
la Mine". 

Fapte I, 4 


Nu te îndoi că puterea pentru tainele acestea pe care le-a 
primit, desăvârşeşte acestea în el, ajutându-l să înainteze în toată 
virtutea cu fapta. Aceasta este puterea pe care au primit-o fericiţii 
Apostoli în chipul focului. În vederea acesteia le-a poruncit lor 
Mântuitorul să nu se despartă de Ierusalim, până ce nu vor primi 
puterea de sus. 

Ierusalimul înseamnă virtute; puterea înseamnă smerenie. 
Puterea de sus este Mângâietorul sau Duhul mângâierii. De aceea 
s-a spus în dumnezeiasca Scriptură despre El că prin El se 
descoperă tainele celor smeriţi la suflet. (Sf. Isaac Sirul, Filocalia 
10, pag. 110). 


"Ci veţi lua putere, venind Duhul Sfânt peste voi, şi Îmi veţi fi 
Mie martori în Ierusalim şi în toată Iudeea şi în Samaria şi 
până la marginea pământului”. 

Fapte I, 8 


Sfinţita rugăciune duhovnicească nu e numai învăţătoare şi 


arătătoare, ci şi mângâierea îndemnătoare spre tot ce e bun. [...] Dar 
fiindcă atât învăţătura cât şi mângâierea îndemnătoare rămân fără 

rodul cuvenit din pricina slăbiciunii celui învăţat şi îndemnat, de 
aceea e nevoie de o putere pe măsura lor, căutând vei afla deodată 
că rugăciunea dă sufletului şi puterea Duhului spre lucrare. Aşa e 
de mare puterea rugăciunii celor virtuoşi. Şi pe drept cuvânt. Căci 
rugăciunea insuflată, vie şi mişcată în chip vădit printr-o neîncetată 
izvorâre din inimă, având această însuşire prin împărtăşirea şi 
lucrarea Duhului de viaţă făcător, are drept urmare ca foarte 
necesare, aceste trei lucrări: învăţătura celor cuvenite celor 
credincioşi; îndemnul mângâietor spre nevoinţele pentru cele ce 
trebuie împlinite; şi, înainte de ele, puterea spre uşurarea celor grele 
de împlinit. De aceea Domnul nostru şi Dătătorul Duhului a spus: 
"Veţi lua putere când va veni Sfântul Duh peste voi” (Fapte I, 8). 
lar această putere o numeşte iarăşi limpede "Mângâietor şi 
Învățător” zicând: "Mângâietorul, Duhul cel Sfânt pe care-L va 
trimite Tatăl întru numele Meu, Acela vă va învăţa pe voi toate şi 
vă va aduce aminte cele ce v-am spus vouă" (loan XIV, 26). 

Iar că prin rugăciune se dă fiecăruia arătarea Duhului spre 
folos, o arată limpede învăţătura Sfântului Pavel care adaugă că 
unuia i se dă duhul înţelepciunii, altuia al cunoştinţei şi iarăşi altuia 
al vindecărilor (| Corinteni XII, 8-9) şi celorlalţi, celelalte. Iar 
acestea le lucrează unul şi acelaşi Duh, împărțind fiecăruia 
îndeosebi, precum voieşte (I Corinteni XII, 11). 

lar cel ce s-a făcut părtaş în orice fel de darul Duhului, 
primeşte pe urmă în chip necesar cele trei lucrări, adică puterea mai 
presus de fire, învăţătura mai presus de lume şi mângâierea 
dumnezeiască. [...] De altfel când zice Domnul: “Fără Mine nu 
puteţi face nimic" (loan XV, 5), arată neîndoielnic că pentru tot ce 
trebuie săvârşit e numaidecât de trebuinţă puterea dumnezeiască. 
Dar şi când zice: “Să nu numiţi pe nimenea învăţător pe pământ, 
căci Unul este Învățătorul şi Călăuzitorul vostru Hristos” (Matei 
XXIII, 10) arată limpede că omul are nevoie de învăţătura 
dumnezeiască spre cele ce trebuie şi spre cele ce se fac după voia 
lui Dumnezeu. Şi când întăreşte zicând: “Eu voi ruga pe Tatăl şi alt 
Mângâietor vă va trimite vouă Duhul Adevărului, ca să rămână cu 
voi în veac” (loan XIV, 16) gândeşte-te la mângâierea cea 

atottrebuincioasă şi nedespărţită de har. (Calist Patriarhul, Filocalia 
8, pag. 259). 


“Şi când a sosit ziua Cincizecimii, erau toţi împreună în acelaşi 
loc". 
Fapte II, | 


Căci era ceasul al treilea al zilei, iar ziua, duminica, precum 
zice dumnezeiescul Luca. Fiindcă Cincizecimea este duminica a 
şaptea de la duminica în care se face aşa numita pască, după graiul 
iudeilor. Iar pasca se tălmăceşte trecere şi slobozire în limba 
noastră. Şi duminica de după cincizeci de zile se zice Cincizecimea, 
împlinindu-se cincizeci de zile dintre ea şi pască după lege. Căci 
zice şi loan Cuvântătorul de Dumnezeu în Sf. Evanghelie cea după 
el: "Sărbătoarea cea de pe urmă şi cea mare" (loan VII, 37), 
fiindcă atunci era isprăvirea sărbătoririi paştelui. Şi la ceasul întreit 
s-au împărtăşit de har, zice Damaschin. Aceasta înseamnă că în 
ceasul al treilea, dar în una cea domnească a zilelor. Prin aceasta 
ne-a arătat să cinstim trei ipostasuri în unitatea stăpânirii, adică a 
dumnezeirii celei una. Căci duminica - zice Sf. loan Gură de Aur - 

e numită una a săptămânii şi nu cea dintâi, pentru că Sf. Scriptură 
o deosebeşte de celelalte. Cea veche face aceasta proorocind despre 
ea. De aceea nu o pune la rând ca pe a doua şi pe celelalte. Căci: 
dacă n-o despărţea i-ar fi zis cea dintâi. Dar din pricina aceasta i se 
zice "una a sâmbetelor" sau a săptămânii. 

Iar în harul cel nou, ziua aceasta sfântă şi aleasă se numeşte 
duminica (zi domnească, zi de căpetenie) pentru că în ea s-au făcut 
lucrurile cele mai de căpetenie şi cele domneşti: bunavestirea; 
naşterea Domnului; învierea Domnului; şi în ea va fi şi învierea 
morţilor cea de obşte. Căci în ea s-a făcut lumina cea sensibilă de 
către Dumnezeu - zice Damaschin - şi iarăşi în ea va avea să fie 
venirea Domnului ca să rămână în veacuri nesfârşite ziua aceasta, 
una şi a opta, ca fiind în afară de aceste şapte veacuri care au zile 
şi nopţi. (Cuv. Petru Damaschin, Filocalia 5, pag. 169). 

"Şi s-a făcut sunet din cer ca de vijelie ce vine cu putere ca să 
alunge cu sila păcatul ce ne sileşte pururea spre mai rău”. 
Fapte II, 2 


Bărbatul osteneşte întru nevoinţe şi alungă cu sila pierzania de 
la el, râvnind totdeauna să se înalțe spre sfinţenia gândurilor sale. 
Iar a depărta sila prin silă nu-i oprit de legi. Dacă, deci, punem la 
lucru sila vreunei străduinţe chiar foarte slabe şi şezând în 
Ierusalim, adică în rugăciune neîncetată şi în celelalte virtuţi, 
aşteptăm apoi puterea care ne vine de sus, va veni la noi o silă 
puternică ce nu mai lucrează ca sila noastră slabă, ci este o silă ce 
nu poate fi arătată prin buze trupeşti. Ea va birui cu marea ei 
puterea şi va înfrânge obişnuinţa cea rea şi răutatea dracilor. (loan 
Carpatinul, Filocalia 4, pag. 140). 


"Şi aţintindu-şi ochii asupra lui, toţi cei ce şedeau în sinedriu 
au văzut faţa lui ca o faţă de înger”. 
Fapte VI, 15 


Iar Ştefan cel dintâi martir, încă trăind, avea faţa strălucind ca 
faţa unui înger. Deci n-a pătimit şi trupul lui cele dumnezeieşti? 
Prin urmare şi pătimirea aceasta şi lucrarea ei este comună 
sufletului şi trupului. Şi împreună-pătimirea aceasta a lor nu se face 
sufletului piron care-l ţintuieşte de cugetele pământeşti, trupeşti, şi-l 
umple de întuneric, cum zice filosoful, ci este o legătură şi o unire 
negrăită cu Dumnezeu, care desface în chip minunat chiar şi trupul 
de patimile rele şi pământeşti. (Sf. Grigorie Palama, Filocalia 7, 
pag. 239). 

Aceasta nu era nimic pe lângă slava ce strălucea înlăuntru. Căci 
ceea ce Moise avea pe faţă (Ieşire XXXIV, 30), aceea purtau 
aceştia în suflet. Ba chiar cu mult mai mult. Căci ce avea Moise era 
ceva simţit, pe când aceasta era ceva netrupesc. Şi precum culorile 
luminoase ca focul, ţâşnind din trupurile strălucitoare, spre cele 
apropiate, transmit şi acelora lumina lor, aşa se întâmplă şi cu cei 
credincioşi. De aceea cei ce pătimesc aceasta se desprind de pământ 
şi gândesc la cele din ceruri. Căci e bine să suspinăm aici cu amar 
ca nu cumva, bucurându-ne de o atât de mare cinste, să nu mai 
cunoaştem cele zise, pentru că am părăsit aşa de repede acele 
lucruri şi ne-am împătimit de cele ale simţurilor. Pentru că această 
slavă negrăită şi înfricoşătoare rămâne în noi o zi sau două, apoi o 
stingem, aducând iarna lucrurilor vieţii şi împiedicând razele ei prin 
desimea norilor. (Monahii Calist şi Ignatie Xanthopol, Filocalia 8, 
pag. 22). 


"Atunci îşi puneau mâinile peste ei şi ei luau Duhul Sfânt”. 
Fapte VIII, 17 


Dăruirea Duhului Sfânt se face prin atingerea mâinilor trupeşti 
care transmite celui ce se apropie cu sinceritate şi cu adevărat 
lucrarea dumnezeiască şi harul dumnezeiesc care, la rândul ei, se 
transmite prin aceasta iarăşi altuia şi prin el iarăşi altuia şi trece 
prin succesiune, întinzându-se împreună cu tot timpul. (Sf. Grigorie 
Palama, Filocalia 7, pag. 398). 


"Dar pe când călătorea el şi se apropia de Damasc, o lumină 
din cer, ca de fulger, I-a învăluit deodată". 
Fapte IX, 3 


Lumina de care se spune că i-a strălucit fericitului Pavel în 

cale, prin care a şi fost răpit până la al treilea cer şi a auzit taine 
negrăite, nu a fost o luminare prin înţelesuri sau prin cunoştinţă, ci 
o luminare ipostatică în suflet a puterii Duhului celui bun, a cărei 
strălucire covârşitoare neputând-o răbda, ochii trupului au orbit. 
Prin ea se descoperă toată cunoştinţa şi Dumnezeu se face cunoscut 
cu adevărat sufletului vrednic şi iubit. (Sf. Simeon Metafrastul, 
Filocalia 5, pag. 380). 


"Şi a văzut cerul deschis şi coborându-se ceva ca o faţă de 
pa legată în patru colţuri. 
n ea erau toate dobitoacele cu patru picioare şi târâtoarele 
pământului şi păsările cerului. 
Şi glas a fost către el: Ridică-te Petre, jertfeşte şi mănâncă". 
Fapte X, 11-13 


Prin pânzătură şi prin dobitoacele de pe ea, Dumnezeu i-a 
descoperit lui Petru drept mâncare duhovnicească lumea văzută, 
înţeleasă prin cea nevăzută, pe temeiul raţiunilor ei, sau pe cea 
nevăzută arătată prin chipurile lucrurilor sensibile. [...] 1 se 
porunceşte să se ridice din deprinderea şi din lanţurile simţirii 
(percepţiei prin simţuri) şi dintr-o prejudecată coborâtă despre 
lucruri sau din păruta dreptate a legii, ca eliberat de nălucirile 
simţurilor, să poată vedea numai cu mintea raţiunile lucrurilor 
sensibile, dezbrăcate de figuri, şi aşa să cunoască tipurile celor 
inteligibile şi să înveţe că nimic din cele făcute de Dumnezeu nu e 
necurat. Căci cel care contemplă creaţiunea văzută în raţiunile ei, 
ca pe o înfăţişare a celei inteligibile sau tipurile celor inteligibile 
din podoaba lucrurilor văzute ca pe o pânzătură ce coboară de sus, 
nu va mai crede nimic necurat din lucrurile văzute, nemaiobservând 
în raţiunile lor nimic care să trezească scârbă. Pentru că stricăciunea 
se află în latura sensibilă, ca şi războiul făpturilor întreolaltă. [...] 

Pânzătura ţinută de cele patru capete este, deci, lumea sensibilă 
ţinută şi ea de cele patru elemente, iar târâtoarele, dobitoacele şi 

păsările sunt diferitele raţiuni ale făpturilor care pentru simţire sunt 
necurate, dar pentru minte sunt curate şi bune de mâncat, susţinând 
viaţa spirituală. Glasul cel ce se repetă de trei ori este filosofia 
activă (practică), naturală şi teologică. Cel ce vrea să urmeze cu 
adevărat lui Dumnezeu trebuie nu odată, ci de două şi de trei ori să 
se ridice şi să jertfească creaţiunea văzută şi să o mănânce prin 
cunoaştere (în chip gnostic). Astfel, cel ce s-a ridicat din alipirea 
pătimaşă la cele văzute, a jertfit mişcarea acestora şi a izbutit să 
mănânce virtutea activă. Cel ce s-a ridicat de la părerea mincinoasă 
despre lucruri, a jertfit formele cele văzute şi mâncând raţiunile 
nevăzute, a dobândit contemplaţia naturală cea în duh. Iar cel ce s-a 
ridicat din rătăcirea politeistă, a jertfit însăşi fiinţa lucrurilor şi 
mâncând prin credinţă cauza lor, s-a umplut de puterea cunoaşterii 
teologice. (Sf. Maxim Mărturisitorul, Filocalia 3, pag. 101). 


"Şi iată un înger al Domnului a venit deodată, iar în cameră a 
strălucit lumină. Şi lovind pe Petru în coastă, îngerul l-a 
deşteptat zicând: Scoală-te degrabă! Şi lanţurile i-au căzut de 
la mâini”. 


Fapte XII, 7 


Virtuţile cuvioase se aseamănă scării lui Iacov. ar patimile 
necuvioase, lanţului căzut de pe verhovnicul Petru. Cele dintâi, 
legându-se una de alta, urcă pe cel ce le voieşte la cer. Cele de al 
doilea, se nasc una pe alta şi se strâng una pe alta. De aceea am şi 
auzit că ţinerea de minte a răului e numită fiică a nepriceputei 
mânii. (Sf. loan Scărarul, Filocalia 9, pag. 195). 


"Şi trecând de straja întâi şi de a două, au ajuns la poarta cea 
de fier, care duce în cetate şi poarta s-a deschis singură". 
Fapte XII, 10 

Inima învârtoşată este poarta de fier zăvorâtă înaintea cetăţii; 
iar celui ce pătimeşte răul şi este strâmtorat i se deschide de la sine 
ca şi lui Petru. (Marcu Ascetul, Filocalia 1, pag. 232). 


Mintea cea credincioasă şi lucrătoare fiind asemenea Sfântului 
Petru, prinsă de Irod, adică de legea de piele (căci Irod se tâlcuieşte 
"cel din piele") sau de cugetul trupesc, e închisă în dosul a două 
străji şi a unei porţi de fier, adică e războită de lucrarea patimilor 
şi de învoirea gândului cu ele. Pe acestea trecându-le mintea ca pe 
nişte străji sau carcere, ajutată de raţiunea filosofiei lucrătoare (ca 
de un Înger), ajunge la poarta cea de fier, care duce în cetate, adică 
la împletitura strânsă şi tare şi greu de biruit dintre simţuri şi 
lucrurile sensibile. Pe aceasta deschizând-o raţiunea contemplaţiei 
naturale în duh, dă drumul minţii să plece fără teamă spre lumea 
înrudită a celor inteligibile, slobozită de furia lui Irod. 

Străji numeşte deprinderea şi săvârşirea păcatului. [...] Poarta 
cea de fier este relaţia naturală a simţurilor cu cele sensibile, din 
care raţiunea cunoştinţei active scapă ca un Înger pe cel cu adevărat 
credincios. (Sf. Maxim Mărturisitorul, Filocalia 3, pag. 80). 


"Prin multe necazuri trebuie să intrăm în Împărăţia lui 
Dumnezeu". 
Fapte XIV, 22 


Socoteşte că fărădelegile şi slava şi bucuria de bunătăţile 
cereşti, sunt ascunse în necazuri, în pătimiri, în răbdare şi credinţă. 
Căci şi grâul aruncat în pământ sau arborele sădit e de trebuinţă să 
cadă în putreziciune şi necinste şi apoi să primească podoaba 
veşmântului şi rodul înmulţit. Căci de nu va trece prin această 
putreziciune şi prin acele necinstiri, nu va îmbrăca acea podoabă de 
pe urmă şi frumuseţea înfăţişării. Aşa socoteşte Apostolul, [...] iar 
Domnul zice: "Întru răbdarea voastră veţi dobândi sufletele 

voastre” (Luca XXI, 19) sau "În lume necazuri veți avea" (loan 
XVI, 33). (Sf. Simeon Metafrastul, Filocalia 5, pag. 329). 


"Dumnezeu care a făcut lumea şi toate cele ce sunt în ea, 
Acesta fiind Domnul cerului şi al pământului, nu locuieşte în 
temple făcute de mâini". 

Fapte XVII, 24 


Dumnezeu îngrijindu-se prea înţelept de cei providenţiaţi, 
potrivit cu starea lor, mai întâi i-a călăuzit pe oameni spre adevăr 
prin tipuri, întrucât se cârmuiau după simţuri. În felul acesta s-a 
amestecat pe Sine în chip nevăzut în toate tipurile date poporului 
vechi, lucrând la înălţarea celor călăuziţi. A locuit prin urmare în 
templul iudeilor în mod figurat, dar nu cu adevărat, circumscri- 
indu-şi prin această locuire în templu sfatul Său negrăit cu privire 
la povăţuirea tainică a celor providenţiaţi. Căci cel mai potrivit 
locaş al lui Dumnezeu este numai mintea curată. Pentru ea a 
îngăduit Dumnezeu să se zidească templul ca tip, voind ca prin 
simbolurile foarte îngroşate să desfacă de materie mintea iudeilor, 
care era cu mult mai îngroşată decât tipurile fără simţire. El voia 
s-o facă să-şi vadă neputinţa ei de a fi locaş al lui Dumnezeu din 
pricina materialităţii şi a dezbinării de care era stăpânită şi prin 
aceasta să vină la cunoştinţa însuşirilor ei naturale. (Sf. Maxim 
Mărturisitorul, Filocalia 3, pag. 115). 


"Astfel că puneau peste cei bolnavi ştergare şi legături de pe 
trupul lui şi bolile se depărtau de la ei”. 
Fapte XIX, 12 


Pielea marelui Apostol era evlavia lui, prin care unora le era 
“miros de moarte spre 


> 


"mireasmă de viaţă spre viaţă” iar altora 

moarte" (| Corinteni II, 16). Iar ştergarele sunt raţiunile limpezi ce 
i s-au făcut lui cunoscute prin contemplaţie. În sfârşit, legăturile 
sunt modurile cuvioase ale filosofiei active a virtuţii. Căci legăturile 
acestea sunt mânecuţe. Aceste raţiuni şi moduri de lucrare se 
răspândeau ca o bună mireasmă din evlavia adâncă a fericitului 
Apostol, ca din pielea lui. lar cei ce le primeau dobândeau 
vindecare de boala care-i chinuia. Unii alungau boala neştiinţei prin 
raţiunile contemplaţiei ca prin nişte ştergare, iar ceilalţi desfiinţau 
prin chipurile virtuţilor active cu desăvârşire neputinţa păcatului. 
(Sf. Maxim Mărturisitorul, Filocalia 3, pag. 128). 


"Iar ei spuneau lui Pavel prin Duhul Sfânt să nu se suie la 
Ierusalim". 
Fapte XXI, 4 


Dumnezeiescul Apostol numeşte diferitele lucrări ale aceluiaşi 
unic Duh Sfânt harisme, lucrate de unul şi acelaşi Duh (I Corinteni 
XII, 4). Dacă fiecăruia i se dă arătarea Duhului pe măsura credinţei 
din el, prin împărtăşirea de o asemenea harismă e vădit că fiecare 
dintre credincioşi primeşte lucrarea Duhului pe măsura credinţei şi 
după dispoziţia din sufletul lui, această lucrare înzestrându-l cu 
deprinderea (aptitudinea) care îl face în stare să împlinească 
porunca aceasta sau aceea. [...] 

Marele Pavel care fusese chemat de Dumnezeu slujitor al 
tainelor Sale pe seama oamenilor, odată ce primise nemijlocit duhul 
harului desăvârşit al iubirii de Dumnezeu, pe măsura credinţei sale, 
n-a ascultat de cei ce primiseră harisma iubirii desăvârşite faţă de 
el care-i spuneau "prin Duhul”, adică prin harisma iubirii faţă de el, 
lucrată în ei de Duhul, [...] să nu se suie la lerusalim. Căci ela 
prețuit neasemănat ma: mult iubirea dumnezeiască şi mai presus de 
înțelegere decât iubirea duhovnicească a altora faţă de el. Mai bine 
Zi5, nu s-a suit neascultând, ci le-a înălțat prin pilda sa dorinţa celor 
ce prooroceau prin harisma sau prin lucrarea Duhului dată lor cu 

măsură, spre iubirea care este mai presus de toate. Deci nu se poate 
spune că nu a ascultat de Duhul marele Pavel, ci i-a învăţat pe cei 
ce prooroceau despre el, prin harisma iubirii să se ridice de la o 
harismă mai mică a Duhului la una mai înaltă. [...] 

Aşadar păruta neascultare a lui Pavel nu-i decât o păzire a 
bunei rânduieli, care cârmuieşte şi îndrumă toate cele dumnezeieşti 
şi pe fiecare îl face să stea neclintit la locul său propriu. (Sf. 
Maxim Mărturisitorul, Filocalia 3, pag. 110). 


"Căci dreptatea lui Dumnezeu se descoperă în ea din credinţă, 
spre credinţă, precum este scris: Iar dreptul din credinţă va fi 
viu'!. 

Romani |, 17 


Credinţa este căruţa puterii evanghelice, viaţa apostolică, 
dreptatea lui Avraam; din credinţă începe şi la ea se sfârşeşte toată 
dreptatea şi din ea va fi viu tot dreptul. Cel ce o nesocoteşte va 
cădea din bunăvoința dumnezeiască. Căci "fără de credinţă nu este 
cu putință a plăcea lui Dumnezeu" (Evrei XI, 7). (Sf. Grigorie 
Palama, Filocalia 7, pag. 318). 


"Cele nevăzute ale lui Dumnezeu de la întemeierea lumii din 
făpturi fiind înţelese, se văd veşnica Lui putere şi dumnezeire". 
Romani I, 20 


Este vorba de raţiunile lucrurilor, întocmite înainte de veacuri 
în Dumnezeu precum Însuşi a ştiut raţiuni pe care Sfinţii Bărbaţi au 
obiceiul să le numească şi bune voiri. Acestea fiind nevăzute, se 
văd prin înţelegere din făpturi. Căci toate făpturile lui Dumnezeu, 
contemplate de noi prin fire, cu ajutorul cuvenitei ştiinţe şi 
cunoştinţe, ne vestesc în chip ascuns raţiunile după care s-au făcut 

şi ne descoperă prin ele scopul aşezat de Dumnezeu în fiecare 
făptură. [...] Iar veşnica putere şi dumnezeire este Providența care 
ţine lucrurile laolaltă şi lucrarea de îndumnezeire a celor susţinute 
de Providenţă. Sau poate cele nevăzute aie lui Dumnezeu nu sunt 
altceva decât veşnica Lui putere şi dumnezeire care au ca vestitori 
plini de lumină măreţiile minunate ale celor create. Căci precum 
privind la cele ce sunt credem în Dumnezeu cel ce este cu adevărat, 
la fel din deosebirea fiinţială în genuri a celor ce sunt cunoaştem 
Înţelepciunea subzistentă a Lui, pe care o are după fiinţă şi care 
susţine lucrurile. (Sf. Maxim Mărturisitorul, Filocalia 3, pag. 45). 


Ceva al lui Dumnezeu este necunoscut: aceasta este fiinţa Lui. 
Iar altceva este cunoscut: acestea sunt adică toate cele din jurul 
fiinţei, sau bunătatea, înţelepciunea, puterea, dumnezeirea sau 
mărirea. Pe acestea Pavel le numeşte şi nevăzute fiind înţelese din 
făpturi. Iar dacă acestea, care se înţeleg din făpturi sunt în jurul 
fiinţei lui Dumnezeu, cum ar fi şi ele făpturi? Prin urmare lucrarea 
lui Dumnezeu înţeleasă din făpturi, pe de o parte e necreată, iar pe 
de alta nu e fiinţă, fiindcă nu e înfăţişată numai la singular, ci şi la 
plural. (Sf. Grigorie Palama, Filocalia 7, pag. 483). 


"Ca unii care au schimbat adevărul lui Dumnezeu în minciună 
şi s-au închinat şi au slujit făpturii în loc să se închine 
Făcătorului”. 

Romani I, 25 


Închinarea este cinstirea cu credinţă a lui Dumnezeu, iar 
slujirea este servirea prin fapte. Această închinare, adică credinţă, 
mutând-o oamenii spre făptură, au cinstit-o pe ea în loc să 
cinstească pe Făcătorul, crezând dracilor cărora le-au şi slujit, 
servindu-le prin faptele lor rele. (Sf. Maxim Mărturisitorul, Filocalia 
3, pag. 47). 

Înmulţindu-se oamenii şi întorcându-şi cugetarea din tinereţe 
spre cele rele, au căzut în uitarea şi necunoaşterea Făcătorului lor 
şi nu numai că au cinstit pe idoli şi pe demoni ca dumnezei, ci şi 
însăşi zidirea dată lor de Dumnezeu spre slujirea lor au 
îndumnezeit-o, închinându-i-se ca lui Dumnezeu. Şi s-au predat pe 
ei la toată neînfrânarea şi fapta necurată întinând pământul, aerul, 
cerul şi toate cele de sub el prin faptele lor necuviincioase. Căci 
nimic altceva din toate celelalte nu murdăreşte pământul aşa de 
mult şi nu face zşa de necurat lucrul curat al lui Dumnezeu, ca 
faptul de a-l îndumnezei şi de a-i aduce închinare întocmai ca lui 
Dumnezeu, aşezându-l în locul Făcătorului şi Ziditorului. Astfel 
toată zidirea a fost murdărită şi adusă la stricăciune de către 
oameni, prin îndumnezeirea ei şi prin închinarea ce i s-a adus. Dar 
când a fost atins vârful răutăţii şi toţi au fost închişi în neascultare, 
Însuşi Fiul lui Dumnezeu şi Dumnezeu s-a pogorât pe pământ ca să 
rezidească pe cel zdrobit, să facă viu pe cel omorât şi să ridice 
făptura sa din rătăcire. (Sf. Simeon Noul Teolog, Filocalia 6, pag. 
130). 


Căci singur omul dintre toate cele pământeşti şi cereşti a fost 
zidit după chipul Ziditorului ca să privească spre El şi să-L 
iubească şi să fie cunoscătorul singur Aceluia, iar prin credinţă, prin 
înclinarea şi dragostea faţă de EI să-şi păstreze frumuseţea sa; iar 
„toate celelalte câte le poartă pământul şi cerul acesta să le vadă mai 

prejos de sine şi cu totul nepărtaşe de minte. Aceasta neputând-o 
vedea nicidecum înţelepţii elinilor, au necinstit firea noastră, n-au 
slujit lui Dumnezeu, ci au slujit făpturii în locul Făcătorului, 
învăluindu-şi mintea cu sfere sensibile şi nesensibile şi socotind că 
fiecare din acestea are putere şi însemnătate pe măsura mărimii 
corpurilor lor. Cinstindu-le pe acestea în chip netrebnic, numindu-le 
dumnezei mai mici şi mai mari, le-au dat lor stăpânirea tuturor. Din 
cele supuse simţurilor şi din filosofia despre ele şi-au adunat 
urâciune, necinste şi sărăcia cea mai de pe urmă în sufletele lor, ca 
şi mult întuneric inteligibil şi chinuitor. (Sf. Grigorie Palama, 

Filocalia 7, pag. 439). 


"Pentru aceea Dumnezeu i-a dat unor patimi de ocară căci şi 
femeile lor au schimbat fireasca rânduială cu cea împotriva 
firii”, 

Romani I, 26 


Cel ce cercetează raţiunile şi mişcările întregii zidiri cu o minte 
netulburată şi cu o cugetare liberă de împătimirea de cele văzute şi 
se hrăneşte cu înţelegerea mai dumnezeiască din toate raţiunile ce 
răsar din cele supuse simţurilor, îndată ce şi-a împuţinat grija şi 
preocuparea de viaţă şi s-a ridicat mai presus de toată pofta 
dulceţilor lumii, urcă prin ele la Făcătorul şi Cauza tuturor. (Nichita 
Stithatul, Filocalia 6, pag. 361). 


"Că Tu vei răsplăti fiecăruia după faptele Lui”. 
Romani II, 6 


Dumnezeu nu va răsplăti cu bine cele făcute fără un scop drept. 
Căci judecata lui Dumnezeu nu priveşte la cele făcute, ci la scopul 
celor făcute. (Sf. Maxim Mărturisitorul, Filocalia 2, pag. 63). 


"Căci nu este părtinire la Dumnezeu”. 
Romani Il, [|] 


Dumnezeu este al tuturor; este viaţa tuturor celor ce voiesc; 
este mântuirea tuturor, al celor ce cred şi al celor ce nu cred; al 
celor drepţi şi nedrepţi; al celor cinstitori de Dumnezeu şi 
necinstitori;, al celor nepătimaşi şi pătimaşi; al călugărilor şi al 
mirenilor; al înţelepţilor şi al celor neînvăţaţi; al celor sănătoşi şi al 

celor bolnavi; al tinerilor şi vârstnicilor. Căci e ca răspândirea 
luminii, ca arătarea soarelui, ca schimbarea ceasurilor. Şi altfel nu 
poate fi. [...] Necinstitor de Dumnezeu este cel părtaş de firea 
raţională (cuvântătoare), muritoare, care fuge de bună voie de viaţă 
şi socoteşte pe Făcătorul său cel pururea existent ca neexistent. (Sf. 
Ioan Scărarul, Filocalia 9, pag. 45). 


"Câţi au greşit fără să aibă legea, fără lege vor şi pieri; iar câţi 
au păcătuit cu legea de faţă, după lege se vor judeca". 
Romani II, 12 
"Când va judeca Dumnezeu cele ascunse ale oamenilor după 
Evanghelia Mea, prin Iisus Hristos". 
Romani II, 16 


Dacă se vor judeca după lege, cum se vor judeca prin Iisus 
Hristos? 

Iisus Hristos, Cuvântul lui Dumnezeu ca Ziditor al tuturor, a 
făcut şi legea naturală. Iar ca Providenţiator şi Dătător al legii, a dat 
atât legea scrisă în litere, cât şi legea duhului, adică a harului. "Căci 
sfârşitul legii”, adică al legii scrise, înţeleasă duhovniceşte, “este 
Hristos” (Romani X, 4). Dacă deci în Hristos, ca Ziditor, ca 
Providenţiator şi Dătător de lege, ca şi Răscumpărător, se adună şi 
legea naturală şi cea scrisă şi cea a harului, se adevereşte cuvântul 
dumnezeiescului Apostol, că Dumnezeu va judeca [...] prin lisus 
Hristos, Cuvântul Său, Cel Unul născut după fiinţă, întrucât prin El 
se află sălăşluit în toţi şi pe unii îi mustră, pe alţii îi laudă după 
merit, iar celor ce au vieţuit după fire, după lege şi după har, le 
dăruieşte prin Cuvântul cel negrăit şi unul născut, care există după 
fiinţă, împreună cu EI, cele de care sunt vrednici. Căci cuvântul 
dumnezeiesc este Făcătorul a toată firea, a toată legea, treapta şi 
rânduiala, şi Judecătorul celor ce viețuiesc după fire, după lege, 
după treapta lor şi după rânduială. 

Pentru că fără Cuvântul care o promulgă, nu este lege. Fie deci, 

că e judecat cineva după lege, prin Hristos va fi judecat, fie fără 
lege, iarăşi va fi judecat prin El. Căci Cuvântul ca Ziditor este 
începutul, mijlocul şi sfârşitul tuturor celor ce sunt, se cugetă şi se 
numesc. (Sf. Maxim Mărturisitorul, Filocalia 3, pag. 58). 


"Făcătorii de lege se vor îndrepta". 

Romani II, 13 
"Câţi vă îndreptaţi din lege, aţi căzut din har?" 

Galateni V, 4 


Nu simplu făcătorii de lege se vor îndrepta, ci aceia care 
împlinesc legea duhovnicească, înţeleasă duhovniceşte, aşadar, aceia 
care împlinesc legea duhovnicească după omul dinlăuntru, în duh. 
Numai aceştia se vor îndrepta, pentru că numai aceştia nu cad din 
har, întrucât cuvântul străbate până în adâncul sufletului lor, datorită 
faptului că e curat. 

Cei ce slujesc însă legii trupeşte, după partea din afară a ei, cad 
cu siguranţă din harul dumnezeiesc, pentru că nu cunosc 
desăvârşirea legii duhovniceşti, care curăţă mintea prin har de toată 
întinăciunea, precum nu cunosc nici ţinta (sfârşitul) legii, care este 
Hristos. (Sf. Maxim Mărturisitorul, Filocalia 3, pag. 57). 


"Îndreptându-se în dar cu harul Lui, prin răscumpărarea cea 
în Hristos lisus”. 
Romani III, 24 


Sfântul Issac spune despre pocăință: Ea e cerere întinsă în tot 
ceasul, rugăciune plină de zdrobire pentru iertarea celor trecute, 
care să ne apropie de Dumnezeu; şi întristare care să ne păzească 
în cele viitoare. [...] Pocăinţa s-a dat oamenilor ca har după har. 
Căci pocăinţa este a două naştere din nou din Dumnezeu şi după 

arvuna primită din credinţă primim darul (harisma) Lui prin 
pocăință. Ea e uşa milei, ce se deschide celor ce o caută pe ea. Prin 
uşa aceasta intrăm în mila dumnezeiască şi fără această intrare nu 
vom afla milă. "Pentru că toți au păcătuit, după dumnezeiască 
Scriptură, îndreptându-se în dar prin harul Lui” (Romani III, 24). 
Pocăinţa este harul al doilea şi el se naşte în inimă din credinţă şi 
din frică. Iar frica este toiagul părintesc, care ne călăuzeşte pe noi 
până ce vom ajunge la raiul duhovnicesc. Şi când vom ajunge acolo 
ne lasă şi se depărtează. Căci raiul este iubirea lui Dumnezeu în 
care se află dulceaţa tuturor fericirilor. [...] 

Pocăinţa este corabia, frica e cârmaciul ei, iubirea e limanul 
dumnezeiesc. Frica ne aşează în corabia pocăinţei, şi ne trece peste 
marea vieţii acoperită cu aburi săraţi spre limanul dumnezeiesc, care 
este iubirea, călăuzindu-ne spre Cel spre care străbat toţi cei ce se 
ostenesc şi sunt împovăraţi (Matei XI, 28), prin pocăință. Căci când 
ajungem la iubire, am ajuns la Dumnezeu şi drumul nostru s-a 
sfârşit şi am străbătut la ostrovul care e dincolo de lume, unde e 
Tatăl, şi Fiul şi Sfântul Duh” (Monabhii Calist şi Ignatie Xanthopol, 
Filocalia 8, pag. 178). 


Credinţa este uşa tainelor. Căci ceea ce sunt ochii trupeşti 
pentru lucrurile supuse simţurilor, aşa e şi credinţa, cu ochii ei 
înţelegători, pentru visteriile ascunse. Precum avem doi ochi ai 
trupului, aşa avem doi ochi sufleteşti. [...] Cu un ochi privim cele 
ascunse ale slavei lui Dumnezeu, cele ascunse în lucruri, adică 
puterea şi înţelepciunea Lui şi pronia Lui împreună veşnică faţă de 
noi, cea cunoscută din măreţia chivernisirii Lui. La fel privim cu 
acest ochi cetele cereşti, cele împreună-slujitoare cu noi. Iar cu 
celălalt ochi privim slava firii Lui celei sfinte, când va binevoi să 
ne conducă înlăuntrul tainelor celor duhovniceşti şi ne va deschide 
marea credinţei în cugetarea noastră. (Sf. Isaac Sirul, Filocalia 10, 
pag. 361). 

"Căci dacă, pe când eram vrăjmaşi, ne-am împăcat cu 
Dumnezeu prin moartea Fiului Său, cu atât mai mult, împăcaţi 
fiind, ne vom mântui prin viaţa Lui". 

Romani V, 10 


Dacă Fiul lui Dumnezeu şi Dumnezeu S-a coborât pe pământ 
ca să ne împace prin Sine pe noi cei ce eram duşmani ai Părintelui 
Său şi să ne unească în chip conştient cu Sine prin Duhul Său cel 
Sfânt şi de o fiinţă, cel ce cade din acest har de care altul va avea 
parte? Cu siguranţă acesta nici n-a fost împăcat cu Dumnezeu, nici 
n-a dobândit unirea cu El prin împărtăşirea Duhului. (Sf. Simeon 
Noul Teolog, Filocalia 6, pag. 80). 


“A împărăţit moartea de la Adam până la Moise şi peste cei ce 
n-au păcătuit”. 
Romani V, 14 


Slava dinainte a lui Adam, strălucind la fel pe faţa lui Moise, 
rănea puternic pe vrăjmaşul care o privea. Prin aceasta se dovedeşte 
că s-a desfiinţat împărăţia. [...] 

Faţa slăvită a lui Moise restatorniceşte chipul şi înfăţişarea 
primului om, zidit de mâinile lui Dumnezeu. Pe acesta văzându-l 
atunci moartea, adică diavolul, pricinuitorul morţii, bănuieşte că va 
cădea din împărăție, iar când îl vede la Domnul, ştie că pătimeşte 
aceasta cu adevărat. Prin urmare această slavă creştinii nemincinoşi 
o îmbracă de aici. Şi prin aceasta ei surpă dintăuntru moartea sau 
patimile de ocară care nu pot să mai lucreze, deoarece slava 
Duhului străluceşte în sufletele lor întru toată simţirea şi 
încredințarea; iar la înviere moartea va îi surpată cu desăvârşire. 
Vrăjmaşul amăgind pe Adam prin femeie, ca prin cineva asemenca 
lui, a făcut să îi se ia slava ce-l învăluia. Şi aşa s-a aflat gol şi şi-a 
văzut urâţenia lui pe care mai înainte nu o vedea, întrucât cugetul 
lui se desfăta cu frumuseţile cereşti. De fapt, după cădere, cugetările 

lui s-au făcut pământeşti şi tindeau în jos. Iar cugetul lui simplu şi 
bun s-a amestecat cu cugetul trupesc al păcatului. Cât priveşte 
închiderea Raiului şi porunca dată Heruvimului, ca să-i oprească 
intrarea, credem că s-a întâmplat în lumea văzută. Dar aceasta se 
află şi în fiecare suflet întru ascuns. Căci în jurul inimii roteşte 
acoperământul întunericului, adică focul duhului lumesc, care nu 
lasă nici mintea să se întâlnească cu Dumnezeu, nici sufletul să se 
roage sau să creadă sau să iubească pe Domnul după voia sa. (Sf. 
Simeon Metafrastul, Filocalia 5, pag. 314). 


"Cei ce n-au păcătuit întru asemănarea greşelii lui Adam”. 
Romani V, 14 


Călcarea, avându-şi pricina în voia liberă, precum s-a dovedit, 
nu a primit-o nimeni în chip necesar. Dar moartea care e din 
pricina €i şi e necesară, am moştenit-o pentru că ea este înstrăinare 
de Dumnezeu. Căci murind primul om, adică înstrăinându-se de 
Dumnezeu, nu mai puteam vieţui nici noi în Dumnezeu. De aceea 
a venit Domnul, ca să ne facă iarăşi vii prin baia naşterii de-a doua 
şi să ne împace cu Dumnezeu, ceea ce a şi făcut. (Marcu Ascetul, 
Filocalia 1, pag. 301). 


"Deci ne-am îngropat cu EI în moarte, prin botez, pentru ca, 
precum Hristos a înviat din morţi, prin slava Tatălui, aşa să 
umblăm şi noi întru înnoirea vieţii”. 

Romani VI, 4 


Cel ce are încă mişcările naturale ale trupului, nu s-a răstignit 
cu Hristos; nici nu s-a îngropat cu El cel ce târăşte după sine 
gânduri şi amintiri sufleteşti. Deci cum va învia împreună cu El 
unul ca acesta, spre a umbla întru înnoirea vieţii. (Ilie Ecdicul, 
Filocalia 4, pag. 300). 

"De vă-nfăţişaţi pe voi robi spre ascultare, robi sunteţi celui de 
care ascultați, fie ai păcatului spre moarte, fie ai ascultării spre 
dreptate". 
Romani VI, 16 
"Sau nu cunoaşteţi că Iisus Hristos este întru voi? Afară de 
cazul că sunteţi netrebnici'!. 
II Corinteni XIII, 5 
"De socoteşte cineva că este credincios, dar nu-şi înfrânează 
limba, zadarnică îi este credinţă". 
Iacov I, 26 


Toate acestea ne învaţă pe noi Duhul Sfânt, arătându-ne că 
trebuie să ne despărțim de ceea ce e contrar firii şi să ne păzim de 
aceasta. [...] Căci pocăinţa înseamnă a ne întoarce de la păcat. Şi 
păcatul nu este unul, ci întreg omul vechi se numeşte păcat. (Cuv. 
Isaia Pustnicul, Filocalia 12, pag. 153). 


“Atunci, ce era bun s-a făcut pentru mine pricina morţii? 
Nicidecum! Ci păcatul, ca să se arate păcat, mi-a adus moartea, 
prin ceea ce a fost bun, pentru că păcatul, prin poruncă, să fie 
peste măsură de păcătos". 

Romani VII, 13 


Printr-o iconomie dumnezeiască, cel viclean n-a fost trimis 
îndată la gheena sortită lui, ci a fost lăsat dezlegat pentru probarea 
şi cercarea omului şi a voii lui slobode, ca chiar fără voie să-i facă 
pe sfinţi şi mai cercaţi şi mai drepţi prin răbdare şi să le fie pricină 
de şi mai mare slavă; iar sieşi să-şi facă osânda şi mai îndreptăţită 
prin răul pe care-l face cu voia şi prin iscodirile lui împotriva 
sfinţilor; şi ca [...] păcatul păcătoşilor să se facă peste măsură de 
mare. (Sf. Simeon Metafrastul, Filocalia 5, pag. 313). 

"Legea este duhovnicească". 
Romani VII, 14 


Harul Noului Testament era ascuns tainic în litera Vechiului. 
[...] Prin urmare Legea după. literă se învecheşte, îmbătrâneşte şi 
încetează; dar după duh e totdeauna tânără şi lucrătoare. Căci harul 
niciodată nu se învecheşte. 

Legea este umbra Evangheliei; iar Evanghelia este icoana 
bunurilor viitoare. Cea dintâi opreşte săvârşirea celor rele, cea de-a 
doua porunceştre faptele cele bune. Întreaga Sfântă Scriptură zicem 
că se împarte în trup şi în duh, fiind ca un om duhovnicesc. [...] 

Legea este trupul omului duhovnicesc care este Sfânta 
Scriptură, Proorocii sunt simţirea (percepţia simţuală); Evanghelia 
sufletul mintal care lucrează prin trupul legii şi prin simţirea 
Proorocilor şi prin aceste lucrări îşi arată puterea ei. (Sf. Maxim 
Mărturisitorul, Filocalia 2, pag. 161). 


"Jar dacă fac ceea ce nu voiesc, recunosc că Legea este bună". 
Romani VII, 16 


Dumnezeieştii Părinţi nu ne-au predat toţi totdeauna rugăciunea 
întreagă. Ci, unul întreagă, altul jumătate, al treilea o parte și altul 
altfel, poate după puterea şi starea celui ce se roagă. 

Dumnezeiescul Gură de Aur ne-o predă întreagă spunând: "Vă 
îndemn fraţilor, să nu călcaţi sau să nu nesocotiţi niciodată 
canonul rugăciunii [...] fie că mănâncă, fie că bea, fie că şade, fie 
că slujeşte, fie că e în călătorie, fie că face altceva, e dator să zică: 
Doamne lisuse Hristoase, Fiul lui Dumnezeu, miluieşte-mă, ca 
pomenirea aceasta a numelui Domnului nostru lisus Hristos să 
întărâte pe vrăjmaşul spre război. Căci toate poate să le afle 
sufletul care se sileşte, prin amintire, fie rele, fie bune. Mai întâi 
poate să vadă înlăuntrul inimii lui răul şi apoi cele bune. Căci 
amintirea poate să se mişte pe balaur şi tot amintirea poate să-l 

umilească. Amintirea poate să dea pe faţă păcatul care locuieşte în 
noi şi amintirea poate să-l mistuie şi să miște toată puterea 
dușmanului din inimă. Amintirea poate să biruiască păcatul şi să-l 
dezrădăcineze în parte. Căci numele Domnului lisus Hristos, 
coborând în adâncul inimii, smereşte pe balaurul care stăpâneşte 
pe întinderile ei, iar sufletul îl mântuieşte şi îl face viu. Stăruie 
deci, neîncetat, întru numele Domnului lisus, ca inima să înghită 
pe Domnul şi Domnul să înghită inima şi cele două să se facă una” 
(Sfântul loan Gură de Aur, Epistolă către monahi, P.G. 60, 752- 
753). [...] 

Şi "unde stă trupul, acolo să fie şi mintea, ca nimic altceva să 
nu se afle la mijloc între Dumnezeu şi inima ca perete despărțitor 
sau ca zid care să întunece mintea şi să o despartă de Dumnezeu. 
lar dacă ceva răpeşte mintea, nu trebuie să zăbovească în gânduri, 
ca nu cumva consimţirea cu gândurile să i se socotească drept 
faptă înaintea lui Dumnezeu în ziua judecății, când Dumnezeu va 
judeca cele ascunse ale oamenilor” (Romani II, 16). “Opriţi-vă, 
deci, de la toate şi stăruiţi în Domnul Dumnezeul vostru, până se 
va îndura de voi” (Psalm CXXII, 3). Şi nu cereţi nimic altceva de 
la Domnul Slavei decât milă. Iar cerând milă, cereţi-o cu inimă 
smerită şi îndurerată şi strigaţi de dimineaţa până seara, iar dacă se 
poate, şi toată noaptea: "Doamne lisuse Hristoase, miluieşte-mă". 
Şi forţaţi mintea voastră la lucrul acesta până la moarte. Căci lucrul 
acesta are nevoie de multă forţare, pentru că “strâmtă e poarta şi 
plină de necazuri calea care duce la viaţă” (Matei VII, 14) şi cei 
ce o forțează intră în ea. Căci "Împărăţia cerurilor este a celor ce 
o iau cu sila“ (Matei XI, 12). [...] 

Şi marele Pavel a zis despre Domnul Iisus scriind: “De vei 
mărturisi cu gura ta pe Domnul lisus şi vei crede cu inima ta că 
Dumnezeu l-a ridicat pe El din morţi, te vei mântui. Căci cu inima 
se crede spre dreptate, iar cu gura se mărturiseşte spre mântuire” 
(Romani X, 9-10). Şi iarăşi: "Nimeni nu zice Domnul lisus Hristos 
decât numai în Duhul Sfânt” (| Corinteni XII, 3). A adăugat “în 
Duhul Sfânt”, adică atunci când inima primeşte lucrarea Duhului 
Sfânt, prin care se şi roagă. [...] 

Şi Sfântul Diadoh al Foticeei spune: [...] "Căci toți cei ce vor 
cugeta neîncetat la acest slăvit şi mult iubit nume în adâncul inimii, 
vor putea să vadă cândva şi lumina minţii, pentru că dacă e ţinut 
cu toată grija de către cugetare, el arde toată pata de pe faţa 
sufletului, printr-o simţire puternică. Căci «Dumnezeul nostru este 
foc mistuitor» (Evrei XII, 29)". (Diadoh al Foticeei, Cuvânt ascetic 
în loc de capete, cap. 59). 

Iar Sfântul Isichie înfăţişează pe Hristos, scriind astfel: "Când 
sufletul va fi zburat prin moarte în văzduh având cu sine şi pentru 
sine în porțile cereşti pe lisus, nu se va mai teme nici acolo de 
vrăjmaşii săi, ci va grăi şi atunci din porţi către ei cu îndrăzneală 
ca şi acum. Numai să nu slăbească până la ieşirea lui, ci să strige 
către lisus Hristos ziua şi noaptea. Şi El va face izbăvirea lui 
degrabă, după făgăduinţa nemincinoasă şi dumnezeiască pe care 
a dat-o, vorbind despre judecătorul nedrept (Luca XVIII, 1-8): Zic 
vouă că o va face şi în viaţa de acum şi după ieşirea lui din trup”. 
(Scurt cuvânt despre trezvie şi virtute, II, 47, P.G. 93, 1480-1544). 
(Monahii Calist şi Ignatie Xanthopol, Filocalia 8, pag. 111). 


"Că nu fac binele pe care-l voiesc, ci răul pe care nu-l voiesc". 
Romani VII, 19 


A venit Domnul nostru făcându-se om pentru noi, ca, precum 
zice Sfântul Grigorie, să vindece pe asemenea cu asemenea, sufletul 
cu suflet, trupul cu trup. Căci se face în toate om afară de păcat. A 
luat însăşi fiinţa noastră, însăşi pârga frământăturii noastre şi se face 
un nou Adam, după chipul Celui ce I-a făcut pe el. Înnoieşte ceea 
ce este după fire şi face iarăşi întregi şi nevătămate simţurile 
noastre, cum au fost făcute la început. A înnoit pe omul căzut, 
făcându-se om, a eliberat pe cel robit păcatului, pe cel purtat de el 
cu sila. Căci omul era târât prin silă şi tiranie de vrăjmaşul său şi 
aproape şi cei ce nu voiau să păcătuiască, păcătuiau de silă, cum 
zice Apostolul în numele nostru. (Avva Dorotei, Filocalia 9, pag. 
481). 

"Om nenorocit ce sunt. Cine mă va izbăvi de trupul morţii 
acesteia?" 
Romani VII, 24 


Cei ce s-au depărtat de lumea aceasta şi viețuiesc în chip 
cuviincios cu iubire de virtute, dar se află încă sub acoperământul 
patimilor, sub care am ajuns cu toţi prin neascultarea protopărintelui 
şi care este cugetul trupesc, pe care Apostolul l-a numit foarte 
potrivit moarte (căci cugetul trupului, zice este moarte), se 
aseamănă cu oamenii, care umblă noaptea, dar pe sub stele, care 
sunt poruncile lui Dumnezeu. Ei sunt luminaţi, dar încă nu s-au 
izbăvit cu totul de întuneric şi de aceea le este cu neputinţă să vadă 
toate bine. Aceştia se cade să poarte de grijă, cu osteneală şi cu 
credinţă multă, de virtute şi să roage pe Hristos, Soarele dreptăţii, 
să strălucească în inimile lor, ca să poată vedea toate cu exactitate 
şi anume năvala variată şi de multe feluri a fiarelor spirituale 
împotriva noastră şi frumuseţile tainice şi negrăite după vedere şi 
plăcere, ale lumii nestricăcioase, în felul în care se fac vădite şi 
arătate acestea celor ce au ajuns la culmea virtuţii şi în ale căror 
inimi a strălucit în chip lucrător lumina înţelegătoare. (Sf. Simeon 
Metafrastul, Filocalia 5, pag. 381). 


Pavel a numit "moarte" trupul acesta vrăjmaş şi prieten, al meu 
şi nu al meu. Iar Grigorie Teologul îl numeşte pătimaş, [...] rob şi 
noptatec (nocturn). (Deci naşterea trupului o numeşte pătimaşă, 
roabă şi nocturnă ca fiind rodul plăcerii şi al nopţii şi mai prejos de 
libertatea şi de lumina de zi a duhului şi opus lui. Sf. loan Gură de 
Aur, tâlcuind cuvântul Sfântului Pavel, zice: "Nu socoti că 
învinuieşte trupul. Căci n-a spus trupul păcatului, ci al morţii, ca 
cel ce a fost luat în robie de moarte, nu ca cel ce a născut 
moartea. lar aceasta nu e semn al răutăţii trupului, ci al vătămării 
pe care a suferit-o. Precum cineva robit de barbari nu se numeşte 
aşa pentru că e barbar, ci pentru că e ţinut de ei, aşa şi trupul se 
numeşte trup al morţii fiindcă a fost luat în stăpânire de ea, nu 

pentru că a pricinuit-o. De aceea nici el nu voieşte să se 
izbăvească de moarte, ci de trupul muritor”. Trupul nu se 
zămisleşte singur noaptea, ci odată cu zămislirea lui apare şi 
sufletul în el. Dar sufletul poate fi numit al zilei, pentru că e 
purtătorul de lumină, de sens, în trup. Deci trupul nu e rău prin sine 
şi nu e cauza morţii. Căci nici trupul n-a fost făcut de Dumnezeu 
de sine şi deci pentru descompunere, ci ca însoţit cu sufletul cel 
nemuritor să participe la nemurire. Numai pentru că a slăbit puterea 
sufletului asupra lui din cauza depărtării de Dumnezeu, trupul s-a 
supus morţii. [...] 

mi e prieten prin fire, pentru că prin el lucrez cele bune şi se 
săvârşesc lucrările sufletului şi îmi e duşman când m-am supus 
păcatului). (Sf. Ioan Scărarul, Filocalia 9, pag. 228). 


"Legea Duhului vieţii m-a slobozit pe mine de legea păcatului 
şi a morţii”. 
Romani VIII, 2 


Dacă însă botezându-se, nu ne-am eliberat de păcatul 
strămoşesc, e vădit că nu putem săvârşi nici faptele libertăţii. Iar 
dacă putem să le săvârşim pe acestea, arătat este că tainic ne-am 
eliberat de robia păcatului [...] dar nesocotind poruncile Celui ce 
ne-a curăţit pe noi, suntem purtaţi de păcat. [...] Căci cel robit 
păcatului cum se poate curăţi însuşi pe sine de toată întinăciunea 
trupului şi a duhului, odată ce nu are libertatea şi puterea 
trebuincioasă, ci e ţinut sub păcat? (Marcu Ascetul, Filocalia 1, pag. 
277). 


Trebuie să înţelegem că din pricina noastră suntem luaţi în 
stăpânire de păcat dar după Duhul suntem sloboziţi de robia cu sila. 
[...] Deci atârnă de noi care am auzit şi am aflat poruncile Duhului 
ca să umblăm sau după trup, sau după duh. Dar e cu neputinţă să 

umble după duh cei ce iubesc lauda oamenilor sau odihna trupului, 
precum e cu neputinţă să vieţuiască după trup cei ce preţuiesc cele 
viitoare mai mult cele de acum. (Marcu Ascetul, Filocalia 1, pag. 
286). 


Cel ce a biruit iubirea de argint prin înţelegerea dreptăţii 
legiuite, care este împreună-pătimirea milostivă cu aproapele, a 
stăpânit iubirea de plăceri prin cumpătarea cuminţeniei, care este 
înfrânarea generală; iar iubirea de slavă a răpus-o ca mai slabă, prin 
agerime şi chibzuinţă, care este deosebirea lămurită a lucrurilor 
dumnezeieşti şi omeneşti, călcând-o cu picioarele sigure, ca pe ceva 
pământesc şi fără nici un preţ; acela a biruit cugetul pământesc al 
trupului. E a făcut aceasta atât de deplin încât s-a preschimbat în 
lege a Duhului vieţii şi s-a făcut slobod de legea trupului care îl 
tiraniza. (Nichita Stithatul, Filocalia 6, pag. 215). 


Legea care lucrează şi grăieşte în inimă, este legea Duhului 
vieţii, precum cea care e lucrată în trup este a literei. Cea dintâi 
izbăveşte mintea de legea păcatului şi a morţii, iar a doua face pe 
nebăgate de seamă pe om fariseu care împlineşte şi înţelege legea 
trupeşte şi lucrează poruncile pentru a fi văzut. (Sf. Grigorie 
Sinaitul, Filocalia 7, pag. 96). 


"Cei ce sunt în trup, nu pot să placă lui Dumnezeu”. 

Roman VIII, 8 
"Cei ai lui Hristos şi-au răstignit trupul dimpreună cu patimile 
şi poftele". 

Galateni V, 24 


Lui Dumnezeu îi place iubirea, cumpătarea, contemplaţia şi 
rugăciunea, iar trupului lăcomia pântecelui, necumpătarea şi cele ce 

le sporesc pe acestea. [...] 

Dacă mintea înclină spre Dumnezeu, are trupul ca rob şi nu-i 
dă nimic mai mult decât cele de trebuinţă pentru a trăi. Iar dacă 
înclină spre trup, e robită de patimi, punând pururea grija ei în 
slujba poftelor. (Sf. Maxim Mărturisitorul, Filocalia 2, pag. 78). 


"Căci câţi sunt mânaţi de Duhul lui Dumnezeu sunt fii ai lui 
Dumnezeu". 
Romani VIII, 14 


Cei ce sunt plini de harul lui Dumnezeu şi desăvârşiţi întru 
cunoştinţa şi înţelepciunea de sus, numai de ea vor să se apropie şi 
să vadă pe cei din lume, ca să le pricinuiască vreo răsplătire prin 
aducere aminte de poruncile lui Dumnezeu şi prin facerea de bine 
socotind că poate vor auzi, vor înţelege şi se vor îndupleca. Fiindcă 
cei ce nu sunt purtaţi de Duhul lui Dumnezeu umblă întru întuneric 
şi nu cunosc nici unde merg, nici în ce porunci se poticnesc. (Sf. 
Simeon Noul Teolog, Filocalia 6, pag. 90). 


Dumnezeu este minte nepătimitoare, mai presus de toată mintea 
şi de toată nepătimirea; lumină şi izvor al luminii celei bune; 
înţelepciune, Cuvânt şi cunoştinţă şi dătător de înţelepciune, de 
cuvânt şi de cunoştinţă. Drept aceea, în cei cărora li s-au dat 
acestea, pe temeiul curăţiei, şi în care sunt văzute îmbelşugat, se 
păzeşte neştirbit şi chipul Lui. De aceea, aceştia sunt fiii lui 
Dumnezeu, călăuziţi de Duhul Sfânt. (Nichita Stithatul, Filocalia 6, 
pag. 303). 


Cel ce s-a ridicat peste firea curgătoate a celor de faţă şi a 
trecut dincolo de poftirea celor trecătoare şi nu priveşte spre cele de 
jos; nu doreşte cele frumoase ale pământului, ci are deschise 

vederile de sus, priveşte frumuseţile din ceruri şi vede fericirea 
celor nepieritoare. Căci precum celui ce se tăvăleşte în cele ale 
pământului şi se apleacă spre plăcerile trupului, îi sunt închise 
cerurile având ochii înţelegători întunecaţi, aşa şi cel ce 
dispreţuieşte cele de jos şi se întoarce de la ele, are mintea înălțată 
şi vede slava celor veşnice şi cunoaşte strălucirea rânduită celor 
sfinţi. Acesta primeşte şi dragostea lui Dumnezeu care se coboară 
de sus peste el, se face biserică a Duhului Sfânt, doreşte voile 
dumnezeieşti, e purtat de Duhul lui Dumnezeu, se învredniceşte de 
înfiere şi are pe Dumnezeu căutând cu bunăvoire şi cu bună 
plăcere spre el. (Teolipt al Filadelfiei, Filocalia 7, pag. 72). 


“Pentru că n-aţi primit iarăşi un duh al robiei, spre temere, ci 
aţi primit Duhul înfierii, prin care strigăm: Avva! Părinte!". 
Romani VIII, 15 


Prin credinţă mărturisim că Dumnezeu este Domnul şi Stăpânul 
şi Ziditorul şi Făcătorul tuturor. Şi prin cunoştinţă ştim că trebuie 
să păzim poruncile Lui şi înţelegem că poruncile cele vechi le 
păzeşte frica, iar poruncile de viaţă-făcătoare ale lui Hristos le 
păzeşte iubirea, precum El a spus: "Eu am păzit poruncile Tatălui 
Meu şi rămân în dragostea Lui” (loan XV, 10). Deci e vădit că nu 
din frică păzeşte Fiul poruncile Tatălui: Său, ci din iubire. Şi de 
aceea ne porunceşte şi nouă, ca şi noi să păzim poruncile din iubire, 
precum zice: "De Mă iubiţi pe Mine, veţi păzi poruncile Mele şi Eu 
voi ruga pe Tatăl Meu şi alt Mângâietor va trimite vouă” (loan 
XIV, 15). El numeşte venirea Duhului, darurile descoperirii tainelor 
Duhului, ca să aibă, prin primirea Duhului, desăvârşirea cunoştinţei 
duhovniceşti pe care au primit-o apostolii. Şi pe Mângâietorul L-a 
mărturisit şi L-a făgăduit Domnul, rugând pe Tatăl Său să li-l dea 
lor, ca să rămână cu ei în veci după lucrarea poruncilor şi după 
curăţire. (Sf. Isaac Sirul, Filocalia 10, pag. 500). 

"Duhul însuşi mărturiseşte împreună cu duhul nostru că 
suntem fii ai lui Dumnezeu". 
Romani VIII, 16 


Când se va socoti omul pe sine împlinitor desăvârşit al 
poruncilor, e vădit că păcătuieşte şi greşeşte împotriva poruncii, ca 
unul ce se judecă pe sine şi nu primeşte pe cel care-l judecă cu 
adevărat. Căci numai când Duhul lui Dumnezeu va mărturisi 
împreună cu duhul nostru, vom fi cu adevărat vrednici de Hristos 
şi fii ai lui Dumnezeu, nu când ne vom îndreptăţi pe noi înşine, 
prin părerea de sine. "Căci nu cel ce se laudă pe sine este ales, ci 
pe care Domnul îl laudă" (II Corinteni X, 18). Deoarece când omul 
se află gol de pomenirea şi frica lui Dumnezeu, în chip necesar va 
iubi slava şi va vâna lauda celor serviţi. Iată unul ca acesta a fost 
descoperit necredincios de către Domnul. Căci zice: "Cum puteți voi 
să credeţi, când primiţi slavă unii de la alţii şi slava cea de la 
Dumnezeu singur nu o căutaţi” (loan V, 44). (Sf. Simeon 
Metafrastul, Filocalia 5, pag. 300). 


"Şi dacă suntem fii, suntem şi moştenitori ai lui Dumnezeu şi 
împreună moştenitori cu Hristos, dacă pătimim împreună cu EI, 
ca împreună cu El să ne şi preamărim''. 

Romani VIII, 17 


Patimile lui Hristos cuprind omorârea de viaţă făcătoare pentru 
cei ce au străbătut cu pătimirea prin toate. Şi dacă pătimim 
împreună, vom fi şi slăviţi împreună. Iar patimile plăcerilor aduc o 
omorâre de moarte făcătoare în cei ce le lucrează pe ele. Pătimirea 
de bună voie a patimilor lui Hristos înseamnă răstignirea răstignirii 
şi omorârea omorârii. (Sf. Grigorie Sinaitul, Filocalia 7, pag. 156). 

"Socotesc că nu sunt vrednice pătimirile timpului de acum de 
slava ce ni se va descoperi nouă. 
Căci nerăbdarea zidirii aşteaptă descoperirea fiilor lui 


Dumnezeu”. 
Romani VIII, 18-19 


Pentru cei ce caută liniştirea s-a legiuit această rânduială: post 
pe cât e cu putinţă, priveghere, culcare pe jos şi toate celelalte rele 
pătimiri, pentru odihna ce va să vie. [...] Dar mai ales rugăciunea 
curată, să zic aproape neîncetată şi neîntreruptă, căci aceasta este 
zid sigur, liman liniştit, paznică a virtuţilor, omorâre a patimilor, 
întărire a sufletului, curăţire a minţii, odihnă a celor osteniţi, 
mângâiere a celor ce plâng. (Teodor al Edesei, Filocalia 4, pag. 
219). 


Dumnezeiescul Pavel vede în “nerăbdare” aşteptarea, dorinţa 
aprinsă, iar prin "descoperire" înţelege arătarea de la înviere. Căci 
în aceasta trebuie să se arate, prin prezenţa lui Hristos, fiii lui 
Dumnezeu şi să apară frumuseţea lor şi ei întregi aşa cum sunt. [...] 
„ Aceştia sunt fiii lui Dumnezeu celui drept. (Sf. Simeon Noul 
Teolog, Filocalia 6, pag. 137). 


"Căci şi zidirea însăşi se va elibera de robia stricăciunii spre 
eliberarea fiilor lui Dumnezeu”. 
Romani VIII, 21 


Dumnezeu  rânduind încă înainte de întemeierea lumii 
mântuirea lui prin naşterea din nou, i-a supus lui zidirea, 
blestemând-o ca, odată ce omul pentru care a fost creată s-a făcut 
stricăcios, să se facă şi ea stricăcioasă, pentru ca să-i procure anual 
hrana stricăcioasă, iar când va înnoi pe om şi-l va face nestricăcios 
şi nemuritor şi duhovnicesc, să preschimbe întreaga zidire împreună 

cu el şi să o facă veşnică şi nematerială. [...] El zice că zidirea nu 
s-a supus de la sine omului, adică nu de bunăvoie a fost mutată la 
stricăciune şi aduce roduri care se strică şi odrăsleşte spini şi 
mărăcini, ci ascultând de porunca lui Dumnezeu, Care a hotărât 
aceasta întru nădejdea reînnoirii ei. (Sf. Simeon Noul Teolog, 
Filocalia 6, pag. 138). 


În vremea în care a hotărât întru înţelepciunea sa preaînchinată, 
când va voi ne va ridica în altă înfăţişare, pe care numai Elo 
cunoaşte şi ne va aduce într-o altă alcătuire. Aceasta o nădăjduim 
nu numai noi oamenii, ci şi înşişi sfinţii îngeri, care nu au nevoie 
de lumea aceasta, fiind prin firea lor minunată lipsiţi puţin de 
desăvârşire; şi ei aşteaptă ridicarea noastră din stricăciune; căci când 
se va ridica neamul nostru din pământ, se va înnoi şi el ieşind din 
stricăciune. Căci pentru noi sunt împiedicaţi şi ei să intre. De aceea 
aşteaptă să se deschidă deodată poarta noului veac. Pentru că 
zidirea îngerilor se va odihni atunci împreună cu noi de povara 
trupului aflătoare în noi. [...] 

Şi firea oamenilor nu-şi va mai aminti câtuşi de puţin de lumea 
aceasta, nici de viaţa lor de mai înainte. Căci mintea lor va fi legată 
de contemplarea (privirea) acelei stări noi şi nu se va mai întoarce 
iarăşi la lupta sângelui şi a trupului. Căci împreună cu schimbarea 
veacului acesta, îndată va lua început cel viitor. Şi atunci tot omul 
va zice unele ca acestea: “O, maică, cum ai fost uitată de fiii tăi pe 
care i-ai născut şi i-ai înțelepțit şi care s-au adunat într-o clipeală 
de ochi la un alt sân şi s-au făcut fii adevăraţi ai sterpei, care 
niciodată n-a născut!... Veseleşte-te stearpă care nu naşti pe fiii pe 
care ţi i-a născut ţie pământul” (Isaia LIV, 1). (Sf. Isaac Sirul, 
Filocalia 10, pag. 447). 


"lar dacă nădăjduim ceea ce nu vedem, aşteptăm prin 
răbdare". 
Romani VIII, 25 

Precum simţurile noastre din afară nu sunt firile şi lucrurile ce 
se petrec în ele prin învăţare şi întrebare, ci fiecare simţ simte în 
chip firesc şi nu prin întrebare lucrul ce-l întâmpină [...] în acelaşi 
fel, înţelege şi despre vederea Duhului. Căci mintea văzătoare a 
tainelor ascunse ale Duhului, de se află în sănătatea firii ei, vede 
acum slava lui Hristos şi nu întreabă şi nu învaţă despre ea, ci se 
desfată de plăcerea tainelor lumii celei noi, mai presus de libertatea 
voinţei prin căldura credinţei şi a nădejdei celei în Hristos. [...] 

Deci datori suntem să aşteptăm şi să stăruim în omul nostru 
dinlăuntru, unde nu sunt întipăriri de gânduri, nici vederea celor 
compuse. Deoarece mintea primeşte asemănările celor la care 
priveşte, când priveşte spre lume, pe potriva chipurilor spre care se 
răspândeşte, primeşte de la ele întipăriri şi asemănări. Şi acestea, pe 
măsura mulţimii lor şi potrivit cu deosebirile schimbărilor lor, 
mişcă în ea gândurile. Şi când se mişcă în ea gândurile îşi pun pe 
ea pecetea lor. Dar dacă mintea priveşte spre omul dinlăuntru, unde 
nu €e cu putinţă a înfiripa vreo schimbare de chipuri, nici a deosebi 
vreo alcătuire prin schimbarea întipăririlor, ci totul e umplut numai 
de Hristos, e vădit că mintea primeşte vederea simplă, în afară de 
care nimic altceva nu umple cu bună mireasmă prăpastia sufletului 
şi care-l face să dobândească îndrăznirea în ceasul rugăciunii. (Sf. 
Isaac Sirul, Filocalia 10, pag. 495). 


"De asemenea şi Duhul vine în ajutor slăbiciunii noastre; căci 
noi nu ştim să ne rugăm cum trebuie, ci Însuşi Duhul se roagă 
pentru noi cu suspine negrăite". 

Romani VIII, 26 


"Începutul rugăciunii constă în alungarea gândurilor de 
momeală încă de la începuturile lor printr-un singur gând; 
mijlocul ei în a fi cugetarea numai în cele spuse; iar sfârşitul ei, 
răpirea minţii la Domnul" (Scara XVIII, P.G. 88, 1132 D). 

lar Sfântul Nil zice: "Rugăciunea cea mai înaltă a celor 

desăvârşiţi este o oarecare răpire a minţii şi un extaz (ieşire) 
deplin din simţire”. În vremea aceasta “Duhul se roagă cu suspine 
negrăite” lui Dumnezeu, care vede starea inimii desfăşurată ca o 
carte scrisă ce-şi arată voia ei prin cuvinte fără sunet. Aşa a fost 
răpit Pavel până la al treilea cer, neştiind de “era în trup sau în 
afară de trup" (II Corinteni XII, 2). Aşa urcând Petru la darul 
rugăciunii, a primit vederea pânzăturii (Fapte X, 11-16). (Monabhii 
Calist şi Ignatie Xanthopol, Filocalia 8, pag. 163). 


Cântarea e o dulceaţă a chitarei, atinsă de cineva din afară. Iar 
sufletul, dacă nu-i vine în vremea rugăciunii într-ajutor grăirea 
tainică în Duh, nu se străpunge uşor. [...] La aceasta îl duce pe cel 
ce se roagă Duhul. (Ilie Ecdicul, Filocalia 4, pag. 297). 


Numai cele agonisite cu multe cereri şi în timp îndelungat ne 
rămân statornice. Cel ce a câştigat pe Domnul, nu-şi mai spune 
sieşi în rugăciune scopul ei. Căci atunci Duhul se roagă pentru el 
cu suspine negrăite. 

(“Lărgită fiind mintea atunci de har şi înaintând spre Cel ce 
dă celor ce se roagă rugăciune, şi insuflată fiind de EI, nu se mai 
ocupă cu cuvintele rugăciunilor rostite de ea. Cuvintele despre cele 
ce le cearcă cu lucrul le trece cu vederea, câştigând din cantitate 
calitate”). (Sf. loan Scărarul, Filocalia 9, pag. 413). 


Cuprinsul împlinit al tuturor ostenelilor acestei lucrări sau al 
liniştirii la care, ajungând cineva, a aflat că a ajuns la desăvârşirea 
vieţuirii se vede în faptul că s-a învrednicit de stăruirea în 
rugăciune. Căci când a ajuns la aceasta, a ajuns la capătul tuturor 
virtuţilor şi s-a făcut locaşul Sfântului Duh. Pentru că dacă cineva 
n-a primit în chip neîndoielnic harul Mângâietorului, nu-şi poate 
desăvârşi stăruirea în rugăciunea aceasta. Căci când Duhul se 
sălăşluieşte în careva dintre oameni, acesta nu încetează din 

rugăciune. Fiindcă Duhul însuşi se roagă pururea. Atunci, nici când 
doarme acela, nici când e în stare de veghe, nu se întrerupe 
rugăciunea din sufletul lui. Ci, fie că mănâncă, fie că bea, fie că 
doarme, fie că lucrează ceva, şi până în somnul adânc răsar bunele 
miresme şi răsuflările rugăciunii în inima lui, fără osteneală. Şi nu 
se mai desparte rugăciunea de el, ci în toate zilele şi în ceasurile 
lui, chiar când se linişteşte aceasta în afara lui, o liturghiseşte în el 
în chip ascuns. Căci tăcerea celor curaţi e rugăciune pentru că 
gândurile lor sunt mişcări dumnezeieşti. Mişcările inimii şi cugetării 
curate sunt glasuri blânde, în care ea cântă în chip ascuns, Celui 
ascuns. (Sf. Isaac Sirul, Filocalia 10, pag. 450). 


"Celor ce iubesc pe Dumnezeu toate li se lucrează spre bine". 
Romani VIII, 28 


Stăpânitorul lumii acesteia le este celor prunci cu duhul toiag 
de povăţuire şi bici care bate. Prin aceasta lor le pricinuieşte slavă 
mare şi cinste tot mai multă prin necazuri şi ispite, căci din acestea 
iau prilejul de a se face desăvârşiţi, iar sieşi îşi găteşte o mai mare 
şi mai grea osândă. Peste tot prin el se împlineşte o mare iconomie. 
Căci răul ajută binelui printr-o intenţie care nu vrea binele. Căci 
sufletelor bune şi cu o voinţă bună şi cele ce par de întristare li se 
sfârşesc în bine. (Sf. Simeon Metafrastul, Filocalia 5, pag. 315). 


"Căci pe care i-a cunoscut mai înainte, mai înainte i-a şi 
hotărât să fie asemenea chipului Fiului Său, ca El să fie întâi 
născut între mulţi fraţi”. 

Romani VIII, 29 


Îndumnezeirea în viaţă este slujba sfântă (ierurgie) a minţii, 
slujbă cu adevărat dumnezeiască, pe care o săvârşeşte cu Sine 

Cuvântul înţelepciunii negrăite şi o dăruieşte pe cât e cu putință 
celor ce s-au pregătit pe ei înşişi. Această liturghie a dăruit-o 
Dumnezeu cu bunătate de sus firii raţionale, spre unirea credinţei. 
Aceasta pentru ca toţi cei care prin curăţie s-au făcut vrednici să se 
împărtăşească de ea, prin cunoştinţa celor dumnezeieşti şi să se 
asemene lui Dumnezeu, făcându-se împreună purtători ai chipului 
Fiului Său prin mişcările înalte şi înţelegătoare ale lor în jurul celor 
dumnezeieşti. (Nichita Stithatul, Filocalia 6, pag. 318). 


Dragostea dumnezeiască se naşte în suflet şi arde fierbinte prin 
împlinirea poruncilor şi prin meditarea dogmelor dumnezeieşti şi 
din reaprinderea duhovnicească a Duhului de viaţă făcător în suflet. 
Ea este ca un suflet al rugăciunii curate, veşnice şi pururea 
izvorâtoare. Este o mişcare şi o lucrare, o unire şi o privire 
cuprinzătoare, o răpire, o vedere şi o bucurie cu adevărat sfântă, din 
iluminare. Este o cale nerătăcitoare a unirii desăvârşite şi mai 
presus de fire cu Dumnezeu. Este un început neîndoielnic al luminii 
înţelegătoare şi mai presus de fire, izvorâtoare din ipostas, al 
darului dumnezeirii, al arvunii moştenirii viitoare a sfinţilor, al 
chezăşiei slavei lui Hristos, al veşmântului mai presus de ceruri, al 
veseliei mai presus de lume, al pecetei sfintei înfieri. Pe scurt, ea 
este şi se poate numi începutul minunat al strălucirii, care face de 
acelaşi chip cu Hristos pe cei ce se împărtăşesc şi se fac împreună 
părtaşi ai negrăitei Lui îndumnezeiri sau şi fraţi ai Lui şi 
moştenitori ai lui Dumnezeu şi împreună moştenitori cu El. 

Pentru aceasta, fericit este cel ce a dobândit, prin sârguinţa 
cuvenită, în cele amintite, dragostea negrăită a lui Dumnezeu şi, 
prin stăruința în sfânta rugăciune şi în petrecerea liniştită cu EI, va 
fi lipit cu adevărat de Dumnezeu şi se va schimba cu schimbarea 
îndumnezeitoare şi mai presus de schimbare, socotind pătimirile 
pentru Hristos bucurie (Coloseni I, 24) şi ”voind foarte poruncile 
Lui” (Psalmul CXI, 1). (Calist Patriarhul, Filocalia 8, pag. 298). 

"Cine ne va despărţi pe noi de Hristos? Necazul, sau 
strâmtoarea, sau prigoana, sau foametea, sau lipsa de 
îmbrăcăminte, sau primejdia, sau sabia?" 

Romani VIII, 35 


Cântând şi citind, întâlnindu-ne mai mulţi şi slujind, o tragem 
- mintea - spre multe gânduri şi vederi. [...] 

Dumnezeiasca Scriptură nu porunceşte nimic din cele cu 
neputinţă căci şi Apostolul cânta, citea şi slujea şi totuşi se ruga 
neîncetat. Rugăciunea neîntreruptă stă în a avea mintea alipită de 
Dumnezeu cu evlavie multă şi cu dor şi a atârna pururea cu 
nădejdea de El şi a te încrede în El în toate, orice ai face şi ţi s-ar 
întâmpla. (Sf. Maxim Mărturisitorul, Filocalia 2, pag. 15). 


"Căci aş fi dorit să fiu eu însumi anatema de ia Hristos pentru 
fraţii mei, cei de un neam cu mine, după trup". 
Romani IX, 3 


Aş dori, zice, să fiu predat de Hristos diavolului, ca să fiu 
chinuit şi să sufăr pentru Israel pedepsele pe care le datorează el 
din pricina necredinţei în Dumnezeu, numai ca să se mântuiască, 
aşa cum şi Domnul s-a dat pe Sine şi S-a făcut pentru noi blestem. 
(Sf. Maxim Mărturisitorul, Filocalia 2, pag. 210). 


Cel ce-şi simte păcatele lui e mai bun decât cel ce scoală morţii 
prin rugăciunea lui, când locuieşte în mijlocul multora. Cel ce 
suspină un ceas pentru sufletul său e mai bun decât cel ce foloseşte 
lumii întregi prin gândirea lui. Cel ce s-a învrednicit să se vadă pe 
sine e mai bun decât cel ce s-a învrednicit să vadă pe îngeri. Căci 
cel din urmă comunică prin ochii trupeşti, dar cel dintâi prin cei ai 
sufletului. Cel ce urmează lui Hristos în tânguirea de unul singur e 
mai bun decât cel ce se laudă pe sine în adunări. [...] Căci celui ce 

a primit puterea lui Pavel, i s-a poruncit să facă şi aceea. Iar Pavel 
a primit din Duhul cel sălăşluit în el puterea spre folosirea lumii, 
precum a mărturisit el însuşi, că nu făcea aceasta cu voia lui: "Că 
de nevoie îmi este şi vai mie de nu voi binevesti” (1 Corinteni IX, 
16). Şi alegerea lui Pavel nu avea în vedere pocăinţa lui, ci 
binevestirea către oameni. (Sf. Isaac Sirul, Filocalia 10, pag. 194). 


"Să nu zici, spune Scriptura, în inima ta: Cine se va sui la cer? 
Ca să coboare adică pe Hristos. Sau: Cine se va coborî în 
adânc? Ca să ridice adică pe Hristos din morţi?". 

Romani X, 6-7 


În ziua în care ai vreo întristare pentru cineva, care este în 
vreun fel oarecare neputincios în cele bune sau faţă de cele rele, fie 
rupeşte, fie în cuget, socoteşte-te mucenic şi să te simţi ca pătimind 
șI entru Hristos şi învrednicit de mărturisire. Căci se cuvine să-ţi 
aduci aminte că Hristos a murit pentru cei păcătoşi, nu pentru cei 
drepţi. Gândeşte-te cât e de mare lucrul acesta. E un lucru mare a 
te întrista pentru cei răi şi a ajuta pe cei păcătoşi mai mult decât pe 
cei drepţi. [...] De poţi să te îndreptezi întru tine în sufletul tău, nu 
te îngriji să urmăreşti altă dreptate. În toate faptele tale să 
premeargă neprihănirea trupului şi curăţia conştiinţei. Căci fără 
acestea zadarnic e în faţa lui Dumnezeu orice lucru. (Sf. Isaac Sirul, 
Filocalia 10, pag. 302). 


Când cugetăm la înălţimea nesfârşită a lui Dumnezeu, să nu ne 
pierdem nădejdea în iubirea de oameni a Lui, ca şi când n-ar ajunge 
până la noi din pricina înălţimii; iar când ne gândim la adâncul 
nesfârşit al căderii noastre din pricina păcatului, să nu ne pierdem 
credinţa în învierea virtuţii noastre omorâte. Căci amândouă sunt cu 
putinţă la Dumnezeu: şi să coboare ca să lumineze mintea noastră 
prin cunoştinţă şi să învie iarăşi virtutea în noi ca să ne înalțe 

împreună cu Sine, prin faptele dreptăţii. [...] După alt înţeles, 
"adâncul" însemnează aici toate cele de după Dumnezeu, în care 
Cuvântul lui Dumnezeu coboară întreg tuturor prin Providenţă ca 
viaţa ce străbate prin toate cele ce sunt moarte. Căci moarte sunt 
cele ce viețuiesc numai prin împărtăşirea de viaţă. lar "cerul" 
însemnează aici ascunsul natural al lui Dumnezeu care nu poate 
fi cuprins de nimic şi de nimeni. (Sf. Maxim Mărturisitorul, 


Filocalia 2, pag. 180). 


"Ochii lor se vor întuneca şi nu vor vedea“. 
Romani XI, 10; Psalm LXVIII, 27 


Când se vor deschide cărţile conştiinţei fiecăruia, în inimile şi 
conştiințele păcătoşilor se va afla închipuirea de sine, sau slava 
deşărtă, său erezia, sau invidia, sau pizma, sau altceva din acestea; 
se va afla negrija, trândăvia şi neîmplinirea din toată inima a 
poruncilor lui Dumnezeu de unde vine lipsa iubirii Lui. (...] Atunci 
vor fi ruşinaţi şi vor auzi: "Întrucât nu aţi făcut una dintre 
poruncile Mele preamici, ci aţi nesocotit-o, Mie nu aţi făcut” 
(Matei XXV, 45; V, 19). (Sf. Simeon Noul Teolog, Filocalia 6, 
pag. 174). 


"Vezi deci bunătatea şi asprimea lui Dumnezeu. Asprimea Lui 
către cei ce au căzut în bunătatea Lui către tine, dacă vei stărui 
în această bunătate; altfel şi tu vei fi tăiat“. 

Romani XI, 22 


Spun unii că e cu neputinţă să se numească cineva curat 
(neprihănit) după gustarea păcatului. Dar eu spun: e cu putinţă şi 
uşor celui ce voieşte să altoiască măslinul sălbatic cu cel bun. Dacă 
i S-ar fi încredinţat cheile cerului celui fecioreinic cu trupul 

(apostolului Ioan), poate ar fi dogmatizat bine cei amintiţi înainte. 
Dar dacă nu, să-i ruşineze pe ei cel ce avea soacră şi s-a făcut 
neprihănit şi poartă cheile Împărăției (Petru). (Sf. Ioan Scărarul, 
Filocalia 9, pag. 238). 


"O, adâncul bogăției şi al înţelepciunii şi al cunoştinţei şi al 
înţelegerii şi al priceperii şi al iconomiei Dumnezeului Celui 
neurmat! Cât de necercetate sunt judecăţile Lui şi de neurmate 
căile Lui". 

Romani XI, 33 


—_ Nu se pot răscula patimile împotriva sufletului şi nu îl pot 
tulbura pe nevoitor, când inima e golită de cele ale vieţii, prin 
retragerea care-l fereşte de orice împrăştiere, dacă nu se lasă prins 
de trândăvie şi de nepăsarea faţă de cele cuvenite, mai ales de se va 
îndeletnici cu cugetarea celor din dumnezeieştile Scripturi, prin 
cercetarea înţelesurilor lor, rămânând netulburat de patimi. Căci 
Chiar şi numai de vor stărui aceste înţelesuri în el şi se va înmulţi 
înţelegerea dumnezeieştilor Scripturi, vor fugi din el gândurile 
deşarte şi mintea lui se va putea desprinde de dorirea sau de 
amintirea lor; şi nu va putea lua aminte la nimic din viaţa aceasta, 
ridicându-se prin marea plăcere a îndeletnicirii cu această înţelegere 

deasupra acestor gânduri, datorită multei liniştiri a lui în pustie. 
Pentru că prin aceasta el uită chiar şi de el însuşi şi de firea lui şi 
se face ca un om ieşit din sine, nemaiamintindu-şi deloc de veacul 
acesta. [...] 

Şi petrecând în aceste lucruri minunate şi fiind mereu uimit 
(răpit) de ele, se îmbată pururea şi se află ca în viaţa de după 
înviere. [...] 

El se mişcă deci împreună cu acestea spre amintirea lor, 
potrivit treptei vieţuirii lui. Şi luând în minte slava veacului viitor 
şi nădejdea celor rânduite drepţilor ce se vor mişca în Dumnezeu 
în viaţa viitoare şi acea nouă reaşezare în starea cea dintâi, nu se 

mai gândeşte şi nici nu-şi mai aduce aminte de lumea aceasta. 

Şi când se îmbată de acestea, iarăşi se strămută de acolo cu 
vederea lui la cele ale veacului acesta, întru care se află încă. (Sf. 
Isaac Sirul, Filocalia 10, pag. 445). 


“Pentru că din El şi prin EI şi întru El sunt toate". 
Romani XI, 36 


Mărturisesc unitatea în Treime şi Treimea în unitate ca una ce 
se împarte neîmpărţit şi se uneşte împărţit. Ştiu pe Tatăl ca 
începutul (principiul) cel unul al tuturor: al Fiului şi al Duhului ca 
născător şi ca izvor veşnic, împreună veşnic, împreună nesfârşit, 
nehotărnicit, deofiinţă şi nedespărţit; iar al făpturilor ca Făcător, 
Proniator şi Judecător prin Fiul, adică şi în Duhul Sfânt. [...] 

Pe Fiul şi pe Duhul Sfânt le zic iarăşi împreună veşnici cu 
Tatăl dar nu împreună fără de început. Împreună veşnici cu Tatăl 
ca fiind împreună cu Tatăl din nesfârşit. Dar nu împreună fără de 
început, nefiind fără cauză. Căci sunt din El deşi nu după El ca 
lumina din soare. Le zic iarăşi şi fără de început când se înţelege 
începutul din timp ca să nu fie cugetate sub vreme cele din care 
este vremea. Deci nu sunt fără de început în privinţa cauzei, dar 
sunt fără de început în privinţa vremii, fiind mai înainte de orice 
vreme şi de orice veac şi mai presus de veac şi de vreme, prin ele 
fiind tot veacul şi toată vremea şi cele din veac şi cele din vreme; 
şi ele fiind împreună veşnice cu Tatăl. (Talasie Libanul, Filocalia 
4, pag. 35). 


Începutul (principiul), mijlocul şi sfârşitul existenţelor este 
Dumnezeu, ca Cel ce le face, dar nu ca cel ce le pătimeşte; în 
acelaşi fel este El şi toate celelalte, prin câte îl numim. Este 
început, ca Făcător; mijloc ca Proniator şi sfârşit ca Cel ce le 
circumscrie. (Sf. Maxim Mărturisitorul, Filocalia 2, pag. 127). 

Dacă “din EI, prin El şi spre El sunt toate”, iar între toate se 
află şi mintea, atunci şi ea este din EI şi prin El ba, ea este în chip 
mai deosebit din El şi prin EI, din pricina asemănării ei cu 
Dumnezeu. Prin urmare, ea trebuie să şi caute spre El mai mult ca 
toate. Iar cuvintele "spre El” arată că mintea trebuie să caute prin 
întoarcere spre arătarea Celui Unul mai presus de lume. Aşadar, 
mintea trebuie să caute spre "Unul". (Calist Catafygiotul, Filocalia 
8, pag. 411). 


"Vă îndemn pe voi, prin milostivirile lui Dumnezeu, să înfăţişaţi 
trupurile voastre jertfă vie, sfântă, bineplăcută lui Dumnezeu". 
Romani XII, 1 


Cum se poate înfăţişa trupul nostru până e încă viu jertfă 
bineplăcută lui Dumnezeu? Când ochii noştri văd lucrurile netede, 
potrivit cu ceea ce s-a scris: "Cel ce vede lucrurile netede se va 
milui” (Pilde XII, 13), căci ne vor atrage şi ne vor procura mila de 
sus când urechile se supun învățăturilor dumnezeieşti, nu numai ca 
să le audă pe ele, ci după cuvântul lui David, ca să-şi amintească 
de poruncile lui Dumnezeu spre a le împlini pe ele (Psalm CII, 18) 
nefăcându-se "auzitori care uită” după cuvântul fratelui Domnului 
dintre Apostoli, “ci privind de aproape la legea desăvârşită a 
libertăţii şi stăruind în ea şi făcându-se fericit în lucrarea lui" 
(Iacob II, 25). (Sf. Grigorie Palama, Filocalia 7, pag. 252). 


"Aşa şi noi, cei mulţi, un trup suntem în Hristos şi fiecare 
suntem mădulare unii altora". 
Romani XII, 5 


Sfântul loan Gură de Aur scrie: E de trebuinţă să învăţăm ce 
este minunea Tainelor şi pentru ce s-a dat şi care este folosul 

acesteia. Suntem un trup (Romani XII, 5) şi mădulare ale trupului 
Domnului nostru lisus Hristos şi din oasele Lui (Efeseni V, 30). Iar 
cei care au aflat aceasta să urmeze celor spuse. Deci pentru ca 
aceasta să nu se înfăptuiască numai prin iubire, ci şi cu lucru însuşi, 
să ne unim prin mâncare cu acel trup pe care ni l-a dăruit, voind să 
ne arate dorul ce-l are către noi. Pentru aceasta s-a unit pe Sine cu 
noi şi ne-a dat trupul Său nouă, ca să ne facem un trup unit cu 
Capul. Acest lucru este propriu celor ce se iubesc cu tărie. Acest 
lucru l-a dat de înţeles Iov vorbind despre casnicii lui, care-L 
iubeau în chip covârşitor, încât ziceau, arătându-şi iubirea lor: "Cine 
ne va da putinţa să ne săturăm de carnea Lui" (lov XXXI, 31). De 
aceea şi Hristos a făcut acest lucru, ridicându-ne la o prietenie şi 
mai mare arătându-ne dorul Lui către noi, căci nu se dă pe Sine 
celor ce-L doresc, numai ca să-L vadă, ci şi ca să-L atingă, să-L 
mănânce şi să se sădească în trupul Lui şi să se unească cu El şi să- 
şi sature întreg dorul. (Sfântul loan Gură de Aur, Omilia 46 la Ioan, 
P.G. 59, 260). 

Şi iarăşi: “Cei ce se împărtăşesc de preasfântul Trup şi de 
cinstitul Sânge, stau între Îngeri şi Arhangheli şi între Puterile de 
Sus şi sunt îmbrăcaţi în însuşi vestmântul împărătesc al lui Hristos, 
având armele duhovniceşti”. [...] Dar pe cât este de mare şi de 
înfricoşătoare şi de minunată Taina, tot pe atât trebuie să te apropii 
cu curăţie, dacă vrei să te apropii de mântuire. Căci dacă te apropii 
cu o conştiinţă rea, te apropii de osândă şi de pedeapsă. Căci "cel 
ce mănâncă şi bea cu nevrednicie Trupul şi Sângele Domnului, 
judecată sieşi mănâncă şi bea" (1 Corinteni XI, 27). Că dacă cei ce- 
şi pătează porfira împărătească, sunt pedepsiţi la fel cu cei ce o rup, 
nu e deloc necuvenit ca şi cei ce primesc Trupul cu cuget necurat 
să sufere aceeaşi pedeapsă cu cei ce L-au rupt prin piroane. [...] 

lar dumnezeiescul loan Damaschin zice: "Deoarece suntem 
îndoiți şi compuşi, trebuie ca şi naşterea noastră să fie îndoită; la 
fel şi haina îndoită. Naşterea ni s-a dat prin apă şi prin Duh. lar 
mâncarea este însăşi pâinea vieţii, Domnul nostru lisus Hristos, Cel 
ce S-a pogorât din cer". "Precum la Botez, deoarece oamenii 
obişnuiesc să se spele cu apă şi să se ungă cu untdelemn, a unit cu 

untdelemnul şi cu apa harul Duhului şi l-a făcut pe el baia naşterii“ 
din nou, la fel, deoarece avem obiceiul să mâncăm pâine şi să bem 
apă şi vin, a unit cu ele dumnezeirea Sa şi le-a făcut pe ele Trupul 
şi Sângele Său, ca prin cele obişnuite şi după fire, să ajungem în 
cele mai presus de fire” (De fide Orthodoxa, ibr. IV, cap. XII, P.G. 
94. 1117-1148). "Trupul Lui este cu adevărat unit cu dumnezeirea, 
dar înțeleg trupul cel din Sfânta Fecioară, nu un trup coborât din 
ceruri, iar pâinea şi vinul se prefac în însuşi Trupul şi în însuşi 
Sângele lui Dumnezeu. Această prefacere se face prin Duhul Sfânt, 
tot aşa cum Cuvântul a dat fiinţă trupului Său în Sine din Sfânta 
Născătoare de Dumnezeu, prin Duhul Sfânt. [...] Deci Cuvântul lui 
Dumnezeu este cu adevărat şi lucrător şi atotputernic, iar modul de 
nepătruns". [...] 

Şi pâinea şi vinul nu sunt chip al Trupului şi al Sângelui lui 
Hristos, să nu fie, ci însuşi Trupul lui Hristos Cel îndumnezeit şi 
însuşi Sângele Lui. Căci "Trupul Meu este adevărată mâncare şi 
Sângele Meu adevărată băutură” (loan VI, 55). Căci este Trupul şi 
Sângele lui Hristos, care intră în alcătuirea sufletului şi trupului 
nostru, netopindu-se, nestricându-se, netrecând în ceea ce dăm 
afară, ci rămânând în fiinţa noastră, ca pricină a păstrării noastre, 
ca mijloc de curăţire a toată întinăciunea. Chiar dacă aurul s-a pătat, 
îl curăţeşte prin arderea judecății, ca să nu fim osândiţi în veacul 
viitor împreună cu lumea (I Corinteni XI, 52). Curăţându-ne prin 
aceasta, ne unim cu Trupul lui Hristos şi cu Duhul Lui şi ne facem 
Trupul lui Hristos. 

Aceasta este pâinea, care e pârga pâinii cereşti, a pâinii spre 
fiinţă (Matei VI, 11). Căci pâinea "spre ființă” arată fie pe cea 
viitoare, adică a veacului viitor, fie pe cea primită spre păstrarea 
fiinţei noastre. 

Trupul Domnului este Duh de viaţă făcător pentru că s-a 
zămislit din Duhul de viaţă făcător. "Căci ceea ce se naşte din Duh, 
Duh este” (loan III, 6). (Monahii Calist şi Ignatie Xanthopol, 
Filocalia 8, pag. 202). 

"Bucuraţi-vă cu cei ce se bucură şi plângeţi cu cei ce plâng". 
Romani XII, 15 


Supărarea celui ce te pizmuieşte o vei alina prin osteneală. Căci 
el îşi socoteşte pricină de nenorocire ceea ce pizmuieşte la tine. De 
aceea nu poţi să-l alini altfel decât aşcunzând-o aceasta de la el. 
Dacă aceasta le foloseşte multora, iar pe acela îl întristează, pe care 
parte o vei nesocoti? E de trebuinţă să fii de folos celor mulţi, dar 
după putere, nici pe acela să nu-l nesocoteşti. Să nu te laşi înrâurit 
de răutatea patimei lui. Căci nu te răzbuni pe patimă, ci pe pătimaş. 
Drept aceea socoteşte-l întru smerenie pe acela mai presus de tine 
şi în toată vremea, în tot locul şi lucrul dă-i lui mai multă cinste. 

Iar pizma ta o poţi alina dacă te bucuri cu cel pizmuit de cele 
ce se bucură el şi te întristezi împreună cu acela de cele ce se 
întristează el. (Sf. Maxim Mărturisitorul, Filocalia 2, pag. 96). 


"Dacă dragostea nu face rău aproapelui". 
Romani XIII, 10 


Cel ce pizmuieşte pe fratele şi se întristează de binele lui şi 
întinează numele lui cel bun cu defăimări sau îi întinde niscai curse 
spre a-l atrage la rele, cum nu se va face pe sine străin de dragoste 
şi vinovat de osânda veşnică? (Sf. Maxim Mărturisitorul, Filocalia 
2, pag. 45). 


"Dacă plinirea legii este iubirea". 
Romani XIII, 10 


Cel ce se gândeşte la rău împotriva fratelui şi unelteşte 
vicleşuguri împotriva lui şi doreşte căderea lui şi se bucură de ea, 
cum nu va fi călcător de lege şi vrednic de chinurile veşnice? (Sf. 
Maxim Mărturisitorul, Filocalia 2, pag. 45). 

"Ci îmbrăcaţi-vă în Domnul lisus Hristos şi grija de trup să nu 
o faceţi spre pofte". 
Romani XIII, 14 


Zicând acestea apostolul n-a oprit chivernisirea cea 
trebuincioasă a vieţii, ci grija cea iubitoare de plăceri. De altfel 
pentru curăţia desăvârşită a sufletului nu ajunge numai reținerea de 
la bucate, dacă nu se adaugă la ea şi celelalte virtuţi. De aceea 
smerenia prin ascultarea cu lucrul şi prin ostenirea trupului, mari 
foloase aduce. Înfrânarea de la iubirea de argint călăuzeşte sufletul 
spre curăţie, când înseamnă nu numai lipsa banilor, ci şi lipsa poftei 
de a-i avea. Reţinerea de la mânie, de la întristare, de la slava 
deşartă şi mândrie, înfăptuieşte curăţia întreagă a sufletului. Iar 
curăţia parţială a sufletului, cea a neprihănirii adică, o înfăptuiesc 
în chip deosebit înfrânarea şi postul. (Casian Romanul, Filocalia 1, 
pag. 99). 


Cel ce a fost ridicat de împărat din cea mai de jos sărăcie la 
bogăţie şi a fost îmbrăcat cu o mare cinste şi împodobit cu o haină 
strălucitoare şi i s-a poruncit să stea în faţa lui, priveşte pe împărat 
cu mare dor şi îl iubeşte ca pe binefăcătorul lui, iar haina cu care 
a fost îmbrăcat o cinsteşte cum se cuvine şi demnitatea şi-o 
cunoaşte. Iar de bogăţia dată lui îşi dă seama [...] căci vede pururea 
harul Duhului care luminează de jur împrejur, care poate fi numit 
haină şi purpură împărătească sau, mai bine zis, e Hristos Însuşi, 
dacă cei ce cred în El s-au îmbrăcat în El. (Sf. Simeon Noul 
Teolog, Filocalia 6, pag. 53). 


"Căci nimeni dintre noi nu trăieşte pentru sine şi nimeni nu 
moare pentru sine”. 
Romani XIV, 7 

Cel ce a ajuns la măsurile desăvârşirii este mort fără a fi mort, 
vieţuind în Dumnezeu în Care se află şi nevieţuind lui. E orb ca cel 
ce nu vede din fire. El a ajuns însă mai presus de orice vedere 
naturală, ca unul ce a primit ochi noi şi neasemănat mai buni şi mai 
presus de cei ai firii. El e nelucrător şi nemişcat ca unul ce a 
împlinit toată lucrarea sa. E fără gânduri, ca unul ce s-a ridicat la 
unirea mai presus de înţelegere şi se odihneşte acolo unde nu mai 
e vreo lucrare a minţii sau vreo mişcare de aducere aminte, spre 
vreun gând sau spre vreun înţeles. Căci neputând înţelege sau 
cunoaşte cele neînţelese şi cu neputinţă de cuprins se odihneşte în 
ele. Iar odihna aceea e nemişcarea nesimţirii fericite, care e totodată 
desfătarea în simţirea neîndoielnică şi fără străduinţă a bunătăţilor 
negrăite. (Sf. Simeon Noul Teolog, Filocalia 6, pag. 56). 


"Că tot ce nu e din credinţă, e păcat”. 
Romani XIV, 23 


E de toată trebuinţa ca cei ce voiesc să aibă pururea o credinţă 
neîndoielnică în povăţuitorii lor, să păstreze biruinţele lor pururea 
pomenite şi neşterse, în inima lor, ca atunci când dracii le vor 
semăna necredinţa faţă de ei, să le închidă gura cu cele păstrate în 
amintirea lor. Căci pe cât înfloreşte credinţa în inimă, pe atâta se 
sileşte şi trupul în slujire. Dar când se poticneşte de necredinţă, 
cade. (Sf. loan Scărarul, Filocalia 9, pag. 81). 


"Voi cei tari purtaţi neputinţele celor slabi”. 

Romani XV, ! 
“Îndreptaţi pe cei ce au greşit cu duhul blândeţii”. 

Galateni VI, | 


Începutul înţelepciunii de la Dumnezeu este bunătatea şi 
blândeţea. Acestea se nasc dintr-un suflet mare şi poartă neputinţele 

oamenilor. [...] 

Apostolul numără pacea şi răbdarea între roadele Duhului 
Sfânt. Inima plină de întristare pentru slăbiciunea şi neputinţa 
împlinirii faptelor trupeşti celor văzute, ţine locul tuturor faptelor 
trupeşti. Faptele trupeşti fără întristarea minţii sunt însă ca un trup 
fără suflet. Cel întristat cu inima, dar cu simţurile nestăpânite, e ca 
un bolnav care suferă trupeşte, dar are gura slobodă pentru orice 
mâncare vătămătoare. Cel întristat cu inima, dar slobod la simţuri, 
e ca un om care are un singur fiu şi-l înjunghie puţin câte puţin cu 
propriile sale mâini. Întristarea minţii e un dar de preţ în faţa lui 
Dumnezeu. Şi cel ce o poartă cum se cuvine e ca un om ce poartă 
sfinţenia în mădularele lui. (Sf. Isaac Sirul, Filocalia 10, pag. 298). 


"Unde este înțeleptul? Unde este cărturarul? Unde e 

cercetătorul acestui veac? Au n-a dovedit Dumnezeu nebună 

înţelepciunea lumii acesteia?" 
5 I Corinteni I, 19 


Ştiind vrăjmaşul că rugăciunea ne este nouă apărătoare, iar lui 
vătămătoare, şi silindu-se să ne desfacă de ea, ne împinge la pofta 
ştiinţelor elineşti de la care ne-am depărtat şi ne îndeamnă să ne 
ocupăm cu ele. Să nu ascultăm de el, ca nu cumva depărtându-ne 
de la legile plugăriei noastre, să culegem în loc de smochini şi 
struguri, spini şi mărăcini. (loan Carpatinul, Filocalia 4, pag. 127). 


Tot cel ce se socoteşte învăţat în ştiinţa matematicii nu se va 
învrednici vreodată să privească şi să cunoască tainele lui 
Dumnezeu, până ce nu va voi mai întâi să se smerească şi să se 
facă nebun, lepădând odată cu părerea de sine şi cunoştinţa pe care 
a adunat-o. Căci cel ce face aceasta şi urmează, cu credinţă 
neîndoielnică, înţelepţilor în cele dumnezeieşti şi e povăţuit de 
aceştia, va intra împreună cu ei în cetatea Dumnezeului celui viu. 

Şi călăuzit şi luminat de Duhul dumnezeiesc, vede şi învaţă cele ce 
nici unul dintre ceilalţi oameni nu le-a văzut şi nu le poate vedea 
şi afla vreodată. Atunci ajunge să fie învăţat de Dumnezeu. (Sf. 
Simeon Noul Teolog, Filocalia 6, pag. 89). 


"Cel ce ochiul n-a văzut şi urechea n-a auzit şi la inima omului 
nu s-a suit, pe acestea le-a gătit Dumnezeu celor ce-L iubesc pe 
EI". 

I Corinteni II, 9 


Bunătăţile Împărăției, care este înlăuntrul nostru, pe care ochiul 
iubitor de frumuseţe nu le-a văzut şi urechea iubitoare de cinste nu 
le-a auzit şi la inima goală de Duhul Sfânt nu s-au suit, sunt arvuna 
bunătăţilor ce se vor da celor drepţi în împărăţia viitoare de către 
Dumnezeu. lar cel ce nu se desfătează cu acestea, care sunt roadele 
duhului, nu va putea ajunge să se bucure de acelea. (Ilie Ecdicul, 
Filocalia 4, pag. 316). 


De credem că virtutea este bună, neapărat că cel ce a făcut 
virtutea şi a dat-o oamenilor este Dumnezeu. Şi dacă EI e bun, 
neapărat că e şi drept. Căci dreptatea e virtute, de aceea e şi bună. 
Iar dacă Dumnezeu e bun şi drept, fără îndoială că din bunătate a 
făcut şi face toate câte le face, chiar dacă celor răi nu li se pare aşa. 
Fiindcă nimic nu întunecă aşa ca răutatea. Dumnezeu se arată 
simplităţii şi smereniei şi nu ostenelilor. Şi se arată nu cum socot 
unii din neexperienţă, ci prin contemplarea lucrurilor sau a 
făpturilor şi a tainelor descoperite în dumnezeieştile Scripturi. 
Aceasta e plata liniştirii şi a celorlalte fapte în veacul de acum şi în 
cel viitor. (Cuv. Petru Damaschin, Filocalia 5, pag. 211). 

Sporirea în cunoştinţa de Dumnezeu se face prilej şi pricină a 
necunoaşterii tuturor celorlalte, ba chiar şi a lui Dumnezeu. Şi 
mărimea luminii Lui e o nevedere desăvârşită, iar simţirea 
supradesăvârşită a luminii Lui mai presus de simţire este o 
nesimţire a tuturor celor ce sunt în afara ei. Căci simţirea care nu 
cunoaşte, nu află şi nu înţelege deloc ce sunt, de unde, unde, care 
şi cum sunt cele în care se află neavând putere să ştie acestea, cum 
va fi simţirea? Cum nu vor fi acestea mai degrabă mai presus de 
simţire? lar mintea care-şi simte neputinţa ei cum nu va fi 
nesimţitoare faţă de cele mai presus de simţire? [...] Domnul care 
ne dăruieşte nouă cele mai presus de simţire ne dă şi o altă simţire 
mai presus de simţire prin Duhul Său, ca să simţim în chip mai 
presus de fire darurile şi harismele Lui mai presus de simţire, prin 
toate simţurile, în chip clar şi curat. (Sf. Simeon Noul Teolog, 
Filocalia 6, pag. 51). 


Precum pentru iubitorul de trup şi de viaţă, de plăceri şi de 
lume despărţirea de acestea este moarte, aşa pentru iubitorul de 
curăţie şi de Dumnezeu, de cele netrupeşti şi de virtute, moarte cu 
adevărat este despărţirea cea mai mică a cugetării de acestea. Cel 
ce priveşte lumina supusă simţurilor, dacă va închide puţin ochii, 
sau i se vor acoperi de altcineva, se necăjeşte şi se întristează şi nu 
poate peste tot să rabde aceasta, mai ales dacă privea la anumite 
lucruri de trebuinţă sau interesante. Dar cu cât mai vârtos nu se va 
întrista şi nu se va necăji cel ce e luminat de Duhul Sfânt şi 
priveşte cu trezvie şi cu înţelegere, fie că priveghează, fie că 
doarme, bunătăţile acelea “pe care ochiul nu le-a văzut şi urechea 
nu le-a auzit şi la inima omului nu s-au suit” la care doresc şi 
îngerii să privească (1 Petru I, 12) de va fi smuls de cineva de la 
vederea lor? Căci el socoteşte aceasta, pe drept cuvânt, moarte şi 
înstrăinare de viaţă veşnică. (Sf. Simeon Noul Teolog, Filocalia 6, 
pag. 81). 


217 


Raiul este dragostea lui Dumnezeu în care se cuprinde 
desfătarea de toate fericirile. E locul unde Pavel a fost hrănit cu o 
hrană mai presus de fire, gustând acolo din pomul vieţii. [...] De la 
pomul acesta a fost oprit Adam, prin sfatul diavolului. Pomul vieţii 
este dragostea lui Dumnezeu, de la care a căzut Adam şi nu s-a mai 
întâlnit cu bucuria. 

Iar în pământul mărăcinilor a lucrat întunericul. Cei ce s-au 
lipsit de dragostea lui Dumnezeu mănâncă pâinea sudorii în faptele 
lor, chiar de umblă pe calea cea dreaptă. Aceasta s-a poruncit 
întâiului zidit să o mănânce după cădere. Până ce nu vom afla 
dragostea, lucrarea noastră este în pământul mărăcinilor, şi 
semănăm şi secerăm în mijlocul mărăcinilor chiar dacă sămânţa 
noastră este sămânţa dreptăţii şi suntem înţepaţi de ei în toată clipa 
şi până ce nu ne îndreptăm, vieţuim în sudoarea feţei. Dar când 
vom afla dragostea ne vom hrăni cu pâinea cerească şi ne vom 
întări fără lucru şi osteneală. Pâinea cerească este Hristos, Cel ce s- 
a pogorât din cer şi a dat lumii viaţă. Şi aceasta este pâinea 
îngerilor. 

Cel ce a aflat dragostea mănâncă pe Hristos, Îl mănâncă pe 
Hristos în fiecare zi şi ceas şi se face prin aceasta nemuritor. "Că 
cel ce mănâncă din pâinea pe care Eu voi da-o lui, nu va vedea 
moartea în veac" (loan VI, 58). [...] Dragostea e în stare să 
hrănească pe om în locul mâncării şi băuturii. Acesta este vinul care 
veseleşte inima omului" (Psalm CIII, 16). Fericit este cel ce bea din 
vinul acesta. Din acesta au băut desfrânaţii şi s-au ruşinat, şi 
păcătoşii şi au părăsit căile patimilor; şi beţivii şi s-au făcut 
postitori; şi bogaţii şi au dorit sărăcia; şi cei ce flămânzesc şi s-au 
îmbogăţit cu nădejdea; şi bolnavii şi s-au făcut puternici, şi cei 
neînvăţaţi şi s-au înţelepţit. (Sf. Isaac Sirul, Filocalia 10, pag. 362). 


Vederea adevărată a firilor celor supuse simţurilor şi a celor 
nesupuse simţurilor şi a Sf. Treimi însăşi o primim în descoperirea 
cea întru Hristos, pe care a învăţat-o şi a arătat-o oamenilor când a 
adus prima dată înnoirea firii omeneşti în ipostasul Lui şi ne-a 

deschis calea în Sine pentru a străbate, prin poruncile Lui de viaţă 
făcătoare, spre adevăr. Şi firea e în stare să se facă văzătoare a 
vederii adevărate şi nu a unei năluciri, când omul se dezbracă de 
omul cel vechi al patimilor, la început prin răbdarea pătimirilor şi 
prin lucrare şi prin necazuri. |...] Atunci e în stare mintea să se 
nască duhovniceşte şi să se arate în lumea Duhului şi să primească 
vederea patriei sale. 

Dar vederea de acum a făpturilor, deşi e dulce, e o umbră a 
cunoştinţei şi dulceaţa ei nu este despărțită de nălucirea visurilor. 
Iar vederea lumii noi în Duhul descoperirii în care se desfată mintea 
duhovnicească este o lucrare a harului şi nu umbra cunoştinţei. [...] 
Şi această vedere se face hrană minţii, până ce poate primi o vedere 
mai înaltă decât vederea dintâi. Pentru că vederea se împărtăşeşte 
vederii până ce mintea intră în patria iubirii desăvârşite. Căci 
iubirea e patria celor duhovniceşti şi se sălăşluieşte în curăţia 
sufletului. Şi când se sălăşluieşte mintea în patria iubirii, harul 
lucrează şi mintea primeşte vederea Duhului şi se face văzătoare a 
celor ascunse. (Sf. Isaac Sirul, Filocalia 10, pag. 507). 


“Iar nouă ni le-a descoperit Dumnezeu prin Duhul Său, fiindcă 
Duhul toate le cercetează chiar şi adâncurile lui Dumnezeu". 
1 Corinteni II, 10 


Nu este acelaşi lucru retragerea (din lume) ca mutarea dintr-un 
loc în alt loc şi adevărata înstrăinare; ci altceva şi altceva. Cea 
dintâi este a celor ce luptă şi a celor ce, din cauza lenei, sunt purtaţi 
de o cugetare nestatornică sau din cauza unui prisos de căldură 
doresc lupte şi mai mari. lar a doua este a celor ce s-au răstignit 
lumii şi lucrurilor lumii şi doresc să fie pururea numai cu 
Dumnezeu şi cu îngerii şi nu se întorc deloc spre cele omeneşti. 
(Sf. Simeon Noul Teolog, Filocalia 6, pag. 48). 

"Cele ale lui Dumnezeu nimeni nu le ştie, fără numai Duhul lui 
Dumnezeu". 
I Corinteni II, 11 


Numai Duhului singur îi este vădită voia lui Dumnezeu. [...] Şi 
când potrivit făgăduinţei, în ziua Cincizecimii, a venit Mângâietorul 
şi puterea Duhului cel bun s-a sălăşluit în sufletele Apostolilor, 
acoperământul păcatului a fost luat cu totul de pe ei, iar patimile au 
fost înlăturate şi ochii inimii lor dezvăluiţi; atunci, umpluţi fiind de 
înţelepciune şi făcuţi desăvârşiţi de către Duhul, prin Acela au 
învăţat să facă voia lui Dumnezeu şi tot prin Acela au fost povăţuiţi 
la tot adevărul. Căci El stăpânea şi împărăţea peste sufletele lor. 
(Sf. Simeon Metafrastul, Filocalia 5, pag. 351). 


"Omul firesc nu primeşte cele ale Duhului lui Dumnezeu, căci 
pentru el este nebunie şi nu poate să le înţeleagă, fiindcă ele se 
judecă duhovniceşte". 

I Corinteni II, 14 


Mintea însăşi trebuie să se păstreze şi să se păzească pe sine 
nepărtaşă şi nedespărţită de închipuire, ca una ce e fiinţă 
neîmpărţită, simplă, de sine stătătoare, curată şi luminoasă. Căci ea 
are de la sine o putere naturală spre aceasta şi ca să se întoarcă, să 
se adune şi să se mişte spre sine, nereţinută de nimic altceva. 
Aceasta este starea minţii “care vine din harul dumnezeiesc”. Căci 
zice Scărarul: "A fixa mintea e propriu numai Sfântului Duh”. Căci 
deşi ca putere a sufletului, ea e mişcată şi stăpânită oarecum şi de 
acesta, dar ea este şi se numeşte şi ochiul sufletului şi are o anumită 
putere naturală proprie, simplă şi neatârnată. 

De aceea şi când se simte stând după fire în atârnare de suflet 

şi de puterile lui, este minte în potenţă. De aici vine şi numirea de 
om sufletesc. Dar când îşi reia vrednicia sa naturală, simplă şi 
esenţială şi strălucirea neîmpărţită şi neatârnată şi stăpânirea de 
sine, sau se eliberează de alipirile şi mişcările trupeşti şi sufleteşti 
naturale şi se învredniceşte ca din minte în potenţă să devină minte 
în lucrare, [...] sau se întoarce statornic la sine în chip neabătut şi 
prin sine urcă nereţinută de nici o legătură, în întregime şi 
desăvârşit la înţelegerea lui Dumnezeu cea fără formă şi fără chip 
şi simplă. (Monahii Calist şi Ignatie Xanthopol, Filocalia 8, pag. 
155). 


Celor ce au lucrat în rai şi au păzit porunca, sau după ce au 
căzut au reluat lucrarea în el şi paza lui, contemplarea lui le e foarte 
dulce şi atrăgătoare, ca unora ce şi-au deprins simţurile sufletului 
şi au gustat din pomul vieţii, iar de gustarea din celălalt, adică din 
pomul cunoştinţei, nu au fost vătămaţi. Dar pentru ceilalţi, care nu 
se preocupă deloc de lucrurile dumnezeieşti şi a căror osteneală şi 
sârguinţă nu s-au dedicat lucrării Duhului şi de aceea nu pot să-şi 
închipuie nimic în afară de cele văzute, această contemplare este o 
nebunie sigură. (Nichita Stithatul, Filocalia 6, pag. 364). 


"Dar omul duhovnicesc toate le judecă, pe el însă nu-l judecă 
nimeni". 
I Corinteni II, 15 


Numai cei ce au primit simţirea duhovnicească prin pătrunderea 
cea din har, înţeleg pe cei ce n-au dobândit simţirea duhovnicească 
şi sunt conduşi sufleteşte prin sunete limpezi şi lămurite spre cele 
ce se întâmplă. Căci unul ca acesta poate să le deosebească pe 
toate, după Sfântul Pavel, deşi el nu e judecat de nimeni altul. 

Fiindcă cei ce sunt altfel, nu numai că nu văd lipsa Duhului 
dumnezeiesc, ci şi fericesc uneori, din neînțelegere, pe cei vrednici, 
mai mult de compătimire, întrucât nu au primit simţirea Duhului 
prin har, ci sunt purtaţi mai degrabă de duhul lumii şi sunt 
"sufleteşti" cum îi numeşte cuvântul dumnezeiesc (I Corinteni Il, 
14). 

Iar cei duhovniceşti la simţire şi aprinşi de focul dumnezeiesc, 
nu judecă nicidecum lucrurile cu grabă sau după latura văzută, ca 
cei mulţi, ci după adevărul neschimbat şi veşnic din ei, fiind 
învăţaţi în chip sigur de Duhul de viaţă făcător şi luminător, care 
dăruieşte celor în care se sălăşluieşte o altă viaţă decât cea 
obişnuită, o viaţă mai presus de fire şi o lumină şi o cunoştinţă 
deosebită de a ochilor celor mulţi. 

Aşa a fost Iacob Patriarhul, care schimbând de multe ori locul, 
a rămas apoi într-un unic loc, dar a văzut acolo multe cu ochiul 
pătrunderii şi a spus lucruri minunate despre fiii săi (Facere XLIX, 
1 şi 5). Aşa a fost Isaia cel mai puternic dintre prooroci: Căci 
văzând pe lisus dus ca o oaie spre junghiere (Isaia LIII, 7), nu s-a 
lăsat înşelat nici de pătimirea, nici de smerenia Lui şi de purtările 
proprii ei, ci a văzut tainic în acestea, cu ochiul pătrunderii, slava 
Lui, aşa cum se cuvine; măcar că L-a văzut pe Iisus lipsit de chip 
şi de frumuseţe (Isaia LIII, 3) şi supus celorlalte pătimiri, a 
mărturisit totuşi dumnezeirea Lui: Aşa a fost fiecare dintre sfinţii 
prooroci care credeau cu înţelegere cele duhovniceşti, prin 
iluminarea Duhului. (Calist Patriarhul, Filocalia 8, pag. 346). 


“Iar noi avem mintea lui Hristos". 
I Corinteni II, 16 


Mintea lui Hristos pe care o primesc sfinţii [...] nu vine în noi 
ca să ne lipsească de puterea noastră mintală, nici ca să întregească 
mintea noastră, ci ca să lumineze prin calitatea ei puterea minţii 
noastre şi să o ducă la aceeaşi lucrare cu a Lui. Căci mintea lui 

Hristos o are cel ce cugetă ca El şi prin toate În cugetă pe El. (Sf. 
Maxim Mărturisitorul, Filocalia 2, pag. 200). 


"Iar de zideşte cineva pe această temelie: aur, argint sau pietre 
scumpe, lemne, fân, trestie. 
Lucrul fiecăruia se va face cunoscut; îl va vădi ziua (Domnului). 
Pentru că în foc se descoperă, şi focul însuşi va lămuri ce fel 
este lucrul fiecăruia. 
Dacă lucrul cuiva, pe care l-a zidit, va rămâne, va lua plată. 
Dacă lucrul cuiva se va arde, el va fi păgubit; el însă se va 
mântui, dar aşa ca prin foc". 

I Corinteni III, 12-15 


Zidind pe Domnul, ca pe o temelie a credinţei, edificiul înalt 
al virtuţilor, să aşezăm în el aur, argint, pietre scumpe, adică 
cunoştinţă curată şi neîntinată despre Dumnezeu (teologie), viaţă 
străvezie şi strălucită, gânduri dumnezeieşti şi idei luminoase. Să nu 
aşezăm nici lemne, nici iarbă, nici trestie, adică nici idolatrie sau 
alipire la cele sensibile nici viaţă nesocotită, nici gânduri pătimaşe 
şi lipsite de înţelegerea înţelepciunii, ca nişte spice goale. (Sf. 
Maxim Mărturisitorul, Filocalia 2, pag. 170). 


Temelia este credinţa lui Hristos. Aurul zidit de cineva în ea 
este cunoştinţa tainică despre Dumnezeu (mistagogia teologică); 
argintul, viaţa străluminată de virtuţi; pietrele preţioase, cugetările 
evlavioase; lemnele, împătimirea de cele ce cad sub simţiri; iarba 
o zideşte cel ce se hrăneşte cu nesocotinţa; trestia cel ce lucrează 
stricăciune. 

Deci pe cei care au fapte bune ziua cunoştinţei îi arată că în 
foc, adică în duh s-a făcut descoperirea lor. În ce-i priveşte însă pe 
cei păcătoşi, lucrurile lor se ard prin judecata din cunoştinţă, care 
arde conştiinţa; ea desfiinţează păcatele şi mântuieşte pe om, dar îl 

păgubeşte de virtuțile pe care nu le-a lucrat în timpul de mai 
înainte, Dar şi în veacul viitor lucrurile păcatului se topesc în 
neexistenţă, firea reprimind înapoi puterile sale prin foc şi prin 
judecată. (Sf. Maxim Mărturisitorul, Filocalia 2, pag. 246). 


"Nu ştiţi oare că voi sunteţi templu al lui Dumnezeu şi că 
Duhul lui Dumnezeu locuieşte în voi'!. 
I Corinteni III, 16 


Sileşte-te pe tine însuţi să urmezi pilda smereniei lui Hristos, 
ca să se aprindă şi mai mult focul aruncat de EI în tine, foc prin 
care se dezrădăcinează toate mişcările lumii care omoară pe omul 
cel nou şi murdăresc curţile Domnului cel sfânt şi puternic. [...] Să 
curăţăm deci biserica Lui, precum curat este şi El, ca să dorească 
să se sălăşluiască în ea. Să o sfinţim precum şi El sfânt este. Şi să 
o împodobim cu toate faptele bune şi cinstite. Să o tămâiem cu 
tămâia odihnirii voii Lui, prin rugăciunea curată şi din inimă, care 
nu se poate dobândi prin împărtăşirea de mişcările lumeşti 
necontenite. Şi aşa va umbri în suflet norul slavei Lui şi va străluci 
lumina măririi Lui în lăuntrul inimii. (Sf. Isaac Sirul, Filocalia 10, 
pag. 34). 


"Ocărâţi fiind, binecuvântăm; prigoniţi, noi răbdăm; huliţi, noi 
mângâiem; ca nişte lepădături ale lumii ne-am făcut, ca gunoiul 
tuturor până astăzi". 

I Corinteni IV, 12-14 


Dracii au pus la cale ocărârea, hulirea şi prigonirea lui (a 
Apostolului) ca să-l mişte la ura celui ce-l ocărăşte, îl huleşte şi-l 
prigoneşte, având ca scop să-l facă să calce porunca iubirii. Iar 
Apostolul cunoscând gândurile lor, binecuvânta pe cei ce-l ocărau, 

răbda pe cei ce-l prigoneau şi mângâia pe cei ce-l huleau ca să 
depărteze pe dracii care lucrau acestea şi să se unească cu bunul 
Dumnezeu. Iar pe dracii care lucrau acestea îi bătea prin acest chip 
al luptei, biruind pururea răul prin bine, după asemănarea 
Mântuitorului. Astfel a slobozit toată lumea de sub puterea dracilor 
şi a unit-o cu Dumnezeu el şi ceilalţi Apostoli, biruind prin 
înfrângerea lor pe cei ce nădăjduiau să învingă. (Sf. Maxim 
Mărturisitorul, Filocalia 2, pag. 10). 


"Dar nu am spus despre desfrânaţii acestei lumi, sau despre 
lacomi, sau despre răpitori, sau despre închinătorii la idoli, căci 
altfel ar trebui să ieşiţi afară din lume". 

I Corinteni V, 10 


Nepătimirea nu înseamnă a nu fi războiţi de draci, căci atunci 
ar trebui să ieşim din lume, ci războiţi fiind de ei, să rămânem 
nebiruiţi. Căci şi luptătorii îmbrăcaţi în fier sunt ţinta săgeţilor 
trimise de vrăjmaşi şi aud sunetul săgeţilor şi văd săgețile trimise, 
dar nu sunt răniţi de ele pentru tăria îmbrăcăminţii de război. Pentru 
că fiind acoperiţi cu fier, ei rămân nebiruiţi când sunt războiţi. Deci 
şi noi fiind înarmaţi cu toate armele sfintei lumini şi cu coiful 
mântuitor al tuturor faptelor bune, să tăiem cetele întunecoase ale 
dracilor. Căci curăţia nu vine numai din a nu mai face cele rele, ci 
şi din a stinge cu totul relele, prin împlinirea cu grijă a celor bune. 
(Diadoh al Foticeei, Filocalia 1, pag. 387). 


"Cel ce se lipeşte de desfrânată este un singur trup cu ea, 
Iar cel ce se lipeşte de Domnul, este un singur Duh cu EI”. 
1 Corinteni VI, 16-17 


Trebuie ca Dumnezeu să se sălăşluiască în om, ca omul să 
săvârşească faptele în Dumnezeu, ca sufletul să se elibereze de 


225 


păcat. [...] Căci toată starea contrară firii se numeşte desfrânată. Dar 
de se eliberează sufletul şi trece peste cele ce caută să-l împiedice 
în văzduh, rămâne în Dumnezeu şi primeşte Duhul Lui. (Cuv. Isaia 
Pustnicul, Filocalia 12, pag. 194). 


Iubirea faţă de Dumnezeu se dobândeşte prin nevoinţă multă 
şi prin osteneala minţii în cugetări cuvioase şi prin grija necontenită 
de toate cele bune, dat fiind că vrăjmaşul împiedică mintea noastră 
şi nu-i îngăduie să se ridice la dragostea de Dumnezeu prin 
pomenirea celor bune, ci-i îndulceşte simţirea cu poftele pământeşti. 
Căci în aceasta stă moartea celui viclean şi aşa zicând spânzurarea 
lui, că mintea petrece în chip neîmprăştiat în pomenirea lui 
Dumnezeu. [...] E trebuinţă, aşadar, de nevoinţă multă şi de 
osteneală ascunsă şi nearătată, de cercetarea gândurilor şi de 
exercitarea simţurilor slăbite ale sufletului, pentru a deosebi binele 
şi răul şi a întări şi a reînviora prin alipirea sârguincioasă a minţii 
la Dumnezeu mădularele obosite ale sufletului. Căci mintea noastră 
lipită astfel pentru totdeauna de Dumnezeu se va face un duh cu 
Domnul. (Sf. Simeon Metafrastul, Filocalia 5, pag. 301). 


Pe Duhul Sfânt e cu neputinţă să-L dobândească cineva dacă 
nu s-a înstrăinat de toate ale veacului acesta şi nu s-a închinat pe 
sine căutării dragostei lui Hristos, ca eliberată de toate grijile 
pământeşti, mintea acestuia să se îndeletnicească numai cu acest 
Singur scop şi aşa să se învrednicească să se facă un Duh cu 
Hristos. [...] Căci sufletul care s-a legat cu totul de ceva din veacul 
acesta şi tinde spre aceea, [...] nu va mai putea fugi şi scăpa de 
întunericul puterilor rele. (St. Simeon Metatrastul, Filocalia 5, pag. 


358). 


"Cel ce se lipeşte de Domnul, este un singur Duh cu EI". 
I Corinteni VI, 17 

"Precum Eu şi Tu una suntem, ca şi aceştia întru Noi una să 
fie”. 
Ioan XVII, 21 


Hristos trimiţându-le dumnezeieştilor ucenici darul bunătăţii 
prime şi naturale a Duhului Sfânt, de la ei această putere 
dumnezeiască, umbrind pe toţi cei ce cred şi sălăşluindu-se în 
sufletele lor, i-a tămăduit de patimile păcatului şi i-a izbăvit de 
întuneric şi de moarte. Căci până atunci sufletul era rănit şi închis 
în temniţă şi stăpânit de întunericul păcatului. Şi acum sufletul, care 
nu s-a învrednicit să aibă pe Domnul locuind în sine, nici puterea 
Duhului cel bun, sălăşluită în sine în chip lucrător şi prin toată 
puterea şi încredințarea, se află în întuneric. Dar în cei ce a venit 
harul Duhului dumnezeiesc şi s-a sălăşluit în cele mai adânci părţi 
ale minţii lor şi Domnul li se face ca suflet. (Sf. Simeon 
Metafrastul, Filocalia 5, pag. 370). 


Trei lucruri sunt în Dumnezeu: fiinţa, lucrarea şi ipostasurile 
dumnezeieşti ale Treimii. Cei ce se învrednicesc să se unească cu 
Dumnezeu făcându-se un Duh cu EI, [...] nu se unesc după fiinţă. 
Căci toţi cuvântătorii de Dumnezeu mărturisesc că Dumnezeu nu se 
poate împărtăşi după fiinţă; iar unirea după ipostas e proprie numai 
cuvântului Dumnezeu Omului. Rămâne deci că cei ce se 
învrednicesc să se unească cu Dumnezeu, se unesc după lucrare. 
Deci Duhul, prin care cel ce se lipeşte de Dumnezeu este una cu 
Dumnezeu, este şi se numeşte lucrarea necreată a Duhului, iar nu 
fiinţă a lui Dumnezeu. (Sf. Grigorie Palama, Filocalia 7, pag. 476). 


Împărăţind, mintea vede (contemplă) în taină în darul izvorâtor 
de pace al lui Hristos, trei stări ale simţirii harului Duhului: una 
mai presus de lume; una în jurul lumii şi alta în sine însuşi. Când 
mintea se află în această unitate treimică, sau în această decadă, sau 
în desăvârşirea vederii, vede cum cele trei centre ale iubirii 

dumnezeieşti săvârşesc, prin harul cel bun din suflet, şi tainele cele 
din ea şi e umplută de lumină cu privire la ele şi se bucură şi se 
umple de strălucire. Drept urmare, întoarce şi ea în Duh, în chip 
desăvârşit, puterea iubitoare a sufletului spre Dumnezeu şi o mişcă 
pe aceasta, pe cât poate, spre dragostea dumnezeiască şi începe de 
acum să iubească pe Dumnezeu, precum se cuvine. Şi urcă şi 
înaintează în iubire şi se alipeşte de ea şi se sileşte, pe cât poate, 
spre împlinirea poruncilor. Şi se sârguieşte, cu ajutorul harului, să 
afle chipul în care ar putea să se lărgească şi să desăvârşească 
dragostea de Dumnezeu în sine. Atunci, Dumnezeu şi mintea se fac 
în chip minunat un Duh. Căci Dumnezeu este, prin primire, în chip 
duhovnicesc în minte şi mintea prin intrare, în Dumnezeu. [...] 
Atunci Dumnezeu se face minţii iluminare, lumină şi dragoste; şi 
mintea se veseleşte în Dumnezeu, bucurându-se de iluminarea unică 
a unei întreite lumini, umplîndu-se de pace şi odihnindu-se cu 
uimire în Hristos precum se cuvine. (Calist Patriarhul, Filocalia 8, 
pag. 284). 


'""Tot păcatul care-l va face omul, este în afara trupului, dar cel 
ce curveşte, păcătuieşte în trupul său". 
I Corinteni VI, 18 


Aceasta o spune pentru că prin scurgere întinează însăşi fiinţa 
trupului, fapt care e cu neputinţă să se întâmple în alt păcat. La 
orice păcat se spune că oamenii greşesc, dar când se aude de cineva 
că a curvit, se spune cu durere că acesta a căzut. | 

Se poate spune că cineva a greşit şi s-a întors iarăşi pe calea 
prin care s-a abătut. Căci a tăgăduit de pildă prin limbă şi iarăşi a 
mărturisit prin ea. Sau a furat prin mâini şi iarăşi a dăruit prin ele. 
[...] Dar cel ce a curvit nu se întoarce prin aceeaşi cale prin care a 
căzut, ci prin alta. Căci plânge, posteşte, suspină. De aceea se 
numeşte curvia în chip propriu cădere, nu greşeală. (Sf. Ioan 
Scărarul, Filocalia 9, pag. 232). 

"Căci bărbatul trupul său nu-l stăpâneşte, ci femeia". 
I Corinteni VII, 4 


Când o femeie se însoţeşte cu un bărbat spre convieţuire şi 
unire, toate ale fiecăruia din ei se fac comune. Şi casa e una şi 
avuţia. Şi nu numai peste lucrurile lui, dar şi peste trupul lui poate 
stăpâni femeia. [...] 

Aşa şi unirea adevărată şi tainică a sufletului cu Hristos îl face 
un duh cu el. Urmează deci numaidecât că sufletul este oarecum 
stăpân şi peste vistieriile Lui negrăite, deoarece s-a făcut mireasa 
Lui. Fiindcă Dumnezeu s-a făcut al sufletului, e limpede că toate 
ale lui sunt ale sufletului, fie lumea, fie avuţia, fie moartea, fie 
îngerii, fie începătoriile, fie cele de faţă, fie cele viitoare. (Sf. 
Simeon Metafrastul, Filocalia 5, pag. 368). 


"Cât despre cele jertfite idolilor, ştim că toţi avem cunoştinţă. 
Cunoştinţa încă semeţeşte, iar iubirea zideşte". 
I Corinteni VIII, 1 


Dacă te-ai învrednicit de puţină cunoştinţă de la Dumnezeu nu 
nesocoti dragostea şi înfrânarea. Căci acestea curăţind partea 
pasională (pătimitoare) a sufletului îţi gătesc necontenit calea spre 
cunoştinţă. 

Calea spre cunoştinţă. este nepătimirea şi smerenia fără de care 
nimeni nu va vedea pe Domnul. [...] Împreună dragostea cu 
cunoştinţa şi vei fi fără trufie şi ziditor duhovnicesc, zidindu-te atât 
pe tine, cât şi pe toţi cei ce se apropie de tine. 

Dragostea zideşte prin aceea că nu pizmuieşte şi nu supără pe 
cei ce nu pizmuiesc; dar nici nu se făleşte cu lucrul pizmuit şi nu 
se socoteşte pe sine că a ajuns la ţintă. Iar în privinţa lucrurilor pe 
care nu le ştie îşi mărturiseşte fără să roşească neştiinţa. Astfel se 
face mintea fără trufie şi o pregăteşte să sporească necontenit în 
cunoştinţă. 

De obicei cunoştinţa e însoţită de închipuirea de sine şi de 
pizmă, mai ales la început. Închipuirea de sine vine numai 
dinlăuntru iar pizma şi dinlăuntru şi din afară. Dinlăuntru ca să se 
îndrepte împotriva celor ce au cunoştinţă; iar dinafară, de la cei ce 
de asemenea au cunoştinţă. Dar dragostea le împrăştie pe toate trei: 
închipuirea de sine, întrucât nu se îngâmfă; pizma dinlăuntru, 
întrucât nu pizmuieşte; iar pe cea dinafară, întrucât îndelung rabdă 
şi se milostiveşte. Cel ce are cunoştinţă trebuie să dobândească şi 
dragostea, ca să-şi păzească mintea întru toate nerănită. (Sf. Maxim 
Mărturisitorul, Filocalia 2, pag. 108). 


Auzul şi văzul sunt mai curate şi mai raţionale ca pipăitul, dar 
nu ar percepe vreunul din ele nimic, nici n-ar suferi vreo durere 
prin aceasta, dacă nu ar cădea sub lucrarea lor din afară ceva ce 
poate fi văzut sau auzit, ci ceva fără sunet şi fără formă. Dar trupul 
suferă mai multă durere prin simţul pipăitului, când ne nevoim cu 
postul şi nu-i aducem hrană din afară. De aceea cei ce se adună în 
ei înşişi din cele din afară, opresc lucrarea simţurilor care nu 
lucrează când lipsesc cele din afară, întrucât rămân înăuntru, dar pe 
cele ce lucrează şi în lipsa celor din afară cum le-ar face să se 
oprească, mai ales când acestea tind totodată spre scopul urmărit? 
Iar că simţirea dureroasă prin simţul pipăitului e de cel mai mare 
folos celor ce se roagă cu mintea (cu înţelegerea) o ştiu toţi care au 
gustat măcar în parte lupta prin el şi ei au prea puţin nevoie de 
cuvinte, întrucât cunosc aceasta prin cercare. Din acest motiv, ei 
nici nu ascultă pe cei ce cercetează aceste lucruri numai prin 
cuvânt; ei spun că aceasta e o cunoştinţă care îngâmfă. (Sf. Grigorie 
Palama, Filocalia 7, pag. 228). 


"Cine păstoreşte turmă şi din laptele ei nu mănâncă". 
I Corinteni IX, 7 

Gândurile veacului acestuia le-a dat Domnul omului ca pe nişte 
oi, păstorului bun. Şi s-a scris: “A dat fiecăruia om cuget întru 
inima sa” sădind în el pofta şi mânia întru ajutor, ca prin mânie să 
alunge gândurile lupilor, iar prin poftă să iubească oile, chiar când 
e biciuit de vânturi şi de ploi. I-a mai dat pe lângă acestea şi lege 
după care să păzească oile, loc de verdeață, apă de odihnă, psaltire, 
Chitară şi toiag. Şi i-a rânduit să se hrănească şi să se îmbrace de 
la această turmă, iar la vreme să-i adune fân. [...] 

Dacă gândul despre fratele nostru se învârte în noi cu ură, să 
ştim că o fiară l-a luat pe el; asemenea şi gândul despre muiere, 
dacă se întoarce în noi amestecat cu poftă de ruşine; la fel gândul 
despre argint şi aur, dacă se cuibăreşte însoţit cu lăcomie; asemenea 
şi gândurile sfintelor daruri, dacă cu slavă deşartă pasc în minte. 
[...] Iar dacă din osteneală ni s-ar întâmpla vreo nepurtare de grijă, 
să grăbim puţin în sus pe stânca cunoştinţei, să ne luăm psaltirea şi 
să lovim coardele ei prin virtuțile cunoştinţei şi să paştem iarăşi oile 
sub muntele Sinai, ca Dumnezeul părinţilor noştri să ne cheme din 
rug şi pe noi şi să ne dăruiască înțelesurile semnelor şi ale 
minunilor. (Evagrie Ponticul, Filocalia 1, pag. 88). 


"Eu deci aşa alerg, nu ca la întâmplare. Aşa mă lupt nu ca 
lovind în aer”. 
I Corinteni IX, 26 


Câţi încă n-am împlinit poruncile libertăţii, încă n-am ajuns la 
Ierusalimul cel liber [...] care ne renaşte prin baia naşterii celei de-a 
doua, ci suntem încă pe drumul lui Cain şi rătăcim, umblând razna. 
Căci cel ce se ceartă întru neştiinţă şi se împotriveşte adevărului 
arată că nu merge pe drumul drept, ci s-a abătut de la drum. [...] lar 
dacă n-am ajuns încă la cetate, când vom vedea templul şi când 
vom intra în el ca să ne învrednicim să aducem jertfă la altar? [...] 

Cetatea este dreapta socoteală întru Hristos, care e plină de 
lumină. [...] lar templul este locaşul sfânt al sufletului şi al trupului, 

care e zidit de Dumnezeu; iar altarul este masa nădejdii aşezată în 
acest templu. (Marcu Ascetul, Filocalia 1, pag. 281). 


"Vreau să ştiţi că Hristos este capul a tot bărbatul, iar capul 
femeii este bărbatul şi capul lui Hristos Dumnezeu. 
Orice bărbat care se roagă sau prooroceşte având ceva pe cap, 
face de ruşine capul său. 
Şi orice femeie se roagă sau prooroceşte cu capul dezvelit, face 
de ruşine capul ei, căci e totuna ca şi cum ar fi rasă”. 

I Corinteni XI, 3-5 
"Pentru aceea femeia trebuie să aibă pe cap un semn de 
stăpânire din pricina Îngerilor”. 

I Corinteni XI, 10 


> Hristos este capul bărbatului - prin aceasta Sfântul Apostol 
Pavel afirmă că Hristos este capul bărbatului credincios, care 
împlineşte poruncile dumnezeieşti şi contemplă dogmele evlaviei. 
Dar cuvântul nu cuprinde şi pe bărbaţii necredincioşi. Căci cum ar 
fi Hristos cap al celor ce nu cred? Unul din înţelesuri este: bărbatul 
este mintea activă care are drept cap raţiunea (cuvântul) credinţei. 
Spre acesta privind ca spre Hristos, mintea îşi întocmeşte propria 
viaţă, zidind-o cu harurile poruncilor prin fapte. În felul acesta nu 
necinsteşte capul său, adică credinţa, punând asupra lui vreun 
oarecare acoperământ pământesc dinafară. Ceea ce înseamnă că nu 
pune mai presus de credinţă nimic din cele vremelnice şi pieritoare. 
Femeie a acestei minţi este însăşi deprinderea făptuirii care e 
acoperită cu părul bogat al multelor şi feluritelor cugetări şi chipuri 
de viaţă practică; sau mai bine zis deprinderea aceasta are însăşi 
mintea, în calitate de cap al ei, acoperită cu podoaba deasă a 
acestor cugetări şi chipuri. lar Hristos este credinţă ipostasiată al 
cărei cap este în chip vădit Dumnezeu, spre care duce raţiunea 
credinţei, arătând celui ce-şi înalţă cugetarea de la cele de jos pe 
Dumnezeu, în care se şi află după fire. 

Iarăşi se poate spune că bărbatul este mintea care cultivă 
contemplaţia naturală în duh, având drept cap Rațiunea (Logosul) 
creatoare a tuturor, ce se arată celui ce crede din ordinea frumoasă 
a celor văzute. Pe aceasta nu o necinsteşte mintea, întrucât nu o 
acoperă şi nici nu o pune dedesubtul vreunuia din lucrurile văzute 
şi nu ridică peste tot, ceva mai presus de ea. Femeie acestei minţi 
este simţirea (lucrarea de percepţie a simţurilor) care este tovarăşa 
ei de viaţă şi prin care pătrunde în natura lucrurilor sensibile şi 
adună raţiunile mai divine din ea. Mintea nu îngăduie acestei 
consoarte să se descopere în lucrarea ei de vălurile raţiunii şi să se 
facă slujitoarea nesocotinţei (iraţionalităţii) şi a păcatului, ca în felul 
acesta, respingând raţiunile mai divine ca pe nişte acoperăminte, să 
primească drept cap, în locul minţii, patima nesocotinţei. Iar cap al 
lui Hristos, adică al Raţiunii (Logosului) creatoare, care se 
dezvăluie din lucruri, analog cu ele, prin contemplaţia lor naturală, 
străbătută de credinţă, este Mintea cea negrăită, care o naşte pe 
aceea după fiinţă. Spre Mintea aceea duce Rațiunea (Cuvântul) prin 
sine mintea ce urcă prin contemplaţia cucernică a lucrurilor, 
împărtăşindu-i treptat din vederile spirituale ale celor dumnezeieşti 
pe măsura cunoaşterii celor văzute. Iarăşi bărbatul este mintea 
ajunsă înlăuntrul cunoaşterii tainice a lui Dumnezeu (a teologiei 
mistice) având drept cap neacoperit pe Hristos, adică Rațiunea 
credinţei înţeleasă în chip necunoscut sau, mai bine zis, cunoscută 
în chip neînțeles prin iniţierile tainice, indemonstrabile. Mintea, 
ajunsă prin exerciţiu la golul (6T£pno'1G) îndumnezeitor, vrednic de 
laudă care o depăşeşte total şi distinct atât pe ea, cât şi toate cele 
ce există, nu pune peste acea Raţiune nimic din cele ce sunt, nici 
simţire, nici rațiune, nici minte, nici înţelegere, nici cunoştinţă, nici 
ceva cunoscut, nici ceva cugetat, nici ceva grăit, nici ceva simţit, 
nici ceva ce simte. Femeie acestei minţi este cugetarea curăţită de 
toată imaginaţia sensibilă având drept cap mintea acoperită bogat 
de iluminările (EmBoAaic) fără de început şi mai presus de 
înţelegere ale dogmelor negrăite şi necunoscute. lar cap al lui 
Hristos, adică al Raţiunii negată tainic prin depăşire, este Mintea 
ridicată în chip absolut şi infinit peste toate şi în tot chipul. Pe 

aceasta Hristos, cel înţeles spiritual ca Rațiunea Minţii prin fire, o 
face cunoscută celor vrednici. Deci toată mintea activă "rugându-se 
şi proorocind", cu alte cuvinte căutând să afle raţiunile virtuţilor 
(căci aşa trebuie înţeles cuvântul "rugându-se”) sau descoperind 
chipurile lor prin fapte (căci numai aşa trebuie înţeles cuvântul 
"proorocind"), trebuie să privească numai la raţiunea goală a 
credinţei, neabătându-şi cugetarea, gândul sau lucrarea la nimic 
altceva şi deci neacoperindu-şi capul sau punând altceva peste el. 
Şi orice femeie, adică orice deprindere a minţii active, "rugându-se 
sau proorocind", adică mişcându-şi în chip ascuns dispoziţia ei 
internă sau înfăţişând virtutea în chipurile purtării din afară, dacă 
face aceasta fără discernământ raţional, necinsteşte capul ei. Căci ea 
cultivă atunci binele urmând unei pofte, odată ce este lipsită de 
raţiunea care o împodobeşte ca un acoperământ. De asemenea toată 
mintea care se exercită în contemplaţia naturală, dacă se roagă sau 
prooroceşte având ceva pe cap, cu alte cuvinte caută să cunoască 
raţiunile lucrurilor sau le împărtăşeşte altora, cu vreo pornire spre 
altceva, fără un scop evlavios, necinsteşte capul său, ca una ce pune 
mai presus de cunoştinţa dreaptă şi cucernică, vreun lucru din cele 
trecătoare. Şi orice femeie, adică orice percepţie orientată în chip 
natural spre lucrurile sensibile, adică nu are raţiunile spirituale ale 
acelora ca acoperitoare, necinsteşte capul ei, ocupându-se cu 
contemplarea celor văzute din patimă, pentru afecțiunea naturală 
faţă de ele. Şi iarăşi toată mintea îndrăgostită de teologia mistică, 
dacă se roagă sau prooroceşte având ceva pe cap, adică dacă 
pătrunde la vederile tainice în chip neştiut sau învaţă şi iniţiază pe 
alţii în teologie, având vreo formă a înţelegerii în vreme ce 
cunoaşte sau face cunoscut în chip mistic Cuvântul cel mai presus 
de înţelegere, ruşinează capul său punând pe Cel simplu şi mai 
presus de orice înţelegere, sub ceva din cele ce sunt sau se cunosc. 
Mintea trebuie să fie atunci golită de toată ideea şi de toată 
cunoştinţa ca să vadă fără ochi pe Dumnezeu Cuvântul cel adevărat. 
[...] Şi orice femeie, adică orice cugetare a unei astfel de minţi, 
rugându-se sau proorocind cu capul descoperit, adică emancipată de 
sub stăpânirea minţii, care e adumbrită de multe vederi tainice, 

necinsteşte capul ei lepădând cunoştinţa dumnezeiască şi tainică ce 
acoperă mintea ca pe un cap. 

Deci tot bărbatul, adică toată mintea activă sau naturală sau 
teologică, când se roagă sau prooroceşte, adică primeşte învăţătura 
sau învaţă pe alţii, să aibă descoperit capul său, adică pe Hristos: 
cea activă, nepreţuind nimic mai mult decât credinţa şi virtutea; cea 
naturală, nepunând nici o altă rațiune mai presus de Rațiunea primă; 
iar cea teologică neconturând nicidecum în schemele şi înțelesurile 
câştigate din lucruri, pe Cel mai presus de înţelegere şi de 
cunoştinţă. Şi toată femeia, adică toată deprinderea minţii active sau 
percepţia celei naturale sau cugetarea înţeleaptă a celei teologice, 
să-şi acopere capul; deprinderea activă, având aşezat asupra ei 
discernământul raţiunii cu care să deosebească cele ce trebuiesc şi 
cele ce nu trebuiesc făcute; percepţia, puterea raţiunii cu care să 
judece cu ştiinţă cele văzute; iar cugetarea, cunoştinţa cu totul 
indemonstrabilă a celor mai presus de înţelegere. Căci toată 
deprinderea, percepţia şi cugetarea neacoperită în modul arătat, nu 
se deosebeşte de cea rasă, adică de cea care n-are nici O rațiune a 
virtuţii sau a evlaviei sau a cunoştinței tainice şi a iubirii 
dumnezeieşti. 

Deci orice astfel de femeie trebuie să aibă pe bună dreptate 
totdeauna stăpânirea raţiunii sau supravegherea raţională asupra 
capului. Aceasta în primul rând pentru îngeri, care văd mişcările 
arătate şi nearătate ale noastre şi scriu tot gândul şi toată fapta spre 
lauda sau spre osânda noastră în ziua înfricoşată a dării la iveală. 
Apoi pentru cugetările conştiinţei înţelese şi ele în mod figurat ca 
îngeri, care ne mustră pentru cele ce le-am săvârşit sau ne apără 
acum şi în ziua judecății. În sfârşit, şi pentru îngerii răi care 
pândesc deprinderea, percepţia şi cugetarea noastră, ca îndată ce le 
văd dezvelite de discernământul, de evlavia şi de cunoştinţa 
raţională şi mintală, să dea năvală, făcând să se nască cele 
potrivnice acestora: lipsa de discernământ, de evlavie şi neştiinţa, 
prin care dracii cei răi lucrează păcatul, rătăcirea şi necredinţa. (Sf. 
Maxim Mărturisitorul, Filocalia 3, pag. 81). 

"Cel ce mănâncă pâinea şi bea paharul Domnului cu 
nevredhnicie, judecată sieşi mănâncă şi bea, nedeosebind trupul 
Domnului". 

I Corinteni XI, 27 


Tăvăliţi în necurăţiile noastre, ne apropiem de înfricoşătoarele 
Taine ale lui Dumnezeu, dăruindu-ne noi înşine iertare pentru cele 
ce le-am făcut în nălucirile de noapte şi în gândurile murdare. Căci 
cel ce vine să şadă lângă Dumnezeu fără gânduri curate, fără ochi 
nevinovaţi, fără trup nestricăcios, nici cu porniri nepătate ale 
sufletului şi trupului, câtor vini şi câtor dureri ale trupului şi 
slăbiciuni ale sufletului nu va fi supus ia urmă, primind chinul şi 
ruşinea fără sfârşit? (Cuv. Isaia Pustnicul, Filocalia 12, pag. 251). 


Să cunoască toţi cei ce au venit la lupta cea bună, aspră, 
Strâmtă şi uşoară, că au venit să sară în foc, dacă primesc să 
locuiască în ei focul cel nematerial. 

(S-a spus că lupta e aspră pentru paza simţurilor, îngustă pentru 
Strâmtorarea trupului şi pentru lepădarea cu amărăciune a 
îndelungatelor năravuri. Dar e şi uşoară, pentru încrederea în 
Dumnezeu şi pentru înaintarea ce urmează şi pentru nădejdea 
bunătăţilor viitoare). 

Să se cerceteze fiecare pe sine şi numai după aceea să mănânce 
din pâinea aceasta amestecată cu ierburi amare şi să bea din paharul 
acesta amestecat cu lacrimi, ca să nu-i fie lupta spre osândă. (Sf. 
Ioan Scărarul, Filocalia 9, pag. 50). 


"Căci dacă ne-am judeca pe noi înşine, n-am fi judecaţi; 
Dar judecaţi fiind de Domnul ne pedepsim ca să nu fim osândiţi 
împreună cu ea". 

I Corinteni XI, 31-32 

Aproape tot păcatul se face de dragul plăcerii. Iar desfiinţarea 
lui se face prin reaua pătimire şi întristare, fie de bună voie, fie fără 
de voie, prin pocăință sau prin vreo certare adusă de Providența 
dumnezeiască. (Sf. Maxim Mărturisitorul, Filocalia 2, pag. 64). 


Nu primi gândurile bănuitoare ce ţi se seamănă pe furiş 
împotriva aproapelui; căci sunt mincinoase, pierzătoare şi cu totul 
înşelătoare. Prin aceasta dracii încearcă să împingă în prăpastia 
pierzării sufletele celor ce-au sporit în virtuţi. Căci nu pot să trimită 
pe careva dintre cei ce se nevoiesc în adâncul osândei şi al 
păcatului cu fapta, de nu-l vor putea prinde să-l înduplece la 
bănuieli rele faţă de aproapele din pricina purtărilor din afară ale 
lui. Aducându-l pe acesta astfel sub judecata şi în căderea păcatului, 
îl face să fie osândit împreună cu lumea. (Nichita Stithatul, 
Filocalia 6, pag. 238). 


"De aceea vă fac cunoscut că precum nimeni, grăind în Duhul 
lui Dumnezeu, nu zice: Anatema fie Iisus; tot aşa nimeni nu 
poate să zică: Domn este Iisus, decât în Duhul Sfânt". 

I Corinteni XII, 3 


Despre felul cum trebuie să se zică rugăciunea, unii părinţi o 
zic în întregime: "Doamne lisuse Hristoase, Fiui lui Dumnezeu, 
miluieşte-mă”. Alţii, jumătate: "lisuse, Fiul lui Dumnezeu, miluieşte- 
mă”, ceea ce este mai uşor pentru neputinţa minţii. Căci aceasta nu 
poate să zică în chip tainic, singură de la sine, "Domnul Iisus”, 
întru curăţie şi în chip desăvârşit, decât în Duhul Sfânt. Altfel va 
face aceasta bâlbâindu-se ca un copil, neputând să o zică articulat. 
Dar nu trebuie să schimbe des cuvintele rugăciunii, din nepăsare, 
ci cu răgaz fără întrerupere. Unii părinţi învaţă să se facă 
rugăciunea cu gura, alţii cu mintea. Eu zic cu amândouă. Căci 
uneori slăbeşte mintea a o grăi lenevindu-se; iar alteori gura. De 

aceea trebuie să ne rugăm şi cu gura şi cu mintea. Dar trebuie să o 
spunem liniştit şi fără zgomot, ca nu cumva glasul să tulbure 
simţirea şi atenţia minţii şi să le împiedice. Aceasta până ce mintea, 
obişnuindu-se cu lucrarea, va înainta în ea şi va lua putere de la 
Duhul să se roage în întregime şi cu putere. Atunci nu mai e de 
trebuinţă să se rostească cu gura, dar nici nu se mai poate. Atunci 
ajunge să se facă toată lucrarea numai cu mintea. (Sf. Grigorie 
Sinaitul, Filocalia 7, pag. 187). 


"Nimeni nu poate spune ''Domnul lisus" decât numai prin 
Duhul Sfânt”. 
1 Corinteni XII, 3 
"Harul şi adevărul s-au făcut prin lisus Hristos". 
Joan I, 17 
“Tot duhul care mărturiseşte pe Iisus Hristos venit în trup de 
la Dumnezeu este". 
I loan IV, 2 
"Tu eşti Hristos, Fiul lui Dumnezeu celui viu''. 
Matei XVI, 16 


Nu numai la aceşti Părinţi purtători de Dumnezeu şi la urmaşii 
lor poate afla cineva pomenite tainic aceste cuvinte ale sfinţitei 
rugăciuni, ci înainte de ei, şi la înşişi Apostolii dintâi şi corifei, 
adică la Petru, Pavel şi Ioan. [...] De aceea şi străluciţii noştri 
învăţători, care le-au urmat, mai ales cei ce au păşit pe calea vieţii 
necăsătorite, pustniceşti şi liniştite, au socotit aceste cuvinte, vestite 
mai înainte de cei trei stâlpi ai sfintei Biserici, date de aceia ca 
cuvinte dumnezeieşti, pe temeiul descoperirii în Duhul Sfânt şi 
mărturisite de cei trei ucenici atât de vrednici de crezare, drept stâlp 
al rugăciunii şi au predat celor de după ei să o ţină pe aceasta şi să 
o păzească în acelaşi fel. "Pentru că prin trei martori va sta tot 
cuvântul” (Matei XVIII, 19). Aceşti gânditori cereşti le-au unit şi 
le-au articulat într-un chip desăvârşit, într-un întreg, prin Duhul 

Sfânt ce sălăşluia în ei. [...] Căci unul zice "Domnul lisus”, altul 
"]isus Hristos", iar al treilea "Hristos, Fiul lui Dumnezeu”. În felul 
acesta, unul urmează celuilalt şi toţi trei se leagă nemijlocit unul de 
altul prin conglăsuirea şi legătura acestor cuvinte îndumnezeitoare. 
Căci poţi vedea cuvântul fiecăruia legându-se de sfârşitul cuvântului 
celuilalt, pe care-l are ca început şi astfel înaintând până la al 
treilea. 

Acelaşi lucru îl vezi şi la adaosul privitor la Duhul. Căci 
fericitul Pavel spune că nimeni nu poate zice: "Domnul lisus”, decât 
numai în Duhul Sfânt, iar acesta sau Duhul Sfânt stând la sfârşit, 
e folosit de Ioan, cel cu glas de tunet, ca început, zicând: "Duhul 
care mărturiseşte pe lisus Hristos venit în trup, este din Dumnezeu” 
(I loan IV, 2). 

Iar acestea le-au pus la rând nu de la ei înşişi, ci mişcaţi de 
mâna Preasfântului Duh. Căci mărturisirea dumnezeiescului Petru 
s-a făcut prin descoperirea în Duhul Sfânt: “Pentru că toate le 
lucrează unul şi acelaşi Duh, împărțind deosebit fiecăruia precum 
voieşte” (1 Corinteni XII, 11). 

Şi astfel frânghia întreită şi de nedesfăcut (Ecclesiastul IV, 2) 
a rugăciunii îndumnezeitoare, urzită, ţesută şi împletită cu mare 
înţelepciune şi pricepere, trece şi la cei din timpul nostru, fiind 
păstrată în acelaşi fel. Dumnezeieştii Părinţi de după aceea au legat 
cuvântul "miluieşte-mă” de aceste cuvinte izbăvitoare ale rugăciunii, 
adică de "Doamne lisus Hristoase, Fiul lui Dumnezeu”, mai ales 
pentru cei mai prunci, sau începători şi nedesăvârşiţi în virtute. Căci 
cei înaintați şi desăvârşiţi în Hristos se îndestulează cu rostirea şi 
gândirea fiecăruia din aceste cuvinte ba, uneori, şi numai cu numele 
lisus pe care şi-l întipăresc înlăuntru şi-l îmbrăţişează cu lucrarea 
întreagă a rugăciunii, umplându-se, prin el, de o plăcere şi de o 
bucurie negrăită, care covârşeşte toată mintea, toată vederea şi tot 
auzul. Şi astfel de trei ori fericiţii, ajungând în afară de trup şi de 
lume, îşi închid simţurile prin darul şi harul dumnezeiesc şi cuceriţi 
de iubire ca de o beţie fericită, se curăţesc, se luminează şi se 
desăvârşesc, ca unii ce oglindesc, de acum, în chip neînțeles, ca o 
arvună, harul mai presus de fire, fără început şi necreat al 

dumnezeirii mai presus de fiinţă. [...] 

Asigurarea clară şi încredințarea neîndoielnică a acestora ne-a 
dat-o în chip luminos preadulcele şi iubitorul de suflet, Domnul 
nostru isus Hristos, Fiul lui Dumnezeu, ale cărui cuvinte sunt fapte 
şi ale cărui spuse sunt, după El însuşi, Duh şi viaţă (loan VI, 63), 
când a zis: "Fără de Mine nu puteţi face nimic” (loan XV, S) şi 
"De veţi cere ceva în numele Meu, vă voi face" (loan XIV, 14). 
(Monahii Calist şi Ignatie Xanthopol, Filocalia 8, pag. 116). 


"Şi fiecăruia i s-a dat arătarea Duhului spre folos". 
I Corinteni XII, 7 


Ieşind cu bunătate pentru unirea celor proniaţi şi înmulţindu-se, 
Duhul rămâne în lăuntrul Său însuşi după puterea cea mai presus 
de fire. Chiar dacă această revărsare şi trimitere şi înaintare este 
arătare se poate spune că Duhul se împarte, măsurându-Şi arătarea 
după măsura celor ce se unesc cu EI în chip tainic? [...] Nici faptul 
că ceea ce se arată sau se cugetă sau se împărtăşeşte de Dumnezeu 
nu e partea Lui, ca să sufere Dumnezeu vreo împărţire, ci întreg Se 
arată şi nu se arată, Se înţelege şi nu Se înţelege, Se împărtăşeşte 
şi rămâne neîmpărtăşit. (Sf. Grigorie Palama, Filocalia 7, pag. 380). 


"Că unuia i se dă prin Duhul Sfânt cuvânt de înţelepciune, iar 
altuia după acelaşi Duh, cuvântul cunoştinţei”. 
I Corinteni XII, $ 


Dumnezeiescul Diadoh zice: Ale aceluiaşi Duh Sfânt sunt 
harismele înţelepciunii şi ale cunoştinţei, ca şi toate harismele 
(darurile) dumnezeieşti. Dar fiecare din ele are o lucrare deosebită. 
De aceea unuia i s-a dat înţelepciunea, altuia cunoştinţa, prin acelaşi 
Duh. [...] Căci cunoştinţa uneşte pe om prin experienţa însăşi cu 

Dumnezeu, nemişcând sufletul prin raţiunile lucrurilor. De aceea 
unii dintre cei ce au ales filosofia (înţelepciunea) vieţii singuratice 
sunt luminaţi de ea întru simţire, dar la raţiunile dumnezeieşti nu 
ajung. 

Iar înţelepciunea, dacă se dă cuiva, împreună cu cea dintâi, 
întru frică, lucru care se întâmplă rar, face arătate însăşi lucrările 
cunoştinţei, deoarece cunoştinţa obişnuieşte să lumineze, prin 
lucrare, iar cea de a doua prin cuvânt. Cunoştinţa o aduce 
rugăciunea şi multa linişte întru desăvârşita lipsă de griji, iar 
înţelepciunea o aduce cercetarea cuvintelor lui Dumnezeu, lipsită de 
slava deşartă. [...] La acestea Sfântul Maxim adaugă în “Scolii”: 
fântâna lui Iacob este Scriptura; apa este cunoştinţa din Scriptură; 
adâncul este înţelegerea greu de pătruns a tainelor Scripturii; 
scoaterea apei cu găleata este aflarea cuvântului lui Dumnezeu prin 
învăţarea literelor. Această găleată nu o avea Domnul (Ioan IV, VI, 
IX). Căci fiind însuşi Cuvântul, nu dă credincioşilor cunoştinţa cea 
din învăţătură şi studiu, ci dăruia celor vrednici înţelepciunea cea 
veşnică şi neîncetată din harul cel veşnic. Pentru că găleata ridică 
învăţătura, luînd o foarte mică parte şi lăsând întregul necuprins de 
nici un cuvânt. Iar cunoştinţa prin har are întreaga înţelepciune câtă 
e cu putință oamenilor, fără studiu, odrăslind în chip felurit după 
trebuinţele lor (Cele cinci capte, II, 29, P.G., 90, 1231, AB). 
(Filocalia 8, pag. 148). 


"Şi cu toate acestea le lucrează unul şi acelaşi Duh împărțind 
fiecăruia deosebi, după cum voieşte". 
1 Corinteni XII, 11 


Nepătimirea este îndoită şi se naşte în chip îndoit în cei ce se 
sârguiesc. Nepătimirea primă se iveşte în cei sârguincioşi la sfârşitul 
înţelepciunii prin fapte. Ea, sporind în chip felurit prin ostenelile 
nevoinţei celui după lege, omoară patimile şi opreşte pornirile 
păcătoase ale trupului şi mişcă puterile sufletului spre ceea ce e 

potrivit cu firea, iar mintea o readuce la cugetarea cu înţelepciune 
la cele dumnezeieşti. A doua nepătimire care e mai desăvârşită, se 
iveşte în chip înţelept în aceia la începutul contemplaţiei naturale. 
Aceasta înălțându-se de la liniştea duhovnicească a gândurilor din 
minte la starea de pace a minţii, o face pe aceasta atot-străvăzătoare 
şi atot-înainte-văzătoare; atot-străvăzătoare în lucrurile dumnezeieşti, 
în vederile celor mai bune şi în descoperirea tainelor lui Dumnezeu; 
atot-înainte-văzătoare în lucrurile omeneşti, care vin de departe şi 
au să se întâmple în viitor. Dar în aceste două nepătimiri este unul 
şi acelaşi Duh care lucrează, înfrânând şi stăpânind în cea dintâi şi 
eliberând spre viaţa veşnică în cea de-a doua. (Nichita Stithatul, 
Filocalia 6, pag. 250). 


“Iar noi suntem trupul lui Hristos şi mădulare din parte”. 
I Corinteni XII, 27 


Trup al lui Hristos ni se zice că suntem [...] nu fiindcă ne-am 
lipsi de trupurile noastre şi ne-am face trupul Lui, nici fiindcă 
Acela s-ar preschimba în noi după ipostas sau s-ar tăia în mădulare, 
ci fiindcă lepădăm stricăciunea păcatului, după asemănarea trupului 
Domnului. Căci precum Hristos era după fire om fără de păcat, 
având trup şi suflet, aşa şi noi cei ce-am crezut în El şi ne-am 
îmbrăcat în El în duh, putem fi prin voia liberă fără de păcat în El. 
(Sf. Maxim Mărturisitorul, Filocalia 2, pag. 200). 


Toţi sfinţii sunt cu adevărat mădulare ale lui Hristos, 
Dumnezeu cel ce peste toate şi ei, cum s-a spus, sunt datori să se 
lipească de EI (1 Corinteni VI, 16) şi să se unească cu trupul Lui, 
ca El să fie capul lor (Coloseni I, 18) iar sfinţii din veac şi până în 
ziua cea mai de pe urmă să fie mădularele Lui ca să fie cei mulţi 
un trup al lui Hristos (I Corinteni XII, 27), ca un singur om. De 
aici urmează că unii împlinesc rostul mâinilor, lucrând până azi şi 

făcând voia Lui preasfântă, făcând din cei nevrednici vrednici şi 
câştigându-i pentru El; alţii rostul umerilor purtându-şi greutăţile 
unii altora (Galateni VI, 2) sau chiar pe cel pierdut (Luca XV, 6) 
aflat de ei, care înainte rătăcea pe munţi şi dealuri şi locuri pe care 
nu le cercetează Domnul (lezechiel XIV, 6; Proverbe XIX, 23; 
Matei XVIII, 12) şi împlinind astfel voia Lui; alţii al pieptului, 
izvorând celor însetaţi şi flămânzi dreptatea lui Dumnezeu (Matei 
V, 6), apa cea prea limpede a cuvântului înţelepciunii şi cunoştinţei 
de negrăit, şi procurându-le pâinea pe care o mănâncă Puterile de 
sus ale cerului (Psalm LXXVII, 25) ca unii ce se odihnesc la 
pieptul Lui şi sunt iubiţi de EI; alţii rostul pântecelui, primindu-le 
toate în sânul lor prin iubire şi purtând înlăuntrul lor duhul 
mântuirii şi având în ei simţirea în stare să cuprindă tainele Lui de 
negrăit şi ascunse; alţii rolul coapselor, purtând în ei rodnicia 
înţelesurilor vrednice de Dumnezeu ale teologiei tainice şi născând 
pe duhul mântuirii pe pământ (Isaia XXVI, 18) adică rodul şi 
sămânţa Duhului în inimile oamenilor prin cuvântul şi învăţătura 
lor; alţii rostul picioarelor, dovedind bărbăţie şi răbdare în încercări, 
după pilda lui Iov şi neabătându-se de la statornicia în cele bune, 
nici slăbind în ele, ci purtând poverile darurilor Lui. (Sf. Simeon 
Noul Teolog, Filocalia 6, pag. 144). 


"Noi suntem trupul lui Hristos şi mădulare în parte". 
] Corinteni XII, 27 
"Un trup şi un duh sunteţi, precum aţi fost şi chemaţi". 
Efeseni IV, 4 


Deci precum trupul fără duh este mort şi nesimţitor, aşa cel 
omorât de patimi, prin nesocotirea poruncilor după Botez, se face 
nelucrător şi neluminat de Duhul Sfânt şi de harul lui Hristos. El 
are Duhul prin credinţă şi naştere din nou, dar e nelucrător şi în 
nemişcare din pricina morţii sufleteşti. Căci sufletul fiind unul, iar 
mădularele trupului multe, el le ţine, le face vii şi le mişcă pe toate 

cele în stare de viaţă. Dar pe cele secate din vreo neputinţă 
întâmplătoare le poartă în sine ca moarte şi nemişcate dar rămân 
fără viaţă şi nesimţitoare. Tot aşa Duhul lui Hristos este întreg în 
Chip neamestecat în toate mădularele lui Hristos, ţinând în lucrare 
şi făcând vii mădularele care se pot împărtăşi de viaţă. (Sf. Grigorie 
Sinaitul, Filocalia 7, pag. 150). 


"Râvniţi însă darurile cele bune". 
I Corinteni XII, 31 


Vrăjmaşul a schimbat dorirea de Dumnezeu în poftirea urâtă a 
toată necurăţia. Râvna minţii este râvna potrivită firii. ară fără 
râvna spre Dumnezeu nu e propăşire. [...] Dar râvna spre Dumnezeu 
s-a întors prin Adam spre cele contrare firii. (Cuv. Isaia Pustnicul, 
Filocalia 12, pag. 43). 


"Vă arăt vouă încă o cale mai presus de orice altă cale”. 
I Corinteni XII, 31 


"Căi" numeşte Scriptura virtuțile. lar mai mare decât toate 
virtuțile este dragostea, [...] ca una ce-i înduplecă să dispreţuiască 
lucrurile materiale şi să nu pună nimic din cele vremelnice mai 
presus de cele veşnice. 

Dragostea de Dumnezeu se împotriveşte poftei, căci înduplecă 
mintea să se înfrâneze de la plăceri. lar cea către aproapele se 
împotriveşte mâniei, căci o face să dispreţuiască slava şi avuţia. 
Aceştia sunt cei doi dinari, pe care Mântuitorul i-a dat îngrijitorului 
casei de oaspeţi. (Sf. Maxim Mărturisitorul, Filocalia 2, pag. 112). 


244 


"Dragostea îndelung rabdă şi se milostiveşte". 
I Corinteni XIII, 4 


Cel ce se descurajează de întâmplările supărătoare şi de aceea 
se poartă cu răutate faţă de cei ce l-au supărat şi se întoarce de la 
dragostea faţă de ei, cum nu va cădea de la scopul Providenţei 
dumnezeieşti? (Sf. Maxim Mărturisitorul, Filocalia 2, pag. 101). 


"Dragostea îndelung rabdă, dragostea este binevoitoare, 
dragostea nu pizmuieşte, nu se laudă, nu se trufeşte" ş.u. 
I Corinteni XIII, 4-7 


Cel ce are dragoste nu ştie să pizmuiască, nu e uşuratic, fălos 
şi pornit, nu se îngâmfă faţă de cineva, nu se poartă cu necuviinţă 
faţă de aproapele, nu caută numai cele spre folosul său, ci şi spre 
al aproapelui, nu se mânie degrabă împotriva celor ce-l supără, nu 
ia seamă dacă suferă vreodată vreun rău, nu se bucură de 
nedreptatea prietenilor, ci se bucură de adevărul dreptăţii lor; toate 
le rabdă câte vin asupra lui cu întristare, toate le crede din 
Simplitate şi nerăutate; toate cele făgăduite nouă de Dumnezeu 
nădăjduieşte că le va lua; toate ispitele le rabdă, nerăsplătind răul 
cu rău şi niciodată lucrătorul dragostei nu cade din dragostea 
aproapelui. (Nichita Stithatul, Filocalia 6, pag. 348). 


"Iubirea toate le suferă, toate le rabdă, iubirea niciodată nu 
cade". 

1 Corinteni XIII, 7-8 
"Niciodată nu cade" înseamnă că cei ce au dobândit anumite 
daruri, dar încă nu s-au învrednicit, prin iubirea cea mai deplină şi 
mai curată a Duhului, de libertatea desăvârşită de patimi, încă nu 

au ajuns la siguranţă, ci sunt încă în primejdie şi în luptă şi în frică 
din pricina duhului răutăţii. Această măsură nemaifiind supusă 
căderii, nici patimii, a arătat-o ca fiind de aşa fel că chiar limbile 
îngerilor şi proorocia şi cunoştinţa toată şi harismele vindecărilor 
sunt nimic în comparaţie cu ea. (Sf. Simeon Metafrastul, Filocalia 
5, pag. 297). 


"Pentru că în parte cunoaştem şi în parte proorocim". 
1 Corinteni XIII, 9 
"Am văzut slava Lui, slavă ca a Unuia născut din Tatăl plin de 
har şi de adevăr”. 
Ioan I, 14 


Sfântul Pavel a spus că are numai din parte cunoştinţa 
Cuvântului ca Dumnezeu. Căci se cunoaşte numai într-o măsură 
oarecare din lucrări. Deoarece cunoaşterea Lui după fiinţă şi ipostas 
nu e cu putinţă în nici un fel nimănui, fiind la fel de inaccesibilă 
tuturor îngerilor şi oamenilor. Sfântul Ioan însă care a cunoscut 
raţiunea întrupării Cuvântului în chip desăvârşit, atât cât e cu 
putinţă oamenilor, a spus că a văzut slava Cuvântului ca trup, adică 
a văzut raţiunea sau scopul pentru care Dumnezeu s-a făcut om, 
plin de har şi de adevăr. Căci nu întrucât e Dumnezeu după fiinţă 
şi de o fiinţă cu Dumnezeu Tatăl a fost dăruit cu har Unul născut, 
ci întrucât s-a făcut după iconomie prin fire om şi de o fiinţă cu 
noi, a fost dăruit cu har pentru noi care avem trebuinţă de har; şi 
din plinirea Lui primim necontenit la orice înaintare a noastră, harul 
pe măsura noastră. Prin urmare cel ce păzeşte în sine nepătat 
(raţiunea) cuvântul lui Dumnezeu care s-a întrupat pentru noi, va 
primi slava plină de har şi de adevăr a Celui ce S-a slăvit şi S-a 
sfinţit pe Sine pentru noi ca om în timpul petrecerii Lui între noi. 
(Filocalia 2, pag. 196). 

"Că acum cunoaştem din parte şi în parte proorocim. 
Dar când va veni ceea ce este desăvârşit, ceea ce-i din parte va 
înceta". 

1 Corinteni XIII, 9-10 


Credinţa şi lucrările ei sunt mai înalte decât cunoştinţa. Şi 
însăşi cunoştinţa se desăvârşeşte în credinţă şi dobândeşte putere să 
urce în sus şi să simtă pe Cel ce este mai înalt decât toată simţirea 
şi să vadă lumina aceea necuprinsă de minte şi de cunoştinţa 
făpturilor. 

Deci cunoştinţa e o treaptă prin care urcă cineva la înălțimea 
credinţei. Dar când ajunge cineva aproape de aceea, nu mai are 
nevoie de ea. [...] Credinţa deci ne arată ca prin ochi adevărul 
desăvârşirii şi prin credinţă aflăm acele lucruri necuprinse, dar nu 
prin cercetarea şi prin puterea cunoştinţei. (Sf. Isaac Sirul, Filocalia 
10, pag. 327). 


Când vorbirea smerită coboară în adâncul tău, atunci vorbirea 
înaltă se depărtează de la tine. Dar când smerenia însăşi se 
înrădăcinează în adâncul inimii tale, atunci vorbirea smerită de la 
suprafaţă sau dinlăuntru e lepădată de la tine. Când însă te 
îmbogăţeşti de sus cu smerita cugetare, atunci încetează atât 
smerenia din afară, cât şi vorbirea smerită a limbii. (Nichita 
Stithatul, Filocalia 6, pag. 267). 


Despre desăvârşire Sfântul Nil spune: "Trebuie să înțelegem 
două desăvârşiri: una vremelnică şi una veşnică”. Despre cea din 
urmă a scris Apostolul "dar când va veni desăvârşitul, va înceta 
ceea ce e din parte”. Cuvântul “când va veni desăvârşitul", 
înseamnă că aici pe pământ nu putem cuprinde desăvârşirea 
dumnezeiească. Şi iarăşi: "Două desăvârşiri cunoaşte sfântul Pavel 
şi ştie pe acelaşi om desăvârşit şi nedesăvârşit”. [...] De aceea zice: 
"Nu pentru că am luat m-am şi desăvârşit” (Fihpeni III, 12). Şi 


247 


după puţin: "Câși suntem deci desăvârşiţi, aceasta să o cugetăm" 
(Filipeni III, 15). (Monahii Calist şi Ignatie Xanthopol, Filocalia 8, 
pag. 193). 


"Căci vedem acum ca prin oglindă, în ghicitură, iar atunci faţă 
către faţă”. 
I Corinteni XIII, 12 


Când te-ai ridicat prin multe osteneli şi sudori deasupra micimii 
trupului şi te-ai dezbrăcat de trebuinţele lui, îl vei purta uşor şi 
duhovniceşte, ca pe unul ce nu va simţi nici foame, nici sete. 
Atunci vei privi mai bine ca prin oglindă, pe Cel mai presus de 
minte şi cu ochii tăi spălaţi de lacrimi vei vedea pe Cel pe Care 
nimeni nu L-a văzut vreodată. Şi având sufletul rănit de iubirea Lui, 
vei înfiripa un cântec amestecat cu lacrimi. (Sf. Simeon Noul 
Teolog, Filocalia 6, pag. 49). 


Oglinda este conştiinţa care are în ea în chip neştirbit forma 
tuturor virtuţilor cu fapta şi prin care cel curat cu înţelegerea vede 
pe Dumnezeu; sau cu alte cuvinte, ea e deprinderea cu împlinirea 
poruncilor, care cuprinde sinteza tuturor virtuţilor împletite 
întreolaltă în chip unitar, ca o faţă divină. Iar ghicitura este 
cunoştinţa raţiunilor (cuvintelor) dumnezeieşti, printr-o îmbrăţişare 
deplină, pe cât se poate, cu ajutorul contemplaţiei, cuprinzând în 
Sine arătarea străvezie a celor mai presus de înţelegere. Oglinda 
este, simplu vorbind, deprinderea care indică forma originară a 
virtuţilor, ce se va descoperi celor învredniciţi. Căci oglinda arată 
sfârşitul viitor al filosofiei cu fapta, celor ce au oglinda. Iar 
ghicitura indică originalul celor inteligibile, prin cunoştinţă. 

Deci toată dreptatea de aici, comparată cu cea viitoare, are 
înţelesul unei oglinzi, ce reflectă chipul lucrurilor originare, dar nu 
cuprinde însăşi lucrurile în subzistenţa lor descoperită. Şi toată 


248 


cunoştinţa pe care o avem aici despre lucrurile înalte, comparată cu 
cea viitoare, este o ghicitură ce conţine o indicație a adevărului, dar 
nu însuşi adevărul în subzistenţa lui, care va avea să se descopere 
în viitor. Întrucât în virtute şi cunoştinţă se cuprind cele 
dumnezeieşti oglinda ne indică originalele prin virtute, iar ghicitura 
face străvezii originalele prin cunoştinţă. (Sf. Maxim Mărturisitorul, 
Filocalia 3, pag. 156). 


Acum 0 privim - lumina dumnezeirii - prin simţuri şi prin 
simboluri împărţite: atunci, însă, ajungând mai presus de acestea 
vom privi lumina veşnică în chip nemijlocit, nefiind la mijloc nici 
o perdea. [...] Spunând "acum" a arătat vederea ce este cu putinţă 
şi pe măsura firii noastre. Dar el depăşind-o pe aceasta şi ridicându- 
se mai presus de simţuri şi de minte (de înţelegere) a văzut ceie 
nevăzute şi a auzit cele neauzite (II Corinteni XII, 4) primind în 
sine arvuna acelei a doua naşteri şi a vederii ce ţine de ea. De aceea 
a şi zis: "Ştiu, deoarece am auzit şi am văzut". El socoteşte aceasta 
lucrare a simţirii. Dar iarăşi zice că nu ştie de era minte sau trup, 
ceea ce simţea. Deci simţirea aceasta e mai presus de simţire şi de 
minte (de înţelegere). Căci când lucrează vreuna din acestea şi că 
lucrează vreuna din acestea se simte şi se înţelege. De aceea şi 
adaugă "Dumnezeu ştie', deoarece Dumnezeu era cel ce lucra 
atunci. Iar el, ajuns prin unirea cu Dumnezeu mai presus de om, 
vede prin Cel nevăzut cele nevăzute, care, fără să se coboare din 
sfera mai presus de simţire, s-au făcut văzute. (Sf. Grigorie Palama, 
Filocalia 7, pag. 294). 


"Şi acum rămân acestea trei: credinţa, nădejdea, dragostea. Iar 
mai mare decât toate este dragostea". 
I Corinteni XIII, 13 


Timpul se împarte în trei. Credinţa se întinde împreună cu toate 
trei părţile: nădejdea cu una din ele; dragostea cu două. Atât 

credinţa cât şi nădejdea sunt până la o vreme; dar iubirea, 
supraunindu-se pentru veacuri nemărginite cu Cel supranemărginit, 
rămâne pururea crescând mereu mai sus de ea. (Sf. Maxim 
Mărturisitorul, Filocalia 2, pag. 98). 


Dacă credinţa e legată de nădejde, iar nădejdea e urmată de 
dragoste, cel ce nu are dragoste, nu a dobândit nădejdea, iar cel 
lipsit de nădejde, e vădit că e lipsit şi de credinţă. Căci dacă nu 
există cauzele iubirii, cum poate exista iubirea? Precum fără temelie 
nu poate sta acoperişul casei, aşa fără credință şi nădejde 
neîndoielnică nu se poate afla iubirea de Dumnezeu în sufletului 
omului. Şi cel ce nu are iubirea nu va avea nici un folos din 
celelalte virtuţi şi fără iubire nu se va folosi întru nimic. (Sf. 
Simeon Noul Teolog, Filocalia 6, pag. 188). 


Cel ce cugetă la toate lucrurile lui Dumnezeu, cunoscându-le 
prin vederi ale înţelegerii, va afla, fără îndoială, răsărind în sufletul 
lui acele trei virtuţi, pe care toate sfinţitele scrieri şi cărţi ne 
îndeamnă să le spunem ca oamenii să caute cu toată sârguinţa să le 
dobândească: credinţa, nădejdea, dragostea, sfârşitul sau, mai bine 
zis, temelia tuturor virtuţilor făptuitoare şi văzătoare. Aceasta este 
cu adevărat Sfânta Treime (cu Dumnezeu cel întreit) cea din noi, 
prin care ne unim cu Sfânta Treime apropiindu-se de ea ca nişte alţi 
îngeri. (Calist Patriarhul, Filocalia 8, pag. 282). 


Una este ca o rază, alta ca o lumină, iar cealaltă ca un cerc. 
[...] “Credinţa este raza soarelui, nădejdea ca lumina lui, iar 
dragostea ca cercul lui”. Şi toate sunt o strălucire şi o lumină. Cea 
dintâi toate le poate face şi zidi; a doua îmbrăţişează mila lui 
Dumnezeu; iar a treia niciodată nu cade, nu încetează a privi şi nu 
lasă pe cel rănit de ea să-şi liniştească fericita nebunie. (Sf. Ioan 
Scărarul, Filocalia 9, pag. 424). 

"Cânt cu duhul, dar cânt şi cu mintea”. 
I Corinteni XIV, 15 


Cântă cineva cu duhul când rosteşte numai cu limba cele 
cântate. Şi cântă cu mintea când, cunoscând înţelesul celor cântate, 
se veseleşte în contemplarea lor. (Sf. Maxim Mărturisitorul, 
Filocalia 2, pag. 209). 


"Dar în Biserică vreau să grăiesc cinci cuvinte cu mintea mea, 
ca să învăţ şi pe alţii, decât zeci de mii de cuvinte într-o limbă 
străină". 

I Corinteni XIV, 19 

Marele lucrător al marii şi desăvârşitei rugăciuni zice: ”. 

voiesc să spun cinci cuvinte cu mintea mea...". Celor mai prunci cu 
duhul, acest lucm le este străin. De aceea noi, ca nişte 
nedesăvârşiţi, căutăm felurimea şi cantitatea în rugăciune. Dar felul 
al doilea e pricinuitor al celui dintâi. Căci se spune: “Dă rugăciune 
curată celui ce se roagă" fără pregetare în chip întinat şi cu 
osteneală. (Sf. Ioan Scărarul, Filocalia 9, pag. 408). 


"Vreau cinci cuvinte în mintea mea, decât zeci de mii pe 
limbă”. 
I Corinteni XIV, 19 
"Vreau ca bărbaţii să se roage în tot locul ridicând mâini 
cuvioase, fără de mânie şi fără de gânduri". 
1 Timotei Il, 8 


Tot lucrul are trebuinţă de dreapta socoteală, ca să se facă bine; 
iar fără aceasta nu cunoaştem firea lucrurilor şi de aceea ne smintim 
cei mai mulţi, când vedem că nu se potrivesc între ele, cele spuse 
şi cele făcute de Sfinţii Părinţi. De pildă, Biserica a primit să cânte 

troparele cu vers, asemenea şi multe alte cântări. Dar sfântul Ioan 
Scărarul, lăudând pe cei ce plâng după Dumnezeu, zice că unii ca 
aceştia nu vor striga către ei înşişi în cântări. Sfântul Isaac zice şi 
el despre cei ce se roagă în chip curat că de multe ori se află 
vreunul adunându-şi mintea în rugăciune şi îndată cade nesilit la 
pământ, pe genunchi ca odinioară proorocul Daniil, şi-şi are 
mâinile întinse şi ochii lui caută la crucea lui Hristos [...]. Şi iarăşi 
mulţi sfinţi Părinţi scriu despre unele ca acestea, că prin uimirea 
minţii s-au ridicat nu numai dincolo de cântări şi psalmodii, ci au 
uitat şi mintea însăşi, cum zice sfântul Nil. Biserica a făcut bine şi 
un lucru plăcut lui Dumnezeu, că a primit cântările şi celelalte 
tropare, pentru neputinţa minţii noastre, ca prin dulceaţa viersului 
să lăudăm pe Dumnezeu, cei ce suntem neştiutori, aproape fără 
voie; iar cei ce au cunoştinţă să vină la străpungerea inimii prin 
înţelegerea cuvintelor spuse. Şi aşa să urcăm ca pe o scară spre 
pătrunderea înţelesurilor bune, cum zice Damaschin. Şi cu cât 
sporim în obişnuinţa cu înțelesurile celor după Dumnezeu, cu atât 
dorul lui Dumnezeu ne atrage să le cugetăm şi să ajungem să ne 
închinăm în duh şi în adevăr Tatălui. (Cuv. Petru Damaschin, 
Filocalia 5, pag. 35). 


“Fraţilor nu fiţi prunci cu mintea, ci cu răutatea". 
I Corinteni XIV, 20 


Culionul este simbolul smereniei. Căci pruncii mici nevinovaţi, 
poartă culion. lar omul vârstnic nu poartă culion. Deci noi de aceea 
îl purtăm ca să fim prunci cu răutatea. Pruncul care nu are răutate 
de e necinstit nu se mânie, de este cinstit nu se umple de slavă 
deşartă. De ia cineva ale lui nu se necăjeşte, căci e prunc cu 
răutatea. Nu se răzbună cu patimă, nu râvneşte slavă. Culionul e şi 
semn al harului lui Dumnezeu. Căci precum culionul acoperă şi 
încălzeşte capul copilului, aşa şi harul lui Dumnezeu acoperă şi 
mintea noastră. Pentru că culionul este simbolul harului 

Mântuitorului nostru Dumnezeu, care ne acoperă cugetarea şi 
încălzeşte pruncia în Hristos pentru dracii care încearcă pururea să 
ne lovească şi să ne rănească. (Avva Dorotei, Filocalia 9, pag. 491). 


"Hristos a murit pentru păcatele noastre". 
I Corinteni XV, 3 
"Ne-am îngropat cu El prin botez". 


Romani VI, 4 
"Cel ce a murit s-a îndreptat de păcat". 
Romani VI, 3 
"Păcatul nu va mai stăpâni peste noi". 
Romani VI, 14 


Botezul este desăvârşit, dar nu desăvârşeşte pe cel ce nu 
împlineşte poruncile, [...] iar cel ce nu le îndeplineşte este 
necredincios şi stăpânit de păcat. Căci credinţa stă nu numai în a ne 
fi botezat în Hristos, ci şi în a împlini poruncile Lui. Că odată ce 
ne-am îngropat cu El prin botez, ne-a şi ridicat pe noi şi ne-a aşezat 
împreună cu Sine în cele cereşti. Dar ne-a dat şi porunci ca, 
împlinindu-le, să aflăm desăvârşirea pe care ne-a dat-o nouă. 
(Marcu Ascetul, Filocalia 1, pag. 275). 


"Nu eu,ci harul lui Dumnezeu care e cu mine”. 
I Corinteni XV, 10 


De se va răscula în cugetul tău roiul gândurilor urâte şi slăbind 
vei fi biruit, să ştii că te-ai despărţit pentru o vreme de harul 
dumnezeiesc. De aceea ai şi fost dat pe mâna căderii tale, după o 
dreaptă judecată. Drept aceea luptă să nu fii lipsit niciodată de har, 
din nepurtarea de grijă, nici pentru o clipă. lar de vei putea să te 
ridici din alunecare, şi să treci peste zidul gândurilor pătimaşe şi 

peste atacurile întinate necontenit, aduse de marea dibăcie a 
vrăjmaşilor, să nu uiţi de darul dat ţie de sus: [...] Harul m-a ridicat 
din gândurile întinate ce s-au sculat asupra mea şi m-a izbăvit de 
bărbatul nedrept (Psalm XVII, 52), adică de diavolul şi de omul cel 
vechi. (loan Carpatinul, Filocalia 4, pag. 125). 


"Dacă nu este înviere a morţii, nici Hristos n-a înviat". 
I Corinteni XV, 13 


Hristos este începutul, mijlocul şi sfârşitul. Căci e în toate: în 
cele dintâi şi în cele mijlocii şi în cele din urmă ca în cele dintâi. 
Pentru că nu este în El vreo deosebire oarecare între acestea, 
precum nu este nici barbar, nici scit, nici elin, nici iudeu, ci toate 
şi în toate este Hristos. (Sf. Simeon Noul Teolog, Filocalia 6, pag. 
60). 


"Precum în Adam toţi mor, aşa în El toţi să se facă vii". 
I Corinteni XV, 22 


Fiul cel unul născut al lui Dumnezeu, Cuvântul cel mai 
dinainte de veci, care este din Dumnezeu Tatăl, izvorul vieţii şi al 
nemuririi, ni s-a arătat nouă celor ce şedeam în întunericul şi în 
umbra morţii. Întrupându-Se din Duhul Sfânt şi din Fecioara Maria, 
ne-a arătat chipul unei vieţuiri de formă dumnezeiească. Şi dându- 
ne porunci sfinte şi făgăduind Împărăţia Cerurilor celor ce-şi vor 
rândui viaţa după ele şi înfricoşând cu chinurile veşnice pe cei ce 
le vor călca, iar mai pe urmă suferind patima mântuitoare şi înviind 
din morţi ne-a dăruit nădejdea învierii şi a vieţii veşnice. Prin 
aceasta a dezlegat osânda păcatului strămoşesc al neascultării şi a 
desfiinţat prin moarte stăpânirea morţii. (Sf. Maxim Mărturisitorul, 
Filocalia 2, pag. 2). 

"Dar fiecare în rândul cetei sale”. 
I Corinteni XV, 23 


Nu le lipseşte nimic temătorilor întrucât ei sunt temători chiar 
dacă nu are temătorul plinătatea şi desăvârşirea unirii nemijlocite cu 
Cuvântul aşa cum o au cei ce-L iubesc pe Domnul. 

Căci fiecare se bucură de desăvârşire “în rândul cetei sale”, 
după locul ce i-a fost rânduit, măcar că unul este mai sus decât 
altul, după calitatea şi mărimea vârstei duhovniceşti. (Sf. Maxim 
Mărturisitorul, Filocalia 3, pag. 40). 


"Obiceiurile bune sunt stricate de convorbirile rele”. 
I Corinteni XV, 33 


Cu multă osteneală şi durere se înstăpâneşte în noi obişnuinţa 
cea bună şi bine aşezată. Dar ceea ce dobândim cu multă osteneală 
se poate pierde într-o clipită de vreme. ("Convorbiri lumeşti” a 
numit pe cele ale lumii; iar nelumeşti pe cele rele şi păgubitoare 
celor ce fug de lume). (Sf. Ioan Scărarul, Filocalia 9, pag. 74). 


"Trupuri cereşti şi trupuri pământeşti". 
I Corinteni XV, 40 


Şi îngerii sunt într-un anumit fel trupeşti şi circumscrişi în 
comparaţie cu firea nematerială şi netrupească a duinnezeirii. [...] 
Trupurile pământeşti sunt materiale, iar cele mai presus de noi 
nemateriale. [...] Dacă sunt duhuri slujitoate atunci şi minţile cereşti 
sunt trimise spre slujire potrivit adevărului şi lui Pavel. [...] Când 
îngerul dumnezeiesc e trimis de sus de Dumnezeu ca să slujească 
poruncii dumnezeieşti pe pământ, părăseşte cetele cereşti şi vine 
după părerea generală aproape de noi şi de cele din lume. Iar dacă 

lucrul acesta pare conform adevărului, îngerul se arată prin aceasta 
circumscris şi cuprins între margini. Căci în comparaţie cu firea cea 
dumnezeiască şi necreată şi cu totul netrupească şi necircumscrisă, 
îngerii sunt creaţi şi circumscrişi, dar faţă de noi sunt cu totul 
netrupeşti, necuprinşi şi nevăzuţi. (Sf. Simeon Noul Teolog, 
Filocalia 6, pag. 140). 


"Stea de stea se deosebeşte întru slavă". 
I Corinteni XV, 41 


Precum mai multe candele, deşi ard cu acelaşi untdelemn şi se 
aprind cu acelaşi foc, nu dau în aceeaşi măsură strălucirea focului, 
aşa şi darurile arătându-se din deosebite virtuţi, înfăţişează străluciri 
deosebite ale Duhului cel bun. Sau precum într-o cetate, fiind mulţi 
locuitori şi folosindu-se de aceeaşi pâine şi de aceeaşi apă, unii 
dintre ei sunt bărbaţi, alţii prunci, alţii băieţi, alţii bătrâni şi între ei 
este mare deosebire; sau precum grâul semănat în una şi aceeaşi 
țarină rodeşte spice deosebite, dar e adunat în aceeaşi arie şi se 
aşează în acelaşi hambar, aşa socoteşte că va fi la învierea morţilor. 
Cei ce vor învia, vor fi slăviţi şi vor fi cunoscuţi cu o slavă 
deosebită, după vrednicia faptelor şi după împărtăşirea de Duhul 
dumnezeiesc care locuieşte încă de aici în ei. (Sf. Simeon 
Metafrastul, Filocalia 5, pag. 318). 


"Se seamănă trup firesc, înviază trup duhovnicesc. Dacă este 
trup firesc este şi trup duhovnicesc”. 
I Corinteni XV, 44 


Chiar când va fi reînnoită, zidirea nu va fi iar, şi cum a fost 


adusă de Dumnezeu la existenţă la început, să nu fie! Căci se 
seamănă trup sufletesc şi nu se ridică un trup cum era cel al 

primului om creat înainte de neascultare, adică material şi sensibil 
şi schimbăcios, având lipsă de hrană materială, ci se scoală trup 
întreg înduhovnicit şi neschimbăcios, cum era al Stăpânului şi 
Dumnezeului nostru după înviere, adică al Celui de al doilea Adam 
şi al Celui întâi născut din morţi, deci cu mult deosebit de acela. În 
acelaşi fel întreaga zidire se va face, la un semn al lui Dumnezeu, 
nu cum a fost creată, materială şi supusă simţurilor, ci va fi 
prefăcută, la naşterea din nou, într-o locuinţă nematerială şi 
duhovnicească mai presus de toată simţirea. [...] “Nu toți vom 
adormi, dar toţi ne vom preschimba într-o clipă, într-o clipeală de 
ochi” (1 Corinteni XV, 40). (Sf. Simeon Noul Teolog, Filocalia 6, 
pag. 139). 


"Primul om din pământ e pământesc; al doilea om e Domnul 
nostru din cer. Precum e cel pământesc aşa sunt şi cei 
pământeşti; şi precum e cel ceresc aşa sunt şi cei cereşti”. 

1 Corinteni XV, 47-48 


Precum din coasta lui Adam a făcut femeia, aşa din fiica Lui, 
din pururea Fecioară Maria şi Născătoarea de Dumnezeu, luând trup 
fără de sămânță, s-a născut în chip asemănător primului om creat, 
ca.precum acela prin neascultare s-a făcut începutul naşterii întru 
stricăciune şi spre moarte, aşa Hristos şi Dumnezeu, prin împlinirea 
a toată dreptatea (Matei III, 15) să se facă pârga rezidirii şi 
nemuririi noastre întru nestricăciune. (Sf. Simeon Noul Teolog, 
Filocalia 6, pag. 131). 


"Dar precum am purtat chipul celui pământesc să purtăm şi 
chipul celui ceresc". 
I Corinteni XV, 49 

"Chipul celui pământesc" sunt păcatele generale, ca 
nechibzuinţa, frica, necumpătarea, nedreptatea. lar "chip al celui 
ceresc” sunt virtuțile generale, ca înțelepciunea, bărbăţia, 
cumpătarea, dreptatea. (Sf. Maxim Mărturisitorul, Filocalia 2, pag. 
73). 


Cel ce nu a îmbrăcat chipul Domnului nostru lisus Hristos, al 
Omului ceresc şi Dumnezeu, peste omul raţional şi mintal, cu bună 
simţire şi întru cunoştinţă, e încă numai sânge şi carne. El nu poate 
primi simţirea slavei duhovniceşti prin cuvânt (rațiune) precum nici 
cei orbi din naştere nu pot cunoaşte numai prin cuvânt (rațiune) 
lumina soarelui. 

Cel ce aude, vede şi simte astfel, cunoaşte puterea celor zise, 
ca unul ce poartă chipul celui ceresc şi a urcat la bărbatul desăvârşit 
al plinătăţii lui Hristos. (Sf. Simeon Teolog, Filocalia 6, pag. 32). 


Căci a ştiut Apostolul că nu este om fără păcat de când a avut 
loc neascultarea şi că pocăinţa poate întoarce iarăşi pe om la 
noutatea fără de păcat. [...] (Nepăcătuirea ţine sufletul neînvechit, 
veşnic tânăr, înnoindu-se mereu din Hristos, care ţine mereu tânără 
firea omenească asumată de Fiul lui Dumnezeu, care e din veci şi 
până în veci Alfa şi Omega, începutul şi desăvârşirea sau 
desăvârşirea de la început). De aceea a spus că am părăsit făptuirea 
celui ce n-a ascultat porunca şi săvârşim făptuirea Domnului nostru 
lisus Hristos care este împlinirea sfintelor Lui porunci, care a făcut 
mila şi a asumat robia omului până ce l-a introdus în raiul ascuns 
şi i-a dăruit,după Sfintele Scripturi, toate virtuțile, prin aceasta i-a 
dat să mănânce din pomul vieţii, care este curăţia. Pe aceasta a 
arătat-o EI Însuşi, împăcând Heruvimii şi oprind sabia de foc ce se 
învârtea păzind calea spre pomul vieţii, care este cunoştinţa sfintelor 
Lui cuvinte. (Cuv. Paisie Pustnicul, Filocalia 12, pag. 219). 

"Trupul şi sângele nu pot moşteni Împărăţia lui Dumnezeu". 
I Corinteni XV, 50 


Trupul este pofta, iar sângele mânia. Cu dreptate deci cel ce nu 
se curăţeşte de acestea, nu poate moşteni Împărăţia lui Dumnezeu. 
(Sf. Maxim Mărturisitorul, Filocalia 2, pag. 216). 


1. "Toţi vom adormi, dar nu toţi ne vom schimba". 
2. "Nu toţi vom adormi, dar toţi ne vom schimba". 
I Corinteni XV, 51 


"Toţi vom adormi, dar nu toţi ne vom schimba”, trebuie să o 
înţelegem în sensul că toţi vom avea de suportat adormirea prin 
moarte, dar nu toţi ne vom preschimba primind slava şi îndrăznirea. 

"Nu toți vom adormi, dar toţi ne vom schimba”, trebuie să 
înţelegem că nu toţi vom adormi cu adormirea pentru un timp 
oarecare, ca să avem lipsă de mormânt şi de risipirea prin 
stricăciune, ci cei de atunci vor suporta o moarte scurtă, neavând 
lipsă de adormirea pentru un timp oarecare, deoarece îndată se va 
produce învierea. Dar toţi se vor schimba, adică se vor îmbrăca 
întru nestricăciune. (Sf. Maxim Mărturisitorul, Filocalia 2, pag. 
245). 


"Boldul morţii este păcatul”. 
I Corinteni XV, 56 


Moartea înseamnă despărţirea de Dumnezeu. lar boldul morţii 
este păcatul pe care primindu-l, Adam a fost izgonit şi de la pomul 
vieţii şi din Rai şi de la Dumnezeu. Acestei morţi i-a urmat în chip 
necesar şi moartea trupului. Căci viaţa este Cel ce a zis: "Eu sunt 
viața” (loan XIV, 6). Aceasta coborându-se în moarte, l-a adus pe 

cel omorât iarăşi la viaţă. (Sf. Maxim Mărturisitorul, Filocalia 2, 
pag. 75). 


"Ci noi, în noi înşine, ne-am socotit ca osândiţi la moarte, ca să 
nu ne punem încrederea în noi, ci în Cel ce ne-a ridicat pe noi''. 
II Corinteni I, 9 


Dacă rabdă cineva fără să se înalțe şi fără să se întoarcă de la 
virtute, se ridică şi el prin mortificarea trupului şi a lucrurilor la 
cunoştinţa celor ce sunt. Pentru că, după Apostoli, omul se 
împreună-răstigneşte trupeşte prin faptele trupeşti şi sufleteşte prin 
faptele sufleteşti şi apoi se îngroapă împreună prin omorârea 
simţurilor şi a cunoştinţei celei după fire şi învie duhovniceşte prin 
nepătimire în Hristos Iisus Domnul nostru. (Cuv. Petru Damaschin, 
Filocalia 5, pag. 233). 


"Care ne-a pecetluit pe noi şi a dat arvuna Duhului în inimile 
noastre". 
II Corinteni I, 22 


Dumnezeiescul Maxim [...] spune că harul acesta îndumnezeitor 
al lui Dumnezeu este necreat şi pururea existent din Dumnezeu cel 
pururea existent. Iar în alte părți de multe ori îl numeşte lumină 
nenăscută şi enipostativă (subzistentă în ipostas) arătându-se celor 
vrednici când se fac vrednici, dar nu ca venind atunci la existenţă. 
Acest sfânt numeşte acea lumină şi lumina slavei negrăite şi curăţia 
îngerilor. lar Macarie cel Mare o numeşte hrana celor netrupeşti, 
slava firii dumnezeieşti, frumuseţea veacului viitor, foc dumnezeiesc 
şi ceresc, lumină negrăită şi mintală, arvuna Duhului Sfânt, 
untdelemn sfinţit al veseliei. (Sf. Grigorie Palama, Filocalia 7, pag. 
414). 

"Ca să nu ne lăsăm covârşiţi de Satana, căci gândurile lui nu 
ne sunt necunoscute". 
II Corinteni II, [1 


Înţelesul este acesta: nu este văzută faţa lui, căci îşi ascunde 
viclenia în multe veşminte (vrăjmaşul), fermecând în chip amăgitor, 
prin felul cum se înfăţişează la arătare, iar în ascuns întocmind 
cursa pierzaniei. Şi ca să nu se numere şi pe sine între cei ce nu 
cunosc vicleniile aceluia, Iov descrie semnele lui, cunoscând 
limpede toată urâciunea înfricoşată a lui. "Ochii lui sunt ca ai 
luceafărului, măruntaiele lui sunt şerpi de aramă”. Acestea le 
spune, dând la iveală viclenia lui, ca a unuia ce prin faptul că-şi ia 
înfăţişarea luceafărului, plănuieşte să atragă la el pe cei ce-l privesc, 
iar prin şerpii dinăuntru pregăteşte moartea celor ce se apropie. (Nil 
Ascetul, Filocalia 1, pag. 180). 


"Pentru că suntem lui Dumnezeu bună mireasmă a lui Hristos, 
între cei ce se mântuiesc şi între cei ce pier”. 
II Corinteni II, 15 


Cel ce grăieşte cu dispreţ împotriva celui smerit la cuget şi nu-l 
cinsteşte pe el ca pe un om viu, este ca unul ce şi-a deschis gura lui 
împotriva lui Dumnezeu. Dar chiar de ar fi disprețuit de toată 
zidirea, cinstea lui rămâne. Se apropie cel smerit de fiarele 
pierzătoare şi când acestea îşi aruncă privirea lor spre el, sălbăticia 
li se îmblânzeşte şi vin la el ca la stăpânul lor. Şi-şi pleacă capetele 
lor şi ling mâinile şi picioarele lui, căci din el se răspândeşte acea 
mireasmă ce se răspândea din Adam înainte de cădere [...]. E 
mireasma care s-a luat de la noi şi pe care ne-a înnoit-o şi ne-a 
dat-o iarăşi prin venirea lui lisus. Aceasta este buna mireasmă ce se 
răspândeşte ca un mir din neamul oamenilor. (Sf. Isaac Sirul, 
Filocalia 10, pag. 108). 

"Arătându-vă că sunteţi scrisoare a lui Hristos, slujită de noi, 
scrisă nu cu cerneală ci cu Duhul Dumnezeului celui viu, nu pe 
table de piatră, ci pe tablele de carne ale inimii”. 

II Corinteni III, 3 


Suntem învăţaţi încât să cunoaştem de la El cele de folos. Şi 
nu numai noi ci şi fiecare dintre credincioşi, ca unii ce purtăm scris 
în tablele inimilor noastre legea Duhului cea sfântă şi ne-am 
învrednicit să grăim nemijlocit şi neobişnuit, asemenea heruvimilor, 
cu lisus prin rugăciunea curată. Dar fiindcă suntem prunci în 
vremea naşterii noastre din nou, necunoscând nici harul şi nevăzând 
nici înnoirea noastră, ba neştiind nici mărimea covârşitoare a cinstei 
şi a slavei de care ne-am împărtăşit şi fiindcă suntem datori să 
creştem prin porunci sufleteşte şi duhovniceşte şi să vedem cu 
mintea ceea ce am primit, cădem mulţi prin lipsa de grijă şi prin 
deprinderea cea prea pătimaşă, în nesimţire şi întuneric. (Sf. 
Grigorie Sinaitul, Filocalia 7, pag. 159). 


"Iar dacă slujirea morţii, săpată cu litere pe tablă de piatră, s-a 
făcut întru slavă, încât nu puteau fiii lui Israel să caute la faţa 
lui Moise, pentru slava cea trecătoare a feţei lui, 
Cu cât mai mult nu va fi slujirea Duhului întru slavă? 
Căci dacă slujirea osândei a fost slavă, cu atât mai mult va 
prisosi slujirea dreptăţii întru slavă. 
Ba ce a fost slăvit în felul acesta mărginit, a fost fără de slavă, 
faţă de sluva aceasta covârşitoare. 
lar dacă ce este trecător s-a săvârşit cu slavă, cu atât mai 
vârtos ceea ce rămâne întru slavă”. 

II Corinteni III, 7-1] 


Dumnezeiescul Apostol Pavel a arătat că taina desăvârşită a 
creştinismului se face experiată de fiecare suflet credincios într-un 


chip mai curat şi mai limpede, prin lucrare dumnezeicască. lar 

aceasta este strălucirea luminii cereşti întru descoperirea şi puterea 
Duhului. Dar ca să nu socotească cineva că singura luminare a 
Duhului este cea prin cunoştinţa înţelesurilor şi să se primejduiască 
din pricina neştiinţei şi a trândăviei de a nu dobândi taina 
desăvârşită a harului, a adus şi pilda slavei Duhului, care învăluia 
faţa lui Moise, ca înfăţişare mărturisită a cunoştinţei. [...] 

Trecător e numit ceea ce s-a săvârşit atunci, din pricină că 
slava luminii a învăluit trupul muritor al lui Moise. Şi adaugă: 
"Având deci o astfel de nădejde, ne folosim de multă îndrăzneală” 
(I Corinteni III, 12). lar mai departe arată că slava nepieritoare şi 
nemuritoare a Duhului întru descoperire străluceşte acum în ochi 
nemuritor şi nepieritor în partea nemuritoare a omului dinlăuntru, 
în cei vrednici. Căci zice: "Jar noi toți, adică cei ce ne-am născut 
prin credința desăvârşită din Duhul, cu faţa descoperită oglindim 
slava Domnului, prefăcându-ne spre acelaşi chip din slavă în slavă, 
ca de la Domnul la Duhul” (II Corinteni III, 18). Cu faţa 
descoperită a sufletului adică şi când se întoarce cineva la Domnul 
i se ia acoperământul; iar Domnul este Duhul. Prin urmare se arată 
că acoperământ de întuneric s-a aşezat peşte suflet. lar acesta a 
putut străbate în omenire în urma căderii lui Adam. Acum însă 
credem că prin iluminarea Duhului se ia acest acoperământ de la 
sufletele cu adevărat credincioase şi vrednice. [...] lar Dumnezeu a 
binevoit ca cei cu adevărat credincioşi să ajungă la asemenea 
măsuri ale sfinţeniei. (Sf. Simeon Metafrastul, Filocalia 5, pag. 
378). 


"Iar noi toţi privind ca în oglindă, cu faţa descoperită slava 
Domnului, ne prefacem în acelaşi chip din slavă în slavă, ca de 
la Duhul Domnului". 

II Corinteni III, 18 


Odată ce ne-a fost arătată de Cuvântul calea cea dreaptă şi 
uşoară a celor ce se mântuiesc, să tăgăduim cu toată puterea 

plăcerea şi durerea vieţii de aici şi să învăţăm cu mult îndemn şi pe 
cei supuşi nouă să facă aceasta. Căci făcând aceasta, ne-am izbăvit 
şi am izbăvit şi pe alţii cu desăvârşire de toată născocirea patimilor 
şi de toată răutatea dracilor. Să îmbrăţişăm numai iubirea şi nimeni 
nu va putea să ne despartă de dragostea lui Dumnezeu. [...] Căci 
prin cunoştinţa cu lucrul rămânând în noi dragostea nemişcată vom 
primi de la El o bucurie şi o susţinere veşnică şi negrăită a 
sufletului. Şi împărtăşindu-ne de aceasta, nemaiprivind ca mai 
înainte, fără gând neprihănit, cu faţa descoperită a simţirii suprafaţa 
celor sensibile ca pe o slavă, ci oglindind mai degrabă cu faţa 
descoperită a cugetării, după înlăturarea oricărui val sensibil, slava 
lui Dumnezeu cea arătată în virtuţi şi în cunoştinţa duhovnicească, 
prin care primim unirea cea după har. Căci precum ignorând pe 
Dumnezeu, am îndumnezeit zidirea, pe care am cunoscut-o prin 
simţire, gustând din ea, pentru faptul că prin ea ni se susţine 
trupul, aşa primind cunoştinţa trăită a lui Dumnezeu, cea accesibilă 
înţelegerii, vom ignora experienţa întregii simţiri, pentru faptul că 
El ne susţine sufletul ca să existe şi ca să fie fericit. (Sf. Maxim 
Mărturisitorul, Filocalia 3, pag. 15). 


Cel ce se îndeletniceşte cu făptuirea, are ca acoperitoare pe 
inima sa în vremea rugăciunii, cunoştinţa celor sensibile, pe care nu 
o poate ridica din pricina afecțiunii faţă de ele. Numai 
contemplativul, fiind neatârnat de ele, poate vedea, din parte cu faţa 
descoperită, slava lui Dumnezeu. (Ilie Ecdicul, Filocalia 4, pag. 
307). 


Ce este harul şi cum îl putem dobândi şi care sunt cele ce-l 
tulbură şi care cele ce-l curăţesc îţi va arăta cel ce a strălucit cu 
sufletul şi cu limba mai mult decât tot aurul. 

Aceasta se arăta, mai limpede, când lucrau darurile minunilor. 
Dar, nici acum nu e greu celui ce are ochi credincioşi, să vadă 
aceasta. Căci îndată ce ne botezăm, sufletul se face mai luminos ca 

soarele, curăţit fiind prin Duhul. Şi, nu numai că privim spre slava 
lui Dumnezeu, ci şi primim o strălucire de la ea. Căci precum 
argintul aflat sub razele soarelui trimite şi el raze, nu numai din 
firea sa, ci şi din lumina soarelui, aşa şi sufletul curăţit şi ajuns mai 
strălucitor decât tot argintul, primeşte o rază din slava Duhului, pe 
lângă slava aflătoare în el; şi anume una aşa cum se cuvine de la 
Domnul în Duhul. [...] Dacă voieşti îţi voi arăta aceasta şi mai 
limpede de la Apostoli: gândeşte-te la Pavel, ale cărui veşminte 
săvârşeau minuni (Fapte XIX, 12), la Petru a cărui umbră avea atâta 
putere (Fapte V, 15). Dacă aceştia n-ar fi purtat chipul Împăratului 
şi dacă razele lor de lumină n-ar fi fost cu neputinţă de privit, 
veşmintele şi umbrele lor n-ar fi lucrat minuni. (Monahii Calist şi 
Ignatie Xanthopol, Filocalia 8, pag. 21). 


Atât cel prunc cu vârsta cât şi cel în floarea vieţii, au nevoie 
de lapte. Dar cel dintâi ca să se hrănească iar cel de-al doilea ca să 
se îndulcească. Se îrideletniceşte deci făptuitorul cu citirea 
psalmilor, dar aceasta se arată făcând-o şi contemplativul 
(văzătorul). Dar, cel dintâi spre întărirea şi asigurarea sufletului, iar 
văzătorul spre înveselire şi mai ales ca să odihnească mişcarea 
învăpăiată şi întinsă şi izvorâtoare de lacrimi spre Dumnezeu. Căci, 
deşi duhul din el saltă peste măsură şi râvneşte să se veselească mai 
bine de razele dumnezeieşti şi să se preschimbe şi să crească din 
slavă în slavă, dar firea compusă a trupului şi firea de lut a inimii 
slăbeşte. Astfel, făptuitorul zăboveşte în cuvintele dumnezeieşti 
pentru cunoştinţa şi pentru învăţătura şi ştiinţa din ele; cunoştinţa 
acestora o primeşte şi contemplativul (văzătorul), dar în tăcere, căci 
cele ce le învaţă în chip negrăit şi ceea ce puterea lui contemplativă 
priveşte, cuvântul nu poate grăi. “Urechea liniştii va auzi lucruri 
minunate”. A spus "minunate" dar ce fel de lucruri "minunate" n-a 
putut să spună. De aceea a renunţat să grăiască negrăitul celor mai 
presus de cuvânt. [...] Căci dacă făptuitorul, deşi n-a văzut, are 
fericirea numai din credinţă, ce ar trebui să cugetăm despre văzător? 
Căci acesta împreună cu umblarea prin credinţă, care s-a ridicat 

peste cele ce trebuie făcute, vede cele mari şi minunate şi pătimeşte 
suişuri în inimă şi e îndumnezeit zi de zi, precum se cuvine. (Calist 
Patriarhul, Filocalia 8, pag. 276). 


"Iar noi toţi privind ca în oglindă, cu faţa descoperită slava 
Domnului, ne prefacem în acelaşi chip din slavă în slavă, ca de 
la Duhul Domnului". 
II Corinteni III, 18 
"Acum Îl vedem ca prin oglindă şi prin ghicitură, iar atunci Îl 
vom vedea faţă către faţă". 
I Corinteni XIII, 12 


Cei ce s-au făcut deci mirese curate, cunosc pe Mire, în ei 
înşişi, ca într-o oglindă, de nu cumva au vreo pată în ei ca chipuri 
şi de nu cumva nu plac Mirelui lor. Căci Mirele caută suflete 
curate, ca nişte fecioare, care nu au în ele nici o pată. (Cuv. Isaia 
Pustnicul, Filocalia 12, pag. 218). 


"Dumnezeu care a zis să strălucească lumina în întuneric, Care 
a strălucit în inimile noastre spre luminarea cunoştinţei Fiului 
Său". 

II Corinteni IV, 6 


Fiul lui Dumnezeu şi Dumnezeu, intrând în pântecele 
preasfintei Fecioare şi luând trup din ea şi făcându-se om, s-a 
născut om desăvârşit şi Dumnezeu desăvârşit, fiind acelaşi 
amândouă în chip neamestecat - cum se petrece cu noi acest lucru? 
Fiecare din noi oamenii credem în EI, Fiul lui Dumnezeu şi Fiul 
pururea Fecioarei şi Născătoarei de Dumnezeu Maria şi, crezând, 
primim cuvântul despre El cu credinţă în inimile noastre; ca urmare 
mărturisindu-l cu gura şi pocăindu-ne îndată din suflet de 

fărădelegile săvârşite de noi mai înainte, precum a intrat Dumnezeu, 
Cuvântul Tatălui, în pântecele Fecioarei, aşa Cuvântul se află şi în 
noi ca o sămânță. [...] Deci îl zămislim pe El nu în chip trupesc, 
[...] ci înţelegător şi fiinţial. (Sf. Simeon Noul Teolog, Filocalia 6, 
pag. 157). 


"Omul din afară se strică, iar cel dinlăuntru se înnoieşte zi de 


zi 
II Corinteni IV, 16 


Dacă şi-a dezlegat cineva sufletul de dorirea şi de poftele 
lucrurilor supuse simţurilor şi l-a legat de Dumnezeu, nu numai că 
va dispreţui banul şi lucrurile din jurul lui şi, păgubit de ele, se va 
arăta fără întristare ca faţă de nişte lucruri străine, ci şi durerile 
venite asupra trupului său le va răbda cu bucurie şi cu mulţumirea 
cuvenită, căci el vede pururea ca dumnezeiescul apostol. [...] Altfel 
nu se pot purta cu bucurie necazurile cele după voia lui Dumnezeu. 
Căci e de trebuinţă în toate acestea, de cunoştinţa desăvârşită şi de 
înţelepciunea duhovnicească. Iar cel lipsit de acestea, umblă în 
întunericul deznădejdii şi al neştiinţei, neputând să vadă câtuşi de 
puţin lumina răbdării şi a mângâierii. (Sf. Simeon Noul Teolog, 
Filocalia 6, pag. 89). 


"Căci de aceea şi suspinăm în trup, dorind să ne îmbrăcăm cu 
locuinţa noastră cea din ceruri că doar vom fi găsiţi îmbrăcaţi, 
iar nu goi”. 

II Corinteni V, 2-3 


Gândul slavei deşarte fiind al şaptelea, sufletul care doreşte să-l 
lepede ca pe cel din urmă, de nu va dezbrăca şi pe cele dinaintea 


lui, nu va putea să îmbrace pe al optulea care este după ele şi pe 

care dumnezeiescul Pavel îl numeşte “locuință cerească”. Cu 
aceasta se pot îmbrăca prin suspin numai cei ce s-au dezbrăcat prin 
ea de cele materiale. (Ilie Ecdicul, Filocalia 4, pag. 303). 


De iluminarea şi strălucirea dumnezeiască fiind părtaş şi Adam 
înainte de cădere, nu se afla gol, ca unul ce era îmbrăcat într-un 
veşmânt de adevărată slavă. Ba nu se poate spune cu cât era mai 
împodobit decât cei ce îşi acoperă capul cu diademe împodobite cu 
mult aur şi cu pietre scumpe. Această iluminare şi acest har 
dumnezeiesc le numeşte şi marele Pavel, locuinţa noastră cea 
cerească. [...] Arvuna acestei iluminări dumnezeieşti şi a 
veşmântului ei a primit-o şi Pavel însuşi de la Dumnezeu pe când 
mergea de la Ierusalim spre Damasc. (Sf. Grigorie Palama, Filocalia 
7, pag. 471). 


"Prin credinţă umblăm şi nu după vedere". 
II Corinteni V, 7 


Suntem datori să alergăm la început din credinţă, prin răbdare 
şi să nu slăbim în necazuri şi la vremea sa vom veni la cunoştinţa 
folosului celor ce ni s-au întâmplat şi apoi vom lucra cu bucurie şi 
veselie, fără osteneală. [...] Dar precum este cu neputinţă să afle 
cineva din ea folosul lucrurilor făcute în lumea aceasta, aşa este cu 
neputinţă să afle cineva cunoştinţa şi odihna înainte de a se fi 
ostenit cu lucrul şi cu cuvântul în virtuţi. (Cuv. Petru Damaschin, 
Filocalia 5, pag. 209). 


Contemplativii văd în cele de acum şi în cele ce se fac ca într- 
o oglindă şi ca într-o ghicitură (I Corinteni XIII, 12), starea celor 
viitoare. lar oglinda, pe de o parte, nu poartă nici o grosime a 
lucrului arătat în sine, dar pe de alta, ceea ce arată nu e cu totul 

nimic. Căci, tot cel ce iubeşte adevărul va mărturisi că ceea ce se 
vede în oglindă e un chip foarte clar al unui lucru. Tot aşa şi cele 
ce sunt şi se fac nu arată vreo altă grosime sau vreun alt ipostas 
decât al lor propriu, dar arată totuşi chipurile neîndoielnice ale 
lucrurilor adevărate celor ce au primit puterea să vadă şi înaintează 
fără greşeală spre Adevărul însuşi. Când, deci, auzi Pavel zicând că 
“prin credință umblăm, nu prin vedere”, să nu socoteşti că vorbeşte 
de credinţa care se naşte numai din auz, prin cuvântul simplu. Căci 
altfel cum ar zice acelaşi: "Acum cunosc din parte, dar atunci voi 
cunoaşte precum am fost cunoscut" (| Corinteni XIII, 12) sau 
"Când va veni ceea ce este desăvârşit, va înceta ceea ce e din 
parte" (1 Corinteni XIII, 10). Deci această cunoştinţă ne va ajuta să 
vedem şi în viitor. Deosebirea celei din viitor faţă de cea de acum 
e numai atâta câtă e între ceea ce e desăvârşit şi ceea ce e 
nedesăvârşit. Şi iarăşi cel ce spune că acum umblăm prin credinţă 
şi nu prin vedere în alt loc spune: "Aşa alerg, dar nu ca unul ce nu 
văd; lovesc cu pumnul, dar nu ca unul ce bat văzduhul” ( 
Corinteni IX, 26). Le spune acestea nu făcându-se pe sine însuşi 
potrivnic celor spuse înainte, ci arătând câtă cunoştinţă adevărată şi 
sigură avea despre cele viitoare. El cugetă aşa pentru înţelesul 
îndoit al credinţei şi al vederii. 

Căci este o credinţă care ia fiinţă prin cuvântul simplu şi deci 
are nevoie de dovedire. Şi este o credinţă care nu are deloc nevoie 
de dovedire, sădind o încredințare îndestulătoare în credincios din 
unele lucruri vădite. Ea se numeşte şi credinţa întemeiată într-un 
ipostas. [...] 

Toţi contemplativii sunt stăpâniţi de o credinţă întemeiată în 
ipostas în acest sens, dar chipul îl văd în general, nu în ipostas. Dar 
dacă Dumnezeu n-ar fi un chip inteligibil (înţeles cu mintea), cum 
s-ar numi El frumuseţe? Deci precum există o frumuseţe inteligibilă 
a lui Dumnezeu, dar nu e văzută în ipostas, înţelege că există şi un 
chip inteligibil al Lui, măreț, atotsfânt, preaslăvit, pricinuind uimire 
sufletului, umplând şi luminând cu totul mintea, covârşind-o cu 
marea şi mult felurita Lui strălucire şi aducând în ea înţelegerea lui 
Dumnezeu. De aceasta întipărindu-se şi Manoe a strigat: "Suntem 

pierduţi, femeie! Am văzut pe Dumnezeu” (Judecători XIII, 22). 
Căci tot cel ce se întipăreşte de chipul acela, mărturiseşte că aceasta 
este o dovadă a întipăririi lui Dumnezeu. 

Dar şi marele Moise a văzut pe Dumnezeu în acest chip, 
precum s-a scris "S-a arătat Dumnezeu lui Moise în chip şi nu prin 
ghicituri” (Numeri XII, 8). Căci dacă ar fi lipsit cu totul de un chip 
vrednic de Dumnezeu, Dumnezeu ar fi cu totul de nevăzut (de 
necunoscut, de nesimţit). Frumuseţea este o armonie şi chipul un fel 
de întocmire statornică. Iar dacă s-ar spune că Dumnezeu e lipsit de 
un chip vrednic de EI, ar trebui să se spună că e lipsit şi de 
frumuseţe şi cu atât mai mult de faţă, în care e şi chipul şi 
frumuseţea. 

Dar proorocul Isaia spune: “L-am văzut pe El şi nu avea nici 
chip, nici frumuseţe, ci chipul Lui lipsea" (Isaia LIII, 2-3). Aceasta 
o spune despre dumnezeirea Cuvântului, întrucât atârna pe cruce ca 
un răufăcător, neavând nici un semn al firii dumnezeieşti. Căci, cât 
priveşte omenescul, deşi nu mai era în El frumuseţe din pricina 
morţii, totuşi e vădit că avea chipul unui mort. 

Dar David Îl preamăreşte pe El iarăşi ca "impodobit cu 
frumuseţe" (Psalm XIVL, 3) şi nu după omenitate. Căci adaugă: 
"Har s-a vărsat în buzele Tale”, ceea ce e propriu dumnezeirii, ca 
şi frumuseţea. Iar de faţa lui Dumnezeu, David pomeneşte în multe 
locuri. [...] 

Deci dacă nu e oprit de a se vorbi la Dumnezeu de faţă şi de 
frumuseţe potrivită cu Dumnezeu, care nu stă în figură şi nu e în 
ipostas propriu, e cuvenit să se vorbească şi de un chip, care e el 
însuşi şi faţă şi frumuseţe. Pe acesta avându-l întipărit în sine Pavel 
a spus: “Aşa alerg, nu fără să văd nimic; așa lovesc cu pumnii, nu 
ca bătând aerul" (| Corinteni LX, 26). 

Căci Dumnezeu fără să fie văzut în Sine, nici împărtăşit, totuşi 
în alt înţeles se vede şi Cel necuprins se cuprinde. De acecu şi 
David ne cere să căutăm pururea faţa Lui (Psalm CIV, 4), ca având 
în noi întipărirea dumnezeirii, să ne împărtăşim de mult şi negrăit 
har şi de bucurie şi de plăcere dumnezeiească. Aşa zice David către 
Dumnezeu despre sine însuşi: "Sărura-mă-voi, când voi vedea slava 

Ta” (Psalm XVI, 15). Căci celor ce văd pe Dumnezeu în adevăr şi 
în Duh, începe să li se arate multa şi nesfârşita slavă a luminii feţei 
dumnezeieşti. [...] 

Deci Sfântul Pavel, având credinţa în Dumnezeu întemeiată în 
ipostas şi chipul măreț şi mai presus de frumuseţe, dar neipostatic 
al lui Dumnezeu, a spus că umblăm prin credinţă (II Corinteni V, 
7), adică prin cea întemeiată într-un ipostas, dar nu printr-un chip 
văzut în ipostas; adică prin credinţa care nu pricinuieşte 
îndumnezeirea nenăscută. Căci zice Sfântul Maxim: "Numesc 
îndumnezeirea nenăscută iluminarea dumnezeirii prin chipul aflător 
în ipostas care nu e făcută, ci se arată în mod neînțeles în cei 
vrednici. Totuşi prin chip se vede frumuseţea”. Despre această 
frumuseţe zice marele Vasile: [...] "Frumusețea adevărată şi 
preaiubită şi văzută numai cu mintea curăţită, e cea din jurul firii 
Clumnezeieşti şi fericite”. 

De aceea şi Pavel s-a mărturisit pe sine “simplu în cuvânt, dar 
nu în cunoştinţă” (II Corinteni XI, 6). Căci era mare în cunoştinţă, 
prin care cunoştea din parte pe Dumnezeu, cel mai presus de 
înţelegere, în chipul inteligibil vrednic de Dumnezeu. 

Această cunoştinţă din parte o avea şi Moise, văzătorul de 
Dumnezeu, care vedea chipul dumnezeiesc, cel nevăzut în ipostas 
şi frumuseţea Lui. De aceea zice: "Dacă am cunoscut că am aflat 
har de la Tine, arată-mi-Te ca să Te cunosc şi să Te văd" (leşire 
XXXIII, 13). Deoarece primise odinioară arătarea dumnezeiească 
şi slava frumuseţii, dar nu în ipostas, cere şi aceasta, ca unul ce s-a 
făcut mai desăvârşit. Dar Dumnezeu nu a consimţit, deoarece 
aceasta nu e cu putinţă nici unui suflet înţelegător şi nici unei 
vederi, nici chiar celei îngereşti, ca una ce întrece hotarele a toată 
cunoştinţa. Moise era văzător de Dumnezeu şi vedea pe Dumnezeu 
în întuneric, dar nu în ipostas, ci în chip şi frumuseţea inteligibilă, 
fără suportul ipostatic. [...] 

Deci umblăm prin credinţa întemeiată în ipostas, care se naşte 
din cele contemplate în jurul lui Dumnezeu şi îşi ia întărire din 
slava ce străluceşte din frumuseţea feţei Lui, şi mărturia din chipul 
întipărit al luminii Lui mai presus de strălucire, şi nu prin credinţa 

ce se naşte în auz din cuvântul simplu. (Calist Patriarhul, Filocalia 
8, pag. 312). 


"Trebuie să ne înfăţişăm înaintea scaunului de judecată a lui 
Hristos, ca să ia fiecare după faptele pe care le-a făcut în trup, 
fie bine, fie rău". 

II Corinteni V, 10 


Cel ce crede că va fi o judecată când va ieşi din trup, nu poate 
judeca pe aproapele său pentru nici o faptă, ca unul ce are să dea 
răspuns lui Dumnezeu pentru toate faptele lui. (Cuv. Isaia Pustnicul, 
Filocalia 12, pag. 114). 


"Și a murit pentru toţi, ca cei ce viază să nu mai vieze lor şi 
Aceluia care pentru ei a murit şi a înviat". 
II Corinteni V, 15 


Când auzi Scriptura că zice "Dumnezeu va răsplăti fiecăruia 
după faptele sale” să nu înţelegi că e vorba de fapte de o vrednicie 
egală cu Gheena sau cu Împărăţia, ci că Hristos va răsplăti faptele 
necredinţei în El sau ale credinţei, nu ca un schimbător care 
cântăreşte preţul lucrurilor de schimb, ci ca Dumnezeu, Ziditorul şi 
Răscumpărătorul nostru. (Marcu Ascetul, Filocalia 1, pag. 250). 


"Deşi am cunoscut pe Hristos după trup, dar acum nu-L mai 
cunoaştem". 
II Corinteni V, 16 


Începutul uceniciei oamenilor în evlavie e legat de trup. Căci 

la prima apropiere de cinstirea lui Dumnezeu vorbim după literă nu 
după duh. Dar înaintând încetul în duh şi năzuind grosimea 
cuvintelor prin vederile (contemplaţiile) mai subţiri ajungem în chip 
curat în Hristos cel curat pe cât e cu putinţă oamenilor. [...] Aceasta 
datorită apropierii simple a minţii de Cuvântul, prin înlăturarea 
acoperămintelor de pe El. Astfel am înaintat de la cunoaşterea 
Cuvântului după trup, la slava Lui ca a Unuia născut din Tatăl. (Sf. 
Maxim Mărturisitorul, Filocalia 2, pag. 189). 


"Căci pe Cel ce n-a cunoscut păcat, L-a făcut pentru noi 
păcat". 
II Corinteni V, 21 


Corupându-se mai întâi libera alegere a raţiunii naturale a lui 
Adam, a corupt împreună cu ea şi firea, care a pierdut harul 
nepătimirii şi aşa s-a ivit păcatul. Aşadar căderea voinţei de la bine 
la rău este cea dintâi şi cea mai vrednică de osândă. A doua 
întâmplată din pricina celei dintâi, este mutarea firii de la 
nestricăciune la stricăciune, mutare ce nu poate fi osândită. Căci 
două păcate s-au ivit în protopărinte, prin călcarea poruncii 
dumnezeieşti: unul vrednic de osândă şi unul care nu poate fi 
osândit, având drept cauză pe cel vrednic de osândă. [...] Această 
stricăciune şi alterare a firii, produsă una din alta, voind Domnul şi 
Dumnezeul nostru s-o îndrepteze, a luat toată firea şi astfel a avut 
şi El în firea luată trăsătura pătimitoare, împodobită cu 
nestricăciunea voii libere. Şi aşa a devenit prin fire, din pricina 
trăsăturii pătimitoare, păcat, de dragul nostru, dar necunoscând 
păcatul din aplecarea voii, datorită statomiciei neschimbabile a voii 
Sale libere, El a îndreptat trăsătura pătimitoare a firii prin 
nestricăciunea voii Sale libere, făcând din sfârşitul trăsăturii 
pătimitoare a firii, adică din moarte, începutul prefacerii spre 
nestricăciunea cea după fire. 

Necunoscând deci Domnul păcatul meu, adică povârnirea 
voinţei mele libere, nu a luat şi nu s-a făcut păcatul meu, dar luând 

păcatul cel pentru mine, adică stricăciunea firii pentru povârnirea 
voii mele libere, s-a făcut pentru noi om, prin fire pătimitor, 
desfiinţând prin păcatul cel pentru mine păcatul meu. Şi precum în 
Adam hotărârea liberă a voinţei lui proprii pentru rău a desfiinţat 
podoaba comună a nestricăciunii firii, Dumnezeu socotind că nu e 
bine ca omul care şi-a înrăit voia liberă să aibă o fire nemuritoare, 
la fel în Hristos hotărârea voii Sale proprii pentru bine a spălat 
ruşinea comună a stricăciunii întregii firi. (...] Căci dacă pătimirea, 
stricăciunea şi moartea cea după fire a adus-o în Adam, povârnirea 
voii libere, pe drept cuvânt neclintirea voii libere din Hristos a adus 
nepătimirea, nestricăciunea şi nemurirea cea după fire prin înviere. 

Schimbarea firii spre pătimire, spre stricăciune şi spre moarte 
e deci osânda păcatului săvârşit prin hotărâre liberă de Adam. 
Această stare nu a avut-o omul dintru început de la Dumnezeu, ci 
a înfiinţat-o şi a cunoscut-o, săvârşind prin neascultare păcatul cu 
voia. Osânda prin moarte este rodul acestui păcat. Luând deci 
Domnul osânda aceasta a păcatului meu liber ales, adică pătimirea, 
stricăciunea şi moartea cea după fire, s-a făcut pentru mine păcat, 
prin pătimire, moarte şi stricăciune, îmbrăcând de bună voie prin 
fire osânda mea, EI care nu era osândit după voia liberă. Aceasta 
a făcut-o ca să osândească păcatul şi osânda mea dia voie şi din 
fire, scoțând în acelaşi timp din fire păcatul, pătimirea, stricăciunea 
şi moartea. (Sf. Maxim Mărturisitorul, Filocalia 3, pag. 146). 


"Ca nişte întristaţi, dar pururea bucurându-ne; ca nişte săraci, 
dar pe mulţi îmbogăţind; ca unii care n-au nimic, dar toute le 
stăpânesc". 

Il Corinteni VI, 10 


Credinţa este puterea care ne face să murim pentru Îlristos de 
dragul poruncii Lui şi să credem că moartea aceasta este pricina 
vieţii. Ea nc face să socotim sărăcia ca bogăţie, ncînsemnătatea şi 
umilirea ca slavă şi cinste adevărată; iar când nu avem nimic, să 

credem că stăpânim toate, mai bine zis că am dobândit bogăţia 
cunoştinţei lui Hristos cea nepătrunsă. Ea ne face să privim toate 
cele ce se văd, ca ţărână şi fum. (Sf. Simeon Noul Teolog, Filocalia 
6, pag. 20). 


"Căci ce părtăşie are lumina cu întunericul, sau ce parte are 
credinciosul sau necredinciosul?" 
II Corinteni VI, 15 


Despărțirea între lumină şi întuneric e clară şi un amestec între 
ele este cu neputinţă. [...]] Tot aşa e de mare depărtarea şi 
despărţirea între cei ce se află în Duhul Sfânt şi cei ce nu se află în 
El. Cei dintâi au petrecerea în cer (Filipeni III, 20) căci au ajuns 
încă de aici, din oameni îngeri. lar cei din urmă şed încă în 
întunericul moştenit şi în umbra morţii (Psalm CVI, 10) pironiţi de 
pământ şi de lucrurile de pe pământ. Cei dintâi sunt în lumina 
înţelegătoare şi neînserată; ceilalţi sunt luminaţi numai de lumina 
supusă simţurilor; cei dintâi se văd pe ei înşişi şi văd şi pe cei 
apropiaţi murind în fiecare zi, nu ştiu că sunt oameni şi că mor ca 
oamenii (Psalm LXXXI, 7) iar neştiind, nu cred că va fi o judecată 
şi o înviere şi o răsplătire pentru cele săvârşite de fiecare în viaţa 
de aici. (Sf. Simeon Noul Teolog, Filocalia 6, pag. 74). 


"Voi locui în ei şi voi umbla şi voi fi Dumnezeul lor şi ei vor fi 
poporul Meu'. 
II Corinteni VI, 16 


Însăşi Biserica lui Hristos şi omul întreg este o lume 
înfrumuseţată în care se spune că locuieşte şi umblă Dumnezeu şi 
trimite razele strălucitoare ale darurilor Lui, ca Cel ce e Soarele 
Dreptăţii. E Biserica de care ştim că e numită şi trupul şi mireasa 

lui Hristos. [...] Deşi spun mulţi că aceasta s-a zis numai despre 
Născătoarea de Dumnezeu, dar se potriveşte foarte bine şi pentru 
Biserica Fiului ei şi a lui Dumnezeu. (Sf. Simeon Noul Teolog, 
Filocalia 6, pag. 150). 


"Având deci aceste făgăduinţe, iubiţilor, să ne curăţim pe noi 
de toată întinarea trupului şi a duhului, desăvârşind sfinţenia 
în frica lui Dumnezeu". 

II Corinteni VII, 1 


Trebuie să păzim sufletul şi să-l păstrăm neînsoţit cu gândurile 
întinate şi rele. Căci, precum trupul împreunându-se cu alt trup se 
spurcă prin necurăţie, aşa şi sufletul se strică unindu-se cu gândurile 
rele şi întinate conglăsuind şi învoindu-se cu ele. Dar nu numai cu 
cele ale răutăţii şi curviei, ci şi cu ale fiecărui păcat ca de pildă cu 
ale necredinţei, vicleniei, slavei deşarte, mâniei, pizmei şi certei. 
Căci [...] cugetă că în ascunsul sufletului se găseşte şi stricăciune 
şi curvie, lucrându-se prin gânduri necuviincioase. Şi precum după 
marele Apostol, “pe cel ce strică biserica lui Dumnezeu, care este 
trupul, şi Dumnezeu îl strică” (1 Corinteni III, 17), aşa şi cel ce 
strică sufletul şi mintea, prin aceea că consimte şi se învoieşte cu 
cele necuviincioase, e vinovat osândei. Drept aceea se cuvine ca 
precum păzim trupul de păcatul văzut, aşa să păzim şi sufletul de 
gândurile necuviincioase, fiindcă e mireasa lui Hristos. "Că v-am 
logodit unui bărbat ca să vă înfățişez fecioară curată lui Hristos" 
(I Corinteni XI, 2). Şi iarăşi: "Cu toată paza, păzeşte inima ta că 
din aceasta sunt ieşirile vieţii” (Proverbe IV, 23). Şi iarăşi află că 
dumnezeiasca Scriptură învaţă că: "gândurile viclene ne despart de 
Dumnezeu" (Solomon I, 3). (Sf. Simeon Metafrastul, Filocalia 5, 
pag. 325). 

"Noi surpăm iscodirile minţii, 
Şi toată trufia care se ridică împotriva cunoaşterii lui 
Dumnezeu şi tot gândul îl robim”. 

II Corinteni X, 4 


Nu vreo rămăşiţă a păcatului lucrează în noi după Botez [...], 
ci că noi înşine ne înfăşurăm cu voia liberă în legăturile care au 
fost dezlegate prin împlinirea poruncilor. Căci gândul care 
zăboveşte în jurul vreunei plăceri sau mânii nu e semn al păcatului 
rămas, ci al unei împătimiri libere. Pentru că avem puterea să 
stingem gândurile şi să surpăm "zoară înălțarea care se ridică 
împotriva cunoaşterii lui Dumnezeu”. Prin urmare, gândul rău este 
pentru aceia care îl sting în ei, semn al dragostei de Dumnezeu, nu 
al păcatului. Căci nu atacul gândului este semn al păcatului, ci 
convorbirea prietenoasă a minţii cu el. Pentru că dacă nu-l iubim, 
de ce zăbovim cu el? [...] Deci dacă chiar şi când e urât un gând 
stăpâneşte cu putere mintea [...], acest fapt nu este o rămăşiţă din 
păcatul lui Adam, ci un semn a! necredinţei de după Botez. Căci 
dacă după Sfântul Botez, măcar că putem împlini poruncile, nu le 
împlinim, chiar dacă nu vrem, suntem ţinuţi sub păcat până ce, 
împlinind toate poruncile, vom ruga pe Dumnezeu prin pocăință să 
şteargă păcatul necredinţei noastre. Pentru că două sunt pricinile 
lucrării păcatului în noi şi amândouă sunt de la noi: una lucrează pe 
măsura neîmplinirii poruncilor, iar cealaltă ne stăpâneşte cu putere 
datorită faptelor noastre rele de după Botez. (Marcu Ascetul, 
Filocalia 1, pag. 279). 


"Se cuvine să surpăm gândurile şi toată înălţimea care se ridică 
împotriva cunoaşterii lui Dumnezeu”. 
II Corinteni X, $ 


Trebuie să fim curaţi de gândurile necurate, mai ales când ne 
înfăţişăm lui Dumnezeu în rugăciune. Căci nu pot fi împreună răul 

miros cu buna mireasmă sau răul miros cu mirul. Cel stăpânit de 
gânduri viclene, e orbit de ele. Fiindcă chipurile gândurilor produc 
o consimţire cu ele. Deci trebuie înlăturat primul atac al gândului 
din inimă prin împotrivirea evlavioasă a rugăciunii, ca nu cumva să 
ne aflăm prin buze în convorbire cu Dumnezeu, iar cu inima 
cugetând la toate. Căci Dumnezeu nu primeşte rugăciunea tulburată 
şi dispreţuitoare. Iar gândurile ce tind în jos şi se târăsc pe pământ, 
ca nişte şerpi, gânduri ce se află în inimă ca într-un cuib, răpesc 
mintea şi fac înţelegerea să cadă în năluciri şi tulbură conştiinţa. Ele 
cuprind uşor pe cel ce le ascultă, făcându-l prin fantezie căpetenie, 
conducător şi şef de oaste ca să-şi închipuie că are în jurul lui 
ostaşi purtători de lănci şi mulţimi mari şi arme pe care le atinge 
conducând tabere şi regimente ce biruie la porunca lui barbari şi 
împărțind cinsuri şi daruri de bani şi distincţii, zidind cetăţi şi 
dăruind vistierii de bani, rânduind unele căpetenii şi depărtând pe 
altele. (Cuv. Isaia Pustnicul, Filocalia 12, pag. 281). 


"Cunosc un om în Hristos, care acum paisprezece ani - fie în 
trup, nu ştiu, fie în afară de trup, nu ştiu, Dumnezeu ştie - a 
fost răpit unul ca acesta până la al treilea cer. Că a fost răpit 
în rai şi a auzit cuvinte de nespus, pe care nu se cuvine omului 
să le prăiască". 

II Corinteni XII, 2-4 


Cel ce a ajuns la linişte, a cunoscut adânc de taine. Dar n-a 
ajuns la aceasta, dacă n-a văzut şi n-a auzit mai înainte zgomotele 
valurilor şi ale vânturilor şi n-a fost poate stropit de ele. Aceasta e 
întărită de marele Apostol Pavel. Căci dacă nu ar fi fost răpit în rai 
ca în linişte, n-ar fi putut auzi cuvinte negrăite. 

Raiul în care a fost răpit Pavel nu e decât liniştea, adică 
oceanul păcii şi al iubirii dumnezeieşti. [...] Liniştea nu e un gol, ci 
adâncul viu şi nespus de bogat în înţelesuri al iubirii lui Dumnezeu. 
Prin ea ne liniştim de agitația trăită în legătură cu lucrurile şi cu 

împrejurările trecătoare, care ne promit pe rând fericirea şi ne 
prăvălesc în tristeţea pierderii lor. (Sf. Ioan Scărarul, Filocalia 9, 
pag. 383). 


Inimă curată este şi se zice aceea care nu află în sine o 
închipuire sau gând lumesc, care e atât de dăruită lui Dumnezeu şi 
de unită cu EI, tă n-are nici o amintire, nici a lucrurilor supărătoare 
ale vieţii, nici a celor pricinuitoare de bucurie, ci petrece în 
contemplaţie ca în al treilea cer şi e răpită în rai şi vede arvuna 
bunătăţilor făgăduite sfinţilor şi se face martorul bunurilor veşnice 
pe cât e cu putinţă firii omeneşti. Acesta e semnul adevărat al 
inimii curate şi dovada sigură prin care cunoaşte cineva şi măsurile 
curăţiei şi se vede pe sine însuşi ca într-o oglindă. (Sf. Simeon 
Noul Teolog, Filocalia 6, pag. 71). 


Fiinţa lui Dumnezeu este mai presus chiar şi de ceea ce nu este 
în sens de depăşire, precum este şi mai presus de Dumnezeu. Căci 
neexistent, în sens de depăşire, este ceea ce se vede duhovniceşte 
prin Simţirea minţii. lar aceasta nu e câtuşi de puţin fiinţa lui 
Dumnezeu, ci slava şi strălucirea nedespărţită de firea Lui, prin care 
se uneşte cu cei vrednici dintre îngeri şi oameni. Nu numai atât, ci 
fiindcă precum îngerii, aşa şi oamenii văd pe Dumnezeu în felurile 
acestea şi se unesc cu Dumnezeu şi în laudă pe El, poate că şi 
îngerul dacă şi-ar povesti acea vedere mai presus de firea sa, ar 
spune cele spuse de Pavel. Deci aceste vederi ale sfinţilor, le şti: 
numai Dumnezeu şi cei ce stau sub lucrarea lor. (Sf. Grigorie 
Palama, Filocalia 7, pag. 312). 


"Când sunt șfab atunci sunt tare”. 
II Corinteni XII, 10 


219 


Bolile sunt folositoare celor începători în viaţa virtuoasă. Ele 
fac trupul neputincios, ca să-l ajute în vestejirea şi în slăbirea 
aprinderii aflătoare în el; iar cugetul pământesc al sufletului, îl 
subţiază, în vreme ce-i întăresc şi îi împuternicesc curajul. (Nichita 
Stithatul, Filocalia 6, pag. 249). 


"Cuvântul lui Dumnezeu s-a răstignit pentru noi din neputinţă 
şi s-a ridicat din puterea lui Dumnezeu". 
II Corinteni XIII, 4 
"Nu a socotit bine, să ştie nimic, decât pe lisus Hristos şi pe 
Acesta răstignit". 
I Corinteni II, 2 
"Dumnezeu ne-a ridicat şi ne-a aşezat pe noi împreună cu 
dânsul în cele cereşti, întru Hristos Iisus”. 
Efeseni II, 6 


Cuvântul lui Dumnezeu se face fiecăruia după măsura puterii 
lui. Astfel, se răstigneşte în cei care încep viaţa de evlavie prin 
fapte, pironind prin frica de Dumnezeu lucrările pătimaşe ale lor şi 
învie şi se înalţă la ceruri în cei ce au dezbrăcat întreg omul vechi, 
care se strică prin poftele amăgitoare şi au îmbrăcat pe întreg cel 
nou, pe cel ce se zideşte prin duhul după chipul lui Dumnezeu şi 
s-au apropiat de Părintele harului din ei. (Sf. Maxim Mărturisitorul, 
Filocalia 2, pag. 176). 


“Îţi este de ajuns harul Meu. Căci puterea Mea în neputinţe se 
desăvârşeşte. Cu mare plăcere mă voi lăuda întru neputinţele 
mele ca să se sălăşluiască în mine puterea lui Hristos". 

II Corinteni XII, 9 

"Pe care-l iubeşte Domnul, îl ceartă şi bate pe tot fiul pe care-l 
primeşte". 
P Pilde III, 12 


Precum ceara dacă nu e încălzită şi înmuiată multă vreme, nu 
poate primi pecetea întipărită în ea, aşa şi omul nu poate primi 
pecetea virtuţii lui Dumnezeu dacă nu e cercat prin dureri şi 
neputinţe. [...] Apostolul numeşte neputinţe năpustirile vrăjmaşilor 
crucii, care se întâmplau necontenit lui şi tuturor sfinţilor, ca să nu 
se înalțe de bogăţia covârşitoare a descoperirii, ci să stăruiască mai 
degrabă prin smerenie în chipul desăvârşirii, păzind prin desele 
umiliri, cu evlavie, darul dumnezeiesc. lar noi numim neputinţa, 
gândurile rele şi slăbiciunile trupeşti. (Diadoh al Foticeei, Filocalia 
1, pag. 383). 


"Puterea mea întru neputinţă se desăvârşeşte". 
II Corinteni XII, 9 
"Când sunt slab atunci sunt tare". 
II Corinteni XII, 10 


Cel ce vrea să afle voia dumnezeiască, trebuie să moară lumii 
întregi şi voilor sale întru toate. De aceea nici un lucru îndoielnic 
nu trebuie să-l facă cineva sau să-l hotărască ca bun, afară de cazul 
că nu poate să trăiască sau să se mântuiască fără el. Să întrebe pe 
cei încercaţi sau să-şi câştige asigurarea din credinţa cea tare şi din 
rugăciune, înainte de a fi ajuns la desăvârşita nepătimire, care face 
mintea nebiruită şi nemişcată, în tot lucrul bun. În felul acesta 
încleştarea poate fi mare, dar omul rămâne nevătămat. (Cuv. Petru 
Damaschin, Filocalia 5, pag. 143). 


Să nu părăseşti rugăciunea din grija neputinței nici măcar o 
singură zi, până ce mai răsufli. [...] Căci făcând aşa te vei folosi 

mai mult şi rugăciunea te va ridica îndată cu împreuna-lucrare a 
harului. Fiindcă unde este mângâierea Duhului, neputinţa şi 
trândăvia nu rămân. (Teolipt al Filadelfiei, Filocalia 7, pag. 72). 


"Ca să nu mă înalţ, datu-mi-s-a mie îmbolditor trupului, înger 
al satanei'!. 
li Corinteni XII, 17 


Cel născut după Duh este într-un anumit chip, desăvârşit, 
precum şi pruncul zicem că este desăvârşit, prin aceea că are toate 
părţile întregului. Dar Domnul nu dă Duh şi har, ca cineva să cadă 
în păcate. Ci oamenii înşişi îşi pricinuiesc lor rele, nepotrivindu-se 
harului şi de aceea fiind cuprinşi de rele. Căci omul poate aluneca 
şi prin gândurile sale proprii şi fireşti, neavând grijă sau purtându- 
se cu nepăsare sau cu închipuire de sine. [...] Şi cei ce au atins 
asernenea măsuri sunt lipsiţi de siguranţă? De altfel, de nu va da 
omul prilej satanei, nu-l va stăpâni pe el cu sila. În afară de aceasta, 
cel dus cu sila nu se socoteşte că ţine nici de partea lui Hristos, nici 
a celui potrivnic. Dar cel ce stă lipit până la capăt de harul Duhului, 
chiar dacă s-a născut din Duhul, adică chiar dacă s-a făcut părtaş al 
Duhului Sfânt, partea lui va fi să umble după voia satanei. Căci fie 
că Domnul însuşi, fie că satana l-a luat pe om cu sila, dacă nu se 
face el însuşi pricină, nu va cădea nici în gheenă şi nu va dobândi 
nici Împărăţia. (Sf. Simeon Metafrastul, Filocalia 5, pag. 319). 


“Dacă cereţi probă că Ilristos grăieşte în mine”. 
II Corinteni XI, 3 


Precum lucrarea patimilor, care este duhul lumesc al amăgirii, 
al întunericului, al păcatului, se sălăşluieşte în omul care e plin de 


cuget trupesc, aşa lucrarea şi puterea Duhului luminos se 

sălăşluieşte în omul sfinţit potrivit celor spuse. Şi iarăşi: "Nu mai 
trăiesc eu, ci Hristos trăieşte în mine" (Galateni II, 20) şi "Câţi în 
Hristos v-aţi botezat, în Hristos v-aţi îmbrăcat” (Galateni III, 27); 
iar Domnul zice: "Vom veni Eu şi Tatăl Meu şi la el locaş ne vom 
face” (loan XIV, 25). Acestea nu se fac în chip nearătat şi 
nelucrător, ci se săvârşesc întru putere şi adevăr întru cei 
învredniciţi de ele. Căci legea întoarce mai întâi pe oameni prin 
cuvânt neipostativ, punându-le jugul greu şi anevoie de purtat şi 
neştiind să le dea nici un ajutor; şi aceasta fiindcă nu era în stare 
să le dea puterea Duhului. "Pentru că ceea e era cu neputinţă legii, 
căci era slabă prin trup”. Dar de la venirea lui Hristos, s-a deschis 
uşa harului celor ce au crezut cu adevărat şi li se dă puterea lui 
Dumnezeu şi lucrarea Duhului Sfânt. (Sf. Simeon Metafrastul, 
Filocalia 5, pag. 369). 


"Harul Domnului nostru lisus Hristos, dragostea lui Dumnezeu 
Tatăl şi împărtăşirea Duhului Sfânt să fie cu voi cu toţi”. 
II Corinteni XIII, 13 


Precum după legea bisericească cei căzuţi în păcate trupeşti 
sunt opriţi mai întâi de preot, apoi arătând pocăinţa trebuitoare sunt 
primiţi la împărtăşire, iar câţi au trăit fără greşeală şi curat 
înaintează la preoţie, şi de la locul din afară se strămută înlăuntrul 
altarului, şi se ridică în treapta de liturghisitori, şi şezători lângă 
Domnul, aşa trebuie să cugetăm şi despre împărtăşirea tainică a 
Duhului. [...] 

Dumnezeiasca Treime se sălăşluieşte în sufletul curat, unindu- 
se cu el bunătatea dumnezeiască. Se sălăşluieşte nu ca ceea ce este, 
căci nu încape nici în toată zidirea, ci întrucât este în stare omul să 
o primească. Dar când se abate cu voia de la petrecerea cea după 
Dumnezeu şi întristează Duhul dumnezeiesc, mintea e scoasă şi 
depărtată de la veselia duhovnicească. Harul dumnezeiesc, dragostea 
şi toată lucrarea cea bună a Duhului, se retrage, iar omul acela e 

predat necazurilor, ispitelor şi duhurilor rele, până când sufletul va 
umbla, iarăşi drept, spre buna plăcere a Duhului. Apoi arătând 
pocăință, prin toată mărturisirea şi smerenia, se învredniceşte iarăşi 
de cercetarea harului şi primeşte veselia cerească, mai mult decât 
întâia oară. (Sf. Simeon Metafrastul, Filocalia 5, pag. 360). 


"Căci acum caut bunăvoința oamenilor sau pe a lui Dumnezeu? 
Sau caut să plac oamenilor? Dacă aş plăcea încă oamenilor, 
n-aş fi rob al lui Hristos”. 

Galateni I, 10 


Ia aminte şi la plecarea ta din fiecare ceas, cercetând amănunţit, 
în care parte înclini. Dacă spre Dumnezeu, pentru binele însuşi, de 
dragul folosului sufletesc, şezi liniştindu-te sau cântând sau citind 
sau rugându-te sau lucrând orice altă virtute ca să nu fii furat fără 
să ştii; ca nu cumva să te afli cu înfăţişarea lucrător, iar cu felul 
lucrării şi cu cugetarea să vrei să placi oamenilor şi nu lui 
Dumnezeu. Căci multe sunt cursele vicleanului şi vede în ascuns 
înclinarea intenţiei, fără să fie băgat de seamă de cei mulţi; şi 
pururea vrea să fure lucrul în chip neştiut, ca ceea ce se face să nu 
se facă după voia lui Dumnezeu. Deci, chiar dacă te războieşte fără 
slăbire şi se năpusteşte asupra-ţi fără ruşine, tu ţine-ţi luarea aminte 
întărită către Dumnezeu şi nu te lăsa furat des, oricât ar fi silită de 
acela înclinarea voinţei să se împrăştie fără să vrea. În felul acesta, 
chiar dacă ar fi biruit careva fără voie, din neputinţă, este iertat şi 
lăudat de Cel ce cunoaşte intenţiile şi inimile. (Sf. Grigorie Sinaitul, 
Filocalia 7, pag. 182). 


"Ca să nu alerge sau să nu fie alergat în deşert". 
Galateni II, 2 

Precum părinţii trupurilor sunt împătimiţi de dragostea faţă de 
cei născuţi din ei, la fel şi mintea se alipeşte prin fire de cuvintele 
sale. Şi precum celor mai împătimiţi dintre aceia, copiii lor, chiar 
de vor fi în toate privinţele cei mai de râs, li se vor părea cei mai 
drăgălaşi şi mai frumoşi dintre toţi, la fel minţii nebune îi vor părea 
cuvintele ei, chiar de vor fi cele mai prosteşti, cele mai înțelepte 
dintre toate. 

Înţeleptului însă nu-i apar aşa cuvintele sale, ci când i se va 
părea că e mai sigur că sunt adevărate şi bune, atunci se va încrede 
mai puţin în judecata lui. EI ia pe alţi înţelepţi ca judecători ai 
cuvintelor şi gândurilor sale ca “să nu alerge sau să nu fie alergat 
în deşert” şi prin ei primeşte întărirea. (Sf. Maxim Mărtuirisitorul, 
Filocalia 2, pag. 89). 


"Iscoditor al slobozeniei fraţilor în Hristos”. 
Galateni II, 4 


Cel ce ia înfăţişarea prieteniei spre vătămarea aproapelui, este 
lup ce-şi ascunde răutatea în piele de oaie. Acesta când află pe 
careva dintre ai lui Hristos comportându-se cu simplitate sau rostind 
vreun cuvânt naiv, îl răpeşte şi-l sfâşie, vărsând nenumărate ocări 
asupra acelora peste ale căror cuvinte şi chipuri de purtare dă 
năvală. (Sf. Maxim Mărturisitorul, Filocalia 2, pag. 132). 


"Nu mai trăiesc eu, ci Hristos trăieşte în mine”. 
Gaiateni II, 20 


Împărăţia lui Dumnezeu şi Tatăl este în potenţă în toţi cei ce 
cred; iar în lucrare, în cei ce au lepădat din dispoziţia lor toată viaţa 
după firea sufletului şi a trupului şi au dobândit pe cea a duhului. 
(Sf. Maxim Mărturisitorul, Filocalia 2, pag. 205). 

"Nu lepăda harul lui Dumnezeu; căci dacă dreptatea vine prin 
Lege, atunci Hristos a murit în zadar”. 
Galateni II, 21 


Dacă zicem că păcatul se desfiinţează prin fapte atunci “Hristos 
a murit în deşert” şi toate cele spuse sunt mincinoase. Şi dacă 
aceştia spun că Botezul nu este desăvârşit, ci dobândesc 
desăvârşirea prin nevoinţe, deşartă este pentru ei şi legea libertăţii 
şi toată legiuirea Noului Testament e desfiinţată. Ba îl fac şi pe 
Hristos nedrept, odată ce porunceşte celor botezați să săvârşească 
fapte de-ale libertăţii câtă vreme ei sunt robiţi de păcat împotriva 
voii. lar harul lui Dumnezeu nu mai e în acest caz har, ci răsplata 
nevoinţelor noastre. Căci dacă prin fapte scăpăm de păcat, atunci nu 
mai putem spune că prin har. lar dacă prin har, fapta nu mai e 
faptă, ci poruncă a Celui ce ne-a eliberat şi faptă a libertăţii şi a 
credinţei. (Marcu Ascetul, Filocalia 1, pag. 275). 


"Câţi în Hristos v-aţi botezat, în Hristos v-aţi şi-mbrăcat'. 
Galateni III, 27 


Hristos fiind Dumnezeu desăvârşit a dăruit celor ce s-au botezat 
harul desăvârşit al Duhului, care nu primeşte nici un adaos de la 
noi, Ci ni se descoperă şi ni se arată potrivit cu lucrarea poruncilor, 
sporindu-ne credinţa "până când toți am fi ajuns la unirea 
credinţei, la bărbatul desăvârşit, la măsura vârstei plinirii lui 
Hristos" (Efeseni IV, 13). Aşadar orice i-am aduce Lui după ce-am 
fost născuţi din nou, a fost ascuns de mai înainte de EI în noi 
precum s-a zis: “Cine a cunoscut gândul lui Hristos sau cine l-a 
dat Lui ceva mai înainte ca să i se întoarcă după aceea ca 
răsplată? Pentru că de la El şi pentru EL şi întru El sunt toate”. 
(Marcu Ascetul, Filocalia 1, pag. 309). 

"Căci nu mai este în el elin sau iudeu, nici bărbat şi femeie, nici 
rob sau slobod, ci toate şi în toţi este Hristos". 
Galateni III, 28 


Cel desăvârşit în iubire şi ajuns la culmea nepătimirii nu mai 
cunoaşte deosebirea între al său şi al altuia, sau între a sa şi a 
alteia, sau între credincios şi necredincios, între rob şi slobod sau 
peste tot între bărbat şi femeie; ci, ridicat mai presus de tirania 
patimilor şi căutând la firea cea una a oamenilor, priveşte pe toţi la 
fel şi are faţă de toţi aceeaşi dragoste. (Sf. Maxim Mărturisitorul, 
Filocalia 2, pag. 61). 


"A trimis Dumnezeu pe Duhul Fiul în inimile noastre, care 
strigă: Avva, părinte". 
Galateni IV, 6 
"Însuşi Duhul mărturiseşte împreună cu duhul nostru că 
suntem fii ai lui Dumnezeu". 
Romani VIII, 6 


Vorbind de pârgă n-am înţeles vreo parte a întregului, nici vreo 
secţiune oarecare a Duhului (căci acesta nici nu se taie, nici nu se 
schimbă), ci am indicat capacitatea noastră de primire, întrucât nu 
putem face loc în noi întregii lucrări a Duhului, fără numai prin 
împlinirea poruncii desăvârşite, adică a morţii (căci şi moartea lui 
Hristos pentru adevăr este o poruncă a lui Dumnezeu). Deci precum 
soarele, fiind desăvârşit, trimite tuturor la fel raza sa desăvârşită, 
simplă şi egală, dar pe urmă fiecare pe măsura în care are ochiul 
curăţat, primeşte lumina, tot aşa şi Sfântul Duh pe cei care cred în 
EI i-a făcut capabili de toate lucrările şi darurile Sale încă în clipa 
Botezului, dar nu tuturor le-a dat să pună la fel în lucrare darurile, 
ci fiecăruia după vrednicia şi pe măsura împlinirii poruncilor, adică 
pe cât mărturiseşte şi face arătată prin fapte bune măsura credinţei 
în Hristos. (Marcu Ascetul, Filocalia 1, pag. 368). 

Inima golită desăvârşit de închipuiri, va naşte înţelesuri 
dumnezeieşti şi tainice, care saltă în mijlocul ei, cum saltă peştii şi 
se dau peste cap delfinii în marea liniştită. Şi precum marea e 
mişcată de adierea subţire, aşa adâncul inimii, de Duhul Sfânt. 
(Isichie Sinaitul, Filocalia 4, pag. 81). 


Ceea ce mişcă, de pe urma nevoinţei, de către Duhul 
dumnezeiesc, în suflet, face inima senină şi strigă "Avva Părinte”. 
Aceasta e fără chip şi fără formă, dar nouă ne dă un chip prin 
strălucirea luminii dumnezeieşti şi o formă cuvenită, odată cu 
aprinderea Duhului dumnezeiesc. (Calist Patriarhul, Filocalia 8, pag. 
230). 


"Şi voi nu aţi disprețuit încercarea mea, ce era în trupul meu, 
nici nu v-aţi scârbit, ci m-aţi primit ca pe un înger al lui 
Dumnezeu". 

Galateni IV, 14 


Nu sunt una şi aceiaşi cei cărora lumea li s-a răstignit şi cei ce 
s-au răstignit lumii. Celor dintâi le sunt cuie, postul şi privegherea, 
iar celorlalţi neaverea şi dispreţuirea. Dar fără cele de-al doilea, 
ostenelile pentru cele dintâi sunt fără folos. (Ilie Ecdicul, Filocalia 
4, pag. 317). 


"O, de s-ar şi tăia încaltea''. 
Galateni V, 12 
Aceasta s-a zis în loc de: vor plânge şi se vor lovi, ajunşi la 


pocăinţa pentru păcatele pe care le-au săvârşit, tulburând pe 
credincioşi. (Sf. Maxim Mărturisitorul, Filocalia 2, pag. 248). 

"Să umblăm în duh şi nu vom mai împlini pofta trupului”. 
Galateni V, 16 


Să dispreţuim cele vremelnice, ca nu cumva, luptând pentru ele 
cu oamenii, să călcăm porunca iubirii şi să cădem din dragostea lui 
Dumnezeu. Să veghem să fim treji, să lepădăm somnul uşurătăţii. 
Să râvnim a păşi pe urmele sfinţilor, atleți ai Mântuitorului; să 
imităm luptele lor, uitând pe cele dindărăt, şi întinzându-ne spre 
cele dinainte. Să imităm drumul lor neodihnit, râvna lor aprinsă, 
stăruința în înfrânare, sfinţenia neprihănirii, vitejia răbdării, 
neclintirea îndelungii răbdări, duioşia milei, netulburarea blândeţii, 
căldura râvnei, nefăţărnicia iubirii, înălţimea smereniei. [...] Să nu 
ne dedăm plăcerilor; să nu ne moleşim în cugetări, să nu ne întinăm 
conştiinţa. (Sf. Maxim Mărturisitorul, Filocalia 2, pag. 35). 


Calea spre cunoştinţă este nepătimirea şi smerenia fără de care 
nimeni nu va vedea pe Domnul. Cel ce se ocupă neîncetat cu cele 
dinlăuntru este cumpătat. Dar nu numai atât, ci şi contemplă, 
cunoaşte pe Dumnezeu şi se roagă. 

Cel ce nu ştie să umble pe calea duhovnicească, nu poartă grijă 
de cugetările pătimaşe; ci toată preocuparea lui se mişcă în jurul 
trupului. (Isichie Sinaitul, Filocalia 4, pag. 59). 

( 


Este îngăduit şi începătorilor să se roage uneori cu toate 
cuvintele rugăciunii, alteori cu o parte a ei, dar înlăuntru inimii şi 
neîncetat. Căci după Sfântul Diadoh: "Cel ce petrece pururea în 
inima sa, iese fără îndoială din cele frumoase ale vieţii. Căci 
umblând în Duh, nu poate şti de poftele trupului. Pentru că unul ca 
acesta, făcându-şi plimbările în cetatea întărită a virtuţilor, are 
virtuțile însăşi ca păzitori la porțile vieţuirii sale curate. De aceea, 
uneltirile dracilor împotriva lui rămân fără efect". Dar scrie Sfântul 
Isaac: "Cel ce cercetează sufletul său în tot ceasul, se bucură în 
inima lui de descoperiri. Şi cel ce-şi adună vederea (contemplarea) 

iui înlăuntru, vede în sine strălucirea Duhului. Cel ce dispreţuieşte 
orice înălțare, vede pe Stăpânul său înlăuutru inimii sale”. De 
aceea nu se cuvine a schimba mereu cuvintele rugăciunii, ca nu 
cumva, prin schimbarea şi mutarea ior continuă, mintea să se 
obişnuiască cu nestatornicia şi cu abaterile şi să se facă uşor de 
furat şi fără roade, ca pomii mereu mutaţi şi sădiţi în altă parte. 
(Monahii Calist şi Ignatie Xanthopol, Filocalia 8, pag. 119). 


"Căci trupul pofteşte împotriva duhului, iar duhul împotriva 
trupului; căci acestea se împotrivesc unul altuia ca să nu faceţi 
cele ce aţi voi”. 

Galateni V, 17 


Pricinile războiului sunt cu deosebire trei şi ele se nasc din 
toate şi prin toate: deprinderea, reaua întrebuințare a lucrurilor şi 
pizma şi războiul dracilor, în urma îngăduinţei. Iar răscoala sau 
pofta trupului împotriva sufletului şi a sufletului împotriva trupului, 
înfăţişează acelaşi chip în ce priveşte lucrarea şi deprinderea, fie că 
e vorba de patimile trupului împotriva sufletului, fie că e vorba de 
virtuțile sufletului împotriva trupului. Iar uneori se luptă împotriva 
noastră cu cutezanţă însuşi vrăjmaşul, fără să ţie seamă de nimic şi 
fără nici o pricină ca un neruşinat ce este. (Sf. Grigorie Sinaitul, 
Filocalia 7, pag. 145). 


Toată patima (afectul) ce există pentru un folos s-a dăruit de 
Dumnezeu. Şi patimile trupeşti s-au pus în om spre folosul şi spre 
creşterea lui. La fel şi cele sufleteşti. Căci când trupul e silit să fie 
în afară de buna sa propăşire prin lipsirea de cele ce-i sunt ale lui 
şi să urmeze sufletului, el slăbeşte şi se vatămă. Şi când sufletul, 
părăsind cele ce sunt ale lui, urmează trupului şi el se vatămă. [...] 

Deci nimeni: să nu hulească pe Dumnezeu că El a sădit patimile 
şi păcatul în firea noastră. Căci El a pus în fire cele ce fac pe 


290 


fiecare să crească, dar când se împreună una cu cealaltă, atunci firea 
nu se află întru ale sale, ci în cele potrivnice. (Sf. Isaac Sirul, 
Filocalia 10, pag. 411). 


"Iar roada Duhului este dragostea, bucuria, pacea, îndelunga- 
răbdare, bunătatea, facerea de bine, credinţa, 
blândeţea, înfrânarea, curăţia". 

Galateni V, 22-23 


Cel ce a împreunat făptuirea cu cunoştinţa este un plugar 
vrednic de laudă, care îşi udă locuşorul sufletului din două izvoare 
foarte limpezi. Căci cunoştinţa înaripează fiinţa tânără prin 
contemplarea celor mai înalte, iar făptuirea omoară mădularele cele 
de pe pământ: desfrânarea, necurăţia, patima, pofta cea rea. Iar fiind 
omorâte acestea, odrăslesc frumos florile virtuţilor, rodind roadele 
Duhului: dragostea, bucuria, pacea, îndelunga răbdare, bunătatea, 
credinţa, blândeţea şi înfrânarea. Şi atunci acest înţelept plugar, 
după ce şi-a răstignit trupul său împreună cu patimile şi cu poftele 
lui, va zice împreună cu propovăduitorul de Dumnezeu purtător: 
"Nu mai trăiesc eu, ci trăieşte în mine Hristos" (Galateni III, 20). 
(Teodor al Edesei, Filocalia 4, pag. 125). 


Depărtarea de lume, aduce adăpostirea lângă Hristos. Iar lume 
numesc alipirea de lucrurile supuse simţurilor şi de trup. Cel ce s-a 
înstrăinat de acestea întru cunoştinţa adevărului se alipeşte de 
Hristos, câştigând dragostea Lui, pentru care, lepădându-se de toate 
ale lumii. a cumpărat mărgăritarul de mult preţ, pe Hristos. (Teolipt 
al Filadelfiei, Filocalia 7, pag. 43). 


"lar cei ce sunt ai lui Hristos lisus şi-au răstignit trupul 
împreună cu patimile şi cu poftele”. 
Galateni V, 24 

Ni s-a poruncit să răstignim trupul cu patimile şi poftele lui, nu 
ca să ne sinucidem, omorând toată lucrarea trupului şi toată puterea 
sufletului, ci pe de o parte ca să ne eliberăm de poftele şi faptele 
cele rele şi să ne facem fuga de ele neîntoarsă, iar pe de altă parte 
ca să ne facem bărbaţi ai poftelor Duhului ca Daniil (Daniil V, 23) 
vieţuind şi mişcându-se în ele cu cuget desăvâşit şi mergând 
bărbăteşte tot înainte ca Lot cel ce a ieşit din Sodoma. Căci acesta 
mergând mereu înainte şi rămânând nemişcat spre cele din urmă, 
s-a păstrat pe sine viu, pe când soţia sa, întorcându-se spre cele 
dinapoi, a murit. (Sf. Grigorie Palama, Filocalia 7, pag. 256). 


''Ceea ce va semăna omul, aceea va secera". 
Galateni VI, 7 


Să nu osândeşti pe omul pătimaş asemenea ţie, când lunecă, 
nici să nu-l dispreţuieşti bătându-ţi joc de el şi spunând fără 
judecată cele ce nu se cuvin. Căci dacă tu care ai cunoştinţă şi eşti 
priceput, râzi de cel simplu şi îl osândeşti, vei fi şi tu vorbit de rău 
şi osândit nu numai de cei înţelepţi şi cărturari, ci şi de cei simpli 
şi de femei şi de copii. [...] Semănând de bună voie cele rele şi 
secerând fără voie cele rele trebuie să ne minunăm de dreapta 
judecată a lui Dumnezeu. (Cuv. Isaia Pusnicul, Filocalia 12, pag. 
270). 


De nu vrei să pătimeşti răul, să nu vrei nici să-l faci, pentru că 
lucrul dintâi urmează neapărat celui de al doilea. (Marcu Ascetul, 
Filocalia 1, pag. 240). 


"Iar mie să nu-mi fie a mă lăuda decât numai în crucea 
Domnului nostru lisus Hristos prin care lumea este răstignită 
pentru mine, şi eu pentru lume". 

Galateni VI, 14 

Precum cel ce se află în afara casei nu vede pe cei aflători 
înăuntrul ei, aşa nici cel răstignit lumii sau mort ei, nu mai are vreo 
simţire a lucrurilor din lume. (Sf. Simeon Noul Teolog, Filocalia 6, 
pag. 72). 


Lumea se răstigneşte omului, când omul se leapădă de lume şi 
anume îmbrăţişează viaţa singuratică şi părăseşte părinţii, rudeniile, 
banii, averile, afacerile, târgurile. Atunci se răstigneşte lumea lui. 
Căci a părăsit-o. Aceasta e ceea ce spune Apostolul: "Mie lumea s- 
a răstignit”. Apoi adaugă: "şi eu lumii”. [...] Adică când după 
izbăvirea de lucrurile din afară, se luptă chiar şi faţă de plăceri, 
chiar faţă de poftele lucrurilor şi faţă de voile sale şi-şi omoară 
patimile sale. Atunci se răstigneşte şi el însuşi lumii. (Avva 
Dorotei, Filocalia 9, pag. 488). 


"Căci în Hristos lisus nu mai este nici tăiere împrejur, nici 
netăiere împrejur". 
Galateni VI, 15 


Cel ce îşi trăieşte viaţa în Hristos, s-a ridicat deasupra dreptăţii 
legii şi a firii. [...] Prin tăierea împrejur a arătat dreptatea legală; iar 
prin netăierea împrejur a arătat dreptatea naturală. (Sf. Maxim 
Mărturisitorul, Filocalia 2, pag. 189). 


"În duh să umblaţi” ş.u. 
Galateni VI, 16 


Cel ce petrece neîncetat întru cele dinlăuntru, este cumpătat 
rabdă îndelung, se milostiveşte şi cugetă smerit. Dar nu numai atât, 


ci şi contemplă, teologhiseşte şi se roagă. [...] 

Cel ce nu ştie să umble pe calea duhovnicească, nu e cu grijă 
la gânduriie pătimaşe, ci toată preocuparea lui se mişcă numai în 
jurul trupului. Iar urmarea e că sau petrece în lăcomia pântecelui, 
în neînfrânare, în supărare, în mânie şi în pomenirea răului şi prin 
aceasta i se întunecă mintea sau se dă la o nevoinţă fără măsură şi- 
şi tulbură înţelegerea. (Sf. Maxim Mărturisitorul, Filocalia 2, pag. 
109). 


"Ca Dumnezeul Domnului nostru Iisus Hristos, Tatăl slavei, să 
vă dea vouă duhul înţelepciunii şi al descoperirii, spre deplina 
Lui cunoaştere, 
Şi să vă lumineze ochii inimii, ca să pricepeţi care este nădejdea 
la care v-a chemat, care este bogăţia slavei moştenirii Lui, în cei 
sfinţi, nu numai în veacul acesta, ci şi în cel viitor”. 
Efeseni I, 17-18 

"Şi toate acestea li s-au întâmplat acelora, ca preînchipuiri ale 
viitorului şi au fost scrise spre povăţuirea noastră, la care au 
ajuns sfârşiturile veacurilor". 

I Corinteni X, 11 


Cel ce a dat fiinţă întregii zidiri văzute şi nevăzute numai cu 
puterea voinţei Lui, a avut înainte de toţi vecii, deci înainte şi de 
facerea lumii, un plan prea bun şi negrăit în legătură cu ca. lar 
acesta a fost ca să se împreuneze El Însuşi, fără schimbare, cu firea 
oamenilor, prin unirea adevărată într-un ipostas şi să unească cu 
Sine în chip neschimbat firea omenească. Aceasta pentru ca EI să 
devină om, precum numai El a ştiut, iar pe om să-l facă Dumnezeu 
prin unire cu sine. În acest scop a împărţit veacurile cu 
înţelepciune, rânduindu-le pe unele pentru lucrarea prin care S-a 
făcut pe Sine om, iar pe altele pentru lucrarea prin care face pe om 
Dumnezeu. Sfârşitul veacurilor mai dinainte hotărâte pentru lucrarea 
prin care s-a făcut pe Sine om, a ajuns la noi, sfatul lui Dumnezeu 
cu privire la întrupare aflându-şi împlinirea prin înfăptuirea lui. La 

aceasta gândindu-se dumnezeiescul Apostol şi văzând că sfatul cu 
privire la veacurile hotărâte de Dumnezeu ca să se facă om s-a 
împlinit prin însăşi întruparea lui Dumnezeu, Cuvântul, spune că “la 
noi a ajuns sfârșitul veacurilor”. Deci nu e vorba de toate veacurile 
gândite de noi, ci de cele rânduite pentru înfăptuirea tainei 
întrupării, care au ajuns la capătul lor prin hotărârea lui Dumnezeu. 

Odată ce veacurile rânduite de mai înainte pentru lucrarea prin 
care Dumnezeu avea să se facă om, au luat sfârşit la noi, 
Dumnezeu împlinind cu adevărat întruparea Sa desăvârşită, trebuie 
să aşteptăm de aici înainte celelalte veacuri ce vor veni, care sunt 
rânduite pentru lucrarea îndumnezeirii tainice şi negrăite a 
oamenilor. În cursul lor ne va arăta Dumnezeu bogăţia covârşitoare 
a bunătăţii Lui, lucrând desăvârşit în cei vrednici îndumnezeirea. 

Căci dacă a ajuns la capătul lucrării tainice a înomenirii, 
făcându-se în tot chipul asemenea nouă afară de păcat şi coborându- 
se până la cele mai de ;os părţi ale pământului, unde-l prăbuşise pe 
om tirania păcatului, desigur că va ajunge şi la capătul lucrării 
tainice de îndumnezeire a omului, făcând pe om în tot chipui 
asemenea Lui, afară de identificarea în fiinţă cu EI şi ridicându-l 
mai presus de toate cerurile, unde mărimea firească a harului îl 
cheamă, din pricina nesfârşitei bunătăţi, pe omul care zace jos. [...) 

Aceasta înseamnă "în veacurile ce vor veni se va arăta în noi 
bogăţia covârşitoare a bunătăţii lui Dumnezeu”. (Sf. Maxim 
Mărturisitorul, Filocalia 3, pag. 69). 


"Cei ce aţi îmbrăcat pe Domnul lisus Hristos, nu vă faceţi grijă 
de trup spre poftă, făcând voile trupului şi ale înţelegerii 
noastre în poftele inimilor noastre, în care ne mişcam 
odinioară". 

Efeseni II, 3 


De nesocotim poruncile lui Dumnezeu, revin în noi şi păcatele 
iertate mai înainte şi se răceşte inima prin retragerea harului și 

îndată se trimit în ea muştele păcatului sau gândurile viclene 
necurate şi coborâtoare la cele de jos şi murdăresc mintea 
conducătoare şi tulbură inima şi conştiinţa. (Cuv. Isaia Pusnicul, 
Filocalia 12, pag. 285). 


"Pentru ca înţelepciunea lui Dumnezeu cea de multe feluri să 
se facă cunoscută acum, prin Biserică, începătoriilor şi 
stăpâniilor, în ceruri". 

Efeseni III, 10 


Îngerii au ştiut despre întruparea viitoare a Domnului pentru 
mântuirea oamenilor. Ceea ce le-a rămas lor ascuns a fost modul 
necuprins al zămislirii Domnului, cum, fiind întreg în Tatăl şi întreg 
în toate şi toate umplându-le, era întreg în pântecele Fecioarei. (Sf. 
Maxim Mărturisitorul, Filocalia 2, pag. 229). 


"Hristos locuieşte în inimile noastre prin credinţă”. 

Efeseni III, 17 
"Toate comorile înţelepciunii şi ale cunoştinţei sunt ascunse în 
EI". 

Coloseni Il, 3 


Atunci toate comorile înţelepciunii şi ale cunoştinţei sunt 
ascunse în inimile noastre. Şi se vor face cunoscute inimii pe 
măsura curăţirii fiecăruia prin porunci. Aceasta este comoara 
ascunsă în țarina inimii tale pe care nu ai aflat-o încă din pricina 
nelucrării. Căci de ai fi aflat-o ai fi vândut toate şi ai fi cumpărat 
țarina aceasta. Dar acum, fiindcă ai părăsit țarina, te îngrijeşti de 
cele din jurul ţarinii, în care nu se află nimic altceva decât spini şi 
pălămidă. (Sf. Maxim Mărturisitorul, Filocalia 2, pag. 110). 

"Căci vom ajunge toţi (adică cei mântuiţi) la starea bărbatului 
desăvârşit, la măsura plinătăţii lui Hristos”. 
Efeseni IV, 13 


Câtă vreme este cineva în viaţa aceasta, chiar de ar fi desăvârşit 
după starea de aici şi în fapte şi în contemplaţie, are numai în parte 
cunoştinţa, proorocia şi arvuna Duhului, dar nu plinătatea însăşi. 
Dar când va ajunge, după isprăvirea veacurilor, la sfârşitul 
desăvârşit, când se va arăta celor vrednici faţă către faţă, însuşi 
Adevărul de sine stătător, nu va mai avea numai o parte din 
plinătate, ci va primi prin împărtăşire însăşi plinătatea harului. (Sf. 
Maxim Mărturisitorul, Filocalia 2, pag. 202). 


Din înfrânare şi smerenie se naşte nepătimirea; iar din credinţă 
cunoştinţa. De la acestea, sufletul înaintează apoi la dreapta 
socoteală şi la dragoste. Iar cine şi-a adunat în inimă dragostea 
dumnezeiască, zboară fără sfârşit prin aripile rugăciunii curate spre 
înălţimea ei, până va ajunge la cunoştinţa Fiului lui Dumnezeu. 
(Teodor al Edesei, Filocalia 4, pag. 232). 


Toţi care sunt mai înainte rânduiţi şi scrişi şi numărați se vor 
adăuga şi alipi la trupul lui Hristos. Atunci, ajuns întreg şi 
nemailipsindu-i nici un mădular, se va împlini sau desăvârşi. (Sf. 
Simeon Noul Teolog, Filocalia 6, pag. 152). 


Trei sunt treptele celor ce înaintează în suişul desăvârşirii: cea 
curăţitoare;, cea luminătoare şi cea tainică sau desăvârşitoare. 

Cea dintâi este a începătorilor; a doua a celor de la mijloc şi a 
treia a celor desăvârşiţi. Prin acestea trei, înălțându-se după 
rânduială, cel ce se sârguieşte, creşte spre vârsta lui Hristos. 

Treapta curăţitoare este a celor ce au început sfintele nevoinţe. 
Propriu ei este lepădarea chipului omului pământesc, izbăvirea de 

toată întinăciunea păcatului şi îmbrăcarea omului nou, înnoit prin 
Sf. Duh. Lucrul ei este dezlipirea de cele materiale, subţierea 
trupului, fuga de toată pricina care aţâţă cugetarea spre patimă, grija 
la cele ce trebuie făcute. [...] 

Treapta luminătoare este a acelora ce au înaintat de la luptele 
sfinţite la cea dintâi nepătimire. Propriu ei este cunoştinţa lucrurilor, 
vederea sau contemplarea raţiunilor zidirii şi împărtăşirea de Sf. 
Duh. Lucrul ei este curăţira minţii, produsă prin focul dumnezeiesc, 
dezvăluirea înţelegătoare a ochilor inimii şi naşterea Cuvântului cu 
înaltele înţelesuri ale cunoştinţei. [...] 

Treapta tainică sau desăvârşitoare este a acelora ce au străbătut 
toate şi au ajuns la măsura vârştei lui Hristos. Propriu ei este să taie 
văzduhul, să se ridice deasupra tuturor, să ajungă între cetele de sus 
ale cerurilor, să se apropie de Lumina primă şi să cerceteze 
adâncurile lui Dumnezeu prin Duhul. Lucrul lor este să umple 
mintea care vede acestea cu raţiunile providenţei, ale dreptăţii şi 
adevărului, ale tainelor şi pildelor sfârşitului şi ale înţelesurilor 
cuvintelor umbrite ale dumnezeieştii Scripturi. (Nichita Stithatul, 
Filocalia 6, pag. 321). 


Domnul nostru lisus Hristos creşte împreună cu vârstele 
duhovniceşti ale celor ce se nevoiesc. Când sunt prunci şi au nevoie 
de lapte, se zice că se alaptează El însuşi cu laptele virtuţilor 
începătoare ale deprinderii trupeşti, al cărui folos e prea puţin celor 
ce au crescut cu virtutea şi leapădă pe încetul pruncia. Când au 
ajuns la tinereţe şi mănâncă mâncarea tare a contemplaţiei 
făpturilor, ca unii ce şi-au exercitat simţurile sufletului, se zice că 
sporeşte şi Hristos cu vârsta şi cu harul şi şade în mijlocul 
bătrânilor şi le descoperă adâncuri acoperite de întuneric. lar când 
au ajuns [...] la măsura vârstei deplinătăţii lui Hristos, se zice că 
vesteşte EI însuşi tuturor cuvântul pocăinţei şi învaţă popoarele cele 
ale Împărăției cerurilor şi se grăbeşte spre patimi. Căci acesta este 
sfârşitul oricăruia din cei ce s-au desăvârşit în virtuţi, ca după ce a 
străbătut toate vârstele lui Hristos, să ajungă la pătimirea 

încercărilor (ispitelor) asemenea crucii Aceluia. (Nichita Stithatul, 
Filocalia 6, pag. 327). 


Trebuie să avem în vedere şi aceea că, deşi Treimea întreit 
ipostatică a dumnezeirii, neslăbită de raţiunea unităţii s-a arătat 
pământului întreg mai pe urmă, proorocilor le-a fost cunoscută 
întocmai încă înainte de împlinirea vremii. Iar cei ce ascultau de ei 
au primit-o cu uşurinţă. Tot aşa nu ne rămân nici nouă necunoscute 
înțelesurile mărturisirii celor propovăduite cu îndrăzneală şi ale 
celor arătate mai înainte tainic în Duh, dacă suntem vrednici. Căci 
unii le-au cunoscut prin cercarea însăşi şi anume toţi câţi s-au 
lepădat de dragul vieţii evanghelice, de avuţia bunurilor, de slava 
oamenilor şi de plăcerile lipsite de frumuseţe ale trupului; ba nu 
numai atât, ci au şi întărit această lepădare prin ascultarea de cei ce 
au ajuns la plinirea vârstei lui Hristos. Cei din urmă ocupându-se 
prin liniştire, fără griji, de ei înşişi şi de Dumnezeu şi prin 
rugăciune curată ajungând mai presus de ei înşişi şi prin unirea 
tainică, cea mai presus de minte cu Dumnezeu, ridicându-se în EI, 
au cunoscut cele mai presus de minte. Iar cei dintâi le-au cunoscut 
prin încredere şi prin dragostea faţă de aceştia. (Sf. Grigorie 
Palama, Filocalia 7, pag. 413). 


Noi primim deci în sânul dumnezeiesc, adică în sfinţita 
cristelniţă, în dar, harul dumnezeiesc cu totul desăvârşit. Dar, dacă 
pe urmă, prin reaua întrebuințare a celor vremelnice şi prin grija de 
lucrurile vieţii şi prin ceața patimilor, îl acoperim pe acesta, cum nu 
se cuvine, nu este cu putinţă, prin pocăință şi prin împlinirea 
poruncilor dumnezeieşti, să primim şi să dobândim iarăşi această 
strălucire mai presus de fire şi să vedem în chipul cel mai limpede 
arătarea ei. Această arătare se descoperă pe măsura ostenelii 
fiecăruia în credinţă. Dar înainte de toate prin ajutorul şi prin 
bunăvoirea Domnului nostru lisus Hristos. Căci zice Sfântul Marcu: 
"Hristos fiind Dumnezeu desăvârşit, a dăruit celor botezați harul 

desăvârşit al Sfântului Duh. Căci, El nu primeşte adaos de la noi. 
Dar ni se descoperă nouă şi ni se arată pe măsura lucrării 
poruncilor şi ni se dăruieşte adaos la credință, «până ce vom 
ajunge la unitatea credinţei, la măsura vârstei plinătăţii lui 
Hristos» (Efeseni IV, 13). Deci, orice i-am aduce, odată renăscuţi 
în EI, este de la El şi din El şi era ascuns în El” (Sf. Marcu 
Ascetul, Filocalia 1, pag. 309). (Filocalia 8, pag. 24). 


Toată metoda şi tot îndreptarul şi felurimea faptelor s-au 
stabilit şi rânduit, pentru că nu putem să ne rugăm în inimă în chip 
curat şi neîmprăştiat. Căci după împlinirea acestora, cu bunăvoirea 
şi harul Domnului nostru lisus Hristos, lăsând toate, ne unim mai 
presus de cuvânt în chip nemijlocit cu Cel Unul şi unitar şi 
unificator, cum s-a spus şi de către vestitul cuvântător de 
Dumnezeu: "Dumnezeu se uneşte cu «dumnezei» şi se face cunoscut 
de ei; iar aceasta este iluminarea din ipostas a Duhului Sfânt în 
inimă". Ea se naşte din rugăciunea curată şi neîmprăştiată în inimă. 
Acest lucru se întâmplă rar şi numai unul dintr-o mie se 
învredniceşte, prin harul lui Hristos să înainteze până la această 
stare. Iar să plutească peste ea şi să se învrednicească de rugăciunea 
curată şi să ajungă la descoperirea tainelor veacului viitor, se 
învrednicesc foarte puţini care se aleg din generaţie în generaţie, 
prin bunăvoința lui Hristos. (Monahii Calist şi Ignatie Xanthopol, 
Filocalia 8, pag. 95). 


"Mâniaţi-vă, dar nu păcătuiţi”. 
Efeseni IV, 26 


Numai atunci întrebuinţăm mânia potrivit cu firea când o 
pornim împotriva gândurilor pătimaşe şi iubitoare de plăceri. [...] 
"Mâniaţi-vă, dar nu păcătuiţi” înseamnă aprindeţi mânia asupra 
patimilor şi asupra gândurilor rele şi nu păcătuiţi săvârşind cele 

puse de ele în minte. Acest înţeles îl arată cuvântul următor “pentru 
cele ce ziceţi întru inimile voastre, în aşternuturile voastre, vă 
pocăiți”, adică atunci când vin în inima voastră gândurile cele rele 
scoateţi-le afară cu mânie, iar după ce le veţi fi scos aflându-vă ca 
pe un pat al liniştii sufletului, pocăiţi-vă. (Casian Romanul, 
Filocalia 1, pag. 110). 


"Nimeni să nu vă amăgească cu cuvinte deşarte, căci pentru 
aceasta vine mânia lui Dumnezeu peste toţi fiii neascultători"”. 
Efeseni V, 6 


Înainte de plâns şi de lacrimi, nimeni să nu ne amăgească cu 
vorbe deşarte, nici să nu ne amăgim pe noi înşine. Căci încă nu este 
în noi pocăință, nici adevărată părere de rău, nici frică de 
Dumnezeu în inimile noastre, nici nu ne-am învinovăţit pe noi 
înşine, nici n-a ajuns sufletul nostru la simţirea judecății viitoare şi 
a chinurilor veşnice. Căci dacă ne-am fi învinovăţit pe noi înşine şi 
am fi dobândit acestea şi am fi ajuns la ele, îndată am fi vărsat şi 
lacrimi. lar fără de acestea, nici învârtoşarea inimii noastre nu se va 
putea înmuia vreodată, nici sufletul nostru nu va dobândi smerenie, 
nici nu vom izbuti să ne facem smeriţi. lar cel ce nu s-a făcut 
astfel, nu se poate uni cu Duhul cel Sfânt, şi cel ce nu s-a unit cu 
Duhul acesta prin curăţie, nu poate să ajungă la vederea şi 
cunoştinţa lui Dumnezeu şi nu e vrednic să se înveţe tainic virtuțile 
smereniei. (Sf. Simeon Noul Teolog, Filocalia 6, pag. 67). 


"Altădată eraţi întuneric, iar acum sunteţi lumină întru 
Domnul; umblaţi ca fii ai luminii”. 
Efeseni V, 8 

Virtutea trupească curăţeşte trupul de poftele din el, în starea 
liniştii. lar virtutea minţii smereşte sufletul şi-l curăţeşte de 
gândurile grosolane şi pieritoare ca să nu le cugete pe acestea în 
Chip pătimaş, ci să se mişte mai degrabă în contemplarea ce îi este 
proprie. Această contemplare (înţelegere) apropie sufletul de 
golirea minţii, care se numeşte vederea nematerială. Şi aceasta este 
virtutea duhovnicească. Căci ea ridică mintea de la cele pământeşti 
şi o apropie de contemplarea cea dintâi a Duhului şi o îndreaptă 
spre Dumnezeu şi spre contemplarea slavei celei necuprinse, care 
este mişcarea gândurilor spre mărirea firii Lui. Ea o desparte de 
lumea aceasta şi de simţirea ei. lar prin aceasta ne întărim în 
nădejdea sădită în noi şi în încredințarea aflată în ea. 

Aceasta este încredințarea despre care a vorbit apostolul sau 
adeverirea de care se bucură mintea în chip înţelegător, prin 
nădejdea făgăduită nouă. Dar ce sunt acestea şi cum e fiecare din 
ele vom spune în cele următoare. 

Întâi despre vieţuirea după Dumnezeu cea cu trupul. Fapte 
tmapeşti se numesc cele ce se săvârşesc pentru curățirea trupului 
prin lucrarea virtuţii; ele sunt fapte arătate, prin care se curăţeşte 
cineva de necurăţia trupului. 

Vieţuirea prin cugetare este lucrarea inimii, făcută neîncetat cu 
grija la judecata sau la dreptatea lui Dumnezeu şi la judecăţile ce 
le va da EI şi rugăciunea neîncetată a inimii şi gândul la pronia şi 
la grija lui Dumnezeu, care se arată în lumea aceasta pentru fiecare 
în parte şi pentru toate la un loc. 

Vieţuirea aceasta mai constă şi în a lua seama la patimile cele 
ascunse ca să nu se ivească cumva vreuna din ele în latura cea 
ascunsă şi duhovnicească. Această lucrare a inimii e deci ceea ce 
se numeşte vieţuire prin cugetare. În această lucrare a vieţuirii prin 
cugetare, care se numeşte făptuire sufletească, se subjiuză inima şi 
se desparte de părtăşia cu viaţa fără rânduială, cea potrivnică firii. 
Pornind de aici, ea înţelege şi deosebeşte în contemplarea celor 
create, pe cele zidite spre trebuinţa şi creşterea trupului, prin a căror 
folosire se dă putere celor patru stihii din trup. 

Vieţuirea duhovnicească este o făptuire fără simţuri. [...] Când 

aceasta e primită de minţile sfinţilor, se înlătură vederea în 
substanţă a lucrurilor şi grosimea trupului. De atunci vederea se 
face înţelegătoare. Căci vederea în ipostas şi în substanță se 
numeşte vederea zidirii prime a firii. [...] Aceasta vede de mai 
înainte starea cea înaltă a bunătăţilor viitoare, care se dăruieşte în 
libertatea vieţii nemuritoare, în vieţuirea de după înviere. (Sf. Isaac 
Sirul, Filocalia 10, pag. 87). 


"Nimenea nu şi-a urât trupul său". 
Efeseni V, 29 
"ÎI struneşte şi-l târăşte robit". 
I Corinteni IX, 27 


Nu trebuie dat trupului nimic mai mult afară de hrană şi 
îmbrăcăminte, iar din acestea numai atât cât este de trebuinţă pentru 
a trăi. Aşa îşi iubeşte cineva fără patimă trupul şi-l hrăneşte ca pe 
un slujitor al celor dumnezeieşti şi-l încălzeşte numai cu cele ce-i 
împlinesc cele de trebuinţă. (Sf. Maxim Mărturisitorul, Filocalia 2, 
pag. 78). 


"Suntem os din oasele Lui şi carne din carnea Lui". 
Efeseni V, 30 
"Din plinătatea dumnezeirii Lui, noi toţi am luat har peste 
har”. 
loan I, 16 
"Căci întru EI locuieşte, trupeşte, toată plinătatea dumnezeirii". 
Coloseni II, 9 


Căci primind Duhul Stăpânului şi Dumnezeului nostru, ne 
facem părtaşi de dumnezeirea şi de fiinţa Lui. Şi mâncând 


atotneprihănitul Lui trup, adică dumnezeieştile Taine, ne facem cu 

adevărat în chip deplin contrupeşti şi înrudiţi cu El. [...] Ajunşi 
astfel ne facem asemenea după har iubitorului de oameni Dumnezeu 
şi Stăpânului nostru însuşi, restabiliţi şi reînnoiţi cu sufletul; şi 
suntem făcuţi nestricăcioşi şi ca înviaţi din morţi. Căci văzându-L 
pe Cel ce a binevoit să se facă asemenea nouă şi fiind văzuţi de El 
ne-am învrednicit să ne facem asemenea Lui, aşa cum se întâmplă 
cu cineva care vede de departe faţa prietenului şi vorbeşte cu el şi 
i se adresează şi aude glasul lui. (Sf. Simeon Noul Teolog, Filocalia 
6, pag. 133). 


"Taina aceasta mare este, iar Eu vorbesc gândind la Hristos şi 
la Biserică”. 
Efeseni V, 32 


Cu adevărat mare şi mai mult decât mare este şi va fi taina 
aceasta, căci comuniunea şi unirea, intimitatea şi rudenia ce o are 
femeia cu bărbatul şi bărbatul cu femeia, aceeaşi o are în chip 
vrednic de Dumnezeu şi mai presus de orice înţeles şi cuvânt şi 
Stăpânul şi Făcătorul tuturor cu întreaga Biserică, ca şi cu o femeie 
unindu-se cu ea în chip neprihănit şi mai presus de cuvânt, fiind şi 
împreună vieţuind în chip nedesfăcut şi nedespăţit cu ea, ca şi cu 
una ce este preaiubită şi preadragă. 

Aşa şi Biserica s-a lipit unindu-se cu preaiubitul ei Dumnezeu, 
ca un trup întreg cu Capul ei propriu. Căci precum trupul nu poate 
trăi fără capul concrescut cu el, aşa nici Biserica credincioşilor, 
adică a fiilor lui Dumnezeu celor scrişi în ceruri (Evrei XII, 23) nu 
poate fi un trup deplin şi întreg al lui Dumnezeu, fără Cap sau fără 
Hristos şi Dumnezeu; nu poate trăi viaţa adevărată şi nepieritoare, 
dacă nu e hrănită în fiecare zi cu pâinea cea cerească (Matei VI, 
11). (Sf. Simeon Noul Teolog, Filocalia 6, pag. 149). 

"Nu ne este nouă lupta împotriva sângelui şi a trupului, ci 
împotriva începătorilor, împotriva stăpânilor, împotriva 
căpeteniilor întunericului veacului acestuia, împotriva duhului 
răutăţii răspândite în văzduhuri". 
Efeseni VI, 12 

"Staţi împotriva diavolului şi va fugi de la voi". 

Iacob IV, 7 
"Duşmanul vostru umblă răcnind ca un leu, căutând pe cine să 
înghită". 

1 Petru V, 8 


Altceva este păcatul lui Adam, altceva Satana, altceva momeala 
satanei şi altceva gândurile noastre rele, chiar dacă îşi au punctul de 
plecare în momeală. Satana este însuşi ipostasul diavolului, care a 
încercat să-l ispitească chiar şi pe Domnul. Păcatul lui Adam este 
călcarea poruncii de către primul om. Momeala aruncată de satana 
este arătarea unui lucru rău în forma exclusivă a unui vând. Ea 
foloseşte puţinătatea credinţei noastre ca prilej să se apropie de 
mintea noastră. Căci dacă am primit porunca să nu ne îngrijim de 
NIMIC, Ci să păzim cu toată străjuirea inima noastră şi să căutăm 
împărăţia Cerurilor, aflătoare înlăuntrul nostru, îndată ce se 
depărtează mintea de inimă şi de căutarea amintită, dă loc momelii 
diavolului şi se face în stare să primească şoapta lui cea rea. (Marcu 
Ascetul, Filocalia 1, pag. 298). 


"Căci nu este lupta noastră împotriva sângelui şi a trupului, ci 
împotriva începătoriilor, a domniilor, a stăpânitorilor lumeşti 
ai întunericului veacului acesta, împotriva duhurilor răutăţii 
din văzduhuri”. 

Efeseni VI, 12 


Cele patru începătorii sunt acestea: chipul de patru feluri, care 
este vrăjmăşia. Pe ele le-a făcut să dispară Sfântul Cuvânt al lui 

Dumnezeu, precum s-a scris că piatra care a zdrobit chipul, s-a 
făcut Munte mare şi a umplut tot pământul. (Cuv. Isaia Pusnicul, 
Filocalia 12, pag. 84). 


Însuşirea bărbăţiei nu stă în a birui şi a asupri pe aproapele. 
Căci aceasta este semeţie şi se afiă deasupra bărbăţiei. Dar nici în 
a fugi de frica ispitelor de iucrările şi de virtuțile cele după voia lui 
Dumnezeu. Căci aceasta este laşitate şi se află dedesubtul bărbăţiei. 
Bărbăţia înseamnă a stărui cu răbdare în tot lucrul bun şi a birui 
patimile sufletului şi ale trupului. Fiindcă nu este lupta noastră 
împotriva trupului şi a sângelui sau împotriva oamenilor, ca la 
iudeii de odinioară, la care cel ce biruia în războaie pe cei de alt 
neam făcea lucrul lui Dumnezeu, ci împotriva începătoriilor şi 
stăpânirilor, adică a dracilor nevăzuţi. Iar cel ce luptă biruie 
duhovniceşte sau e biruit de patimi. Căci războiul acela era numai 
chipul războiului nostru. (Cuv. Petru Damaschin, Filocalia 5, pag. 
246). 


Deoarece lupta noastră nu este împotriva sângelui şi a trupului, 
ci împotriva începătoriilor, a stăpâniilor întunericului veacului 
acestuia, a duhurilor răutăţii în cele cereşti, a stăpânitorului 
văzduhului, e potrivit ca cei ce ne războiesc puterile noastre 
sufleteşti întru ascuns să fie văzuţi ca o altă lume mare a firii. Căci 
cele trei căpetenii care se împotrivesc celor ce se nevoiesc se 
războiesc împotriva celor trei părţi ale omului. Fiecare este războit 
de ele din partea din care lucrează şi înaintează. Balaurul, căpetenia 
adâncului, se ridică cu război împotriva celor ce au luare aminte din 
inimă, ca unul ce-şi are puterea îndreptată spre pofta de la brâu şi 
de la buric. El ascute împotriva lor, prin uriaşul uitării plăcute, 
puterile arzătoare ale săgeţilor aprinse, şi având pofta din om ca o 
altă mare şi ca un alt adânc, pătrunde şi se târăşte în ea, o tulbură 
şi o umple de zoaie, făcând-o să fiarbă. Apoi o aprinde spre 
împreunări şi o inundă prin torente de plăceri, dar nu o umple 

niciodată, fiind nesăturată. Iar stăpânitorul lumii acesteia se 
împotriveşte celor ce se îndeletnicesc cu virtutea prin fapte, dând 
luptă împotriva iuţimii. Pregătindu-şi prin uriaşul lenii şi al 
nepăsării toate farmecele patimilor, poartă război de gând cu 
iuţimea ca şi cu o lume, ca într-un teatru sau loc de întrecere, 
biruind sau fiind biruit de cei ce luptă cu el pururea bărbăteşte şi 
pricinuindu-le cununi sau ruşine înaintea îngerilor. Ei îşi mână 
neîncetat rândurile lui de bătaie împotriva noastră, războindu-se cu 
noi. 

În sfârşit, stăpânitorul văzduhului, năvăleşte asupra celor a 
căror înţelegere se îndeletniceşte cu vederea sau cu contemplaţia, 
făurind năluciri, ca unul ce este aproape de latura raţională şi 
înţelegătoare, împreună cu duhurile răutăţii din văzduh. Prin uriaşul 
neştiinţei, tulbură cugetarea îndreptată în sus ca pe un alt cer 
raţional şi punând înaintea ei plăsmuirile şi nălucirile ceţoase ale 
duhurilor, pe care le înfăţişează amăgitor ca pe nişte fulgere, 
trăsnete, furtuni şi bubuituri, vâră spaima în ei. Deci fiecare se 
împotriveşte alteia, războindu-i prin una din cele trei părţi ale 
sufletului. Şi prin ceea ce poartă cineva război, prin aceea şi 
câştigă. (Sf. Grigorie Sinaitul, Fiiocalia VII, pag. 141). 


Referitor la trebuinţa de a purta cu bărbăţie şi de a înfrunta cu 
răbdare încercările felurite şi de multe chipuri, Sfântul Pavel zice: 
[...] "Dacă sunteți fără certare, de care s-au făcut părtaşi toți, iată 
că sunteţi nelegitimi şi nu fii” (Evrei XII, 8). Şi: "Pe care-l iubeşte 
Domnul, îl ceartă şi bate pe tot fiul pe care-l primeşte” (Evrei XII, 
6). Fratele Domnului zice şi el: “Bărbatul neispitit este necercat” 
(Iacob I, 12). [...] 

"Cearcă-mă Doamne şi mă ispiteşte” (Psalmul XXV, 2). Căci 
n-a zis: "Certarea ta m-a nimicit pe mine, ci m-a îndreptat până la 
sfârşit” (Psalmul XVII, 39). 

Nici nu cerceta pricina încercărilor tale, de unde vin, ci roagă- 
te numai lui Dumnezeu să le porţi cu mulţumire, cum zice Sfântul 
Marcu: "Venind încercarea, nu căuta de ce şi prin cine a venit, ci 

caută să o rabzi cu mulțumire şi fără să ţii minte răul”. Şi iarăşi: 
"Dacă nu e uşor să afli pe vreunul să placă lui Dumnezeu fără să 
fie încerca, se cade să mulțumim lui Dumnezeu pentru tot ce ni se 
întâmplă”. [...] 

Luptătorii sunt încercaţi ca să-şi sporească puterea lor; cei 
încrezuţi sunt încercaţi pentru ca din cele ce-i vatămă, să înveţe să 
se păzească pe ei; cei adormiţi sunt încercaţi pentru ca să fie ajutaţi 
să se trezească; cei depărtaţi de Dumnezeu sunt încercaţi pentru ca 
să se apropie de El; cei ai lui Dumnezeu sunt încercaţi pentru ca să 
se sălăşluiască cu îndrăznire în casa Lui. Nici un fiu neîncercat nu 
primeşte bogăţia casei tatălui său ca să fie ajutat de ea. De aceea 
Dumnezeu încearcă mai întâi şi bate, apoi îşi arată darul. Slavă 
Stăpânului care prin doctorii amare ne dă bucuria sănătăţii. Nu e 
om care în vremea încercării să nu se obosească. Şi nu este cineva 
căruia să nu i se pară amară vremea în care e adăpat cu fierea 
încercărilor. Dar fără acestea nu e cu putinţă să se Gobândească o 
sănătate puternică. Însă a le răbda nu stă în puterea noastră ( 
Corinteni X, 13). Căci de unde ar avea vasul de lut puterea să 
oprească curgerea apei, dacă nu l-ar întări focul dumnezeiesc? Dacă 
ne supunem rugându-ne cu smerenie, cu dorinţă neîntreruptă şi cu 
răbdare, toate le vom primi în Hristos lisus Domnul nostru. 
(Monahii Calist şi Ignatie Xanthopol, Filocalia 8, pag. 53). 


"Staţi deci bine, încingându-vă mijlocul vostru cu adevărul şi 
îmbrăcând platoşa dreptăţii şi încălţându-vă picioarele spre 
gătirea Evangheliei păcii, luând peste toată pavăza credinţei, 
întru care veţi putea stinge toate săgețile cele aprinse ale 
vicleanului; luaţi coiful mântuirii şi sabia Duhului, care este 
cuvântul lui Dumnezeu”. 

Efeseni VI, 14-17 


A lupta este altceva decât a fi dus în robie. Fiindcă lucrul al 
doilea arată o durere cu sila, iar cel dintâi o luptă cu puteri egale. 

De aceea Apostolul zice că diavolul se năpusteşte asupra sufletelor 
purtătoare de Hristos cu săgeți aprinse. Căci cel ce nu este stăpân 
pe potrivnicul său are trebuinţă numaidecât de săgeți ca să-l poată 
birui şi supune pe cel ce se luptă cu el din depărtare, prin trimiterea 
săgeţilor. Deci satana, fiindcă nu se poate încuiba în mintea celor 
ce se nevoiesc ca mai înainte, dată fiind prezenţa harului, călăreşte 
pe mustul cărnii ca unul ce e cuibărit în trup, ca prin firea uşor de 
mânuit a acestuia să amăgească sufletul. De aceea trebuie să uscăm 
trupul cu măsură ca nu cumva prin mustul lui să se rostogolească 
mintea pe lunecuşul plăcerilor. Deci se cuvine să ne încredinţăm că 
mintea celor ce se nevoiesc stă sub lucrarea luminii dumnezeieşti, 
de aceea şi slujeşte legii dumnezeieşti şi se veseleşte cu ea. Iar 
trupul primeşte cu plăcere pentru firea lui uşor de mânuit duhurile 
rele; de aceea şi alege să slujească răutăţii lor. Deci mintea nu este 
un sălaş comun al lui Dumnezeu şi al diavolului. (Diadoh al 
Foticeei, Filocalia 1, pag. 373). 


"Luaţi şi coiful mântuirii şi sabia Duhului, care este cuvântul 
lui Dumnezeu". 
Efeseni VI, 17 


Dumnezeu a judecat că trebuie să-şi pregătească prin Duhul 
Său din neam în neam prooroci şi prieteni pentru clădirea Bisericii 
Sale. Dacă şarpele cel vechi şi-a vărsat veninul păcatului în urechile 
oamenilor, iar prin el se pricinuieşte pieirea sufletelor, cum nu va 
ridica Cel ce a zidit inimile noastre una câte una, câte un sărac din 
puţinătatea pământului? El ridică din gunoiul patimilor câte un 
sărac care poartă sabia Duhului, adică cuvântul lui Dumnezeu spre 
ajutorarea moştenirii Lui. Deci cei ce au început să se smerească, 
lepădându-se de ei înşişi, se ridică spre înălţimea cunoştinţei şi 
primesc de sus cuvânt de înţelepciune, ca să binevestească cu putere 
de la Dumnezeu, mântuirea Bisericii Sale. (Nichita Stithatul, 
Filocalia 6, pag. 269). 

"Sunt strâns din două părţi: doresc să mă despart de trup şi să 
fiu împreună cu Hristos şi aceasta e cu mult mai bine“. 
Filipeni IL. 23 


Făptuitoru! doreşte să se dezlege din pricina ostenelilor şi să fie 
cu Hristos. Iar contemplativul voieşte mai bine să rămână în trup, 
atât pentru bucuria pe care o primeşte din rugăciune, cât şi pentru 
folosul ce-i vine de aici aproapelui. (Ilie Ecdicul, Filocalia 4, pag. 
308). 


"Dar cele ce îmi erau mie câştig, acestea le-am socotit pentru 
Hristos pagubă". 
Filipeni III, 7 


Există o pace mai mult părută decât adevărată. E cea a trupului 
care se desfată, care pricinuieşte multă grijă sufletului, chiar dacă 
pentru o vreme ia înfăţişarea prefăcută a liniştii. Şi există o pace a 
simţurilor, produsă de închiderea şi de fuga lor de toate, care este 
urmată de linişte. Dar şi aceasta, măcar că e neasemănat mai bună 
decât cea dintâi, e de scurtă durată. Căci, când sufletul e tulburat de 
gânduri, pătimeşte întreg omul, ca şi atunci când e tulburat trupul. 
Dar există pacea a treia, mai presus de a simţurilor şi a trupului. Ea 
constă în liniştea puterilor sufletului şi a omului dinlăuntru. Ea vine 
din purtarea şi sârguinţa cea bună, din rugăciunea mai curată, din 
plânsul mai dulce, din rostirea cu plăcere a cuvintelor dumnezeieşti. 


Dar aceasta încă nu înseamnă desăvârşirea păcii. Căci precum 
trâmbiţaşul sau cântăreţul la chitară nu poate rămâne neîncetat la 
lucrul său, deoarece suferind în chip necesar uneori de osteneala 
mâinilor şi alteori din pricina vreunei neputinţe sau a unci 
împrejurări de boală, trâmbiţaşul nu poate trâmbiţa şi cântăreţul la 
chitară nu poate mişca totdeauna cu putere coardele, aşa şi sufletul 
care-şi cârmuieşte în chip armonios puterile sufletului, nu rămâne 

totdeauna neschimbat în starea aceasta, ci uneori e stingherit de 
vreo mânie, stârnită cu voie sau fără voie de ceva sau de vreo 
dorinţă de schimbare şi de trândăvie, fiind una dintre făpturi şi 
aflându-se legat cu grăsimea şi cu greutatea trupului. Dar când 
primeşte prin har prezenţa Celui nefăcut, care a făcut toate şi se 
împărtăşeşte de Duhul neschimbat şi de viaţă făcător, se umple de 
o viaţă preschimbată şi minunată, pricinuită de Duhul de viaţă 
făcător şi se bucură de o viaţă mai presus de fire şi cu totul 
neschimbăcioasă. Şi precum viază datorită puterii de viaţă făcătoare, 
aşa şi vede, căci Duhul de viaţă făcător e şi lumină. Şi se bucură 
văzând cele mai presus de fire ale Celui mai presus de fire şi se 
bucură de pacea care întrece toată mintea, datorită lucrării de 
înviorare şi luminii mai presus de minte a Celui mai presus de 
minte şi bucuriei tainice de cele văzute. 

În această pace, sufletul nu se schimbă câtuşi de puţin, nici nu 
suferă de oboseală, nici nu e tulburat de cursele şi de uneltirile 
vrăjmaşului, ci priveşte într-o mişcare neîncetată pe Dumnezeu şi 
cele din jurul Lui, prin puterea şi mişcarea şi prin voia lui 
Dumnezeu şi a Duhului neobosit care lucrează în inimă din temelia 
ei ipostatică (personală) nu cum îşi închipuie unul sau altul, ci cum 
singur Duhul ştie, care "cercetează şi cunoaşte adâncurile lui 
Dumnezeu” (| Corinteni II, 10) şi învaţă pe cei părtaşi de EI, printr- 
o simţire a sufletului. Deci până ce ne sârguim să aprindem în noi, 
printr-o vieţuire liniştită, harul Duhului şi nu-L stingem, şi până ce 
suntem plini de sfinţenia şi de pacea negrăită şi mai presus de fire 
a lui Dumnezeu în Treime, purtăm cu adevărat, în smerenie, iubire 
şi rugăciune, pacea trupului şi a duhului şi a sufletului în chip 
neobosit. 

Căci pacea cu osteneală nu e încă pacea desăvârşită, ci 
pricinuitoare a celei desăvârşite. Cea desăvârşită [...] se trăieşte cu 
totul fără osteneală, în odihna sabatismului desăvârşit şi a odihnei 
în Hristos. (Calist Patriarhul, Filocalia 8, pag. 332). 

"Cât pentru noi cetatea noastră este în ceruri, de unde şi 
aşteptăm Mântuitor pe Domnul lisus Hristos". 
Filipeni III, 20 


Dracul curviei nu încetează a război pe om, până nu va crede 
omul cu adevărat că nu prin străduinţa şi nici prin osteneala sa, ci 
prin acoperământul şi ajutorul lui Dumnezeu se izbăveşte de boala 
aceasta şi se ridică la înălţimea curăţiei. Fiindcă luciul acesta este 
mai presus de fire şi cel ce a călcat întărâtările trupului şi plăcerile 
lui ajunge într-un chip oarecare afară din trup. De aceea este cu 
neputinţă omului să zboare cu aripile proprii la această înaltă şi 
cerească cunună a sfinţeniei şi să se facă următor îngerilor, de nu-l 
va ridica de la pământ şi din noroi, harul lui Dumnezeu. Căci prin 
nici o altă virtute nu se aseamănă oamenii cei legaţi cu trupul mai 
mult cu îngerii cei netrupeşti, decât prin neprihănire. (Casian 
Romanul, Filocalia 1, pag. 100). 


"Şi pacea lui Dumnezeu, care covârşeşte orice minte, să 
păzească inimile voastre, întru Hristos lisus". 
Filipeni IV, 7 


Este cu neputinţă minţii să aibă pace în vremea rugăciunii, dacă 
nu şi-a făcut prietene înfrânarea şi dragostea. Căci cea dintâi luptă 
să risipească duşmănia trupului împotriva sufletului, iar cea de-a 
doua, cea împotriva aproapelui, de dragul lui Dumnezeu. De aceea 
venind Pacea, care covârşeşte orice minte, a făgăduit să-şi facă 
locaş în cel ce a făcut pace în sine (Ioan XIV, 23). (Ilie Ecdicul, 
Filocalia 4, pag. 318). 


Obârşia şi maica tuturor însuşirilor şi mai presus de cuvânt este 
mai înainte pomenita linişte, însoţită de luarea aminte şi de 
rugăciune întru toată negrija. Acestea au ca o vatră de temelie şi ca 

o pavăză de nebiruit, împlinirea după putere a tuturor poruncilor 
îndumnezeitoare. Iar din negrijă, din linişte, din luare aminte şi din 
rugăciune se naşte în inimă mişcarea plină de căldură care arde 
patimile şi pe demoni şi curăţeşte inima ca într-un cuptor. Şi din 
aceasta, dorul şi dragostea nesăturată de Domnul lisus Hristos. Iar 
din acestea dulcea curgere a lacrimilor din inimă, ca dintr-un izvor, 
care ca un esop curăţă sufletul şi trupul, prin pocăință, prin iubire, 
mulţumire şi mărturisire, umplându-le de ele. Din acestea se nasc 
seninătatea şi pacea gândurilor, care n-au margine, ca una ce întrece 
toată mintea. Iar din acestea, lumina strălucitoare ca zăpada. ŞI, la 
sfârşit, nepătimirea şi învierea sufletului înainte de cea a trupului. 

Şi alcătuirea nouă a chipului şi reîntoarcerea omului la chipul 
şi asemănarea sa, prin făptuire şi vedere, potrivit acestora, prin 
credinţă, nădejde şi dragoste; şi odată cu aceasta, întinderea întreagă 
a lui spre Dumnezeu, unirea nemijlocită cu EI, ieşirea din sine, 
oprirea şi odihna în timpul de faţă, ca în oglindă şi în ghicitură şi 
în arvună, iar în cel viitor împărtăşirea în chip desăvârşit şi bucuria 
în veci de vederea lui Dumnezeu faţă către faţă. (Monahii Calist şi 
Ignatie Xanthopol, Filocalia 8, pag. 217). 


"Ştiu să fiu şi smerit, ştiu să am şi de prisos; în orice şi în toate 
m-am învăţat să fiu sătul şi flămând şi în belşug şi în lipsă. 
Toate le pot întru Hristos, Cel care mă întăreşte". 

Filipeni IV, 12-13 


lar semnul nepătimirii poate acesta este: a rămâne în toate 
netulburat şi fără teamă, ca unul ce a primit să poată toate prin 
harul lui Dumnezeu, nemaiavând nici o grijă de trup. Unul ca 
acesta se va nevoi cu toată silinţa şi va ajunge la odihna 
deprinderii. Dar mulţumind, iarăşi se apucă de altă silinţă ca să se 
afle pururea războit şi biruind întru smerenie. Aceasta este sporirea 
omului. Căci cele ce se fac fără silire, nu sunt fapte, cum zice Sf. 
Isaac, ci mai degrabă daruri. lar dacă după prima osteneală a şi 

venit odihna, ea este plata înfrângerii şi nu trebuie să te lauzi cu ea. 
Căci nu cei ce iau plata sunt lăudaţi, ci cei ce se silesc în lucrare şi 
nu iau nimic. Toate câte le-am face şi toate prin câte i-am mulţumi 
Făcătorului de bine, le datorăm Lui, ba cu mult mai multe, deoarece 
El nu are lipsă de nimic şi nici trebuinţă de ceva, dar noi nu putem 
să facem vreun bine fără El. Cel ce s-a învrednicit să-L laude, 
câştigă mai degrabă EI ca unul ce a luat un dar mare şi vrednic de 
laudă. Şi cu cât mai mult ÎI preamăreşte, cu atât se face mai dator 
şi sfârşit sau încetare a cunoaşterii lui Dumnezeu sau a mulţumirii 
sau a smereniei sau a dragostei nu află. Căci acestea nu sunt ale 
veacului acestuia ca să aibă sfârşit, ci din veacul acela fără de 
moarte care sfârşit nu are, ci mai degrabă o creştere a cunoştinţelor 
şi a darurilor. (Cuv. Petru Damaschin, Filocalia 5, pag. 117). 


Trei hotare are mâncarea: înfrânarea, îndestularea şi săturarea. 
Înfrânarea stă în a se scula cineva flămând de la masă; îndestularea, 
în a mânca atât cât să nu rămână flămând, dar nici să nu se 
îngreuneze,; iar săturarea stă în a se îngreuna puţin. lar dacă mai 
mănâncă cineva după ce s-a săturat, a deschis poarta lăcomiei 
pântecelui, prin care intră curvia. [...] Căci numai cei desăvârşiţi 
sunt în stare, după apostol, a şi flămânzi şi a se şi sătura şi a avea 
putere în toate. (Sf. Grigorie Sinaitul, Filocalia 7, pag. 194). 


"Toate le pot întru Cel ce mă întăreşte pe mine Hristos". 
Filipeni IV, 14 
"Şi răspunzând îngerul i-a zis: Duhul Sfânt se va pogori peste 
tine şi puterea Celui Prea Înalt te va umbri...". 
Luca I, 35 


De ai dobândit cumva prea înţeleapta lucrare a celui ce a zis 


întru simţire “Toate le pot întru Cel ce mă întăreşte pe mine 
Hristos”, de a venit peste tine Duhul Sfânt ca o rouă curăţitoare, de 

te-a umbrit puterea răbdării Celui Prea Înalt, încinge ca un bărbat 
(ca Hristos Dumnezeu) mijlocul tău cu ştergarul ascultării şi 
ridicându-te de la cina liniştii, spală picioarele fraţilor cu duh 
smerit, mai bine zis, tăvăleşte-te sub picioarele soţilor tău cu cuget 
sporit; pune portar neîndurat şi neadormit în poarta inimii tale; ţine- 
ți mintea cea greu de ţinut în trupul tău supus împrăştierii; ţine 
liniştea minţii în mădularele ce se mişcă şi se clatină, care e lucrul 
cel mai minunat dintre toate; fă-ţi sufletul netulburat în mijlocul 
tulburărilor, opreşte-ţi limba înfuriată, gata să sară la împotrivire. 

(În toate aceste recomandări se cere un lucru paradoxal, dar cu 
atât mai greu: mădularele trupului se mişcă sub puterea ispitelor, 
dar mintea trebuie să-şi păzească liniştea şi deci puterea de a nu se 
tulbura şi de a nu se lăsa purtată de ele. Mintea trebuie să rămână 
neclintită ca o stâncă, în mijlocul valurilor ce o asaltează). (Sf. Ioan 
Scărarul, Filocalia 9, pag. 99). 


"Acesta este chipul lui Dumnezeu celui nevăzut, mai întâi 
născut decât toată făptura”. 
Coloseni |, 15 
"Care fiind strălucirea slavei şi chipul fiinţei Lui...". 
Evrei 1, 3 
“Toate câte are Tatăl ale Mele sunt; de aceea am zis că din a) 
Meu ia şi vă vesteşte vouă”. 


Ioan XVI, 15 
"Nu crezi tu că Eu sunt întru Tatăl şi Tatăl este întru Mine...?" 
loan XIV, 10 


Fie că le grăieşte cineva care voieşte să le grăiască, fie că le 
gândeşte, fie că le vede mintea conternaplativă, cinci sunt raţiunile 
(înțelesurile) privitoare la lisus cel întrupat: a slavei; a iubirii; a 
harului; a păcii şi a odihnei. 

Rațiunea (înţelesul) slavei se cunoaşte din aducerea la fiinţă a 
celor văzute şi gândite, pentru că “toate printr-Însul s-au făcut şi 

fără de Dânsul, nimic nu s-a făcut din ce s-a făcut" (loan I, 3), fie 
veacuri şi cele din veacuri, adică toată podoaba cea mai presus de 
ceruri şi cu atât mai mult cele vremelnice. lar mai mare decât 
aceasta este slava pe care o are ca Cel ce e de o fire şi şade pe 
acelaşi tron cu Dumnezeu Tatăl şi cu Duhul, fiind “chipul 
Dumnezeului nevăzut” (1 Coloseni I, 15) şi "strălucirea slavei Lui” 
(Evrei I, 3); având prin fire, "toate câte le are Tatăl" (loan XVI, 
15); pentru aceasta este "întru Tatăl şi Tatăl întru El" (loan XIV, 
10). 

Rațiunea (înţelesul) iubirii se vede în aceea că "Cuvântul trup 
s-a făcut şi s-a sălăşluit întru noi” (loan |, 14). lar a harului se 
vede din vărsarea şi darul Duhului de viaţă făcător în noi; căci "din 
plinătatea Lui noi toţi am luat şi har peste har” (loan I, 16). A 
păcii pentru că s-a făcut binevestitor al păcii "celor de aproape şi 
de departe" (Efeseni II, 17) “făcând pace” (Efeseni II, 15) şi 
"împăcând cele din ceruri cu cele de pe pământ" (Coloseni I, 20); 
"pentru aceea şi Tatăl ne-a ridicat şi ne-a aşezat împreună cu El 
întru cele cereşti” (Efeseni II, 6) în Hristos. 

A odihnei pentru că prin El ne-am făcut în chip neîndoielnic 
moştenitori ai lui Dumnezeu, vrednicie decât care nu e alta mai 
mare, nici la fel de covârşitor mai presus de infinitate. 

Astfel, povăţuită prin cele cinci raţiuni amintite, mintea vede 
(contemplă) în Duh şi adevăr în Treimea cea Una, trei raţiuni unite 
ca sfârşitul minunat al unui unic scop. Aşa înaintează spre arătări 
vădite ale lui Dumnezeu şi spre înţelegeri dumnezeieşti în vieţuirea 
potrivită cu Dumnezeu singur, pe cât e cu putinţă, prin iubire, 
înfrânare, priveghere, citire şi rugăciune, cu cuget smerit şi supus 
şi cu dreptate negrăită, neslăbind nicidecum din luarea aminte şi din 
frica unită cu ea. Şi aşa se împărtăşeşte în chip negrăit de multe şi 
foarte strălucite daruri ale Duhului, în iubire sfântă, în bucuria 
inimii, în pacea mai presus de fire şi în bunătăţile ce le însoțesc cu 
adevărat şi slujeşte ca locaş sfânt şi ca moştenitor nou al lui 
Dumnezeu şi totodată ca dumnezeu prin voia lui Dumnezeu şi prin 
har. (Calist Patriarhul, Filocalia 8, pag. 285). 2 


316 


"Pentru că întru El au fost făcute toate, cele din ceruri şi cele 
de pe pământ, cele văzute şi cele nevăzute, fie tronuri, fie 
domnii, fie începătorii, fie stăpânii. Toate s-au făcut prin El şi 
pentru EI". 

Coloseni I, 16 


E un lucru foarte minunat că după ce Tatăl a zidit în Duhul, 
prin Cuvântul dumnezeiesc, toate cele supuse simţurilor şi 
cunoscute cu mintea, Treimea însăşi locuieşte şi umblă (II Corinteni 
V, 16) şi petrece în chip vădit în cugetul omenesc. Căci e mare 
minune că fiecărui credincios evlavios i se trimite un înger de către 
dumnezeirea întreit ipostatică. Dar să binevoiască să vină şi însăşi 
Treimea, nesfârşită în putere şi de viaţă făcătoare în om şi să-l 
întărească şi să lucreze în chip dumnezeiesc şi duhovnicesc în el, 
e cu totul mai presus de orice minune. (Calist Patriarhul, Filocalia 
8, pag. 360). 


"În care sunt ascunse comorile înţelepciunii şi ale cunoştinţei şi 
în care locuieşte toată plinătatea Dumnezeirii trupeşti". 
Coloseni II, 3, 9 


Dacă petreci pururea în inima ta cu cuget smerit, cu pomenirea 
morţii, cu învinuirea de sine, cu împotrivire şi cu chemarea lui lisus 
Hristos şi umbli cu luare aminte în fiecare zi cu aceste arme, pe 
cale strâmtă, dar aducătoare de bucurie şi de desfătare a minţii, vei 
ajunge la sfintele vedenii (contemplaţii) ale Sfinţilor şi ţi se vor 
lumina taine adânci de către Hristos. Căci vei simţi lângă Hristos 
că Duhul Sfânt saltă în sufletul tău. Pentru că de la EI se luminează 
mintea omului să privească cu faţa descoperită. (Isichie Sinaitul, 
Filocalia 4, pag. 48). 

"Căci întru El locuieşte trupeşte toată plinătatea Dumnezeirii”. 
Coloseni II, 9 
Căci Dumnezeul nostru Cel în trei ipostasuri se numeşte viaţa 
noastră după cauză. Iar când viaţa dumnezeiască este gândită nu din 
punctul de vedere al cauzei, nici ca pentru altui, ci în afară de vreo 
legătură silită şi prin ea însăşi, aceasta nu este altceva decât Tatăl, 
Fiul şi Sfântul Duh. Deci [...] Dumnezeu este necreat nu numai 
după fiinţă şi după ipostasuri, ci şi lucrarea dumnezeiască a Celor 
Trei. Căci noi mărturisim un singur Dumnezeu în trei ipostasuri, 
având o singură fiinţă şi putere şi lucrare şi toate celelalte câte se 
contemplă în jurul fiinţei. lar Acestora Li se zice, după Scriptură şi 
totalitatea şi plinătatea dumnezeirii, fiind contemplate şi cugetate la 
fel în fiecare din cele trei sfinte ipostasuri. (Sf. Grigorie Palama, 
Filocalia VII, pag. 501). 


Trei ordini treimice de taine vede, îndeobşte, mintea sănătoasă 
în jurul lui Dumnezeu: personală, naturală şi cea care urmează celei 
naturale. Treimea cea dintâi îi dăruieşte minţii descoperirea ei mai 
ales din Sfintele Scripturi. Cea naturală se contemplă şi din 
înţelegerea făpturilor. lar cea care urmează celei naturale, e 
cunoscută şi din adevărul raţional. Intrând mintea în cea dintâi 
ordine treimică sau aţintindu-se spre ea, se întâlneşte cu Cel 
neapropiat, dar nu în chip simplu. Aţintindu-se spre a doua, află cu 
uimire o bucurie unită cu înţelepciunea. Iar intrând în a treia treime, 
pătrunde cu adevărat în întunericul unde este Dumnezeu, ajungând 
cu totul simplă, nesfârşită şi nehotărnicită în starea fără chip şi fără 
formă. lar când priveşte la toate aceste trei treimi, le vede ca pe un 
fel de a zecea ordine, în care, cum zic vestitorii adevărului, 
locuieşte toată plinătatea dumnezeirii. Atunci priveşte cu adevărat 
pacea, care întrece toată mintea în desăvârşirea supremă a harului 
văzător. (Calist Patriarhul, Filocalia 8, pag. 283). 

"Dezbrăcând de putere începătoriile şi stăpâniile le-a dat ocară 
în văzul tuturor, biruind asupra lor prin cruce". 
Coloseni II, 15 


Cuvântul dumnezeiesc, cel ce în tot chipul asemenea nouă afară 
de păcat a îmbrăcat fără schimbare firea noastră şi prin aceasta S-a 
făcut om deplin, l-a arătat în Sine pe primul Adam prin trăsăturile 
facerii şi ale naşterii. Omul primind existenţa de la Dumnezeu şi 
începând să existe chiar prin actul facerii era liber de stricăciune şi 
păcat, căci acestea n-au fost create deodată cu el. Când însă a 
păcătuit, călcând porunca, a primit osânda naşterii, care se susţine 
prin pătimire şi păcat, păcatul avându-şi sursa în trăsătura 
pătimitoare ivită din pricina lui ca într-o lege a firii. În temeiul 
acestei legi nici un om nu este fără de păcat, fiind supus fiecare 
prin fire legii naşterii, care s-a introdus după facere, din pricina 
păcatului. 

Fiindcă din pricina neascultării a intrat păcatul, iar din pricina 
păcatului a intrat în firea oamenilor trăsătura pătimitoare prin 
naştere şi fiindcă neîncetat cu această trăsătură pătimitoare 
(pasională) a naşterii prin păcat se împ:ospăta prima călcare, nu era 
prima nădejde de slobozire, firea fiind încătuşată prin aprobarea 
voinţei ei, într-o legătură rea. Căci cu cât se silea firea să se 
conserve prin naştere, cu atât se strângea mai mult cu lanţul legii 
păcatului având în sine prima greşeală lucrând prin trăsătura 
pătimitoare. Pentru că firea având chiar în trăsătura sa pătimitoare 
sursa de creştere a păcatului, din pricina strâmtorării naturale, purta 
datorită păcatului general cuprins în trăsătura pătimitoare, prin 
patimile contra firii, lucrările tuturor Puterilor şi Stăpâniilor ascunse 
în patimile cele după fire (afecte). [...] 

Făcându-se aşadar, pentru iubirea Sa de oameni, Fiul cel Unul 
născut şi Cuvântul lui Dumnezeu, om deplin, spre a scoate firea 
oamenilor din această strâmtoare, din prima alcătuire a lui Adam, 
pe care a avut-o din facere, a luat nepăcătoşenia şi nestricăciunea, 
iar din naşterea introdusă după aceea în fire, din pricina păcatului, 
a luat numai trăsătura pătimitoare însă fără de păcat. Puterile rele 

îşi aveau, din pricina păcatului, lucrările lor ascunse în trăsătura 
pătimitoare primită de la Adam, ca într-o lege necesară a firii. 
Văzând ele în Mântuitorul trăsătura pătimitoare a firii celei din 
Adam, datorită trupului pe care-L avea, şi închipuindu-şi că şi 
Domnul a primit legea firii, din necesitate ca orice om obişnuit şi 
nu mişcat de hotărârea voii sale, şi-au aruncat şi asupra Lui 
momeala nădăjduind că-L vor convinge şi pe EI ca prin patima cea 
după fire, să-şi nălucească patima cea împotriva firii şi să 
săvârşească ceva pe placul lor. Domnul îngăduindu-le prima 
încercare a ispitirilor prin plăcere, le-a făcut să se prindă în 
propriile lor viclenii şi prin aceasta le-a dezbrăcat, alungându-le din 
fire, întrucât a rămas inaccesibil şi neatins de ele. [...] Astfel de la 
prima încercare a dezbrăcat Căpeteniile şi Stăpâniile care au 
întreprins să-L momească (să-L atace) alungându-le departe de fire 
şi tămăduind latura de plăcere a trăsăturii pătimitoare. Prin aceasta, 
a desfiinţat în El însuşi zapisul lui Adam, prin care se învoise de 
bună voie, cu patimile plăcerii şi prin care, avându-şi voia povârnită 
spre plăcere, vestea chiar tăcând stăpânirea vicleanului asupra lui, 
prin faptele ce le săvârşea, neputându-se elibera din lanţul plăcerii, 
de frica morţii. 

După ce prin biruinţa asupra primei încercări prin plăcere a 
zădărnicit planul Puterilor, Căpeteniilor şi Stăpâniilor celor rele, 
Domnul le-a îngăduit să-şi pună în lucru şi a doua momeală, adică 
să vină şi cu încercarea ce le mai rămăsese, cu ispita prin durere. 
În felul acesta, deşertându-şi acelea deplin în EI veninul stricăcios 
al răutăţii lor, l-a ars ca printr-un foc, nimicindu-l cu totul din fire. 
Aşa a dezbrăcat în vremea morţii pe cruce, Căpeteniile şi 
Stăpâniile, întrucât a rămas neînfrânt de dureri. [...] 

Astfel a luat asupra Sa, ca un vinovat, isprava noastră, din 
iubirea de oameni, mai bine zis, ne-a scris în socoteala noastră, ca 
un bun, gloria isprăvilor Sale. Căci asemenea nouă, luând fără de 
păcat trăsătura pătimitoare a firii, prin care obişnuieşte să lucreze 
ale sale, toată puterea rea şi stricăcioasă le-a dezbrăcat în timpul 
morţii pe acelea, întrucât au venit şi asupra Lui pentru iscodire. Şi 
aşa a biruit asupra lor şi le-a țintuit pe cruce în vremea ieşirii 

sufletului, ca pe unele ce n-au aflat nimic propriu firii în trăsătura 
pătimitoare a Lui, pe când ele se aşteptau să dea de ceva omenesc, 
datorită trăsăturii pătimitoare pe care o avea prin fire din pricina 
trupului. (Sf. Maxim Mărturisitorul, Filocalia 3, pag. 62). 


"De v-aţi sculat împreună cu Hristos". 
Coloseni III, 1 


Spunând Apostolul: "Dumnezeu Cel ce a zis să lumineze 
lumina din întuneric, El însuşi a luminat în inimile noastre” (II 
Corinteni IV, 6), a arătat învierea sufletului, ieşirea din starea 
veche. Adică să se ivească omul cel nou, care nu are nimic din cel 
vechi precum zice: "Şi voi da lor inimă nouă şi duh nou” (lezechiel 
XXXVI, 26). Căci atunci ia chip Hristos în noi prin Duhul 
înţelepciunii şi al descoperirii cunoştinţei Lui. (Sf. Isaac Sirul, 
Filocalia 10, pag. 438). 


"Omorâţi mădularele voastre cele de pe pământ: curvia, 
necurăţia, patima, pofta cea rea, lăcomia şi celelalte". 
Coloseni III, 5 


Pământ a numit cugetul trupului; curvie, păcatul cu fapta; 
necurăţie a numit învoirea; patima, gândul cel pătimaş, pofta cea 
rea, primirea simplă a gândului de poftă; lăcomie, a numit materia 
care naşte şi face să crească patima. 

Toate acestea a poruncit dumnezeiescul Apostol să le omorâm 
ca pe nişte mădulare ale cugetului trupesc. (Sf. Maxim 
Mărturisitorul, Filocalia 2, pag. 50). 

Brâul pe care-l purtăm e întâi un simbol că suntem pregătiţi de 
lucru. Căci tot cel ce voieşte să lucreze, se încinge întâi cu brâul, 
apoi începe lucrul, precum s-a spus: “să fie mijloacele voastre 
încinse" (Efeseni VI, 14). Şi iarăşi ca precum e încins trupul mort, 
aşa şi noi să omorâm pofta noastră. Căci brâul se pune în jurul 
mijlocului. Pentru că acolo sunt rărunchii, în care se spune că se 
află partea poftitoare a sufletului. (Avva Dorotei, Filocalia 9, pag. 
490). 


Care dintre lucrurile trupeşti trebuie mortificate? Curvia, 
necurăţia şi simplu grăind toate cele pământeşti. Şi care patimă? 
Cea rea. Deci nu lucrările Duhului săvârşite prin trup, nici 
pătimirile (afectele) dumnezeieşti şi fericite, nici puterile sufletului 
create în vederea acestora. (Sf. Grigorie Palama, Filocalia 7, pag. 
254). 


"Nu vă amăgiţi unul pe altul, fiindcă v-aţi dezbrăcat de omul 
cel vechi, dimpreună cu faptele lui. 
Şi v-aţi îmbrăcat cu cel nou, care se înnoieşte spre deplina 
cunoştinţă, după chipul Celui ce l-a zidit”. 

Coloseni III, 9-10 


Începutul oricărei lucrări după Dumnezeu este să ne grăbim în 
tot chipul, cu toată puterea, să vieţuim după legea tuturor poruncilor 
îndumnezeitoare ale Mântuitorului. lar sfârşitul este să ne 
întoarcem, prin păzirea lor, la zestrea dată nouă de sus şi de la 
început din sfinţita cristelniţă, adică la desăvârşita alcătuire şi 
naştere duhovnicească a noastră din nou, prin har; sau [...] la 
lepădarea vechiului Adam cu faptele şi poftele lui şi la îmbrăcuarea 
Celui nou şi duhovnicesc care este Domnul lisus Hristos. Căci zice 
dumnezeiescul Pavel: "Copiii mei, pe care iarăşi vă nasc iarăşi în 
dureri, până când va lua Hristos chip în voi?” (Galateni IV, 19) şi 

"câți în Hristos v-aţi botezat, în Hristos v-aţi îmbrăcat” (Galateni 
III, 27). (Monahii Calist şi Ignatie Xanthopol, Filocalia 8, pag. 20). 


După Sfântul Diadoh: "Numai Sfântul Duh poate curăţi 
mintea”. lar Sfântul Isaac Sirul zice: "Când mintea se dezbracă de 
omul cel vechi şi se îmbracă în cel nou al harului, va vedea curăţia 
sa asemănătoare culorii cereşti; ea a fost numită de bătrânii fiilor 
lui Israel loc al lui Dumnezeu, când El s-a arătat lor în munte". 
(Monahii Calist şi Ignatie Xanthopol, Filocalia VIII, pag. 143). 


“Ci în curăţia inimii, temându-vă de Domnul". 

Coloseni III, 22 
"De nu vă veţi întoarce şi de nu vă veţi face ca copiii, nu veţi 
intra în împărăţia cerurilor". 

Matei XVIII, 3 


Cunoaşterea este potrivnică credinţei. Căci credinţa este în toate 
ale ei o dezlegare (o eliberare) de legile cunoaşterii - nu de cele 
duhovniceşti - căci hotarul ce îngrădeşte cunoaşterea este că nu 
poate face vreun lucru în afară de iscodire şi de cercetare, ci ea 
cercetează de e cu putinţă să se facă ceea ce gândeşte şi voieşte. Iar 
credinţa ce e? Când cineva nu se apropie de ea în chip drept ea nu-l 
convinge să rămână în ea. 

Cunoştinţa nu poate fi adunată fără cercetare şi fără folosirea 
metodelor. [...] ar credinţa cere un cuget curat şi simplu, care e 
străin de orice meşteşugire şi de căutare prin metode. [...] Casa 
credinţei e o înţelegere de prunc şi o inimă simplă. [...] lar 
cunoştinţa este duşmana şi potrivnica acestor două. 

Cunoaşterea e îngrăditura firii, păzind-o în toate cărările ei. lar 
credinţa îşi face călătoria ei mai presus de fire. Cunoaşterea nu 
încearcă să se apropie de nici o lucrare care nesocoteşte firea, ci se 
ține departe de ea. Dar credinţa o primeşte cu uşurinţă şi zice: 

"Peste aspidă şi vasilisc vei călca şi pe leu vei sui şi pe balaur vei 
încăleca" (Psalmul LXXI, 13). Cunoaşterii îi urmează, de aceea, 
frica, iar credinţei îi urmează nădejdea. Căci cu cât rămâne cineva 
mai mult la metodele cunoaşterii, cu atât e mai legat de frică şi nu 
poate să se învrednicească de libertatea de ea. Dar cel ce urmează 
credinţei e liber şi de sine stăpânitor şi se foloseşte ca un fiu al lui 
Dumnezeu în toate faptele lui de libertate, fiind stăpân pe sine. 
Omul care iubeşte credinţa, se foloseşte ca Dumnezeu de toate firile 
zidirii. Căci credinţa îi dă putere să facă zidirea nouă, după 
asemănarea lui Dumnezeu. "Ai voit şi toate au stătut înaintea ta” 
(lov XIII, 23). Şi de multe ori poate face toate din cele ce nu sunt. 
lar cunoştinţa nu poate face ceva fără materie. Cunoştinţa nu 
cutează să facă ceea ce nu e dat firii; [...] pentru că firea curgătoare 
a apei nu primeşte pe spatele ei greutatea trupului şi cel ce se 
apropie de foc se arde şi de-ar îndrăzni cineva să se apropie de 
acestea s-ar primejdui. 

Prin acestea cunoaşterea e păzită în hotarele firii şi nu se 
încumetă să treacă peste hotarele ei nicidecum. Iar credinţa trece cu 
putere peste acestea. Căci zice: "De vei trece prin foc el nu te va 
arde şi râurile nu vor trece peste tine" (Isaia XLIII, 2). Şi aceasta 
le-a lucrat credinţa de multe ori înaintea întregii zidiri. Chiar dacă 
s-ar fi dat cunoaşterii putinţa să se facă cercarea lor, nu s-ar fi 
convins. Pentru că mulţi au intrat prin credinţă în foc şi au înfrânt 
puterea arzătoare a focului şi-au trecut prin el nevătămaţi; şi au 
călcat pe spatele mării şi au ajuns la uscat. Şi toate sunt mai presus 
de fire şi potrivnice modurilor cunoaşterii şi au dovedit-o pe aceasta 
deşartă în toate modurile şi legile ei. [...] 

Metodele cunoaşterii au cârmuit lumea cinci mii de ani sau 
ceva mai puţin sau mai mult şi omul n-a putut să-şi ridice 
nicidecum capul de la pământ şi să simtă puterea Ziditorului său 
până ce n-a răsărit credinţa noastră şi nu ne-a eliberat pe noi din 
întunericul lucrării pământeşti şi din robia de după împrăştierea cea 
deşartă. [...] Nu este cunoştinţă fără lipsuri, oricât de mult s-ar 
îmbogăţi. Dar visteriile credinţei nu le începe cerul şi pământul. Cel 
ce-şi reazămă inima de nădejdea credinţei nu va fi lipsit niciodată 

de ceva; şi când nu are nimic, toate le are prin credinţă precum s-a 
scris: "Oricâte veţi cere în rugăciune cu credință veţi lua” (Matei 
XXI, 22). 

Cunoştinţa caută pururea meşteşuguri de păzire a celor ce au 
dobândit-o pe ea. Iar credinţa zice: "De nu va zidi Domnul casa și 
nu va păzi cetatea în zadar ar priveghea cel ce o păzeşte şi în 
deşert s-ar osteni ziditorul” (Psalm CXXVI, 1). Niciodată cel ce se 
roagă cu credinţă nu se foloseşte de metode şi nu umblă cu ele. 
Căci cunoştinţa laudă în tot locul frica, cum a spus înțeleptul: 
"Fericit este cel ce se teme" (Isus Sirah XXXIII, 15). Dar ce face 
credinţa? "S-a temut şi a început să se scufunde" (Matei XIV, 30). 
Şi iarăşi: “N-aţi luat duh de robie spre frică, ci duh de înfiere” 
(Romani VIII, 15) spre libertatea credinţei şi a nădejdii în 
Dumnezeu. [...] Totdeauna temerii îi urmează îndoiala, şi îndoielii, 
cercetarea. Iar cercetarea se foloseşte de metode şi metodele duc la 
cunoaştere. Şi în cercetare şi iscodire se arată pururea teama şi 
îndoiala. Pentru că niciodată nu se cunoaşte totul. [...] 

"Întru numele Meu, draci veţi scoate, şerpi veţi lua şi de veţi 
bea venin, nu veţi fi vătămaţi” (Marcu XVI, 17). Cunoştinţa 
porunceşte tuturor celor ce umblă pe calea ei, după legile ei, să 
cerceteze în toate sfârşitul înainte de început şi apoi să înceapă, ca 
nu cumva sfârşitul unui lucru, fiind greu de aflat în hotarul puterii 
omeneşti, osteneala să fie în zadar şi lucrul să se afle greu de 
împlinit. Dar credinţa ce zice? "Celui ce crede, toate îi sunt cu 
putință” (Matei IX, 23). Căci la Dumnezeu nimic nu este cu 
neputinţă. (Sf. Isaac Sirul, Filocalia X, pag. 321). 


"Vorba voastră să fie totdeauna plăcută, dreasă cu sare, ca să 
Ştiţi cum trebuie să răspundeţi fiecăruia”. 
Coloseni IV, 6 


Trebuie să ascultăm de cei ce cunosc ostenelile virtuţii 
lucrătoare şi aşa să purcedem la faptă, adică la postul împreunat cu 

foamea, la înfrânarea lipsită de plăceri, la privegherea stăruitoare, 
la îngenuncherea dureroasă, la starea neclintită şi obositoare în 
picioare, la rugăciunea întinsă, la smerenia nemincinoasă, la 
zdrobire şi suspinare neîncetată, la tăcerea chibzuită dreasă cu sare 
şi la răbdarea în toate. [...] Drept aceea cel ce se sârguieşte în 
fiecare zi să împlinească cu osteneală lucrările mai sus amintite, va 
secera la vreme, cu Dumnezeu şi roada lor. (Sf. Grigorie Sinaitul, 
Filocalia VII, pag. 185). 


"Despre iubirea frăţească nu aveţi trebuinţă să vă scriu, pentru 
că voi înşivă sunteţi învăţaţi de Dumnezeu ca să vă iubiţi unul 
pe altul". 


I Tesaloniceni IV, 9 


Ar fi trebuit ca noi, cei ce, potrivit cuvintelor dumnezeieşti, 
suntem învăţaţi de Dumnezeu şi purtăm înscrisă în inimă, în chip 
negrăit, legea cea nouă (II Corinteni III, 2-3) mai luminoasă ca un 
sfeşnic şi suntem cârmuiţi de Duhul cel bun şi atotdrept, ca nişte fii 
şi moştenitori ai lui Dumnezeu şi împreună moştenitori cu Hristos 
(Romani VIII, 17) să vieţuim asemenea îngerilor şi să nu avem 
nevoie să fim învăţaţi de cineva ca să cunoaştem pe Domnul. Dar 
depărtarea noastră de la bine şi abaterea spre rău, de la cea dintâi 
răsărire a părului şi, împreună cu aceasta, pizma cumplitului veliar 
şi tirania lui neîmpăcată împotriva noastră, a sădit în noi pornirea 
să ne depărtăm în chipul cel mai rău de poruncile mântuitoare şi 
îndumnezeitoare şi să ne lăsăm duşi spre prăpăstiile pierzătoare de 
suflet; iar ceea ce este şi mai jalnic este faptul că ne-a stârnit să 
cugetăm şi să lucrăm chiar împotriva noastră. Drept urmare, potrivit 
cuvântului dumnezeiesc, "nu este nimeni care înţelege, nu este 
nimeni care să caute pe Dumnezeu" (Psalm XIII, 2). Căci îndată ce 
ne-am abătut de Ia calea cea dreaptă, ne-am făcut netrebnici (Psalm 
XIII, 3) şi de aceea, în întregime trupuri (Facere VI, 3). Iar 
lipsindu-ne de harul luminător şi dumnezeiesc, avem nevoie să ne 

îndemnăm şi să ne ajutăm unii pe alţii spre cele bune. (Monahii 
Calist şi Ignatie Xanthopol, Filocalia 8, pag. 17). 


"Rugaţi-vă neîncetat". 
1 Tesaloniceni V, 17 


Înţelesurile sunt înţelesuri ale lucrurilor, iar dintre lucruri unele 
cad sub simţuri, iar unele sunt inteligibile. Ocupându-se aşadar 
mintea cu ele poartă în sine înțelesurile lor. Harul rugăciunii însă 
uneşte mintea cu Dumnezeu, iar unind-o cu Dumnezeu, o desface 
de toate înțelesurile. Atunci mintea întreţinându-se cu Dumnezeu, 
dezbrăcată de toate, ajunge să ia formă dumnezeiască. Ajungând 
astfel, cere cele cuvenite şi nu greşeşte niciodată în ceea ce cere. 
(Sf. Maxim Mărturisitorul, Filocalia 2, pag. 15). 


Sfântul Apostol Pavel, care a ştiut mai bine decât noi folosul 
cel mare pe care-l aduce rugăciunea, ne-a îndemnat să ne rugăm 
neîncetat. N-a voit el să sfătuiască niciodată vreun lucru greu şi cu 
neputinţă, pe care nu l-am fi putut împlini, căci atunci ne-am fi 
arătat ca neascultători şi călcători ai poruncii lui şi drept urmare 
vrednici de osândă. Ci scopul Apostolului [...] a fost ca să ne rugăni 
cu mintea noastră, ceea ce este cu putinţă să facem totdeauna. Căci 
şi când facem un lucru de mână şi când ne plimbăm şi când şedem 
şi când mâncăm şi când bem, totdeauna putem să ne rugăm cu 
mintea noastră şi să facem rugăciunea minţii bine plăcută lui 
Dumnezeu şi adevărată. Cu trupul putem să lucrăm şi cu sufletul să 
ne rugăm. Omul din afară poate să împlinească orice slujbă cu 
trupul şi omul dinlăuntru poate să fie dăruit slujirii lui Dumnezeu 
şi să nu lipsească niciodată de la lucrul cel duhovnicesc al 
rugăciunii cu mintea. Căci aşa ne porunceşte Dumnezeu - Omul - 
lisus în Sfânta Evanghelie zicând: "lar tu când te rogi, intră în 
cămara ta şi închizând uşa ta, roagă-te Tatălui tău întru ascuns" 

(Matei VI, 4). Cămara sufletului este trupul. Uşile fiinţei noastre 
sunt cele cinci simţuri. Sufletul intră în cămara lui când mintea nu 
umblă de colo până colo în lucrurile lumii, ci stăruieşte în inima 
noastră. Şi simţurile noastre le închidem şi rămân asigurate, când 
nu le lăsăm să se alipească de lucruile supuse lor şi arătate. În felul 
acesta mintea rămâne liberă de orice împătimire lumească şi se 
uneşte prin rugăciunea ascunsă a minţii cu Dumnezeu Tatăl nostru. 
Şi atunci zice: “Tatăl tău, cel ce vede întru ascuns, îți va da ţie la 
arătare” (Matei VI, 6). 

Dumnezeu, cunoscătorul celor ascunse, vede rugăciunea minţii 
şi o răsplăteşte cu daruri arătate şi mari. Pentru că aceasta este 
rugăciunea adevărată şi desăvârşită şi ea umple sufletul de harul 
dumnezeiesc şi de darurile duhovniceşti. Căci cu cât închizi mirul 
mai mult în vas, cu atât vasul răspândeşte mai multă mireasmă. Aşa 
e şi rugăciunea: cu cât o întipăreşti mai mult în inima ta, cu atât o 
umple mai mult de harul dumnezeiesc. Fericiţi şi norocoşi sunt cei 
ce se obişnuiesc cu acest lucru ceresc, căci cu el biruiesc orice 
ispită de la dracii cei răi, precum şi David a biruit pe îngâmfatul 
Goliat (1 Regi XVII, 51). Cu ea sting poftele fără rânduială ale 
trupului, precum şi cei trei tineri au stins văpaia cuptorului (Daniil 
VII, 25-26). Cu această lucrare a rugăciunii minţii îmblânzesc 
patimile, precum şi Daniil a îmblânzit leii sălbatici (Daniil VI, 18). 
Cu ea coboară roua Sfântului Duh în inima lor, precum a coborât 
Ilie ploaia în Carmel (III Regi XVIII, 45). 

Această rugăciune a minţii este cea care urcă până la tronul lui 
Dumnezeu şi se păstrează în cupe de aur ca să fie tămâiat cu ea 
Domnul, precum zice loan Cuvântătorul de . Dumnezeu în 
Apocalipsă: "Şi douăzeci şi patru de bătrâni au căzut înaintea 
Mielului, având fiecare alăute şi cupe de aur pline de tămâie, care 
sunt rugăciunile sfinţilor” (Apocalipsă V, 7). Această rugăciune a 
minţii este o lumină care luminează totdeauna sufletul omului şi 
aprinde inima lui cu flăcările iubirii lui Dumnezeu. Ea este o verigă 
care ţine uniţi şi împreunaţi pe Dumnezeu şi omul. (Sf. Simeon 
Noul Teolog, Filocalia 8, pag. 550). 

"Daţi mulţumire pentru toate, căci aceasta este voia lui 
Dumnezeu, întru Hristos lisus, pentru voi". 
I Tesaloniceni V, 18 


Mai bună decât toate [...] este răbdarea necazurilor. Cel ce s-a 
învrednicit de acest mare dar este dator să mulţumească lui 
Dumnezeu, fiindcă l-a împărtăşit de o binefacere mai mare. Căci s-a 
făcut următor al lui Hristos, al Sfinţilor Săi Apostoli, al mucenicilor 
şi al cuvioşilor ca să depărteze de bună voie de cele plăcute, prin 
tăierea voilor sale şi prin lepădarea gândurilor care nu sunt după 
Dumnezeu, ca să facă şi să cugete pururea cele plăcute lui 
Dumnezeu. Cei ce s-au învrednicit să folosească lucrurile potrivit 
trebuinţelor lor, sunt datori să mulţumească mult lui Dumnezeu, 
întru multă smerenie, că s-au slobozit de cele contrare firii şi de 
călcarea poruncilor, prin harul lui Dumnezeu. Iar noi, cei ce suntem 
pătimaşi încă şi întrebuinţăm rău lucrurile, lucrând împotriva firii, 
suntem datori să tremurăm şi să-i mulţumim mult Făcătorului de 
bine cu toată recunoştinţa, minunându-ne de negrăita Sa îndelungă- 
răbdare, că chiar neîmplinind noi poruncile Lui şi întrebuinţând rău 
lucrurile şi lepădând darurile Lui, rabdă nerecunoştinţa noastră şi nu 
încetează să ne facă bine, ci aşteaptă întoarcerea noastră şi pocăinţa 
până la cea din urmă răsuflare. (Cuv. Petru Damaschin, Filocalia 5, 
pag. 147). 


Unde e purtarea de grijă a lui Dumnezeu, negreşit ceea ce se 
întâmplă e bine şi spre folosul sufletului. Căci toate câte le face 
Dumnezeu cu noi le face spre folosul nostru şi iubindu-ne şi 
cruţându-ne. De aceea suntem datori să mulţumim în toate bunătăţii 
lui Dumnezeu şi niciodată să nu ne întristăm şi să nu ne pierdem 
curajul în cele ce ni se întâmplă. Şi să primim fără tulburare cele 
ce vin asupra noastră cu smerită cugetare şi cu nădejde în 
Dumnezeu, încredinţaţi că toate câte le face Dumnezeu cu noi, le 
face din bunătate, iubindu-ne, şi le face bine. (Avva Dorotei, 
Filocalia 9, pag. 609). 

"Duhul să nu-l stingeţi”. 
1 Tesaloniceni V, 19 


Numai Duhul Sfânt poate să curăţească mintea. Căci de nu va 
intra Cel puternic să dezarmeze şi să lege pe tâlhar, nu se va 
slobozi nicidecum prada. Deci se cade ca prin toate şi mai ales prin 
pacea sufletului să dăm odihnă Duhului Sfânt în noi ca să avem 
sfeşnicul cunoştinţei luminând în noi totdeauna. Căci răspândindu-şi 
el neîncetat lumina în cămările sufletului, nu numai că se fac arătate 
în minte acele mici şi întunecate atacuri ale dracilor, ci se şi 
slăbesc, fiind date pe faţă de lumina aceea sfântă şi slăvită. De 
aceea Apostolul zice: “Duhul să nu-l stingeți”, adică nu lucraţi sau 
nu gândiţi cele rele, ca să nu întristaţi bunătatea Duhului Sfânt şi 
să vă lipsiţi de sfeşnicul acela ocrotitor. Căci nu se stinge Cel 
veşnic şi de viaţă făcător. (Diadoh al Foticeei, Filocalia 1, pag. 
344). 


"Voind să fie învăţători ai Legii, dar neînţelegând nici cele ce 
spun, nici cele pentru care dau adeverire”. 
I Timotei 1, 7 


Cei ce nu se socotesc pe ei datornici întregii legi a lui Hristos, 
cunosc trupeşte legea lui Dumnezeu. [...] De aceea ei socotesc că 
împlinesc legea desăvârşit prin fapte. (Marcu Ascetul, Filocalia |, 
pag. 233). 


"Vrednic de credinţă şi de toată primirea e cuvântul că lisus 
Hristos a venit în lume ca să mântuiască pe cei păcătoşi dintre 
care cel dintâi sunt eu”. 

I Timotei |, 15 

Odată ce naşterea noastră în stricăciune s-a făcut prin femeia 
Eva, trebuia ca naşterea noastră duhovnicească şi naşterea noastră 
din nou, să se facă prin bărbat, adică prin al doilea Adam şi 
Dumnezeu. Priveşte potriveala raţională a lucrurilor: sămânţa celui 
stricăcios a născut şi naşte fii stricăcioşi şi muritori; iar Cuvântul 
nemuritor şi nestricăcios al Nemuritorului şi Nestricăciosului 
Dumnezeu a născut şi naşte pururea fii nestricăcioşi şi nemuritori, 
după ce s-a născut El însuşi din Fecioara prin Duhul Sfânt. 

Potrivit acestora Maica lui Dumnezeu este Stăpâna şi 
Împărăteasa şi Doamna şi Maica tuturor sfinţilor, iar sfinţii toţi sunt 
slujitorii ei, precum Maica este a iui Dumnezeu. Pe de altă parte 
sunt fiii ei, întrucât se împărtăşesc din preacuratul trup al Fiului ei. 

Căci trupul Domnului este trupul Născătoarei de Dumnezeu. Şi 
împărtăşindu-ne din însuşi trupul îndumnezeit al Domnului 
mărturisim şi credem că ne împărtăşim de viaţa veşnică. (Sf. 
Simeon Noul Teolog, Filocalia 6, pag. 161). 


"Căci deprinderea trupească la puţin foloseşte, dar dreapta 
credinţă spre toate este de folos, având făgăduinţa vieţii de 
acum şi celei ce va să vină”. 

I Timotei 1V, 8 


Să nu-ţ: închini toată preocuparea ta trupului, ci hotărăşte-i lui 
nevoinţă, după putere. Şi toată mintea ta întoarce-o spre cele 
dinlăuntru. (Sf. Maxim Mărturisitorul, Filocalia 2, pag. 109). 


Cel ce se învârteşte pururea în loc şi nu vrea să se mişte mai 
departe se aseamănă catârului ce se mişcă în acelaşi loc în jurul 
maşinii de treierat. Căci cel ce se nevoieşte pururea cu trupul şi se 
îndeletniceşte numai cu deprinderea trupului, prin toată greaua 
pătimire se păgubeşte cât se poate de mult, fără să bage de seamă, 
neînţelegând scopul voii dumnezeieşti. Deprinderea trupească [...] 

spre puţine foloseşte până ce nu e înghiţit cugetul trupesc de 
pâraiele pocăinţei şi nu vine în trup omorârea de viaţă făcătoare a 
Duhului şi nu împărăţeşte legea Duhului în trupul nostru cel 
muritor. (Nichita Stithatul, Filocalia 6, pag. 292). 


Nu-ţi închina toată atenţia ta trupului, ci hotărăşte-i lui nevoinţa 
după putere. Şi toată mintea ta întoarce-o spre cele dinlăuntru. 
(Isichie Sinaitul, Filocalia 4, pag. 60). 


"Văduva care petrece în desfătări, deşi e vie, e moartă". 
I Timotei V, 6 


Şi sufletul cuvântător e omorât uneori cu toate că are existenţă 
ca viaţă. [...] Căci sufletul lipsit de Mirele duhovnicesc, dacă nu se 
întristează şi nu plânge şi nu-şi alege viaţa strâmtă şi anevoioasă a 
pocăinţei, ci se revarsă în desfătări, petrecând cu pofta în ele, deşi 
e viu (căci după fiinţă este nemuritor), a murit. Fiindcă el este în 
stare şi de moartea care e mai rea şi de viaţa care e mai bună. Chiar 
dacă apostolul zice de văduva lipsită de mirele trupesc, că petrece 
şi trăieşte după trup, el înţelege desigur că ea a murit după suflet. 
(Sf. Grigorie Palama, Filocalia 7, pag. 455). 


"Ci având hrană şi îmbrăcăminte, cu acestea vom fi 
îndestulaţi". 
I Timotei VI, 8 


Nu poate dobândi prietenie faţă de rugăciune, cel ce nu s-a 
lepădat de toată materia, afară de viaţă şi de acoperământ. leşi afară 
din toate celelalte, cel ce vrei să fii numai cu mintea. (Ilie Ecdicul, 
Filocalia 4, pag. 294). 

"Luptă-te lupta cea bună a credinţei, cucereşte viaţa veşnică la 
care ai fost chemat''. 
I Timotei VI, 12 


Nu socoti că ai dobândit virtute, dacă n-ai luptat mai înainte 
până la sânge pentru ea. Căci trebuie să te împotriveşti păcatului 
până la moarte, luptându-te cu el şi neslăbind. (Evagrie Ponticul, 
Filocalia 1, pag. 91). 


"Cel ce singur are nemurire şi locuieşte întru lumina 
neapropiată, pe care nu l-a văzut nimeni dintre oameni, nici nu 
poate să-! vadă". 

1 Timotei VI, 16 


Cei ce sunt îndumnezeiţi trebuie să aibă multă asemănare cu 
Dumnezeu, iar cei înfiaţi, multă asemănare cu Fiul. Deci precum 
numai Dumnezeu este, numai El unul vieţuieşte, El unul e Sfânt, El 
unul e bun, “singur având nemurirea şi locuind în lumina 
neapropiată" măcar că mulţi sunt cei ce sunt şi viețuiesc, fiind 
sfinţi şi buni şi nemuritori şi locuind în lumina şi în locul celor vii, 
aşa şi sfinţii singuri sunt cei ce se împărtăşesc de Dumnezeu deşi 
toţi se împărtăşesc în oarecare fel. (Sf. Grigorie Palama, Filocalia 
7, pag. 386). 


"Dacă am murit împreună cu Hristos, credem că vom şi învia 
împreună cu El". 
II Timotei II, 11 


Firea cea raţională, omorâtă de păcat, o ridică Hristos, prin 
contemplarea tuturor veacurilor. Iar sufletul cel ce a murit cu 
moartea lui Hristos, îl învie Tatăl, dacă îl cunoaşte pe El. (Evagrie 
Ponticul, Filocalia 1, pag. 62). 

"Sileşte-te să te arăţi încercat, înaintea lui Dumnezeu lucrător 
cu faţa curată, drept învăţână cuvântul adevărului". 
II Timotei II, 15 


Bine este nevoitorului să cugeie că e mai mic decât lucrarea 
lui, dar să facă lucruri mai mari decât frica lui. Căci astfel se va 
afla cinstit la oameni şi lucrător neruşinat lui Dumnezeu. (Ilie 
Ecdicul, Filocalia 4, pag. 287). 


"Deci de se va curăţi cineva pe sine de acestea, va fi vas de 
cinste, sfinţit, de bună trebuinţă stăpânului, potrivit pentru tot 
lucrul bun". 

II Timotei II, 21 


Precum uneltele fără meşter şi meşterul fără unelte nu pot face 
nirnic, aşa nici credinţa fără împlinirea poruncilor şi nici împlinirea 
poruncilor fără credinţă nu ne poate înnoi şi plăsmui din nou 
făcându-ne din vechi noi. Dar când le vom dobândi pe amândouă 
în inima neşovăitoare şi ne vom face vase de bun folos Stâpânului 
spre primirea Mirului spiritual, atunci şi Cel ce a pus întunericul 
ascunziş al Lui ne va reînnoi prin Darul Duhului Sfânt şi ne va face 
din vechi noi, ne va scula vii din morţi, va tăia întunericul şi va 
face să treacă prin el mintea noastră şi se va pleca spre noi ca 
printr-o deschizătură şi ne va da să-L vedem, chiar dacă nu cu totul 
limpede, aşa cum se poate vedea cercul soarelui sau al lunii. (SI. 
Simeon Noul Teolog, Filocalia 6, pag. 170). 


“"Mustră, ceartă, îndeamnă cu toată îndelunga răbdare şi 
învăţătura”. 
II Timotei IV, 2 

De voieşti sau mai bine zis socoteşti să scoţi ţandăra din ochiul 
altuia, să nu o scoţi pe aceasta cu o bârnă, ci cu o pensă. Bârna este 
cuvântul greu sau purtările urâte. Iar pensa este învăţătura blândă 
şi mustrarea îndelung-răbdătoare. (Sf. loan Scărarul, Filocalia 9, 
pag. 191). 


"De acum mi s-a gătit cununa dreptăţii, pe care Domnul îmi va 
da-o în ziua aceea, El dreptul Judecător, şi nu numai mie, ci şi 
tuturor celor ce au iubit arătarea Lui”. 

II Timotei IV, 8 


Însuşirile primului fel de rugăciune sunt acestea: când cineva 
face această rugăciune, îşi ridică mâinile şi ochii împreună cu 
mintea la cer, iar mintea alcătuieşte înţelesuri dumnezeieşti şi-şi 
închipuieşte frumuseți cereşti, ierarhii de îngeri şi corturi de-ale 
drepţilor şi toate câte le-a auzit din Scripturi le adună în vremea 
rugăciunii în minte; el îşi stârneşte astfel sufletul la dragostea 
dumnezeiască, privind la cer, ba uneori vărsând şi lacrimi din ochi. 
Făcând aşa, se umflă dulce în inimă şi se mândreşte şi socoteşte că 
ceea ce i se întâmplă este o mângâiere dumnezeiască. Drept aceea 
se roagă să petreacă pururea într-o astfel de îndeletnicire. 

Dar acestea sunt semne ale amăgirii. Căci binele nu e bine 
când nu se face bine. Unul ca acesta, chiar de se dedă unei vieţi de 
cea mai deplină linişte, e cu neputinţă să nu-şi iasă din minţi. lar 
dacă nu cade într-o astfel de patimă, totuşi nu poate ajunge la 
dobândirea virtuţilor şi la nepătimire. Prin acest fel de luare aminte 
s-au amăgit cei ce văd lumini în chip simţit şi în miros bune 
miresme şi aud glasuri şi alte multe de acestea. Unii din ei au căzut 
cu totul în stăpânirea dracilor, fiind purtaţi din loc în loc şi din ţară 
în ţară. Alţii, necunoscând pe cel ce se preface în înger al luminii 
şi de aceea primindu-l, au fost amăgiţi de el şi au rămas 
neîndreptaţi până la sfârşit, neprimind nici un sfat de la oameni. 
Unii şi-au pus mâinile asupra lor înşişi şi s-au făcut sinucigaşi, fiind 

scoşi din minţi de înşelătorul. [...] 

Al doilea fel de rugăciune se face aşa: mintea se retrage din 
cele supuse simţurilor, îşi păzeşte simţurile de cele din afară, şi-şi 
adună toate gândurile ca să nu umble după lucrurile deşarte; apoi 
aici face cercetarea gândurilor, aici ia aminte la cererile ce le 
rosteşte cu gura către Dumnezeu sau aici atrag la sine gândurile 
robite (de diavol), aici, cuprinsă ea însăşi de patimă, începe să 
revină la sine cu silire. Dar unuia ce se luptă aşa, îi este cu 
neputinţă să câştige pacea sau să primească cununa biruinţei. Căci 
unul ca acesta se aseamănă omului ce se luptă noaptea, care aude 
glasurile vrăjmaşilor şi primeşte loviturile lor, dar nu poate vedea 
curat cine sunt sau de unde au venit sau şi pentru ce se bat, dat 
fiind întunericul din mintea sa, care îi pricinuieşte acest neajuns. 
Cel ce se luptă aşa, nu va scăpa de a fi zdrobit de către duşmanii 
inteligibili (gândiţi cu mintea), el va suporta osteneala, dar de 
răsplată va fi păgubit. Căci furat de slava deşartă, el se făleşte că e 
cu luare aminte. Şi stăpânit şi batjocorit de ea, va dispreţui pe alţii, 
că nu sunt cu luare aminte şi se va mândri faţă de ei şi se va da 
drept păstor al oilor, asemănându-se orbului care vrea să 
călăuzească pe orb (Matei XV, 18). [...] 

Această a doua rugăciune e mai bună decât cea dintâi, precum 
o noapte cu lună plină e mai bună decât o noapte fără stele şi fără 
lumină. 

AL treilea fel de rugăciune. E un lucru străin (minunat) şi greu 
de tălmăcit. lar pentru cei ce n-o cunosc, nu numai greu de înţeles, 
ci aproape de necrezut. E un lucru care nu se întâlneşte la mulţi. 
[;] 

Începutul rugăciunii a treia nu se face cu întinderea mâinilor şi 
cu adunarea gândurilor şi cu chemarea ajutorului din cer. Căci 
acestea sunt însuşirile primei rugăciuni. Dar nu începe nici de la al 
doilea fel, în care mintea ia aminte la simţurile din afară, iar pe 
duşmanii dinlăuntru nu-i observă. Fiindcă unul ca acesta e lovit, dar 
nu loveşte, e rănit, dar nu răneşte, e dus în robie fără să se poată 
apăra de cei ce-l robesc. Necontenit vrăjmaşii îl lovesc din spate, 
dar mai ales din faţă şi-l fac iubitor de slavă deşartă şi plin de 

părerea de sine. De voieşti să începi această lucrare născătoare de 
lumină şi plină de farmec, fă începutul de aici: după ascultarea cu 
de-amănuntul, descrisă mai înainte, trebuie să le faci toate cu 
conştiinţă. Căci fără ascultare, nu există nici conştiinţă curată. Iar 
conştiinţa aceasta trebuie să o păzeşti întâi faţă de Dumnezeu; apoi 
faţă de părintele tău duhovnicesc; şi în al treilea rând faţă de 
oameni şi de lucruri. Faţă de Dumnezeu trebuie să-ţi păzeşti 
conştiinţa curată, ca toate câte le ştii că nu slujesc Lui, să nu le 
faci; faţă de părintele tău ca să le faci toate câte ţi le spune potrivit 
scopului ce-l urmăreşte, neadăugând şi netăind nimic; faţă de 
oameni trebuie să-ţi păzeşti conştiinţa, ca cele ce tu le urăşti, altuia 
să nu le faci; iar faţă de lucruri, trebuie să te fereşti de trecerea 
măsurii în tot ce faci: în mâncare, în băutură şi în îmbrăcăminte. 
Deci toate să le faci ca în faţa lui Dumnezeu să nu fii mustrat în 
vreo privinţă de conştiinţă. [...] 

Luarea aminte şi rugăciunea adevărată şi neînşelătoare, constă 
în aceea ca mintea să păzească inima în vremea rugăciunii şi să se 
întoarcă neîncetat înlăuntru ei şi din acel adânc să-şi înalțe cererile 
către Domnul. În felul acesta, gustând mintea "că bun e Domnul” 
(Psalmul XXXV, 9) nu mai vrea să iasă din locaşul inimii. Căci 
zice şi ea cu Apostolul: "Bine este nouă să fim aici” (Matei XVII, 
3). Şi cercetând tot timpul locurile acelea, alungă cu lovituri aspre 
gândurile semănate de vrăjmaşi. Celor ce nu cunosc acest fel de 
vieţuire, li se pare foarte aspru şi greu. Şi de fapt lucrul este 
înăbuşitor şi obositor nu numai pentru cei necercaţi, ci şi pentru cei 
ce au agonisit cercare adevărată, dar n-au gustat şi n-au făcut să 
treacă plăcerea ei în adâncul inimii. Însă cei ce au gustat plăcerea 
ei şi au făcut să treacă dulceaţa ei în adâncul inimii, pot striga 
împreună cu Pavel: "Cine ne va despărţi pe noi de dragostea lui 
Hristos?" (Romani VIII, 35). Căci Sfinţii noştri Părinţi, auzind pe 
Domnul zicând: "Din inimă ies gândurile rele, uciderile, 
preacurviile, furtişagurile, mărturiile mincinoase şi ele sunt cele ce 
spurcă pe om" (Matei XV, 19-20) şi îndemnul de a curăţi partea 
dinlăuntru a paharului ca şi partea din afară să se facă curată (Matei 
XXIII, 26), lăsând orice altă lucrare a virtuţilor şi-au îndreptat toată 

nevoinţa spre această pază a inimii, bine ştiind că odată cu ea 
dobândesc toate celelalte virtuţi fără greutate, iar fără de ea nu 
poate stărui nici o virtute. 

Pe aceasta unii dintre Părinţi au numit-o “linişte a inimii, alţii 
"luare aminte”, alţii "pază a inimii”, unii "trezvie” şi “împotrivire 
în cuvânt”, alţii "cercetarea gândurilor şi paza minţii”. Dar toţi 
îndeobşte şi-au lucrat pământul inimii lor şi prin aceasta au ajuns 
să se hrănească cu mana dumnezeiască. Despre ea zice Ecclesiastul: 
"Veseleşte-te, tinere, întru tinereţea ta şi umblă în căile inimii tale 
fără pată şi scoate întărâtarea de la inima ta" (Ecclesiastul XI, 9) 
sau : "Dacă duhul stăpânitorului se ridică împotriva ta, să nu-ți 
laşi locul tău” (Ecclesiastul X, 4). Zicând "loc" a voit să arate 
inima, precum zice şi Domnul: “Din inimă ies gândurile rele" 
(Matei XV, 19) şi iarăşi: "Nu vă împrăştiaţi cu gândurile” (Luca 
XII, 29) sau "Strâmtă este poarta şi îngustă calea ce duce la viaţă" 
(Matei VII, 14) şi "Fericiţi cei săraci cu duhul” (Matei V, 3), adică 
cei ce n-au în ei nici un gând al veacului acesta. Iar Apostolul Petru 
zice: "Fiţi treji şi privegheaţi, că potrivnicul vostru, diavolul, umblă 
răcnind ca un leu, căutând pe cine să înghită” ( Petru V, 8). 
Pavel, la rândul său, scrie foarte limpede către Efeseni, despre paza 
inimii: "Nu ne este lupta împotriva sângelui şi a trupului" (Efeseni 
VI, 12). [...] 

Înainte de toate trebuie să-ţi câştigi trei lucruri şi aşa să 
porneşti spre ţinta căutată: lipsa de griji în privinţa lucrurilor 
neîndreptăţite şi îndreptăţite, adică moartea faţă de toate; conştiinţa 
curată, păzindu-te neosândit de conştiinţa proprie şi neîmpătimirea, 
nelăsându-te atras de nimic din ce-i al veacului acesta sau al 
trupului. (Sf. Simeon Noul Teolog, Filocalia 8, pag. 529). 


"De omul eretic, după întâia şi a doua mustrare, 
depărtează-te". 
Tit III, 10 

De cei ce se luptă cu noi îndeobşte, necredincioşi sau rău 
credincioşi, "după întâia şi a doua mustrare, să ne ferim". Dar 
celor ce voiesc să înveţe de la noi adevărul, să nu obosim în veac 
să le facem bine. Însă să ne folosim de amândouă chipurile de 
lucrare şi pentru întărirea inimilor noastre. (Sf. Ioan Scărarul, 
Filocalia 9, pag. 351). 


"Îngerii oare nu sunt duhuri slujitoare, trimise ca să slujească 
pentru cei ce vor fi moştenitorii mântuirii?" 
Evrei I, 14 


De la îngeri cade în mintea sfinţilor simţirea descoperirii 
oricărei taine; şi aceasta când e îngăduit de Dumnezeu să se 
descopere de la treaptă la treaptă, de la cea mai de sus, până la cea 
mai de jos, şi în felul acesta când e îngăduit să ajungă ceva prin 
consimţirea dintotdeauna. Prin ei primesc sfinţii lumina vederii până 
la slăvita veşnicie, taina neînvăţată, şi ei, unii de la alţii. [...] Dar în 
veacul viitor această rânduială va înceta. Căci atunci nu va mai 
primi unul de la altul descoperirea slavei lui Dumnezeu spre 
bucuria şi veselia sufletului. Ci fiecăruia i se va da de la sine ceea 
ce e potrivit cu vrednicia sa, de la Stăpânul, după măsura însuşirilor 
celor bune ale lui; şi nu va primi darul de la altul, ca aici. Căci 
acolo nu mai e nici cel ce învaţă, nici cel ce e învăţat, nici cel ce 
are nevoie să-şi împlinească lipsa lui de la altul. Pentru că Unul 
este Dătătorul dăruind în chip nemijlocit celor în stare să primească. 
Şi de la el vor primi cei ce primesc veselia cerească. Acolo vor 
înceta treptele celor ce învaţă şi ale celor ce sunt învăţaţi şi tăria 
dorinţei lor va atârna de Cel Unul. (Sf. Isaac Sirul, Filocalia 10, 
pag. 422). 


339 


"Împreună mărturisind şi Dumnezeu cu semne şi cu minuni şi 
cu multe feluri de puteri şi cu darurile Duhului Sfânt, împărţite 
după a Sa voinţă?" 

Evrei II, 4 


Deci nu Duhul e împărţit şi măsurat, ci mai degrabă El 
măsoară pe cei ce se împărtăşesc, întrucât se împarte pe Sine 
fiecăruia după vrednicie, potrivit dreptăţii Sale mântuitoare şi 
vindecătoare. Propriu-zis El nu se împarte, ci luminează neîmpărţit, 
dar noi nu-L putem cuprinde întreg. [...] 

Deci nu e numai neîmpărţit Duhul în cei împărţiţi, ci îi şi 
uneşte pe cei ce se împărtăşesc după puterea lor ca o putere 
unificatoare şi-i înalţă spre unitatea şi simplitatea îndumnezeitoare 
a Tatălui, Care-i adună. (Sf. Grigorie Palama, Filocalia 7, pag. 279). 


"L-ai micşorat pe el cu puţin faţă de îngeri; cu mărire şi cu 
cinste l-ai încununat şi l-ai pus peste lucrul mâinilor Tale". 
Evrei II, 7 


Cel ce a biruit trupul, a biruit firea. Iar cel ce a biruit, negreşit 
a ajuns mai presus de fire. Şi cel ce s-a făcut aşa "micșoratu-s-a cu 
puțin faţă de îngeri” (Sf. loan Scărarul, Filocalia 9, pag. 240). 


"Vedeţi, fraţii mei, să nu fie în careva din noi inima vicleană a 
necredinţei, depărtându-vă de la Dumnezeul cel viu”. 
Evrei III, 12 


Cei ce tind spre desăvârşire fac două lucruri bune, purtând 
lupta încordată şi neîncetată; urmăresc prin nădejde capătul din 
urmă al măsurii şi al urcuşului şi nu se lasă prinşi de trufie, ci 
cugetă cu smerenie şi se socotesc pe ei mici, deoarece n-au apucat 

încă desăvârşirea. 

Iar cei ce spun aceasta, pricinuiesc cea mai mare vătămare a 
sufletului. [...] 

Pe cei ce socot cu neputinţă ajungerea la această stare, venită 
oamenilor prin Duhul, care este zidirea cea nouă a inimilor curate, 
Apostolul îi arată deschis asemănându-se cu cei ce, din pricina 
necredinţei, nu s-au învrednicit să intre în pământul făgăduinţei şi 
de aceea le-au rămas oasele în pustiu. Căci ceea ce este acolo 
pământul făgăduinţei la arătare, aceea este aici izbăvirea de patimi 
în ascuns. Aceasta şi Apostolul a arătat-o ca ţinta oricărei porunci. 
Şi de fapt aceasta este adevăratul pământ al făgăduinţei şi pentru ea 
s-au petrecut toate acelea, ca preînchipuiri. Pentru aceasta şi 
dumnezeiescul Pavel, voind să întărească pe ucenici, ca să nu i se 
întâmple cuiva să fie prins de cugetul necredinţei, zice: "Vedeţi 
fraţii mei...”. Cuvântul “depărtare” nu l-a spus cu înţelesul de 
tăgăduire a lui Dumnezeu, ci de depărtare de la făgăduinţele Lui. 
Arătând înţelesul preînchipuirilor iudaice şi comparându-le cu 
adevărul, adaugă zicând: "Căci unii, făcându-se neascultători, L-au 
întărâtat, dar nu toţi care au ieşit din Egipt cu Moise. Şi împotriva 
cărora a ţinut mânie timp de patruzeci de ani? Oare nu împotriva 
celor care au păcătuit, ale căror oase au căzut în pustie? Şi cărora 
li S-a jurat că nu vor intra în odihna Sa, dacă nu celor ce au fost 
neascultători? Vedem dar că nu au putut intra din pricina 
necredinţei” (Evrei III, 16-19). Şi adaugă: "Drept aceea să ne 
temem, ca nu cumva lăsându-ni-se făgăduiala de a intra în odihna 
Lui să se dovedească vreunul dintre voi că s-a lipsit de ea. Pentru 
că şi nouă ni s-a binevestit ca şi acelora. Dar acelora cuvântul 
propovăduirii auzit, nu le-a folosit deoarece nu s-a unit cu credinţa 
celor ce au auzit. Căci intrăm în odihnă cei ce am crezut" (Evrei 
IV, 1-3). Adevărata odihnă este izbăvirea de patimi şi sălăşluirea 
cea mai deplină şi mai vădită a Duhului celui bun în inima curată. 
(Sf. Simeon Metafrastul, Filocalia 5, pag. 309). 

Mintea fiind iubitoare de bine (frumos) prin fire, trebuie să 
dorească ceea ce e în toată privinţa mai bun (mai frumos), nu 
numai ca să-l aibă, ci şi ca să pătimească preschimbarea în mai bine 
sau mai presus de minte, aşa cum se cuvine, întrucât schimbarea pe 
care o primeşte mintea este potrivită cu cega ce vede şi cu ceea ce 
se desfătează. 

Dar, deoarece nestatornicia împletită cu firea minţii nu se va 
depărta de la ea până mai e ziua de azi (Evrei III, 12) şi până se 
mai mişcă umbrele (Cântarea Cântărilor II, 17), adică până ce nu 
ne vom muta de la viaţa de aici, care arată ca într-o oglindă, în 
ghicitură şi umbrit adevărul, trebuie ca atunci când cădem de la 
contemplarea şi vederea Unului necreat, Cel mai presus de minte, 
să ne silim a ne opri la necreatele cunoscute cu mintea, care sunt 
cele mai aproape de EI, ca să ne fie întoarcerea la Unul cel necreat 

şi mai presus de lume, mai uşoară. Iar de cade pâclă mai groasă 

peste minte, întunecându-i înţelegerea şi aducându-i la trândăvie 
lucrarea contemplaţiei, trebuie să ne întoarcem la rugăciuni însoţite 
de făptuirea din inima smerită şi să ne izbăvim de întuneric prin 
puterea rugăciunii şi prin lacrimi, făcând iarăşi un fel de temelie din 
făpturile supuse simţurilor. 

Sălăşluindu-se astfel lumina înţelegătoare în inimă, printr-o 
lucrare duhovnicească cu izvorul în ipostasul Duhului, şi luând 
mintea cu pricepere stâpânirea peste făptuire, urcă ca pe un vârf de 
munte şi ca la un pisc de observaţie, de unde poate să contemple 
cele ce le rămân celor mulţi nu numai nevăzute, ci şi necăutate şi 
neînţelese. Căci fără aceasta nimenea nu se va vedea nici pe sine, 
nici pe Dumnezeu, măcar în treacăt. (Calist Catafygiotul, Filocalia 
8, pag. 443). 


"Căci toate sunt goale şi descoperite ochilor celui în faţa Căruia 
vom da socoteală". 
Evrei IV, 13 

În fiecare zi să aveţi înaintea ochilor moartea şi să vă gândiţi 
cum veţi ieşi din trup şi cum veţi trece peste puterile întunerisului 
care vă vor întâmpina în văzduh şi cum veţi răspunde lui 
Dumnezeu. (Cuv. Isaia Pustnicul, Filocalia 12, pag. 39). 


"Să ne apropiem deci cu încredere de tronul harului ca să luăm 
milă şi să aflăm har, spre ajutor la timp potrivit”. 
Evrei IV, 16 


După ce mintea a dobândit cu ajutorul harului o înţelegere 
vădită a lui Dumnezeu, prin cugetarea la cele din jurul lui 
Dumnezeu şi prin insuflarea Duhului de viaţă făcător, să se 
cerceteze pe sine şi neputinţa sa, şi să vadă cât e de departe de ceea 
ce trebuie să fie, prin negrija şi uitarea datoriilor şi prin neştiinţa 
celor cuvenite. Şi aşa, împlinind lucrarea cea dreaptă şi adevărată 
a ocărârii de sine şi a cugetului smerit, să se apropie de Dumnezeu 
prin rugăciune, smerită cugetare, dar şi cu încrederea şi cu nădejdea 
în iubirea mai presus de înţelegere a lui Dumnezeu faţă de om, din 
bunătate negrăită. Căci Sfinţitul Pavel ne învaţă să ne apropiem de 
tronul harului cu îndrăzneală, încrezându-ne în această iubire 
covârşitoare. Căci nu obişnuieşte Dumnezeu să facă ca noi cele ale 
noastre, ci după mila Lui cea nemărginită. Drept aceea să nu privim 
la noi în vremea rugăciunii, ci spre puterea neamintitoare de rău 
şi atotmilostivă a Preabunului nostru Dumnezeu şi Tată, ca astfel 
să avem şi noi cu uşurinţă dragostea Lui cu adevărat mântuitoare. 
(Calist Patriarhul, Filocalia 8, pag. 262). 


"lar hrana tare este pentru cei desăvârşiţi, care au prin 
obişnuinţă simţurile învăţate să deosebească binele şi răul”. 
Evrei V, 14 

Când omul simte că a ieşit din vieţuirea aceasta şi din părtăşia 
neîncetată cu Dumnezeu şi că conştiinţa lui slăbeşte în vedere 
(contemplare) şi că liniştea lui se tulbură şi conştiinţa se întunecă, 
dat fiind că cugetarea lui are nevoie de pază şi de supunerea 
simţurilor şi că vrând să vindece pe alţii îşi pierde sănătatea sa şi 
iese din libertatea voii sale, trecând în tulburarea minţii, trebuie să- 
şi aducă aminte de cuvântul apostolic care zice că hrana tare e 
potrivită celor mai desăvârşiţi şi să se întoarcă la cele mai dinainte 
ale sale, ca să nu audă spunându-i-se: "Doctore, vindecă-te pe tine 
însuţi” (Luca IV, 23). [...] 

Hrana tare este a celor sănătoşi, care au simţurile deprinse şi 
pot primi orice hrană, adică ispitele tuturor simţurilor, fără să-şi 
vatăme inima prin întâlniri, datorită deprinderii în desăvârşire. (Sf. 
Isaac Sirul, Filocalia 10, pag. 286). 


"Că nimenea n-a desăvârşit legea". 
| Evrei VII, 19 
Vechiul Testament este chipul nevoinţei trupeşti exterioare şi 
sensibile, iar Sf. Evanghelie, care este Noul Testament, este chipul 
atenţiei, adică al curăţiei inimii. Şi precum Vechiul Testament n-a 
desăvârşit şi n-a întărit pe omul dinlăuntru în cinstirea de 
Dumnezeu, ci a împiedicat numai păcatele groase (căci doar pentru 
curăţia sufletească e mai mare lucru a tăia şi gândurile de la inimă 
şi amintirile rele - ceea ce este propriu Evangheliei - decât a 
împiedica scoaterea ochiului şi a dintelui aproapelui), tot aşa se 
poate spune şi despre dreptatea şi nevoinţa trupească, adică despre 
post, înfrânare, culcarea pe jos, starea în picioare, privegherea şi 
celelalte, care se obişnuiesc în legătură cu trupul şi fac să se 
liniştească partea afectivă a trupului de păcatul cu fapta. Cum am 
zis despre Vechiul Testament, bune sunt şi acestea, căci ele sunt o 
strunire a omului nostru din afară şi un paznic împotriva patimilor 
cu fapta, ba mai mult, ele ne păzesc sau ne împiedică şi de la 

păcatele cu mintea. [...] 

Curăţia inimii însă sau observarea şi păzirea minţii al cărui chip 
este Noul Testament, dacă e ţinută de noi cum trebuie, taie toate 
patimile şi toate relele, dezrădăcinându-ie din inimă şi aduce în 
schimb bucurie, bună nădăjduire, străpungere, plâns, lacrimi, 
cunoştinţă de noi înşine şi de păcatele noastre, pomenirea morţii, 
smerenie adevărată, iubire nesfârşită faţă de Dumnezeu şi de 
oameni şi dragoste dumnezeiască din inimă. (Isichie Sinaitul, 
Filocalia 4, pag. 68). 


"Iar credinţa este încredințarea celor nădăjduite, dovedirea 
lucrurilor celor nevăzute”. 
Evrei XI, 1 


Precum credinţa este temelia celor nădăjduite, aşa este 
chibzuinţa temelia sufletului; iar smerenia a virtuţii. (Ilie Ecdicul, 
Filocalia 4, pag. 288). 


Scriptura numeşte credinţa “temelie a celor nădăjduite”, iar pe 
cei ce nu cunosc sălăşluirea lui Hristos, i-a numit necercaţi. (Marcu 
Ascetul, Filocalia 1, pag. 233). 


"Fără credinţă, dar, nu este cu putinţă să fim plăcuţi lui 
Dumnezeu, căci cine se apropie de Dumnezeu trebuie să creadă 
că El este şi că Se face răsplătitor celor care ÎI caută”. 

Evrei XI, 6 


Cum se zideşte casa sufletului? Meşteşugul acesta îl putem 


învăja întocmai de la casa văzută. Cel ce voieşte să-şi zidească casa 
aceasta trebuie să o întărească din toate părţile şi să ridice clădirea 

din toate cele patru părţi şi să nu se îngrijească de o parte şi pe 
celelalte să le nesocotească. De face aşa, nu are nici un folos şi nu- 
şi împlineşte scopul, ci cheltuieşte, se osteneşte şi toate le face în 


Aşa este şi cu sufletul. Omul nu trebuie să nesocotească nici o 
parte a clădirii, ci să o ridice în chip egal şi cu bună întocmire. [...] 

Deci întâi trebuie să pună temelia care este credinţa. Căci fără 
de credinţă, "nu e cu putinţă a plăcea lui Dumnezeu" (Evrei XI, 6). 
Apoi să zidească pe temelia aceasta clădirea după rânduiala ei. Se 
întâlneşte cu ascultarea? Să pună o piatră a ascultării. Îl întâmpină 
vreo mânie din partea vreunui frate? Trebuie să pună o piatră a 
îndelungii răbdări. 1 se cere înfrânarea? Trebuie să pună o piatră a 
înfrânării. Astfel din orice virtute care-l întâmpină, trebuie să pună 
o piatră în clădire, şi aşa să o ridice în cerc, cu o piatră a milei, o 
piatră a tăierii voii, o piatră a blândeţeii şi cele asemenea. Dar în 
toate acestea trebuie să se îngrijească de răbdare şi de bărbăţie. Căci 
acestea sunt unghiurile şi prin ele se strânge clădirea şi se uneşte 
perete cu perete şi nu se apleacă, nici nu se desfac pereţii unul de 
altul. [...] 

Căci de nu are cineva bărbăţie în suflet, nici nu rabdă. Şi dacă 
nu e răbdare, nimenea nu poate izbuti în nimic. Căci zice: "Întru 
răbdarea voastră veţi dobândi sufletele voastre” (Luca XXI, 9). 

De asemenea cel ce clădeşte, trebuie să pună fiecare piatră pe 
lut. Căci de va pune piatră pe piatră fără lut, pietrele se vor clinti 
şi casa va cădea. Lutul este smerenia. Pentru că este din pământ şi 
este călcat de picioarele tuturor. Şi orice virtute adăugată fără 
smerenie nu este virtute. [...] Deci cel ce voieşte să facă vreun bine, 
trebuie să-l facă cu smerenie ca prin smerenie să se păstreze ceea 
ce s-a făcut. 

Casa mai trebuie să aibă nişte legături, care sunt dreapta 
socoteală. Căci aceasta întăreşte casa şi strânge piatră cu piatră şi 
ţine clădirea strânsă. [...] 

lar acoperişul este iubirea, care este desăvârşirea virtuţilor, 
precum este acoperişul desăvârşirea casei. Apoi după acoperiş 
urmează îngrăditura lui. Ce este îngrăditura lui? S-a scris şi în 

Lege: "De vă veți zidi vouă casă şi veți face acoperiş, faceți şi o 
îngrăditură ca să nu cadă copiii voştri de pe el” (Deuteronom 
XXII, 8). Îngrăditura este smerenia. Căci ea încununează şi păzeşte 
toate virtuțile. [...] 

Copiii sunt gândurile ce se nasc în suflet. Pe acestea trebuie să 
le păzim cu smerenie ca să nu cadă de pe acoperiş. (Avva Dorotei, 
Filocalia 9, pag. 619). 


"Dacă sunteţi fără de certare, de care s-au făcut părtaşi toţi, 
atunci sunteţi din fărădelegi, iar nu fii''. 
Evrei XII, 8 


Precum cânepa, dacă nu e bătută mult nu se poate folosi la 
scoaterea celor mai subțiri fire şi cu cât se bate şi se piaptănă mai 
mult, cu atât se face mai curată şi de mai bun folos şi precum vasul 
nou făcut, dacă nu e băgat în foc, nu poate fi folosit de oameni; şi 
precum pruncul e încă neiscusit pentru lucrurile lumii, căci nu poate 
nici zidi, nici semăna, nici sădi, nici altul din lucrurile lumii, aşa e 
adeseori şi cu sufletele. Chiar dacă s-au împărtăşit de harul 
dumnezeiesc şi pentm pruncia lor sunt pline, prin bunătatea 
Domnului, de încredințarea dulceţii şi a odihnei Duhului, dacă nu 
sunt încă cercate, nici cercetate prin felurite necazuri de către 
duhurile rele sunt stăpânite încă de pruncie. [...] Drept aceea şi 
ispitele şi necazurile sunt aduse asupra omului cu folos, ca să se 
facă sufletul mai încercat şi mai întărit. (Sf. Simeon Metafrastul, 
Filocalia 5, pag. 372). 


"Să urmărim pacea cu toată lumea şi sfinţenia, fără de care 
nimeni nu va vedea pe Domnul". 
Evrei XII, 14 

Să fugim de lume şi de stăpânul lumii. Să părăsim trupul şi 
cele trupeşti. Să păşim întins spre cer; acolo vom vedea cetatea 
noastră. (Sf. Maxim Mărturisitorul, Filocalia 2, pag. 35). 


Gustarea din lumină flămânzeşte şi mai mult sufletul ce se 
hrăneşte cu ea, care nu se satură niciodată, ci cu cât mănâncă mai 
mult, flămânzeşte mai tare, lumina atrăgând mintea, ca soarele 
ochii. (Isichie Sinaitul, Filocalia 4, pag. 112). 


Armele de nebiruit împotriva diavolului, pe care Sfânta Treime 
ni le-a dăruit nouă sunt acestea trei: adică smerenia, iubirea şi mila. 
Căci nu există la ei urmă de smerenie. Pentru că din pricina 
mândriei au fost închişi în întuneric (s-au întunecat) şi li s-au gătit 
lor focul veşnic. Unde este apoi la aceştia umbră de dragoste sau de 
milă, odată ce au jurat neamului omenesc duşmănie neîmpăcată şi 
nu încetează să-l războiască pururea? Cel ce este îmbrăcat cu aceste 
haine şi le poartă, nu poate fi prins de vrăjmaşi. 

Această frânghie întreită pe care a ţesut-o şi a împletit-o Sfânta 
Treime, vedem că e şi una şi întreită. E întreită prin uniri şi prin 
ipostasuri, dar e una prin putere şi lucrare şi prin apropierea de 
Dumnezeu, prin consimţirea cu El şi prin familiaritatea cu El. 
Despre ele a spus Stăpânul: "Jugul Meu este blând şi sarcina Mea 
uşoară” (Matei XI, 30), iar ucenicul iubit a spus că “poruncile Lui 
nu sunt grele" (| loan V, 3). Şi iarăşi zice: "De aceea sufletul unit 
cu Dumnezeu prin curăţia vieţii şi prin paza poruncilor şi a acestor 
trei arme, care sunt însuşi Dumnezeu, a îmbrăcat pe Dumnezeu 
însuşi şi s-a făcut Dumnezeu prin lucrare sau prin smerenie, milă 
şi dragoste. Căci trecând peste doimea materială şi ridicându-se 
peste culmea legii (Romani XIII, 10), adică peste iubire, s-a unit cu 
Treimea de viaţă începătoare, întâlnind-o în chip nemijlocit şi 
primind prin lumină lumina şi bucurându-se de o bucurie neurmată 
de altceva şi veşnică”. (Monahii Calist şi Ignatie Xanthopol, 
Filocalia 8, pag. 165). 

Pofta e veștejită de înfrânare şi de smerita cugetare; mânia 
aprinsă o îmblânzeşte dragostea, iar gândul rătăcitor îl adună 
rugăciunea întinsă cu pomenirea lui Dumnezeu. Aşa se curăţesc cele 
trei porţi ale sufletului. (Teodor al Edesei, Filocalia 4, pag. 206). 


"Să nu fie cineva curvar sau lumeţ ca Esau”. 
Evrei XII, 16 


Pe cât de cerească şi de îngerească este virtutea sfinţeniei, pe 
atât este de războită cu mai mari bântuieli de potrivnici. De aceea 
suntem datori să ne nevoim nu numai cu înfrânarea trupului, ci şi 
cu zdrobirea inimii şi cu rugăciuni dese împreunate cu suspine ca 
să stingem cuptorul trupului nostru, pe care împăratul Vavilonului 
îl aprinde în fiecare zi, prin aţâţările poftei cu roua venirii Sf. Duh. 
Pe lângă acestea, armă foarte tare peste acest război avem 
privegherea cea după Dumnezeu. Căci precum paza zilei pregăteşte 
sfinţenia nopţii, aşa şi privegherea din vremea nopţii, deschide 
sufletului calea către curăţia zilei. (Casian Romanul, Filocalia 1, 
pag. 102). 


"Ci v-aţi apropiat de muntele Sion şi de cetatea Dumnezeului 
celui viu, de Ierusalimul cel ceresc şi de zeci de mii de îngeri în 
adunarea sărbătorească". 

Evrei XII, 22 


Trupul lui Hristos şi mireasa Lui şi lumea de sus şi locaşul 
sfânt al lui Dumnezeu este Biserica, iar mădularele trupului Lui 
sunt toţi sfinţii. Dacă e aşa, dar nu toţi au venit la existenţă, e vădit 
că nici trupul Lui Hristos, nici lumea de sus, adică Biserica lui 
Dumnezeu, nu s-a împlinit întreagă. Sunt azi în lume mulţi care nu 
cred sau şi dintre cei ce cred în Hristos sunt mulţi păcătoşi şi 

risipitori care trebuie să se schimbe făcând pocăință, mulţi 
neascuitători care vor trebui să se facă ascultători, mulţi care vor 
avea încă să se nască şi să placă lui Dumnezeu până ia trâmbiţa din 
urmă. Trebuie să se nască şi să fie aduşi la existenţă toţi cei mai 
înainte cunoscuţi şi să se plinească lumea mai presus de lume a 
Bisericii celor întâi născuţi, Ierusalimul întru cele cereşti. Atunci va 
fi sfârşitul şi se va înfăptui plinătatea trupului lui Hristos de către 
cei mai dinainte rânduiţi de Dumnezeu ca să fie în chipul Fiului 
Său (Romani VIII, 29). (Sf. Simeon Noul Teolog, Filocalia 6, pag. 
156). 


"Dumnezeul nostru este foc mistuitor". 
Evrei XII, 29 


Precum focul topeşte ceara şi usucă noroiul, aşa şi cugetarea 
(meditarea) ascunsă topeşte gândurile urâte şi depărtează patimile 
sufleteşti şi luminează mintea şi dă strălucire înţelegerii şi bucură 
inima. Fiindcă meditarea ascunsă loveşte demonii şi-i alungă 
gândurile urâte. Căci ceea ce luminează omul lăuntric şi-l înarmează 
prin reflexie (meditarea ascunsă), se întăreşte de către Dumnezeu, 
se împuterniceşte de îngeri, se slăveşte de către oameni. (Cuv. Isaia 
Pustnicul, Filocalia 12, pag. 274). 


Căldura inimii topeşte în chip nemijlocit tot ce împiedică 
rugăciunea cea dintâi să se facă rugăciune desăvârşit curată. Pentru 
că "foc este Dumnezeul nostru” şi anume: "foc ce mistuieşte” 
răutatea dracilor şi a patimilor noastre. Căci spune Sfântul Diadoh: 
"Când inima primeşte cu o oarecare durere fierbinte săgetăturile 
dracilor - încât celui războit i se pare că primeşte săgețile înseşi - 
sufletul urăşte cu amar patimile, ca unul ce se află la începutul 
curățirii. Căci dacă nu s-ar îndurera mult de neruşinarea 
păcatului, n-ar putea să se bucure îmbelşugat de bunătatea 

dreptăţii. Deci cel ce voieşte să-şi curețe inima sa, s-o înfierbânte 
continuu cu pomenirea lui lisus Hristos”. [...] 

"Căci precum cel ce voieşte să curețe aurul, dacă lasă să 
înceteze focul din cuptor, chiar şi numai pentru scurtă vreme, face 
iarăşi să se aşeze zgura pe aurul curăţit, tot aşa şi cel ce uneori 
pomeneşte pe Dumnezeu, alteori nu, ceea ce pare să fi câştigat prin 
rugăciune, pierde prin întreruperea ei. E propriu bărbatului iubitor 
de virtute să topească, prin pomenirea lui Dumnezeu, coaja 
pământească de pe inimă, ca astfel topindu-se pe încet răul prin 
focul pomenirii Celui Bun, sufletul să se întoarcă cu desăvârşire la 
fericirea lui firească cu şi mai multă slavă”. (Filocalia 8, pag. 127). 


"Toată darea cea bună şi tot darul desăvârşit de zis este, 
pogorându-se de la Părintele luminilor, la Care nu este 
schimbare sau umbră de mutare". 

Iacob I, 17 


Pătrunzând mintea fără vedere trupească în ascunzimea 
atotdumnezeiască, unică, mai presus de început şi de pe cel mai 
înalt vârf, primeşte de acolo o undă la fel de nevăzută, unică şi 
unitară, plină de o strălucire mai mult decât frumoasă, mai mult 
decât luminoasă şi negrăită, care cheamă mintea în tăcere, într-un 
adânc al minunării şi uimirii şi umple inima de o lucrare 
duhovnicească şi de o dulce bucurie. Aceasta se face minţii lumină 
înțelegătoare, strălucire şi dragoste dumnezeiască pe măsura ei, 
precum şi veselie ce se răspândeşte în raze. Ea are punctul de 
plecare în Dumnezeu, de unde e toată darea cea bună, împărtăşindu- 
se prin curăţia minţii, iar conţinutul, în descoperirile dumnezeieşti 
ale Scripturilor, şi în făpturile contemplate în chip înţelept şi drept, 
în linişte şi rugăciune. Căci nu poate fi văzută oricum unitatea 
ascunsă şi cea mai lăuntrică şi mai presus de înţelegere a 
dumnezeirii, ci în raza unitară care porneşte de acolo şi care umple 
până peste măsură vederea şi contemplarea  înţelegătoare. 

Nepătimind aceasta, cel ce urcă din afară în chip raţional şi prin 
cunoaşterea naturală spre Unul mai presus de fire şi ascuns şi 
simplu, nu primeşte lucrarea dumnezeiască în inimă şi nu e luminat 
în chip înţelegător. (Calist Catafygiotul, Filocalia 8, pag. 462). 


“"Arată-mi credinţa ta din faptele tale şi eu îţi voi arăta din 
faptele mele credinţa mea". 
Iacob II, 18 


Nu numai credinţa, ci şi rugăciunea care se lucrează şi lucrează 
este har. Căci ea face arătată credinţa adevărată care are în sine 
vieţuirea lui lisus şi care lucrează şi e lucrată prin dragoste în Duh. 
Deci cel ce nu are dragoste lucrătoare în sine, are o credinţă 
potrivnică, moartă şi fără viaţă. Dar nici nu poate fi numit 
credincios cu adevărat cel ce crede numai cu cuvântul simplu şi nu- 
şi arată credinţa lucrătoare prin porunci sau în Duhul. Drept aceea 
trebuie să o arate descoperită în sporirea prin fapte sau lucrând şi 
luminând în lumina faptelor. [...] Credinţa harului se vede din 
faptele poruncilor, precum poruncile se lucrează şi luminează prin 
credinţa din har. Căci credinţa este rădăcina poruncilor, mai bine zis 
izvorul care le udă spre creştere. Ea se împarte în mărturisire şi har, 
chiar dacă e prin fire neîmpărţită. (Sf. Grigorie Sinaitul, Filocalia 
7, pag. 138). 


"Dacă nu greşeşte cineva în cuvânt, acela e bărbat desăvârşit, 
puternic să înfrâneze şi întreg trupul". 
Iacob III, 2 


Suntem datori să mişcăm cele trei părţi ale sufletului în chip 


cuvenit şi potrivit cu firea, aşa cum au fost create de Dumnezeu: 
mânia împotriva omului nostru din afară şi a şarpelui satan. 

Mâniaţi-vă împotriva păcatului, adică mâniaţi-vă pe voi înşivă şi pe 
diavolul. Mâniaţi-vă ca să nu păcătuiţi împotriva lui Dumnezeu. 
Pofta trebuie să o mişcăm spre Dumnezeu şi virtute. Iar raţiunea să 
o punem în fruntea acestora amândouă, cu înţelepciune şi cu ştiinţă, 
spre a porunci, a sfătui, a pedepsi, a stăpâni cum stăpâneşte 
împăratul peste robi; şi atunci raţiunea din noi le cârmuieşte pe 
acestea după Dumnezeu. lar dacă patimile se răscoală împotriva 
Taţiunii şi vor să o conducă, să punem raţiunea peste ele. Căci toată 
nelegiuirea şi păcatul se săvârşesc prin acestea trei, precum toată 
virtutea şi dreptatea se susţin iarăşi prin acestea trei. (Isichie 
Sinaitul, Filocalia 4, pag. 72). 


Păcatui sufletului se întinde în trei ramuri: în fapte, în cuvinte 
şi în gânduri. lar bunul nepăcătuirii în şase. Căci trebuie să păzim 
fără greşeală cele cinci simţuri şi cuvântul rostit. [...] 

Partea neraţională a sufletului se împarte în şase, adică în cele 
cinci simţuri şi în cuvântul rostit. Acesta, când e nepătimaş, se 
împarte împreună cu cel pătimaş în chip neîmpărţit. Dar când se 
află pătimaş primeşte întipărirea păcatului aceluia. (Ilie Ecdicul, 
Filocalia 4, pag. 284). 


"Cereţi şi nu primiţi, pentru că cereţi rău". 
Iacob IV, 3 


Răsplăţile ostenelilor pentru virtute sunt nepătimirea şi 
cunoştinţa, care ne aduc Împărăţia Cerurilor precum patimile şi 
neştiinţa ne aduc chinurile veşnice. Cel ce le caută prin urmare pe 
acestea pentru slava de la oameni şi nu pentru binele însuşi aude 
acestea: “"Cereţi şi nu primiţi, pentru că cereţi rău". (Sf. Maxim 
Mărturisitorul, Filocalia 2, pag. 62). 

"Domnul, celor mândri, le stă împotrivă”. 
Iacob IV, 6 


Dacă toată virtutea se săvârşeşte prin suflet şi trup, iar pe de 
altă parte şi sufletul şi trupul sunt făpturi ale lui Dumnezeu, prin 
care se împlineşte virtutea, cum nu aiurăm în chipul cel mai 
cumplit, fălindu-ne cu podoabele străine ale sufletului şi ale 
trupului, umblând adică după slava deşartă şi sprijinindu-ne de 
mândrie ca de un toiag de trestie. Şi cum nu ridicăm astfel 
împotriva capului nostru pentru nelegiuirea şi nebunia noastră, ca 
tot ce poate fi mai înfricoşat, pe Dumnezeu care ne întrece cu 
măreţia Sa nemărginită? [...] În loc de a urma Domnului întru 
smerenie, ne împrietenim cu dracul trufaş, vrăjmaşul Domnului din 
pricina cugetului mândru şi iubitor de slavă deşartă. Din pricina 
aceasta, spune Apostolul: "Căci ce ai, ce n-ai luat” oare te-ai făcut 
tu pe tine însuţi? lar dacă ai luat de la Dumnezeu trupul şi sufletul, 
din care în care şi prin care se înfăptuieşte toată virtutea, “ce te 
lauzi ca şi când n-ai fi luat?” Căci Domnul este cel ce ţi le 
dăruieşte ţie acestea. (Isichie Sinaitul, Filocalia 4, pag. 90). 


"Cel ce cunoaşte binele şi nu-l face, păcat are". 
Iacob IV, 17 


Cel ce urmăreşte şi caută în fiecare zi pacea şi liniştea minţii, 
acela va dispreţui cu uşurinţă tot ce e supus simţurilor, ca să nu 
ostenească în deşert. Iar dacă îşi nesocoteşte conştiinţa sa, va dormi 
cu amar moartea uitării, pe care dumnezeiescul David se roagă să 
nu 0 doarmă. (Isichie Sinaitul, Filocalia 4, pag. 73). 


"Mult poate rugăciunea lucrătoare a dreptului". 
Iacob V, 16 

Rugăciunea este lucrătoare în două feluri. Într-unul când cel ce 
se roagă aduce rugăciunea sa lui Dumnezeu împreunată cu faptele 
poruncilor, când deci rugăciunea lui nu cade de pe limbă numai ca 
un cuvânt simplu şi ca un sunet gol al vocii, zăcând leneşă şi fără 
consistenţă, ci când este lucrătoare vie şi însufleţită prin împlinirea 
poruncilor. Căci rugăciunea şi cererea îşi primesc consistenţa când 
le umplem prin virtuţi. Această umplere face rugăciunea dreptului 
tare, încât toate le poate lucrând prin porunci. 

Într-alt fel, este lucrătoare, când cel ce are lipsă de rugăciunea 
dreptului săvârşeşte faptele rugăciunii, îndreptându-şi viaţa de mai 
înainte şi făcând tare cererea dreptului, întrucât o împuterniceşte 
prin purtarea sa cea bună. Căci nu foloseşte rugăciunea dreptului 
celui care având trebuinţă de ea, se desfată mai mult cu păcatele 
decât cu virtuțile. De pildă, marele Samuil plângea odinioară pe 
Saul, care păcătuise, dar nu putea să-l facă pe Dumnezeu îndurător, 
neavând în ajutorul plânsului său îndreptarea cuvenită a păcătosului 
( Regi XVI, 1). î...] 

De asemenea Ieremia care suferea tare pentru poporul iudeilor 
înnebunit de amăgirea dracilor, nu este auzit când se roagă întrucât 
nu are ca putere a rugăciunii întoarcerea necredincioşilor iudei de 
la rătăcire (Ieremia VII, 10). [...] 

Este cu adevărat o mare nesimţire să ceară mântuire prin 
rugăciunile drepţilor acela care-şi desfată sufletul cu cele 
stricăcioase şi să ceară iertare pentru acele fapte cu care se laudă, 
întinându-se cu voinţa. Cel ce are trebuinţă de rugăciunea dreptului, 
trebuie să nu o lase nelucrătoare şi inertă, dacă urăşte cu adevărat 
cele rele, ci să o facă lucrătoare şi tare, într-aripând-o prin propriile 
sale virtuţi şi în stare să ajungă la cel ce poate să dea iertare pentru 
greşeli. Prin urmare mult poate rugăciunea dreptului, când e 
lucrătoare, fie prin dreptul care o face, fie prin cel ce roagă pe drept 
s-o facă. Când e lucrătoare prin dreptul care o face, îi dă lui 
îndrăzneală către Cel ce poate să împlinească cererile drepţilor, iar 
când e lucrătoare, prin cel ce roagă pe drept s-o facă, îl eliberează 
pe el de ticăloşia de mai înainte schimbându-i dispoziţia spre 
virtute. (Sf. Maxim Mărturisitorul, Filocalia 3, pag. 299). 

“Întru aceasta vă bucuraţi puţin acum, măcar că trebuie să vă 
întristaţi în multe feluri de încercări". 
I Petru I, 6 


Cuvântul adevărului cunoaşte două feluri de întristări: una 
ascunsă în suflet, iar alta arătată prin simţire. Cea dintâi cuprinde 
tot adântul sufletului, lovit de biciul cunoştinţei; iar cea de-a doua 
se întinde peste toată simţirea, care se adună din revărsarea ei 
naturală, sub povara durerilor. Cea dintâi este urmare a plăcerii 
trăite cu simţurile, iar cealaltă a bucuriei din suflet. [...] 

Căci întristarea este o dispoziţie din care lipseşte plăcerea. Iar 
lipsa plăcerilor e adusă de osteneală. Osteneala la rândul ei, e 
provocată în chip vădit de lipsa deprinderii naturale sau de 
pierderea ei. [...] 

Precum se cunosc două feluri de întristări, la fel cunoaşte 
Scriptura două feluri de ispite. Unul cu voie şi unul fără voie, unul 
creator de plăceri voite, celălalt aducător de dureri fără voie. Ispita 
cu voia dă fiinţă plăcerilor voite, iar cea fără de voie aduce durerile 
fără de voie. Una este cauza întristării din suflet, iar cealaltă a 
întristării după simţuri. 

De aceea Domnul şi Dumnezeul nostru, învățând pe ucenicii 
Săi cum trebuie să se roage, le spune să se roage să nu le vină felul 
ispitelor cu voia: "Şi nu ne duce pe noi în ispită” (Matei VI, 13), 
adică îi învaţă pe ucenicii Săi să se roage să nu fie lăsaţi să facă 
experienţa ispitelor plăcerii, adică a celor voite şi poftite. Iar marele 
Iacob, zis fratele Domnului, învățând pe cei ce luptă pentru adevăr 
să nu se ferească de felul ispitelor fără de voie, zice: "Mare bucurie 
să socotiți fraţii mei când cădeţi în felurite ispite” (lacob I, 2), 
adică în încercările care nu sunt voite şi poftite şi produc dureri. 
[...] 

Deci întristarea şi plăcerea fiind împărţite între suflet şi simţire, 
cel ce caută plăcerea sufletului primeşte întristarea simţurilor şi 
devine cercat, desăvârşit şi întreg. "Cercat" întrucât a experiat prin 
simţire cele contrare; "desăvârşit" întrucât a luptat neobosit cu 
plăcerea şi întristarea din simţuri prin înfrânare şi răbdare; "întreg" 

întrucât păstrează neştirbite, statornice şi constante deprinderile care 
luptă cu dispoziţiile simţirii opuse întreolaltă. [...] 

Întristarea din suflet este îndoită. Una este pentru greşelile 
proprii, alta pentru greşelile străine. lar cauza acestei întristări este 
plăcerea după simţuri a celui ce se întristează sau a celor pentru 
care se întristează. [...] 

Iar cauza plăcerii din suflet este, în chip vădit, întristarea după 
simţuri a celui ce se veseleşte şi se bucură de virtuțile proprii sau 
ale altora. Căci după judecata cea dreaptă, aproape că nu este 
virtute între oameni, care să nu aibă ca început al naşterii sale 
întoarcerea înţeleaptă a sufletului de la simţire. Dobândind sufletul, 
care urmăreşte virtutea, această desfacere de simţire, aceasta din 
urmă se va afla în chip necesar în dureri şi osteneli, nemaiavând 
unită cu ea puterea care născoceşte diferitele plăceri în temeiul 
afecțiunii voluntare a sufletului faţă de ele. Dimpotrivă această 
putere respinge acum bărbăteşte prin înfrânare, năvala plăcerilor 
fireşti ale simţurilor. Iar faţă de ostenelile şi durerile fără de voie şi 
potrivnice firii ce vin asupra-i rămâne cu totul neînduplecată 
neputând fi abătută de la deprinderea şi de la frumuseţea 
dumnezeiască a virtuţii, de plăcerea cea fără de consistenţă. [...] lar 
cauza întristării după simţuri este preocuparea totală a sufletului de 
cele conforme firii sale, pe când plăcerea după simţuri o produce 
lucrarea sufletului contrară firii lui de la cele conforme firii sale. 

Căci lucrarea după fire a minţii şi a simţurilor sunt opuse una 
alteia din pricina deosebirii externe a celor supuse lor. Pentru că, 
cele supuse minţii sunt entităţile spirituale şi necorporale pe care le 
sesizează după fiinţă; iar cele supuse simţurilor sunt lucruri 
sensibile şi corporale pe care le percep ele de asemenea prin fire. 
Fiindcă nu e cu putinţă minţii să străbată la cele spirituale înrudite 
cu ea fără contemplarea lucrurilor sensibile, aşezate la mijloc, iar 
aceasta nu se poate face fără lucrarea simţurilor care o întovărăşeşte 
şi care e înrudită cu lucrurile sensibile, dacă se lipseşte de 
înfăţişările celor văzute, socotind lucrarea simţurilor care o 
întovărăşeşte, drept o lucrare naturală, cade din cele spirituale şi 
conforme firii, prinzându-se cu amândouă mâinile de cele corporale 

şi contrare firii. Purtată apoi de acestea în chip neraţional, mintea, 
pe de o parte naşte întristarea din suflet, întrucât acesta e lovit de 
biciurile dese ale conştiinţei, iar pe de alta, produce plăcerea din 
simţire. [...] Dacă însă mintea de la prima atingere prin simţuri cu 
cele văzute, taie înfăţişarea acestora şi contemplă raţiunile 
duhovniceşti ale lucrurilor, curăţite de figurile aşezate pe ele, 
produce plăcerea din suflet, nemaifiind reţinută de nici unul din 
lucrurile văzute prin simţuri şi naşte întristarea din simţire, aceasta 
fiind lipsită de toate lucrurile naturale sensibile. [...? 

Dacă întristarea sau durerea sufletului e produsă de plăcerea din 
simţire, iar întristarea sau durerea simţirii de plăcerea din suflet, pe 
drept cuvânt ce: ce doreşte şi nădăjduieşte viaţa, păstrată în cer spre 
moştenire nestricăcioasă, neprihănită şi nevestejită, prin învierea din 
morţi a Mântuitorului nostru lisus Hristos (1 Petru I, 3) are în suflet 
o veselie şi o bucurie negrăită, bucurându-se neîncetat de nădejdea 
bunurilor viitoare, dar în trup şi în simţire poartă întristarea sau 
ostenelile cauzate simţirii de feluritele încercări şi de durerile 
prilejuite de ele. Căci orice virtute este însoţită de plăcere şi durere: 
durere pentru trup, care se lipseşte de simţirea dulce şi lină şi 
plăcere pentru suflet, care se desfată în duh cu raţiunile curăţite de 
tot ce cade sub simţuri. 

Se cuvine deci ca mintea, întristându-se în viaţa aceasta cu 
trupul pentru multele strâmtorări ce-i vin din încercările pentru 
virtute, să se bucure şi să se veselească cu sufletul pururea pentru 
nădejdea bunurilor veşnice, chiar dacă simţirea e apăsată de durere. 
"Căci nu sunt vrednice pătimirile timpului de acum de sluva 
viitoare, ce se vu descoperi nouă” (Romani VIII, 18). (Sf. Maxim 
Mărturisitorul, Filocalia 3, pag. 301). 


"Această mântuire au căutat cu stăruinţă şi au cercetat cu 
deamănuntul Proorocii care au proorocit despre harul cel 
rânduit vouă, cercetând care şi ce fel de timp este acela arătat 

lor de Duhul lui Hristos din ei, care le mărturisea despre 
patimile în Hristos şi despre măririle de după ele”. 
1 Petru I, 10-12 


Puterile de căutare şi de cercetare a lucrurilor dumnezeieşti sunt 
sădite în firea oamenilor, fiinţial, de către Făcător, prin însăşi 
aducerea ei în existenţă. Iar descoperirile lucrurilor dumnezeieşti le 
împărtăşeşte prin har puterea Prea Sfântului Duh. Dat fiind însă că 
cel viclean a țintuit în urma păcatului aceste puteri încă de la 
început de firea celor văzute, "şi nu mai era cine să înțeleagă şi să 
caute pe Dumnezeu” (Psalm XIII, 2; LII, 3) întrucât toţi cei părtaşi 
de firea omenească îşi mărgineau puterea minţii şi a raţiunii la 
înfăţişarea lucrurilor sensibile şi nu mai aveau nici o înţelegere 
pentru cele mai presus de simţuri, harul Prea Sfântului Duh a 
restabilit puterea celor ce n-au îmbrăţişat rătăcirea cu intenţie şi cu 
toată inima, dezlipind-o de cele materiale. Deci reprimind-o, curăţită 
prin har, aceştia au căutat întâi şi au cercetat, apoi au căutat cu 
stăruinţă şi au cercetat cu deamănuntul tainele dumnezeieşti prin 
acelaşi har al Duhului. [...] 

Harul Duhului Sfânt nu lucrează însă înţelepciunea în sfinţi 
fără mintea care să o primească; nici cunoştinţa, fără raţiunea 
capabilă de ea; nici credinţa, fără convingerea minţii şi a raţiunii 
despre cele viitoare şi deocamdată nearătate; nici darurile 
vindecărilor fără iubirea de oameni cea după fire, nici vreun altul 
dintre celelalie daruri fără deprinderea şi puterea capabilă de 
fiecare. [...] 

Aceasta o arată limpede toţi sfinţii care, după ce s. 
învrednicesc de descoperirile celor dumnezeieşti, caută raţiunile 
celor descoperite (Daniil XII, 8; Zaharia IV, 5). Astfel, Avraam, 
primind făgăduinţa că va moşteni pământul arătat lui prin cuvintele 
ce i le spune Dumnezeu, [...] nu se mulţumeşte să primească ceea 
ce a căutat ieşind din pământul Chaldeilor, ci a căutat cu dor să afle 
şi felul cum va moşteni (Facere XV, 7). Iar Moise primind puterea 
semnelor şi a minunilor, a căutat să înveţe şi modurile şi raţiunile 
prin care aveau să dovedească vrednicia de crezare a semnelor 

dăruite (leşire IV, 1). lar marele David zice: "Şi a pus în ei 
rațiunile semnelor şi ale minunilor lui în pământul lui Ham" (Psalm 
CIV, 26). Iar marele Daniil, care dorea cu atâta putere vedeniile 
dumnezeieşti, pentru care a stat nemâncat trei săptămâni, căutând 
raţiunile lor, aude pe înger zicând către alt înger: “"Tâlcuieşte celui 
de colo vedenia" (Daniil VIII, 16), iar marele prooroc Zaharia la 
fiecare vedenie din proorocia lui îl prezintă pe îngerul ce grăia în 
el, arătându-i şi învăţându-l raţiunile vedeniilor zicând: "Şi am zis 
îngerului care grăieşte în mine: Doamne ce sunt acestea?" (Zaharia 
I, 9). 

E limpede din acestea că toţi sfinţii pe de o parte au primit de 
la Duhul descoperiri, pe de alta au cerut să li se lămurească 
raţiunile celor descoperite. [...] 

Deci ori de căutau, ori de căutau cu stăruinţă, ori de cercetau, 
ori de cercetau cu deamănuntul, sfinţii aveau harul Duhului, care 
mişca puterea mintală şi raţională a lor spre căutarea şi cercetarea 
celor privitoare la mântuirea sufletelor. Fără Duhul nu vedeau nimic 
din cele duhovniceşti, fiindcă nu poate mintea omenească să 
perceapă fără lumina dumnezeiască cele dumnezeieşti şi spirituale. 

Iar “mântuirea sufletelor” este sfârşitul credinţei. Sfârşitul 
credinţei este descoperirea adevărată a Celui crezut. Iar descoperirea 
adevărată a Celui crezut este pătrunderea negrăită a Celui crezut în 
cel ce crede, după măsura credinţei fiecăruia. Această pătrundere, 
la rândul ei, este întoarcerea finală a celor ce cred în principiul lor. 
Iar întoarcerea finală a celor credincioşi la principiul propriu este 
împlinirea dorinţei. Împlinirea dorinţei este odihnirea pururea 
mobilă a celor plini de dorinţă în jurul Celui dorit. Iar odihnirea 
pururea mobilă a celor plini de dorinţă în jurul Celui dorit este 
bucuria veşnică şi neîncetată de Cel dorit. Bucuria veşnică şi 
neîntreruptă e împărtăşirea de bunurile dumnezeieşti mai presus de 
fire, iar împărtăşirea de bunurile dumnezeieşti mai presus de fire 
este asemănarea celor ce se împărtăşesc cu Cel de care se 
împărtăşesc. Asemănarea celor ce se împărtăşesc cu Cel de care se 
împărtăşesc înseamnă identitatea actualizată prin asemănarea celor 
ce se împărtăşesc cu Cel de care se împărtăşesc, atât cât este cu 

putinţă. Iar identitatea actualizată prin asemănare a celor ce se 
împărtăşesc cu Cel de care se împărtăşesc, este îndumnezeirea celor 
ce se învrednicesc de îndumnezeire. [...] 

Deci, prin "mântuirea sufletelor” ca sfârşit al credinţei (1 Petru 
I, 9), corifeul Apostolilor Petru înţelege împărtăşirea de cele mai 
presus de fire. Pentru această mântuire, desigur prin Duhul Sfânt, 
au căutat cu stăruință Proorocii şi au cercetat cu deamănuntul care 
şi ce fel de timp este acela arătat lor de Duhul lui Hristos aflător în 
ei, Care le mărturisea despre patimile lui Hristos şi despre măririle 
de după ele. Pe cei ce caută cu stăruinţă în duh mântuirea sufletelor 
şi cercetează cu deamănuntul raţiunile şi modurile duhovniceşti ale 
acestei mântuiri, îi povăţuieşte la înţelegere Duhul Sfânt, care nu 
lasă să rămână în ei nemişcată şi nelucrătoare puterea prin care pot 
să caute cu stăruinţă cele dumnezeieşti. 

Mai întâi El îi învaţă să “caute” omorârea voinţei din păcat sau 
a păcatului din voinţă şi învierea voinţei în virtute sau a virtuţii în 
voinţă. De asemenea “să cerceteze” modurile de omorâre a voinţei 
din păcat sau a păcatului din voinţă; la fel raţiunile învierii voinţei 
în virtute şi a virtuţii în voinţă. Căci prin aceste moduri şi raţiuni 
obişnuieşte să se înfăptuiască omorârea păcatului din voinţă sau a 
voinţei din păcat, precum şi învierea virtuţii în voinţă sau a voinţei 
în virtute. Fiindcă ei au în chip vădit ca parte în veacul acesta, 
patimile în Hristos sau pentru Hristos în preajma firii, patimi pe 
care li le-a mărturisit lor Duhul Sfânt ca să se sădească în Hristos 
întru asemănarea morţii Lui prin omorârea păcatului. [...] 

Căci se cuvine de fapt ca cel ce vrea să se mântuiască să 
omoare nu numai păcatul pentru voinţă, ci şi voinţa însăşi pentru 
păcat şi să învie nu numai voinţa pentru virtute, ci şi însăşi virtutea 
pentru voinţă. [...] 

Aceasta "căutând-o” mai întâi sfinţii prin Duhul Sfânt, au 
dobândit filosofia lucrătoare. După aceasta, devenind curaţi şi 
slobozi de orice întinare, şi-au mişcat ochiul mintal al sufletului 
spre ţinta finală a făpturilor prin acelaşi Duh, "căuând cu 
stăruinţă"”, după învierea voinţei şi nestricăciunea firii şi "cercetând 
cu deamănuntul” modurile şi raţiunile nemuririi celei dumnezeieşti. 

Căci nu mai "căutau" învierea voinţei, pe care o primiseră deja prin 
făptuire morală de la Duhul, precum nu mai "cercetau” nici 
modurile ei, ci "căutau acum cu stăruință” nestricăciunea firii, pe 
Care nu 0 aveau şi "cercetau cu deamănuntul" modurile şi raţiunile 
îndumnezeirii ei. [...] 

Deci ei "căutau cu Stăruință” şi "cercetau cu deamănuntul” nu 
numai nestricăciunea firii şi raţiunile îndumnezeirii ei, ci şi timpul 
în care va veni încercarea prin pătimiri de dragul ei, ca să facă 
vădită atât dispoziţia celor ce o doresc cu adevărat, cât şi intenţia 
celor ce o doresc cu făţărnicie, apoi şi timpul, adică veacul celălalt, 
în care se va arăta prezentă şi actualizată îndumnezeirea după har, 
care îi va face pe toţi întru asemănarea dumnezeiască, pe măsura în 
care este capabil fiecare să o primească. [...] 

"Căutarea" e folosită în chip natural pentru origine, iar 
"căutarea cu Stăruință” pentru ţinta finală. Căci în mod firesc 
nimenea nu-şi va “căuta cu stăruinţă" originea, precum nimenea nu 
va “căuta” în mod firesc ţinta finală. Ci originea şi-o “caută”, iar 
ţinta finală şi-o "cauză cu stăruinţă”. [...] 

Deci omul căutându-şi cu stăruinţă ţinta finală dă de originea 
sa, care se află în mod natural în ţinta finală. Căci părăsind 
“căutarea” originii sale, a întreprins prin fire "căutarea cu 
stăruinţă” a ei ca ţintă finală. Fiindcă nu era cu putinţă să scape din 
hotarul ei care-l înconjoară din toate părţile şi-i circumscrie 
mişcarea. [...] 

"Căutarea" şi "căutarea cu stăruință” se referă la minte, iar 
"cercetarea" şi "cercetarea cu deamănuntul” la rațiune. Căci în 
mod natural “caută” mintea şi “cercetează” prin fire raţiunea. 
"Căutarea" este o mişcare simplă însoţită de dorinţă, pe care o face 
mintea spre ceva ce poate fi cunoscut; iar “cercetarea” este o 
distincţie simplă şi însoţită de o intenţie, pe care o face raţiunea cu 
privire la ceva ce poate fi cunoscut. "Căutarea cu stăruință” este 
mişcarea pătrunsă de cunoaştere şi de ştiinţă şi însoţită de o dorinţă 
de-o anumită calitate sau mărime pe care o face mintea spre ceva 
care poate fi cunoscut, iar “cercetarea cu deamănuntul" este 
distincţia prin fapte pe care o face raţiunea cu privire la ceva ce 

poate fi cunoscut, mânată de o intenţie de-o anumită calitate sau 
mărime. Aplicând aceste definiţii la cele dumnezeieşti zicem despre 
"căutare" că este mişcarea primă şi simplă şi însoţită de dorinţa 
minţii spre propria cauză, iar “cercetarea” distincţia primă şi simplă 
pe care o face raţiunea cu privire la propria cauză mânată de o 
anumită intenţie. "Căutarea cu stăruință” este iarăşi mişcarea 
pătrunsă de cunoştinţă şi de ştiinţă pe care o face mintea spre 
propria cauză, mânată de o dorinţă fierbinte. Iar “cercetarea cu 
deamănuntul” este distincţia pe care o face raţiunea ce împlineşte 
virtuțile cu privire la cauza proprie, mânată de o intenţie chibzuită 
şi înţeleaptă. (Sf. Maxim Mărturisitorul, Filocalia 3, pag. 310). 


"Ca al unui miel neîntinat şi nespurcat care este Hristos, 
cunoscut mai înainte de întemeierea lumii, dar arătat în 


timpurile din urmă pentru noi”. 
I Petru î, 19-20 


Prin taina lui Hristos cuvântul Scripturii a numit pe Hristos 
însuşi. Aceasta o mărturiseşte limpede marele Apostol spunând: 
“Taina cea ascunsă de neamuri, s-a descoperit acum", de unde se 
vede că după el taina lui Hristos e tot una cu Hristos. Iar această 
taină este unirea negrăită şi neînţeleasă a dumnezeirii şi a omenităţii 
într-un singur ipostas. Unirea aceasta adună omenitatea la un loc cu 
dumnezeirea în tot chipul în raţiunea ipostasului şi face din 
amândouă un singur ipostas compus, fără să aducă nici un fel de 
micşorare a deosebirii lor fiinţiale după fire. Astfel se înfăptuieşte 
un Singur ipostas al lor, şi totuşi deosebirea firilor rămâne neatinsă, 
ceea ce face ca şi cupă unire să se păstreze nemicşorată integritatea 
lor după fire măcar că sunt unite. Căci acolo unde prin unire, nu s-a 
produs nici o schimbare sau alterare în cele ce s-au unit, a rămas 
neatinsă raţiunea fiinţtală a fiecăruia dintre cele ce s-au unit. iar 
acolo unde raţiunea finţială a rămas neatinsă şi după unire, au 
rămas nevătămate şi firile, nepierzând nic: una ale sale din pricina 
unirii. 

Căci se cădea Făcătorului a toate, ca făcându-se prin fire, 
potrivit iconomiei, ceea ce nu era, să se păstreze pe Sine 
neschimbat, atât ca ceea ce era după fire, cât şi ca ceea ce a devenit 
după fire. [...] Aceasta este taina cea mare şi ascunsă. Aceasta este 
ținta fericită pentru care s-au întemeiat toate. Acesta este şi scopul 
dumnezeiesc gândit mai înainte de începutul lucrurilor. [...] 

Această taină a fost cunoscută mai înainte de toate veacurile de 
către Tatăl, Fiul şi Sfântul Duh. De Tatăl ca cel care a binevoit-o, 
de Fiul ca Cel care a îndeplinit-o, iar de Sfântul Duh ca cel care a 
conlucrat. Fiindcă una este cunoştinţa Tatălui şi a Fiului şi a 
Sfântului Duh, odată ce una este şi fiinţa şi puterea lor. Căci nu 
ignora Tatăl întruparea Fiului, precum nici Duhul Sfânt. Pentru că 
în întreg Fiul, care împlinea taina mântuirii noastre prin întrupare, 
se afla întreg Tatăl după fiinţă, nu întrupându-se, ci binevoind să se 
întrupeze Fiul; şi în întreg Fiul se afla întreg Duhul Sfânt după 
fiinţă, nu întrupându-se, ci conlucrând cu Fiul la întruparea cea 
negrăită pentru noi. [...] 

lar "neîntinat” l-a numit cuvântul Scripturii pe Hristos şi 
"nespurcat” ca pe unul ce a fost prin fire cu totul slobod, atât cu 
sufletul cât şi cu trupul, de stricăciunea păcatului. Căci sufletul Lui 
nu avea întinăciunea răutăţii, nici trupul Lui spurcăciunea păcatului. 
(Sf. Maxim Mărturisitorul, Filocalia 3, pag. 325). 


"Faceţi-vă ca pruncii de curând născuţi, dorind laptele cel 
duhovnicesc şi neviclean, ca să creşteţi prin el". 
I Petru II, 2 
"De nu vă veţi întoarce şi nu veţi fi ca copiii, nu puteţi intra în 
Împărăţia cerurilor". 
Matei XVIII, 3 


Copilul de este lovit, plânge, iar cu cei ce se bucură cu el se 


bucură. De este ocărât nu se mânie şi de e lăudat nu se mândreşte. 
De-l cinstesc pe altul mai mult ca pe el, nu pizmuieşte. De sunt 

luate lucrurile lui, nu se tulbură. De-i iau ceva din moştenire, nu 
ştie. Nu se duce la judecată cu cineva. Nu urăşte pe vreun om. De 
este sărac, nu se întristează. De este bogat nu se trufeşte. De vede 
femeie nu o pofteşte. Plăcerea şi grija nu-l stăpânesc. Pe nimeni nu 
judecă, pe nimeni nu stăpâneşte, pe nimeni nu bârfeşte, nu râvneşte 
ceea ce nu cunoaşte, nu râde de chipul aproapelui, nu duşmăneşte 
pe cineva, nu se preface, nu caută slava lumii acesteia, nu caută să 
adune bogăţie, nu e iubitor de arginţi, nu se face îndrăzneţ, nu se 
ceartă, nu învaţă cu patimă, nu se îngrijeşte de cineva. De-l 
dezbracă nu se întristează, nu ţine la voia sa şi nu-i este frică de 
foame, nici de cei vicleni, nu se teme de fiară, nici de război. [...] 

Dar când creşte puţin copilul şi răutatea începe să locuiască în 
el. [...] Tăios este cuvântul pe care ni l-a spus Stăpânul: "De nu vă 
veţi întoarce să fiţi ca pruncii, nu veţi intra în Împărăţie”. Greu 
este acest cuvânt pentru cei ce ţin la voinţa lor şi pentru cei ce 
iubesc lumea şi nu au cunoscut puterea Sfântului Duh, că de va 
veni la ei, îi va face să uite toată răutatea şi îi va învăţa cele ale lui 
lisus, în loc de mânie, blândeţea, în loc de duşmănie, pacea, în loc 
de iubirea de ceartă, smerita cugetare, în loc de ură, iubirea, în loc 
de neîngăduinţă îndelunga răbdare. Căci aceştia sunt cei ce s-au 
învrednicit de naşterea din nou. (Cuv. Isaia Pusnicul, Filocalia 12, 
pag. 194). 


"Spre aceasta şi morţilor s-a binevestit ca să fie judecată cu 
trupul după om şi să trăiască cu duhul după Dumnezeu?" 
1 Petru IV, 6 


E obiceiul Scripturii să schimbe timpurile şi să le înlocuiască 
între ele, în aşa fel ca viitorul să-l înfăţişeze ca trecut şi trecutul ca 
viitor, iar prin prezent să exprime vremea dinainte sau de după ei. 
[...] Scriptura numeşte morţi aici pe oamenii care s-au săvârşit 
înainte de venirea lui Hristos ca de pildă pe cei din vremea 
potopului, pe cei din timpul ridicării turnului, pe cei din Sodoma, 

pe cei din Egipt şi pe ceilalţi, care în diferite timpuri şi chipuri au 
primit osânda cea de multe feluri şi năpăstuirile judecății lui 
Dumnezeu. Aceştia nu din pricină că n-au cunoscut pe Dumnezeu 
şi-au primit osânda, ci din pricina relelor ce şi le-au făcut unii 
altora. Lor li s-a binevestit marea ştire a mântuirii, după ce au fost 
judecaţi odată cu trupul după om, adică după ce au primit osânda 
după relele ce şi le-au făcut unii altora în viaţa după trup “ca să 
trăiască după Dumnezeu cu duhul”, adică cu sufletul. În acest scop 
au primit chiar în iad fiind, predica cunoştinţei de Dumnezeu, dat 
fiind că Mântuitorul s-a pogorât la iad ca să mântuiască şi pe morţii 
care au crezut. [...] Deci “şi morţilor s-a binevestit, care au fost 
odată judecaţi cu trupul după om ca să trăiască cu duhul după 
Dumnezeu”. 

Sau iarăşi poate numeşte morţi în înţeles tainic pe cei ce poartă 
în trup moartea lui lisus, cărora li s-a dăruit cu adevărat 
dumnezeiasca Evanghelie prin fapte, dacă Evanghelia sădeşte 
renunţarea la viaţa trupească şi mărturisirea celei duhovniceşti. 
Aceştia sunt cei ce mor neîncetat după om, adică în ce priveşte 
viaţa omenească cu trupul din veacul acesta şi trăiesc numai cu 
duhul după Dumnezeu, asemenea dumnezeiescului Apostol şi a 
celor ca el. Sunt cei ce nu mai trăiesc viaţa lor proprie, ci au pe 
Hristos trăind în ei numai după suflet. Astfel cei ce s-au făcut pe ei 
morţi faţă de veacul acesta pentru Dumnezeu, sunt judecaţi cu 
trupul, având de suportat strâmtorări, ponegriri, necazuri şi prigoane 
multe şi răbdând cu bucurie nenumărate feluri de încercări. (Sf. 
Maxim Mărturisitorul, Filocalia 3, pag. 35). 


Acestea s-au spus despre cei din vremea potopului. Iar aceştia 
erau într-o totală necunoştinţă a lui Dumnezeu şi vieţuiau în fapte 
rele. Deci câte au păcătuit oamenilor, li s-au iertat pentru 
războaiele, necazurile şi diferitele strâmtorări ce au venit asupra lor 
în fiecare zi. Dar păcatele din necunoştinţa Lui, nu li s-au iertat, 
pentru ca păcatul necredinţei să li se ierte pentru credinţa în EI 
celor ce vor crede, atunci când se va coborî în locul iadului din 

iubirea de oameni şi aşa să trăiască cu duhul judecaţi fiind cu 
trupul, cum z-a zis, pentru greşelile față de oameni. (Sf. Maxim 
Mărturisitorul, Filocalia 2, pag. 226). 


"Căci vremea este ca să înceapă judecata de la casa lui 
Dumnezeu. lar dacă începe întâi de la noi, care va fi sfârşitul 
celor ce nu ascultă de Evanghelia lui Dumnezeu? Şi dacă 
dreptul abia se mântuieşte, unde se va arăta necredinciosul şi 
păcătosul?" 

I Petru IV, 17-18 


Dumnezeu, care a zidit firea omenească, nu a creat împreună 
cu ea nici plăcerea, nici durerea din simţire, ci a dat minţii ei o 
anumită capacitate de plăcere, prin care să se poată bucura în chip 
tainic de El. Această capacitate (care e dorinţa naturală a minţii 
după Dumnezeu) lipind-o primul om de simţire îndată ce a fost 
creat şi-a văzut plăcerea mişcându-se potrivnic firii, spre lucrurile 
sensibile, prin mijlocirea simţurilor. Dar Cel ce se îngrijeşte de 
mântuirea noastră a înfipt în mod providenţial în această plăcere, ca 
pe un mijloc de pedepsire, durerea, prin care s-a sădit în chip 
înţelept în firea trupului legea morţii, ca să limiteze nebunia minţii, 
care-şi mişcă, potrivnic firii, dorinţa spre lucrurile sensibile. 

Astfel, datorită plăcerii potrivnice raţiunii, care a pătruns în 
fire, a pătruns ca un antidot şi durerea conformă cu raţiunea. [...] 
Căci toată durerea având drept cauză a naşterii sale fapta unei 
plăceri care îi premerge, e o datorie pe care trebuie să o plătească 
în chip natural, în virtutea cauzalităţii, toţi cei ce sunt părtaşi de 
firea omenească. [...] 

Deci după cădere toţi oamenii aveau în mod natural plăcerea 
ca anticipație a venirii lor pe lume şi nici unul nu era liber de 
naşterea pătimaşă prin plăcere. De aceea toţi plăteau în mod natural 
durerile ca pe o datorie şi ca pe o datorie suportau moartea de pe 
urma lor. [...] Căci pentru desfiinţarea plăcerii atotnecuvenite era 

trebuinţă de durerile atotcuvenite de pe urma ei, care sfâşiau în chip 
jalnic pe om. Iar pentru îndreptarea firii ce pătimea, trebuia să se 
iscodească o durere şi o moarte în acelaşi timp şi necuvenită şi 
necauzată. [...] Aceasta, pentru ca durerea şi moartea atotnecuvenită 
aşezându-se la mijloc între plăcerea necuvenită şi moartea 
atotnecuvenită, să desființeze total originea atotnecuvenită a firii din 
plăcere şi sfârşitul ei atotcuvenit prin moarte, cauzat de acea 
origine. Şi aşa să se facă neamul omenesc iarăşi liber de plăcere şi 
de durere, recăpătându-şi firea, limpezimea de la început. [...] 
Pentru aceasta Cuvântul lui Dumnezeu, fiind Dumnezeu 
desăvârşit după fire, se face om desăvârşit, constătător din suflet 
mintal şi trup pătimitor după fire, asemenea nouă, afară numai de 
păcat, neavând câtuşi de puţin plăcerea răsărită din neascultare, ca 
anticipație a naşterii Sale în timp din femeie, dar însuşindu-şi din 
iubirea de oameni, de bună voie durerea de pe urma aceleia, care 
este sfârşitul firii. Iar aceasta a făcut-o suferind pe nedrept ca să 
desființeze obârşia noastră din plăcerea necuvenită. [...] 
Făcându-se deci Dumnezeu om cu adevărat, a dat firii o altă 
obârşie pentru o a doua naştere, obârşie care o duce prin osteneală 
şi durere spre plăcerea vieţii viitoare. Căci protopărintele Adam, 
călcând porunca dumnezeiască, a dat firii altă obârşie decât cea 
dintâi constătătoare din plăcere, dar sfârşind în moarte prin durere; 
şi a născocit la sfatul şarpelui, o plăcere, ce nu era urmarea unei 
dureri de mai înainte, ci mai degrabă ducea la durere. Prin aceasta 
i-a dus cu dreptate pe toţi cei născuţi din el după trup, împreună cu 
sine, la sfârşitul morţii prin durere, datorită obârşiei lor nedrepte din 
plăcere. Dar tot aşa şi Domnul făcându-se om şi dând o altă obârşie 
firii, pentru a doua naştere din Duhul Sfânt, şi primind moartea, 
atotnecuvenită din durerea lui Adam, devenită în El atotnecuvenită, 
întrucât nu-şi avea ca obârşie a naşterii Sale plăcerea atotcuvenită 
de pe urma neascultării protopărintelui, a adus desfiinţarea ambelor 
extreme: a obârşiei şi a sfârşitului făpturii omeneşti după chipul lui 
Adam ca unele ce nu au fost date de la început de Dumnezeu. [...] 
Deci, precum din pricina lui Adam, care a înfiinţat prin 
neascultare legea naşterii din plăcere şi drept urmare a acesteia 

moartea ca osândă a firii, toţi cei ce aveau existenţa din Adam după 
legea naşterii din plăcere, aveau în chip necesar şi fără să vrea, 
împreunată virtual cu naşterea şi moartea ca osândă a firii. [...] 

Dar cel ce a fost botezat şi păzeşte Botezul, întărindu-l prin 
porunci, nu mai plăteşte moartea ca o datorie pentru păcat, ci 
primeşte întrebuinţarea morţii ca osândă a păcatului, care să-l treacă 
în chip tainic la viaţa dumnezeiască şi fără de sfârşit. [...] Fiindcă 
dacă păcatul se slujea de moarte ca de-o armă pentru nimicirea firii 
în cei ce săvârşeau păcatul asemenea lui Adam, cu atât mai mult se 
va sluji firea de moarte ca de-o armă spre nimicirea păcatului, în 
cei ce săvârşesc dreptatea prin credinţă. 

Drept aceea când s-a înfăptuit taina întrupării şi Dumnezeu cel 
întrupat a desfiinţat cu totul în cei născuţi cu duhul din El, naşterea 
firii după legea plăcerii, “a venit vremea să se înceapă judecata de 
la casa lui Dumnezeu", adică să fie osândit păcatul începând să fie 
osândit prin pătimiri de la cei ce cred şi au cunoscut adevărul şi şi- 
au lepădat prin Botez naşterea din plăcere. Căci pe aceştia i-a numit 
Petru “casa lui Dumnezeu", precum mărturiseşte dumnezeiescul 
Apostol Pavel zicând: "Jar Hristos în casa Sa, a cărui casă suntem 
noi” (Evrei III, 6). Dar şi Petru arată aceasta prin cuvântul următor: 
“lar dacă începe întâi de la noi (se înţelege judecata), care va fi 
sfârşitul celor ce nu ascultă de Evanghelia lui Dumnezeu”. E ca şi 
cum am zice: "Dacă noi care am fost învredniciţi să devenim, din 
darul Domnului, casa lui Dumnezeu prin Duh, suntem datori să 
arătăm o aşa de mare răbdare în pătimirile pentru dreptate spre 
osânda păcatului şi să primim cu dragă inimă moartea de ocară ca 
nişte răufăcători, măcar că suntem buni, care va fi sfârşitul celor 
ce nu ascultă de cuvântul Evangheliei?" Cu alte cuvinte care va fi 
sfârşitul sau judecata celor ce nu numai că ţin cu toată silinţa până 
la sfârşit, vie şi lucrătoare în suflet şi trup, în aplecarea voii şi în 
fire, naşterea lor de la Adam prin plăcere, ce stăpâneşte peste fire, 
dar nu primesc nici pe Dumnezeu şi Tatăl Fiului celui întrupat care 
ne cheamă, nici pe însăşi Mijlocitorul şi Fiul trimis al Tatălui care 
a primit cu voia Tatălui, de bunăvoie, moartea pentru noi ca să ne 
împace cu Tatăl? [...] “Evanghelia lui Dumnezeu” este solie şi 

îndemn al lui Dumnezeu către oameni, trimisă prin Fiul Său, care 
S-a întrupat şi a dăruit ca răsplată a împăcării cu Tatăl, celor ce 
ascultă de El, îndumnezeirea nenăscută. [...] 

Din pricina aceasta marele Apostol îi plânge pe cei 
neascultători zicând: "Dacă dreptul abia se mântuieşte, unde se va 
arăta necredinciosul şi păcătosul?". "Drept" numeşte pe cel 
credincios şi pe cel ce păstrează harul dat lui la Botez. [...] Iar 
“mântuire” este harul deplin al dumnezeirii, pe care-l va da 
Dumnezeu celor vrednici şi pe care abia îl va primi cel ce stăruie 
cu toată puterea în toate cele dumnezeieşti. “Necredincios” şi 
“păcătos” numeşte pe cel străin de harul Evangheliei: 
"necredincios" pentru necredinţa în Hristos, iar “păcătos” pentru 
făptura cea veche, care se menţine vie în el prin stricăciunea 
patimilor. Sau poate "necredincios" a numit Scriptura pe cel lipsit 
cu totul numai de conştiinţa cea întru Hristos, iar “păcătos” pe cel 
ce crede, dar calcă poruncile Evanghelice, care păstrează curată 
cămaşa nestricăciunii primită prin Sfântul Botez. Locul acestora, al 
necredinciosului şi al păcătosului, nu e necunoscut celor ce cultivă 
cât de cât cunoştinţa tainică. Căci cuvântul "unde” indică desigur 
un loc, care nu e lipsit de o circumscriere spaţială. Faţă de locul 
acestora, locul dreptului se deosebeşte prin aceea că e! nu mai e 
înfăţişat prin cuvântul “unde”, căci dreptul a primit prin har, ca loc 
mai presus de “unde”, pe Dumnezeu însuşi. Căci Dumnezeu nu este 
"undeva", ci în chip absolut dincolo de orice “unde” şi în EI este 
locaşul tuturor celor mântuiţi. (Sf. Maxim Mărturisitorul, Filocalia 
3, pag. 333). 


"Dumnezeu celor mândri le stă împotrivă, iar celor smeriţi le 
dă har”. 
l Petru V, 5 


Altele sunt ispitirile fiilor spre înţelepţire şi învăţătură şi altele 
ale duşmanilor spre pierzare, mai ales când cineva e făcut de ocară 

din pricina mândriei lui. [...] Tot necazul care se suferă cu răbdare 
este bun şi folositor, iar cel care nu e suferit astfel, e semn al 
lepădării de la Dumnezeu şi e fără folos. Şi dacă nu se vindecă 
cineva de aceasta prin smerita cugetare, nu are alt leac. Fiindcă cel 
cu cuget smerit se ocărăşte şi se învinovăţeşte pe sine când îi vin 
necazuri şi nu pe altcineva. Şi răbdând astfel cere de la Dumnezeu 
dezlegare şi aflând-o se bucură şi rabdă cu mulţumire. Şi câştigând 
cercarea din acestea, priveşte cunoştinţa. Iar cunoscând neputinţa şi 
neştiinţa sa, caută cu stăruinţă pe doctor şi căutând află vindecarea, 
cum a zis însuşi Hristos. Şi aflând-o pe aceasta, o doreşte şi dorind- 
o o dobândeşte şi mai mult; şi curăţindu-se pe sine, după putinţă, 
se nevoieşte să facă loc Celui dorit. lar Acela aflând loc se 
sălăşluieşte. Şi sălăşluindu-se păzeşte casa Sa şi începe să o uraple 
de strălucire. (Cuv. Petru Damaschin, Filocalia 5, pag. 109). 


"Căci diavolul umblă răcnind ca un leu, căutând pe cine să 
înghită", 
I Petru V, 8 


Să nu înceteze niciodată atenţia inimii, trezvia, împotrivirea şi 
rugăciunea către Hristos lisus Dumnezeul nostru. Căci ajutor mai 
mare, afară de lisus nu vei afla în toată viaţa ta. Fiindcă numai 
Domnul singur cunoaşte ca Dumnezeu vicleniile, meşteşugirile şi 
înşelăciunile dracilor. [...] 

Cei neîncercaţi trebuie să ştie că noi cei greoi şi povârniţi spre 
pământ cu trupul şi cu cugetul nu putem în nici un alt chip, decât 
prin necontenita trezvie a minţii şi prin chemarea lui Iisus Hristos, 
Dumnezeul şi Făcătorul nostru, să biruim pe vrăjmaşii netrupeşti şi 
nevăzuţi care ne vreau răul şi sunt iscusiţi a ni-l face, care sunt 
ageri şi uşori şi încercaţi în războiul pe care-l poartă din anii de la 
Adam şi până astăzi. (Isichie Sinaitul, Filocalia 4, pag. 51). 

"Prin care El ne-a hărăzit mari şi preţioase făgăduinţe, ca prin 
ele să vă faceţi părtaşi dumnezeieştii firi, scăpând de 
stricăciunea poftei celei din lume”. 

II Petru I, 4 


Cei ce au plăcut lui Dumnezeu şi au ajuns la ţinta pentru care 
au fost făcuţi, adică la îndumnezeire, sunt în Dumnezeu ca cei ce 
sunt îndumnezeiţi de El şi Dumnezeu în ei, ca Cel ce îi 
îndumnezeieşte pe ei. Drept aceea şi aceştia se împărtăşesc de 
lucrarea dumnezeiască, măcar că în alt chip, dar nu de fiinţa lui 
Dumnezeu. De aceea şi cuvântătorii de Dumnezeu spun că 
îndumnezeirea este un nume al lucrării dumnezeieşti. (Sf. Grigorie 
Palama, Filocalia 7, pag. 494). 


"Va veni ziua Domnului ca un fur noaptea în care cerurile 
arzând se vor desface şi stihiile arzând se vor topi”. 

II Petru III, 10 
"Aşteptăm ceruri noi şi pământ nou potrivit făgăduinţei". 

II Petru III, 13 


Când sufletul iese şi se desparte de trup, îndată se predau şi 
trupurile acestea stricăciunii şi se desfac puţin câte puţin. Dar cele 
ce persistă ani îndelungaţi nu rămân nici total nestricăcioase şi nu 
se fac total stricăcioase, ci menţin în ele atât semnele stricăciunii 
cât şi pe ale nestricăciunii, fiind păstrate spre a fi făcute total 
nestricăcioase şi înnoite la înviere. 

În ce scop şi pentru ce? Pentru că nu se cuvenea să învie Şi să 
fie făcute nestricăcioase trupurile oamenilor înainte de înnoirea 
făpturilor; şi precum a fost adusă întâi creaţia la existenţă în stare 
nestricăcioasă şi apoi omul, tot aşa trebuie să fie schimbată şi 
mutată de la stricăciune la nestricăciune întâi creaţia, apoi împreună 
cu ea şi odată cu ea să se înnoiască şi trupurile descompuse ale 
oamenilor pentru ca iarăşi omul devenit spiritual şi nemuritor să 

locuiască într-un loc nestricăcios şi veşnic. (Sf. Simeon Noul 
Teolog, Filocalia 7, pag. 135). 


"Şi aceasta este vestirea pe care am auzit-o de la El şi v-o 
vestim: că Dumnezeu este lumină şi nici un întuneric nu este 
întru EI". 

I loan |, 5 
"Iar dacă umblăm întru lumină, precum El este în lumină, 
atunci avem împărtăşire unul cu altul şi sângele lui lisus, Fiul 
Lui, ne curăţeşte pe noi de orice păcat”. 

I loan I, 7 


În ce înţeles spune despre Acelaşi aici că "este lumină”, aici că 
“este în lumină” ca ceva în altceva? 

Dumnezeu, care este cu adevărat lumină după fiinţă, se face cu 
adevărat lumină în cei ce umblă în EI, prin virtuţi. Precum lumina 
prin participare, cu alte cuvinte orice sfânt, ajunge prin iubirea de 
Dumnezeu de se află în lumina cea după fiinţă,tot aşa lumina cea 
după fiinţă primeşte pentru iubirea de oameni să se afle în lumina 
cea după participare. 

Dacă, aşadar, ne aflăm prin virtute şi cunoştinţă în Dumnezeu, 
adică în lumină, şi Dumnezeu aflându-se ca lumină în noi, se află 
în lumină. Căci Dumnezeu care e lumină prin fire se află în noi 
care suntem lumină prin imitare, precum se află modelul în chipul 
care-i făcut după EI. 

Sau, mai bine zis, Dumnezeu şi Tatăl este lumină în lumină, 
întrucât se află în Fiul şi în Duhul Sfânt, nefiind altă şi altă şi altă 
lumină, ci una şi aceeaşi după fiinţă, luminând în trei după modul 
subzistenţei personale. (Sf. Maxim Mărturisitorul, Filocalia 3, 
pag. 37). 

Când mintea e simplă sau goală de orice înţeles şi intră 
întreagă în lumina dumnezeiască, simplă, fiind acoperită de ea, nu 
mai are să afle altceva în afară de lumina în care este, ca să fie 
mişcată spre înţelegerea acelui altceva, ci rămâne în abisul luminii 
dumnezeieşti nemaiîngăduindu-i-se să privească nicidecum în afară. 
Aceasta este ceea ce s-a spus: "Dumnezeu este lumină” şi lumina 
supremă şi odihna de orice vedere pentru cei ce au ajuns în ea. (Sf. 
Simeon Noul Teolog, Filocalia 6, pag. 55). 


"Vă scriu vouă tinerilor, fiindcă aţi biruit pe cel viclean; vă 
scriu vouă copiilor, că aţi cunoscut pe Cel ce este de la 
început", 

I Ioan II, 13 


Cei ce s-au făcut copii în răutate, s-au făcut luptători împotriva 
vrăjmaşului. Că cei goliţi de armele aceluia, care sunt armele 
răutăţii, s-au făcut părinţi şi au ajuns la măsurile desăvârşirii spre 
a li se încrede descoperirile şi tainele, până vor ajunge la 
înţelepciune, la unitate, la bunătate, la blândeţe şi la curăţie. (Cuv. 
Isaia Pustnicul, Filocalia 12, pag. 199). 


"Nu iubiţi lumea, nici cele ce sunt în lume. 
Pofta trupului, pofta ochilor şi trufia vieţii nu sunt de la 
Dumnezeu, ci de la lume". 

I Ioan II, 15-16 


Din pricina lor ni s-a poruncit “să nu iubim lumea şi cele din 
lume”. lar aceasta s-a zis nu ca să urâm fără judecată făpturile lui 
Dumnezeu, ci ca să tăiem prilejurile celor trei patimi. (Marcu 
Ascetul, Filocalia 1, pag. 239). 

“Lume” numeşte Scriptura lucrurile materiale; iar lumeşti sunt 
cei ce zăbovesc cu mintea în aceasta. [...] Monah este cel ce şi-a 
desfăcut mintea de lucrurile pământeşti şi prin înfrânare, prin 
dragoste, prin cântare de psalmi şi prin rugăciune se lipeşte 
statornic de Dumnezeu. (Sf. Maxim Mărturisitorul, Filocalia 2, pag. 
66). 


Cel ce a urât cu mânie pofta trupului, pofta ochilor şi trufia 
vieţii cu toată lumea lor de nedreptate, prin a căror prietenie ne 
facem duşmani ai lui Dumnezeu şi s-a lepădat de ele, şi-a răstignit 
sieşi lumea şi el s-a răstignit ei (Galateni VI, 14) desfiinţând 
vrăjmăşia dintre Dumnezeu şi suflet, aflătoare în trupul său şi 
făcând între amândoi pace (Efeseni II, 15-16). Căci cel ce a murit 
faţă de acestea, prin dezbrăcarea de puterea cugetului trupesc, s-a 
împăcat pe sine cu Dumnezeu, risipind vrăjmăşia lumii prir 
omorârea plăcerilor, prin viaţa răstignită lumii şi a îmbrăţişa. 
prietenia lui Iisus. (Nichita Stithatul, Filocalia 6, pag. 230). 


"Tubiţilor, acum suntem fii ai lui Dumnezeu şi ce vom fi nu s-a 

arătat până acum. Ştim că dacă EI se va arăta, noi vom fi 
asemenea Lui, fiindcă Îl vom vedea cum este”. 

I Ioan III, 2 

"Iar nouă ni le-a descoperit Dumnezeu prin Duhul Său, fiindcă 

Duhul toate le cercetează, chiar şi adâncurile lui Dumnezeu". 

I Corinteni II, 1u 


Sf. Evanghelist Ioan spune că nu cunoaşte chipul îndumnezeirii 
viitoare a celor ce au devenit aici fii ai lui Dumnezeu, prin virtuțile 
din credinţă, deoarece nu s-a arătat încă ipostasul văzut şi de sine 
stătător al bunurilor viitoare. "Căci aici umblăm prin credință, nu 
prin vedere" (II Corinteni V, 7). lar Sf. Pavel spune că a primit prin 
descoperire un semn dumnezeiesc spre care trebuie să alerge dacă 

vrea să dobândească bunurile viitoare, nu că ar cunoaşte însuşi 
chipul dumnezeirii în temeiul acelui semn dumnezeiesc. De aceea 
zice limpede tâlcuindu-se pe Sine: “Spre semn alerg, spre cununa 
chemării de sus” (Filipeni III, 14). Aceasta o face vrând să 
cunoască prin pătimire modul împlinirii în fapt a semnului 
dumnezeiesc, făcut lui cunoscut aici prin descoperire, adică a puterii 
îndumnezeitoare a celor învredniciţi. Deci Apostolii mărturisesc la 
fel, vădind acelaşi cuget în învăţăturile care par opuse, ca unii ce 
sunt mişcaţi de unul şi acelaşi Duh. Cel dintâi îşi mărturiseşte 
neştiinţa cu privire la chipul îndumnezeirii viitoare după har; al 
doilea vesteşte în chip măreț ştirea despre semnul ce i-a fost 
descoperit. Că aceasta este socotinţa Sf. Apostol, ne-o mărturiseşte 
el însuşi prin toate dumnezeieştile sale cuvinte, spunând odată că 
toată ştiinţa şi proorocia va înceta (1 Corinteni XIII, 9), altădată că 
vede cele viitoare ca prin oglindă şi ghicitură, dar va veni vremea 
când se va bucura de darul mare şi mai presus de înţelegere al 
vederii celor nădăjduite faţă către faţă; altădată iarăşi mărturiseşte 
că din parte cunoaşte şi din parte prooroceşte şi, în sfârşit, altădată 
strigă cu tărie că va trebui să cunoască precum însăşi este cunoscut, 
întrucât nu cunoaşte încă cele ce va avea să le cunoască. Pe scurt, 
cuvântul Apostolului "când va veni ceea ce-i desăvârşit, va înceta 
ceea ce este frântură” are acelaşi înţeles cu ceea ce spune Teologul: 
“nu s-a arătat încă ce vom fi”. (Sf. Maxim Mărturisitorul, Filocalia 
3, pag. 38). 


"Cel ce se naşte din Dumnezeu nu face păcat, că sămânţa Lui 
rămâne în el şi nu poate păcătui". 
] Ioan III, 9 


Dacă după Sf. loan "Cel ce se naşte din Dumnezeu nu face 
păcat, că sămânţa Lui rămâne în el şi nu poate păcătui”, iar cel 
născut din apă şi din duh s-a născut din Dumnezeu, cum noi cei 
născuţi din Dumnezeu prin Botez putem păcătui? 

Chipul naşterii noastre din Dumnezeu este îndoit; unul dă celor 
născuţi întreg harul înfierii, ca să-l aibă prezent ca potenţă; celălalt 
le dă să aibă întreg harul în lucrare, ca să preschimbe şi să 
modeleze aplecarea voii celui născut din Dumnezeu, încât să tindă 
liber spre Cel ce l-a născut. 

Chipul dintâi are prin credinţă numai harul prezent ca potenţă; 
celălalt sădeşte pe lângă credinţă şi asemănarea atotdumnezeiască 
cu Cel cunoscut, asemănare ce lucrează însoţită de cunoaştere în cel 
ce cunoaşte. Cei în care se află primul chip al naşterii, neavând încă 
aplecarea voii deplin desfăcută de pornirile trupeşti, şi de aceea |, 
nefiind străbătută în întregime de Duhul, ca să se împărtăşească în 
mod actual de tainele cunoscute în chip dumneziesc, nu e exclus să 
încline spre păcat dacă vreau. Căci nu naşte Duhul o aplecare a voii 
fără voie, ci pe una voită o modelează până la îndumnezeire. Iar cel 
ce a cunoscut-o pe aceasta prin experienţă nu poate să mai cadă de 
la ceea ce a cunoscut odată cu adevărat şi propriu prin trăire, spre 
altceva. [...] Altfel este însă cu cei ce s-au împărtăşit de al doilea 
chip al naşterii. Duhul Sfânt cucerind întreaga aplecare a voinţei 
acestora, le-a mutat-o cu totul de pe pământ la cer, iar prin 
cunoaşterea adevărată şi trăită le-a transformat mintea, străbătând-o 
cu razele fericite ale lui Dumnezeu şi Tatăl, încât să fie socotită ca 
un alt Dumnezeu, ce pătimeşte prin har, stări ce i-au devenit o 
deprindere, ceea ce Dumnezeu nu pătimeşte, ci este după fiinţă. Dar 
prin aceasta, aplecarea voinţei s-a făcut slobodă de păcat, câştigând 
prin deprindere aptitudinea virtuţii şi a cunoştinţei şi nemaiputând 
să tăgăduiască ceea ce au cunoscut prin experienţă cu lucrul. Prin 
urmare, deşi avem Duhul înfierii, care este sămânţa ce-i face pe cei 
născuţi după asemănare cu Cel ce seamănă, totuşi nu-I predăm Lui 
plăcerea voii noastre curăţită de înclinarea şi afecțiunea faţă de 
orice alt lucru; aceasta e pricina pentru care şi după ce ne-am 
născut din apă şi din Duh păcătuim cu voia. Dar dacă ne pregătim 
voinţa să primească prin cunoştinţă şi lucrarea apei şi a Duhului, 
atunci apa cea tainică săvârşeşte prin fapte curățirea conştiinţei, iar 
Duhui cel de viață făcător produce în noi desăvârşirea 
neschimbabilităţii în bine prin cunoştinţa prin experienţă. Rămâne, 

aşadar, în seama fiecăruia din noi, care putem încă să păcătuim, să 
vrem să ne predăm deplin cu înclinarea voii noastre Duhului. [...] 

Credinţa nelucrătoare are, zice, harul înfierii în potență, ca una 
ce nu e pusă în mişcare de cei ce o au prin împlinirea poruncilor. 

Sunt arătate două chipuri ale naşterii. Primul e cel după fiinţă, 
[...] care e al omului întreg. Prin aceasta se sădeşte în suflet 
desăvârşirea înfierii în potenţă. Al doilea e cel după buna plăcere 
şi după hotărârea voinţei. Prin acesta Duhul Sfânt, preluând 
opţiunea şi hotărârea voinţei, o modelează până la îndumnezeire, 
unind-o întreagă cu Dumnezeu. Primul chip al naşterii lasă putinţa 
ca cei născuţi să încline spre păcat dacă nu voiesc să traducă în 
faptă potenţa înfierii sădită în ei, fiind împătimiţi de cele trupeşti. 
Căci hotărârea voinţei este aceea care întrebuinţează un lucru. 
Potenţa înfierii e ca o unealtă care rămâne nefolosită dacă voinţa nu 
se hotărăşte să o întrebuinţeze. După chipul acesta al naşterii e cu 
putinţă aşadar ca cei născuţi să păcătuiască. După al doilea însă este 
cu neputinţă, odată ce înclinarea voinţei şi hotărârea sunt 
îndumnezeite. Acest chip al naşterii îl are aşadar Apostolul în 
vedere când zice că "cel născut din Dumnezeu nu face păcat”. (Sf. 
Maxim Mărturisitorul, Filocalia 3, pag. 31). 


“Noi suntem din Dumnezeu; cine cunoaşte pe Dumnezeu ascultă 
de noi; cine nu este din Dumnezeu nu ascultă de noi. Din 
aceasta cunoaştem Duhul adevărului şi duhul rătăcirii”. 

I loan IV, 6 


Când vede mintea că se mândreşte cu experienţa simţirii ei, 
atrage sufletul cu unele mângâieri părute bune, pentru ca 
învăluindu-l în moleşeala aceea şi într-o dulceaţă mustoasă, să-i 
rămână necunoscută amestecarea vicleană. Din aceasta vom 
cunoaşte "Duhul adevărului” şi "duhul înşelăciunii”. Desigur e cu 
neputinţă să guste cineva cu simţirea bunătatea dumnezeiască sau 
să cunoască în chip simţit ispita şi amărăciunea dracilor, dacă nu e 

încredinţat că harul s-a sălăşluit în adâncul minţii, iar duhurile cele 
viclene se ţin în jurul mădularelor inimii. Dar acest lucru dracii nu 
voiesc niciodată să fie crezut de oameni ca nu cumva mintea, 
ştiind-o aceasta în chip sigur, să folosească împotriva lor arma 
pomenirii lui Dumnezeu. (Monahii Calist şi Ignatie Xanthopol, 
Filocalia 8, pag. 169). 


"Cel ce nu iubeşte, n-a cunoscut pe Dumnezeu, pentru că 


Dumnezeu este iubire". 
I Ioan IV, 8 


Fereşte-te de a osândi greşeala fratelui tău, ca să nu cazi din 
bunătate şi dragoste. Căci cel ce nu are bunătate şi dragoste pentru 
fratele, nu a cunoscut pe Dumnezeu. [...] Dacă Hristos, Mântuitorul 
tuturor şi-a pus sufletul Său pentru noi, datori suntem şi noi să ne 
punem sufletele pentru fraţii noştri. (Teodor al Edesei, Filocaliaa 4, 
pag. 227). 


Începutul, mijlocul şi sfârşitul [...] şi dăruitoarele şi 
călăuzitoarele tuturor bunătăţilor (virtuţilor) sunt credinţa, nădejdea 
şi dragostea, această întreită frânghie ţesută de Dumnezeu şi mai 
mult decât toate dragostea, pentru că "Dumnezeu este iubire". După 
Sf. Isaac Sirul “desăvârşirea multor roade ale Duhului o primeşte 
cineva atunci când se învredniceşte de iubirea desăvârşită”. lar Sf. 
Joan Scărarul zice: "După toate cele spuse înainte, rămân acestea 
trei, legătura care strânge şi ţine toate: credinţa, nădejdea şi 
dragostea. lar nai mare decât toate este dragostea căci 
«Dumnezeu este iubire». De aceea eu văd pe prima ca rază, pe a 
doua ca lumină, iar pe a treia ca cerc. Dar toate sunt o unică 
lumină şi strălucire. Căci cea dintâi toate le poate face şi zidi; a 
doua îmbrăţişează mila lui Dumnezeu şi nu ne face de ruşine. lar 
cea de a treia, niciodată nu cade, nici nu încetează de a vedea 
(contempla), nici nu lasă pe cel hrănit de ea să se liniştească de 

nebunia ei”. 

Iar Sf. Diadoh spune: “Socoteşte frate că fiecărei vederi 
duhovniceşti îi premerge credinţa, nădejdea şi dragostea, dar mai 
mult dragostea. Căci cele dintâi învaţă să se disprețuiască toate 
bunurile văzute. Dar iubirea uneşte sufletul însuşi cu virtuțile lui 
Dumnezeu, adulmecând printr-o simţire a minţii pe nevăzutul 
Dumnezeu”. Şi iarăşi: "Alta este dragostea naturală a sufletului şi 
alta este cea care se adaugă ei de la Sfântul Duh. Cea dintâi se 
mişcă din voinţa noastră, pe măsură, când voim. De aceea e şi 
răpită uşor de duhurile cele rele, când nu o ţinem cu tărie cu 
voința noastră. Cea de a doua aprinde atât de mult sufletul spre 
dragostea lui Dumnezeu, încât toate părţile sufletului nostru se 
lipesc de negrăita bunătate a dorului de Dumnezeu, într-o 
nesfârşită simplitate a simţirii. Mintea ajunsă atunci ca una care 
a zămislit din lumina duhovnicească a harului, s-a făcut izvor de 
iubire şi de bucurie”. (Monahii Calist şi Ignatie Xanthopol, 
Filocalia 8, pag. 195). 


"Dumnezeu este iubire şi cel ce rămâne în iubire, rămâne în 
Dumnezeu". 
I loan IV, 16 


Cel ce vrea să spună ceva despre dragoste, îndrăzneşte să 
grăiască despre Dumnezeu însuşi. [...] Această cea mai de căpetenie 
dintre virtuţi, este proprie firii. Pentru aceea o pomeneşte legea 
printre cele dintâi poruncind: "Să iubeşti pe Domnul Dumnezeul 
tău...”. [...] "Din tot sufletul” înseamnă că din rațiune, mânie şi 
poftă. Pentru că din acestea trei se alcătuieşte sufletul: mintea 
cugetă pururea la cele dumnezeieşti; pofta ÎI pofteşte numai pe El 
neîncetat şi nu pe altcineva odată ce legea a spus că “din tot”; iar 
mânia se pune în mişcare în chip firesc împotriva celor ce 
împiedică această poftă şi numai împotriva lor. [...] 

Dacă deci vede Dumnezeu cele trei puteri ale sufletului, 
avându-şi dorul numai spre El, cum a poruncit, neapărat că şi El, 

bun fiind, nu numai că iubeşte pe om, ci se şi sălăşluieşte în el şi 
petrece în el, precum a zis prin venirea Duhului. Iar trupul se va 
supune chiar fără voie raţiunii ca neraţional şi nu va mai pofti 
împotriva Duhului. Ci precum soarele şi luna se călăuzesc după 
porunca Domnului pentru a lumina lumea, măcar că sunt 
neînsufleţite, aşa şi trupul va lucra după voia sufletului faptele 
luminii. 

Şi precum soarele călătorind de fiecare dată de la răsărit până 
la apus dă o zi, iar lipsind el se face noapte, aşa şi fiecare virtute 
pe care o săvârşeşte omul luminează sufletul, iar ascunzându-se ea 
se face patimă şi întuneric, până ce agoniseşte omul iarăşi virtutea 
şi prin aceasta vine lumina. De asemenea, precum soarele începând 
de la marginea răsăritului şi mutându-şi pe încetul lumina până la 
cealaltă margine se împlineşte vremea, aşa şi omul crescând pe 
încetul de la începutul virtuţilor, se face nepătimitor. Şi precum 
discul lunii creşte şi scade în cursul unei luni, aşa şi omul creşte şi 
se micşorează cu fiecare virtute, până ce ajunge la deprinderea 
virtuţii cu pricina: aici suferă necazuri după Dumnezeu, aici se 
veseleşte mulţumind lui Dumnezeu, fiind nevrednic de dobândirea 
virtuţilor. (Cuv. Petru Damaschin, Filocalia 5, pag. 241). 


Iubirea de Dumnezeu e susţinută de lipsa de patimi şi de 
bogăţia virtuţilor. Căci ura faţă de cele rele de la care vine lipsa 
patimilor, aduce în schimb dorul şi bogăţia bunătăţilor. Iar cel ce 
iubeşte şi dobândeşte virtuțile (bunătăţile) cum nu va iubi mai ales 
pe Stăpânul care e prin Sine bun şi singurul dătător şi păzitor a tot 
binele, în care este EI într-un chip deosebit. (Sf. Grigorie Palama. 
Filocalia 7, pag. 465). 


"În iubire nu este frică, ci iubirea desăvârşită alungă frica, 
pentru că frica are cu sine pedeapsa, iar cel ce se teme nu este 
desăvârşit în iubire“. 

Il loan IV, 48 

Nimeni nu poate să iubească pe Dumnezeu din toată inima, 
dacă nu se va teme de El mai întâi întru simţirea inimii. Căci numai 
curăţindu-se şi înmuindu-se sufletul prin înrâurirea temerii, vine la 
dragoste lucrătoare. Dar nu va veni la cineva temerea de Dumnezeu 
în chipul arătat dacă nu va părăsi toate grijile lumeşti. Căci numai 
când ajunge mintea la linişte multă şi la negrijă, o strâmtorează 
frica de Dumnezeu, curăţind-o întru simţire multă de toată grosimea 
pământească, ca astfel să o aducă la marea dragoste a bunătăţii lui 
Dumnezeu. Astfel frica este o stare proprie a drepţilor care încă se 
curăţesc, fiind împreunată pe jumătate cu dragoste. Iar dragostea 
desăvârşită este proprie drepţilor curăţiţi deplin în care nu mai este 
frică, [...] ci o ardere neîncetată şi o alipire a sufletului de 
Dumnezeu prin lucrarea Duhului Sfânt. (Diadoh al Foticeei, 
Filocalia 1, pag. 340). 


Ordinea cea bună a Sf. Scripturi, care urmează rânduielii 
mântuitoare a Duhului, deosebind treptele celor ce înaintează de la 
învălmăşeala dinafară a patimilor spre unitatea divină, pe cei 
începători care se află la porţile curţii dumnezeieşti a virtuţilor, i-a 
numit temători; pe cei ce au dobândit o deprindere măsurată a 
raţiunilor şi a chipurilor virtuţii i-a numit înaintaşi; iar pe cei care 
au ajuns prin cunoaştere la vârful însuşi al adevărului, care se face 
întrevăzut prin virtuţi, îi numeşte desăvârşiţi. Aşadar nici cel ce se 
teme de Domnul, odată ce s-a întors cu totul de la petrecerea veche 
în stricăciunea patimilor şi şi-a închinat din pricina temerii inima 
poruncilor dumnezeieşti, nu e lipsit de vreunul din bunurile care se 
cuvin începătorilor, chiar dacă n-a dobândit încă deprinderea 
nestrămutată a virtuţilor şi nu s-a făcut părtaş de înţelepciunea ce 
grăieşte din cei înţelepţi. Dar nici înaintatul nu e lipsit de vreunul 
din bunurile ce aparţin treptei sale chiar dacă nu a dobândit încă 
cunoştinţa lucrurilor dumnezeieşti care covârşeşte şi pe cei 
desăvârşiţi. Iarăşi putem socoti ca temători pe cei ce se 
îndeletnicesc bărbăteşte cu înţelepciunea lucrătoare şi nu şi-au 


382 


slobozit încă sufletul de frica şi de gândul viitoarelor judecăţi 
dumnezeieşti. [...] 

Acestora pe de o parte nu le lipseşte nimic odată ce luptă 
pentru adevăr împotriva puterii duşmane. Totuşi, pe de altă parte, 
sunt lipsiţi de vederile tainice de care se împărtăşeşte mintea celor 
desăvârşiţi. Iar cei ce s-au învrednicit în chip tainic de cunoaşterea 
contemplativă a lui Dumnezeu şi şi-au făcut mintea curată de orice 
închipuire materială şi toată şi-au făcut-o chip al frumuseţii 
dumnezeieşti, prin imitarea aceleia, să socotim că sunt cei iubitori. 
(Sf. Maxim Mărturisitorul, Filocalia 3, pag. 39). 


Sunt două feluri de frici: una începătoare şi una desăvârşită. 
Una este a începătorilor, a cinstitorului de Dumnezeu, iar alta a 
celor sfinţi şi desăvârşiţi, a celor ce au ajuns la măsura iubirii. De 
pildă: cineva face voia lui Dumnezeu din frica de chinuri; acesta e 
încă începător. El nu face încă binele pentru el însuşi, ci de frica 
bătăilor. Altul face voia lui Dumnezeu, iubindu-L pe Dumnezeu 
însuşi, dorind în chip deosebit să-I placă lui Dumnezeu. Acesta ştie 
ce este binele însuşi, acesta a cunoscut ce înseamnă a fi cu 
Dumnezeu. 

(Binele însuşi este Dumnezeu ca persoană izvorâtoare de iubire 
desăvârşită şi deci şi de putere sau de viaţă la nesfârşit. Pe orice 
persoană o iubeşti pentru ea însăşi, pentru că din ea izvorăşte sau 
poate izvori iubire şi deci viaţă. Cu atât mai mult pe Dumnezeu. 
Numai lucrul îl iubeşti pentru tine. În iubirea unei persoane nu poţi 
face deosebire între iubirea de tine şi iubirea faţă de ea. Totul e dat 
la un loc. Tu eşit fericit când eşti cu cealaltă persoană. Dar numai 
cu Dumnezeu poţi fi veşnic şi numai în EI poţi fi şi cu celelalte 
persoane veşnic, rămânând şi tu însuţi veşnic prin iubirea lor şi prin 
iubirea ta fără sfârşit faţă de ei). Acesta este cel ce are iubirea 
adevărată pe care sfântul o numeşte desăvârşită. 

Unul ca acesta nu se mai teme şi păzeşte voia lui Dumnezeu 
nu pentru bătăi, nu pentru a nu fi pedepsit, ci pentru că a gustat din 
dulceaţa de a fi împreună cu Dumnezeu. Îi este frică să nu cadă din 

dragostea lui Dumnezeu şi să fie lipsit de ea. [...] Această frică 
scoate afară frică începătoare. (Avva Dorotei, Filocalia 9, pag. 513). 


"Iar îngerii care nu şi-au păzit vrednicia, ci au părăsit locaşul 
lor, i-a pus la păstrare sub întuneric, în lanţuri veşnice, spre 
judecata zilei celei mari”. 

Iuda I, 6 


Starea dintâi a Îngerilor pe care n-au păzit-o este poate raţiunea 
după care au fost creaţi sau puterea naturală dată lor spre 
îndumnezeirea cea după har sau iarăşi poate treapta stării lor după 
demnitatea harului. Locuinţa este sau cerul sau înțelepciunea pe 
temeiul deprinderii cu bunurile mai presus de înţelegere, în care au 
fost destinaţi să petreacă, dat fiind că Scriptura obişnuieşte să 
numească înţelepciunea şi casă. Dar mai poate fi şi supravegherea 
cu care îşi păzeau bunurile naturale şi câştigate ale îndumnezeirii 
preacurate, pe care au părăsit-o prin răzvrătire. (Sf. Maxim 
Mărturisitorul, Filocalia 3, pag. 43). 


Lanţurile veşnice sunt nemişcarea totală şi continuă a voii lor 
spre bine, din care pricină niciodată nu vor avea parte de iertarea 
lui Dumnezeu sau puterea care-i împiedică, potrivit Providenţei lui 
Dumnezeu şi pentru mântuirea noastră, în turbarea lor împotriva 
noastră, neîngăduindu-le să-şi ducă la capăt meşteşugurile răutăţilor 
lor împotriva noastră. Întunericul este ignorarea totală şi deplină a 
harului dumnezeiesc, ignoranță de care fiind străbătuţi cu totul prin 
buna plăcere a voii lor, nu se pot bucura de primirea fericită şi prea 
strălucită a luminii celei atotcurate, cheltuindu-şi toată puterea 
cugetării dată lor după fire în preocuparea cu nimicul. (Sf. Maxim 
Mărturisitorul, Filocalia 3, pag. 44). 

"Pe alţii smulgându-i din foc, mântuiţi-i; de alţii însă fie-vă 
milă cu frică urând şi cămaşa spurcată de pe trupul lor”. 
Iuda I, 23 


Cămaşa mânjită este viaţa întinată de multele greşeli ale 
patimilor trupului. Căci fiecare om se străvede ca dintr-o haină din 
purtarea lui în viaţă, fie că e drept, fie nedrept. Cel dintâi are viaţa 
virtuoasă ca o cămaşă curată; celălalt îşi face viaţa mânjită prin 
faptele rele. Sau cămaşa mânjită de trup este deprinderea şi 
dispoziţia conştiinţei care dă sufletului o anumită formă prin 
amintirile lăsate de imboldurile şi faptele rele pornite din trup. 
Această deprindere văzând-o sufletul, ca pe o cămaşă mereu în jurul 
său, se umple de putoarea patimilor. Căci precum din virtuțile 
ţesute întreolaltă ne face Duhul o cămaşă frumoasă şi cinstită a 
nestricăciunii, la fel din patimile ţesute întreolaltă ne face trupul o 
cămaşă necurată şi mânjită, care arată prin ea sufletul, după ce i-a 
dat o altă formă şi un alt chip decât cel dumnezeiesc. (Sf. Maxim 
Mărturisitorul, Filocalia 3, pag. 44). 


LilAt 


Şi a venit un alt înger şi a stat la altar, având cădelniţă de aur 
şi i s-a dat lui tămâie multă ca s-o aducă împreună cu 
rugăciunile tuturor sfinţilor pe altarul de aur dinaintea 
tronului". 

Apocalipsa VIII, 3 


Cuvântul că îngerul aduce tămâie ca să o adauge la rugăciunile 
sfinţilor este harul acesta, care e lucrat prin înger. Căci el sădeşte 
cunoştinţa adevăratei rugăciuni, încât mintea stă de aici înainte în 
afară de orice clintire şi nepăsare. 

Năstrapele cu tămâie sunt rugăciunile sfinţilor pe care le purtau 
cei douăzeci şi patru de bătrâni (Apocalipsa V, 8). 

Dar năstrapă trebuie socotită prietenia cu Dumnezeu sau 
dragostea desăvârşită şi duhovnicească, în care se lucrează 

rugăciunea în Duh şi Adevăr. (Evagrie Ponticul, Filocalia 1, pag. 
115). 


"Împăratul împăraţilor şi Domnul domnilor". 
Apocalipsa XIX, 16 


Oricine slujeşte în oastea împăratului are pe mantia lui un semn 
de porfiră. Fiindcă împăratul poartă porfiră, toţi ostaşii lui pun 
porfiră pe mantaua lor, adică poartă o haină împărătească ca să 
arate prin aceasta că sunt ai împăratului şi slujesc în oastea lui. 

Aşa şi noi: luăm semnul de porfiră pe colovionul nostru, 
arătând că am intrat în oastea lui Hristos şi suntem datori să răbdăm 
toate pătimirile Lui, câte le-a răbdat El pentru noi. (Ava Dorotei, 
Filocalia 9, pag. 489). 


"Şi moartea şi iadul au fost aruncate în râul de foc. Aceasta e 
moartea cea de a doua: iezerul cel de foc". 
Apocalipsa XX, 14 


E un semn al iubirii de oameni a lui Dumnezeu. De ea se vor 
lipsi, vai, ceata celor osândiţi la judecata viitoare. Căci celor ce nu 
s-au folosit bine de talantul harului dumnezeiesc, dat de Dumnezeu, 
le rămâne o înviere unită în veci cu acea a doua moarte, care e mai 
rea ca moartea. lar dacă aceia trăiesc fără de moarte şi în acelaşi 
timp sunt morţi, sunt mulţi care trăiesc şi aici morţi cum a arătat 
Domnul vieţii şi al morţii. 

Există deci şi o moarte a sufletului, măcar că după fire acesta 
rămâne nemuritor. (Sf. Grigorie Palama, Filocalia 7, pag. 383). 

"Şi va şterge orice lacrimă din ochii lor şi moarte nu va mai fi; 
nici plângere, nici strigăt, nici durere nu vor mai fi, căci cele 
dintâi au trecut“. 

Apocalipsa XXI, 4 


Omoară păcatul şi lacrima îndurerată a ochilor sensibili va fi 
de prisos. Căci nu e nevoie de brici unde nu e rană. Nu era în 
Adam lacrima înainte de călcarea poruncii, precum nu va fi nici 
după înviere când va fi încetat păcatul, dacă acolo nu va fi "nici 
durere, nici întristare, nici suspin”. (Sf. loan Scărarul, Filocalia 9, 
pag. 177). 


"Şi cel ce şedea pe tron a grăit: Iată noi le facem pe toate. Şi a 
zis: Scrie fiindcă aceste cuvinte sunt vrednice de crezare şi 
adevărate". 

Apocalipsa XXI, 5 
"Deci dacă este cineva în Hristos, este făptură nouă, cele vechi 
au trecut, iată toate s-au făcut noi”. 

II Corinteni V, 17 


Astfel nu numai la îngeri, ci şi în noi, au loc vederi ale lui 
Dumnezeu nu numai în chip mijlocit şi prin alţii, ci şi vederi 
nemijlocite care nu trec de la cei din primul rând la cei din al 
doilea prin transmitere. Căci Domnul domnilor nu e supus legilor 
creaţiei. După sfintele noastre predanii, Gavriil e primul şi singurul 
care e introdus în taina coborârii (chenozei) negrăite a Cuvântului, 
deşi nu face parte din ceata îngerească aşezată în rândul întâi şi 
nemijlocit în jurul lui Dumnezeu. Trebuia doar să fie nou începutul 
creaţiei celei noi. Căci Cel ce s-a coborât pentru noi până la noi, 
toate le-a făcut nouă. (Sf. Grigorie Palama, Filocalia 7, pag. 300). 

>. Li FE ic DRE RD Rae 7 AP pe Sa aie eee pag. 
XIV, 5; XIV, 19 (vezi şi | Timotei Il, 8) ....... pag. 
XIV .20 aci mn amor Ni sa pai et 0 tea a aa de Apa pug. 
XV, 3 (vezi şi Romani VI, 4; VI, 3; VI, 14); 

VO cerea da Mie CE ai aaa 3 Apa 8 dă il anii e aaa A pag. 
XV, 13; XV, 22 ao eat Tie te pa 70 a dată a a pup. 
XV, 23; XV, 33; XVAAO scz e e tă aa pag. 
XV, 41; XV, 44 nn. pag. 
XV, 47-48;.XV,49 i ae a e pa aa a ama pag. 
XV, 50; XV, 51; XV, 56 ..... cc... pag. 

Epistola a II-a către Corinteni a Sf. Ap. Pavel 

1951, 220 poe eee e St e a tt tea pad 2 at pag. 
| POR În 2 | PR în DI E NE E Ra pag. 


i A MPR 8 11 Dita 40 A UNIRE PARERI IO PRICE PR oa RI E Rp 
| PAR &: SPORI aa ERE DOE A NR IE Da E RR E aa IE RIS 
III, 18 (vezi şi 1 Corinteni XIII, 12); IV, 6 ...... 
IV 10 Vi re pi eecastiuăe fn sc ua în a aut le as 
Ve acasa 8 sau data d Aaa paza: aaa d fi Ca ga Boala e în 


Ve DI ete ne Doo ni Ana aia dai be a 
AA E | 1 DRE 3 PR ORDA a e A 0 po a on OI ea PR 


XI],.10... 5 e entitate aere 0 i a zaaae adra-ua 
XIII, 4 (vezi şi I Corinteni II, 2; Efeseni II, 6); 

XII, 9 (vezi şi Pilde II, 12) ................ 
XII, 9 (vezi şi XII, 10) ..............cc.c... 
XII, 175. XI, 3 se certa ara ac cita Ea i ae 
PA 88 ic DR E AR Ps RER CE PENDNI VRE at Na IRI 


1:10:12: ie ia ceată caca a a ice aaa oaia a 
11,:4:.11, 20. n core o ceara ce cae eta arat ae tote 
I],27; 10, 27 a ee e ata aceia ar acad a 
III, 28; IV, 6 (vezi şi Romani VIII, 6) ......... 
IV, 14; V12; e pecete se veti în iana că ta ded ca ta 
A A | «SRI PRO E DE DR COR DO aaa ERP II Cta PR RIEI 
VA e rate ca ta ata e 00, d i oo a dal ui aa 


Epistola către Efeseni a Sf. Ap. Pavel 
I, 17-18 (vezi 3 I Corinteni X, 11) ........... 
1 Ac Re PRE PORC AT SE A d e A PRI DE PRE 


IV, 13 i e ba 2 At bn pa 2 A e Sp ara a e dp 

Vs Ve Sei ti teii aa aie dări dat că coală 
V, 29 (vezi şi I Corinteni IX, 27); 

V, 30 (vezi şi loan I, 16; Coloseni II, va) se aia Ea 
A At jo ARO a RONNIE i OTE E CAT ee 


VI, MA Tic pa d Dam oaie 3 peste ala a e cala Du 
VID at azi a 00 20 i i e a da aa 
Epistola către Filipeni a Sf. Ap. Pavel 
123: Aita de ai i aaa aa pa ata e dle 
III, 20; IV, Peri e ate a ai e sr atatia ct aa ae îi 
VE IDEI re tea o eee beta n pana Tate ca: a 
IV, 14 (vezi şi Luca [, 35) .........ccccc... 
Epistola către Coloseni a Sf. Ap. Pavel 
I, 15 (vezi şi Evrei I, 3; loan XVI, 15; XIV, 10). 
TOTI 30 ceia nezină cute a si Ceai dă aia e dia 
T[i aer 4003 A 090 otiaal Anita d e a Ri patos 2003 
NE [+ PERII RER a 0 A E e RO RN PE e 


III 91 07 cotele 300 ni ARSA.) del a ide 4 Aa act ai 
TV 20 n E iata 0 Rai ENE did ap pa al ra 


IV, acne cacat cae est a ae Dei 3 e e d dt e ia d 


Vaal se iat ăea5 n fasa dota la a bai aa di ma deea 


Îl | ac a ii ae 2 sai 03 Aglae i ati a 6 


II Le ici poate cae e aci dorit 0 Alo tsi a 0 au a ea d 


VO parent Aa ete Be 0007040 ea ta e etc A Zlate 


Epistola către Tit a Sf. Ap. Pavel 


IILE LO «scz et rail tea Saele a a alte 20 Ai pag. 
Epistola către Evrei a Sf. Ap. Pavel 
| PRI fe 9 PE e E pas. 
(090 FĂ 1 fe 8 E | IRA lo ADP PR OR a NOR pag. 
IV LI: nuca i de a a aa, A Dea 0 păi Sa Pe d ded pag. 
IV; 16; V, 14. se cae e e e acte ăi ti aaa rr pag. 
VIE, 19 i e ia eee în ao pete elle ca e ia Ra atu pag. 
XI, Ie 6: tie părea i ee i za ti da pag. 
pd i Măcin), 0 | [OI E. DPN REID IE PTA N EEo IP SAI RS Rea ea pag. 
XII, 16; XI 220 eee e a saca a gata a pag. 
XII,-29 ses ea e a cata e a cică ama e E sea i ră, ai pag. 
Epistola Sobornicească a Sf. Ap. Iacob 
Îl? ripce ae sodică so zeta e aia dn o ia a aa a aaa Sa pag. 
ŢI, 15: 1,2: = i eleni ela i a e pnl bn a nt, pag. 
TV 3 see ec it apa ate e 308 sa ici ae taia 3, dea 2 pag. 
IV, 6; IV, 17; V, 16... cc... pag. 
Epistola I a Sf. Ap. Petru 
Lisa ete dizertatie data a pag. 
Ie 002 gind a calorii sol pase aria A aluat iale pâg. 
I-A 9-20: 30 tota ie ut a 0 o uit 9 la aaa ESD ii a pag. 
II, 2 (vezi şi Matei XVIII, 3) ............... pag. 
IV: crater peteriteni dea a m oi sd uace 8 Du ut € pag. 
IN PI L crerse d pore serae ă cait catenă pina ae aia stat a tă pag 
VI Se ora ati cet d în eat Aid 80 ai ai ot dă casa d pag 
Vs Bic ae cotata a ia d ete A ata auda! Tot agita a pag. 
Epistola a II-a a Sf. Ap. Petru 
I, 4; III, 10 (vezi şi II, 13)... cc... pag. 
Epistola 1 a Sf. Ap. loan 
1.5 (vezi şi: |, 7) sote ec te i  îaita asta ate ca et da pag. 
NA, 1946 zare Dinti ti A în de, îniti pateaaaia pag. 
III, 2 (vezi şi | Corinteni II, 10) ............. pag. 
16 EL: VE E PE A ta e ip Re ADI pag. 
IV 203 ee aaa nulă Soia di oa aia Sau 80 ete alai al al pag 
DV, cetei le te Ve IG ta că a ai Aa ei că a a pag 


IV, LG. croat e alt e atatia su ata Da ta Detla e pag 

IV LO Au pal aa Vitesta 0 aia sil ai 0 dci dee pag 
Epistola Sf. Ap. Iuda 

(ERĂ c ARDERE Ea PE SE E RR pag 

Î 03 e A Ra 9 3 e ar 0 Sua a 3 a a la acid pag 
Apocalipsa Sf. Ioan Teologul 

0 6 8 (ERIC DR E DORI N II DD pag 

XIX, 160: XX, Iri cz a ae e a ina pag 

